
Cuvânt înainte 


Volumul de faţă se adresează în principal studenţilor de la Masterul de Probatiune. Ei 
reprezintă inspiraţia şi finalitatea acestei iniţiative. Din experienţa anilor trecuţi ştim că ei 
sunt absolvenţi ai facultăţilor de Asistenţă Socială, Sociologie, Psihologie sau Drept. De 
curând, programul a început să atragă studenţi şi din alte zone teoretice : economie, literatură, 
teologie etc. Vârsta celor cu care ne întâlnim la acest master este de asemenea diversă: 
studenţi de 21-22 de ani, dar şi persoane trecute de 40-50 de ani care s-au decis să îşi schimbe 
radical cariera. Din punctul de vedere al genului, programul este supus aceleiaşi tendinţe din 
domeniul ştiinţelor sociale: cei mai multi sunt de genul feminin. 

Experienţa de viaţă a studenţilor este şi ea deosebit de variată : unii nu au lucrat niciodată, 
alţii au lucrat sau încă mai lucrează în domeniul corectional, unii nu au întâlnit niciodată sau 
cred că nu au întâlnit niciodată un infractor, iar alţii - e drept, foarte puţini - au avut ei înşişi 
experienţa infracţiunii, unii ca victime, iar alţii chiar ca făptuitori. Prin urmare, profilul 
studentului de la Masterul de Probatiune din cadrul Facultăţii de Sociologie şi Asistenţă 
Socială, Universitatea Bucureşti, este unul deosebit de eclectic. Ceea ce însă îi uneşte pe toţi 
aceşti studenţi este curiozitatea şi dorinţa de a se pregăti cât mai bine pentru a lucra în 
domeniul corectional, fie el serviciu de probaţiune, penitenciar sau organizaţie neguver- 
namentală. 

Pentru toţi aceşti studenţi, dar şi pentru alti potenţiali cititori am pregătit un volum 
colectiv împărţit în trei mari parti: ,,Teorii”, „Legislaţie” şi „Practică”. Fiecare parte 
cuprinde un număr de capitole ce ar trebui să acopere temele sau subiectele relevante. De 
exemplu, prima parte cuprinde teme diverse, de la teorii explicative ale infractionalitatii şi 
reacției sociale la teorii privind consumul de droguri sau legătura dintre comportamentul 
infracţional şi tulburarea psihică. În partea de legislaţie a trebuit să luăm câteva decizii 
sensibile. În momentul redactării acestui volum, noul Cod penal al României era adoptat 
(prin Legea nr. 286/2009), însă nu se cunoştea data intrării sale în vigoare. O bună parte din 
legislaţia de punere în aplicare a acestui nou cod se afla încă în dezbatere publică. În 
consecinţă, a fost dificil de apreciat în conformitate cu ce variantă a Codului penal să 
elaborăm partea a doua : cel în vigoare din 1969 sau cel nou, ce are o dată a intrării în vigoare 
incertă. Pentru a minimaliza toate riscurile posibile, am decis să abordăm aceste capitole 
dintr-o perspectivă comparativă: vechiul şi noul Cod penal. Sperăm ca cititorii nostri să 
aprecieze această soluţie, cu atât mai mult cu cât ea oferă resurse de interpretare şi discuţii 
mult mai generoase. 

Considerându-l pe studentul de la Masterul de Probatiune ţinta acestui volum, am optat 
pentru un stil de redactare apropiat, uneori chiar colegial. Formularea la persoana I singular, 
specifică multora dintre capitolele din volum, este, sperăm noi, de natură să apropie cititorul 
de gândurile autorilor. Mai mult, pentru a facilita învăţarea, fiecare capitol cuprinde studii de 
caz, exemple şi situaţii problematice. La sfârşitul fiecărui capitol se găsesc direcţii şi resurse 
suplimentare, sub forma unor sugestii bibliografice, a unor întrebări recapitulative sau a unor 
teme de discuţie. Intenţia noastră este ca studentul să folosească fiecare capitol ca un început 

de drum în calea cunoaşterii acelui subiect. Din acest punct, cu ajutorul bibliografiei 
complementare şi al profesorului, studentul interesat să studieze mai mult poate să îşi dezvolte 
cunoaşterea şi înţelegerea subiectului într-o manieră cvasiorientată. 


Ca de obicei, mulţumim studenţilor noştri pentru idei şi provocări. Probabil că fără 
curiozitatea şi entuziasmul lor nu am fi motivaţi să cercetăm şi să prezentăm cele mai noi şi 
mai interesante teorii sau intervenţii. Aşteptăm în continuare sugestii de îmbunătăţire a 
conţinutului şi formei de prezentare a Masterului şi a acestui volum. 

Personal, mulţumesc colegilor mei din colectivul Masterului de Probatiune, care au 
răspuns prompt la propunerea de a pregăti o nouă resursă pentru studenţii programului 
nostru. De asemenea, mulţumesc colegilor de la celelalte universităţi şi din cadrul serviciilor 
de probaţiune care au contribuit cu capitole la acest volum colectiv. Din acest punct de 
vedere, cred că lucrarea de faţă poate fi un exemplu de mobilizare a lumii academice şi a 
experţilor din practică pentru a oferi studenţilor cel mai bun produs posibil. 

Vă doresc lectură plăcută şi utilă! 


Ioan Durnescu 
15.09.2011, 
Bucuresti 


Partea întâi 


TEORII 


Capitolul 1 


Probatiunea în contextul administrării 
comunitare a justiţiei 


Mihaela Tomita 


1.1. Consideraţii generale 


Privită prin lentilele comunităţii pe care o deserveşte, administrarea justiţiei aduce în 
atenţia specialiştilor, teoreticieni şi practicieni deopotrivă, o serie de probleme legate de 
eficienţa acesteia, în contextul dinamicii vieţii sociale şi implicit al modernizării insti- 
tutiilor care conduc la înfăptuirea sa. Comunitatea are un rol activ în succesul sancţiunilor 
comunitare, fiind chemată să participe la implementarea lor prin asumarea responsabi- 
litatii şi prin potenţialul său constructiv în ceea ce priveşte restaurarea sau „vindecarea” 
răului creat prin săvârşirea unei infracţiuni. Astfel, comunitatea contribuie la recuperarea 
daunelor şi, în mod direct, la evitarea consecinţelor pe termen lung, pe care măsurile 
privative de libertate le au asupra sănătăţii mentale şi fizice a infractorilor. 

Pentru a da eficienţă conceptului de administrare a justiţiei în comunitate, specialiştii 
în domeniu continuă să aibă o serie de controverse cu privire la modul de abordare a 
relaţiei justitie-comunitate. Dualitatea dintre administrarea justiţiei în comunitate şi 
administrarea comunitară a justiţiei generează diferenţe fundamentale, pornind de la 
faptul că înfăptuirea actului de justiţie este atributul exclusiv al statului, fiind pus în 
aplicare şi administrat prin instituţiile sale specializate. Participarea comunităţii la 
administrarea actului de justiţie are o serie de argumente pro şi contra, fiind un subiect 
de actualitate şi de maxim interes. Executarea unor sancţiuni penale în cadrul comunităţii 
conduce aşa, cum am mai arătat, la utilizarea potenţialului recuperativ şi a resurselor 
acestuia pentru propria protecţie, implicit a intereselor victimelor afectate de săvârşirea 
unei infracţiuni, evitându-se procesele de izolare, cu toate efectele negative ce rezultă 
din acestea. 

În sfârşit, este important să arătăm că, aşa cum criminalitatea ia naştere în comunitate, 
acţionează în interiorul şi împotriva ei şi afectează o mare parte a membrilor acesteia, 
este firesc să fie „tratată” în şi cu ajutorul acesteia, într-un cadru bine stabilit prin lege, 
tratamentul fiind considerat o reacţie socială împotriva comportamentelor care încalcă 
valorile recunoscute şi acceptate de către membrii comunităţii. 

Nu în ultimul rând, cele mai bune metode pentru a fi prevenită şi combătută pot fi 
identificate tot la nivelul comunităţii. 

Diferenţele lingvistice, sociale, religioase, culturale şi politice între ţările Uniunii 
Europene determină nu doar stilul de viaţă al cetăţenilor săi, dar şi modalitatea de reacţie 

a instituţiilor statului faţă de problemele legate de fenomenul infracţional. Sistemul 
sanctionator penal a traversat pas cu pas, în mod firesc, atât istoria, cat şi diversitatea 
formelor sale de exprimare legate de aceste diferenţe, dar acestea se estompează cu 
repeziciune, pe fondul preocupărilor şi al reglementărilor la nivel european. În prezent, 
domeniul măsurilor şi al sancţiunilor penale împrumută extrem de rapid experienţele şi 
practicile dezvoltate de la o ţară la alta, iar diferenţele care subzistă sunt legate de poziţia 
lor în diverse sisteme, de procedurile penale şi condiţiile de aplicare şi, nu în ultimul 
rând, de resursele pe care fiecare ţară le alocă în acest sens. 

Dincolo de instituţiile tradiţionale chemate să asigure administrarea justiţiei - poliţia, 
parchetul, instanţele de judecată şi instituţiile de executare a pedepselor, instituţii care au 
suferit o adaptare la noile realităţi —, probatiunea şi poliţia comunitară-locală şi-au dobândit 
un rol-cheie, pentru menţinerea siguranţei comunităţii. Astfel, se demonstrează încă o 
dată că, oricât de bine dotate şi instruite ar fi, forţele de ordine nu pot face faţă singure 
criminalităţii şi au nevoie de colaborarea activă cu comunitatea, prin implicarea acesteia 
în mod nemijlocit, pentru realizarea climatului de normalitate şi stabilitate socială. 

Legea penală are două calităţi importante, care întăresc eficienţa ei, şi anume: 
abilitatea legii de a exprima condamnarea morală şi abilitatea de a rezolva probleme. 
Esenţa legii penale este aceea de a se adresa conduitei umane dezaprobată de comunitate, 
de a stabili acea acţiune care se impune pentru restabilirea ordinii de drept. Ultrajul 
moral al comunităţii este cel care se invocă de către legea penală, ca suport fundamental, 
şi nu ultrajul personal al unui cetăţean. Deşi nu toţi membrii unei comunităţi pot resimti 
sau exprima această formă de ultraj, ceea ce diferenţiază legea penală de cea civilă este 
tocmai faptul că moralitatea violată prin infracţiune este socială, iar comunitatea este un 
întreg care nu poate ignora conduita (Tomita, 2009, p. 34). Pentru redimensionarea şi 
reformarea reală a sistemului executional penal, este important ca eforturile instituţionale 
să fie completate de implicarea comunităţii, pentru ca procesul reintegrării sociale a 
infractorilor să aibă rezultatele scontate. Tocmai de aceea, majoritatea proiectelor din 
acest areal includ şi implementarea unor campanii de conştientizare care să contribuie la 
crearea unei noi mentalități colective. Noile strategii de promovare a siguranţei comu- 
nitatii din perspectiva reabilitării şi reintegrării sociale a infractorilor, ca parte integrantă 
a muncii de probaţiune, pun accentul pe o educaţie mai bună, pe sănătatea fizică şi 
psihică a infractorului, pe o mai bună relationare cu cei din jur şi, nu în ultimul rând, 
şanse reale de viaţă, care ţin de găsirea unui loc de muncă, de locuit, toate acestea 
solicitând abilităţi psihosociale superioare, în ultimă instanţă, aspecte apreciabile ale 
transformării individuale a infractorului. Comunitatea însăşi este responsabilă de a oferi 
soluţii viabile de reabilitare, nu pentru că aşa este corect, ci pentru că o reintegrare 
socială reală conduce în mod semnificativ la scăderea riscului de recidivă, care nu 
înseamnă altceva decât o comunitate mai sigură. Comunitatea nu datorează acest sprijin 
infractorului, ci sieşi. Cu toate acestea, există multe opinii în literatura de specialitate 
care contrazic această teorie (Byrne, 2008, p. 266). Sancţiunile comunitare şi abordarea 
comunitară a justiţiei nu sunt ferite de critici, având, pe lângă avantajele evidente, şi o 
serie de dezavantaje legate în principal de natura criminogenă a mediului în care este 
menţinut infractorul în comunitate, de refuzul sau nerespectarea obligaţiilor impuse de 
instanţă şi nu în ultimul rând de reacţia şi reticenta membrilor comunităţii faţă de această 
categorie de persoane. Sanctiunile comunitare cunosc o mare varietate a formelor de 
punere în aplicare şi de cele mai multe ori acestea se află într-o formă combinată, în 
funcţie de caracteristicile fiecărui caz, de tipul infracţiunii, de istoricul infracţional şi de 

nevoile criminogene ale persoanei condamnate. Caracterul proporţional al pedepsei în 
raport cu gravitatea infracţiunii şi periculozitatea infractorului nu trebuie să se reflecte 
doar în natura, durata sau cuantumul acestora, ci şi în modul de executare, pentru că 
altfel există riscul ca efortul depus pentru reintegrarea infractorului să producă efecte 
contrare scopului urmărit (Zidaru, 2009, p. 20). 

Toate abordările recente, legate de noi initiative ale justiţiei comunitare şi restaurative, 
sunt în plin avant în toate ţările democratice şi, astfel, agentiile/organizatiile mari şi mici 
se concentrează pe recrutarea, angajarea, instruirea şi evaluarea specialiştilor în confor- 
mitate cu noi seturi de calificări, criterii şi standarde. Eficienţa intervențiilor depinde de 
profesionalismul specialiştilor din domeniu, iar noua orientare, comunitară şi restau- 
rativă, dobândeşte noi valenţe faţă de justiţia tradiţională. 

Justiţia restaurativă, parte integrantă în cadrul conceptului de administrare a justiţiei 
în şi prin comunitate, are în vedere „vindecarea rănilor” victimelor, reabilitarea infrac- 
torilor, repararea daunelor şi ameliorarea relaţiilor interpersonale în cadrul comunităţii 
afectate de săvârşirea faptelor cu caracter penal. O premisă importantă a justiţiei 
restaurative este aceea că victimele, infractorii, precum şi comunităţile afectate sunt 
parti-cheie în procesul restaurativ. Victimele nu sunt numai persoanele direct afectate de 
infracţiune, ci şi membrii familiei şi ai comunităţii însăşi. Siguranţa, sprijinul şi nevoile 
acestor victime sunt punctele de plecare pentru orice proces al justiţiei restaurative. 
Astfel, un obiectiv principal este acela de a răspunde nevoilor materiale, financiare, 
emoţionale şi sociale ale victimelor. Acest lucru are in vedere premisa că infracțiunile 
sunt comise împotriva persoanelor reale, mai degrabă decât împotriva statului. Un 
proces de justiţie restaurativă are de asemenea scopul de a permite victimelor să participe 
efectiv la un dialog, având un rol activ în definirea responsabilitatilor şi obligaţiilor 
infractorilor. Infractorii sunt de asemenea încurajați să participe la acest schimb, pentru 
a înţelege prejudiciul cauzat victimelor şi pentru a-şi asuma responsabilitatea pentru 
acesta. Acest lucru înseamnă că vor depune un efort real pentru a îndrepta prejudiciul 
cauzat angajându-se în respectarea anumitor obligaţii, care se pot prezenta sub formă de 
despăgubiri, restituiri sau muncă în folosul comunităţii. 

Justiţia restaurativă vine, nu în ultimul rând, şi ca un răspuns preventiv de perspectivă, 
prin abordarea criminalităţii în contextul său social, prin care examinează cauzele profunde 
ale violenţei şi ale criminalităţii, pentru reducerea şi prevenirea acestora. Această abordare 
se bazează pe presupunerea că infractionalitatea îşi are originea în condiţii sociale şi 
recunoaşte că infractorii însăşi au de suferit. Prin urmare, comunităţile trebuie să îşi 
asume o anumită responsabilitate pentru a remedia aceste condiţii care contribuie la 
infractionalitate. Vindecarea este crucială atât pentru victime, cât şi pentru infractori. 
Atât reabilitarea infractorilor, cât şi integrarea acestora în comunitate sunt aspecte vitale 
ale justiţiei restaurative. Excluziunea lor din comunitate sau impunerea oricărei alte 
restricţii severe trebuie să fie ultima soluţie şi, astfel, cel mai bun mod de a preveni 
recidiva este reintegrarea. 

În acest fel, justiţia restaurativă consolidează comunitatea şi promovează schimbările 
care vor preveni alte prejudicii fizice, morale sau materiale. Promotorii justiţiei restau- 
rative consideră că ar trebui să fie integrată în întregul sistem de justiţie, asemeni unui 
proces complementar, care îmbunătăţeşte calitatea, eficienţa şi eficacitatea justiţiei în 
ansamblul său. Pentru că se centrează pe nevoile victimei, infractorului şi comunităţii, 
procesele restaurative pot ajuta pentru a determina modalitatea în care legea ar trebui să 

se aplice în cel mai corect mod (pentru mai multe detalii despre justiţia restaurativă, vezi 
şi capitolul „Justiţia restaurativă” din acest volum). 

În ceea ce priveşte munca neremunerată în folosul comunităţii, cunoscută şi sub 
denumirea de „serviciu comunitar” - community service — aceasta reprezintă una dintre 
cele mai cunoscute sancţiuni alternative, care poate fi aplicată ca pedeapsa principală de 
sine stătătoare sau ca obligaţie dispusă de către instanţă în cazul probatiunii. 

Schimbările de sistem la nivel comunitar, în căutarea celor mai eficiente soluţii la 
problemele sociale şi de familie, sunt reorientate pentru găsirea rezolvărilor fără folosirea 
autorităţii formale sau a puterii de stat şi prin implicarea tuturor părţilor interesate 
într-un proces voluntar, de examinare respectuoasă a unei viziuni alternative şi care să 
permită controlul local asupra deciziilor de a face o schimbare, calea specifică de 
schimbare şi ritmul schimbării. De fapt, rolurile sunt inversate. Comunitatea devine 
răspunsul primar la problemele familiale şi sociale, iar sistemul judiciar funcţionează în 
sprijinul comunităţii în eforturile de rezolvare a problemelor sale. Când privim justiţia 
din această perspectivă, sistemul juridic şi comunitatea se află în relaţie biunivocă de 
interdependenţă, având un scop comun, acela de a asigura un climat de linişte şi pace 
pentru membrii săi. 

Noua tendinţă în ceea ce priveşte administrarea sistemului de justiţie penală nu 
înseamnă înlăturarea actualului sistem, ci redimensionarea acestuia în funcţie de valorile 
moderne şi realităţile obiective care ne înconjoară. Multe dintre practicile justiţiei 
tradiţionale funcţionează bine, iar comunitatea le înţelege şi le acceptă, considerând ca 
fiind satisfăcută nevoia de dreptate. Cu toate acestea, nevoia de schimbare este evidentă, 
deoarece nu există nici o îndoială că domeniul justiţiei penale a fost confruntat cu 
schimbări majore generate de marea diversitate a faptelor cu caracter infracţional. 

Sistemele alternative de pedeapsă reprezintă o componentă vitală a oricărui sistem de 
justiţie şi soluţia cea mai rentabilă pe termen lung pentru siguranţa publică, reprezentând 
o forţă pentru o schimbare pozitivă, împotriva delincventei şi a criminalităţii. 

Resursele extrem de fragile, subfinantarea sistemului public în ansamblul său şi implicit 
al celui de justiţie penală reclamă utilizarea capacităţilor şi a resurselor comunităţii pentru 
a aduce abordări mai eficiente şi moderne în reprimarea criminalităţii. 

În acest context, conceptul de alternative la pedeapsa custodială prin administrarea 
comunitară a justiţiei este strâns legat de cel al dezvoltării comunitare, fără de care nu 
îşi găseşte reprezentarea. 

În literatura de specialitate modernă, întemnițarea celor mai periculoşi infractori şi 
supravegherea îndeaproape a celorlalţi, precum şi reabilitarea tuturor acestor categorii se 
află într-o continuă căutare de soluţii, toate fiind îndreptate spre resursele reale ale 
comunităţilor. Abordările sistemice progresiste pentru reducerea infractionalitatii repre- 
zintă o urgenţă generată de afluxul masiv şi diversitatea fără precedent a infractorilor 
care intră sau reintră în sistemul de justiţie penală. 

Pornind de la realităţile evidente care ne înconjoară, de la schimbările iminente ale 
vieţii obiective, putem arăta că schimbarea oamenilor şi a mentalităților conduce la 
schimbările valorilor, principiilor şi practicilor comunitare şi restaurative şi, în acest fel, 
la nevoia de răspuns adecvat în sfera sistemului de justiţie penală pentru toţi actorii şi 
beneficiarii acestuia, victime, infractori şi comunităţi. 

În contextul economic actual, încărcătura financiară pentru contribuabili, costurile 
sociale ale infractorilor recidivişti sunt o povară pentru comunităţi şi reprezintă alte 
aspecte esenţiale faţă de care promovarea sancţiunilor alternative prin şi în comunitate 

dobândeşte noi valenţe în prevenirea criminalităţii şi creşterea gradului de securitate 
socială. Penitenciarele sunt sisteme ce se „autoalimentează”, cu o foarte mare rată a 
recidivismului, iar cercetările demonstrează o corelaţie redusă între practicile de încarce- 
rare şi rata criminalităţii. Estimări realizate de către Ministerul Justiţiei din Marea 
Britanie arată că acest cerc vicios al recidivei costă anual societatea britanică între 7 şi 
10 miliarde de lire sterline (Ministerul Justiţiei, 2011). 

Reducerea infractionalitatii nu se poate baza pe sancţiuni şi intervenţii standard, iar 
practicile de intervenţii sunt tributare în ultimă instanţă resurselor comunităţii. 

Îngrijorarea crescută faţă de situaţia infractionalitatii este legată de dinamica acesteia, 
pe de o parte, pe fondul proliferării unor noi forme de criminalitate, trafic de droguri şi 
persoane, terorism etc. şi, pe de alta, pe eficienţa scăzută a sistemelor de justiţie penală 
fata de infractorii care se reintorc în comunitate şi comit alte fapte cu caracter penal. 
Explicaţia rezidă tocmai din ineficienta intervențiilor şi a sancţiunilor penale aplicate. 
Majoritatea deţinuţilor care sunt eliberaţi din închisori nu vor avea locuri de muncă, nu 
vor avea resursele necesare de trai sau nu vor face faţă problemelor de sănătate mintală, 
deci nu se vor integra cu succes în cadrul comunităţilor lor. 

Arena justiţiei este ea însăşi frământată de numeroase probleme şi contradicții, fiind 
centrată adesea pe sancţionarea severă, în detrimentul succesului finalităţii actului de 
justiţie. Astfel, pedeapsa custodială devine o intervenţie neproductivă şi acest lucru 
explică de ce o mare parte a infractorilor vor reveni la închisoare. 

Păstrarea comunităţilor în condiţii de siguranţă nu poate fi responsabilitatea exclusivă 
a instituţiilor de aplicare a legii, iar succesul reintegrării necesită colaborarea şi coordo- 
narea între agenţiile şi instituţiile guvernamentale, cele neguvernamentale şi comunitatea 
în ansamblul său, pentru a satisface nevoile educaţionale, de tratament, de locuire, de 
ocuparea forţei de muncă şi de sănătate ale persoanelor cu comportament infracţional. 
Agenţiile şi personalul îşi specializează astfel serviciile, cu seturi de expertiză şi de 
competenţe pentru a satisface nevoile celor pe care îi supraveghează. În acest fel, putem 
arăta că sancţionarea infractorilor are ca finalitate urmărită reabilitarea şi reinsertia 
socială a infractorilor şi, astfel, reducerea riscului de recidivă. 

Realizarea echilibrului între nevoile infractorului, siguranţa comunităţii şi, implicit, 
protecţia victimelor dă expresie conceptului de rezilienţă a comunităţii, prin menţinerea 
în balanţă a facorilor de risc şi a celor de protecţie, în beneficiul bunăstării membrilor 
săi. Rezilienta comunităţii este o caracteristică dinamică, structurată din ,,stiinta” cetate- 
nilor comunităţii de a acţiona împreună, solidari, identificând corect resursele şi provocă- 
rile sau stresul căruia trebuie să îi facă faţă, din gradul de colaborare între cetăţeni, în 
scopul satisfacerii nevoilor comune, dar şi al celor particulare (Muntean, Munteanu, 
2011, p. 310). Evenimentele negative care apar ca urmare a comportamentului infracţional 
al membrilor unei comunităţi forţează nevoia de valorizare a potenţialului de adaptabi- 
litate şi flexibilitate a comunităţii şi de antrenare a abilităţilor şi resurselor care vor 
favoriza reacţii adecvate şi, în acest fel, rezilienta sa. Confruntarea comunităţilor cu 
acest tip de evenimente negative poate fi asimilată unei situaţii de criză, la care acestea 
sunt obligate să reacționeze. Se poate postula că dovada rezilientei o avem atunci când 
individul care a fost subiectul unor experienţe semnificative (săvârşirea unor fapte 
antisociale) este capabil de achiziţii rezonabile în privinţa educaţiei, sănătăţii emoţionale 
si evită abuzul de substanţe şi de comportamente antisociale (Bentovim, 2009, p. 39). 
Din această perspectivă, capacitatea complexă a comunităţii de a depăşi situaţiile de risc 
induse de către membrii săi îi conferă acesteia rolul important de a participa în mod 

nemijlocit la administrarea actului de justiţie, utilizând, aşa cum am arătat mai sus, toate 
resursele capitalului său social, cultural, uman, politic etc. Acest lucru se poate realiza 
prin angajarea şi participarea activă a membrilor familiilor nucleare şi lărgite la viaţa 
comunităţii, prin autoritatea recunoscută în comunitate a membrilor mai în vârstă sau a 
celor cu o anumită poziţie socială şi, în acest fel, valorizarea relaţiilor interpersonale în 
scopul dezvoltării autonomiei reale, prosociale a infractorilor. 


1.2. Roluri şi responsabilităţi restaurative 
în cadrul comunităţii şi justiţiei 


Nu a existat niciodată un moment mai important pentru acest domeniu, pentru a identifica 
rolurile şi responsabilitatile în comunităţile noastre şi în sistemul de justiţie penală. În 
acest fel, comunitatea şi justiţia sunt două componente legate sinergic, care nu pot 
funcţiona una în afara celeilalte, iar administrarea justiţiei în şi prin comunitate îmbră- 
țişează o serie de strategii de supraveghere, tehnologie şi evaluare pentru a maximiza 
resursele sale şi rezultatele în prevenirea infractionalitatii şi, astfel, creşterea gradului de 
siguranţă a cetăţenilor fiecărei comunităţi. Pentru a înţelege legătura dintre infractor şi 
comunitatea în care acesta trăieşte, pentru ca responsabilitatea fiecărui membru să 
dobândească propria semnificaţie, este important să arătăm că explicaţiile de natură 
sociologică cu privire la comportamentul infracţional mută centrul de greutate de pe 
individ şi de pe fizicul sau psihicul său pe mediul social în care se naşte sau în care 
trăieşte. Teoriile sociologice pleacă de la premisa că omul este o fiinţă prin esenţă 
socială, fără o societate în care să trăiască neputând fi imaginată existenţa umană. De 
aceea, societatea în care trăim este cea care ne influenţează comportamentul, iar 
infracţiunea trebuie analizată doar din perspectivă socială, deoarece în lipsa societăţii nu 
se poate comite o faptă care să fie antisocială (Bogdan, 2009, p. 51). 

Un element deosebit de important şi actual în acelaşi timp este reprezentat de 
schimbările rapide din sfera tehnologiei, care conduc la modificări importante în ceea ce 
priveşte modul în care justiţia poate administra sancţionarea şi supravegherea persoanelor 
condamnate. Dispozitivele de monitorizare electronică devin din ce în ce mai utilizate în 
această sferă. Instrumente cum ar fi produsele de testare a drogurilor, supravegherea 
electronică, verificarea vocii, reacţia pupilei şi software-ul calculatorului pentru monito- 
rizarea infractorilor dobândesc un rol aflat în continuă creştere şi vin în sprijinul agenţiilor 
şi autorităţilor judiciare de supraveghere, crescând astfel eficienţa intervențiilor. 

Ca modalitate de supraveghere, monitorizarea electronică este privită ca o soluţie mai 
puţin severă în comparaţie cu pedeapsa cu închisoarea. Această măsură constă în faptul 
că inculpatul va avea obligaţia de a nu părăsi locuinţa sa legală pe parcursul unei 
perioade de timp, într-un anumit interval orar, excepţie făcând timpul pe care individul 
îl petrece la locul de muncă. Monitorizarea electronică trebuie să aibă ca obiectiv 
principal mărirea gradului de securitate la nivelul comunităţii şi protejarea cetăţenilor 
săi. Este o măsură ce are drept obiectiv reducerea recidivei, dar şi a numărului foarte 
mare de deţinuţi din penitenciare, astfel încât pedeapsa privativă de libertate să poată fi 
aplicată pentru infracțiunile grave şi foarte grave. Faţă de pedeapsa cu închisoarea, 
această măsură permite individului să rămână în cadrul comunităţii, unde să poată 
desfăşura activităţi dezirabile social. 

Supravegherea electronică a infractorilor a captat atenţia specialiştilor cu peste 30 de 
ani în urmă, dar există mai multe temeri în privinţa implementării serviciilor şi progra- 
melor de supraveghere, legate în principal de eligibilitatea infractorilor. Astfel, pentru 
infractorii cu risc social semnificativ, această metodă de supraveghere se poate transforma 
într-un atentat la adresa siguranţei publice. Dimpotrivă, dacă aceste servicii sunt aplicate 
infractorilor care au comis fapte relativ minore şi cu profil socioprofesional adecvat, nu 
se justifică economic, iar supravegherea electronică poate fi considerată chiar o imixtiune 
în viaţa privată a persoanei şi a familiei sale. Ceea ce este important este faptul că optarea 
pentru o sancţiune custodială sau, dimpotrivă, pentru o alternativă bazată pe restricţii şi 
obligaţii alternative cu supraveghere electronică presupune identificarea criteriilor de 
eligibilitate a faptei şi făptuitorului, capabile să sugereze şi să susţină decizia încarcerării, 
respectiv aplicarea unor măsuri sau pedepse alternative în comunitate, completate, după 
caz, cu obligaţia derulării altor programe de control juridic, tratament, educaţie sau 
pregătire profesională (Marin, Predescu, 2011, pp. 210-233). 

Administrarea comunitară a justiţiei este un concept aflat în curs de dezvoltare pe 
măsură ce justiţia se extinde dincolo de sancţionarea infractorului, pentru a include tot 
mai multe abordări şi preocupări legate de victime şi siguranţa comunităţilor. Rezolvarea 
problemelor centrată pe comunitate evoluează pe măsură ce sistemul de justiţie şi 
comunitatea se unesc pentru a promova o abordare proactivă, preventivă şi holistică 
pentru prevenirea criminalităţii. 

Provocarea noastră este aceea de a promova un nou concept, de a oferi soluţii 
concrete pentru comunitate în contextul unei justitii bazate pe valori comunitare şi 
restaurative. Din acest punct de vedere, conceptul tradiţional al tratamentului aplicat 
numai infractorilor se redimensionează radical prin extinderea perspectivei către toate 
cele trei parti afectate de criminalitate : victima, comunitatea şi autorul infracţiunii. 


Relevantă în acest sens este experienţa Institutului National American de Corectie, care 
a finanţat în 1998 o iniţiativă ce a vizat nevoia pentru noi locuri de muncă în vederea 
promovării principiilor justiției comunitare şi restaurative. Deoarece acesta este un 
domeniu nou pentru majoritatea agenţiilor şi instituţiilor cu rol în sfera justiţiei penale, a 
fost identificată o nevoie majoră cu privire la personalul care îşi desfăşoară activitatea în 
cadrul acestora, în sensul creşterii şi evaluării performanțelor profesionale. În esenţă, a 
fost reliefată nevoia unei pregătiri adecvate pentru specialişti, care să contribuie la o 
construcţie a justiției orientată spre comunitate şi principii restaurative. În scopul enunțat, 
a fost implementat un proces cunoscut sub numele de dezvoltare a unui curriculum — 
DACUM -, care este o tehnică de analiză rapidă, dar eficientă a locurilor de munca. 
Procesul DACUM este folosit pentru a determina competențele care ar trebui abordate 
într-un curriculum de formare pentru o activitate specifică şi nu în ultimul rând este folosit 
pentru a dezvolta profiluri de locuri de muncă pentru toate tipurile de ocupații şi specia- 
lizări, inclusiv manageri la toate nivelurile. Acest raport cost/eficienta a fost validat prin 
cercetare şi comparat pozitiv cu alte metode de analiză a locurilor de muncă. DACUM se 
bazează pe trei premise importante: lucrătorii cu experienţă îşi pot descrie munca mai 
bine decât oricine altcineva, orice loc de muncă poate fi efectiv descris în termeni de 
competenţe sau sarcini pe care le efectuează un lucrător de succes în această ocupaţie 
şi nevoia de a descrie cunoştinţele specifice, competențele, atitudinile şi instrumentele 
necesare profesioniştilor, în scopul de a îndeplini corect sarcinile. 

În plus față de dezvoltarea curriculumului, profilele DACUM au fost realizate pentru a 
dezvolta descrieri precise ale unor diferite locuri de muncă, pentru a evalua dacă 
programele existente oferă instruire pentru competențele necesare şi reprezintă un 

fundament pentru dezvoltarea unor programe de formare complete pentru un anumit loc 
de muncă în sistemul corectional. 

Pentru proiectul său, Institutul National American de Corectie a identificat şi a inclus în 
program persoane care performau în roluri şi funcţii comunitare şi restaurative pentru a 
participa la un proces DACUM de două zile. Răspunsul aşteptat a fost acela de a 
identifica natura unui loc de muncă corecțională, proiectat pentru a fi o „legătură de 
resurse” pentru comunitate. Experienţa acestui program a demonstrat că majoritatea 
celor implicați nu au făcut în special o muncă orientată spre comunitate, ci mai degrabă 
una tradițională, concentrată pe infractor, în cadrul comunităţii. A fost introdus conceptul 
de „persoană de legătură pentru resurse comunitare”, care a întâmpinat o serie de 
dificultăți pentru a ajunge la un consens cu privire la îndatoririle de muncă şi sarcinile 
ce-i revin. Prin urmare, procesul a fost modificat uşor pentru a permite unui număr mai 
mic de oameni să lucreze împreună, fiind concentrați pe o parte specifica a proiectului. 
Surprinzător, grupul a constatat că e mai uşor să lucreze la cunoştinţele, aptitudinile, 
trăsăturile, şi caracteristicile acestui lucrător social decât la sarcinile şi aşteptări concrete 
ale locului de muncă. 

Cu toate limitele inerente, grupul a fost în măsură să obțină un profil care poate fi folosit 
ca o resursă pentru agenţiile de profil, pentru dezvoltarea fişelor de post, a standardelor 
de performanţă şi a programelor de formare. Esenţa acestui profil al persoanei de 
legătură pentru resurse comunitare este că lucrătorul joacă un rol de avocat activ care 
gestionează informații cu privire la problemele comunităţii şi identifică oportunităţile de 
soluționare a acestora. Acest rol presupune o serie de sarcini cum ar fi: organizarea de 
forumuri comunitare, generarea de oportunități pentru dialog şi identificarea şi cola- 
borarea cu o conducere comunitară stabilită. De asemenea, în sarcina acestuia stă şi 
rolul de educator, formator şi promotor al valorilor, principiilor şi conceptelor justiţiei 
comunitare şi restaurative. Experienţa acestui program a generat o serie de practici care 
au condus la crearea unei filosofii speciale cu privire la administrarea comunitară a 
justiţiei în care un loc central îl ocupă probatiunea. 


Probatiunea, ca instituţie bazată pe valorile comunitare şi acceptată ca asistenţă 
socială pentru justiţie, îşi regăseşte valorile identitare în rolurile promovate pentru 
exponentii săi, experienţa prezentată anterior fiind relevantă în raport cu evoluţia acesteia 
ca profesie. 

În centrul amenințării fata de comunităţi şi societate stă faptul că, în timpul încar- 
cerării, sistemul custodial poate face prea puţin pentru a-i pregăti pe infractori pentru 
revenirea lor în comunităţile din care provin, deoarece petrec majoritatea timpului 
într-un „nivel ridicat de inactivitate”, fără activităţi menite să le dezvolte abilităţile 
sociale sau de muncă menite să-i ajute să ducă o viaţă productivă şi prosocială odată cu 
revenirea în comunitate. Faţă de această provocare, este nevoie de un sistem bine pus la 
punct, de sancţiuni penale eficiente care să contribuie la asigurarea implementării unor 
programe necesare scopului enunțat anterior. Administrarea justiţiei în şi prin comunitate 
vine cu soluţii pertinente faţă de problemele generate de criminalitate, reprezentând o 
nouă cultură în domeniul justiţiei penale care pune accentul pe dimensiunea comunitară, 
pe de o parte, şi pe cea de participare democratică a membrilor comunităţii la înfăptuirea 
actului de justiţie, pe de alta. 


Experienţa Marii Britanii este semnificativă în acest sens. Aceasta promovează dez- 
voltarea de practici în cadrul autorităţilor locale prin Departamentul pentru Comunităţi şi 

Administratii Locale. În 2009, guvernul britanic, prin Oficiul pentru Reforma Justiției 
Penale, a promovat cartea verde Implicarea comunităţilor în Justitia penală, ce reprezintă 
o contribuţie semnificativă la dezvoltarea politicii în acest sector în Anglia şi Țara Galilor 
şi conţine unele elemente cu un potential exhaustiv, cu accent deosebit pe ideologia şi 
principiile care stau la baza acestui concept. Instantele de judecată dobândesc din 
această perspectivă o nouă dimensiune, fiind orientate spre abordarea centrată pe 
problemă şi implicarea comunităţii în soluționarea acesteia. Justiţia penală se orientează 
în această nouă perspectivă spre o viziune participativă, deplasându-se semnificativ de 
la principiile justiției tradiționale. Cartea verde este supusă unui amplu proces de con- 
sultări publice pentru a identifica idei şi sugestii în vederea completării unor aspecte ce 
par încă în dezechilibru (Raine, 2009). 


Noua viziune a procesului de justiţie penală orientat comunitar şi spre angajarea 
publicului, este percepută în mod pozitiv, dar creează o serie de controverse cu privire 
la rolurile şi responsabilitatile principalilor săi actori din sistemul judiciar, in special 
pentru faza de urmărire penală. Redefinirea rolurilor într-un mod mai receptiv ridică în 
mod inevitabil o serie de întrebări legate în special de concepţiile şi practicile tradiţionale 
de separare a puterilor în stat. Astfel, în această nouă viziune, instanţele judecătoreşti 
trebuie să găsească un răspuns la preocupările comunitare cu privire la criminalitate, 
procesul penal trebuie să aducă modificări substanţiale bazate pe principiile unei justitii 
restaurative, reparatorii, care să aibă ca principal obiectiv victima şi nevoile acesteia, 
repararea răului creat prin producerea infracţiunii şi, nu în ultimul rând, implicarea 
cetăţenilor şi informarea acestora să dobândească noi dimensiuni. În acest sens, creşterea 
gradului de conştientizare a opiniei publice şi de înţelegere a realitatilor cu care se 
confruntă sistemul de justiţie penală poate conduce la identificarea de soluţii în timp real 
pentru resursele necesare aplicării acesteia. Cu toate acestea, opiniile comunităţii sunt 
rareori unitare în modul de exprimare şi interacţiune, ceea ce conduce la o serie de 
dificultăţi legate de o comunicare eficientă şi în timp real. 

Administrarea comunitară a justiţiei, orientată spre rezolvarea centrată pe problemă, 
utilizează principiile şi practicile de lucru in multiagentii care conduc la eficienţa 
managementului cazului, la angajarea şi implicarea comunităţii şi nu în ultimul rând, aşa 
cum am arătat mai sus, la repararea prejudiciului cauzat victimelor şi comunităţii. 

Cartea verde menţionată mai sus pledează pentru o utilizare mai extinsă a principiilor 
şi practicilor Justiţiei restaurative, iar din punctul de vedere al acestui document cheia 
este aceea de a ridica gradul de conştientizare a beneficiilor abordărilor justiţiei restau- 
rative pentru victime şi, în acest fel, de a da eficienţă unei dimensiuni participative la 
actul de justiţie. 

În sfârşit, creşterea încrederii comunităţii depinde în bună parte şi de înţelegerea 
membrilor săi faţă de această nouă abordare, fiind enunțat chiar şi principiul volunta- 
riatului în serviciile de justiţie penală, pentru introducerea unor servicii mai flexibile sau 
pe termen scurt sau pentru a acţiona „ca mentori personali” pentru delincventii minori 
aflaţi sub supravegherea serviciilor de probaţiune. 

O atitudine favorabilă de implicare activă a comunităţilor locale conduce la o mai 
bună gestionare şi atragere de fonduri şi resurse atât publice, cât şi private, destinate 
intervențiilor la nivel comunitar. Este demonstrat faptul că ignoranta publicului fata de o 
problemă socială conduce la respingerea publică a persoanei afectate de acea problemă, 
concept cunoscut sub denumirea de marginalizare. Acelaşi lucru se întâmplă şi în ceea ce 

priveşte relaţia comunităţii în ansamblul ei faţă de problema criminalităţii, o sarcină 
importantă şi vitală pentru promovarea noului mod de administrare a justiţiei fiind 
tocmai aceea de determina publicul să conştientizeze noile tehnici existente, eficienţa 
intervențiilor recuperative bazate pe resursele comunităţii. 

În întreaga lume se înregistrează o experienţă semnificativă şi multe programe în care 
sunt implicaţi voluntari, promovate şi coordonate de personal calificat în domeniul 
serviciilor corectionale. Conceptul acestui tip de intervenţie este bine exprimat în filosofia 
conform căreia nu numai că această categorie cu un grad crescut de vulnerabilitate, 
infractorii, primeşte un ajutor imediat, dar ceea ce este cel mai important este trans- 
miterea sentimentului de acceptare şi apartenenţă la comunitate. 

Succesul muncii unui grup de voluntari în domeniul serviciilor sociale necesită 
adesea o combinaţie unică de abilităţi ale membrilor acestuia. În mod invariabil, liderii 
unor astfel de programe sunt caracterizați ca fiind personalităţi excepţionale, cu o 
deosebită recunoaştere din partea comunităţilor şi cu o capacitate extraordinară de a 
atrage oamenii într-un spirit de entuziasm. Această combinaţie indispensabilă de calităţi 
este importantă în privinţa iniţierii cu succes a programelor de voluntariat, însă acest tip 
de programe este dependent tocmai de resursa umană care contribuie la implementarea 
lor, deci îşi încetează rolul odată cu dispariţia acesteia. 

În unele ţări, serviciile de probaţiune colaborează cu voluntari pentru munca cu 
infractorii şi acest lucru poate fi util mai ales în reintegrarea socială, datorită disponi- 
bilitatii lor mai mari de a oferi sprijin în momente dificile (Durnescu, Lewis, McNeill, 
Raynor, Vanstone, 2009, p. 135). 


1.3. Administrarea comunitară a justiției versus 
administrarea justiţiei în comunitate 


Printre toate intervenţiile noi care au fost dezvoltate şi aplicate în domeniul penal, 
trebuie menţionat efortul vital de a implica cetăţenii interesaţi în programele cu caracter 
corectional. Până acum, omului de rând i-a fost mult mai confortabil să lase acest 
domeniu delicat în seama autorităţilor publice, care trebuie să se ocupe de el, iar acest 
lucru este de asemena confortabil şi pentru autorităţile, pentru a-şi rezolva sarcinile 
independent. Pentru mulţi actori din sfera justiţiei penale există încă o anumită rezistenţă 
la ideea de a le permite oamenilor de rând să se implice în orice fel de intervenţii 
specializate, însă implementarea unei asemenea noi concepţii se extinde rapid, deoarece 
o implicare sistematică activă a cetăţenilor poate aduce un anumit tip de sprijin şi 
eficienţă în utilizarea resurselor comunităţii, în beneficiul actului de justiţie. Totuşi, 
pentru ca specialiştii din domeniul administrării justiţiei penale să accepte dimensiunea 
comunitară a intervențiilor, ei trebuie să aibă o serie de abilităţi centrate in special pe 
munca în echipă, pe comunicarea activă şi asertivă şi, nu în ultimul rând, să aibă un simţ 
dezvoltat al responsabilitatii orientat spre rezolvarea problemelor. Acest tip de participare 
şi sprijin venit din partea comunităţii poate avea diferite forme şi trebuie să fie adaptat 
pentru diversele tipuri de programe şi chiar pentru medii geografice diferite. 

În marile aşezări urbane se întâlnesc programe complexe şi sofisticate de implicare a 
cetăţenilor în munca cu infractorii, însă, în funcţie de resursele existente şi de autorităţile 
locale, acest tip de implicare poate funcţiona cu succes şi în zonele rurale, care pot să 

îndeplinească în mod adaptat o serie de sarcini utile. Totuşi, valoarea acestui tip de 
implicare a comunităţii nu este uşor de demonstrat, deşi şi-a dovedit utilitatea în mai multe 
programe şi practici dezvoltate în întreaga lume. În acest sens, s-au înregistrat progrese 
semnificative în ceea ce priveşte respectul fata de persoanele cu boli mentale, fata de care 
există şi o mai mare disponibilitate de implicare voluntară, motiv pentru care serviciile 
pentru persoanele afectate mental au fost considerabil extinse (Keve, 1967, pp. 253-262). 

Administrarea justiţiei în comunitate este una dintre formele prin care poate fi conferită 
eficienţă conceptului de alternative la detenţie, ce reprezintă o perspectivă relativ nouă 
în reintegrarea socială şi supravegherea infractorilor şi care implică resursele de bază ale 
comunităţii, inclusiv cele legate de procesele de mediatizare şi negociere, incluzând 
adesea şi recompensarea victimelor infracţiunilor. În acest context, s-au evidenţiat în 
special avantajele instituţiei probatiunii, care, din această perspectivă, devine un proces 
de asistenţă socială al individului infractor în vederea reintegrării lui sociale. 

Probatiunea s-a consacrat în sistemul sanctionator ca un serviciu profesionist care îşi 
propune reintegrarea în cadrul comunităţii a persoanelor care au săvârşit infracţiuni, 
pentru creşterea siguranţei publice prin prevenirea recidivei. Serviciile de probaţiune 
colaborează cu instanţele pentru individualizarea pedepselor, valorificând eficient resur- 
sele comunităţii în procesul de punere în aplicare a hotărârilor judecătoreşti, prin 
stabilirea şi dezvoltarea parteneriatului cu instituţiile locale, publice sau private, fiind un 
organism specializat în cadrul sistemului de justiţie penală. Această viziune strategică, 
de administrare a justiţiei în comunitate, îşi propune să identifice modul în care serviciul 
de probaţiune trebuie să răspundă provocărilor contemporane determinate de infractiona- 
litatea crescută şi să-şi consolideze performanţa operaţională prin utilizarea instrumen- 
telor specifice. Organizaţia Naţiunilor Unite arăta încă din 1954 că probatiunea ca sentinţă 
este o metodă de intervenţie care se aplică în cazul unor anumite categorii de infractori 
şi constă în suspendarea condiţionată a pedepsei pentru o perioadă de timp în care 
infractorul este plasat sub supraveghere personală şi beneficiază de asistenţă şi tratament. 

Din punctul de vedere al infrastructurii conceptuale, probatiunea reprezintă un proces 
ce presupune o varietate de activităţi operaţionale, inclusiv practici de investigaţie şi 
supraveghere. Literatura de specialitate apreciază că nu există un concept care descrie şi 
explică unitar această sancţiune comunitară : sistemele de probaţiune reflectă particula- 
ritatile de timp şi spaţiu, culturale şi economice ale politicilor şi practicii penale dintr-un 
anumit stat, păstrând însă, în acelaşi timp, câteva trăsături fundamentale comune, precum 
şi identitatea şi orientarea profesională a consilierilor de probaţiune (Harris, 1995, p. 4). 

Sanctiunile şi măsurile comunitare menţin infractorul în comunitate şi implică anumite 
restricţii de libertate, prin impunerea unor condiţii sau obligaţii. Expresia desemnează 
orice sancţiune impusă de către o autoritate judiciară sau administrativă. Sanctiunile şi 
măsurile comunitare pot fi considerate din această perspectivă alternative la detenţie, 
fără pronunţarea pedepsei cu închisoarea (Kalmthout, Durnescu, 2008, p. 1153). 

Dat fiind rolul important pe care îl au serviciile de probaţiune în reintegrarea socială 
a persoanelor care au fost sancţionate cu pedepse neprivative de libertate, colaborarea 
interinstitutionala apare ca necesară şi obligatorie în realizarea activităţilor principale ale 
acestora, suportul oferit de partenerii comunitari - instituţii publice şi ONG-uri - 
oferind cadrul necesar pentru atingerea scopului comun, acela de creştere a gradului de 
siguranţă publică. 

Cadrul colaborării interinstitutionale dintre serviciile de probaţiune şi celelalte resurse 
comunitare are la bază principiul parteneriatului activ şi cel public-privat, dimensiunea 

ŞI „sănătatea socială” dobândind astfel valenţe importante pentru toate structurile vieţii 
sociale. Principiile care stau la baza activităţii de colaborare interinstitutionala vizează 
tratarea cu respect a clienţilor şi personalului implicat în activitatea de parteneriat, 
oferirea de servicii care să se adreseze nevoilor specifice beneficiarilor, atitudine 
nediscriminatorie faţă de clienţi, evaluarea periodică a operativitatii şi eficienţei parte- 
neriatului conform unor criterii stabilite de comun acord, principiul transferului de 
imagine, principiul consultarii/transparentei, posibilitatea rezilierii unilaterale a proto- 
colului în cazul apariţiei unor situaţii speciale, principiul colaborării/concertării acti- 
vitatilor, principiul confidentialitatii şi principiul pregătirii profesionale în comun a 
personalului din instituţiile partenere. 

Prin conţinutul şi filosofia sa, probatiunea reprezintă o instituţie modernă şi reforma- 
toare în sistemul de justiţie penală, cu un parcurs bazat pe o serie de factori care i-au 
determinat semnificativ evoluţia. Astfel, pe durata evoluţiei probatiunii ca sistem, un rol 
determinant l-a avut tocmai colaborarea interinstituţională, ca factor generator de evoluţie 
şi eficienţă. De asemenea, managementul instituţional, planificarea strategică şi utilizarea 
eficientă a resurselor au fost şi rămân factori-cheie în dinamica acestei instituţii. 

Atragerea resurselor exterioare sistemului, atât sub aspectul finanţărilor europene, 
cât şi al accesării resurselor profesionale, disponibile la nivelul altor instituţii şi orga- 
nizatii, pe plan national şi local, a imprimat sistemului de justiţie penală o nouă direcţie, 
orientată pe comunitate. 

Nu în ultimul rând, cultura organizaţională oferă sistemului de justiţie penală coeziune 
internă şi identitate, influențând în mod pozitiv nivelul motivational şi de satisfacţie 
profesională a specialiştilor. 

Administrarea justiţiei din perspectivă comunitară nu se poate realiza eficient fără a 
utiliza toate resursele existente, motiv pentru care aceasta se realizează în şi prin 
comunitate. Într-o acceptiune mai largă, fiecare individ are o serie de percepții care 
conduc la abordări diferite în ceea ce priveşte rezolvarea „răului” creat prin săvârşirea 
unei infracţiuni şi astfel pot oferi viziuni şi soluţii alternative mai eficiente. Din această 
perspectivă, comunitatea devine prima responsabilă de problemele sociale, inclusiv cele 
ale familiei ca celulă de bază, iar sistemul de justiţie devine suportul pentru rezolvarea 
problemelor acesteia. Pentru ca acest lucru să se întâmple, un rol decisiv este jucat de 
politicile penale în materie, de atitudinea şi pregătirea specialiştilor din sistem. Interac- 
tiunea dintre cele două componente de bază, justiţie şi comunitate, depăşeşte in acest fel 
modul tradiţional cu privire la infracţiune şi sancţiunea penală aplicată. 

Factorii de protecţie şi cei de risc de la nivelul fiecărui individ îşi găsesc rezolvarea 
doar în cadrul comunităţii, iar justiţia este cea chemată să pună în ecuaţie o soluţie 
eficientă pentru echilibrul acestora. 


1.4. Probatiunea ca element de siguranţă a comunității 


Probatiunea reprezintă un rezultat al evoluţiei societăţii omeneşti în domeniul sanctionarii 
celor care, sub diferite forme, încalcă regulile de comportament unanim acceptate. 
Practic, probatiunea a reprezentat punctul de trecere la un stadiu superior în domeniul 
sanctionarii, nu prin înlăturarea vechiului sistem bazat exclusiv pe principiul izolării 
infractorului faţă de comunitate, ci prin constituirea unui sistem alternativ, bazat pe 

principiul menţinerii şi sancţionării infractorului în comunitate, consilierea acestuia in 
vederea adaptării şi bunei integrări în societate. Întreaga literatură de specialitate arată că 
probatiunea reprezintă o alternativă la pedeapsa cu închisoarea pentru persoanele care au 
săvârşit infracţiuni cu pericol social redus şi are ca obiectiv reintegrarea socială a 
persoanelor care au comis infracţiuni pentru ca acestea să nu reprezinte o povară pentru 
comunitate, ci, dimpotrivă, să contribuie la dezvoltarea ei. 

Dintr-o altă perspectivă, probatiunea a reprezentat elementul de legătură dintre 
pedepsele neprivative de libertate şi cele privative. Probatiunea s-a remarcat atât prin 
contribuţii practice la resocializarea infractorilor, cât şi prin creşterea calităţii generale a 
civismului la nivelul comunităţilor de tip occidental unde deviza „în democraţie legea 
este rege” a generat o diminuare a ratei infractionalitatii şi un mai mare respect faţă de 
autoritate, în sensul generic al acestui termen. Probatiunea a acţionat deci, în mod 
nemijlocit, în sensul raţionalizării şi articulării tuturor controalelor sociale cu efecte 
benefice asupra micşorării entropiei sociale. 

Justiţia, fiind prin geneza sa o problemă socială, deci comunitară, o administrare 
comunitară a acesteia, ţine de logica iminentă a gestionării democratice a tuturor 
componentelor unui spaţiu social pluralist (Buzărnescu, Tomita, 2009, p. 9). 

Astfel, dacă o societate, într-o anumită perioadă de dezvoltare, cu un grad de apreciere 
a condiţiilor fundamentale ale vieţii sociale şi cu o ierarhie a valorilor sociale, a stabilit 
modul de sanctionare a faptelor care aduc atingere ordinii sociale, nu de puţine ori, 
realitatea a demonstrat că este foarte greu să ajungi la perfecţiune în stabilirea unei 
corelaţii între atingerea adusă valorilor sociale şi sancţiunea ce trebuie aplicată. 

Cu toate acestea, probatiunea îşi găseşte aplicabilitatea şi în cazul sanctionarii cu 
închisoarea, durata executării sanctiunii în regim privativ de libertate putând fi redusă 
concomitent cu aplicarea probatiunii pe durata ce ar mai fi rămas de executat din 
pedeapsă. 

Încă de la începutul existenţei sale, probatiunea a reprezentat „o a doua şansă” 
acordată infractorilor, care s-a bazat pe respectarea legii şi adoptarea unui comportament 
acceptabil moral, sens în care formarea atitudinilor şi a comportamentului adecvate cu 
privire la familie, religie, loc de muncă şi modul de petrecere a timpului liber a 
reprezentat continuu fundamentul probatiunii. 

Evolutiile majore în domeniul psihologiei s-au resimţit într-un mod semnificativ şi în 
evoluţia probatiunii, ca instituţie aparţinând eminamente comunităţii, intervenţia fiind 
mutată din gestiunea morală a comportamentelor spre intervenţia terapeutică-recu- 
perativă. Odată cu această schimbare semnificativă, probatiunea a dobândit noi valori 
asistenţiale, motiv pentru care a fost definită si ca „asistenţă socială pentru justiţie”. 

În ultimele decenii, orientarea în probaţiune s-a schimbat din nou, obiectivele de 
reabilitare şi reintegrare socială a infractorilor conturându-se tot mai accentuat pe 
conceptul de gestionare a riscurilor. Această abordare se bazează pe diminuarea proba- 
bilităţii ca un infractor să comită o nouă infracţiune. 

În planul serviciilor, probatiunea înglobează activităţi menite să sporească eficienţa 
sistemului de justiţie penală, în măsura în care aceasta promovează drepturile omului, 
urmărind în acest fel să mărească importanţa conceptului de individualizare şi, prin 
urmare, să promoveze comportamentul adecvat al persoanelor care comit acţiuni ce 
contravin normelor penale. 

Serviciile de probaţiune îşi desfăşoară activitatea în cooperare cu alte servicii din 
cadrul sistemului de justiţie, cu servicii sociale şi cu societatea civilă pentru a-şi pune în 

aplicare atribuţiile în mod eficient, având sarcina importantă de a încuraja serviciile 
sociale spre a-şi asuma responsabilitatea, pentru a satisface nevoile infractorilor ca parte 
integrantă a comunităţii. Acest aspect este esenţial nu numai în ceea ce priveşte supra- 
vegherea şi serviciile oferite infractorilor în cazul pedepselor neprivative de libertate, 
dar contribuie la succesul reintegrării sociale a infractorilor care au executat pedepsele 
în mediu custodial. Literatura de specialitate defineşte principiile supravegherii eficace, 
sub denumirea de principii what works (Costandache, Florea, 2002, pp. 17-18): 


- principiul riscului - reprezintă adaptarea intensității intervenţiei cu nivelul riscului de 
recidivă; 

- principiul nevoii - prevede ca programul de intervenţie respectiv să acţioneze direct 
asupra factorilor favorizanti privind reiterarea comportamentului infracţional ; 

- principiul implicării - presupune rolul persoanei condamnate în programul de inter- 
venţie respectiv ; 

- principiul integrităţii programului - presupune aderarea completă a consilierului de 
probaţiune la programul planificat, derulat şi evaluat. 


Desi estimarea riscului de recidivă este foarte importantă în activitatea de probaţiune, 
pentru asigurarea managementului riscului, în sistemul de probaţiune din România nu 
există încă un instrument validat de estimare a acestuia şi nici metode tipizate de 
intervenţie. Evaluarea riscului se realizează pe baza unor caracteristici sau factori 
identificaţi la nivel individual, care influenţează sau pot influenţa comportamentul 
individului (pentru mai multe detalii despre metodele de lucu cu infractorii, vezi şi 
capitolul „Modele de lucru cu infractorii”, din acest volum). Strâns legat de cele 
menţionate anterior, intervenţiile serviciului de probaţiune includ o gamă largă de 
activităţi conexe şi complementare cu cele specifice acestuia, de exemplu, oferirea de 
informaţii, asistenţă în probleme personale, chiar şi faţă de cele de ordin material, şi nu 
în ultimul rând, sprijin în ceea ce priveşte crearea de contacte şi relaţia cu alte organe 
publice sau private, pentru rezolvarea problemelor şi reintegrarea în comunitate. 

În ceea ce priveşte probatiunea în cazul minorilor, există o ierarhizare distinctă a 
factorilor de risc, sens în care se explorează cu prioritate următoarele arii tematice : 


e Familia şi prietenii. Practicile parentale, relaţiile conflictuale dintre părinţi, infrac- 
tionalitatea parentală şi fraternală, comunicarea părinte-adolescent, calitatea implicării 
parentale, consumul de alcool în familie, consumul de droguri în familie, pe de o 
parte, cât şi deficienta supravegherii şi monitorizării comportamentului minorului se 
constituie în factori principali de risc pentru un comportament delincvent. În acelaşi 
arie, relaţia de bună înţelegere cu părinţii constituie cel mai important factor. 

e Școala şi educaţia. Riscurile comportamentului delincvent poate fi influenţat prin 
inconsistenta disciplinei şcolare manifestată prin tratamentul discriminatoriu, contra- 
performanţe şcolare, întărirea etichetei „copil-problemă” în urma absentelor nemo- 
tivate şi a nemulțumirii fata de performanţele şcolare, relaţia proastă cu profesorii, 
exmatricularea temporară sau definitivă, experienţa respingerii de şcoală, a înde- 
părtării de sistemul educaţional. Factorii din această arie sunt plăcerea de a urma 
şcoala şi conştientizare a rostului educaţiei. 

e Vecinătatea. Ataşamentul faţă de mediul în care trăiesc şi locuiesc minorii. În acelaşi 
timp, oportunitatea de a procura droguri sau lipsa oportunităţilor pentru desfăşurarea 
activităţilor specifice vârstei, lipsa reacției adulţilor faţă de cei care încalcă legea 
reprezintă factori de risc favorizanti. 

e Stilul de viata. Vorbim despre factori legaţi de comportamentul problematic al 
grupului de prieteni, influenţa negativă a grupului. Lipsa banilor de buzunar, plicti- 
seala, neimplicarea în activităţi, comportamentul tulburent, vagabondajul se adaugă 
la factorii menţionaţi. 

e Consumul de droguri. Lipsa de acceptanta faţă de consumul de droguri la tinerii de 
aceeaşi vârstă, lipsa presiunii grupului pentru consumul de droguri sunt factori care 
duc la recunoaşterea faptului că existenţa experienţei consumului de droguri, accep- 
tarea şi valorizarea pozitivă a acestuia prezintă cel mai mare risc privind adoptarea 
comportamentului infracţional. 

e Delincventa. Angajamentul în comportamente problematice, cu trecut infracţional, 
chiar cu pericol social redus, frecvenţa angajării în aceste comportamente, motivarea 
infracţiunii comise prin tehnici de neutralizare a vinei ori prin stilul de viaţă reprezintă 
factori favorizanti. În acelaşi timp, convingerile prosociale, recunoaşterea inaccepta- 
bilitatii faptei comise, pentru răul cauzat şi negarea căii infractionale ca mijloc de 
rezolvare a problemelor, motivaţia sau disponibilitatea pentru schimbare reprezintă 
factori favorizanti. 

e Sănătatea emoţională şi mintală. Chiar dacă starea de sănătate şi starea emoţională 
nu reprezintă în sine factori de risc, se recunoaşte potenţialul riscului de autovătămare. 
La limită, cele două tipuri de cognitii, cea suicidală şi cea delincventă, fac parte din 
acelaşi repertoriu de risc. 

e Gândirea şi comportamentul. Rezistenţa scăzută la stres, frustrarea şi furia dezvoltate 
pe fundalul stării de plictiseală, iritabilitatea, rezistenţa scăzută la presiunea grupului, 
implicarea în comportamente riscante, nevoia de senzaţii tari, graba de a acţiona fără 
a se gândi la consecinţe reprezintă o imagine aproape caracteristică minorului 
delincvent. Dorinţa de îndreptare, de schimbare în sensul respectării regulilor şi legii 
reprezintă factorii favorizanti (Poledna, Bujan, 2004, pp. 180-188). 


În toate cazurile cu minori, familia şi educaţia reprezintă resursele de bază în 
construcţia planului de intervenţie, fiind urmărită reducerea factorilor favorizanti ai 
comportamentului delincvent. În planul de supraveghere a minorului, realizat în concor- 
danta cu cerinţele legale, partea esenţială este tocmai acest plan de intervenţie, care tine 
cont şi de capacitatea penală, reglementare care este încă un subiect de dispută pe plan 
internaţional. 

Indiferent de categoria de infractori aflată în procesul de supraveghere, monitorizarea 
şi evaluarea acestuia înseamnă urmărirea permanentă a modului în care persoana supra- 
vegheată respectă măsurile/obligaţiile ce îi revin, modificările apărute în situaţia sa şi 
aprecierea măsurii în care aceste schimbări influenţează obiectivele stabilite în vederea 
diminuării nevoilor criminogene sau a riscului de a comite noi infracţiuni, astfel încât să 
poată fi adoptate o serie de măsuri corespunzătoare (Schiaucu, Canton, 2008, pp. 
178-179). În cazul modificărilor semnificative, care oferă noi obiective şi metode de 
intervenţie, se procedează la revizuirea corespunzătoare a planului de supraveghere. 

Finalitatea procesului de supraveghere reprezintă un moment important de evaluare şi 
demonstrează în ultimă instanţă eficienţa acestui proces, prin confruntarea progreselor 
realizate în cadrul intervenţiei cu starea iniţială a persoanei sancţionate din perspectiva 
adoptării unui stil de viaţă bazat pe un comportament prosocial. 

Beneficiile pe termen lung şi mediu ale unei reintegrări reuşite constau în întărirea 
societăţii civile şi posibilitatea ca membrii acesteia să îşi accepte locul în societate mai 
degrabă decât să devină o cheltuială suplimentară pentru aceasta (Giles, 2001, p. 25). 

Constituindu-se ca alternativă la sancţiunile penale tradiţionale privative de libertate, 
probatiunea vizează reducerea fenomenului infracţional şi creşterea gradului de siguranţă 
socială. Asigurarea echilibrului între nevoia de siguranţă socială a comunităţii şi nevoile 
specifice de reintegrare socială a infractorilor reprezintă scopul declarat al sancţiunilor 
comunitare (Home Office, HM Inspectorate of Probation, 1998). În Anglia, probatiunea 
s-a constituit din cutumele care au funcţionat ca „lege a locului”, iar regulile de com- 
portament dezvoltate în cadrul acestei tradiţii au devenit legi. Sanctionarea şi legiferarea 
tradiţiei juridice a reprezentat şi reprezintă în continuare una dintre sursele fundamentale 
ale dreptului anglo-saxon. Acest sistem s-a dezvoltat pe baza jurisprudenţei şi a prece- 
dentului juridic stabilite în cadrul instanţelor naţionale (Barclay, 1995, pp. 2-3). 

Cu toate că probatiunea, alături de alte sancţiuni penale, este o reacţie organizată a 
societăţii faţă de nerespectarea normelor penale, prin acceptarea unei componente 
coercitive, ea se plasează din perspectiva sa asistenţială, în contextul solidarităţii uma- 
nitare a societăţii, în raport cu membrii săi care se găsesc în dificultate şi în acest fel îşi 
găseşte identitatea tocmai în dualitatea pedeapsa-ajutor/asistenta. 

Acolo unde probaţiunea apare mai mult ca o sancţiune, aria şi sfera de aplicare a 
activităţilor sale este limitată, deoarece intervenţia probatiunii in penalizarea infractorilor 
este şi rămâne o modalitate de intervenţie prin activităţi cu fundament sociopedagogic, 
caracterizate tocmai prin combinaţia între asistenţă şi consiliere psihosocială şi supra- 
veghere. Aplicată delincventilor selectaţi în funcţie de personalitatea lor criminologică, 
scopul principal este acela de a oferi subiectului posibilitatea de a-şi modifica atitudinea 
faţă de viata în societate şi de a se reintegra în mediul social, după libera sa dorinţă şi 
fără riscul de a încălca din nou norma penală (Ulianovschi, Golubtov, Zaharia, Cojocaru, 
2004, p. 9). 

Mike Nellis, personalitate recunoscută în studii de probaţiune, a argumentat faptul că 
valorile profesionale trebuie să devină mai complexe din punct de vedere criminalistic şi 
a propus „o reconceptualizare fundamentală” centrată pe noţiuni ca: antiinchisoare/ 
alternative, justiţie restauratoare şi siguranţă publică. Nellis a argumentat că, pentru a 
rezista impunerii politice a unei identități punitive a probatiunii, practicienii nu trebuie 
numai să-şi dovedească eficienţa şi eficacitatea ca asistenţi sociali, dar şi legitimitatea lor 
ca agenţi ai reformei justiţiei comunitare (Giles, 2001, p. 17). 

Regândirea modului de acţiune şi intervenţie a organismelor investite cu atribuţii în 
lupta împotriva criminalităţii şi administrarea justiţiei nu poate ocoli experienţa acumulată 
şi rezultatele optinute în ultimii ani marcați de echilibrul fragil al comportamentului demo- 
cratic al membrilor societăţii şi al autorităţilor publice (Abraham, Nicolăescu, 2006, p. 42). 

Punctul de pornire în activitatea cu infractorii, în special cu cei condamnaţi la 
sancţiuni neprivative de libertate, îl constituie apelul la simţul responsabilitatii, precum 
şi la disponibilitatea acestora de a-şi asuma responsabilităţi. Toate formele de asistenţă 
care sunt oferite infractorului trebuie să aibă ca scop dezvoltarea capacităţii de a opta şi 
acţiona în mod responsabil. Fără voinţa acestuia de a-şi schimba comportamentul, nici 
o altă acţiune nu va determina acest lucru, motivaţia pentru schimbare fiind definitorie 
pentru eficienţa intervenţiei în sine. 

Serviciile de probaţiune fac parte din categoria largă a organizaţiilor, aşa cum sunt 
acestea definite de ştiinţa managementului, ca fiind un aranjament sistematic de resurse 
umane, materiale, financiare, informaţionale, cu scopul de a realiza un obiectiv primar, 
un set structurat de obiective sau anumite activităţi. Şi din această perspectivă, proba- 
tiunea ca sancţiune alternativă de bază pledează pentru comunitate şi resursele acesteia, 

deci pentru o administrare a justiţiei pentru comunitatea pe care o deserveşte şi cu 
ajutorul resurselor pe care aceasta le are. 

În cadrul Uniunii Europene, chiar dacă există o diversitate mare de practici în ceea 
ce priveşte punerea în aplicare a sancţiunilor alternative şi implicit a instituţiei proba- 
tiunii, iar reglementările nationale sunt tributare încă unor sisteme neadaptate în totalitate 
la reglementările europene în materie, există totuşi o multitudine de aspecte care sunt 
comune între statele membre şi pe care acestea sunt dispuse să le aplice, acestea fiind 
legate de cele mai multe ori de comportamentul infractorilor (de exemplu, obligaţia de 
a stopa consumul de alcool sau droguri), reşedinţa infractorului (de exemplu, obligaţia 
de a-şi schimba domiciliul în cazul violenţei domestice sau de a nu-l părăsi, în alte 
situaţii), educaţia şi formarea profesională a infractorilor, activitatile de petrecere a 
timpului liber şi modalităţile de realizare a activităţilor profesionale (cum ar fi obligaţia 
de căutare a unui loc de muncă într-un alt mediu decât cel anterior). Astfel, supravegherea 
măsurilor şi sancţiunilor neprivative de libertate sunt obligatorii, cu anumite excepţii 
prevăzute în Decizia-cadru 947/2008/JAI a Consiliului Europei din 27 noiembrie 2008, 
privind aplicarea principiului recunoaşterii reciproce în cazul hotărârilor judecătoreşti şi 
al deciziilor de probaţiune în vederea supravegherii măsurilor de probaţiune şi a sanctiu- 
nilor alternative, document de referinţă publicat în Jurnalul oficial al Uniunii Europene. 
Importanţa acestui document rezidă din faptul că promovează principiul recunoaşterii 
reciproce, în sensul că statele membre, în care se realizează condamnarea şi cele în care 
are sau va avea loc executarea sanctiunii dispuse de către o instanţă de judeecata ar trebui 
să promoveze contactele directe dintre autorităţile lor competente în vederea aplicării 
prezentei decizii-cadru, pe baza normelor stabilite în conformitate cu care un stat membru 
altul decât statul membru în care persoana în cauză a fost condamnată recunoaşte 
hotărârile judecătoreşti şi, după caz, deciziile de probaţiune şi supraveghează măsurile 
de probaţiune aplicate în temeiul unei hotărâri judecătoreşti ori sancţiunile alternative 
prevăzute într-o astfel de hotărâre şi ia toate celelalte decizii privind hotărârea judecă- 
torească în cauză, cu excepţia cazului în care se prevede altfel. 

Deoarece obiectivele prezentei decizii-cadru, şi anume facilitarea reabilitării sociale 
a persoanelor condamnate, îmbunătăţirea serviciilor oferite pentru protecţia victimelor şi 
a publicului în general, precum şi facilitarea aplicării măsurilor de probaţiune şi a 
sancţiunilor alternative adecvate, vizează aplicarea în mod unitar a acestor concepte la 
nivelul întregii Uniuni Europene, principiile subsidiaritatii şi proportionalitatii devin 
deosebit de importante, tocmai în scopul de a permite Comunităţii Europene să adopte 
măsuri în concordanţă cu obiectivele stabilite. Acest lucru se realizează pe fondul în 
care, în majoritatea ţărilor europene, justiţia dobândeşte noi coordonate bazate pe valorile 
si resursele comunităţii, iar activitatea de probaţiune, ca parte esenţială în cadrul acestei 
noi construcţii, îşi modifică accentul dinspre mediul închis, custodial spre comunitatea 
deschisă, pe care o deserveşte. Acest lucru implică o transformare a serviciului de 
probaţiune din sfera unei organizaţii care oferă asistenţă pentru justiţie spre o organizaţie 
responsabilă de punerea în aplicare a unui sistem complex de măsuri şi sancţiuni, 
orientate in principal spre siguranţa şi nevoile comunităţii. În România, probatiunea este 
o componentă relativ nouă a sistemului de justiţie penală care funcţionează la nivel 
naţional pe lângă tribunalele judeţene, fiind similară serviciilor de probaţiune care 
funcţionează încă din secolul al XIX-lea în ţările Europei de Vest. 

Pe măsura evoluţiei sistemului de probaţiune şi a experienţei acumulate, au fost 
efectuate modificări ale atribuţiilor serviciilor de probaţiune, din nevoia de a corela 

prevederile cuprinse în proiectul iniţial cu dispoziţiile cuprinse în celelalte proiecte 
legislative din sfera penală, dar şi de a le adapta posibilităţilor existente sub aspectul 
resurselor umane şi materiale. Astfel, au fost parcurse mai multe modificări, sub aspectul 
denumirii, atribuţiilor şi ariilor de intervenţie, mentinandu-se însă principiile, obiectivele 
şi mijloacele de atingere a lor, într-o formă apropiată celor iniţiale. 

Misiunea serviciului de probaţiune, declarată în toate documentele programatice, 
constă în creşterea gradului de siguranţă publică prin informarea şi consilierea victimelor 
infracţiunilor şi urmăreşte ca principal scop să contribuie la siguranţa comunităţii, la 
promovarea alternativelor la detenţie, la prevenirea infractionalitatii, la reducerea riscului 
de recidivă şi să ajute la reintegrarea în comunitate a persoanelor care au încălcat legea 
penală. Probatiunea reprezintă o alternativă reală şi eficientă la pedeapsa cu închisoarea, 
asigurând supravegherea executării în comunitate a măsurilor şi sancţiunilor impuse de 
instanţă, iar în România aceasta şi-a dovedit eficienţa, contribuind în bună parte la 
decongestionarea penitenciarelor, care până la apariţia acesteia s-au confruntat cu o 
problemă acută legată de supraaglomerare. 

Reabilitarea socială a infractorului reprezintă obiectivul primordial al serviciilor de 
probaţiune, acesta fiind un proces educativ, reeducativ şi de tratament aplicat persoanelor 
condamnate penal, prin care se urmăreşte readaptarea infractorilor la sistemul de norme 
şi valori general acceptate de societate, în scopul reintegrării sociale a acestora şi al 
prevenirii recidivei. Educarea vizează în special infractorii a căror personalitate a suferit 
o socializare negativă, asimilând norme şi valori contrare celor general acceptate de 
societate sau care, altfel spus, prezintă un pronunţat deficit de socializare. Reeducarea, 
ca filosofie, se adresează infractorilor a căror personalitate a suferit o inadaptare la 
sistemul de norme sociale. Tratamentul de reabilitare socială se realizează prin metode 
terapeutice apreciate ca fiind adecvate, urmărindu-se remodelarea personalităţii infrac- 
torului, ameliorarea tendinţelor sale reactionale, reînnoirea motivatiilor care îi animă 
interesele şi modificarea atitudinilor acestuia, în scopul reinsertiei sociale prin readaptarea 
la mediul sociocultural. 

Aprecierea criminologică a şansei de reabilitare presupune evaluarea capacităţii 
infractionale şi a posibilităţii de adaptare la mediul social al delincventului. Sansa de 
reabilitare conduce la formularea unui diagnostic, a unui prognostic şi a unui tratament. 
Această apreciere se bazează pe metodele şi tehnicile utilizate frecvent în criminologie : 
observarea, interpretarea şi experimentarea. Cu ajutorul acestor tehnici se urmăreşte o 
recompunere a realităţii care a precedat săvârşirea actului infracţional, implicând studie- 
rea parcursului social al individului, a experienţelor sale succesive, a integrării sale în 
circuitul social. 

Condiţia esenţială a tratamentului de resocializare este necesitatea colaborării delinc- 
ventului la schimbarea/transformarea propriei personalităţi. 

Din perspectiva comunităţii pe care o deserveşte, probatiunea are scopul declarat de 
a-l determina pe infractor să accepte responsabilitatea comportamentului său infracţional, 
de a-l ajuta să-şi rezolve problemele şi nevoile personale care au condus la comiterea 
faptei, să-l sprijine pentru a deveni o persoană care respectă legea şi care îşi asumă 
responsabilitatea de membru al comunităţii din care face parte. Prin sentinţa care 
stabileşte executarea pedepsei prin probaţiune, condamnatului i se impun unele condiţii 
care trebuie să fie respectate, acestea constituindu-se în măsuri de supraveghere şi a 
căror punere în aplicare este urmărită de justiţie cu ajutorul serviciilor de probaţiune. 
Aceste condiţii obligă infractorul să se prezinte la întâlnirile fixate de consilierul de 

probaţiune, să anunţe consilierul asupra schimbării domiciliului, precum şi a deplasărilor 
care depăşesc o durată stabilită de instanţă, să comunice şi să justifice schimbarea locului 
de muncă, să comunice informaţii care pot face dovada mijloacelor sale de existenţă. 

La aceste condiţii cu caracter general instanţa de judecată poate adăuga şi alte 
condiţii, în funcţie de specificul psihosocial al delincventului, printre care se numără : 
participarea la un grup de terapie sau la un program special de instruire, urmarea unui 
curs de învăţământ sau de calificare profesională, interzicerea de a frecventa anumite 
locuri stabilite şi legătura cu anumite persoane, conducerea vehiculelor în general sau a 
unui anumit tip de vehicul, supunerea unor măsuri de control, tratamentul şi îngrijirea 
medicală, urmarea unui tratament de dezalcoolizare sau dezintoxicare. 

Urmărirea respectării condiţiilor şi obligaţiilor impuse de instanţa de judecată sunt 
parte integrantă a activităţii oricărui serviciu de probaţiune. Durata probatiunii este 
fixată prin sentinţă aceasta poate suferi anumite modificări în beneficiul persoanei în 
cauză (reduceri ale perioadei de probaţiune sau considerarea acesteia ca fiind executată), 
la cererea delincventului sau a consilierului de probaţiune, dacă se constată progrese 
deosebite în conduita celui supus la probaţiune. În cazul constatării unor încălcări ale 
condiţiilor şi/sau ale obligaţiilor impuse, consilierul de probaţiune propune instanţei 
înăsprirea condiţiilor de executare a probatiunii sau revocarea acesteia şi executarea 
pedepsei în mediu închis. În anumite cazuri, instanţa poate dispune ca delincventii să 
intre sub incidenţa unei sentinţe care îi obligă pe aceştia să presteze o muncă neremunerată 
în timpul liber şi în folosul comunităţii. Scopul acestor servicii aduse comunităţii este 
acela de a oferi o şansă delincventilor pentru a-şi „răscumpara” greşeala faţă de comu- 
nitate. Munca în folosul comunităţii este în primul rând o pedeapsă. Termenii de operare 
a acesteia trebuie să fie fermi şi consistenti, urmărind ca, odată cu executarea pedepsei, 
să conducă la creşterea consideratiei pe care delincventul o are faţă de sine însuşi şi fata 
de ceilalţi membri ai comunităţii. 

În domeniul serviciilor comunitare, rolul serviciilor de probaţiune este de a comunica 
şi colabora cu autorităţile locale pentru a identifica locurile în care delincventii pot 
desfăşura o muncă neplătită cu o încărcătură normală şi în siguranţă, prestată clar în 
folosul întregii comunităţi. Toate îndatoririle delincventului sunt explicate de instanţă în 
momentul pronunțării sentinţei şi vor fi discutate şi clarificate cu ocazia intrevederilor pe 
care cel în cauză le are cu consilierul de probaţiune. 

Sanctiunile comunitare de supunere la probaţiune şi muncă în folosul comunităţii pot 
fi cuprinse împreună într-o sentinţă combinată. În cazul unei astfel de sentinţe trebuie 
respectate condiţiile care sunt impuse pentru fiecare pedeapsă în parte, iar nerespectarea 
condiţiilor impuse poate duce la revocarea sentinţei iniţiale sau la prelungirea termenului 
iniţial de încercare şi suplimentarea orelor de muncă. 

Reorganizarea eficientă a sistemului naţional de probaţiune, prin completarea legisla- 
tiei în materie şi implementarea corectă a cadrului legislativ, constituie elemente importante 
ale strategiei în domeniu. Aceasta asigură punerea în aplicare a asistenţei postpenale a 
infractorilor, precum şi protecţia victimelor infracţiunilor, esenţiale pentru completarea 
dimensiunii de serviciu public a sistemului judiciar. 

Anul acesta a fost propusă spre dezbatere publică o nouă lege a probatiunii menită să 
schimbe în totalitate funcţionarea acestui sistem. Din expunerea de motive rezultă că 
prin adoptarea noului Cod penal şi a noului Cod de procedură penală se impune o 
reconfigurare a sistemului probatiunii prin reorganizarea celui actual. Astfel, în condiţiile 
în care noul Cod penal şi noul Cod de procedură penală, comparativ cu reglementarea 


36 TEORII 


actuală, extind şi mai mult sfera sancţiunilor şi a măsurilor comunitare (consacrând 
amânarea aplicării pedepsei, munca în folosul comunităţii, extinzând domeniul măsurilor 
educative neprivative de libertate etc.), este necesară o regândire a sistemului probatiunii 
atât din punctul de vedere al organizării acestuia, cât şi din punct de vedere funcţional, 
cu luarea în considerare a atribuţiilor stabilite în sarcina consilierului de probaţiune 
(Proiectul de lege privind organizarea şi funcţionarea sistemului de probaţiune propus 
spre dezbatere publică la data de 20 mai 2011, secţiunea cu expunerea motivelor) . 

Noul proiect de lege regândeşte întregul sistem de probaţiune atât din punct de vedere 
organizational, cât şi functional şi este elaborat având la bază prevederile Legii nr. 286/ 
2009 privind Codul penal şi ale Legii 135/2010 privind Codul de procedură penală. 

Proiectul urmăreşte reformarea sistemului de probaţiune prin internalizarea valorilor, 
principiilor, abordărilor şi conceptelor moderne promovate prin recomandări şi alte 
instrumente specifice elaborate la nivel european în domeniul probatiunii, dar este 
articulat pe experienţa practică acumulată în activitatea de probaţiune până în prezent. 

Pornind de la nevoia de bază, de diversificare a modalitatilor de sanctionare a compor- 
tamentului infracţional, prin alternative la detenţie, generată atât de raţiuni politice — 
adaptarea legislativă şi instituţională la prevederile Uniunii Europene -, cât şi de eficienţă 
economică — reducerea costurilor pe care le suportă statul pentru menţinerea în detenţie 
a persoanelor care comit infracţiuni -, precum şi de raţiuni de eficienţă a pedepsei, sub 
aspectul său corectional şi de reabilitare socială a persoanei condamnate, probatiunea a 
avut un parcurs de dezvoltare interesant, care îi conferă individualitate în peisajul insti- 
tutional românesc şi care poate prezenta interes, din perspectivele analizei transformărilor 
care au consacrat-o ca sistem (pentru detalii, vezi capitolul referitor la noul Cod penal). 

În România, de-a lungul evoluţiei sistemului de probaţiune, un rol important s-a 
acordat sensibilizării comunităţilor locale şi instanţelor de judecată, privind avantajele 
sancţiunilor alternative la detenţie, ceea ce a condus la depăşirea reticentei inerente faţă 
de noua instituţie din sistemul juridic. Sprijinul internaţional acordat României în 
demersul de implementare a sistemului de probaţiune prin asistenţă tehnică şi logistică 
oferită Ministerului Justiţiei în acest sens a avut şi are o importanţă deosebită. 

Continuarea colaborării cu partenerii tradiţionali (organizaţiile neguvernamentale), 
cu diverse instituţii guvernamentale şi asociaţii internaţionale oferă României posibilitatea 
dezvoltării sistemului de probaţiune, în acord cu principiile şi valorile cuprinse în 
recomandările Consiliului Europei. 

Totodată, se încearcă efectuarea unor predicții pe termen mediu şi lung, luând în 
considerare faptul că întregul sistem de justiţie va fi marcat de o schimbare majoră, prin 
intrarea în vigoare a noului Cod penal şi a noului Cod de procedură penală, predictie 
bazată pe evaluarea experienţei acumulate de către serviciile de probaţiune începând din 
stadiul experimental şi până în prezent, a strategiilor de dezvoltare elaborate la nivelul 
Ministerului Justiţiei, dar şi a contextului institutional şi social, în care probatiunea îşi 
desfăşoară activitatea. 

O bună strategie a dezvoltării nu poate fi implementată şi realizabilă acţionând 
individual la nivel de instituţie locală, ci numai raportându-se la cerinţele comunităţii 
internaţionale şi în concordanţă cu acestea. 

Resursa umană, nivelul de profesionalism al specialiştilor din sistem au un rol major 
la fiecare nivel decizional, deoarece pot asigura un management eficient doar prin 
cunoştinţe, abilităţi şi atitudini corespunzătoare poziţiei în care se află. O bună pregătire 
permite obiectivitate în raport cu individualitatea fiecărui caz în parte. 

Resursele financiare limitate reprezintă un impediment important în respectarea 
măsurilor impuse de instanţă, în acest context, gestionarea resurselor dobândind o 
dimensiune esenţială pentru eficienţa intervenţiei în reintegrarea socială a infractorilor. 

Chiar şi în contextul unor dificultăţi serioase, probatiunea a adus un suflu nou în sfera 
relaţiilor interinstitutionale dezvoltate în plan comunitar şi şi-a dobândit recunoaşterea 
necesară în sistemul social şi de justiţie penală. 

Colaborarea la nivel central şi local între diferite instituţii şi organizaţii se realizează 
în cadrul parteneriatelor stabilite pe baza unor reguli formale şi clare cu privire la 
confidentialitatea profesională, protecţia datelor şi schimbul de informaţii, în acord cu 
cadrul naţional de reglementare. 

În România, un exemplu elocvent în acest sens este reprezentat de protocolul de 
colaborare încheiat încă din anul 2006 între Agenţia Naţională Antidrog şi Direcţia de 
Probatiune, care a traversat diverse faze, în funcţie de etapele de dezvoltare instituţională 
şi evoluţia cadrului legislativ. Acest protocol stabileşte cadrul de cooperare între cele 
două instituţii atât la nivel central, cât şi al structurilor teritoriale care îşi desfăşoară 
activitatea în subordinea acestora, colaborând în ceea ce priveşte elaborarea de meto- 
dologii, proceduri de lucru, implementarea de proiecte comune, în domeniul prevenirii 
consumului de droguri, evaluării şi asistenţei persoanelor consumatoare de droguri, 
precum şi al cercetării fenomenului în ansamblul său. La nivel local, colaborarea dintre 
cele două instituţii are ca obiect evaluarea şi asigurarea asistenţei pentru persoanele 
consumatoare de droguri care au săvârşit infracţiuni, aflate în evidenţa serviciilor de 
probaţiune, precum şi prevenirea începerii sau a reluării consumului de droguri, activităţi 
care se bazează în cea mai mare parte pe resursele instituţionale şi umane ale comu- 
nitatilor în care acestea conlucrează. 

Întreaga filosofie de dezvoltare a instituţiei probatiunii în România este centrată pe 
implicarea societăţii civile în activitatea de reintegrare socială a infractorilor. 

Din textul Ordonanţei de Guvern nr. 92/2000 privind organizarea şi funcţionarea 
serviciilor de reintegrare socială a infractorilor şi de supraveghere a executării sanc- 
tiunilor neprivative de libertate izvorăşte principiul cooperării, care integrează multiple 
acţiuni cu un profund caracter specializat şi diversificat, ceea ce demonstrează o bună 
adaptare la complexitatea scopului urmărit de serviciile de probaţiune. De asemenea, 
trebuie remarcată cooperarea în parteneriat prin atragerea şi implicarea comunităţii în 
activitatea de reintegrare socială a categoriei de persoane vizate de acest act normativ. 
Astfel, dacă în România, până în acel moment, executarea sancţiunilor şi a pedepselor 
era exclusiv apanajul organelor de stat, în prezent, prin această nouă manieră de abordare 
a problemei sanctionarii şi reintegrării sociale a infractorilor, se realizează un transfer 
partial nu numai al responsabilitatii, ci şi al posibilităţii de acţiune către comunitate, care 
devine din simplu spectator un participant real pentru administrarea justiţiei. Această 
activitate de transfer a fost posibilă şi pe fondul participării tot mai active a comunităţii 
la viaţa socială, în special prin apariţia şi implementarea puternică a organizaţiilor 
neguvernamentale specializate în asistenţă socială, îndeosbi în ceea ce priveşte copiii, 
bătrânii, persoanele cu dizabilităţi, infractorii, consumatorii de droguri etc. 

Este evident că justiţia nu poate fi administrată eficient în afara comunităţii pe care 
trebuie să o servească. Realitatea a demonstrat că organele executional penale nu pot să 
se ocupe singure de toate nevoile infractorului. Mai mult, infractorul, aşa cum am arătat 
pe parcursul întregului capitol, face parte din comunitate, fiind de neconceput existenţa 
sa în afara acesteia. 

Întrebări şi discuții 


1. În ce măsură apreciaţi că există o diferenţă între administrarea justiţiei în comunitate 
şi administrarea sa comunitară? 

2. Care este cea mai cunoscută sancțiune alternativă la pedeapsa cu închisoarea şi 
cum poate fi aceasta pusă în aplicare? 

3. Ce aport aduce sfera tehnologiei în ceea ce priveşte modul în care justiția poate 
administra sancţionarea şi supravegherea persoanelor condamnate? 

4. Care sunt principiile care stau la baza activităţii de colaborare interinstitutionala? 

5. Cum se realizează colaborarea la nivel local între instituţiile statului şi comunitate în 
ceea ce priveşte sancţionarea infractorilor? 

6. Cum pot fi puse în aplicare sancțiunile comunitare? 

7. Ce intelegeti printr-o sentință combinată? 

8. De ce apreciaţi că este importantă şi utilă sancţionarea unei anumite categorii de 
infractori în comunitate? 

9. Prezentati instituţiile cu rol în sancţionarea infractorilor în comunitate. 

10. Definiţi rolul serviciilor de probaţiune în cadrul seerviciilor comunitare. 

Capitolul 2 


De la justiţie restaurativă 
la practici restaurative! 


Anamaria Szabo 


2.1. Introducere 


Domeniul practicilor restaurative a început să capete forme şi în Romania: în perioada 
2002-2004 au funcţionat două centre experimentale de justiţie restaurativă în Bucureşti 
şi Craiova, în anul 2004 au fost luate o serie de măsuri pentru asigurarea protecţiei 
victimelor infracţiunilor, iar în anul 2006 au fost instituite procedurile pentru organizarea 
medierii şi a profesiei de mediator la nivel naţional. Aşa cum vom vedea pe parcursul 
acestui capitol, deşi aceste tipuri de măsuri nu sunt pe deplin restaurative, ele reprezintă 
un început de transformare a modului în care privim rezolvarea conflictelor interumane 
în ţara noastră. La nivel practic, modalitatea clasică de soluţionare a unui conflict 
implică două etape (Furlog, 2005, p. 2): evaluarea situaţiei conflictuale şi luarea 
deciziei privind acţiunea (sau inactiunea) necesară. Plecând de la acest proces se 
construieşte intervenţia oricărui profesionist care urmăreşte în munca sa rezolvarea 
conflictelor. Cragg (1992, p. 146) arată că este de preferat să se folosească „proceduri 
în care părţile aflate in conflict ajung la o soluţie prin discuţii directe. Problema constă 
în a depăşi obstacolele ce stau în calea abilităţilor părţilor de a discuta, de a face o 
evaluare raţională a aspectelor conflictului şi de a coopera în construirea unei soluţii”. 
Astfel de proceduri alcătuiesc domeniul practicilor restaurative, prin intermediul cărora 
se urmăreşte identificarea unor soluţii constructive, pe cale paşnică. În acest capitol ne 
propunem să facem o descriere de ansamblu a practicilor restaurative, aşa cum au fost 
dezvoltate la nivel internaţional. În acest sens, este delimitat câmpul conceptual al 
practicilor restaurative, descriind legătura cu expresia „justiţie restaurativă” şi trecerea 
de la o paradigmă axată pe justiţie la una în care este prioritară refacerea relaţiilor 
interumane. Sunt descrise şi o serie de cadre analitice ce ajută la o definire mai clară din 
punct de vedere conceptual a practicilor restaurative. De asemenea, sunt aduse în discuţie 
originile acestor practici, identificându-se două mari orientări în acest sens, şi sunt 
clasificate valorile şi principiile practicilor restaurative. Spre finalul articolului descriem 


1. Capitolul reprezintă o republicare a articolului „De la justiţie restaurativă la practici restaura- 
tive. Aplicabilitate în sfera asistenţei sociale”, publicat în Revista de Asistenţă Socială, nr. 3/ 
2010. Mulţumim editorilor pentru permisiunea de republicare. 

principalele tipuri de practici restaurative care au fost dezvoltate la nivel international 
(medierea, conferintele şi cercurile restaurative), modalitatea de organizare a măsurilor 
şi procedurilor de tip restaurativ care au fost dezvoltate până la această oră în România 
şi aplicabilitatea practicilor restaurative în sfera asistenţei sociale. 


2.2. Conceptul de practici restaurative 


Rădăcinile conceptuale ale practicilor restaurative se regăsesc în expresia justiție restau- 
rativă (IIRP, 2004), ce desemnează un curent de gândire dezvoltat în ultimii 40 de ani in 
sfera justiţiei penale. Justiţia restaurativă aduce în prim-plan „problema de bază a unei 
infracţiuni, şi anume răul produs de aceasta, şi oferă soluţii constructive din punct de 
vedere social” (Walgrave, 2001, p. 33). În literatura de specialitate cele două expresii 
sunt folosite în mod alternativ. Preferăm însă folosirea celei de practici restaurative, 
pentru că depăşeşte sfera justiţiei penale. În fapt, practicile restaurative sunt folosite în 
soluţionarea mai multor tipuri de conflicte, nu doar a celor penale. Ne referim aici la 
conflictele din sfera familiei, la cele care au loc în mediul şcolar sau la cele din diferite 
organizaţii (IIRP, 2004). Principiile care stau la baza programelor de justiţie restaurativa 
sunt utilizate deci în structurarea practicilor din sferele asistenţei sociale, educaţiei şi 
managementului organizaţiilor. Prezentăm în continuare elementele esenţiale ale curen- 
tului justiţiei restaurative, ca modalitate alternativă de realizare a justiţiei penale. 


2.2.1. Justiţia restaurativă 


În general, arată Miers (2001), literatura de specialitate atribuie conceptului de justiție 
restaurativă diverse înţelesuri, fiind folosit în legătură cu multiple contexte, nu doar cu 
cel al justiţiei penale. Mai multi autori (Braithwaite, 2002; Cuşmir, Balica, 2005 ; 
Dignan, 2005, p. 94; Swanson, 2009; Sylvester, 2003) atribuie paternitatea expresiei 
psihologului american Albert Eglash, care în anul 1977 a diferențiat trei tipuri de justiţie 
penală : retributivă — în care accentul este pus pe pedepsirea infractorilor — distributivă — 
în care accentul este pus pe reabilitarea infractorilor — şi restaurativă — in care accentul 
este pus pe repararea răului produs de infracţiune. Plecând de la această viziune, 
majoritatea promotorilor din domeniul justiţiei restaurative (Braithwaite, 2003 ; Christie, 
1986; Van Ness, Morris, Maxwell, 2001; Walgrave, 2001 ; Zehr, 1990) au poziţionat 
această paradigmă în opoziţie cu paradigmele justiţiei penale tradiţionale (în special cu 
cea retributivă). Ca argumente în favoarea acestei poziţii, autorii susţin că pedeapsa, ca 
modalitate de reacţie socială la infracţiune, ar trebui să fie aplicată nu ca scop în sine, ci 
ca mijloc în vederea obţinerii unor schimbări pozitive. De asemenea, aceştia mai arată 
şi că producerea cu intenţie a unei suferinţe nu se justifică din punct de vedere etic, 
necesitatea ei ca parte integrantă a pedepsei fiind distructivă din punct de vedere social. 
În fapt, în încercarea de a justifica reacţiile sociale la conflictele penale, cele două 
paradigme (restaurativă şi retributivă) pleacă de la supozitii diferite, pe care le rezumăm 
în tabelul 2.1, aşa cum au fost văzute de Zehr (1990). 

Tabelul 2.1. Comparație între justiţia restaurativă şi justiția retributivă 
Justiţia restaurativă Justiţia retributivă 


1. Infractiunea aduce atingere indivizilor şi | 1. Infractiunea aduce atingere statului şi legilor 
relaţiilor interumane. sale. 


2. Justitia urmăreşte să identifice nevoile şi|2. Justitia urmăreşte să stabilească vinovăția 
obligaţiile părţilor... 


3. ...pentru a îndrepta lucrurile. 3. ...pentru a putea măsura nivelul suferinţei ce 
urmează să fie aplicată prin pedeapsă. 


4. Justiţia încurajează dialogul şi înţelegerea | 4. Justiţia este realizată printr-un conflict între 
mutuală. adversari. 

5. Justiţia pune în prim-plan victimele şi | 5. Infractorul este poziţionat împotriva statului. 
infractorii. 


6. Justiţia este evaluată în funcţie de măsura în | 6. Regulile şi intenţiile procedurilor legale 
care responsabilitatile sunt asumate, nevoile | depăşesc rezultatele aplicării pedepsei. 

sunt acoperite şi vindecarea (indivizilor şi 

relaţiilor) este încurajată. 


Sursă: adaptare după Zehr, 1990, p. 211. 


Elementul-cheie al poziționării antitetice dintre justiţia restaurativă şi cea traditional 
retributivă se referă la modul în care este privit conflictul. Din perspectivă retributivă, 
conflictul este între infractorul-persoană şi stat, victima-persoană fiind un actor secundar. 
Din perspectivă restaurativă, conflictul este între infractor şi victimă, văzuţi ca individua- 
litati, în responsabilitatea lor stând procesul de identificare a soluţiilor la conflict. 

Există şi autori (de exemplu, Daly, 2002, Gabbay, 2005) care argumentează că 
paradigma justiţiei restaurative nu contrazice justificările teoretice tradiţionale de tip 
retributiv. Gabbay (2005, p. 349) arată că paradigma restaurativă imbogateste conţinutul 
şi sensurile esenţiale ale retributivismului, ducând într-un final la „îmbunătăţirea şi 
promovarea răspunsului societăţii la infracţiune”. Acest tip de abordare este însă combătut 
de cei mai ferventi susţinători ai paradigmei restaurative (de exemplu, Braithwaite, 
2002 ; Christie, 1986 ; Zehr, 1990), care propun reformarea sistemului de justiţie penală 
pentru a incorpora practicile restaurative ca principale modalitati de solutionare a 
conflictelor de acest tip. În acest context, pedeapsa de tip retributiv ar trebui folosită cel 
mult ca o ultimă alternativă pentru cazurile în care, din diferite motive, nu a fost posibilă 
identificarea unei soluţii la conflict pe calea discuţiilor paşnice dintre părțile direct 
interesate, respectiv dintre victimă şi infractor’. 


2.2.2. O încercare de definire 


Am văzut că, în ceea ce priveşte conflictele penale, practicile restaurative sunt, în 
anumite privinţe, incompatibile din punct de vedere conceptual cu răspunsurile sociale 


1. În legătură cu utilizarea termenului infractor, menţionăm că, atunci când îl folosim în discuţiile 
pe marginea practicilor restaurative, acesta ia conotaţii diferite în funcţie de tipul conflictului. 
În cazul conflictelor penale, calitatea de infractor este atribuită persoanei care a comis o 
infracţiune. În cazul conflictelor nonpenale, termenul este folosit în sens sinonim cu agresor 
sau cu sintagma „persoană care a cauzat o pierdere sau o suferinţă unei victime”. 

dezvoltate la momentul actual de sistemele de justiţie penală. În ceea ce priveşte 
conflictele non-penale, rămâne să vedem în ce măsură practicile restaurative pot îmbu- 
natati răspunsurile sistemelor sociale care le adoptă. Ce sunt însă practicile restaurative ? 
Din cele menţionate până acum putem spune că practicile restaurative creează oportu- 
nitatea părţilor aflate în conflict să găsească soluţii pe cale paşnică. Ca în orice domeniu, 
încercarea de definire exhaustivă a conceptelor de bază este sortită eşecului. Specialiştii 
însă tind să adopte o serie de definiţii clasice pe care apoi le critică în mod constructiv, 
fapt care duce la îmbogățirea conţinuturilor conceptuale. În ceea ce priveşte practicile 
restaurative, o definiţie clasică este cea dată de Marshall (1999, p. 5): „un proces prin 
care toate părţile interesate într-o anumită infracţiune se reunesc pentru a găsi în mod 
colectiv soluţii la urmările infracţiunii şi la implicaţiile acesteia pentru viitor”. 

Bineînţeles, ca orice definiţie, şi aceasta este limitată în descriere, autorul punând 
accentul pe aspectele pe care le-a considerat la acea dată relevante ori esenţiale pentru 
delimitarea ariei conceptuale a practicilor restaurative. Au existat şi numeroase critici, 
aduse deopotrivă din partea grupului de susţinători ai curentului justiţiei restaurative şi 
din partea scepticilor (vezi Daly, 2002). O critică constructivă a fost realizată de Dignan 
(2005, pp. 3-5). Aceasta acoperă cinci aspecte principale : 


- definiția se limitează la aria justiţiei penale, trecând cu vederea faptul că diverse 
procese şi valori restaurative au fost utilizate şi în domenii non-penale ; 

- definiția caracterizează un anumit tip de proces restaurativ (întâlnire fata în fata) şi nu 
face referire la rezultatele care sunt aşteptate în urma desfăşurării procesului ; 

- există opinii diferite cu privire la identitatea părţilor interesate in conflict ; 

- definiția nu specifică nivelul de participare al părţilor interesate ; 

- definiția nu specifică obiectivul procesului (este procesul un scop în sine sau un 
mijloc pentru atingerea unui anumit scop ?). 


Dignan (2005, p. 5) arată că dificultăţile întâlnite în definiţia lui Marshall sunt fireşti, 
fiind aproape imposibil ca acest concept să fie „redefinit într-o manieră non-problematică 
şi universal acceptabilă”. Într-adevăr, pentru a putea delimita aria de conţinut conceptual 
a practicilor restaurative, este necesară o descriere detaliată, care să acopere mai multe 
paliere. În acest sens, autorul propune construirea unui cadru analitic ce dă posibilitatea 
specialistului să distingă între obiectivul procesului, orientarea şi natura acestuia. 

Dificultatea de definire comprehensivă a conceptului de practici restaurative a fost 
consemnată şi de Dandurand şi Griffiths (2006), autorii manualului de programe restau- 
rative în sfera justiţiei penale publicat de Organizaţia Naţiunilor Unite. Făcând cu precă- 
dere referire la expresia justiție restaurativă, cei doi autori susţin că este vorba despre un 
concept dinamic, care s-a schimbat şi va continua să se schimbe odată cu dezvoltarea 
practicii în domeniu şi care „pare a fi uşor de înţeles, dar greu de definit cu precizie” 
(ibidem, p. 103). Ca atare, cel mult, poate fi identificată o tipologie a perspectivelor de 
înţelegere conceptuală, in acest moment fiind predominante următoarele trei (ibidem, 
pp. 103-104): 


— perspectiva întâlnirii — se focalizează pe procesul în care părţile se întâlnesc pentru a 
discuta despre infracţiune, urmările sale şi ce s-ar putea face pentru a îndrepta 
lucrurile. Această perspectivă este utilizată şi atunci când se doreşte aplicarea 
practicilor restaurative în contexte non-penale (de exemplu, în asistenţa socială) ; 

— perspectiva reparatiei — se concentrează pe nevoia de a îndrepta răul produs. Specia- 
liştii care pleacă în munca lor de la această perspectivă sunt de acord că cea mai bună 

modalitate de a îndrepta răul este prin intermediul unui proces restaurativ, însă sunt 
dispuşi să încerce şi alte modalităţi, care nu presupun neapărat întâlnirea faţă în faţă 
dintre părţile direct interesate ; 

— perspectiva transformării — este perspectiva cea mai generală, care înglobează atât 
întâlnirea, cât şi reparația, dar care se concentrează şi pe rezolvarea cauzelor care dau 
naştere la conflicte. Această perspectivă încurajează folosirea principiilor restaurative 
în viaţa de zi cu zi, urmărind transformarea la nivel societal şi deci prevenirea 
generală a conflictelor (de exemplu, în prevenirea violenţei şcolare). 


Putem observa deci că este destul de dificilă surprinderea într-o singură definiţie a 
întregului conţinut conceptual al practicilor restaurative. O metodă mai adecvată este 
crearea unui cadru de analiză care să permită cu o mai mare uşurinţă diferenţierea între 
tipuri de practici. Acest mod de lucru are implicaţii directe asupra felului în care sunt 
structurate, aplicate şi evaluate la nivel practic programele de tip restaurativ. De aseme- 
nea, clarificarea dimensiunilor câmpului conceptual creează premisa unei mai mari 
înţeles, pentru ca practicile restaurative să fie aplicate pe scară tot mai largă în diferite 
sfere ale vieţii sociale, este necesară şi o schimbare la nivelul instituţiilor sociale — „de 
la structuri şi practici bazate pe putere la structuri şi practici bazate pe relaţii” (Furio, 
2002, p. 186). Pe lângă aceasta, este nevoie să se atingă şi un nivel mai ridicat de 
permeabilitate a sistemelor sociale, prin aceasta înțelegând capacitatea sistemelor de a 
împrumuta şi adapta concepte şi practici din alte sfere sociale în vederea acoperirii 
propriilor nevoi funcţionale. În continuare, descriem principalele surse istorice ale 
actualelor practici restaurative. 


2.3. Originile practicilor restaurative 


În ceea ce priveşte originile practicilor restaurative, putem întâlni în literatura de 
specialitate două mari orientări. Prima este îmbrăţişată de cei mai ferventi susţinători ai 
curentului restaurativ şi promovează ideea conform căreia practicile de acest tip au fost 
„modelul dominant de justiţie penală în cea mai mare parte din istoria omenirii, probabil 
pentru toate popoarele din lume” (Braithwaite, 2002, p. 5). A doua orientare s-a născut 
ca o reacţie la prima şi susţine că practicile restaurative întâlnite în societăţile premoderne 
„nu ajută în explicarea diversităţii nemaipomenite de initiative restaurative care au apărut 
în ultimii ani” (Dignan, 2005, p. 95), fiind mai corect să se identifice surse care să 
clarifice contextul sociopolitic în care s-au dezvoltat şi au evoluat actualele practici 
restaurative. Aceste ultime surse au fost numite de către susţinătorii săi surse intelectuale. 
Prezentăm în continuare fiecare orientare, cu argumentele pe care le aduc. 

Aşa cum am arătat mai sus, promotorii practicilor restaurative susţin că această moda- 
litate de rezolvare a conflictelor interumane „se întemeiază pe tradiţii de justiţie întâlnite 
în civilizațiile antice arabe, greceşti şi romane [...] în adunările publice ale popoarelor 
germanice [...] şi în tradiţiile antice budiste, taoiste şi confucianiste” (Braithwaite, 2002, 
p. 3). De asemenea, aceştia susţin şi că cele mai multe programe restaurative dezvoltate la 
ora actuală se fundamentează pe practicile şi credinţele diferitelor comunităţi premoderne, 
precum maorii din Noua Zeelandă, zuluşii din Africa de Sud, aborigenii din Australia şi 
indienii Navajo din America de Nord (vezi Braithwaite, 2002 ; Louw, 2006; Meyer, 


DE LA JUSTIŢIE RESTAURATIVĂ LA PRACTICI RESTAURATIVE 45 


1998 ; Nielsen, 1998; Sullivan si Tifft, 2006b ; Weitekamp, 1999; Zion, 1998; Zion 
şi Yazzie, 2006). De exemplu, conform tradiţiilor maorilor din Noua Zeelandă, în cazul 
unui conflict între rude, se organizează întâlniri la care participă părțile implicate şi 
membrii familiei extinse în încercarea de a se găsi o soluţie. Astfel de practici au fost în 
prezent adoptate în structurarea şi organizarea conferinţelor familiale de tip restaurativ. 
În America de Nord, tradiţiile comunităţilor de indieni Navajo presupun organizarea de 
întâlniri la care pot lua parte membrii comunităţii, pentru a se repara răul produs în urma 
conflictului. Acest proces se numeşte peacemaking („a face pace”) şi se regăseşte în 
prezent în cercurile restaurative. În Africa de Sud, la baza procesului de rezolvare a 
conflictelor stă ubuntu, un concept ce poate fi tradus prin termenul „omenie” şi care 
reflectă „respectul fundamental şi compasiunea pentru alţii” (Louw, 2006, p. 161). Această 
modalitate de a percepe relaţiile umane îndeamnă comunităţile să caute consens în cazul 
unui conflict. Dacă stăm să ne gândim, astfel de practici se regăsesc şi în istoria 
poporului român, care folosea diferite forme de mediere şi aşa-zisul „sfat al bătrânilor”, 
sau în istoria populaţiei de origine romă, care folosea (şi încă mai foloseşte) „staborul” 
pentru rezolvarea conflictelor (Rădulescu, Banciu, Dâmboeanu, 2006, p. 21). Principalul 
argument pe care se fundamentează această orientare este faptul că tradiţiile menţionate 
anterior se suprapun în anumite privinţe cu cele trei perspective conceptuale prin care 
înţelegem actualele practici : întâlnire, reparaţie şi transformare. 

Cea de-a doua orientare privind originile practicilor restaurative se fundamentează pe 
câteva critici aduse ideii conform căreia acest tip de practici îşi găseşte rădăcinile în 
tradiţiile comunităţilor premoderne. Prima critică se referă la faptul că nu toate tradiţiile 
acestor comunităţi includ practici de tip restaurativ. În fapt, arată Bottoms (2003), în 
aceste comunităţi există o varietate de proceduri şi sancţiuni pentru rezolvarea conflic- 
telor, putând folosi diferite forme de pedeapsă care în prezent ar fi considerate inumane, 
ca de exemplu „pedepsele fizice (corporale) dure şi exilarea” (Daly, 2002, p. 62). Deşi 
este adevărat că procesele de tip restaurativ sunt destul de răspândite în comunităţile 
premoderne, critica adusă susținătorilor primei orientări se referă la faptul că „istoriile 
specifice şi practicile de justiţie din societăţile pre-moderne sunt netezite şi îngrămădite 
împreună într-o singură formă de justiţie” (ibidem, p. 63). O a doua critică, avansată tot 
de Bottoms (2003), se referă la faptul că unele comunităţi premoderne se bazează, în 
termeni durkheimieni, pe un tip de solidaritate mecanică, astfel că importanţa indivi- 
dualității în rezolvarea conflictelor este redusă la minim. În astfel de comunităţi, conflictul 
nu mai este între victimă şi agresor, ci între comunitate şi agresor. Bottoms aduce ca 
exemplu tribul de vânători-culegători Dogrib, din teritoriile de nord-vest ale Canadei. 
Dar dacă nu putem generaliza originile practicilor restaurative în tradiţiile comunităţilor 
premoderne, unde trebuie să ne uităm? Dignan (2005, pp. 95-105) propune să căutăm 
în istoria noastră mai recentă şi oferă trei teze care au favorizat experimentarea unor noi 
modalităţi de soluţionare a conflictelor penale. Dignan numeşte aceste teze surse intelec- 
tuale şi le enumeră ca fiind civilizarea, comunitarismul şi discursul moral. Teza civilizării 
se bazează pe principala critică adusă justiţiei penale contemporane, şi anume faptul că 
pedepsele pe care le folosim sunt prea dure şi nu implică în nici un fel urmărirea 
intereselor victimei. Comunitarismul este un curent de gândire din filosofia politică ; în 
contextul analizei justiţiei penale, el aduce drept critică principală faptul că infracţiunea 
este privită ca o atingere adusă în primul rând statului şi în subsidiar victimei ca 
persoană. Ultima teză, cea a discursului moral, se bazează pe ideea că, faţă de pedeapsă, 
conştiinţa individului este un mijloc mai puternic de control al comportamentului uman. 

Conform lui Dignan (2005, p. 95), principalele practici restaurative care sunt aplicate în 
sistemele penale la ora actuală „au fost inspirate şi modelate de aceste surse intelectuale”. 

Opinia noastră este că nu trebuie să privim în opoziţie cele două orientări privind 
originile actualelor practici restaurative. În fapt, este adevărat că principiile şi valorile 
restaurative nu sunt noi. Acestea au făcut parte din tradiţiile multor comunităţi de-a 
lungul timpului. Încercarea de actualizare şi adaptare a lor în cadrul sistemelor formale 
de rezolvare a conflictelor reflectă, pe de o parte, eşecul actualelor mecanisme sociale, 
iar pe de altă parte, presiunea procesului de rationalizare a modului în care înţelegem să 
răspundem conflictelor inter-umane. Într-adevăr, dacă ne gândim la felul în care au loc 
reformele oricăror sisteme sociale, ne dăm seama că schimbarea survine în momentul în 
care sunt îndeplinite concomitent trei condiţii. Prima se referă la existenţa unui context 
sociopolitic favorabil, însă acesta nu este suficient. Este nevoie şi de a doua condiţie : 
atingerea unei „mase critice” de nevoi, convingeri şi motivații privind schimbarea. Acestea 
două nu ar avea ca rezultat o reformă aliniată realităţii sociale fără a treia condiţie, şi 
anume dezvoltarea capacităţii instituţiilor de filtrare, actualizare şi îmbunătăţire a prac- 
ticilor informale născute în mod organic la nivel comunitar. 


2.4. Valori şi principii restaurative 


Valorile şi principiile care orientează şi structurează în prezent programele de tip 
restaurativ au depăşit graniţele valorilor şi principiilor care ghidează actul de justiţie 
penală. Acest fapt se datorează modalităţii diferite de a privi conflictul şi procesul prin 
care se doreşte rezolvarea conflictului. Wachtel şi McCold (2004, p. 1) arată că practicile 
restaurative sunt structurate plecând de la ipoteza că „fiinţele umane sunt mai fericite, 
mai cooperante, mai productive şi mai dispuse să realizeze schimbări pozitive în 
comportamentul lor atunci când cei care se află în poziţii de autoritate fac lucrurile 
împreună cu ei, decât atunci cand le fac asupra lor sau pentru ei” (vezi graficul 2.1). 

Graficul 2.1. Modele de mentinere a ordinii sociale 
Sursă: Wachtel, McCold, 2004, p. 2. 


Ceea ce doresc să arate Wachtel şi McCold este faptul că practicile restaurative sunt 
mai eficiente în rezolvarea conflictelor interumane decât modelele de tip punitiv sau 
permisiv pentru că au la bază valori precum participarea, voluntariatul, asumarea 

responsabilitatii, lipsa dominaţiei, respectul reciproc, consensul, reparația, nediscrimi- 
narea şi preocuparea egală fata de toţi participanţii (vezi Braithwaite, 2003 ; Dandurand, 
Griffiths, 2006 ; Rădulescu, Banciu, Dâmboeanu, 2006 ; Van Ness, 1998). Spre deose- 
bire de modelele tradiţionale de rezolvare a conflictelor (în special modelul justiţiei 
penale de tip retributiv), programele restaurative pun accentul pe întâlnirea faţă în faţă 
dintre părţile interesate în conflict şi asumarea de către acestea a unui rol activ în 
procesul de identificare a soluţiilor. A acţiona împreună în rezolvarea conflictului are ca 
rezultate găsirea de răspunsuri la întrebările fiecăruia, reechilibrarea emoţională, îndrep- 
tarea răului produs şi întărirea relaţiilor de suport. 

După cum se poate vedea, valorile restaurative sunt destul de diverse. Braithwaite 
(2003) a realizat o clasificare a valorilor plecând de la distincţia între valori ca stări 
dezirabile (de exemplu, pacea şi fericirea) şi valori ca reguli de conduită (de exemplu, 
echitatea). În cazul în care procesul de rezolvare a conflictului implică riscuri ridicate, 
valorile de tip procedural devin mai importante decât stările dezirabile. Astfel că, arată 
Braithwaite (2003, pp. 8-13), în structurarea programelor de tip restaurativ putem 
distinge între trei tipuri de valori restaurative : minimale, de maximizat şi emergente. 
Valorile minimale pot fi văzute ca fiind valori procedurale ce trebuie impuse pentru ca 
programul să se deruleze fără probleme. Printre acestea Braithwaite include lipsa 
dominaţiei, respectarea limitelor legale de sanctionare, împuternicirea (empowerment), 
ascultarea reciprocă cu respect, preocuparea egală faţă de toţi participanţii, responsa- 
bilitatea, posibilitatea de a contesta soluţiile la care s-au ajuns şi respectul faţă de 
drepturile fundamentale ale omului. Valorile din a doua categorie - de maximizat - nu 
sunt obligatorii, însă trebuie încurajate şi includ aspecte precum repararea pagubelor, 
refacerea demnităţii şi echilibrului emoţional, compasiunea, suportul social şi prevenirea 
unor noi conflicte. Valorile din a treia categorie — emergente - nu trebuie impuse părţilor 
aflate în conflict. Ele au semnificaţie doar dacă se nasc în mod voluntar ca urmare a 
procesului de vindecare. Printre aceste valori se numără regretul faţă de răul produs, 
recunoaşterea vinovatiei şi solicitarea iertării, iertarea efectivă, dezaprobarea comporta- 
mentului antisocial şi compasiunea. Bineînţeles, lista valorilor restaurative rămâne 
deschisă. Acestea se pot schimba odată cu evoluţia curentelor de gândire, dar şi cu 
dezvoltarea practicii în domeniu. 

Valorile, fie ele procedurale sau stări dezirabile, sunt fundamentele pe care se 
formulează principiile ce ghidează structurarea, organizarea şi punerea în practică a 
programelor de tip restaurativ. Majoritatea principiilor pe care le sintetizăm în tabelul 
2.2 au fost rezumate de MacKay (2000, pp. 63-65), însă pot fi regăsite sub diferite forme 
şi în alte surse (vezi Dandurand, Griffiths, 2006; Liebmann, 2007; Rundell, 2007; 
Sullivan, Tifft, 2006a; Van Ness, 1998; Van Ness, Morris, Maxwell, 2001). 

Majoritatea valorilor si principiilor pe care le-am descris in aceasta sectiune au fost 
structurate ca urmare a derularii de programe in ultimii 40 de ani. Spre deosebire de alte 
domenii, practicile restaurative s-au dezvoltat mai intai la nivel practic, cele mai adecvate 
căi de implementare a programelor de acest tip evidentiindu-se in urma realizării de 
studii empirice (vezi Braithwaite, 2002). Prezentăm în continuare modelele clasice de 
practici restaurative care se desfăşoară în lume la ora actuală. 

1. Principii care 


2. Principii care 


3. Principii care 
privesc părţile 
răspunzătoare 
pentru pierderile 
suferite de alții 


4. Principii care 
privesc interesele 
comunităţii şi 
societăţii 

5. Principii care 
privesc instituţiile 
care desfăşoară 
programe de tip 
restaurativ 


privesc toate părţile 


privesc părțile care 
au suferit pierderi 


TEORII 


Tabelul 2.2. Principii ale practicilor restaurative 


Participarea în programele restaurative este voluntară şi pe baza 
consimţământului. 


Părţile au acces la toate instituţiile care le pot oferi sprijin în cadrul 
programului. 


Asigurarea oportunității de participare activă în program, cat mai rapid şi 
complet posibil. 
Părţile sunt încurajate să intre în dialog pentru a identifica soluţii. 


Părţile sunt cele care decid asupra soluţiilor privind rezolvarea 
conflictului. 


Asigurarea protecţiei părţilor vulnerabile (de exemplu, victime, copii, 
persoane cu handicap sau cu probleme de sănătate mintală etc.). 


Cererile de despăgubire trebuie să fie proporţionale cu capacitatea părţii 
răspunzătoare de a le acoperi şi cu pierderile cauzate. 

Cererile de despăgubire nu trebuie să afecteze respectul şi demnitatea 
părţii răspunzătoare. 

Asigurarea sprijinului necesar pentru prevenirea unor noi conflicte. 


Soluţiile la care se ajunge trebuie să promoveze siguranţa comunităţii şi să 
ducă la prevenirea unor noi conflicte şi la convietuire socială paşnică. 


Asigurarea respectului pentru diversitate culturală. 


Reprezentanţii instituţiilor trebuie să se asigure că părţile îşi cunosc drep- 
turile şi să le încurajeze să solicite sprijin înainte de a începe programul. 
Mediatorii trebuie să fie neutri şi impartiali şi nu trebuie să îndeplinească 
şi alte roluri. 

Reprezentanţii instituţiilor trebuie să păstreze confidentialitatea datelor cu 
caracter personal. 


Facilitarea participării la program a părţilor aflate în poziţii mai slabe. 


Menţinerea standardelor morale de comportament în perioada proce- 
durilor. 


Sursă: adaptare dupa MacKay, 2000, pp. 63-65. 

2.5. Tipuri de practici restaurative 


Practicile restaurative moderne au luat naştere la începutul anilor '70 şi se rezumau în 
general la medierea între victimă şi infractor - în anul 1972, în SUA a fost înfiinţat 
Minnesota Restitution Center, iar în anul 1974, în Canada (Kitchener, Ontario) a fost pus 
la punct primul program de reconciliere între victimă şi infractor (Braithwaite, 2002 ; 

Dignan, 2005 ; McCold, 2006 ; Swanson, 2009 ; Sylvester, 2003 ; Umbreit, 1999). La 
începutul anilor '90, practicile restaurative au început să se diversifice, dezvoltându-se 
primele conferinţe şi cercuri restaurative, la care puteau participa familiile şi prietenii victi- 
melor şi infractorilor, precum şi alti membri ai comunităţii (McCold, Wachtel, 2003). 

Raportând din diferite surse, Braithwaite (2002, p. 8) arată că la mijlocul anilor '90 
existau aproximativ 300 de programe de mediere în SUA şi peste 500 în Europa, iar în 
anul 2000 peste 400 de programe restaurative doar în Canada. Se poate spune deci că 
evoluţia practicilor restaurative a cunoscut o dinamică explozivă, atât din perspectiva 
numărului, cât şi a tipologiilor. 

Datorită diversificării continue a practicilor restaurative, este din ce în ce mai necesară 
clasificarea acestora pe diferite criterii. Cele mai răspândite, cunoscute şi dezvoltate 
practici restaurative în acest moment sunt medierea, conferințele şi cercurile restaurative, 
acestea fiind considerate şi modelele clasice de practici restaurative. Diferiti autori 
(Dandurand, Griffiths, 2006 ; Dignan, 2005 ; Van Ness, Morris, Maxwell, 2001) prezintă 
ca fiind restaurative şi alte practici mai puţin răspândite, precum despăgubirile, compen- 
satiile, consiliile comunitare şi munca în folosul comunităţii. Dacă însă privim practicile 
din perspectiva părţilor implicate, se poate realiza o clasificare mai adecvată faţă de 
valorile şi principiile restaurative. O astfel de clasificare a fost realizată de McCold şi 
Wachtel (2004, p. 3), care au arătat că putem identifica trei mari tipuri de practici 
restaurative în funcţie de gradul de participare al celor trei părţi implicate în soluţionarea 
conflictului : victima, infractorul şi comunitatea (vezi graficul 2.2). 

Cei doi autori pleacă de la ideea că cele trei părţi au nevoi distincte : despăgubirea/ 
compensarea pierderii suferite, asumarea responsabilitatii şi reconcilierea. Catalogarea 
unui program ca fiind „complet restaurativ” depinde de măsura în care cele trei parti 
„Sunt implicate în schimburi emoţionale semnificative şi în luarea deciziei” (ibidem), 
doar în acest fel putând fi satisfăcute nevoile tuturor. Când sunt implicate doar două 
parti, practicile pot fi considerate „în mare parte restaurative”, astfel de exemple fiind 
medierea victimă-infractor, cercurile de suport pentru victime şi comunităţile terapeutice. 
Alte tipuri de practici pot implica o singură parte, fiind catalogate drept „parţial 
restaurative”. În această grupă sunt incluse serviciile pentru victime, compensatiile 
acordate de stat acestora, munca în folosul comunităţii, programele de conştientizare a 
consecinţelor infracţiunii şi serviciile acordate familiilor victimei sau infractorului. 

Bineînţeles, putem realiza şi alte tipologii ale practicilor restaurative, plecând de la 
criterii diferite. De exemplu, Dandurand şi Griffiths (2006, pp. 15-16) au imaginat o 
multitudine de continuumuri pe care pot fi plasate practicile restaurative în funcţie de 
aspecte precum formalitatea procedurilor, poziţionarea programului faţă de sistemul 
justiţiei penale ori faţă de utilizarea pedepselor, nivelul de implicare al diferitelor parti 
afectate de conflict, rolul profesioniştilor în cadrul procedurilor, tipul instituţiei care 
oferă respectivele programe etc. Analiza programului sub toate aceste aspecte creează 
premisele unei mai bune implementări. 

Graficul 2.2. Tipuri si grade de practici restaurative 
Sursă: adaptare dupa McCold, Wachtel, 2004, p. 3. 


Prezentăm in continuare o sinteză a caracteristicilor modelelor clasice de practici 
restaurative, plecând de la mai multe surse (Cragg, 1992 ; Dandurand, Griffiths, 2006 ; 
Dignan, 2005; McCold, 2006; Szabo, 2008 ; Van Ness, Morris, Maxwell, 2001) : 


e Medierea victimă-infractor. Aşa cum afirma McCold (2006, p. 24), „la început, 
medierea era justiţie restaurativă, iar justiţia restaurativă era mediere”. Această 
practică are istoria cea mai îndelungată şi, ca atare, în această sferă există şi experienţa 
cea mai vastă. Medierea clasică presupune ca victima şi infractorul să se întâlnească 
faţă in faţă, în prezenţa unei a treia parti neutre şi impartiale, numită mediator. 
Spunem „clasică” pentru că, în ultimul timp, în Europa s-a dezvoltat un nou tip de 
mediere în care victima şi infractorul nu se întâlnesc, ci mediatorul poartă pe rând 
discuţii cu aceştia. Acest tip de practică poartă denumiri diverse : mediere indirectă, 
negocieri prin transfer (shuttle negociation) etc. Procedura clasică a medierii (întâl- 
nirea faţă în faţă) începe cu descrierea de către victimă a experienţei trăite şi a 
efectelor pe care fapta le-a avut asupra vieţii sale. Infractorul descrie şi el propria 
experienţă şi aduce explicaţii asupra motivelor pe care le-a avut. De asemenea, poate 
răspunde întrebărilor victimei. Când fiecare parte a spus tot, mediatorul îi sprijină să 
identifice împreună căi prin care se pot îndrepta lucrurile. De cele mai multe ori, 
întâlnirea faţă în faţă este pregătită în prealabil de către mediator prin discuţii 
particulare cu victima şi infractorul. Acest tip de pregătire are un dublu rol: victima 
să nu fie revictimizată, iar infractorul să fie sincer în asumarea responsabilităţi 
pentru fapta comisă. Cele două părţi pot fi însoţite la întâlnire de câte o persoană 
semnificativă, însă acestea nu vor lua parte la discuţii. Condiţiile principale pentru o 
mediere reuşită sunt acceptarea sau cel putin lipsa negării responsabilitatii faptei de 
către infractor, consimţământul celor două părţi pentru participare şi sentimentul 

siguranţei pe perioada întâlnirii. Medierea clasică a evoluat în ultimul timp în trei 
direcţii : medierea în cazuri legale (de exemplu, procesele penale sau de drept civil), 
programele de reconciliere între victimă şi infractor (bazate pe diferite credinţe 
religioase) şi mediere, în cadrul sistemului de asistenţă socială (de exemplu, în cazuri 
de violenţă domestică). De asemenea, practica medierii este utilizată în ultimul timp 
si în şcoli când se intervine în cazuri de violenţă, precum şi în penitenciare pentru 
rezolvarea conflictelor dintre deţinuţi, cât şi a conflictelor acestora cu personalul 
instituţiei. Unele programe de mediere au fost dezvoltate pentru a forma specialişti în 
acest domeniu sau pentru a asista diferite organizaţii publice sau private în dezvoltarea 
unor mecanisme interne de rezolvare a conflictelor. 

Conferinţele restaurative. Acest tip de practică a fost dezvoltat pentru prima oară în 
Noua Zeelandă şi reflectă în anumite privinţe tradiţiile comunităţii de maori. Acest 
model s-a răspândit şi în alte ţări, regăsindu-se sub diferite forme în Australia, Asia, 
Africa de Sud, America de Nord şi Europa. Ca forme specifice, putem distinge între 
conferințele utilizate pentru soluţionarea conflictelor penale (de tip familial, organi- 
zate de poliţie şi în cadrul justiţiei pentru minori) şi cele utilizate pentru soluţionarea 
conflictelor din sistemul de protecţie a copilului (în special în SUA). Spre deosebire 
de conferințele care au în vedere conflictele penale, unde se urmăreşte de regulă 
îndreptarea răului produs, conferințele folosite în sistemele de protecţie a copilului 
aflat în dificultate urmăresc cu precădere planificarea de către familie a intervenţiei. 
Aspectul comun tuturor conferinţelor este participarea alături de victimă şi infractor 
a comunităţii de apropiaţi: victimele secundare (familia sau prietenii victimei) şi 
rudele, respectiv prietenii infractorului. Implicarea în procesul restaurativ a membri- 
lor comunităţii de apropiaţi are două funcţii : restabilirea propriilor echilibre emotio- 
nale (şi aceştia au fost afectaţi de conflict) şi participarea lor în realizarea şi ducerea 
la îndeplinire a acordului final. Ca şi în cazul medierii, există o parte neutră şi 
imparţială care organizează întâlnirea şi facilitează discuţiile dintre victimă, infractor 
şi comunitatea de apropiaţi. Modalitatea de desfăşurare a unei întâlniri variază, unele 
conferinţe fiind structurate în funcţie de etape prestabilite, în timp ce altele se 
derulează plecând de la câteva linii directoare. Procedura clasică este ca infractorul 
să explice ceea ce s-a întâmplat şi felul în care acţiunile sale i-au afectat pe ceilalţi, 
apoi victima îşi descria experienţa şi suferinţa. Apropiatii victimei, iar apoi cei ai 
infractorului îşi spun şi ei opiniile. La final, întregul grup decide asupra următorilor 
paşi ce trebuie făcuţi pentru ca răul să fie îndreptat şi redactează un acord în acest 
sens. În cadrul conferinţelor pentru soluţionarea conflictelor penale pot participa şi 
reprezentanţi ai autorităţilor publice (poliţişti, procurori, consilieri de probaţiune etc. ). 
Gradul lor de implicare variază de la simpli martori, până la acordarea de sfaturi 
privind limitele legale în care pot fi aplicate soluţiile identificate. În oricare dintre 
cazuri, pentru ca rezultatele conferinţei să fie valide, este necesar consensul celor trei 
parti (victima, infractorul şi comunitatea de apropiaţi). 

Cercurile restaurative. Primele cercuri restaurative au fost dezvoltate de comunităţile 
de indieni din Canada, fiind apoi preluate şi în SUA. Principala diferenţă dintre 
acestea şi conferințele restaurative stă în definirea extensivă a „comunităţii” care 
participă în cadrul procedurilor. În deciziile cercurilor se pot implica nu doar 
persoanele descrise anterior, ci şi membrii comunităţii care sunt interesaţi de moda- 
litatea în care se soluţionează respectivul conflict. Se întâlnesc în general două tipuri 
de cercuri : care urmăresc vindecarea (healing circles) şi care urmăresc judecarea şi 

sancţionarea (sentencing circles). În cadrul primul tip de cercuri restaurativ participă 
rareori reprezentanţi ai unor diverse instituţii judiciare, dar pot fi asistate de profe- 
sionişti în domeniul consilierii. Al doilea tip este de obicei asistat de reprezentanţi 
legali şi are ca rezultat o sentinţă ce urmează să fie validată (sau nevalidată) de către 
un judecător în cadrul procesului penal formal. Denumirea de ,,cerc” a apărut 
datorită faptului că, în mod traditional, în cadrul întâlnirii toţi participanţii se 
poziţionează într-un cerc. Există de obicei o persoană care este „paznicul cercului” 
(keeper of the circle) şi îndeplineşte acelaşi rol cu cel al mediatorului. De asemenea, 
în cadrul ritualului este folosit un obiect (talking piece) care conferă detinatorului 
dreptul să vorbească. Obiectul are de obicei o încărcătură simbolică pentru partici- 
panti. Ca şi în cadrul conferinţelor, fiecare participant descrie propria experienţă in 
cadrul conflictului, la final ajungându-se la un acord. De obicei, la o anumită 
perioadă de timp, membrii cercului restaurativ se reîntâlnesc, pe de o parte, pentru 
a monitoriza măsura în care acordul este pus în practică, iar pe de altă parte, pentru 
a le asigura infractorului şi victimei spijinul necesar în „procesul de vindecare”. Din 
punct de vedere sociologic, cercurile restaurative pot fi privite ca îndeplinind şi o 
funcţie de control social, fiind utile în special în cazul comunităţilor umane mai puţin 
numeroase. De asemenea, spre deosebire de conferințele restaurative, cercurile se 
bazează mai mult pe credinţele şi tradiţiile comunităţii, îndeplinind deci şi funcţia de 
transmitere culturală generationala. 


După cum se poate vedea, aceste modele de practici restaurative reflectă filosofia 
curentului, şi anume că infracțiunile aduc atingere în primul rând oamenilor şi relaţiilor 
interumane. Această modalitate de a vedea conflictele face ca practicile restaurative să 
poată fi aplicate şi în problematici precum violenţa şcolară, violenţa în familie şi cazurile 
de copii aflaţi în dificultate. Prezentăm în continuare felul în care au fost dezvoltate 
primele practici restaurative moderne în ţara noastră, iar ulterior modalitatea în care 
acestea pot fi aplicate în sfera asistenţei sociale. 


2.6. Practicile restaurative în România 


Putem spune că primele practici restaurative moderne din România au fost implementate 
în anul 2002, prin înfiinţarea a două centre experimentale de justiţie restaurativă, la 
Bucureşti şi Craiova. Aceste centre au fost rezultatul unui parteneriat între Direcţia de 
Probatiune din cadrul Ministerului Justiţiei (la acea dată se numea Direcţia de Reintegrare 
Socială şi Supraveghere), Centrul de Resurse Juridice, Fundaţia „Familia şi Ocrotirea 
Copilului” şi Departamentul de Dezvoltare Internaţională al Guvernului Marii Britanii, 
desfăşurat în perioada 2002-2004. O descriere detaliată realizată de S.M. Rădulescu şi 
D. Banciu (2004, pp. 13-17) asupra modului de funcţionare a centrelor experimentale 
arată că principala activitate derulată de acestea a fost medierea între victimă şi infractor. 
Procedura medierii putea fi aplicată doar în cazuri pentru care Codul penal prevedea 
necesitatea plângerii prealabile a victimei pentru punerea în mişcare a acţiunii penale şi 
posibilitatea ca răspunderea penală să fie înlăturată odată cu retragerea acestei plângeri. 
Astfel de cazuri includ infracţiuni precum lovirea, vătămarea corporală, ameninţarea, 
insulta, furtul între soţi sau rude apropiate etc. Un alt criteriu de eligibilitate în cadrul 
programului a fost vârsta infractorului, între 14 şi 21 de ani. Pentru ca procedura să 

poată începe, era necesar acceptul voluntar al ambelor părţi şi recunoaşterea de către 
infractor a faptei comise. La fel ca în procedura medierii, descrisă în secţiunea anterioară, 
mediatorul trebuia să fie neutru şi impartial. De asemenea, acestuia nu îi era permisă 
implicarea în luarea deciziilor care priveau despăgubirile sau reparaţiile financiare faţă 
de victimă. Pe lângă mediere, centrele experimentale au oferit părților servicii de 
consiliere psihologică, de consiliere socioprofesională şi de referire către alte instituţii. 
În perioada evaluării realizate de Rădulescu şi Banciu (2004), adică septembrie 2002 — 
iunie 2003, cele două centre experimentale aveau 43 de dosare instrumentate (dintre care 
15 cu mediere finalizată, 19 cu refuzuri de participare, opt în curs de mediere şi unul 
neeligibil). Deşi rezultatele evaluării au evidenţiat o serie de deficienţe (de exemplu, 
concentrarea activităţii de premediere pe colectarea de informaţii, şi mai puţin pe 
pregătirea psihologică a părţilor, atitudinea moralizatoare a mediatorilor, noninterventia 
mediatorilor în negocierile privind despăgubirile financiare), activităţile celor două 
centre experimentale au satisfăcut in mare măsură interesele beneficiarilor (ibidem, 
pp. 80-83). Pe baza rezultatelor acestui proiect, în anul 2006 a fost adoptată Legea 
nr. 192, prin intermediul căreia procedura medierii a fost instituită la nivel naţional şi 
s-au pus bazele profesiei de mediator. 

În prezent, putem spune că practicile restaurative din ţara noastră sunt structurate pe 
două paliere: pe de o parte, există procedura medierii (pe care o putem considera în 
mare parte restaurativă, conform tipologiei realizate de McCold şi Wachtel, 2003), iar 
pe de altă parte, au fost instituite o serie de măsuri de protecţie a victimelor infracţiunilor 
(pe care le putem considera conform aceleiaşi tipologii parţial restaurative). Până la 
această oră, în ţara noastră nu au fost dezvoltate programe moderne de tipul conferinţelor 
sau cercurilor restaurative. Singurele elemente care se apropie de procedura conferinţelor 
de tip familial au fost identificate în instituţia „consiliului de familie” (vezi Legea nr. 
287/2009 privind Codul civil, art. 124-132), dar care se aplică în general pentru 
supravegherea modului în care tutorele îşi exercită drepturile şi îşi îndeplineşte îndatoririle 
faţă de persoana şi bunurile minorului. Vom vedea că legislaţia specifică prevenirii 
violenţei în familie prevede şi posibilitatea utilizării consiliului de familie, însă nu 
specifică procedura exactă. De asemenea, practica informală a „sfatului bătrânilor” sau 
cea a staborului populaţiei rome (Rădulescu, Banciu, Dâmboeanu, 2006) au caracteristici 
comune cu cercurile restaurative moderne din alte ţări, însă nu îşi găsesc sinonime în 
practicile restaurative din ţara noastră. 

În ceea ce priveşte medierea, de la instituirea sa în anul 2006, a suferit o serie de 
modificări prin Legea nr. 370/2009. În momentul de faţă, medierea se poate aplica in 
cauze penale, familiale, civile şi comerciale, fiind considerată „o modalitate de solu- 
tionare a conflictelor pe cale amiabilă, cu ajutorul unei terţe persoane specializate in 
calitate de mediator, în condiţii de neutralitate, impartialitate şi confidentialitate” (Legea 
nr. 192/2006, art. 1, alin. 1). Procedura de mediere se desfăşoară într-o succesiune de 
patru etape (art. 43-60) : 


e Procedura prealabilă încheierii contractului. În această etapă se realizează contactul 
dintre mediator şi părțile aflate in conflict. Legea nr. 192/2006 nu prevede modalităţi 
clasice de referire a cazurilor spre mediere. Se specifică doar că părţile se pot 
prezenta împreună sau separat la mediator, în ultimul caz mediatorul având sarcina de 
a contacta şi invita în scris cealaltă parte. 

e Contractul de mediere. Medierea efectivă nu poate începe fără semnarea de către cele 
două părţi şi mediator a unui contract de mediere. În cazul în care una dintre parti 

refuză medierea, nu răspunde la invitaţia scrisă înaintată de mediator sau nu se 
prezintă de două ori la rând la datele fixate pentru semnarea contractului, medierea 
este considerată neacceptată, iar procedura se încheie. În cazul în care părţile sunt de 
acord cu medierea, iar mediatorul consideră că nu există motive care l-ar împiedica 
să fie neutru şi impartial, se semnează un contract de mediere!. 

Desfăşurarea medierii. Şedinţa de mediere se desfăşoară în mod normal la sediul 
mediatorului, însă dacă este necesar se poate desfăşura şi în alte locuri convenite de 
comun acord între părţile aflate în conflict şi mediator. Părţile aflate în conflict au 
dreptul să fie asistate de avocat sau de alte persoane, precum şi să fie reprezentate de 
alte persoane. Conţinutul medierii este supus confidentialitatii şi nu poate fi folosit ca 
probă în proceduri judiciare sau arbitrale decât cu consimţământul părților sau daca 
legea prevede contrariul. În acest sens, mediatorul poate solicita semnarea unui acord 
de confidentialitate de către participanţii la mediere. Mediatorul poate solicita punctul 
de vedere al altui specialist în cazul în care conflictul supus medierii prezintă aspecte 
dificile sau controversate de natură juridică sau care ţin de un alt domeniu specializat. 
Încheierea procedurii de mediere. Medierea este considerată încheiată în trei cazuri : 
dacă între părţi se încheie o înţelegere privind soluţionarea conflictului ; dacă pe 
parcursul medierii se constată că nu se poate ajunge la o înţelegere, medierea fiind 
considerată eşuată ; prin renunţarea la mediere de către una dintre părţile aflate în 
conflict. Indiferent de caz, mediatorul are obligaţia de a întocmi un proces-verbal 
semnat de către cele două parti şi mediator. Dacă una dintre părţi nu se mai prezintă 
la şedinţa de mediere fără a specifica faptul că renunţă la mediere, mediatorul are 
obligaţia să facă toate demersurile necesare pentru a stabili intenţia reală a părții 
respective şi, după caz, să continue sau să încheie procedura. În cazul unei medieri 
reuşite, se va încheia un acord scris, în care sunt menţionate toate clauzele consimtite. 
Acest acord poate fi autentificat de către notarul public sau incuviintat de instanţa de 
judecată. 


La fel ca în perioada experimentală, Legea nr. 192/2006 prevede ca procedura 


medierii în cauzele penale să fie începută doar pentru infracțiunile pentru care retragerea 
plângerii prealabile sau împăcarea părţilor înlătură răspunderea penală (art. 67, alin. 1). 
Dacă procesul penal nu a fost încă început, iar medierea se încheie cu împăcarea părţilor, 
persoana vătămată îşi pierde dreptul de a sesiza organele judiciare pentru aceeaşi faptă 


(art. 69, alin. 1). Pentru conflictele de tip familial, procedura medierii se aplică, de 


Conform art. 45 din Legea nr. 192/2006, contractul de mediere trebuie să cuprindă o serie de 
clauze, cum ar fi: identitatea părţilor aflate în conflict sau, după caz, a reprezentanţilor lor ; 
menţionarea tipului sau a obiectului conflictului ; declaraţia părților că au fost informate de 
mediator cu privire la mediere, efectele acesteia şi regulile aplicabile ; obligaţia mediatorului 
de a păstra confidentialitatea şi decizia părţilor privind păstrarea confidentialitatii, după caz ; 
angajamentul părţilor aflate in conflict de a respecta regulile aplicabile medierii ; obligaţia 
părților aflate în conflict de a achita onorariul cuvenit mediatorului şi cheltuielile efectuate de 
acesta pe parcursul medierii în interesul părţilor, precum şi modalităţile de avansare şi de plată 
a acestor sume, inclusiv în caz de renunțare la mediere sau de eşuare a procedurii, precum şi 
proporţia care va fi suportată de părţi, ţinându-se cont, dacă este cazul, de situaţia lor socială ; 
înţelegerea părţilor privind limba în care urmează să se desfăşoare medierea ; numărul de exem- 
plare în care va fi redactat acordul în cazul în care acesta va fi în formă scrisă, corespunzător 
numărului părţilor semnatare ale contractului de mediere ; obligaţia părţilor de a semna 
procesul-verbal întocmit de către mediator, indiferent de modul în care se va încheia medierea. 

regulă, pentru cazuri de neînţelegeri între soţi cu privire la continuarea căsătoriei, 
exerciţiul drepturilor părintești, stabilirea domiciliului copiilor, contribuţia la întreţinerea 
copiilor (art. 64, alin. 1). În astfel de situaţii, mediatorul are obligaţia să se asigure să 
soluţiile identificate de părinţi nu contravin interesului superior al copilului (art. 65). De 
asemenea, mediatorul este obligat să sesizeze autorităţile competente în cazul în care 
constată pe parcursul procedurii că este pusă în pericol creşterea sau dezvoltarea normală 
a copilului ori este prejudiciat grav interesul superior al acestuia (art. 66, alin. 1). În 
cazul conflictelor familiale care implică violenţă, conform Legii nr. 217/2003 (modificată 
de Ordonanţa de Guvern nr. 95/2003), procedura medierii este completată cu activităţi 
desfăşurate de asistenții familiali care activează în serviciile publice de asistenţă socială, 
în adăposturi sau în alte unităţi pentru prevenirea şi combaterea violenţei în familie. Ca 
modalitate de prevenire a situaţiilor conflictuale între membrii familiei, această lege 
prevede, pe lângă mediere, folosirea „consiliului de familie” (art. 20, alin. 1), instituţie 
prevăzută şi de Codul civil, aşa cum am arătat anterior, şi care este definit, conform 
Legii nr. 217/2003, drept „asociaţia fără personalitate juridică şi fără scop patrimonial, 
formată din membrii familiei care au capacitate deplină de exerciţiu” (art. 21, alin. 1). 
Singurul aspect procedural specificat de această lege privind utilizarea consiliului de 
familie este că acesta se poate întruni la propunerea unuia dintre membrii familiei sau a 
asistentului familial (art. 22). În lipsa unei detalieri procedurale, nu putem spune cu 
exactitate în ce măsură această practică poate fi asimilată conferinţelor familiale dezvoltate 
în alte ţări în cazuri de violenţă în familie. 

În ceea ce priveşte al doilea tip de practici restaurative implementate în tara noastră — 
măsurile de protecţie a victimelor infracțiunilor —, acestea au fost consfintite prin Legea 
nr. 211/2004. Prin intermediul acestor măsuri, Parlamentul României (2004) a urmărit 
alinierea reglementărilor ţării noastre la o serie de standarde europene! care privesc, în 
general, îmbunătăţirea poziţiei victimei în procedurile penale şi compensarea acesteia 
pentru daunele suferite. Măsurile despre care vorbim sunt următoarele: informarea 
victimelor infracţiunilor, consilierea lor psihologică sau alte forme de asistare, asistenţa 
juridică gratuită şi compensarea financiară. În ceea ce priveşte măsura informării, 
organele judiciare (judecătorii, procurorii, ofiţerii şi agenţii de poliţie) au obligaţia de a 
oferi victimelor infracţiunilor informaţii despre : serviciile şi organizaţiile care asigură 
consiliere psihologică sau orice alte forme de asistenţă, organul de urmărire penală la 
care pot face plângere, dreptul la asistenţă Juridică şi instituţia unde se pot adresa, 
condiţiile şi procedura pentru acordarea asistenţei juridice gratuite, drepturile procesuale 
ale persoanei vătămate, condiţiile şi procedura pentru a beneficia de reglementările 
privind protecţia martorilor, precum şi condiţiile şi procedura pentru acordarea com- 
pensatiilor financiare (Legea nr. 211/2004, art. 4, alin. 1). După cum se poate vedea, 


1. În expunerea de motive a Legii privind unele măsuri pentru asigurarea protecţiei victimelor 
infracţiunilor (Parlamentul României, 2004) sunt menţionate următoarele documente euro- 
pene : Convenţia europeană privind compensarea victimelor infracţiunilor violente (Strasbourg, 
24 noiembrie 1983), Recomandarea nr. (85)11 privind poziţia victimei în cadrul dreptului 
penal şi al procedurii penale, Comunicarea Comisiei Europene „Victimele infracţiunilor în 
Uniunea Europeană - reflecţii privind standarde şi acţiune” (14 iulie 1999), Decizia Cadru a 
Consiliului European privind poziţia victimelor în procedura penală (15 martie 2001), Cartea 
verde „Compensarea victimelor infracţiunilor” a Comisiei Europene (28 septembrie 2001). În 
Ordonanţa de Urgenţă nr. 113/2007 este prevăzută Directiva Consiliului European 2004/80/CE 
privind despăgubirea victimelor infracţiunilor (6 august 2004). 

măsura informării are rolul de a maximiza accesul victimelor la celelalte trei măsuri de 
protecţie. Consilierea psihologică, precum şi alte forme de asistare pot fi acordate de 
către actualele servicii de probaţiune, care funcţionează pe lângă tribunalele din ţară, pe 
o perioadă de cel mult trei luni ori maxim şase luni pentru persoanele minore (art. 9 şi 
11). De asemenea, legea prevede şi posibilitatea ca organizaţiile neguvernamentale să 
acorde aceste servicii, caz în care pot beneficia de subvenţii (art. 12). Asistenţa juridică 
gratuită se acordă victimei pe perioada întregului proces penal, în limita unei sume 
echivalente cu două salarii de bază minime brute pe ţară (art. 18, alin. 1). În cazul în 
care victima nu are deja un apărător ales, asistenţa juridică gratuită implică şi dreptul la 
desemnarea unui apărător din oficiu (art. 17, alin. 5). Această formă de protecţie este 
valabilă doar dacă venitul lunar pe membru de familie al victimei este cel mult egal cu 
salariul de bază minim brut pe ţară (art. 15). Sistemul care pare să fie cel mai bine pus 
la punct din perspectivă legislativă este cel al acordării de compensații financiare, Legea 
nr. 211/2004 fiind modificată şi completată în anul 2007 prin Ordonanţa de Urgenţă nr. 
113, care stabileşte şi procedura de solicitare a compensatiei financiare în situaţii 
transfrontaliere. Compensatiile sunt acordate de către statul român la cerere persoanelor 
asupra cărora a fost săvârşită o tentativă la infracțiunile de omor, omor calificat şi omor 
deosebit de grav, o infracţiune de vătămare corporală gravă, o infracţiune intenţionată 
care a avut ca urmare vătămarea corporală gravă a victimei, o infracţiune de viol, act 
sexual cu un minor şi perversiune sexuală, o infracţiune privind traficul de persoane, o 
infracţiune de terorism, precum şi orice altă infracţiune intenţionată comisă cu violenţă 
(art. 21, alin. 1). De asemenea, pot beneficia de compensaţii financiare şi sotul/sotia, 
copiii şi persoanele aflate în întreţinerea persoanelor decedate prin săvârşirea infractiu- 
nilor enumerate anterior (art. 21, alin. 2). Cuantumul maxim al compensatiei financiare 
nu poate depăşi echivalentul a 10 salarii de bază minime brute pe ţară, din această sumă 
scăzându-se despăgubirile sau indemnizaţiile obţinute de victimă (art. 27, alin. 2 şi 3). 

O analiză atentă a acestor tipuri de practici dezvoltate în ţara noastră ne arată că, de 
fapt, ele se află într-o formă incipientă de dezvoltare. De exemplu, conform tabloului 
disponibil pe pagina web a Consiliul de Mediere, există în prezent 1 087 de mediatori 
autorizaţi, dintre care doar 642 sunt înscrişi în registrul de exercitare a profesiei. De 
asemenea, conform datelor Consiliului de Mediere, la nivel naţional sunt autorizaţi doar 
opt furnizori de formare în profesia de mediator : trei în Bucureşti, doi în Craiova, doi 
în laşi şi unul în Cluj-Napoca. Alte cifre sau date statistice privind medierea nu sunt 
disponibile. În ceea ce priveşte consilierea psihologică şi alte forme de asistare acordate 
victimelor infracţiunilor, aşa cum am arătat şi cu alte ocazii (Szabo, 2009, pp. 81-82), 
unele servicii de probaţiune din ţară se află în imposibilitatea de a acorda consiliere 
psihologică datorită lipsei de personal specializat. Conform prevederilor Legii nr. 213/ 
2004, consilierea psihologică poate fi acordată de către psihologi cu atestat de liberă 
practică. La finalul anului 2008, doar 13% dintre consilierii de probaţiune din ţară aveau 
la bază profesia de psihologi, iar un procent şi mai mic dintre aceştia aveau atestat de 
liberă practică. De asemenea, tot la finalul anului 2008, în nouă servicii de probaţiune 
dintre cele 41 de la nivel national nu activa nici un consilier de probaţiune care să aibă 
la bază profesia de psiholog. În ceea ce priveşte numărul de victime care au solicitat 
acordarea de consiliere psihologică sau alte forme de asistare din partea serviciilor de 
probaţiune, trendul este descrescător : în anul 2005, 95 de victime, în anul 2006, 98 de 
victime, în anul 2006, 66 de victime, iar în anul 2008, 51 de victime (ibidem, p. 34). 
Paradoxal, în anul 2008, serviciul de probaţiune din judeţul Suceava, în care nu activează 

nici un consilier de probaţiune de profesie psiholog, a acordat cele mai multe servicii 
victimelor. Cel mai probabil, activităţile s-au rezumat mai degrabă la acordarea unor 
forme simple de asistare, nu la acordarea de consiliere psihologică. În ceea ce priveşte 
informarea victimelor, asistenţa juridică gratuită şi compensatiile financiare acordate de 
statul român, nu avem date statistice care să evidentieze nivelul de activitate ; ca atare, 
nu putem trage nici o concluzie. De asemenea, lipsa unor prevederi clare privind 
procedura utilizării instituţiei consiliului de familie în cazurile de violenţă domestică ne 
pune în imposibilitatea de a clasa cu certitudine această practică în sfera restaurativă, 
deşi considerăm că ar prezenta un potential ridicat de asemănare cu conferințele restau- 
rative, ceea ce ne duce cu gândul la posibilitatea lărgirii sferei de aplicabilitate a acestor 
practici şi în asistenţa socială. 


2.7. Aplicabilitatea practicilor restaurative 
în asistenţa socială 


Între paradigma restaurativă şi valorile asistenţei sociale există o strânsă corelaţie, fapt 
asupra căruia au căzut de acord mai multi autori (Baldry, 1998; Fred, 2007; Mantle, 
Critchley, 2004; Severson, Bankston, 1995; Smith, Vanstone, 2003; Umbreit, 1999). 
Aşa cum arată S. Fred (2007), asistentii sociali din Statele Unite ale Americii au fost 
printre primii profesionisti care s-au implicat in implementarea programelor restaurative, 
acoperind in acest fel nevoile particulare ale sistemului de justitie penala. Totusi, 
modalitatea concretă în care cele două domenii se intersectează variază de la o tara la 
alta. Făcând referire în special la procesul de mediere, G. Mantle şi A. Critchley (2004, 
pp. 1162-1163) arată că putem clasifica discursurile din literatura de specialitate referitoare 
la aplicabilitatea practicilor de tip restaurativ în sfera asistenţei sociale în trei perspective : 


— practicile restaurative sunt o parte a muncii generale de asistenţă socială, adică 
activităţi, sarcini sau metode specifice de intervenţie ; 

- practicile restaurative sunt o parte a activităţii de asistenţă socială în zone specifice de 
practică, precum protecţia copiilor aflaţi în dificultate sau în cazuri de conflicte 
familiale (divorţ, violenţă etc.) ; 

- practicile restaurative sunt activităţi realizate de alti profesionişti şi pe care asistenții 
sociali trebuie să le cunoască. 


Asa cum am arătat anterior, primele programe de tip restaurativ au fost implementate 
în sistemele de justiţie penală, în special în sistemele de justiţie juvenilă. Din acest punct 
de vedere, există ţări în care practicile restaurative sunt o parte a activităţii generale de 
asistenţă socială, ca urmare a faptului că problematica delincventei juvenile este apanajul 
sistemelor de asistenţă socială (de exemplu, în Belgia şi Scoţia). În aceste ţări, aplicabi- 
litatea practicilor restaurative în sfera asistenţei sociale s-a dezvoltat natural, deşi Bradt 
şi Bouverne-De Bie (2007, 2009) au arătat că, în ultimele decenii, se evidenţiază o lipsă 
a perspectivei asistenţei sociale din teoria generală despre justiţie : la nivel international, 
tendinţa este de trecere de la modelul reabilitării la un model sanctionator, în care 
activitatea de asistenţă socială este mai degrabă canalizată către atingerea unor obiective 
judiciare decât către acoperirea nevoilor beneficiarilor. Pe de altă parte, în ţările în care 
problematica delincventei juvenile nu este apanajul sistemelor de asistenţă socială, 

legătura dintre cele două domenii este mai puţin evidentă, practicile restaurative putându-se 
încadra în activităţi realizate fie de alti profesionişti, fie de asistenţi sociali, care însă 
activează în alte sisteme decât cel general de asistenţă socială (de exemplu, asistenții sociali 
care lucrează în sistemul de justiţie penală ca ofiţeri de probaţiune sau ca mediatori). 

Însă practicile restaurative pot fi utilizate şi în soluţionarea conflictelor nonpenale. În 
această zonă întâlnim ceea ce numeam anterior permeabilitatea sistemelor sociale, şi 
anume capacitatea sistemelor de a împrumuta şi adapta concepte şi practici din alte sfere 
sociale în vederea acoperirii propriilor nevoi funcţionale. În ceea ce priveşte aplica- 
bilitatea practicilor restaurative în asistenţa socială, acestea sunt în prezent implementate 
în arii considerate hardcore în practica asistenţei sociale. De exemplu, în SUA sunt 
folosite conferintele de tip familial (Adams, Chandler, 2004 ; Liebmann, 2007; Pennell, 
2006a, 2006b) şi cercurile restaurative (Boyes-Watson, 2005) în protecţia copiilor aflaţi 
în situaţii de risc. Practica medierii este folosită în Anglia şi Tara Galilor (Mantle, 
Critchley, 2004), precum şi în SUA (Severson, Bankston, 1995) pentru a interveni 
timpuriu în cazuri dificile de divorţ şi separare. De asemenea, în cazurile de violenţă 
domestică sunt folosite conferințele familiale în ţări precum Africa de Sud, Anglia şi 
Tara Galilor, Canada, SUA şi Thailanda, iar practica medierii este utilizată în Anglia şi 
Tara Galilor, Austria, Finlanda şi SUA (Pennell, 2006b ; Liebmann, 2007). Bineînţeles, 
aceste practici restaurative sunt adaptate problematicilor din sfera asistenţei sociale, 
punând accentul mai mult pe împuternicirea şi implicarea familiei în procesul de luare a 
deciziilor care privesc bunăstarea membrilor săi. În acest sens, familia este privită ca 
partenerul sistemului de asistenţă socială în identificarea celor mai bune soluţii la 
problemele cu care membrii acesteia se confruntă (Adams, Chandler, 2004). Deşi au 
existat o serie de îngrijorări în legătură cu abilitatea familiei de a construi planuri de 
intervenţie în sfera protecţiei copilului aflat în dificultate (Pennell, 2006a), s-a arătat 
faptul că deciziile luate de către membrii familiei pot avea ca efect reducerea costurilor 
pe care le implică alte măsuri de protecţie specială luate fără implicarea familiei, precum 
plasamentul rezidenţial sau cel maternal (Liebmann, 2007). De asemenea, aplicarea 
practicilor restaurative în cazurile de divorţ oferă posibilitatea intervenţiei timpurii şi 
prevenirii unor complicaţii ulterioare privind bunăstarea copiilor şi părinţilor (Mantle, 
Critchley, 2004). În ceea ce priveşte violenţa în familie, o serie de studii (vezi Braithwaite, 
2002 ; Pennell, 2006a) au arătat că utilizarea acestor practici are ca efect reducerea 
incidentei fenomenului. 

Potenţialul inovator al practicilor restaurative este suficient de mare pentru ca aplicarea 
lor în alte sfere decât cea a justiţiei penale să fie luată în considerare de către profesionişti 
şi cu atât mai mult în sfera asistenţei sociale, cu care există deja o compatibilitate 
valorică. Fred (2007) arată că o serie de valori care au stat la baza primelor programe de 
tip restaurativ erau deja incorporate în codurile deontologice ale asistentilor sociali din 
Statele Unite ale Americii, dând ca exemple justiţia socială, demnitatea şi unicitatea 
persoanei şi importanţa relaţiilor interumane. Nu rămâne decât să ne întrebăm: din 
moment ce există deja o strânsă legătură între valorile acestor două domenii, de ce nu ar 
putea fi încorporate practicile restaurative şi în practicile curente ale asistenţei sociale ? 
După cum am văzut, în ceea ce priveşte cazul României, există deja o serie de prevederi 
legislative care permit folosirea medierii şi a instituţiei consiliului familiei în cazurile de 
violenţă în familie. De asemenea, o parte dintre asistenții sociali se pot specializa în 
asistenţa familială. Însă practicile restaurative au fost deja utilizate cu succes în alte tari 

şi în problematica protecţiei copilului aflat în dificultate, unde se impunea luarea unei 
măsuri de protecţie specială. Implicarea, împuternicirea şi responsabilizarea membrilor 
familiei şi a comunităţii de apropiaţi în deciziile care privesc bunăstarea şi dezvoltarea 
copilului este o practică ce poate aduce beneficii pe termen lung atât copilului şi familiei, 
cât şi sistemului de asistenţă socială. 


Recomandări de resurse online pe tema practicilor restaurative 


Consiliul de Mediere din Romania: www.cmediere.ro. 

Prison Fellowship International, RJ Online: www.restorativejustice.org. 

International Institute for Restorative Practices: www. iirp.org. 

Real Justice Program, an IIRP program: www.realjustice.org. 

European Forum for Restorative Justice : www.euforumrj.org. 

Victim Support Europe: www.victimsupporteurope.eu. 

National Centre for Restorative Justice in Youth Settings, UK: www.transformingconflict.org. 
International Victimology Institute, Olanda: www.tilburguniversity.nl/intervict. 
Victim-Offender Mediation Association, SUA: www.voma.org. 

Centre for Restorative Justice & Peacemaking, SUA: www.cehd.umn.edu/ssw/rjp. 

Capitolul 3 


Criminologia ca perspectivă de abordare 
a activităţii consilierilor de probaţiune. 
Repere teoretice şi practice 


Ecaterina Balica 


Activitatea consilierilor de probaţiune necesită, pe lângă o serie de calităţi speciale 
necesare în munca directă cu persoanele private de libertate sau cu persoanele care se 
află în supravegherea serviciilor de probaţiune, şi deținerea unor cunoştinţe teoretice 
privind explicaţiile ştiinţifice ale comportamentului delincvent, oferite de cercetările 
realizate de diverşi specialişti din domeniul psihologiei, sociologiei şi criminologiei. 

De altfel, există o legătură strânsă între activitatea consilierilor de probaţiune şi cea 
a specialiştilor din cele trei domenii menţionate mai sus. În cadrul acestui capitol vom 
aduce în discuţie cu precădere relaţia dintre rezultatele activităţii criminologilor şi 
specificul activităţii consilierilor de probaţiune, insistând asupra ideii conform căreia 
cele două tipuri de activităţi se completează reciproc cu informaţii şi elemente menite să 
îmbunătăţească intervenţia specialiştilor în domeniul delincventei. Dacă activitatea 
consilierilor de probaţiune poate furniza elemente consistente teoreticienilor privind 
intervenţia anumitor factori în producerea infracţiunilor, criminologii pot confirma sau 
infirma opiniile practicienilor din domeniul probatiunii privind influenţa acestor factori. 
De asemenea, criminologii pot oferi consilierilor de probaţiune informaţii menite să le 
îmbunătăţească activităţile curente, în special cele legate de redactarea referatelor de 
evaluare şi a celor legate de activităţile asociate muncii de supraveghere a persoanelor 
intrate în evidenţa serviciilor de probaţiune. Criminologia poate oferi consilierilor de 
probaţiune o perspectivă complexă de abordare a cazurilor instrumentate, perspectivă 
care include în analiză toate aspectele care pot influenţa evoluţia unei persoane spre 
adoptarea unui comportament delincvent ocazional sau spre un comportament delincvent 
persistent (carieră criminală). 

Activitatea consilierilor de probaţiune presupune contactul direct cu mediul în care 
au evoluat infractorii ; ne referim aici la familie, grup de prieteni, şcoală, victime, vecini 
etc. În acelaşi timp, consilierul vine în contact şi cu instituţiile care au informaţii privind 
persoana infractorului: şcoala, sistemul de sănătate, poliţia, parchetul, tribunalul, 
penitenciarul. Pornind de la aceste informaţii, consilierul îşi elaborează referatul de 
evaluare şi activitatea de supraveghere. 

Criminologia îl poate ajuta să evidentieze factorii de risc semnificativi pentru evoluţia 
în timp a persoanelor delincvente. Tot ea poate să ofere însă o perspectivă de ansamblu asupra 
factorilor care determină producerea comportamentelor delincvente, să ia în considerare 

„toate elementele produse de actorii scenei criminologice” (Born, 2003, p. 13). Altfel 
spus, teoriile criminologice se construiesc pornind de la analiza tuturor informaţiilor 
furnizate de toate sursele posibile identificate : autori, victime, mediu de apartenenţă, 
familie, instituţii sociale, poliţie, tribunal, parchet, sistem penal, opinia publică, reacţia 
socială, legiuitor (ibidem). 

În literatura de specialitate au fost avansate o serie de explicaţii ştiinţifice ale 
comportamentului delincvent care insistă cu precădere asupra importanţei factorilor 
genetici, biologici, psihologici sau sociali. Există şi explicaţii teoretice care încearcă să 
ofere o perspectivă integratoare asupra factorilor care determină comportamentul delinc- 
vent. Întrucât unele aspecte privind prima categorie de explicaţii au fost abordate în 
cadrul altor capitole din lucrarea de faţă, dar şi din motive care ţin de opţiunea noastră 
pentru teoriile ce reuşesc să depăşească stadiul cercetărilor care au marcat perioada de 
început a criminologiei, în cadrul acestui capitol ne vom limita la cateva teorii care au 
reuşit să se impună în literatura de specialitate (vezi şi capitolul „Psihologia comporta- 
mentului infracţional”). 

În acelaşi timp, ne vom opri asupra explicatiilor ştiinţifice considerate de noi a fi în 
măsură să ofere elemente consistente pentru activitatea curentă a consilierilor de proba- 
tiune. Ne vom concentra asupra teoriei dezvoltării (Le Blanc, Farrington, Moffitt), 
teoriei alegerii raţionale a unui mod de viaţă delincvent (Cusson), a teoriei ecologice a 
factorilor de risc (Bronfenbrenner, Krug şi alţii), a teoriei activităţilor de rutină (Felson), 
a teoriei asocierilor diferenţiale (Sutherland) şi a teoriei subculturilor delincvente (Cohen 
şi Ohlin, Born). Am ales aceste teorii întrucât am apreciat că ele oferă explicaţii coerente 
asupra comportamentelor delincvente în general. Mai mult, unele dintre ele pot fi 
utilizate pentru explicarea unor categorii speciale de fapte delincvente şi pot oferi repere 
de abordare a activităţilor specifice probatiunii. Astfel, teoria dezvoltării sau cea ecolo- 
gică a factorilor de risc ne determină să analizăm cazurile instrumentate în cadrul 
serviciilor de probaţiune abordând o perspectivă globală şi integratoare. Acest fapt ne 
ajută să identificăm factorii de risc care se manifestă la nivel individual, relational, social 
sau societal, care pot favoriza sau pot face dificilă intervenţia consilierului de probaţiune. 
Teoria asocierilor diferenţiale şi teoria subculturilor au fost alese pentru acest capitol 
pentru că analiza datelor statistice privind delincventa juvenilă din România a evidenţiat 
deja ca tendinţă asocierea minorilor (şi nu numai) în grupuri infractionale. Din acest 
motiv, am încercat să readucem în discuţie cele două teorii cunoscute şi cercetările 
recente care au fost derulate în diferite ţări. Activitatea desfăşurată în cadrul Serviciului 
de Probatiune Bucureşti ne-a adus în contact cu o categorie deosebită de făptuitori 
cunoscuţi în literatura de specialitate ca delincventi hiperactivi. Deşi nu sunt numeroşi, 
aceştia reprezintă o categorie aparte, care necesită o abordare complexă. În acest sens, 
am decis să aducem în atenţia cititorului cunoscuta teorie a alegerii raţionale a unui mod 
de viaţă delincvent în varianta elaborată de criminologul canadian Maurice Cusson. 


3.1. Teoriile dezvoltării comportamentului delincvent 


Teoriile criminologice elaborate de-a lungul timpului au evidenţiat o serie de factori care 
determină producerea comportamentelor delincvente. Criminologii, dar nu numai ei, au 
încercat să delimiteze comportamentele delincvente de cele deviante, să identifice factorii 

de risc ce determină producerea comportamentului delincvent, să prevină evoluţia 
comportamentelor deviante spre delincventa. 

În acest sens se înscrie şi una dintre lucrările lui Marc Le Blanc (2003), în cadrul 
căreia autorul aducea în discuţie posibilitatea măsurării comportamentului delincvent cu 
ajutorul unor indicatori. Le Blanc reia o ideea mai veche de-a sa şi de-a lui Bouthillier, 
conform căreia există un „sindrom al comportamentului deviant compus din patru 
categorii : conduite imprudente, conflictuale, clandestine şi manifeste” (Le Blanc, 2003, 
p. 373) Cele patru tipuri de conduite au fost structurate şi reprezentate de către autori ca 


în figura 3.1. 
DEVIANTA 
Tulburări de comportament Conduite delincvente 


Conduite imprudente 


Utilizarea unui vehicul cu motor 
Conducerea fara permis 
Conduită periculoasă 


Activităţile sexuale 

Relaţii homosexuale 

Relaţii heterosexuale 

Prostituţie 

Consum de materiale pornografice 


Consumul de alcool şi substanţe 
psihotrope 

Fumatul 

Consumul de alcool 

Consumul de substanţe psihotrope 
Vânzarea de psihotrope 


Tulburarea ordinii publice 


Tulburarea liniştii 
Intrarea în anumite spaţii 


Pariurile 


Conduite rebele 


Şcoală 

Contestarea autorităţii 
Absenteismul 

Intimidarea sau lovirea profesorilor 


Familie 

Contestarea autorităţii 
Întoarcerea acasă seara târziu 
Fuga 


Intimidarea sau lovirea unui profesor 


Conduite clandestine 


Furturi 

Minore 

Grave 

Comerţul cu bunuri furate 


Fraude 

Falsa identitate 

Minciuni cronice 

Accesarea unor spaţii fără a plăti 


Conduite manifeste 


Vandalism 
Incendiere 


Violenta 
Intimidare 
Conflicte verbale 
Agresiuni 


Agresiuni sexuale 


Figura 3.1. Structura ierarhica a conduitelor deviante 


Sursă: Le Blanc, Bouthillier, 2003, apud Le Blanc, 2003, p. 374. 

Opinia lui Le Blanc privind existenţa unui sindrom al deviantei şi a unor tipuri de 
conduite care pregătesc apariţia comportamentului delincvent nu face altceva decât să 
readucă în prim-plan elementele unei teorii recunoscute în criminologie ca teoria 
dezvoltarii comportamentului delincvent. 

Le Blanc şi Frechette (1988, 1989, apud Le Blanc, 2003) au formulat o teorie a 
dezvoltării comportamentului delincvent pornind de la analiza comportamentelor delinc- 
vente specifice perioadei adolescenţei. Cei doi autori susţin că există trei procese care se 
declanşează în cazul delincventei: activarea, agravarea şi retragerea. Procesul de activare 
se realizează la rândul său prin intermediul a trei mecanisme : accelerarea, stabilizarea 
şi diversificarea. Stabilizarea este legată de precocitatea debutului infracţional. Atunci 
când, în momentul comiterii primului delict, vârsta tânărului este mică există posibilitatea 
ca faptele delincvente să se repete, însă fără a deveni numeroase sau variate. Activarea 
se poate realiza şi prin accelerare, „atunci când infracțiunile devin numeroase, dar nu 
sunt variate sau durabile” (ibidem, p. 138) Al treilea mecanism este reprezentat de 
diversitate : „precocitatea favorizează diversitatea delictelor ; delictele sunt eterogene, 
dar nu sunt numeroase şi/sau durabile” (ibidem). 

Procesul agravării a fost descris de Le Blanc şi Frechette (1989, apud Le Blanc, 
2003, p. 383) astfel: „o secvenţă marcată de apariţia unor forme diverse de delicte care 
pot fi minore sau pot avea o gravitate mai mare contra persoanei pe măsură ce vârsta 
infractorului creşte. Această secvenţă reprezintă un model de dezvoltare prin intermediul 
căruia subiectul se orientează către un comportament delincvent semnificativ”. 

Retragerea din activităţile delincvente este condiţionată de „durata, varietatea, gravi- 
tatea şi frecvenţa delictelor, adică cu cât durata este mai mare, frecvenţa mai ridicată, 
varietatea mai mare şi gravitatea mai ridicată, cu atât există şanse mai mari ca retragerea 
din activitatea infracţională să se producă, ca efect al saturatiei” (ibidem, p. 386). 

Le Blanc acordă un loc destul de important în ansamblul cercetărilor sale studierii 
criminalităţii comise de adolescenţi. Rezultatele înregistrate au evidenţiat faptul că există 
o serie de particularităţi ale implicării adolescenților în acte delincvente, particularităţi 
legate îndeosebi de trecerea la act. Au fost sesizate astfel unele diferenţe privind victimele 
actelor delincvente, majoritatea adolescenților alegând să victimizeze persoane necunos- 
cute. În ceea ce priveşte modalităţile de realizare a infracţiunilor, criminologul canadian 
remarcă asocierea delincventilor în grupuri mici de persoane cu vârsta apropiată. Compo- 
nenta grupului se schimbă de la o infracţiune la alta. O altă particularitate a faptelor 
comise de adolescenţi rezidă în faptul că acestea sunt premeditate. Cât despre autorii 
infracţiunilor, criminologul afirmă că delincventii adolescenţi „resimt o tensiune mică 
înainte şi în timpul producerii delictului, rămân sau tind să rămână relativ indiferenți la 
stresul situational chiar dacă faptele sunt grave” (Le Blanc, 2003, p. 381). De asemenea, 
au fost consemnate modificări ale modului de operare de-a lungul adolescenţei : „creşterea 
motivatiei utilitariste, creşterea numărului delictelor comise asupra unor persoane necu- 
noscute agresorului şi consumul de substanţe înainte de delict” (Le Blanc, 2003, p. 381). 

Delictele comise au fie o motivaţie utilitaristă, fie una hedonistă. Adolescentii isi 
elaborează activitatea infracţională ca să facă ceva care să reducă tensiunea, iar pe de altă 
parte, din plăcere, excitare şi satisfacerea orgoliului. Furturile de la persoane, furturile 
grave, posesia şi traficul de droguri şi furtul prin efractie sunt motivate de utilitarism. 
Furturile de maşini, furturile din magazine şi vandalismul sunt motivate de hedonism. 
Există şi delicte care au o dublă motivaţie: delictele contra persoanei. Pe măsură ce 
înaintează în vârstă, creşte importanţa motivatiei de ordin utilitarist” (ibidem, p. 381). 

David P. Farrington este unul dintre criminologii care au avansat o teorie a dezvoltării 
care îşi propunea să ofere un model complex de factori care pot influenţa în sens negativ 
comportamentul, pe baza căruia elaborează şi un model de prevenire a comportamentului 
delincvent centrat pe riscuri. Conform opiniei (2002, pp. 680-682), actele delincvente 
sunt rezultatul unui proces care se desfăşoară în patru etape : vitalizarea, direcționarea, 
inhibarea şi luarea deciziilor. 

Procesul presupune acţiunea unor factori vitalizatori care se manifestă la nivelul 
individului pe termen lung (dorinţa de a obţine diverse bunuri), cât şi a unor factori 
vitalizatori a căror prezenţă este mai scurtă (plictiseala, frustrarea, furia şi consumul de 
alcool). Ca urmare a prezenţei factorilor vitalizatori, indivizii tind să-şi satisfacă dorinţa 
de a obţine diverse bunuri sau de a elimina plictiseala prin dezvoltarea unor activităţi cu 
caracter legal sau ilegal. Aceste dorinţe se pot transforma în faza de directionare în 
tendinţe antisociale în funcţie de vârsta şi aptitudinile fiecărui individ. Tendintele 
antisociale pot fi diminuate în faza inhibitoare, datorită acţiunii normelor şi principiilor 
interiorizate de către indivizi ca urmare a procesului de învăţare socială. Stilul educativ 
parental are în această fază un rol esenţial în diminuarea riscului producerii comporta- 
mentelor delincvente. În ceea ce priveşte luarea deciziei de a comite actul delincvent, 
aceasta se realizează în mod raţional. Implicarea viitorului delincvent în săvârşirea 
infracţiunii poate fi determinată de ocaziile criminogene şi de rezultatul analizei de tip 
cost-beneficiu percepute de către individ şi probabilitatea/consecintele faptului de a fi 
prins de poliţie. La acestea se adaugă influenţa unor factori care pot stopa actul 
delincvent : părinţii care resping actele de violenţă sau sprijinul oferit de către grupul de 
egali (ibidem). 

Factorii de risc identificaţi de Farrington ca având un rol deosebit în producerea 
comportamentului delincvent au fost structurati în funcţie de instanţele de socializare 
implicate în procesul de dezvoltare a copilului : factori care tin de copil, factori care tin 
de grupul de egali, factori şcolari şi factori familiali. Cunoscut pentru interesul său pentru 
teoriile carierei criminale şi a dezvoltării, Matt DeLisi (2005) adaptează schema factorilor 
de risc propusă de Farrington şi o extinde conform intereselor sale (vezi tabelul 3.1). 

Remarcăm importanţa factorilor individuali, dar şi de grup (prieteni, familie, colegi) 
în dezvoltarea comportamentului delincvent. Teoria dezvoltării aduce în discuţie perioada 
adolescenţei ca perioadă cu risc maxim de manifestare a comportamentului delincvent, 
după care tendinţa spre delincvenţă se diminuează ca urmare a maturizării individului şi 

De altfel, cercetările realizate de Terrie Moffitt (1993) au evidenţiat faptul că există 
două tipuri de delincventi minori, care evoluează diferit, în funcţie de o serie de factori 
care tin de cadrul familial în care s-au dezvoltat şi influenţa grupului de prieteni. În 
opinia autorului, elementul care-i diferenţiază este vârsta la care au comis prima 
infracţiune. Astfel, există o categorie de delincventi care au început să comită fapte 
delincvente la o vârstă mică şi care sunt implicaţi în acte delincvente din ce în ce mai 
grave de-a lungul vieţii (early starters) şi delincventi care au comis primele fapte in 
perioada adolescenţei şi a căror experienţă infractionala este limitată la această perioada 
a vieţii (late starters). Tinerii care debutează devreme în cariera infractionala prezintă un 
risc ridicat de a fi implicaţi în mai multe fapte delincvente de-a lungul vieţii, în timp ce 
tinerii care îşi marchează activitatea criminală prin infracţiuni comise mai târziu prezintă 
un risc scăzut de a mai comite şi alte fapte delincvente. Particularităţile celor două 
categorii de delincventi pot fi sintetizate astfel : 

Tabelul 3.1. Factorii de risc pentru delincventa juvenilă şi viitoarea carieră criminală 


Factori care ţin de copil Factori familiali 


Temperament dificil Comportamentele delincvente sau antisociale 
Comportament impulsiv ale părinţilor 

Hiperactivitate (asociată cu un comportament | Abuzul de substanţe al părinţilor 
instabil) Nivelul educaţional scăzut al părinţilor 
Impulsivitate Violenţa din mass-media 

Consum de substanţe Comunicarea slabă 

Agresiune Pedepse fizice 

Comportament instabil timpuriu Relaţii parinti-copii deficiente 
Comportament retras Abuz fizic şi sexual parental 
Inteligență scăzută Neglijenţă parentală 

Toxicitate crescută Depresia maternă 


Factori care tin de grupul de prieteni Fumatul în timpul sarcinii 


Asocierea cu grupuri delincvente Maternitate timpurie (adolescenţă) 
Respingerea de către grupul de prieteni Neintelegerea părinţilor privind disciplina 


Factori şcolari copiilor 


Familie monoparentală 

Familie numeroasă 

Număr mare de persoane care au grijă de 
copil 

Status socioeconomic scăzut 

Părinte şomer 


Performanţe şcolare slabe 
Trecut de vârsta şcolarizării 
Legătură slabă cu şcoala 
Aspiraţii educaţionale scăzute 
Motivatie scăzută de a se duce la şcoală 
Urmează cursurile unei şcoli cu reputaţie proastă | D . 
= oer Educaţia slabă a mamei 
Factorii de vecinătate ieee 
i oo Accesul familiei la arme (de foc) 
Dezavantajul vecinătăţii/sărăciei 
Vecini dezorganizati 
Accesul la arme 
Proasta supraveghere 


Sursă: Matt DeLisi, 2005, p. 54, adaptare după Loeber, R. Farrington, 2001. 


1. Delincventii cu o carieră criminală persistentă de-a lungul vieţii reprezintă o categorie 
de delincventi care manifestă tulburări de comportament începând de la vârsta de 
patru ani (îşi rănesc victimele prin muşcare şi lovire, agresează animalele). Treptat, 
ajung să comită „furturi de maşini la 16 ani, violuri la 22 de ani, fraude şi agresiuni 
asupra copiilor la 30 de ani” (Moffitt, 1993, p. 6). Sunt implicaţi îndeosebi în acte 
de violenţă şi fraude şi reprezintă un procent mic din totalul minorilor delincventi. 

2. Delincventii care au comis fapte delincvente care se limitează la perioada adolescenţei 
reprezintă majoritatea delincventilor minori. Aceştia comit infracţiuni „prin interme- 
diul cărora vor să demonstreze autonomia faţă de controlul parental: vandalism, tul- 
burarea ordinii publice, consum de droguri, fuga de acasă şi furturi” (ibidem, p. 26). 
Teoria avansată de Moffitt a fost confirmată de alte cercetări fapt pentru care considerăm 
că afirmaţiile autoarei ar trebui să se constituie în repere ale activităţii consilierilor de 
probaţiune. Aceştia ar trebui să-şi propună să identifice pe parcursul interviurilor 
realizate cu făptuitorii şi persoanele identificate ca surse (victime, părinţi, prieteni, 
martori, specialişti, profesori etc.) elementele necesare încadrării delincventului în 

una dintre cele două categorii. Ar fi util astfel să se ştie dacă delincventul pentru care 
se realizează referatul de evaluare face parte din categoria delincventilor care vor 
dezvolta o carieră criminală persistentă sau din categoria delincventilor care vor avea 
o evoluţie nondelincventă după vârsta de 18 ani. Referatele pot evidenția factorii de 
risc Meniti să orienteze evoluţia minorilor spre delincvenţă sau nondelincvenţă. De 
asemenea, ele pot oferi argumentele consistente necesare reprezentanţilor sistemului 
de justiţie care instrumentează cazurile respective în formularea unei decizii privind 
măsura care poate fi luată în scopul prevenirii sau sancţionării comportamentului 
delincvent. 


3.2. Teoria ecologica a factorilor de risc 


Experienţa acumulată in cadrul activităţii de consilier de probaţiune ne-a determinat să 
insistăm pe abordarea cazurilor din perspectiva teoriei ecologice a factorilor de risc, 
considerând că acest model teoretic este la momentul actual unul care ia în considerare 
toţi factorii care pot determina implicarea unei persoane, indiferent de statutul său 
juridic (minor sau adult), în comiterea unui act delincvent. 

Etienne G. Krug şi colaboratorii săi (2002) abordează fenomenul violenţei pornind 
de la modelul teoretic elaborat de Urie Bronfenbrenner, model care se construieşte în 
jurul ideii conform căreia comportamentul unui individ trebuie studiat luând în conside- 
rare influenţele reciproce ale sistemelor care alcătuiesc mediul său ecologic şi caracteris- 
ticile individului. În varianta dezvoltată de H. Bronfenbrenner (1977, pp. 513-531) se 
insistă îndeosebi asupra influenţei pe care o au asupra copilului cele cinci sisteme 
identificate de autor ca fiind părţi componente ale mediului său ecologic : microsistemul 
(membrii familiei nucleare şi ai familiei extinse, prietenii, vecinii), mezosistemul (relaţiile 
dintre părinţi, dintre şcoală şi aceştia), exosistemul (problemele părinţilor de la locul de 
muncă), macrosistemul (credinţele, valorile şi ideologiile care aparţin unei comunităţi) şi 
cronosistemul (evenimentele din viaţa unui individ şi a familiei sale: naşterea unui 
copil, intrarea la şcoală, adolescenţa). 

Pornind de la teoria elaborată de Bronfenbrenner, Etienne G. Krug dezvoltă un model 
teoretic conform căruia violenţa este rezultatul influențelor exercitate asupra compor- 
tamentului de către factori care se manifestă la nivelul individului, al relaţiilor interper- 
sonale, al comunităţii şi al societăţii. Constienti de complexitatea violenţei şi a formelor 
ei de manifestare, E. Krug şi colaboratorii săi (2002, pp. 13-14) subliniază existenţa 
unor factori comuni tuturor formelor de violenţă, dar şi a unor factori specifici fiecărui 
tip de violenţă. 

Etienne G. Krug şi echipa sa apreciază că printre factorii comuni tuturor formelor de vio- 
lenta care acţionează în cazul celor patru nivele se numără factorii cuprinşi în Tabelul 3.2. 

Analiza realizată de autori asupra diverselor tipuri de violenţă a permis formularea 
unor consideraţii privind factorii de risc specifici violenţei interpersonale, violenţei 
tinerilor, violenţei sexuale, violenţei asupra copilului sau asupra vârstnicilor. De aici 
rezultă şi avantajele pe care le oferă modelul ecologic. Pe de o parte, acest model 
precizează cauzele violenţei şi interacţiunile dintre ele, iar pe de altă parte, permite 
formularea unor măsuri de prevenire a violenţei adaptate în funcţie de factorii identificaţi. 
Prin urmare, modelul ecologic prezintă avantajul de a putea fi utilizat în majoritatea 
formelor de violenţă comise de persoanele care intră în sfera de activitate a Serviciilor 

Tabelul 3.2. Factorii de risc care se manifestă în cazul violenţei 


Vârsta 
Nivelul de instrucţie 
Veniturile 
Nivel individual Tulburările psihologice sau de personalitate 
Toxicomaniile 
Comportamentele agresive 
Maltratările 


Relaţiile cu familia, prietenii, partenerii sau colegii influenţează în mod 
Nivel relational negativ sau pozitiv riscul de a fi victimă a violenţei sau de a fi violent. 


Schimbarea frecventă a domiciliului 
Densitatea populaţiei 

Nivelul ratei şomajului 

Traficul local de droguri 


Nivel comunitar 


Factorii economici, educativi şi sociali 
Politicile sanitare 
Accesul liber la arme 


Normele sociale şi culturale care dau prioritate drepturilor părinţilor în 
raport cu binele copiilor. 


e Lipsa de respect pentru persoanele în vârstă. 


Nivel societal 


Sursă: Krug, Dahlberg, Mercy, Zwi, Lozano-Ascenio, 2002, pp. 10-11). 


de Probatiune, cu ajutorul acestuia putându-se construi un instrument standardizat de 
apreciere a riscului de delincventa. De altfel, în literatura de specialitate au fost avansate 
mai multe astfel de instrumente : amintim în acest sens rezultatele unor reprezentanţi ai 
şcolii criminologice canadiene : Scala de diagnosticare a psihopatiei (Hare, 1991), 
utilizată pentru a evidenția relaţia dintre psihopatie, comportament antisocial şi violenţă 
în cazul adulţilor sau al minorilor, sau Testul de identificare a sindromului deviantei (Le 
Blanc, Bouthillier 2006). Bineînţeles că aceste instrumente, alături de altele deja con- 
turate, pot constitui repere pentru elaborarea unui instrument adaptat la realitatea 
românească, care să ţină seama de factorii de risc specifici spaţiului european şi naţional. 
Acest instrument poate fi rezultatul colaborării consilierilor de probaţiune cu cercetătorii 
din domeniul criminologiei, sociologiei sau psihologiei şi cu reprezentanţi ai instituţiilor 
de control social (despre riscul de recidivă, vezi şi capitolele „Supravegherea” şi 
„Referatul de evaluare”). 


3.3. Teoria alegerii rationale a unui mod de viata delincvent 


Pe parcursul activităţii derulate de noi în cadrul Serviciului de Probatiune Bucuresti am 
intrat în contact cu o categorie aparte de infractori, şi anume cea a infractorilor 
hiperactivi. Putin numeroşi, dar bine reprezentaţi chiar şi la nivelul beneficiarilor acestui 
serviciu, delincventii hiperactivi ridică o serie de probleme speciale pentru activităţile 
desfăşurate de către consilierii de probaţiune. Pentru a descrie această categorie de 

delincventi, dar şi pentru a explica acest tip de comportament delincvent, am ales să 
aducem în discuţie lucrările criminologului canadian Maurice Cusson. Autorul avansează 
în lucrarea La délinquance, une vie choisie. Entre plaisir et crime (2005) ideea ca 
delincventa este un mod de viaţă ales. Afirmatia are la bază rezultatele unei analize 
realizate asupra unei categorii de delincventi care, prin numărul mare de infracţiuni pe 
care le-au comis, deţin o pondere importantă din totalul delictelor şi crimelor înregistrate 
la nivelul unei societăţi. Această categorie de delincventi este descrisă de autor prin 
sintagma comportament delincvent hiperactiv, persistent, înrădăcinat. Delincventii incluşi 
în această categorie prezintă unele particularităţi : „au comis un număr mare de infrac- 
tiuni, infracțiunile comise au fost diverse, debutul activităţii criminale a avut loc la o 
vârstă mică, activitatea criminală continuă cât se poate de mult, comit multe delicte care 
au o gravitate mică, dar în acelaşi timp ei sunt cei care comit o mare parte a infracţiunilor 
violente dintr-o societate” (Cusson, 2005, pp. 19-21). 

Cusson îşi concentrează atenţia asupra acestei categorii de delincventi hiperactivi 
pentru a identifica particularitatile şi pentru a demonta mecanismele care determină 
apariţia şi dezvoltarea comportamentului delincvent hiperactiv, persistent şi înrădăcinat. 

Diversitatea delictelor comise de această categorie de delincventi este considerată de 
Cusson ca fiind expresia „unităţii acţiunii criminale”, delictele având aceeaşi logică, iar 
„diferenţele fiind de grad, nu de natura: varietatea unei singure specii” (ibidem, p. 41). 
Raționamentul pe baza căruia Cusson face această afirmaţie se conturează în jurul 
noţiunii de acțiune criminală. Modul în care este definită acţiunea criminală permite 
includerea în sfera acestei noţiuni atât a infracţiunilor contra patrimoniului, cât şi a 
infracţiunilor contra persoanei, ambele tipuri având caracteristicile acţiunii criminale. 
Acţiunea criminală se caracterizează, în opinia lui Cusson, „prin utilizarea forţei sau a 
înşelăciunii pentru a trece peste consimţământul unei persoane cu scopul de a cauza un 
prejudiciu şi o nedreptate” (ibidem, p. 36). 

Delincventului hiperactiv îi este specific un mod de viaţă delincvent în care locul 
central este deţinut de „petreceri, predominanta timpului prezent şi insertia în mediu” 
(ibidem, p. 180). 

Conform criminologului canadian, în general, orice individ are de ales între un mod 
de viaţă delincvent sau non-delincvent, alegere pe care o face în funcţie de rezultatele 
analizei costurilor şi beneficiilor pe care le implică opţiunea respectivă. Asupra individu- 
lui acţionează mai multi factori care fac din delincvenţă un mod de viata atractiv (mediul 
criminal, cadrul educativ, regimul sancţiunilor, mulţimea țintelor) sau neatractiv (com- 
petenta academică şi piaţa muncii). Acţiunea acestor factori a fost ilustrată de autor ca în 
figura 3.2. 

Cusson explică acţiunea acestor factori asupra indivizilor şi modul în care fiecare 
dintre ei poate favoriza sau stopa opţiunea unui individ pentru un mod de viaţă delincvent. 
Astfel, prin mediu criminal autorul înţelege grupurile de delincventi mai mult sau mai 
puţin organizate : bandele, mafiile şi organizaţiile criminale şi relaţiile care se stabilesc 
între membrii acestora indiferent de tipul lor. Individul care vine în contact cu acest 
mediu ajunge să se implice în acte de violenţă îndreptate către membrii mediului criminal 
sau către exteriorul acestui mediu. 

Cadrul educativ de care au beneficiat delincventii, marcat de lipsa de supraveghere 
din partea părinţilor care fie că nu au ştiut cum să le controleze modalităţile de petrecere 
a timpului liber, fie nu le-au organizat ei timpul liber, poate influenţa implicarea minorilor 
în acte delincvente. Deficientele sistemului de sancțiuni aplicate de instituţiile cu rol 

1. Mediu criminal 


2. Cadru educativ Mod de 


viaţă 
delincvent 


3. Sanctiuni 


Delincventa 
i frecventă, 
Viaţa persistentă şi 
aleasă variată 


4. Abundenta țintelor 


5. Competența 
academică, socială şi 


profesională Studii şi loc 
de muncă 


6. Piaţa muncii 


Figura 3.2. Factorii care determină alegerea unui mod de viata delincvent 
Sursă: Cusson (2005, p. 185). 


socializator sau absenţa acestor sancţiuni atunci când indivizii comiteau diverse infrac- 
tiuni pot încuraja adoptarea unui comportament delincvent. De asemenea, multitudinea 
țintelor neprotejate care fac posibilă o acţiune delincventă fără prea mari eforturi poate 
favoriza un astfel de comportament. 

În schimb, Cusson (2005, pp. 182-185) susţine că există doi factori care pot face din 
activitatea delincventă un tip lipsit de atractivitate : competența academică, socială şi 
profesională, care îi permite individului să se realizeze şi să obţină resursele financiare 
dorite prin prestarea unor activităţi legale, şi piața muncii, care poate oferi muncitorilor 
necalificaţi din anumite sectoare de activitate salarii mari, fapt care scade riscul de a 
alege un mod de viaţă delincvent. 

În opinia lui Cusson, individul care alege un mod de viaţă delincvent prezintă 
următoarele particularităţi : „este expus atracției faţă de bande, scapă controlului paren- 
tal, actele delincvente îi sunt rareori sancţionate, este înconjurat de multe ţinte vulne- 
rabile, este lipsit de capital şcolar, social şi profesional, trebuie să facă faţă unei pieţe a 
locurilor de muncă deprimantă.” (ibidem, p. 185). 

În concluzie, putem spune că delincventul este considerat de criminologul canadian 
ca fiind „o fiinţă capabilă de a face alegeri adaptate circumstanțelor în care este aruncat” 
(ibidem, 2005: p. 175), iar opţiunea lui pentru activitatea de tip delincvent are la bază 
trei principii : 

1. calculul costuri-beneficii, care pe termen scurt arată că a viola legea aduce mai mult 

avantaje decât inconveniente ; 

2. reciprocitatea negativă — loviturile pe care le dă sunt justificate ca fiind un răspuns la 

nedreptatea suportată (pumni primiţi, ciclu de răzbunări) ; 

3. defecte ale dezvoltării sociale — individul nu a învăţat să ia în serios viitorul şi regulile 
vieţii în societate, delincventul este insuficient guvernat de consecinţele actelor sale şi de 
normele sociale” (ibidem, p. 176). 


Prin urmare, teoria elaborată de Cusson poate fi formulată astfel : în orice societate 
există un grup mic de delincventi tineri care comit un număr mare de infracţiuni. 
Infracţiunile comise variază în funcţie de gravitate, iar delincventii nu se specializează in 
comiterea anumitor infracţiuni. Această categorie de delincventi comit cea mai mare 
parte din criminalitatea violentă dintr-o societate, dar au în antecedente mult mai multe 
infracţiuni mai puţin grave. Cariera delincventă se desfăşoară pe un interval de timp 
foarte mare. Cercetările realizate în Canada au evidenţiat faptul că există un procent mic 
de delincventi care comit mai mult de jumătate din totalul infracţiunilor înregistrate de 
statisticile oficiale. Pot fi menţionate în acest sens lucrările lui Le Blanc (2003, apud 
Cusson, 2005, pp. 387-388), care menţiona că aproximativ „5% dintre subiecţii dintr-un 
eşantion reprezentativ pentru adolescenţi se fac vinovaţi de comiterea a 60% dintre 
delictele cunoscute de poliţie şi a 50% dintre infracțiunile recunoscute de adolescenţi. 
Acelaşi procent de 5% a fost implicat în 65% din totalul infracţiunilor violente”. Procente 
asemănătoare au fost înregistrate şi în alte ţări (Elveţia, Franţa sau Marea Britanie). 

Desi valabilitatea consideraţiilor sale a fost demonstrată doar pentru categoria de 
delincventi hiperactivi, nu putem să nu remarcăm faptul că teoria elaborată de Cusson 
insistă asupra faptului că delincventa este un mod de viaţă pentru care individul optează 
în mod raţional, pe baza celor trei principii menţionate mai sus. Alegerea sa este 
influenţată de factori care ţin de mediul social în care s-a dezvoltat (familie, grup de 
prieteni), şi mai putin de trăsăturile sale de personalitate sau afecțiunile psihice pe care 
le are. Cusson subliniază existenţa unor factori care influenţează opţiunea individului 
pentru modul de viaţă delincvent, dar aduce în discuţie şi factorii care pot orienta 
individul către un mod de viaţă normal. Este clar faptul că aplicabilitatea acestei teorii 
este limitată, întrucât ea nu ar putea, de exemplu să explice opţiunea indivizilor care, 
aleg să comită infracţiuni de corupţie sau alte tipuri de infracţiuni încadrate în crimina- 
litatea gulerelor albe. 

Meritul deosebit al acestei teorii este acela de a integra rezultatele mai multor teorii 
anterioare (teoria subculturii violente, asocierilor diferenţiale, controlul social) şi de a le 
pune în discuţie pentru un grup de infractori care se conturează tot mai mult ca având 
particularităţi specifice, şi anume cel al delincventilor hiperactivi. De asemenea, Cusson 
are meritul de a atrage atenţia asupra existenţei acestui tip de delincventi care necesită o 
atenţie deosebită concretizată în formularea unei explicaţii care ia în consideraţie mai 
mulţi factori micro- şi macrosociali. Teoria avansată are şi o finalitate: în funcţie de 
particularitatile acestei categorii de delincventi, pot fi fundamentate acţiunile de prevenire 
a acestor comportamente. 


3.4. Teoria activităţilor de rutină 


Renumitul criminolog Marcus Felson (2006) atrăgea atenţia cu ocazia unui seminar 
organizat de Midlands Centre for Criminology and Criminal Justice, asupra faptului că 
majoritatea infracţiunilor sunt comise fără violenţă şi se înscriu în sfera celor „obişnuite” 

(ordinary) prin aceasta înțelegând : „fapte care nu sunt dramatice, spargeri realizate in 
timpul zilei, violenţă obişnuită, furturi mici, infractori obişnuiţi”. Experienţa noastră de 
consilier de probaţiune în cadrul Serviciului de Probatiune Bucuresti nu a făcut decât să 
ne confirme afirmaţiile lui Felson. Aşa cum era şi de aşteptat, în sfera de activitate a 
consilierilor de probaţiune intră cu precădere persoanele care au comis fapte care pot fi 
incluse în tiparul celor care pot fi etichetate ca fiind „obişnuite”. În acelaşi timp, Felson 
(1995) aprecia că, din perspectiva teoriei activităţii de rutină, în producerea şi prevenirea 
unei infracţiuni, un rol important îl au, pe lângă infractor, „toţi cei care interacționează 
cu infractorul, uneori într-un mod inadecvat”. Iar consilierii de probaţiune se numără 
printre cei care interacționează cu persoanele care comit infracţiuni pe parcursul activită- 
tilor legate de elaborarea referatelor de evaluare, de întocmire a planurilor de suprave- 
ghere, de punerea în practică a activităţilor de supraveghere, de acordarea consilierii sau 
în timpul activităţilor realizate în cadrul penitenciarelor. Din aceste motive am şi ales să 
aducem în discuţie teoria activităţilor de rutină : pentru a sublinia importanţa activităţilor 
desfăşurate de consilierii de probaţiune şi pentru a atrage atenţia asupra responsabilitatii 
acestora. 

Cunoscut pentru contribuţia sa în domenii precum prevenirea situaţională a crimi- 
nalitatii, paternuri temporale şi spatiale ale infracţiunilor sau criminalitatea comisă de 
grupurile mici, autorul reuşeşte să se impună în literatura de specialitate prin implicarea 
sa în dezvoltarea teoriei activităţilor de rutină. 

Conform acestei teorii, infracțiunile sunt „rezultatul activităţilor de rutină realizate zi 
de zi. Această afirmaţie este valabilă şi pentru agresor, şi pentru victimă” (Felson, 2006, 
p. 17). Autorul precizează şi faptul că cele mai multe dintre activităţile de rutină sunt 
legale. Teoria are la bază trei principii, care au fost formulate astfel : 


1. Infractorul caută să obţină rapid plăcerea şi să evite durerea imediată. 

2. Activităţile de rutină ale vieţii cotidiene au pregătit terenul pentru alegerile ilegale. 

3. Intervenţiile centrate pe modificarea rutinei de zi cu zi forţează schimbarea modului 
de comitere sau natura infracţiunii” (ibidem, p. 33). 


În opinia autorului (ibidem, p. 18), producerea unei infracţiuni este determinată de 
existenţa a trei elemente fundamentale : „un posibil infractor, o ţintă adecvată şi absenţa 
unui gardian capabil să intervină adecvat în timp şi spaţiu” (vezi figura 3.3). 


Gardian capabil 


Posibil infractor Tinta/victima 


Figura 3.3. Teoria activităților de rutină 
Sursa: Felson, 2006. 

Prin „gardian capabil” Felson înţelege persoana capabilă să intervină şi să acţioneze 
în sensul prevenirii şi producerii infracţiunii. Este vorba despre persoana care se află în 
imediata vecinătate a posibilului infractor şi are cunoştinţă despre intenţia acestuia de a 
se implica în comiterea unei fapte (părinţi, vecini, profesori, consilieri de probaţiune). 
De asemenea, este vorba despre persoanele care pot proteja victimele (prieteni, colegi) 
şi despre cele aflate la locul infracţiunii şi care pot asigura supravegherea acestora. 
Printre aceştia din urmă, Felson menţionează barmanul, conducătorul de autobuz, 
proprietarii caselor, vânzătorii stradali, receptionerii. 


3.5. Teoria asocierilor diferenţiale 


O altă teorie care oferă elemente importante pentru activitatea consilierilor de probaţiune 
este cea a asocierilor diferenţiale. Comiterea unor infracţiuni de către persoane asociate 
în grupuri mai mult sau mai puţin structurate ridică pentru consilierii de probaţiune alte 
probleme. La nivelul literaturii de specialitate sunt discutate două tipuri de infracţiuni : 
infracţiuni comise de persoane care se asociază doar pentru comiterea lor şi care se 
destructurează după faptă şi infracţiuni comise de grupuri de persoane care funcţionează 
ca grupuri şi după comiterea acestora. În cel din urmă caz este vorba despre infrac- 
tionalitatea bandelor de tineri şi despre crima organizată. Încercările specialiştilor de a 
identifica particularitatile şi mecanismele producerii acestor fapte s-au materializat sub 
forma teoriei asocierilor diferenţiale, care a evoluat de la asertiunile formulate de 
Sutherland (în 1939) şi Cloward şi Ohlin (în 1960) la cele ale lui Elliot, Huizinga şi 
Ageton (în 1985) sau Born (în 2003). 

Iniţiatorul teoriei asocierilor diferenţiale, E. Sutherland (1970, pp. 208-210), consi- 
dera comportamentul delincvent drept rezultatul unui proces de învăţare prin intermediul 
căruia individul achiziţionează metodele şi tehnicile specifice activităţilor delincvente. 
Teoria lui Sutherland a fost elaborată în jurul principiului comportamentul delincvent se 
învaţă. Pornind de la acest principiu au fost formulate alte opt asertiuni referitoare la 
procesul de învăţare a comportamentului delincvent, fiecare dintre ele aducând în discuţie 
aspecte care fac posibilă învăţarea comportamentului delincvent. În opinia autorului, 
cele nouă asertiuni referitoare la învăţarea socială a comportamentului delincvent sunt 
următoarele : 


Comportamentul delincvent se învaţă. 

Comportamentul delincvent este învăţat prin interacţiunea cu alte persoane, în cadrul unui 

proces de comunicare (verbală sau non-verbală). 

3. Partea principală a învăţării comportamentului criminal se desfăşoară în cadrul unui grup 
de relaţii personale. 

4. Atunci când comportamentul criminal este învăţat, învăţarea include: a) tehnici de 
producere a actelor delincvente, care pot fi uneori foarte complicate, iar alteori foarte 
simple ; b) orientarea către anumite motive, mobiluri, rationalizari şi atitudini. 

5. Orientarea către anumite motive şi mobiluri este rezultatul învăţării codurilor legale pe 
baza definirii lor ca fiind favorabile sau defavorabile. 

6. O persoană devine delincvent ca urmare a excesului definiţiilor favorabile violării legilor, 
în comparaţie cu definițiile defavorabile violării legilor. 

7. Asocierile diferenţiale variază atât ca frecvenţă, cât şi ca durată, anterioritate şi intensitate. 

8. Procesul de învăţare a comportamentului delincvent prin asocierea cu modele delincvente 
şi non-delincvente presupune implicarea aceloraşi mecanisme specifice oricărui proces de 
învăţare. 

9. În timp ce comportamentul delincvent este expresia unor trebuinte şi valori, el nu se 
explică prin aceste trebuinte şi valori, întrucât comportamentul non-delincvent este expresia 
aceloraşi nevoi şi valori” (Sutherland, pp. 209-210). 


Din analiza acestor nouă asertiuni putem observa faptul că procesul de învăţare a 
comportamentului delincvent nu se reduce doar la imitarea comportamentelor delinc- 
vente, ci presupune învăţarea şi adoptarea valorilor şi conduitelor specifice unui grup în 
cadrul căruia sunt vehiculate norme şi valori diferite de cele existente la nivelul societăţii. 
Este vorba despre procesul de învăţare ce are loc în cadrul unui grup („asociere”) diferit 
de restul societăţii prin definițiile şi interpretările pe care le dă normelor şi valorilor. 
Prin urmare, individul care vine în contact cu un grup delincvent, în care predomină 
definițiile favorabile violării legilor, va deveni la rândul său un delincvent. 

Teoria asocierilor diferenţiale aşa cum a fost formulată de Sutherland a constituit de-a 
lungul timpului fundamentul unor cercetări care au evidenţiat existenţa unor legături 
între comportamentul delincvent şi tipul grupului de prieteni din care acesta făcea parte. 

Elliot, Huizinga şi Ageton au constatat pe parcursul cercetărilor faptul că printre cei 
mai semnificativi factori care determină implicarea tinerilor în fapte deviante sau 
delincvente se numără contactul cu egali care au un comportament deviant. De altfel, 
influenţa prietenilor delincventi a fost sesizată în 1983 şi de către Born (2003, p. 193), 
care menţiona : „cu cât numărul delincventilor pe care-i frecventează este mai ridicat, cu 
atât asocierea este mai puternică. La fel, cu cât proximitatea relaţională este mai ridicată 
(cu persoane cunoscute sau amici care au intrat în contact cu sistemul de justiţie), cu atât 
este mai ridicată probabilitatea ca tânărul să comită acte deviante sau delincvente”. 

Există însă şi studii care au demonstrat faptul că s-a exagerat în privinţa rolului 
grupului de prieteni în apariţia comportamentului delincvent. Morizot şi LeBlanc (2000, 
apud Born, 2003, p. 194) consideră că s-a insistat prea mult asupra informaţiilor care 
vin de la tânârul delincvent. Există în opinia lor două tipuri de tineri care ajung 
delincventi. Prima categorie ar fi cea a tinerilor care prezintă o serie de riscuri care 
anunţă acest comportament (de natură individuală, relaţională şi socială) şi care îşi 
selectează prieteni delincventi, cu care comit apoi infracţiuni. Această categorie de tineri 
este cea care dă cei mai multi delincventi de carieră. A doua categorie este cea a tinerilor 
care se implică în acte delincvente doar în timpul adolescenţei. Pentru această categorie 
de tineri, influenţa grupului de egali este mai importantă. 


3.6. Teoria subculturilor delincvente 


Analiza faptelor comise în grup necesită luarea în considerare şi a teoriei subculturilor 
delincvente. Sunt cunoscute în literatura de specialitate contribuţiile lui Cohen, Cloward 
şi Ohlin la conturarea acestei teorii, ideile lor fiind şi astăzi amintite şi reluate în cadrul 
cercetărilor realizate în cazul delincventei în grup, a delincventei bandelor din diverse 
spaţii socio-culturale. Cohen (1955) sublinia faptul că tinerii delincventi se implică in 
acte delincvente întrucât vin în contact direct cu o subcultură generată de frustrările 
acumulate de tineri ca urmare a eşecurilor înregistrate pe parcursul evoluţiei lor. Această 


CRIMINOLOGIA CA PERSPECTIVĂ DE ABORDARE A ACTIVITĂȚII CONSILIERILOR... 77 


subcultură situată în opoziţie cu valorile culturii dominante are un grad ridicat de 
solidaritate şi manifestă agresivitate sau indiferenţă faţă de restul indivizilor. 

Cloward şi Ohlin (1960, apud Born, 2003, p. 181) aduceau în discuţie două teorii 
avansate anterior şi încercau să le coreleze: teoria asocierilor diferenţiale şi teoria 
anomiei. Rezultatul demersului lor s-a materializat sub forma unei asertiuni conform 
căreia „dorinţele împărtăşite de majoritatea populaţiei nu pot fi realizate în acelaşi mod ; 
de aici, din această inegalitate, rezultă frustrarea care-i determină pe cei mai puţin 
favorizați să-şi realizeze dorinţele utilizând mijloace mai putin convenţionale. Atingerea 
scopului nu este posibilă decât dacă există o structură alternativă”. 

Această structură alternativă este reprezentată de subcultură. Autorii identifică trei 
tipuri de subculturi în cadrul cărora individul poate adopta un comportament delincvent. 
Este vorba despre: 


1. subculturile conflictuale şi violente, expresie a nevoilor de afirmare şi de apartenenţă la 
grupuri cu oportunităţi mici ; 

2. subculturile criminale, care se organizează pentru a obţine cu eficienţă bunurile dorite ; 

3. subculturile evazioniste, în care motivațiile asocierii sunt consumul de droguri şi căutarea 
plăcerilor imediate (ibidem, p. 182). 


Cercetările realizate de LeBlanc (în 1991), Hebert şi colaboratorii săi (în 1997) sau 
Born (în 2003) au evidenţiat prezenţa unor elemente identificate de Cohen şi Cloward în 
urmă cu aproximativ o jumătate de deceniu. Astfel, LeBlanc preciza faptul că tinerii se 
orientează către bande daca fac parte din două categorii: ce a imigranţilor şi cea a 
tinerilor care au un nivel economic redus. Studiile comparative derulate de Hebert şi 
colaboratorii săi au evidenţiat câteva particularităţi ale tinerilor care fac parte din bande : 
„sunt expuşi la modele deviante în cadrul familiei, în grupul de prieteni sau în cadrul 
activităţilor pe care le practică. Experienţa lor din familie este marcată de rupturi: 
separarea părinţilor, destrămarea familiei în momentul imigrării. Ei adoptă o poziţie 
antisocială şi o etică dură. Modul lor de interacţiune este marcat de opoziţie, neîncredere 
şi dorinţa de a domina” (apud LeBlanc, 2003, p. 404). Pornind de la analiza literaturii 
de specialitate şi a modului în care se structurează subculturile în diferite spaţii culturale, 
Born (2003, p. 180) definea subcultura ca fiind o „configuraţie de comportamente 
dobândite (învăţate) care se transmit în interiorul unui grup dat. Această configuraţie 
cuprinde norme, cunoştinţe, modele de comportament şi valori”. Autorul admite posibi- 
litatea existenţei unor grupuri nondelincvente, însă apreciază că ,,delincventa este un 
produs natural al tinerilor aflaţi în căutare de activităţi, de senzaţii sau de bunuri 
materiale. Bandele delincvente nu sunt doar un refugiu pentru tinerii care au probleme 
familiale sau şcolare, ci şi un loc de socializare” (ibidem, p. 186). 


3.7. Studiu de caz: delincventul „de carieră” 


În cadrul serviciilor de probaţiune din România se desfăşoară atât activităţi de evaluare 
şi elaborare a referatelor pentru minorii şi adulţii care au comis infracţiuni, cât şi 
activităţi asociate supravegherii persoanelor care au comis infracţiuni şi au primit o 
sentinţă care prevedea suspendarea executării sub supravegherea serviciilor de probaţiune. 

De asemenea, consilierii de probaţiune desfăşoară o serie de activităţi în cadrul peniten- 
ciarelor aflate în aria de competenţă. 

Prin urmare, printre categoriile de beneficiari ai serviciilor de probaţiune se eviden- 
ţiază prezenţa mai multor categorii de persoane condamnate pentru diverse infracţiuni, 
în general infracţiuni care au un grad mic de periculozitate, persoane care se află în 
supravegherea serviciilor de probaţiune ca urmare a unei decizii judecătoreşti (minori 
sanctionati cu măsura libertăţii supravegheate şi adulţi pentru care s-a dispus suspendarea 
executării pedepsei sub supraveghere, persoane cu HIV/TBC, consumatori de droguri, 
persoane cu tulburări mintale) şi persoane condamnate pentru diverse infracţiuni aflate 
în penitenciar şi care se pregătesc pentru liberarea condiţionată. Introducerea obligati- 
vitatii întocmirii referatelor de evaluare pentru minorii care au comis infracţiuni a dus la 
apariţia în cadrul beneficiarilor a unui număr din ce în ce mai mare de infractori care au 
comis infracţiuni care prezintă un grad mai mare de periculozitate. Discuţiile recente 
avute cu unii consilieri de probaţiune au evidenţiat prezenţa cazurilor de viol colectiv sau 
tentativă de omor şi chiar omor. 

Consilierii de probaţiune au fost formaţi pentru a oferi servicii complexe beneficia- 
rilor ; altfel spus, consilierii de probaţiune sunt manageri de caz în relaţie cu persoanele 
care le-au fost repartizate. Intervenţia consilierilor de probaţiune în cazul solicitărilor de 
întocmire a referatelor de evaluare este destul de limitată, consilierul fiind doar persoana 
care culege informaţii despre învinuit/inculpat şi elaborează referatul conform standar- 
delor. Situaţia se schimbă când este vorba despre activitatea de supraveghere, când rolul 
consilierului de probaţiune devine mai important datorită complexităţii intervenţiei care 
se întinde pe o perioadă mai lungă de timp (de la doi ani până la maximum nouă ani, în 
funcţie de sentinţă). În perioada de supraveghere, în calitate de manager de caz, 
consilierul are obligaţia să iniţieze toate activităţile necesare şi legale pentru ca benefi- 
ciarul să respecte sentinţa instanţei de judecată (care conţine măsurile şi obligaţiile 
generale şi speciale valabile pentru fiecare caz). Dincolo de intervenţia în sensul asigurării 
respectării dispoziţiilor legale pe care le primeşte orice beneficiar care intră în evidenţa 
serviciilor de probaţiune, ca manager de caz, consilierul oferă asistenţă şi consiliere 
fiecărei persoane supravegheate. Consilierul are obligaţia de a interveni punctual, în 
funcţie de situaţia fiecărui beneficiar, în sensul rezolvării problemelor identificate pe 
parcursul evaluării. De altfel, încă de la primele întâlniri cu beneficiarii, consilierul de 
caz realizează o evaluare iniţială a nevoilor (o locuinţă, un loc de muncă, de a urma 
cursuri profesionale, consiliere psihologică, asistenţă medicală) şi întocmeşte un plan 
individual de supraveghere, în care precizează tipurile de nevoi identificate, obiectivele 
şi activităţile care urmează a fi derulate pentru satisfacerea acestora. Întrucât pentru 
satisfacerea unor nevoi este necesară intervenţia mai multor persoane (membrii familiei 
beneficiarului, prieteni, specialişti), consilierul şi beneficiarul stabilesc împreună care 
sunt persoanele ce pot ajuta la atingerea obiectivelor stabilite în cadrul planului. 

În cele ce urmează am ales să abordăm un caz care ne-a atras atenţia prin modul în 
care subiectul a evoluat într-un interval scurt de la implicarea în prima faptă cu caracter 
delincvent. Este vorba despre un subiect care, prin implicarea sa, în mai multe fapte cu 
caracter delincvent până în momentul derulării investigaţiilor noastre, se înscrie în 
categoria ,,delincventilor de carieră”. 

Analiza realizată de noi asupra subiectului va fi astfel structurată încât să evidentiem 
factorii care au contribuit la implicarea subiecţilor în acte delincvente şi să identificăm 
factorii de risc care pot determina reiterarea faptelor cu caracter delincvent. Subiectul 

selectat s-a născut şi a locuit în Bucureşti până la producerea infracţiunilor. Am ales un 
tânăr care a comis infracţiuni ce se înscriu în sfera violenţelor interpersonale ; unele 
dintre ele sunt chiar infracţiuni care sunt cunoscute în literatura de specialitate ca fiind 
acte de criminalitate violentă (vătămare corporală gravă, tâlhărie, loviri cauzatoare de 
moarte, tentativă de omor, omor, viol). 

Este vorba despre un tânăr care la vârsta de 17 ani era cunoscut de ofiţerii din secţia 
de poliţie pe a cărei rază de competenţă îşi avea domiciliul ca fiind implicat în mai multe 
spargeri de magazine din zona Bucur Obor. 


Delincvent de carieră, 17 ani, mai multe fapte de furt calificat, lipsire de libertate şi 
vătămare corporală gravă, Bucureşti 


N. provine dintr-o familie care a cunoscut de-a lungul timpului unele modificări de 
structură ca urmare a divorțului dintre părinţi (1992) şi a încercărilor mamei de a reface 
modelul familial prin implicarea într-o relaţie de concubinaj. Cei trei copii proveniţi din 
prima căsătorie, printre care se numără şi minorul care constituie subiectul nostru de 
studiu, au continuat să locuiască împreună cu mama care le-a asigurat resursele financiare 
necesare. Pe parcursul timpului, din relaţia de concubinaj a rezultat un alt copil. În 
prezent, toţi cei patru copii locuiesc alături de părinţii lor într-o casă cu două camere, 
care nu dispune de utilităţi (nu sunt conectati la reţeaua electrică). Resursele financiare 
ale familiei provin din salariile părinţilor şi ale unuia dintre copii (salariul mamei este de 
400 de lei, al concubinului este de 400 de lei, iar al fiului este de 750 de lei). 

Relaţiile dintre minor şi mama sa au evoluat în sens negativ pe parcursul copilăriei şi 
adolescenţei. Descrise iniţial ca fiind pozitive, aceste relaţii au început să se deterioreze 
treptat, pe măsură ce minorul s-a împrietenit cu un minor a cărui influenţă a generat 
abandonarea cursurilor şcolare şi implicarea în activităţi cu caracter infracţional. Dacă 
înainte de a-l cunoaşte pe T. minorul se implica în sarcinile gospodăreşti şi „era 
ascultător”, după aceea, fugea des de acasă, cu toate că era pedepsit destul de dur de 
către mamă. Absenta tatălui din familie nu a fost compensată de prezenţa concubinului, 
intervenţia acestuia din urmă fiind limitată de mamă, care a precizat că vrea să-şi educe 
singură copiii. 

În ceea ce priveşte nivelul de educaţie, minorul a reuşit să finalizeze doar patru clase 
(a repetat clasa I). Interesul fata de şcoală a fost destul de redus, fapt care a dus la 
acumularea unui număr mare de absente. Orele care ar fi trebuit să fie destinate 
frecventării cursurilor au fost utilizate de minor pentru sălile de jocuri, meciurile de 
fotbal sau „bazin”. Intervenţia mamei în sensul orientării minorului spre finalizarea 
cursurilor şcolare s-a dovedit inadecvată şi ineficientă (măsurile luate au variat de la 
discuţii până la pedepse corporale). 

După abandonarea cursurilor şcolare, minorul a fost implicat în activităţi cu caracter 
lucrativ, însă nu a reuşit acest lucru decât pentru intervale mici de timp. A lucrat pentru 
firme din zona Bucur Obor, zonă în care a şi comis cele mai multe dintre faptele sale. Pe 
de altă parte, remarcăm faptul că a ales să muncească alături de prietenii săi în Complexul 
Comercial „Niro” şi în Piaţa Bucur Obor. Este vorba despre acelaşi grup de prieteni 
alături de care a comis infracțiunile. Abandonarea locurilor de muncă a fost motivată de 
minor ca fiind generată de sumele mici de bani pe care le primea şi de nemulţumirea 
mamei privind cuantumul remuneratiei (10 RON/zi). 

Grupul de prieteni era structurat din tineri cu vârste diferite din cartier, care aveau 
antecedente penale, dar şi fără antecedente penale. În cadrul acestui grup, o poziţie 

deosebită ocupa prietenul său cel mai bun, T. Influenţa acestuia s-a dovedit a fi una 
destul de puternică de-a lungul timpului, prezenţa sa fiind semnalată pe parcursul tuturor 
faptelor delincvente comise de subiectul nostru. Interesant este şi faptul că în momentul 
realizării investigaţiilor noastre, cei doi prieteni împărțeau aceeaşi cameră de deţinere, 
fapt care nu face decât să menţină relaţia celor doi şi să facă dificilă intervenţia părinţilor, 
care consideră că T. are o influenţă negativă asupra minorului. Până la arestarea celor 
doi pentru comiterea unei fapte, majoritatea timpului liber şi-l petreceau împreună, 
situaţie care a favorizat implicarea lor în cele mai multe dintre faptele comise. Mama a 
încercat să limiteze contactele dintre cei doi şi să-l determine pe fiul ei, prin discuţii, să 
renunţe la această relaţie şi la implicarea sa în acte cu caracter infracţional. Datorită 
faptului că discuţiile purtate de mamă şi promisiunile făcute s-au dovedit inutile, aceasta 
a încercat să-l constrângă pe minor utilizând mijloace de intervenţie mai dure, care 
includeau şi pedepsele corporale. Pe de altă parte, părinţii lui T. au decis să intervină şi 
ei şi să limiteze contactele dintre cei doi, refuzând să-l mai primească pe N. în casa lor 
atunci când fugea de acasă. Însă cei doi au continuat să se întâlnească fără ştirea 
părinţilor, de cele mai multe ori noaptea, după ce aceştia adormeau. 

Evoluţia minorului a fost marcată de implicarea în comiterea mai multor fapte, dintre 
care cele mai multe sunt furturi, comise împreună cu alţi tineri din cartier. În prezent 
este arestat în Penitenciarul Rahova, pentru o faptă de lipsire de libertate şi vătămare 
corporală. 

Analiza informaţiilor privind faptele de furt în care N. a fost implicat evidenţiază 
existenţa unui mod de operare pe care îl reproduce, cu mici diferenţe, de fiecare dată. 
Prin urmare, putem remarca faptul că infracțiunile de furt săvârşite au fost comise în 
grup, prin intrarea în sedii de magazine sau locuinţe prin efractie, în cursul nopţii, fiind 
sustrase produse electronice ; faptele au fost săvârşite în zona cartierului Colentina, iar 
produsele au fost vândute în zona târgului Bucur Obor. Faptele au fost motivate de nevoia 
de a avea bani pentru „distracţiile” obişnuite (jocurile pe calculator) şi pentru haine. 

Printre activităţile apreciate de minor ca fiind utile evoluţiei sale se numără conti- 
nuarea studiilor şi angajarea într-un loc de muncă ce presupune desfăşurarea unor 
activităţi care nu necesită eforturi deosebite (ar prefera munca de birou, pentru că „este 
cea mai uşoară”) şi utilizarea computerului. 

Analiza cazului prezentat releva prezenţa unor factori de risc care se manifestau la 
nivel individual şi relational. La nivel individual remarcăm faptul că subiectul nostru are 
un nivel de instrucţie scăzut, ca urmare a abandonului şcolar după numai patru clase. De 
asemenea, un alt factor de risc ar putea fi cel al victimizării în spaţiul familial, ca urmare 
a suportării pedepselor corporale deosebit de dure din partea mamei. La nivel relational 
am identificat o serie de factori care ţin de familie şi de grupul de prieteni. Remarcăm 
faptul că minorul a evoluat în cadrul unei familii care a fost destructurată şi reorganizată 
mai târziu sub forma unui concubinaj disfunctional. Intervenţia inadecvată a mamei şi 
utilizarea pedepselor corporale au contribuit la disoluția relaţiilor intrafamiliale. În 
aceste condiţii, minorul s-a orientat către un grup de prieteni care i-a oferit suportul şi 
cadrul necesar afirmării sale. Din păcate în proximitatea sa s-a aflat un grup implicat în 
activităţi infractionale, iar relaţia de prietenie cu T. nu a făcut decât să-l orienteze către 
delincvenţă. Cariera infracţională în care s-a lansat a fost marcată de comiterea mai 
multor furturi, dar, aşa cum este specific delincventilor hiperactivi, a fost implicat şi in 
acte de violenţă interpersonală grave (vătămarea corporală a unui minor din cartier prin 
rănirea acestuia cu picături de plastic topit şi aruncarea minorului în Dâmboviţa). 

Referitor la intervenţia reprezentanţilor instituţiilor care gestionează consecinţele 
faptelor acestui minor (serviciul de probaţiune şi penitenciarul în care se află deţinut), ar 
trebui să fie elaborată pornind de la analiza factorilor care ar putea să influenţeze 
comportamentul minorului. Mai precis, ar trebui luaţi în considerare factorii care pot 
influenţa pozitiv evoluţia minorului : dorinţa acestuia de a-şi continua studiile şi de a se 
angaja, suportul moral/financiar şi disponibilitatea mamei de a se implica în modelarea 
conduitei minorului, aceasta manifestând deschidere faţă de problema inculpatului şi 
disponibilitatea de a se implica direct. 

În acelaşi timp, activităţile de consiliere ar trebui să vizeze atât minorul cât şi familia 
acestuia, care nu a reuşit să intervină adecvat în educarea sa. De această dată, ne referim 
la factorii de risc care ar putea să-l determine pe minor să se implice şi în viitor într-o 
serie de fapte delincvente. Factorii care pot determina o evoluţie negativă a tânărului sunt 
în opinia noastră reprezentaţi de : stilul educaţional inadecvat al mamei şi lipsa interven- 
tiei concubinului (ca urmare a limitării impuse de mamă), prezenţa unui patern infrac- 
tional valabil pentru faptele de furt, implicarea şi într-o faptă care prezintă un pericol social 
deosebit (lipsirea de libertate şi vătămarea corporală), menţinerea relaţiei de prietenie cu 
T. care s-a dovedit a avea o influenţă puternică, antrenându-l de mai multe ori în acte cu 
caracter infracţional, şi nivelul educaţional scăzut care îi limitează minorului accesul pe 
piaţa forței de muncă şi care pune sub semnul întrebării planurile de viitor ale acestuia. 


3.8. Concluzii 


În demersul său de a identifica factorii care au determinat producerea delictului şi de a 
evalua riscul implicării unui beneficiar în alte fapte, consilierul de probaţiune este 
susţinut de cunoştinţele dobândite pe parcursul stagiilor de formare şi de capacitatea sa 
de analiză şi selecţie a elementelor cu adevărat relevante pentru cazul instrumentat. 
Teoriile prezentate pe parcursul acestui capitol oferă câteva elemente necesare activităţilor 
consilierilor de probaţiune şi care pot fi utilizate în evidenţierea aspectelor cu adevărat 
importante în structurarea intervenţiei menite să ducă la reducerea riscurilor de reiterare 
a faptelor delincvente. Departe de a deveni o muncă de rutină, activitatea consilierilor de 
probaţiune este în contact direct cu modificările pe care le cunoaşte criminalitatea în 
spaţiul românesc. Ne referim aici la diversificarea activităţilor infractionale şi la mutatiile 
calitative care se produc (diminuarea vârstei la prima infracţiune, creşterea gravitatii 
infracţiunilor ca urmare a comiterii lor în grup, apariţia unor noi forme de săvârşire a 
infracţiunilor). Societăţile occidentale s-au confruntat deja cu multe dintre aceste aspecte, 
experienţa lor fiind destul de bine studiată şi abordată în cadrul investigaţiilor derulate 
de instituţiile de cercetare interesate să ofere repere valabile acţiunilor de prevenire şi 
diminuare a consecinţelor infracţiunilor. Rămâne ca şi cercetătorii din România să inves- 
tigheze aceste realităţi şi să evidentieze particularitatile evoluţiei criminalităţii în scopul 
adecvării intervenţiei instituţiilor abilitate să acţioneze pentru reducerea criminalităţii. 

TEORII 


Întrebări şi discuţii 


1. Care sunt categoriile de conduite asociate sindromului comportamentului delincvent 
în opinia lui Le Blanc şi Bouthillier? 

2. Care sunt factorii de risc care pot determina producerea comportamentelor delinc- 
vente conform teoriei ecologice? 

3. Care sunt factorii care pot influenţa în sens pozitiv sau negativ alegerea unui mod de 

viata delincvent? 

Care sunt principiile teoriei activitatii de rutina in opinia lui Marcus Felson? 

Ce înseamnă „gardian capabil” în opinia lui Marcus Felson? 

Pentru ce tipuri de infracţiuni pot fi aplicate următoarele teorii: teoria asocierilor 

diferenţiale, teoria alegerii raționale a unui mod de viaţă delincvent, teoria activităţilor 

de rutină? Argumentati. 

7. Pornind de la teoriile menţionate în acest capitol, dar şi în altele, încercaţi să discutati 
în cadrul activităților de seminar cazul minorului C., care a fost implicat în mai multe 
infracțiuni de tâlhărie. Care sunt factorii care au determinat implicarea sa în activităţi 
cu caracter infracţional? Care sunt factorii care ar putea determina evoluţia sa, în 
sensul abandonării activităților cu caracter infracțional? Care sunt factorii care ar 
putea influența implicarea sa într-o carieră infractionala? 


DID 


C., 19 ani, două fapte de tâlhărie, Bucureşti 

C. provine dintr-o familie care a cunoscut de-a lungul timpului unele modificări de 
structură ca urmare a decesului tatălui. Decizia de evacuare a locuinţei obținută de 
proprietarul imobilului l-a determinat pe tatăl minorului să se sinucidă, în 2003. C. a fost 
prima persoană care a ajuns acasă după sinuciderea tatălui şi a suferit un şoc psihic 
accentuat şi de reproşurile venite din partea familiei tatălui că, deşi a ajuns primul, nu a 
făcut nimic să-l salveze. 

Relaţiile dintre părinţi au fost conflictuale, minorul fiind adesea martor al conflictelor 
dintre cei doi soți. În ceea ce priveşte relaţiile dintre mamă şi C., acestea erau marcate 
de încercările ei de a-l determina, prin intermediul unor pedepse corporale, „să se ducă 
la şcoală, să nu fure”, mama amintind chiar un episod în care l-a pedepsit pe minor: 
„l-am legat cu lanţuri, cu lacăte, în beci”. După decesul tatălui, viata minorului a cunoscut 
o perioadă de instabilitate ca urmare a schimbărilor frecvente de domiciliu şi a relațiilor 
afective pe care mama încerca să le stabilească. Mai mult, minorul a fost pus în situația 
de a accepta şi relația de concubinaj a mamei, din care a rezultat un copil. 

Minorul nu a acceptat relaţia pe care o avea mama, fapt pentru care a părăsit locuinţa ei 
şi s-a mutat în cea a prietenei sale. Întrucât concubinul mamei s-a dovedit a fi o persoană 
violentă, iar femeia era implicată frecvent în conflicte finalizate prin „scoaterea în curte” 
şi lovire, mama a decis să se retragă la Casa Concordia. Ea a păstrat relaţia cu minorul 
şi după ce a fost condamnat şi trimis în Penitenciarul de Maximă Siguranţă Rahova, iar 
apoi în Penitenciarul Craiova. De asemenea, mama afirmă că va continua să-l sprijine 
material şi moral pe minor şi pe familia sa în viitor. Aceaşi disponibilitate de a oferi sprijin 
material minorului şi familiei sale au manifestat-o şi verişorii săi, care au menţionat faptul 
că oferă sprijin concubinei şi minorului chiar şi în prezent. 

C. avea la 14 ani o relaţie de concubinaj, iar la 19 are un copil în vârstă de un an. Minorul 
şi familia sa locuiau în casa părinţilor concubinei, care era constituită doar dintr-o cameră 
şi o bucătărie. Veniturile acestei gospodării erau formate din pensia pe caz de boală a 
tatălui concubinei (190 de lei) şi alocatia copilului (200 de lei), la care s-au adăugat 
ocazional veniturile obținute de minor şi concubină din diverse activităţi prestate către 
persoane particulare. Relaţiile minorului cu părinţii concubinei erau relativ bune, tatăl 
acesteia încercând chiar să se implice, destul de inadecvat, în evoluţia acestuia (lovindu-l 
atunci când au aflat că se droga sau că a avut relaţii cu E.). Relaţia cu partenera sa erau 
marcate uneori de conflicte verbale, generate de consumul de droguri şi lipsa de acasă. 
Concubina şi tatăl acesteia (mama este decedată) au păstrat legătura cu minorul şi după 

ce a fost închis în Penitenciarul Rahova. Ei sunt dispuşi să păstreze legătura cu el până 
la executarea pedepsei, dar şi după aceea. De asemenea, familia concubinei şi aceasta 
sunt de acord să-i ofere sprijin moral şi material la întoarcerea sa acasă. Tatăl concubinei 
condiţionează însă sprijinul oferit minorului de dorința acestuia de a se schimba şi de a 
nu mai comite alte fapte. 

C. era cunoscut ca fiind consumator de droguri de toate persoanele aflate în apropierea 
lui, membri ai familiei de origine sau ai familiei concubinei. Mama minorului relatează că, 
după moartea tatălui, acesta a început să consume droguri cumpărate de la o prietenă 
„de pe strada noastră”, care era consumatoare şi traficantă. Minorul a fost internat la 
Spitalul 9 şi a urmat un tratament pentru dezintoxicare. Concubina şi tatăl său au declarat 
şi ei că minorul consuma droguri „când îl chemau băieţii”, concubina menţionând că a 
încercat să-l îndepărteze de prietenii care consumau heroină injectabilă. 

De altfel, influența negativă a grupului de prieteni a fost invocată de mamă, aceasta 
povestind că minorul avea prieteni de vârste mai mari care-l învățau să fure, iar incer- 
cările ei de a-l separa de aceştia („m-am bătut cu ei, am chemat poliția”) s-au dovedit a 
fi lipsite de eficiență. După mutarea minorului în locuința concubinei, C. a intrat în 
contact cu alte grupuri de prieteni, concubina menţionând că acesta avea relații cu tineri 
care-l luau la muncă cu ei şi cu alt grup de tineri, care-i ofereau gratis droguri atunci când 
nu avea bani. 

Minorul „frecventa zona Piaţa Universităţii, loc unde a comis şi fapta de tâlhărie: „erau 
mai multi rockeri care îşi arătau mobilele, m-am repezit şi am luat unul”. Motivația faptei 
de tâlhărie a fost una de ordin financiar. 

Cariera infractionala a tânărului a început la o vârstă mică: „la 7 ani cerşeam, furam si 
aduceam banii acasă, iar la 11 am început să mă droghez”. Informaţiile sunt confirmate 
într-o anumită măsură de mamă, numai că aceasta precizează ca moment al debutului 
consumului de droguri decesul tatălui, când minorul avea vârsta de 14 ani. Ceilalţi 
membri ai familiei nu au fost implicaţi în fapte cu caracter infracțional. 

Tânărul nu a reuşit să se adapteze la mediul penitenciar, pentru comportamentul său 
înregistrând 26 de sancțiuni disciplinare, fapt pentru care a fost catalogat „deţinut 
periculos” şi repartizat la regimul de maximă siguranţă. Manifestările violente au vizat 
atât alti deținuți, cât şi propria persoană, distrugerea de bunuri, atitudinea necorespun- 
zatoare fata de cadre, incendierea camerei de detenţie. Naşterea fiicei sale a generat un 
episod de autovătămare descris drept o „criză nervoasă urmată de automutilare”, moti- 
vată de imposibilitatea de a fi prezent la naşterea copilului: „eram arestat când a născut 
şi mi-a părut rău că nu sunt acolo, aşa că m-am tăiat de mai multe ori pe mâini”. 

C. are un nivel de instrucţie scăzut, absolvind cinci clase în cadrul Şcolii Generale 
„Uruguay” din Bucureşti. Deşi mama sa a intervenit şi a încercat prin diverse mijloace 
(discuţii sau pedepse corporale) să-l determine să continue şcoala, din clasa a cincea a 
renunțat la şcoală. În ciuda faptului că are un nivel de instrucție redus, „minorul are un 
vocabular evoluat, dar perfecţionarea aceasta se datorează în principal contactului 
timpuriu cu lumea cartierului: „pe Mosilor erau droguri, prostituție, hoți”. 

După ce a renunţat la şcoală, inculpatul a muncit ocazional, împreună cu verişorii, 
prietenii sau concubina. Experienţa sa lucrativă include doar activităţi ocazionale, fără 
forme legale, doar concubina menţionând că au lucrat împreună timp de două săptămâni 
la o firmă. 

Planurile de viitor ale inculpatului au în vedere obţinerea veniturilor din activități comer- 
ciale partial legale: „voi vinde CD-uri, haine”. 

Capitolul 4 


Psihologia comportamentului 
infracţional 


Hanibal Dumitraşcu 


4.1. Problematici generale ale psihologiei 
comportamentului infracțional 


4.1.1.Obiectul psihologiei comportamentului infracţional 


Psihologia comportamentului infracţional din perspectiva consilierului de probaţiune se 
defineşte ca fiind o disciplină distinct formativă şi aplicativă, având drept obiect studierea 
complexă, nuanțată şi aprofundată a individului uman implicat în actul infracțional, în 
vederea obţinerii cunoştinţelor şi a punerii în evidenţă a legităților psihologice apte să 
fundamenteze obiectivarea şi interpretarea corectă a comportamentelor umane. 

Prin urmare, această disciplină psihologică ajută la înţelegerea omului, evidențiind 
faptul că în viata reală aplicarea mecanică a legilor şi legitatilor realităţii psihismului 
uman reprezintă o gravă eroare. Comportamentul uman, atât cel care se conformează la 
norme, reguli, cât şi cel deviant, infracţional care le încalcă, nu poate fi explicat din 
perspectiva psihologică decât în termeni de probabilitate. Prin urmare, comportamentul 
uman nu poate fi în toate situaţiile concrete de viaţă nici perfect raţional, nici complet 
irațional. Normalitatea clinică este mai degrabă, în raport cu realitatea concretă, un 
deziderat, dacă nu chiar o ficţiune, dar care ne ajută să înţelegem şi să ne explicăm felul 
în care oamenii se poartă unii faţă de ceilalţi şi faţă de ei înşişi, în datele unor anumite 
limite — dezirabile, clinice. 

Nu trebuie să înţelegem omul şi acţiunile sale într-un mod inflexibil, mecanic, pentru 
că acesta, nu trebuie să uităm, sutem chiar noi înşine. Premisa de la care trebuie să 
pornim nu este una pur filosofică sau teologică, ci una cu un puternic caracter pragmatic, 
cu toţii suntem în acelaşi timp la fel, dar şi diferiţi. De altminteri, individualitatea, sursa 
fiecărui individ uman de a fi unic, constituie unul dintre aspectele cele mai interesante 
şi în acelaşi timp luminoase pe care le-a scos în evidenţă psihologia. Astfel, caracterele, 
categoriile, invariantii care ne ajută să înţelegem şi să ne explicăm individul uman nu 
coexistă decât cu factori personali, irepetabili, unici, pe care îi avem fiecare dintre noi. 
Din cauza faptului că suntem diferiţi sub aspect biologic, psihic şi social ne comportăm 
diferit, reacţionăm diferit, interpretăm si ne raportăm la situaţii in mod diferit. Acesta 
este motivul pentru care capacitatea noastră de a face faţă, de exemplu, la frustrare sau 
la tentaţii este diferită. 

De asemenea, psihologia comportamentului infracţional evidenţiază faptul că în 
genere,la individul normal sub aspect mental atitudinile antisociale, sunt reversibile. 
Adică, în pofida faptului că a încălcat legea el poate fi, chiar prin intermediul sanctiunii 
juridice, recuperat, reinserat social, reeducat. Or, tocmai aceste căi de reinsertie, reedu- 
care sunt în atenţia psihologiei comportamentului infracţional, astfel încât ele să fie pe 
deplin utilizate în activitatea de preventie şi în cea de probaţiune a faptelor infractionale. 

Totodată, psihologia comportamentului infracţional are în vedere efectele psihologice, 
dar şi psihosociale ale deprivării de libertate a celor condamnaţi la încarcerare ca urmare 
a comiterii actelor infractionale. 

Ca ramură practică, aplicativă, psihologia comportamentului infracţional îşi are 
propriul sistem metodologic, utilizând o întreagă serie de metode de cercetare şi diagnoză, 
aşa cum sunt testele psihologice. Datorită acestor teste este posibilă evaluarea potentialu- 
lui deviant al individului şi se pot realiza predicții cu privire la comportamentul subiecţilor. 

Tot acest demers exploratoriu, dar şi practic realizat de psihologia comportamentului 
infracţional reprezintă o sursă extrem de importantă în activitatea desfăşurată de asistenţa 
socială în domeniul probaţiunii. 


4.1.2. Psihologia comportamentului infracţional şi raporturile 
cu celelalte discipline psihologice 


Psihologia comportamentului infracţional oferă asistentului social din domeniul proba- 
tiunii modele explicative şi o înţelegere aprofundată şi nuanţată a personalităţii individului 
uman implicat în comiterea de acte infractionale, bazându-şi demersul teoretic şi practic 
în primul rând pe ceea ce a tezaurizat ştiinţific psihologia generală. De la aceasta sunt împru- 
mutate masiv mijloacele de investigare ştiinţifică, de cercetare metodologică, aplicativă. 

Psihologia comportamentului infracţional operationalizeaza in bună măsură construc- 
tiile teoretice ale psihologiei generale, surprinzând in mod concret întreaga problematică 
psihologică generată prin comportamentul infracţional. 

O altă disciplină cu care interferează şi interacționează psihologia comportamentului 
infracţional este psihologia socială. Legăturile psihologiei comportamentului infracţional 
sunt atât de strânse cu psihologia socială, încât mulţi specialişti consideră că, de fapt, 
aceasta este parte a celei din urmă. 

Sub aspect metodologic, aportul cunoştinţelor dobândite prin cercetare de psihologia 
socială reprezintă o sursă excepţională pentru obiectivele pe care şi le propune psihologia 
comportamentului infracţional. Astfel, pentru psihologia comportamentului infracţional, 
explicaţia psihosocială, bazată pe considerarea individului uman în contextul interac- 
tiunilor sale cu grupurile de apartenenţă, cu celelalte persoane, cu normele social-morale 
şi social, juridice cu valoare reglatorie pentru conduita sa, are un rol structurant pentru 
demersul specific al psihologiei comportamentului infracţional. 


4.1.3. Câteva observaţii istorice despre acest domeniu al psihologiei. 
De ce este nevoie de psihologia comportamentului infracţional? 


Rămâne memorabilă observaţia făcută de psihologul francez A. Binet (1897, apud 
Mitrofan, 1992) asupra dificultăţilor care apar atunci când suntem nevoiţi să descriem 
exact un obiect, el dovedind experimental faptul că, de pildă, în cadrul unei interogări se 

pot strecura erori în relatare pe măsură ce punem întrebări foarte exacte. Astfel că 
întrebările, cu cât sunt mai riguroase, mai exacte, cu atât sugerează mai mult, influenţează 
exactitatea răspunsurilor. În felul acesta, A. Binet poate fi considerat unul dintre 
fondatorii psihologiei comportamentului infracţional. El a formulat două legi extrem de 
importante privind memoria şi implicit înţelegerea comportamentului infracţional. 

Prima afirmă că o amintire poate fi foarte precisă şi totodată total falsă. A doua lege 
susţine că exactitatea unei amintiri nu este proporţională cu forţa ei de reactualizare. 

În Germania, psihologul W. Stern (1903, apud Bogdan, 1973), a întreprins în aceeaşi 
perioadă cu A. Binet alte investigaţii în domeniul psihologic al mărturiei. 

Demersul experimental al lui Stern a constat în expunerea în faţa subiecţilor a trei 
tablouri timp de 45 de secunde. După 14 zile, respectiv 21, subiecţii trebuiau să relateze 
în scris conţinutul celor văzute. Din analiza rezultatelor obţinute în această serie de 
experimente W. Stern trage următoarele concluzii : 


e Exactitatea amintirilor nu este o regulă, ci o excepție. 
e Uitarea la bărbaţi este mai accentuată decât la femei. 
e Amintirile femeilor sunt de cele mai multe ori inexacte. 


Stern are un merit deosebit pentru felul în care a reuşit să realizeze continutul 
întrebărilor care trebuie puse martorilor. Experimentul întreprins de Stern l-a condus la 
concluzia că un răspuns fals la o întrebare poate proveni din patru surse : 


1. Întrebarea provoacă în mod mecanic la subiecți o asociaţie falsă. 

2. Întrucât întrebarea se referă la o lacună din memoria subiectului, acesta tinde să o 
completeze, fie încercând diverse alte posibilităţi, fie completând-o printr-un oarecare 
procedeu logic. În lipsa unei imagini structurate mnezic, în baza elementelor între- 
bării, subiectul realizează o legătură logică, care însă nu este în mod obligatoriu 
neconformă cu realitatea. 

3. Răspunsul nu este rezultatul convingerilor subiectului, ci un produs al fricii sau al 
Sugestiei. 

4. Răspunsul este o minciună. 


Cu privire la erorile ce pot fi cuprinse în cadrul mărturiilor, Stern le grupează în felul 
următor : 


1. Erori substanțiale, care pot lua mai multe forme, ce merg de la simple omisiuni de 
elemente până la negarea lor categorică. Eroarea omisiunii apare în cadrul relatării 
spontane, iar în cazul interogării apare omisiunea de negare. Erori substanţiale pot 
apărea de asemenea şi sub aspectul adăugărilor de obiecte, de oameni, de fapte, care 
în special la relatările spontane sunt în funcţie de fantezia subiectului. 

2. Erorile accidentale nu se referă la existența, poziția sau negarea obiectelor sau 
persoanelor, ci la modificarea calităţilor (culoare, formă) în cadrul mărturiilor, cele 
mai mari devieri de la realitate referindu-se la culori şi apoi, în ordine descendentă, 
la relaţiile spatiale si cele cantitative. 


Cu prilejul unei conferinţe a juristilor ce a avut loc în anul 1904 la Viena, ca urmare 
a sintetizării rezultatelor cercetării sale, W. Stern formulează o serie de puncte de vedere 
noi, cum ar fi: 


a. In cazul identificării de obiecte sau persoane, se recomandă prezentarea simultană 
efectivă, care este mai putin sugestivă. 

b. Depozitiilor făcute de copii trebuie să li se acorde putin credit. Copiii sub şapte ani 
nu Sunt capabili sunb nici o formă de a depune mărturie. 

c. Relatări cu privire la exteriorul persoanelor, în special culoarea părului, forma 
bărbiei, felul îmbrăcămintei, nu prezintă în momentul respectiv nici un fel de garanție, 
de fidelitate. 

d. Aprecierea timpului în care a decurs o acţiune de obicei tinde să fie denaturată. 
Astfel, orice fapt care durează mai putin de 5 minute tinde să fie subapreciat, acest 
lucru fiind valabil cu atât mai mult cu cât durata evenimentului a fost mai scurtă. În 
privința duratelor, între 5 si 10 minute nu există tendinţe de sub- sau supraapreciere ; 
în Schimb, evenimentele care în realitate au durat mai mult de 10 minute Sunt 
supraapreciate de subiecți. 


Întrebări şi discuții 


1. Ce este psihologia comportamentului infracţional? 

2. Care sunt metodele de cercetare specifice psihologiei comportamentului infracțional? 

3. Cucealte discipline ştiinţifice interacționează psihologia comportamentului infracțional? 

4. De ce este nevoie de psihologia comportamentului infracțional în domeniul activităţii 
de consiliere în probaţiune? 

5. Daţi exemple, faceţi o analiză de caz. 


4.2. Modalităţi de analiză stiintifica 
a comportamentului uman 


4.2.1. Personalitatea şi comportamentul infracţional 


Relaţia dintre personalitate şi comportament nu mai poate fi ignorată, în condiţiile în 
care, totuşi, cele două componente ale realităţii psihice umane nu sunt înţelese şi 
interpretate de către toţi psihologii în acelaşi mod. Lipsa de unitate a interpretărilor nu 
ar trebui privită ca un handicap al psihologiei, ci, dimpotrivă, o bogăţie, ca pe o 
modalitate nu numai de cunoaştere ştiinţifică, dar şi una ontologică în ceea ce îl priveşte 
pe om, cu toate problemele dezvoltării şi existenţei sale. 

Aşa se face că avem o varietate de teorii asupra personalităţii umane. Încercând să 
inventarieze aceste perspective teoretice asupra personalităţii, G. Allport (1991) a 
identificat existenţa a câteva zeci de puncte de vedere distincte. În acelaşi timp, Allport 
a observat că ceea ce le leagă pe acestea în jurul realităţii personalităţii umane sunt trei 
elemente comune : 


— fiecare dintre noi avem o personalitate unică ; 
- personalitățile noastre sunt alcătuite dintr-o mulțime de caracteristici diferite ; 
- toate aceste caracteristici rămân stabile pentru o perioadă îndelungată de timp. 


Aceste observaţii realizate de Allport sunt extrem de importante pentru sublinierea 
importanţei caracterului instrumental explicativ şi anticipativ al acestor construcţii 
conceptuale asupra personalităţii, a caracterului lor util în ceea ce priveşte modul în care 
ne explicăm şi putem preveni şi controla fenomenul comportamental infracţional. 

Punctul de vedere al psihanalizei poate fi folosit pentru a explica orice post factum, 
ceea ce s-a întâmplat după producerea evenimentului, dar nu şi înainte ca acesta să fi 
avut loc. Prin urmare, psihanaliza este un model de cunoaştere ce nu ar avea valenţe 
predictive suficiente în ceea ce priveşte comportamentul omului, personalitatea acestuia. 


4.2.2. Teorii ştiintifice asupra comportamentului uman 


Prin analiza personalităţii se încearcă să se ridice masca de pe conţinutul deviant al com- 
portamentului infractorului şi să obţinem o bună interpretare explicativă asupra acestuia. 

Realitatea infractionala ne arată că cei care încalcă legea, normele, regulile acceptabile 
ale interacțiunii umane sunt persoane de multe ori fără conştiinţă, deprimate, sentimentele 
lor fiind difuze, contradictorii şi neclare. Acesta este motivul pentru care, sub aspect 
psihologic, atenţia noastră, trebuie îndreptată către cei care sunt detaşaţi emoţional în 
mod cronic şi, deseori, din cauza impulsului compulsiv, ajung să comită grave agresiuni 
fără nici o inhibitie, atunci când în calea dorințelor lor se găsesc bariere. 

O asemenea perspectivă asupra personalităţii, a modului în care sunt generate 
comportamente deviante, infractionale, ne determină să apelăm la metoda neuropsi- 
hologică de cercetare a ei. În acest fel aflăm că personalitatea poate fi descrisă ca fiind 
o expresie a diferenţelor individuale din punctul de vedere al funcţionării creierului. 
Dintodeauna s-a făcut o conexiune puternică între trăsăturile de personalitate şi activitatea 
sistemului nervos. Aşadar, dacă trăsăturile de personalitate sunt transmise ereditar, 
atunci influenţa biologică asupra acestora este obligatorie, iar structura ADN-ului 
reprezintă un martor extrem de credibil în această privinţă. Pe de altă parte, influenţa 
genotipului asupra activităţii cerebrale este în relaţie indestructibilă cu legătura cu 
factorii mediului exterior de viaţă. 

Practica clinică ne arată, în mod elocvent, că leziunile cerebrale determină restruc- 
turări dramatice, uneori ireversibile ale comportamentului. De exemplu, leziunile lobilor 
frontali ai cortexului cerebral afectează grav funcţionarea personalităţii. Aceasta poate fi 
cauza directă pentru instalarea unui şir lung de manifestări clinice cu un puternic 
conţinut disfunctional, individul afectat poate fi deosebit de agresiv, impulsiv, instabil 
din punct de vedere emoţional. Activitatea neurobiologică este vitală pentru felul în care 
se exprimă personalitatea şi setul ei de comportamente. Prin urmare, funcţionarea 
sistemelor neurobiologice influenţează în mod semnificativ diferenţele individuale de 
comportament. Nu există, pe de altă parte, în pofida acestor observaţii, o teorie unitară, 
atotcuprinzătoare asupra personalităţii, pentru că este foarte dificil să raportezi la fiecare 
dimensiune a activităţii sistemului nervos factorii de exprimare ai personalităţii, personali- 
tatea ca atare. 

Printre teoriile neuropsihologice asupra personalităţii o notăm pe cea a „sistemului 
nervos conceptual” a lui Gray (1991), „modelul lui Zuckerman (1991) şi „teoria excita- 
tiei” a lui Eysenck (1967). Acesta din urmă a formulat teoria excitatiei corticale pornind 
de la zonele de funcţionare ale creierului, respectiv formațiunea reticulară pentru excitatia 
corticală şi sistemul limbic pentru nevrozism. În acest fel, personalitatea a fost privită ca 
funcţionând în raport cu aceste două părţi ale sistemului nervos. Introvertul şi extrovertul 
sunt tipare ale personalităţii influențate, modelate de proeminenta activităţii uneia sau 
alteia dintre cele două zone ale activităţii sistemului nervos. 

Excitatia corticală joacă un rol crucial în explicarea comportamentului uman potrivit 
teoriei lui Eysenck. Astfel, întrucât la extrovertiti tinde să existe in mod cronic un nivel 

scăzut de excitație, aceştia sunt înclinați să caute surse de stimulare pentru a-şi ridica 
excitatia la nivelul moderat dorit. Studiile realizate inclusiv în mediul penitenciar — 
îndeosebi cele realizate în SUA - au arătat că aceşti extrovertiti sunt persoane înclinate 
spre impulsivitate, aventurare, ce se expun riscului de încălcare a normelor şi regulilor 
sociale, dar care au $i o mai mare atracţie fata de iniţierea interacțiunilor umane, sociale. 

În ceea ce-i priveşte pe introverti, aceştia sunt opusul extrovertilor, evitând să fie 
supraexcitati, şi ca urmare evită stimularea prin izolare interpersonală şi socială. 

Punctul de vedere neurobiologic al lui Eysenck a fost susţinut anterior în raport cu 
cele două tipuri de personalitate, extrovertit şi introvertit, de pe poziţii pur psihologice 
de către C.G. Jung (1926). Desigur, analizând poziţia lui Jung asupra dinamicii tempera- 
mentale, observăm că acesta a inclus şi un al treilea tip, situat între cele două menţionate, 
şi anume ambivertul. 

În esenţă, C.G. Jung (1948) ne spune că tipologia umană se structurează din punct de 
vedere temperamental fie spre lumea exterioară, ca în cazul extrovertului, fie spre lumea 
interioară, cum este cazul introvertului. În mod obişnuit, ambele atitudini se manifestă 
la indivizi normali, dar una dintre acestea devine dominantă în modul de manifestare al 
comportamentelor lor. 


4.2.3. Cum să ne raportăm la tipologiile temperamentale? 


În primul rând, premisa cea mai importantă este aceea că tipologiile construiesc un 
model, exprimă tendinţe de manifestare ale structurilor dinamico-energetice ale persona- 
litatii umane. Acesta este motivul pentru care tipologiile nu pot explica exhaustiv modul 
extrem de complex şi de nuantat al felului in care, în realitate, personalitatea fiecărui 
individ se afirmă, se exprimă. Dar ele rămân un instrument evaluativ, explicativ şi 
anticipativ extrem de util în analiza structurilor comportamentale ale indivizilor, a 
modului în care se dezvoltă şi se articulează personalităţile acestora. 

Sigur, afirmaţiile lui Eysenck (1967), care se potrivesc cu modelul său explicativ 
asupra comportamentului uman, conform cărora toţi criminalii fac parte din categoria 
extrovertitilor şi că acest tip de indivizi se caracterizează printr-un nivel slab de excitare 
a cortexului cerebral, fenomen ce ar impiedica la aceştia formarea normală a reflexelor 
condiţionate, nu pot fi susţinute de realitate, fiind o exagerare evidentă. 

Este clar că nu toate persoanele care se înscriu în modelul de personalitate extrovertă 
nu dezvoltă comportamente deviate, de natură criminală. Putem afirma că nu toţi 
criminalii sunt extroverti; dimpotrivă, există foarte multe persoane care au comis acte 
omucidare şi care sunt sociabili, introverti, cu puternice manifestări patologice. Aici 
apar discuţii extrem de interesante dacă am compara datele realizate în diferite zone 
culturale ale lumii, astfel că, în timp ce în SUA mobilitatea manifestărilor omucidare din 
punct de vedere statistic o reprezintă în cea mai mare parte indivizii cu tendinţe 
temperamentale extroverte, în Europa lucrurile stau tocmai invers, majoritatea statistică 
fiind reprezentată de indivizii cu tendinţe temperamentale introverte. 


4.2.3.1. Teoria sistemului nervos a lui Gray 


Punctul de vedere exprimat de Gray (1991) condiţionează şi mai detaliat dezvoltarea şi 
afirmarea personalităţii de activitatea sistemului nervos. Gray consideră că determinarea 

activităţii comportamentale şi implicit a personalităţii umane are alte cauze, resorturi 
decât cele pe care le lua în considerare Eysenck. 

Astfel, Gray abandonează conceptele lui Eysenck de excitabilitate şi nevrotism, 
punând în prim-plan anxietatea şi impulsivitatea. Desigur, între modelul neurobiologic al 
lui Gray şi cel al lui Eysenck se pot realiza analogii ; astfel, în bună măsură, factorul de 
anxietate corespunde cu cel de nevrozism, introversiune şi, implicit, cel de impulsivitate 
o înaltă corespondenţă cu cel de extroversie. 

Construcţia teoretică a lui Gray ia în discuţie cinci sisteme cerebrale, puse în evidenţă 
de testele realizate pe animale. Acestea au avut in vedere controlul excitatiei, recuperarea, 
inhibitia comportamentală, reacţia de consum şi lupta sau fuga. Observatia experimentală 
a scos în evidenţă faptul că cele mai semnificative sunt sistemele de inhibitie compor- 
tamentală, recompensa şi lupta sau fuga. Potrivit acestor studii realizate de Gray, la 
persoanele impulsive apare comportamentul impulsiv nu din cauza faptului că sunt slab 
excitate, ci pentru că sensibilitatea lor la semnele de recompensă face extrem de probabilă 
angajarea lor într-un comportament de agresiune. 

În cazul sistemului de luptă sau fugă, acesta este sensibil la stimuli de ostilitate 
neconditionati, astfel încât controlează comportamentele legate de furie şi panică. 
Sistemul este asociat cu structurile care asigură controlul emoţiilor negative şi este legat 
în principal, potrivit lui Gray, de psihozism. În cazul indivizilor cu un nivel înalt de 
psihism, furia tinde să domine panica. 


4.2.3.2. Teoria lui Zuckerman asupra personalităţii 


M. Zuckerman (1991) respinge punctele de vedere ale lui Eysenck şi Gray, considerând 
că sunt inadecvate realităţii structurilor de personalitate ale omului. Practic, Zuckerman 
punea în evidenţă suprapunerea izomorfică între sistemul de activitate neurocerebral şi 
cel al personalităţii în cazurile amintite mai sus, ale lui Eysenck şi Gray. 

Zuckerman arăta că cele două modele invocate sunt reductioniste, schematice, 
incomplete, pentru că harta creierului este mult mai complexă şi infinit mai specioasă în 
activarea comportamentelor umane, în susţinerea manifestărilor de conştiinţă şi în 
expresia personalităţii. 

Perspectiva lui Zuckerman despre extroversiune este apropiată de cea a lui Gray, 
acesta legând fenomenul de sistemele cerebrale asociate cu sensibilitatea la recompensă. 
În ceea ce priveşte nevrotismul, acesta presupune sensibilitatea la pedeapsă şi excitatia 
emoţională. Zuckerman arată că în controlarea nevrotismului şi a anxietăţii participă şi 
alte zone ale sistemului cerebral. Un exemplu ar fi receptorii de benzodiazepină, care 
asigură efectele de calmare a anxietatii. 

La Zuckerman există o perspectivă extrem de interesantă asupra psihologiei grupului 
de trăsături denumite de căutare a senzatiilor nesocializate — impulsivul, care seamănă 
într-o bună măsură cu dimensiunea psihozismului la Eysenck. 

La persoanele care au un scor înalt al acestei tendinţe este caracteristică absenţa 
restrictiei comportamentale. Aceste persoane devin deosebit de dezinhibate atunci cand 
situaţia are un potenţial atât de recompensă, cât şi de pedeapsă atunci când comit o 
infracţiune. 

Zuckerman ne spune că cercetările întreprinse de el nu ne pot conduce către ideea că 
ar exista un determinism ereditar biologic. 

Practic, predispoziția la manifestarea unui comportament antisocial apare din interac- 
tiunea mai multor sisteme funcţionale diferite în condiţii concrete de viaţă, în raport cu 
experienţa fiecărui individ uman. 

Reflectând la modelele neurobiologice invocate mai sus, putem să ne angajăm în 
predicții asupra felului in care personalitatea individului îi marchează comportamentul. 
În acest sens, utilizând teoria lui Eysenck, putem anticipa că introvertii ar trebui să 
prezinte o condiţionare mai puternică atunci când stimulii sunt slabi, nu când sunt 
intenşi. Persoanele introverte asimilează mai uşor normele, sunt educabile. 

În cazul teoriei lui Gray, aceasta susţine faptul că influenţele personalităţii nu variază 
foarte mult în raport cu intensitatea stimulului, ci mai degrabă cu valoarea lui ca semnal 
motivational. 

Putem concluziona afirmând că datele biochimice sunt complexe, dar nu exhaustive, 
complete pentu explicarea comportamentului şi a personalităţii umane (Zuckerman, 1991). 

În acelaşi timp, tot datorită lui Allport s-a realizat şi o clasificare a acestor teorii, 
identificându-se două tipuri de construcţii conceptuale. Prima abordare este considerată 
ca fiind idiografică, în încercarea făcută de către psihologi de a analiza distinct fiecare 
persoană, de a pune în evidenţă modalităţile concrete ale acesteia de a-şi exprima 
potenţialul de personalitate şi structurile comportamentale. Acesta reprezintă un demers 
clinic de reprezentare a ceea ce este personalitatea, cealaltă modalitate, discursivă asupra 
personalităţii, este considerată nemotetică. Aceasta se bazează pe instrumentul comparării 
personalităţilor oamenilor, în încercarea de a surprinde tipuri, categorii, invarianti, 
constante ale acestei realităţi umane. 

Efortul acesta conjugat de proiectare a unor modele explicative asupra personalităţii 
umane a fost realizat de către cele trei mari curente şi şcoli din psihologie : psihanaliza, 
şcoala comportamentalistă-psihometrică şi psihologia umanistă. 

Vom trece succint în revistă punctele de vedere ale acestor trei mari abordări asupra 
personalităţii umane şi a comportamentelor indivizilor, arătând cum se constituie ele în 
variabile, instrumente ce pot fi utilizate de asistentul social în activitatea de probaţiune. 

Omul perfect, acea fiinţă vitruviană armonioasă şi echilibrată, este mai degrabă o 
reprezentare ideală asupra umanităţii, a felului de a fi în lume. Drept urmare, incapa- 
citatea indivizilor de a corespunde din punct de vedere moral, etic canoanelor normative 
i-au plasat pe aceştia pe orbita comportamentelor taxate, e drept, distinct, diferențiat de 
la o epocă la alta, de la o cultură la alta, în rândurile celor consideraţi a fi indezirabili 
din punct de vedere social. 

Ochiul critic asupra fenomenului încălcării regulilor, normelor scrise sau nescrise a 
fost (şi este) variat, practic exhaustiv, de la cel exprimat de ştiinţele juridice, urmând cu cel 
formulat de morala şi etica religioasă, dar şi de toate celelalte ştiinţe ale socioumanului : 
medicina, pedagogia, antropologia, sociologia şi nu în ultimul rând psihologia. Aceasta 
din urmă s-a apropiat de fenomenul încălcării regulilor şi normelor comportamentale 
apropiindu-se prin discurs şi metodă de fiecare dintre celelalte ştiinţe ale socioumanului 
invocate anterior. Aşa se face că vorbim despre abateri ale comportamentului uman de la 
norme şi normalitate atât în psihologia clinică, dar şi în alte domenii ale psihologiei, 
cum sunt: psihologia dezvoltării, psihologia socială, psihopatologia, psihologia judi- 
ciară, psihologia comportamentului infracţional. 

Pentru domeniul probatiunii, sfera cunoaşterii comportamentului infracţional este un 
demers legitim, care-l poate pune pe consilierul de probaţiune în situaţia de a înţelege şi 
de a avea la îndemână instrumente explicative prin care să evalueze, să influenţeze şi să 

controleze eficient activitatea pe care o desfăşoară. Pârghiile metodologice şi perspec- 
tivele teoretice ale acestui domeniu al psihologiei lărgesc capacitatea asistentului social 
de a se implica eficient în activitatea de probaţiune, punându-l în postura de a oferi 
răspunsuri şi soluţii la fenomenul comportamentului infracţional uman. 

Fiind o disciplină psihologică, psihologia comportamentului infracţional este tentată 
să-şi focalizeze discursul pe mecanismele interioare, psihice ale comportamentului, pe 
datele individuale, constitutive ale acestuia. Însă analiza fenomenului infracţional al 
comportamentului nu poate fi decuplată de la influenţa factorilor exteriori, de mediu. 
Acesta este motivul pentru care etiologia nu se restrânge la spaţiul individual subiectiv, 
al infractorului, ci la datele sale de identitate psihosocială : vârstă, sex, educaţie, religie, 
apartenenţă socială. 

Pentru majoritatea psihologilor nu există comportament în absenţa personalităţii. În 
jurul acestei realităţi se conjugă efortul explicativ şi cel interpretativ al psihologilor, 
urmărindu-se toate acele variabile care compun şi influenţează personalitatea omului. 
Interesul pentru problematica personalităţii porneşte de la demersul literar beletristic 
până la cel al criminalisticii şi criminologiei. 


4.2.4. Construcţia psihanalitică a personalităţii 


S. Freud, creatorul acestui curent în psihologie, a plecat în construcţia sa teoretică 
asupra realităţii vieţii psihice umane de la observaţiile clinice pe care le-a realizat 
îndeosebi pe pacienţi nevrotici, care la momentul respectiv sufereau de isterie, boală 
considerată ca având o etiologie organică. Utilizând metoda somnului indus — hipnoza -, 
Freud a observat că în timpul acestei manevre psihoclinice simptomatologia bolnavilor 
isterici dispărea pur şi simplu. Această constatare l-a obligat să emită ipoteza că natura 
comportamentală a omului îşi are originea într-o realitate nevăzută, şi anume incon- 
ştientul. Inducerea în timpul somnului hipnotic a unor amintiri de care aceşti pacienţi 
nu mai aveau habar în viata conştientă l-a orientat pe Freud în direcţia construirii unei 
teorii asupra realităţii vieţii psihice a omului conform căreia inconştientul este instanţa 
modelatoare a structurii noastre de personalitate şi cauza primordială a conduitelor pe 
care le avem. 

Viaţa psihică a omului era reprezentată de teoria lui Freud ca un aisberg, având cea 
mai mare parte nevăzută, ascunsă în adâncurile vieţii inconstiente. Sigur, Freud a 
identificat şi conştientul ca parte a vieţii noastre, numai că, potrivit teoriei sale, acesta 
este pus sub imperiul dominant al inconştientului. Dar avem şi amintiri şi gânduri care 
sunt temporar uitate, dar care pot fi aduse în conştient dacă este necesar, această 
responsabilitate având-o preconştientul. 

Într-o a doua construcţie asupra vieţii psihice, Freud a pus ca fundamente ale 
personalităţii umane alte trei instanţe : sinele, eul şi supraeul. 

Sinele sau Id-ul este substratul profund pe care se construieşte întreaga noastră viaţă 
psihică, personalitatea şi comportamentul emanând din această realitate. Potrivit lui 
Freud, sinele este dominat de pulsiuni, este o instanţă eminamente egoistă ce incearcă să 
obţină satisfacerea conţinuturilor sale prin intermediul eului. Numai că această instanţă 
are constrângeri ce vin din partea supraeului, o realitate supraindividuală, cu caracter 
normativ, restrictiv, represiv, ce încearcă să impiedice eul, să dea curs satisfacerii 
cererilor pulsionale, dorințelor sinelui. 

Prin urmare, principiul plăcerii este cel pe care se articulează întregul demers al 
sinelui, astfel că omul este o fiinţă considerată de psihanalişti, aflată într-o permanentă 
căutare a plăcerii. 

Perspectiva lui Freud asupra omului, care nu este doar o teorie ştiinţifică, ci şi o 
veritabilă ontologie, reprezintă, potrivit lui H. Marcuse (1996), o veritabilă acuzaţie, dar 
în acelaşi timp şi o strategie de apărare a civilizaţiei noastre occidentale. 

Potrivit psihanalizei, istoria omului este istoria reprimării lui. Omul îşi abandonează 
instinctele, pulsiunile, inconştientul pe măsură, iar Supraeul, parte a culturii, îl con- 
strânge să facă acest lucru. Prin urmare, există o constrângere biologică a individului 
uman, care este obligat să-şi tina sub control dorinţele, conținuturile pulsionale, in 
general, să-şi amâne satisfacerea propriei plăceri. Este bine de precizat că Freud considera 
că tocmai existenţa acestor constrângeri reprezintă calea progresului, chiar a umanizării 
individului. Instinctele necontrolate sunt considerate la fel de fatale şi într-un caz, şi în 
celălalt, eros şi thanatos. Prin urmare, instinctele trebuie deviate de la obiectivul lor, 
inhibate în raport cu scopul. 

Potrivit lui H. Marcuse (1996), „civilizaţia începe atunci când obiectivul primar — şi 
anume satisfacerea integrală a nevoilor - este efectiv repudiat”. 

Omul trebuie să trăiască pentru a-şi controla comportamentele, potrivit teoriei 
psihanalizei, sub imperiul principiului realităţii, şi nu sub plăcerii. Psihanaliştii susţin 
că, pe măsură ce copilul creşte, se dezvoltă responsabilizarea acestuia, prin punerea în 
mişcare a unui „părinte interior”, indicându-i individului ce „ar trebui” să facă. Dar în 
multe privinţe această parte a personalităţii este la fel de normalistă ca şi sinele, pentru 
că exigenţele sale sunt exagerate, ele neputând fi realizate. Astfel că eul, sub imperiul 
realităţii, trebuie să menţină echilibrul între realitate şi solicitările supraeului. 

Toată această construcţie asupra personalităţii omului a fost însă criticată încă din 
momentul realizării sale până astăzi. Primul argument este faptul că instanţele vieţii 
psihice aşa cum le-a imaginat Freud nu pot fi validate practic. Ele nu suportă exigenţele 
de cunoaştere ale modelului ştiinţific clasic : experiment, observaţie, măsurare. 


4.2.5. Construcţia comportamental-psihometrică a personalităţii 


Abordarea idiografică a personalităţii de către psihanaliză a avut drept obiectiv înţelegerea 
felului în care aceasta se manifestă distinct, diferit în cazul fiecărui individ. Dar alţi 
psihologi au hotărât să-şi îndrepte atenţia asupra felului în care pot fi grupate formele de 
manifestare ale personalităţii. S-a trecut, prin urmare, de la o abordare individuală, 
clinică, idiografică, la una nomotetică. Nevoia de clasificare, grupare, inventariere a 
generat crearea unui instrument ştiinţific de lucru care să permită acest demers, şi anume 
testele psihometrice. În acest fel, în psihologie s-a putut vorbi despre tipuri, modele, 
categorii de inteligenţă, creativitate, temperament. 

H.J. Eysenck (1967) a fost cel care a preluat în discursul său asupra comportamentului 
şi personalităţii omului întreaga tradiţie şi experienţă behavioristă. Obiectivitatea, nevoia 
de validare a cunoştinţelor prin observaţie, experiment, măsurare, face ca demersul com- 
portamental psihometric al lui Eysenck să fie cel mai apropiat de exigenţele discursului 
ştiinţific clasic. 

Eysenck (1969) a considerat că modalitatea de înţelegere şi observare a personalităţii 
şi comportamentului uman practicată de psihanaliză nu este doar arbitrar ştiinţifică, dar 

şi costisitoare. El a considerat că nu ne putem permite să ne pierdem timp stând toată 
ziua pentru a observa şi a descoperi ceva la subiecţii pe care îi analizăm. Şi, chiar dacă 
am face-o, în condiţiile in care intreprindem acest lucru, nu trebuie să pierdem din 
vedere faptul că subiectul în cauză nu s-ar mai comporta normal. Acesta este motivul 
pentru care Eysenck a adoptat instrumentul eşantionării diferitelor aspecte ale comporta- 
mentului individului, punându-i acestuia întrebări despre felul în care se comportă în 
mod obişnuit. 

Testele sale au fost elaborate sub formă de chestionar. În felul acesta, a ajuns la 
formularea Teoriei asupra personalităţii umane. În prim-planul construcţiei sale teoretice 
asupra personalităţii şi a comportamentului uman Eysenck a utilizat tehnica analizei 
factoriale. 

Elaborarea teoriei sale a fost posibilă prin folosirea unui lot de 700 de soldaţi internaţi 
într-o clinică de boli nervoase. Pornind de la această observaţie clinică, el a tras conluzia 
că par să existe două dimensiuni fundamentale ale personalităţii, care stau la baza tuturor 
tipurilor umane pe care le întâlnim. Aceste două dimensiuni sunt, potrivit lui Eysenck, 
extroversiunea şi nevroza. Anterior, a mai identificat o a treia dimensiune : psihozismul. 

Potrivit lui Eysenck, fiecare dintre aceşti factori principali, fundamentali este alcătuit 
din alti câţiva factori secundari. Astfel, pentru extravertit, factorii secundari sunt: 
dinamismul, sociabilitatea, disponibilitatea de asumare a riscurilor, impulsivitatea, 
expresivitatea, chibzuinta şi responsabilitatea. Chestionarele alcătuite de Eysenck au fost 
construite pentru a măsura gradul de extroversiune şi pe cel de introversiune. In cazul 
nevrozismului, factorii secundari ar fi: respectul de sine, bucuria, teama, obsesivitatea, 
autonomia, ipohondria şi vinovăția. 

În cazul psihismului, factorii secundari ar fi: singurătatea, insensibilitatea, indiferența 
faţă de ceilalţi, nonconformismul, opoziţia faţă de practicile sociale şi lipsa de conştiinţă. 
Această a treia dimensiune, psihismul, este considerată mai rară, mai puţin prezentă în 
structura personalităţii şi în cea comportamentală a oamenilor. 

Eysenck consideră că extroversiunea şi nevrotismul sunt total independente. Ar putea 
exista introvertiti nevrotici şi extrovertiti nevrotici sau ar putea exista introverti stabili şi 
extroverti stabili. Între aceste extreme, Eysenck consideră că se înscriu majoritatea 
tipurilor principale de personalitate pe care le întâlnim în realitate. De exemplu, un 
extrovertit nevrotic ar putea fi agresiv, in timp ce un extrovertit stabil ar fi echilibrat şi 
plin de viaţă. 

Potrivit teoriei lui Eysenck, se consideră că introvertitii prezintă un grad de excita- 
bilitate şi, implicit, de alertă corticală mai înaltă decât extrovertitii. Acesta este, de 
exemplu, motivul pentru care introvertitii se plictisesc mai greu decât extrovertitii. 

Pentru operationalizarea acestei ipoteze este nevoie de un chestionar de personalitate 
Eysenck (1969) şi de o metodă de măsurare a activităţii corticale. Pentru acest demers se 
recomandă utilizarea Cubului Necker. Cubul Necker îşi modifică orientarea, chiar şi 
atunci când încerci să-l opresti, la unele persoane modificându-se mai rapid decât la 
altele. Primul pas care trebuie realizat este acela de a obţine şi măsura fluctuațiile 
cubului Necker. Trebuie să se lucreze în perechi, o persoană (E.) având un ceas, un stilou 
şi hârtie, iar cealaltă persoană (S.) o diagramă a cubului Necker ; S. trebuie să lovească 
perceptibil masa, astfel încât E. să poată auzi. E. înregistrează numărul de lovituri ale lui 
S. şi cronometrează, anunţându-l pe S. când s-a scurs timpul alocat. Apoi E. şi S. pot 
schimba rolurile. După aceea, E. şi S. trebuie să completeze chestionarul de extraversiune. 

Dacă realizaţi experimentul cu suficiente persoane, puteţi compara rezultatele şi puteţi 
observa dacă persoanele care au obţinut scoruri mari pe cubul Necker au scoruri mici pe 
scala extroversiunii şi invers. 


4.2.6. Construcţia umanistă a personalității 


Carl Rogers creează în anul 1951 o nouă teorie asupra personalităţii, punctul său de 
vedere reprezentând o privire diferită asupra omului decât o făcuse psihanaliza şi 
behaviorismul. Acest psiholog era de părere că discursul psihologic al vremii era încărcat 
mai ales de obstacole în ceea ce priveşte înţelegerea şi suportul pe care ar fi trebuit să-l 
acorde omului, problemelor sale reale. Acesta este motivul pentru care abordarea lui 
Rogers era una de actualizare a potenţialului pe care îl are la dispoziţie fiinţa umană, 
astfel încât să se ajungă la un răspuns concret la nevoile pe care aceasta le are. De 
altminteri, terapia lui Rogers (2008) a fost una centrată pe client, aici şi acum, suportul 
psihologic având în vedere întreaga disponibilitate a clientului de a participa activ, 
conştient la propria însănătoşire. 

Concepţia despre sine este fundamentală pentru gândirea lui Rogers asupra perso- 
nalitatii. El a observat că multi dintre pacienţii săi aveau o imagine puternică pentu ceea 
ce doreau să fie (idealul de sine), foarte diferită de felul în care credeau că sunt în 
realitate. Astfel, cu cât sinele ideal era mai diferit de cel real, cu atât individul se simţea 
mai anxios şi mai nefericit. Această discrepanta între sinele ideal şi cel real este deseori 
evidentă la persoanele care suferă. 

Comportamentul deviant este, potrivit teoriei asupra personalităţii rogersiene, o 
consecinţă a stării sale de nefericire, de trăire anxioasă şi neîmplinită, ca urmare a 
faptului că acesta nu şi-a actualizat potenţialul autentic de afirmare şi dezvoltare umană. 
Infractorul este o persoană care, prin experienţa sa de viaţă, nu s-a simţit prețuit, acesta 
este motivul pentru care nu ştie şi nu poate să-i pretuiasca pe ceilalţi. Câştigarea 
respectului de sine şi a respectului pentru ceilalţi reprezintă un punct central în suportul 
de reabilitare pentru persoanele care au un comportament deviant, infracţional. 

În general, cei din jurul nostru au tendinţa de a conditiona respectul, prețuirea de un 
comportament dezirabil social. Prin urmare, ei admiră o persoană dacă aceasta se 
comportă pozitiv social. Aceasta înseamnă că fiecare persoană ştie care sunt tipurile de 
comportament care pot şi care nu pot câştiga prețuirea celorlalți. Aceste idei sunt 
cunoscute sub denumirea de condiţii de valoare şi sunt foarte importante în gândirea, 
comportamentul individual, pentru că ele conduc individul spre tipurile de compor- 
tamente perturbate de societate. 

Când aceste condiţii de valoare impun individului să acţioneze pe căi cu totul opuse 
comportamentului de autoactualizare apreciat pozitiv de persoana respectivă, atunci 
apare ameninţarea, pentru că necesitatea de autoactualizare a individului este ameninţată. 
Aceasta produce anxietate, pentru că omul devine conştient, chiar dacă acest lucru nu-i 
este foarte clar, că există o lipsă de concordanţă între acţiunile şi valorile sale. 

Din cauza amenințării produse de această neconcordanta, individul dezvoltă mecanisme 
de apărare ce protejează sinele de confruntarea cu situaţia reală. Aceste mecanisme sunt de 
două tipuri : negarea (refuzul de a admite că există vreo neconcordanta) şi distorsionarea 
(falsificarea şi modificarea amintirii experienţei neplăcute, pentru a deveni mai puţin 
amenințătoare). De aici apar problemele psihice, conduitele deviante, infractionale. 

Întrebări şi discuții 


1. De ce este nevoie de utilizarea personalitatii umane în explicarea comportamentului 
infracțional? 

2. Care sunt teoriile ştiintifice asupra comportamentului infracțional? 

3. Cum pot fi utilizate tipologiile temperamentale în construirea profilului psihologic al 
infractorului? Dati exemple şi construiți un studiu de caz cu ajutorul lor. 

4. Ce sunt testele lui H. Eysenck? Cum au fost ele elaborate? 


4.3. Comportamentul infracțional şi modelele 
lui explicative 


Abordarea corectă şi exhaustivă a fenomenului infracţional are în vedere explicarea 
etiologiei comportamentului infracţional, o analiză atentă a teoriilor care au fost con- 
struite de-a lungul timpului asupra acestei realităţi umane. 

O privire atentă asupra conduitelor infractionale ale oamenilor, utilizând îndeosebi 
datele statistice, constată că infractorii aparţin tuturor straturilor sociale, indiferent de 
etnie, vârstă, sex, apartenenţă religioasă sau educaţie. Această constatare poate să ne 
încurce foarte mult atunci când privim către construcţiile teoretice asupra compor- 
tamentului infracţional, pentru că etiologia acestui fenomen este identificată în strânsă 
legătură cu aceste date bio-psihosociale, însă valoarea euristică şi chiar instrumentală a 
lor este, pragmatic vorbind, indubitabilă. 

Pe de altă parte, în pofida acestor obstacole, a lipsei de umanitate a punctelor de 
vedere exprimate de cercetători şi a faptului că încercările de conturare a unor tipologii 
se lovesc de uriaşa variabilitate a manifestărilor comportamentale ce apar în producerea 
infracţiunilor, pentru asistentul social angajat în activitatea de probaţiune, explorarea 
acestor puncte de vedere se dovedeşte a fi un demers extrem de benefic, care îi facilitează 
acestuia nu numai informaţii preţioase, ci şi instrumente profesionale valoroase. 

Privind cu atenţie informaţiile culese de cercetători, observăm că există mari diferenţe 
în ceea ce priveşte comportamentul asociat diferitelor categorii de infracţiuni (unele 
variabile psihocomportamentale sunt diferit implicate în comiterea violului, în furtul din 
locuinţe sau de pe stradă, în uciderea unor persoane, în actul omucidar). 

În calitate de psiholog, considerăm că, pentru a face ordine în rândul acestor teorii, 
ele trebuie clasificate în două categorii: teorii predominant nepsihologice şi teorii 
predominant psihologice. 


4.3.1. Teoriile predominant nepsihologice 


4.3.1.1. Şcoala clasică criminologică 


Reprezentantul fondator al acestui curent de analiză a comportamentului infracţional este 
italianul Cesare Beccaria. Cartea publicată de el în anul 1764, Despre crimă şi pedeapsă, 
a constituit o critică vechementă la adresa sistemului de pedepsire a diferitelor infracţiuni, 
denuntand lipsa lui de umanitate şi discretionarul aplicării lor. Pedeapsa fizică, tortura, 
execuțiile publice, spectacolul de cruzime pe care îl implică pedeapsa comportamentului 
infracţional au reprezentat punctul central de critică a operei lui Beccaria. 

Beccaria a considerat că pedeapsa nu trebuie să fie un act de violenţă permanentă, 
care să conducă nu numai la umilirea condamnatului, dar şi la degradarea actului de 
justiţie. Ca instrument al statului, justiţia trebuie să pedepsească, potrivit lui Beccaria, 
în raport cu gravitatea faptelor comise de infractor, iar represiunea masivă, pedeapsa 
capitală, este justificată, se legitimează numai în cazul acelora care comit acte omucidare. 

Jeremy Bentham este un alt reprezentant al acestei şcoli care, ca şi Beccaria, s-a 
concentrat asupra legitimitatii instrumentelor de pedeapsă, a modului in care aceasta se 
exercită asupra celui pedepsit. În lucrarea sa An introduction to the Principles of Morales 
and Legislation, apărută în anul 1852, a propus o curăţire morală a sistemului britanic 
penal de pedepse, încercând să propună raționalitate, morală în aplicarea acestora. 
Putem afirma că Bentham a înţeles corect sensul exprimării naturii umane care gravitează 
între plăcere şi durere. Din această perspectivă, el era de părere că actul criminal al 
infractorului nu este altceva decât un comportament în căutarea şi obţinerea plăcerii. 
Dar, pentru că această plăcere aduce un grav atentat nu numai la adresa celui care 
suportă actul criminal, ci afectează comunitatea în ansamblu, aceasta este indreptatita in 
mod legitim să-l pedepsească pe infractor. Prin urmare, pedeapsa pe care comunitatea o 
aplică trebuie să fie în egală măsură cu plăcerea pe care a obținut-o criminalul. 

În fapt, ceea ce a încercat Bentham, ca de altfel toţi reprezentanţii acestei şcoli, a fost 
să introducă reguli în pronunţarea şi aplicarea pedepselor asupra infractorilor, să dispară 
discretionarul din actul de justiţie. 

Ca şi reprezentanţii şcolii clasice criminologice, Cesare Lombroso şi-a fundamentat 
teoria asupra comportamentului infracţional pe o etiologie biologică. El pune bazele a 
ceea ce s-a numit şcoala pozitivă criminologică. 


4.3.1.2. Şcoala pozitivă criminologică 


Abordarea pe care o întreprinde Lombroso (1864, apud Mitrofan, 1992) asupra fenome- 
nului infracţional poate fi descrisă ca biologist-antropologică. Lucrările sale, Omul 
delincvent şi Crima : cauzele ei şi remediile, sunt veritabile repere în domeniile crimino- 
logiei şi criminalisticii. Problema metodologică a studiilor sale, arătată cu degetul de 
către toţi ceilalţi cercetători, o reprezintă eşantionul de populaţie supus observaţiei. 
Subiectii lui Lombroso au fost selectaţi exclusiv din rândul criminalilor din închisorile 
militare din sudul Italiei, în Sicilia. Lombroso ajunge la concluzia că actul criminal are 
un puternic determinism biologic, ereditar. În opinia sa, comportamentul infracţional 
este înnăscut, criminalul este practic condamnat ereditar să comită crime. El pune in 
evidenţă în cazul acestor persoane existenţa unor stigmate fizice, de natură antropo- 
morfică. Astfel, persoanele predispuse la crimă, potrivit lui Lombroso, au faţa asimetrică, 
urechi diforme, barbă îngustă, frunte îngustă şi teşită, sprâncene stufoase, obrajii şi 
maxilarul proeminenţi. Aceste atavisme sunt relicvele antropomorfice şi antropometrice 
ale celor mai îndepărtați strămoşi ai omului. 

Cercetătorul italian face o corelare a acestor teorii fizice cu teorii morale comporta- 
mentele care le însoțesc; criminalii prezintă o lipsă totală a rusinii şi a onoarei, sunt 
mincinoşi, nu au sensibilitate la durere, au o capacitate deosebită de cicatrizare a rănilor, 
sunt leneşi, au pasiune pentru risc şi pentru jocurile de noroc, le place alcoolul şi au 
propria concepţie despre lume şi divinitate. De asemenea, persoanele predispuse la 
criminalitate au o serie întreagă de obiceiuri care îi disting în raport cu persoanele 
normale, utilizează un limbaj licenţios, folosesc in exces mimica gestuală, se tatuează şi 
sunt agresivi. 

Potrivit lui C. Lombroso persoanele care comit acte omucidale sunt născute pentru a 
ucide, au stigmate fizice care îi particularizează. Toţi aceşti criminali pot fi ţinuţi însă 
sub control prin efortul comunităţii, prin intervenţii sociale care să corecteze ceea ce 
natura a impus. Interesul pentru comportamentul infracţional s-a focalizat la sfârşitul 
secolului al XIX-lea şi la începutul secolului XX pe calităţile, trăsăturile moştenite care 
predispun indivizii către asemenea acte. Prin urmare, concepţia generală era concentrată 
pe caracterul predominant biologic, genetic al comportamentului deviant, criminal. Pe 
acest fir al determinismului genetic a apărut ipoteza aberaţiilor cromozomiale ca o cauză 
a comportamentului aberant delictual. Tot în această direcţie au fost întreprinse studii 
comparative pe gemeni, încercându-se să se pună în evidenţă că, în cazul în care unul 
dinte gemeni a comis o crimă, celălalt frate este predispus să facă acelaşi lucru. În cartea 
sa Crime and Destiny J. Lange abordează în această manieră problema comportamentului 
infracţional omucidar. În anii ’60 au fost desfăşurate studii ample în ceea ce priveşte 
anomaliile cromozomiale, ca etiologii ale comportamentului infracţional pe eşantioane 
largi de condamnaţi din sistemul penitenciar din tari ca SUA, Anglia şi Australia. 

Potrivit acestor studii, structura cromozomială aberantă conduce la naşterea şi 
dezvoltarea unui individ care are câteva caracteristici : talia este peste medie, are un IQ 
sub medie şi un comportament agresiv, antisocial. 

S-a constatat că rata prezenţei acestei structuri pentru criminali este mult mai mare 
decât în cazul populatiei generale, şi anume de 60 de ori (Sheley, 1985). 

Şi pentru Wilson şi Hernstein (1984) diferenţele biologice şi genetice sunt factori 
determinativi ai comportamentului infracţional într-o pondere semnificativă. Aceşti doi 
cercetători au identificat existenţa a trei categorii de factori ce conduc la crimă, dar care 
o influenţează într-un procentaj diferit : 


1. mediul social şi economic ; 
2. relaţiile familiale (părinţii care-şi neglijează şi abuzează copiii) ; 
3. calităţile biologice (sexul, inteligenţa scăzută, impulsivitatea şi tipul corporal). 


Această ultimă categorie de factori este considerată de către cei doi autori mentionati 
ca având un rol determinativ în geneza comportamentului infracţional. 

În aceeaşi direcţie şi-au exprimat opiniile Sheldon şi Eleanor Glueck (1956). 

Aceştia au întreprins un studiu pe un lot de 500 de delincventi cronici în raport cu 500 
de nedelincventi, având la bază diferente semnificative de ordin demografic. Potrivit cu 
teoriile lui William Sheldon de ordin bioconstitutional, 60, 1% din primul grup erau 
mezomorfici (aveau valori ridicate pe acest tip bioconstitutional : erau atletici, puternici, 
musculoşi, viguroşi), în timp ce doar 30, 7% din cel de-al doilea grup erau din această 
categorie bioconstituţională. În opinia lui Sheldon există trei variabile sau dimensiuni 
care pot fi măsurate, scalate şi care pun în legătură caracteristicile fizice cu cele 
temperamentale : 


1. endomorfia (cei care au valori ridicate sunt mari, rotunzi şi graşi) ; 
2. mezomorfia (cei care au valori ridicate sunt atletici, puternici, musculoşi, viguroşi) ; 
3. ectomorfia (cei care au valori ridicate sunt slabi, înalţi şi cu o musculatură slabă). 


Fiecare scală cuprinde o rată de puncte între 1 şi 7, iar cele trei măsurători conduc 
la structurarea unuia dintre cele patru tipuri constituţionale (somatotipuri) endomorf 
(viscerotonic), mezomorf (somatotonic), ectomorf (cerebrotonic) şi echilibrat (valori 
relativ egale pentru toate cele trei scale). 

Prin urmare, potrivit lui Glueck, constituţia fizică joacă un rol important în producerea 
actelor violente de natură infractionala. Pe de altă parte, tot ei ne îndeamnă la prudenţă 
în atribuirea acestei judecăţi, pentru că în mod evident nu toate persoanele mezomorfice 
sunt criminali (Glueck, Glueck, 1956). 

E. Durkheim este marele sociolog care deschide calea explicării comportamentului 
deviant având la bază în primul rând influenţa factorilor de mediu, sociali. În opinia sa, 
actul criminal este prezent în toate epocile istorice şi societăţile umane. Sociologul 
francez apreciază că, în interiorul unei societăţi, norma şi actul delictual criminal sunt 
definite de grupul dominant. Deţinând puterea politică, grupul este cel care stabileşte 
caracterul dezirabil sau indezirabil al unui comportament şi cel care aplică şi precizează 
pedepsele. Prin urmare, definirea socială atribuie unui act caracterul delictual-criminal, 
şi nu calitatea fizică a acestuia. 

Rămâne celebră cartea lui Durkheim Despre Suicid (1851), unde acesta considera că 
starea de anomie, de absenţă şi nefunctionare a normei sociale şi a legilor este cea care 
determină, generează comportamente deviante ale indivizilor umani. 

Pentru R. Merton (1957), actul delictual este de asemenea în strânsă legătură cu 
anomia. Potrivit acestuia, societatea americană de la mijlocul secolului trecut accentua 
valorile de succes consumeriste, ceea ce îi punea în mod inevitabil pe unii dintre membrii 
săi într-o situaţie de blocaj şi incapacitare, pentru că nu toţi au acces în egală măsură la 
resurse. Dar nevoia de succes îi determină pe cei care nu au acces la resurse să apeleze 
la mijloace ilegitime pentru atingerea lui. Merton observă că, într-o societate, cu cat este 
mai mare distanţa dintre mijloacele instituţionale şi scopuri, cu atât mai mare este 
anomia. Din această diferenţă apare şi se dezvoltă comportamentul deviant, infracţional. 

Alţi doi cercetători americani, Cloward şi Onlin (1919), au formulat teoria oportu- 
nitatii diferenţiate. Potrivit acestui punct de vedere, indivizii ce aparţin straturilor sociale 
inferioare, grupurilor subculturale, doresc să folosească mijloace legitime în obţinerea 
succesului în plan social, dar se găsesc în faţa unor bariere diverse, cum ar fi diferenţele 
culturale, de educaţie, de acces la resurse financiare. 

Teoria intereselor focale a lui Miller (1958) pleacă de la premisa că existenţa 
grupurilor criminale în rândul adolescenților este o consecinţă a apartenenţei acestora la 
grupurile sociale defavorizate, cu slab acces la resurse financiare şi educaţionale. De 
asemenea, apartenenţa tinerilor la aceste grupuri sociale lipsite de resurse îi conduce şi 
la adoptarea normelor şi valorilor specifice lor. Aceste tradiţii, potrivit lui Miller, sunt 
dominate de violenţă, agresivitate, duritate, şiretenie, soartă şi autonomie. De exemplu, 
adolescenţii de sex masculin se iau la bătaie pentru a-şi arăta duritatea şi fură pentru a-şi 
demonstra istetimea şi curajul (vezi şi capitolul „Criminologie”, din acest volum). 


4.3.2. Teorii predominant psihologice asupra comportamentului 
infracţional 


Mulţi cred că psihanaliza, prima dintre marile doctrine psihologice ale modernităţii, este 
o poveste şi chiar unii adepţi de-ai săi, cum ar fi J. Lacan socotesc că este mai degrabă 
un discurs delirant şi că în practică, mai ales în cercetarea ştiinţifică, este imposibil ca 
noţiunile şi conceptele sale să fie utilizate articulat, coerent. 

Desigur, psihanaliza are virtuțile sale ştiinţifice, are chiar magia construcţiilor 
conceptuale, iar în spaţiul clinic continuă să fie adaptată îndeosebi ca soluţie terapeutică. 

Urmărind punctul de vedere al psihanalizei în ceea ce priveşte comportamentul infrac- 
tional, deviant, descoperim că aceasta îl consideră o strategie simptomatică la realitatea 
insatisfăcătoare, o problemă de adaptare, de apărare faţă de apăsarea anxietatii şi de 
represiunea cotidianului. 

Celebrul psihiatru Franz Alexander (1956) a abordat punctul de vedere al psihanalizei 
freudiene cu privire la relaţia dintre crimă şi pedeapsă într-o captivantă lucrare intitulată 
Criminalul, judecătorul şi publicul. În această lucrare autorul considera că, din punct de 
vedere psihodinamic, practic toţi indivizii umani sunt criminali înnăscuţi. Omul se 
găseşte din punct de vedere intelectual într-un permanent război cu regulile, normele şi 
instituţiile sociale. 

Un alt punct de vedere psihodinamic, care însă împleteşte mai convingător argu- 
mentele psihologice cu cele sociale în ceea ce priveşte comportamentul criminal deviant 
îl reprezintă teoria înfrânării promovată de W. Reckless (1961). 

Potrivit acestei teorii, o multitudine de factori care influenţează şi generează compor- 
tamente deviante criminale. În acest sens, Reckless enumeră : 


1. variabilele sociale (condiţiile financiar-economice, lipsa unei locuinţe adecvate, un 
status social periferic, discriminările de oportunitate, familia dezorganizată) ; 

2. variabilele de presiune, care au rol de atragere, atracţie, cum sunt grupurile de 
prieteni, anturajul ; 

3. înfrânarea internă, ca rezultat al incapacității sau, dimpotrivă, al capacităţii individului 
de a internaliza, de a accepta sau respinge norma socială ; 

4. nivelurile nevăzute, straturile inconştientului care provoacă tensiune, dramatism şi un 
comportament de natură conflictuală. Aceasta constituie un veritabil motor al verti- 
jului agresiv, antisocial comportamental. 


Fiinţa umană apare în lume ca un infractor, ca un criminal, ca un inadaptat social. În 
primii ani de viaţă, copilul îşi prezervă criminalitatea în cel mai înalt grad, fiind 
preocupat numai de realizarea plăcerii şi de eradicarea durerii. În perioada de vârstă 
cuprinsă între patru şi şase ani, viitorul criminal începe să se diferentieze de ceilalţi 
copii, care se vor dezvolta ca persoane normale. Odată cu pubertatea, persoana deviantă 
eşuează în realizarea adaptării, adică în înfrângerea tendinţelor libidinale criminale, 
indezirabile din punct de vedere social. 

De la psihanaliză la teoriile învăţării comportamentului, pasul s-a făcut în psihologie 
destul de tensionat, prin invocări vechemente ale lipsei de susţinere argumentativă a 
realitatilor prezentate de adepţii lui Freud. 

Aşa cum este şi firesc, teoriile învăţării observă, pun în evidenţă influenţele exercitate 
de dimensiunea socială asupra comportamentului şi personalităţii indivizilor. Prin urmare, 
comportamentul deviant, infracţional nu este unul înnăscut, ci unul învăţat. Acesta este 
şi punctul de vedere exprimat de G. Sutherland (1970) în a sa teorie a asocierii 
diferenţiale, conform căreia la originea comportamentului deviant infracţional se găseşte 
socializarea greşită, negativă. Prin urmare, mediul de viaţă este cel care îi furnizează 
individului seturi comportamentale deviante, infractionale, sistemul de valori care promo- 
vează actele antisociale, un comportament imoral. Practic, susţine Sutherland, copiii 
sunt învăţaţi de părinţii lor, de ceilalţi membri cu influenţă ai familiilor lor, să devină 
infractori, delincventi. 

În aceeaşi ordine argumentativă de idei se situează teoriile învăţării sociale. Acestea 
reprezintă o abordare psihosocială validată de practica cercetării ştiinţifice în ceea ce 

priveşte etiologia comportamentului infracţional. Concentrându-se pe interacţiunea mediu- 
-individ, aceste teorii au scos la iveală faptul că omul este practic un produs al mediului 
său de viata. Adoptarea unor comportamente infractionale este rezultatul unui proces de 
întărire socială, în care individul a fost încurajat să-şi însuşească un asemenea tip de 
comportament. 

Observațiile psihologilor au arătat, de exemplu, că, atunci când copiii încalcă regulile 
şi rămân nepedepsiti, ei tind să le încalce în continuare, adoptând in acest fel un 
comportament deviant prin repetiţie şi întărire. Acesta este şi punctul de vedere exprimat 
de G. Patterson (1980), care a realizat mai multe experimente în acest sens, surprinzând 
faptul că, atunci când copiii nu sunt pedepsiţi când încalcă regulile, ei tind să devină 
delincventi. 

Există şi puncte de vedere care avansează ideea că există situaţii in care copiii nu sunt 
doar o parte pasivă a procesului de adoptare a conduitelor infractionale, ei având 
capacitatea să le creeze, să stabilească modele comportamentale negative, pe care să le 
impună celorlalţi covârstnici şi chiar adulţilor. 

Dintr-un alt unghi de vedere decât cel exprimat de psihanaliză şi teoriile învăţării 
sociale, teoriile etichetării sociale încearcă să elucideze mecanismele sociale care conduc 
la producerea comportamentului deviant infracţional. 

Potrivit acestei abordări, comportamentul deviant infracţional nu este altceva decât 
un produs al etichetării sociale. Reacţia socială este responsabilă de fenomenul etichetării, 
prin impunerea şi adoptarea de către indivizi a unui astfel de tip de comportament. 

A. Bandura (1986), unul dintre cei mai importanţi creatori ai teoriei învăţării sociale, 
considera că, în bună măsură, achiziţionarea comportamentului agresiv de către copil 
este rezultatul unei îndelungi serii de mecanisme psihice, în care imitatia şi modelarea 
Joacă un rol primordial. Potrivit lui Bandura, agresivitatea şi dependenţa ca trăsături de 
personalitate sunt învăţate de către copil ca urmare a participării sale la un veritabil 
spectacol, prin sistemul de pedepse şi recompense, în care este implicat în mod direct. 


1. Este moral şi corect ca acele persoane care sunt etichetate ca fiind delincventi, 
infractori să fie corect observați de către societate. 

2. Ca urmare a observării, monitorizării lor, ei trebuie să primească reacția corectă, 
obiectivă. 

3. De multe ori, procesul de etichetare este o reuşită, dar există şi cazuri în care acesta 
se soldează cu eşec. 

4. Între cel etichetat şi ansamblul legitim al societății, comunității trebuie să se instituie 
un dialog, o negociere prin care prejudecățile, ipocriziile să fie eliminate, iar discri- 
minarea să nu se insinueze într-o pedeapsă nedreaptă. 


4.3.3. Tipologii şi caracterizări ale comportamentului infracţional 


4.3.3.1. Abordarea psihiatrică a personalităţii şi comportamentului 
infracţional 


Produs, pentru cei mai mulţi dintre psihologi, al personalităţii individului uman, com- 
portamentul infracţional are în conţinutul său de manifestare o multitudine de elemente 
cu un pronunţat caracter patologic. Observaţia clinică experimentală şi experimentul 

social au adus în acest sens numeroase date care să ateste că, într-o măsură semnificativă, 
conduitele indezirabile sunt strâns legate de distorsiuni şi tulburări ale structurii perso- 
nalitatii indivizilor. 

În secolul al XIX-lea, Philippe Pinel introducea noţiunea de personalitate anormală 
într-o carte de referinţă, Mânia fără delir (1801). Delirul era considerat de medicul 
francez un semn clinic al manifestării unei tulburări psihice psihotice, în timp ce termenul 
mânie, mult mai larg, desemna înţelesul de „nebunie”. Pentru Pinel, asertiunea „perso- 
nalitate anormală” era atribuită tuturor acelor indivizi care nu erau „nebuni”, pentru că 
funcţiile lor intelectuale erau active şi intacte, dar prezentau tulburări dispozitionale, izbucniri 
nervoase necontrolate, acționau impulsiv, iar uneori aveau ieşiri de furie criminală. 

Continuând pe această linie, Benjamin Rush, un celebru medic american, arăta în 
lucrarea sa din anul 1812, Deranjamentul facultăților morale (Ionescu, 1997), că există 
indivizi care se bucură de o rațiune sănătoasă şi de un intelect bun, dar se comportă total 
imoral, fără ruşine, iresponsabil. 

Pentru majoritatea cercetătorilor şi observatorilor din secolul al XIX-lea, caracterul 
imoral al conduitelor şi comportamentul infracţional înseamnă tulburări de ordin emo- 
tional afectiv. În opinia lui J.D. Esquirol (Ionescu, 1997), pacienţii nonpsihiatrici erau 
incluşi însă şi în categoria distorsionării actului de gândire, nu numai a celui emoţional 
afectiv, personalitatea acestora fiind tulburată. 

Medicul englez J.C. Pritchard (1935) lansează conceptul „nebunie morală”, expri- 
mând cel mai bine acest grup de tulburări ale personalităţii, cu grave repercusiuni asupra 
comportamentului, generând in bună măsură devianta şi infractionalitate. 

Pentru J.C. Pritchard, nebunia morală se manifestă în următoarele condiţii : „persoana 
cu pervertire morbidă a sentimentelor, afectelor, înclinațiilor, dispozitiei, obiceiurilor 
defect remarcabil al intelectului ori al cunoaşterii sau al facultăţilor de raţionament, fără 
nici o idee deviantă sau halucinație”. 

Caracterul disocial şi perturbator al tulburărilor de personalitate este preponderent şi 
net exprimat de Pritchard, care în această direcţie subliniază : „excentricitatea compor- 
tării, obiceiuri singulare şi absurde, o propensiune de a executa acţiunile comune ale 
vieţii într-un mod diferit faţă de cel obişnuit este o trăsătură a multor cazuri de nebunie 
morală” (ibidem, p. 23). 

Acelaşi punct de vedere este exprimat şi de H. Maudsley (1885, apud Gelder, 1989), 
care insistă asupra caracterului delictual al comportamentului în cazul nebuniei morale, 
ca formă a tulburării de personalitate. În opinia lui Maudsley aceste persoane „nu au nici 
un sentiment moral adevărat, impulsurile şi dorinţele lor sunt egoiste, iar comportarea 
lor pare a fi generată de motive imorale”. 

În sfârsit, în anul 1891 este introdus de J.A. Koch conceptul de psihopatie, precum 
şi cel de inferiorioritate psihopatică, termeni care au făcut carieră în limbajul specializat 
al psihopatologiei şi psihiatriei. Astăzi, aceşti doi termeni au fost înlocuiţi de asertiunea 
tulburare de personalitate. Însă Koch a inclus în conţinutul psihopatiei toate acele condiţii 
comportamentale şi simptome care ulterior au primit denumirea de nevroză. 

Sub autoritatea ştiinţifică a lui E. Kraeplin s-a fondat la începutul secolulului XX 
nosografia psihiatrică modernă. Psihiatrul elveţian a structurat o cercetare nouă asupra 
tulburărilor de personalitate, descriindu-le ca anomalii constituţionale ale personalităţii, 
dar şi ca psihoze nedezvoltate. În opinia sa, tulburările de personalitate nu sunt altceva 
decât variante ale psihozelor afective şi paranoide, de care sunt legate biogenetic. 


104 TEORII 


În felul acesta, Kraeplin elaborează sistemul tipurilor de personalitate, care cuprinde 
formele : schizoid, cicloid, epileptoid şi senzitiv. 

Kraeplin realizează prima clasificare a tulburărilor de personalitate, pe care le împarte 
în şapte grupe : instabili, impulsivi, excentrici mincinoşi, escroci, antisociali şi cverulenti 
(certareti). Această clasificare apare în manualul său de psihiatrie Physique and character, 
P. Kegean, 1924. În opinia lui Kraeplin, comportamentul deviant infracţional avea un 
puternic determinism biologic genetic. 

Pentru psihiatrul german K. Schneider (1958), psihopatul este acel individ care îi 
chinuie pe ceilalţi, spre deosebire de nevrotic, care se chinuie pe sine. 

Totuşi, pentru K. Schneider, noţiunea de psihopatie se referă la toate acele persoane 
care au un comportament disocial, de fapt, această noţiune referindu-se la tulburarea 
antisocială a personalităţii lor. 

În lucrarea sa din 1939, psihiatrul scoţian D. Henderson vorbeşte despre „personalităţi 
inadecvate” şi „personalităţi creative”, clasificându-i pe psihopati în trei categorii : 


1. predominant agresivi, în care include psihopatii care sunt marcați de această pulsiune, 
pe care îi putem denumi propriu-zis agresivi sau heteroagresivi, şi pe cei suicidari, 
dependenţi de droguri sau de alcool, pe care îi putem denumi autoagresivi ; 

2. predominant pasivi sau inadecvati — persoane insensibile, schizoide, hipocondriace, 
instabile, mincinoase patologic ; 

3. predominant creativi, grup ce cuprinde indivizii cu anumite aptitudini, dar indivi- 
dualisti, care işi fac drumul in viaţă indiferent de mijloace, oameni mobilizatori, ce 
pot fi consideraţi conducători. Henderson dă şi exemple pentru această grupă, 
incluzându-i, de exemplu, pe Napoleon şi Ioana d'Arc, caracterizandu-i drept fanatici. 


Analiza conceptului de tulburare de personalitate se încheie cu cele două mari 
sisteme de clasificare a tulburărilor mentale, ICD-10 (1992) şi DSM-IV-R (1994). 
Pentru specialiştii OMS, cei care au elaborat sistemul de clasificare ICS-10, tulburările 
personalităţii sunt explicate ca „stări şi pattern-uri comportamentale semnificative clinic, 
ce tind a fi persistente şi sunt expresia stilului de viata şi a modului de relationare cu sine 
şi cu alţii caracteristcă unei anumite persoane” (ICM-10, 1992). 

Această definiţie este una colectivă şi se doreşte să aibă un caracter internaţional, 
fiind elaborată de experţi consideraţi că prezintă un înalt prestigiu profesional, repre- 
zentanti ai unui forum mondial, OMS. Din această perspectivă, definiţia elaborată 
pentru a fi acceptată trebuie să fie la cel mai înalt grad de validitate. 

O definiţie extensivă şi întru câtva comprehensivă este formulată de Asociaţia 
Psihiatrică Americană, conform căreia: „Tulburarea de personalitate este un pattern 
persistent de experienţă interioară şi comportament care deviază în mod clar de la 
aşteptările pe care le avem din partea insului ; acest pattern este pervaziv şi inflexibil, cu 
debut în adolescenţă sau timpuriu în viaţa adultă, stabil în timp şi care determină 
disfunctionalitate (DSM-IV-R, 1994). 

Modificarea de personalitate apare de regulă la vârsta adultă, în urma unei trăiri 
puternice, excesive şi prelungite sau în urma unei boli psihice severe. Spre deosebire de 
tulburarea de personalitate, care constituie o evoluţie, modificarea de personalitate este 
diferită. Sub aspect etiologic, tulburarea de personalitate are o origine plurifactorială, în 
timp ce modificarea de personalitate este rezultatul unor condiţii de viaţă excepţionale, 
dramatice şi chiar tragice. 

În observaţia clinică a comportamentului infracţional şi a formelor sale clinice de 
manifestare, interesul s-a deplasat de la aspectele morale spre cele periodico-infractionale, 
acesta este contextul în care au apărut noţiunile lui J.C. Prichard de inferioritate 
psihopatică şi psihopatie. În secolul XX, această noţiune de psihopatie avea în vedere 
atât perturbarea conduitei morale la indivizi, dar şi pe aceea de ignorare şi sfidare a 
normelor şi relaţiilor sociale. 

Conotatia morală a psihopatiei apare la alte două denumiri : anetopatie (caractero- 
patie) şi sociopatie. Aceste trei noţiuni şi-au disputat întâietatea cu şanse diferite în 
denumirea acestui grup nosografic situat între normal şi patologic. 

Pe de altă parte, aceşti termeni, fiecare cu un conţinut relativ specific, opun o 
anumită rezistenţă introducerii unei noi noţiuni de tulburare a personalităţii adoptată de 
ICD şi DSM. 


4.3.3.2. Abordarea psihosocială a personalităţii şi comportamentului 
infracţional 


S-au încercat nenumărate clasificări şi structurări tipologice ale personalităţii infractionale 
şi ale comportamentului său. 
Criteriile utilizate în acest demers sunt extrem de variate : 


a) În funcţie de gradul de conştientizare şi control al comportamentului criminal : 
- infractori normali ; 
- infractori anormali. 
b) În functie de tendinta de repetare a acțiunilor criminale : 
- infractori recidivisti ; 
- infractori nerecidivişti ; 
c) În funcţie de gradul de pregătire infractionala : 
- infractori ocazionali ; 
- infractori de carieră. 


L. Yablonski (1909) a folosit drept criteriu modul în care personalitatea infractorului 
afectează comportamentul său criminal, diferentiind patru categorii (criminali socia- 
lizati, criminali neurotici, criminali psihotici şi criminali sociopati) : 


1. Criminalii socializati prezintă tulburări emoţionale mai mult decât oricare altă per- 
soană care nu a întreprins un act infracţional. Contextul social în interiorul căruia 
învaţă reguli şi valori antisociale este cel care îl influenţează în direcţia compor- 
tamentului infracţional. Ei sunt cei care încalcă regulile sociale fără a fi neapărat 
violenti din punct de vedere fizic. 

2. Criminalii neurotici înfăptuiesc actele deviante sub imperiul compulsiunilor neurotice. 
Neuroticul sau nevroticul are o percepţie a lumii aflată totuşi sub controlul proceselor 
de gândire, iar capacitatea acestuia de a testa realitatea este normală. Acesti infractori 
sunt conştienţi de răul pe care-l produc. Impulsivitatea anxioasă a acestor persoane îi 
determină să aibă un raport incorect, violent, agresiv cu ceilalţi. Distorsiunile de 
personalitate, inadecvarea subiectiv-interioară a emoţiilor şi sistemul de valori distor- 
sionat îi determină pe aceşti infractori să comită infracţiunea. 

3. Criminalii psihotici sunt victimele unei dezordini interioare profunde, structura lor 
de personalitate fiind în multe situaţii prăbuşită. Capacitatea lor de a testa realitatea 
este profund alterată, de aceea raportarea la ea se face agresiv, violent. 

4. Criminalii sociopati sunt structuri de personalitate compulsiv-obsesive, profund 
egocentrice. Personalitatea acestora este insensibilă, iar egoismul face parte din 
strategia lor. Sunt manipulatori şi diversionişti, încercând să constrângă victimele 
pentru a ceda dorinţei lor crude de a-i subordona, de a-i controla şi domina. Aceşti 
indivizi sunt greu de identificat, pentru că sunt plasați clinic la graniţa dintre normal 
şi patologic, fiind excelenți simulatori ai stării de normalitate. 


Încercările de clasificare a infractorilor prezintă o deosebită importanţă atât sub 
aspect teoretic, cât şi sub aspect practic. Sub aspect teoretic, acest demers duce la 
elaborarea unor modele explicative privind felul în care se structurează personalitatea 
infractorului şi în acelaşi timp, are o valoare prospectiv-participativă cu privire la 
formarea, evoluţia lor în timp. Dimensiunea practică e dată de faptul că acest demers 
ajută la organizarea controlului social al infracţiunilor, la preventia şi suportul psihosocial 
al comportamentului infracţional. 

În acest fel, consilierul de probaţiune are la dispoziţie patternuri explicative, dar şi 
instrumente de prevenire şi suport de consiliere a fenomenului infracţional, el având 
acele competenţe de excepţie pentru ca munca lui să devină eficientă. 


Întrebări şi discuții 


1. Ce spune şcoala criminologică clasică despre comportamentul infracțional? 
Cât de actual consideraţi că este punctul de vedere al lui E. Durkheim în ceea ce 
priveşte etiologia comportamentului deviant uman? Construiti un studiu de caz. 

3. Ce spune teoria învăţării sociale a lui A. Bandura despre achiziționarea comporta- 
mentelor agresive? Cum poate fi utilizată în activitatea de consiliere în probaţiune? 

4. De ce este nevoie de utlizarea sistemelor internaţionale de clasificare a tulburărilor 
mentale (DSM-IV-R şi CIM-X) în activitatea de consiliere în probaţiune? 


Bibliografie 


*%* 1992, Classification of Mental and Behavioral Disorders. Clinical description and Diagnostic 
Guidelines (ICD-10), World Health Organisation, Geneva. 

*** 1994, Diagnostic and Statistical Manual of Mental Disorders (DSM-IV-R). 

Allport, G., 1991, Structura şi dezvoltarea personalităţii, Editura Didactică şi Pedagogică, 
Bucureşti. 

Bandura, A., 1986, „The social learning perspective, mechanism of aggression”, în H. Toch, 
Psychology of crime and criminal justice, Waveland Press, Illinois. 

Bogdan, T., 1973, Probleme de psihologie judiciară, Editura Stiinţitică, Bucuresti. 

Eysenck, H.J., 1967, The biological basis of personality, Thomas, Springfield. 

Eysenck, H.J., 1969, Personality structure and measurement, Routledge and Kegan Paul, Londra. 

Gelder, M., 1989, „Personality Disorder”, in Oxford Textbook of Psychiatry, Oxford University 
Press, Oxford, New York, Melbourne. 

Gelder, M.; Ciath, D.; Mayern, R., 1989, Personality Disorder, Kulbourne, Oxford University 
Press, Oxford. 

Glueck, S.; Glueck, E., 1956, Physique and delinquency, Harper and Row, New York. 

Gray, G.A., 1991, „Neural Systems, emotion and personality”, in J. Madden (ed.), Neurobiology 
of lerning, emotion and affect, pp. 273-306, Raven Press, New York. 

Henderson, D., 1939, Psychopatyc status, Chapman and Hal, Londra. 


PSIHOLOGIA COMPORTAMENTULUI INFRACTIONAL 107 


Ionescu, G., 1997, Tulburările personalităţii, Editura Asklepios, Bucuresti. 

Jung, C.G., 1926, Psychological Types, Harcourt, Brace, New York. 

Jung, C.G., 1948, On psychic energy, vol. 8, Princeton U.P, Princeton, New Jersey. 

Kegean, P., 1924, Physique and character, Londra. 

Marcuse, H., 1996, Eros şi civilizaţie, Editura Trei, Bucureşti. 

Miller, M.B., 1958, „Lower-class culture as a generating milieu of gang delinquency”, Journal of 
Social Issues. 

Mitrofan, N., 1992, Psihologie judiciară, Editura Şansa, Bucureşti. 

Patterson, G., 1980, „Children who steal”, în T. Hirschi, M. Gottfredson, Understanding crime : 
Current theory and research, Beverly Hils. 

Pritchard, J.C., 1935, A treatise on sanity and other disorders affecting the mind, Shervood, 
Gilbert - Piper, Londra. 

Reckless, W., 1961, The Crime Problem, Prentice Hall, New York. 

Rogers, C., 1951, Client centred therapy : Its current practice, implications and theory, Houghton 
Mifflin, Boston. 

Rogers, C., 2008, A deveni o persoană, Editura Trei, Bucuresti. 

Schneider, K., 1958, Psychopatic personalities, Cassel, Londra. 

Sheley, J.F., 1985, America’s crime problem: An introduction to criminology, Wadesworth, 
Belmar. 

Sutherland, E., 1970, Principles of criminology, Lippincot, New York. 

Wilson, Q.J.; Hernstein, J.R., 1984, Crime and Human Nature, Simon and Schuster, New York. 

Yablonski, L., 1909, Criminology, crime and criminality, Harper Collins Publishers, Inc., New 
York. 

Zuckerman, M., 1991, Psychobiology of personality, Cambridge University Press, Cambridge. 


Capitolul 5 


Psihopatologia infractorilor 


Luminiţa Mihai 


În activitatea sa, consilierul de probaţiune este pus în situaţii dintre cele mai dificile. 
Una dintre aceste situaţii este când lucrează cu o persoană în supraveghere care la un 
moment dat a început să îşi schimbe comportamentul, să se comporte bizar. Unele dintre 
aceste persoane pot avea în antecedente un diagnostic psihiatric, altele au pentru prima 
dată o simptomatologie care ridică o problemă. Ar trebui puse următoarele întrebări : 
cât de agresivi sunt aceşti infractori ? La ce ar trebui să mă aştept din partea lor ? Cu cine 
ar trebui să colaborez în această situaţie ? 

Pentru aceste situaţii, consilierii de probaţiune au solicitat o pregătire specială sau 
chiar o specializare. În Statele Unite, pornind de la modelul instanţelor privind drogurile, 
au fost înfiinţate şi instanţe pentru persoanele cu tulburări psihice. Se are în vedere 
observaţia că numai încarcerarea nu rezolvă problemele şi că aceste persoane necesită 
tratament specializat şi pe toată durata evoluţiei tulburării psihice. Psihiatria comunitară 
interacționează cel mai frecvent cu sistemul justiţiei criminale (penale) (Breakey, 2001). 

Probatiunea medico-legală psihiatrică a cunoscut în decursul evoluţiei societăţii 
omeneşti mari oscilaţii, fiind legată organic de structura socială a epocilor şi statelor şi 
implicit de evoluţia conceptelor de drept, mărturie fiind o serie de coduri şi legi existente 
cu mult înaintea erei noastre (Beliş, 2006). Expertiza psihiatrică medico-legală este 
obligatorie în cazul săvârşirii infracţiunii de omor sau când există suspiciunea unei 
tulburări psihice. 

În modelul american, pacienţii arestaţi pot pleda ,,vinovati” şi să fie condamnaţi la 
probaţiune psihiatrică. În cazul acestei alternative, pot fi condamnaţi la o perioadă de 
probă cu un interval minim sau fără încarcerare, cu condiţia specială ca pacientul să 
accepte tratamentul psihiatric şi medicatia recomandată (Breakey, 2001, p. 257). 

Patologia psihiatrică ce interesează activitatea unui consilier de probaţiune este legată 
de practica expertizei medico-legale psihiatrice a infractorilor cu întârziere mintală, a 
infractorilor psihotici, a celor psihopati, a celor toxicodependenti, aici intrând şi consu- 
mul de alcool, nu numai cel de droguri ilegale. 

O particularitate a probatiunii psihiatrice o reprezintă confidentialitatea. Specialistul 
din domeniul sănătaţii mintale este necesar să discute despre condiţia de confidentialitate 
limitată, aceasta însemnând ca, în anumite condiţii, şi anume când tribunalul îi cere, pot 
să fie divulgate anumite date legate de tulburare (Breakey, 2001, p. 257). 

Codul penal, art. 31: „Nu constituie infracţiune fapta prevăzută de legea penală dacă 
făptuitorul, în momentul săvârşirii faptei, fie din cauza alienatiei mentale, fie din alte 

cauzeprevede la a nu putea să-şi dea seama de acţiunile sau inactiunile sale ori nu putea 
fi stapân pe ele” (Beliş, 2006). 

Dacă ascultăm persoanele care ne spun că o voce puternică le comandă să se arunce 
de la fereastră sau de pe bloc pentru că numai aşa îşi pot salva familia de toate relele, să 
dea foc propriei casei pentru că aici sunt adăpostite duhurile rele sau să omoare o 
persoană care le-a fost prieten până atunci pentru că au impresia că are relaţii intime cu 
soţia, oare aceste situaţii se încadrează în ceea ce numim „normalitate” sau prezintă 
tulburări care necesită o evaluare psihiatrică ? 

Omul simplu de la sat a învăţat să facă distincţie între diferite tulburări, şi anume 
„prostul satului” şi „nebunul satului”. Primul reprezintă persoana cu retard mintal 
(oligofren), iar cel de-al doilea prezintă o tulburare psihică majoră (psihoză), şi anume 
schizofrenie. 

Dacă aceste persoane înfăptuiesc infracţiuni, sunt pasibile de pedeapsă? Cine eva- 
luează severitatea tulburării ? 

În acest moment, consilierul de probaţiune trebuie să culeagă următoarele informaţii 
legate de istoricul psihiatric şi de starea mentală pentru a putea întocmi o solicitare de 
evaluare de specialitate. Datele trebuie să fie obiective şi este bine să fie notate expresiile 
folosite de inculpat. 

Care sunt informaţiile legate de istoricul psihiatric pe care consilierul de probaţiune 
este important să le culeagă? Primele informaţii se referă la istoricul psihiatric al 
inculpatului şi conţin următoarele date : 


a) identificarea ; 

b) acuza principală ; 

c) istoricul bolii prezente ; 

d) boli din antecedente ; 

e) istoricul personal (schema istoricului psihiatric, apud Kaplan, Sandock, 2001, p. 14) 


După datele de identitate pe care deja le cunoaştem (vârstă, sex, ocupaţie, origine 
etnică, religie), este important să culegem informatii despre istoricul bolii. Ne interesăm 
dacă individul a mai fost internat într-un spital general sau într-unul pentru boli mintale, 
pentru ce motive a fost internat, dacă ştie ce tratament a urmat, cum s-a simţit în urma 
tratamentului, cât a durat internarea, dacă a continuat tratamentul după externare, dacă 
a consultat şi alţi medici. Întrebăm dacă este consumator de alcool sau droguri şi dacă 
este în evidenţa unui medic psihiatru. 

După ce am cules aceste date, punem întrebări despre modul cum au început acum 
aceste stări (simptomele), de cât timp, dacă a consultat pe cineva sau şi-a administrat din 
proprie iniţiativă medicatie şi dacă poate să spună ce anume (se notează numele comercial 
al medicamentului/medicamentelor). Este important să notăm ceea ce spune pacientul, şi 
nu să interpretăm pentru a nu modifica sensul problemei. Cerem să ne descrie cu 
propriile cuvinte ceea ce simte. Încercăm să aflăm dacă au fost evenimente importante în 
această perioadă care ar fi putut precipita evenimentele (certuri cu membrii familiei, 
perchezitii, deces). 

O informaţie importantă este dacă în familie mai sunt şi alte persoane care au 
prezentat simptome asemănătoare sau care au fost internate în spital sau au urmat un 
tratament pentru o tulburare psihică. Ne interesăm dacă au existat perioade în care nu a 
putut să lucreze sau a fost în concediu medical pentru o perioadă mai lungă de timp sau 
chiar pensionat temporar. 

O altă etapă importantă este să încercăm să identificăm cât de afectată este starea 
mintală. Aceasta constă în culegerea unor date despre starea actuală a inculpatului, cu 
sublinierea comportamentelor indezirabile şi care ridică suspiciuni consilierului de 
probaţiune că ar putea să fie o tulburare psihică. Pentru aceasta, observaţiile trebuie să 
fie clare, obiective, şi nu influențate de părerea noastră, deci notăm ceea ce spune el şi 
nu ceea ce credem noi că vrea să ne spună. Ne centrăm pe următoarele aspecte, pe care 
le poate evalua un consilier de probaţiune : 


Descrierea generală : prezentare (aspect), comportament şi activitate manifestă, atitudine. 
Expresia emoţională : dispoziţie, afect, adecvarea afectelor. 

Vorbirea. 

Gândirea şi percepţia : procese de gândire, conţinutul gândirii. 

Senzorium : conştiinţă, orientare şi memorie, atenţie şi concentrare, citit şi scris, 
abilităţi vizio-spatiale, gândire abstractă (schema examinării stării mintale, apud 
Kaplan, Sandock, 2001, p. 15) 


Descrierea generală. Ne interesează cum este îmbrăcat, igiena, comportamentul. 
Dacă stă într-un loc, dacă este agitat, dacă se mişcă în permanenţă, dă din mâini şi 
picioare. Atitudinea : dacă stă încovoiat, cu privirea în jos sau, din contră, este detaşat. 
La o femeie, ne interesează dacă este îmbrăcată excentric cu frunze în piept sau în păr, 
dacă este fardată puternic, toate acestea putând sugera un episod maniacal. Dacă 
îmbrăcămintea este şifonată, murdară, iar ţinuta este neglijentă, poate sugera consumul 
de alcool, depresia, dementa şi chiar schizofrenia. O scădere în greutate marcată poate 
sugera fie un consum recent de droguri ilegale sau o afecţiune somatică gravă. 

Vorbirea. Acordăm atenţie vitezei şi volumului, şi nu conţinutului. O vorbire lentă, 
şoptită poate să sugereze o depresie. Din contră, o vorbire rapidă sugerează o manie, dar 
poate fi prezentă şi la persoanele anxioase. Este important dacă apar neologisme în 
exprimare sau cuvinte inventate de inculpat. Pot să apară tulburări în fluxul vorbirii, 
blocaje sau trecerea rapidă de la un subiect la altul, care pot sugera o fugă de idei. 

Expresia emoţională. Este important să notăm ce spune inculpatul. De exemplu, „mă 
simt trist”. Notăm această expresie, iar alături subliniem şi expresia facială, tonalitatea 
vocii, postura. Este necesar să subliniem dacă afirmaţia este concordată cu comunicarea 
nonverbală. Notăm gândurile pesimiste şi dacă sunt însoţite de plâns. 

Pentru o notare cât mai corectă a simptomelor şi semnelor pe care le observă 
consilierul de probaţiune, a problemelor din zona emoţională, vom descrie semiologia 
stărilor afective. 

DSM-IV-TR recomandă ca termenul afect să fie folosit pentru stările de scurtă 
durată, iar cel de dispoziție pentru cele prelungite. 

Modificările tulburărilor afective pot fi crescute sau scăzute în intensitate şi poartă 
numele de hipotimie si hipertimie. 

Hipotimia reprezintă o scădere în grade variate a tensiunii afective şi a elanului vital 
până la apatie şi indiferenţă. Indiferenta reprezintă dezinteres pentru lumea exterioară şi 
o slabă modulare a paletei emoţionale, iar apatia lipsa de tonalitate afectivă şi dezinteres 
auto- şi alopsihic. Se întâlneşte în oligofrenii, stări de deteriorare cognitivă, TCC, stări 
confuzionale. 

Hipertimiile negative : 


AUN- 


e Depresia presupune o dispoziţie deprimată, lipsă de voiosie, ideatie lentă, cu conținut 
trist, dureros, mimica şi pantomimica exprimând concordant conţinutul dureros al 

trăirilor. Depresia este expresia unei stări patologice de intensitate psihotică sau 
nevrotică şi nu trebuie confundată cu reacţiile de deprimare determinate de situaţii de 
doliu, pierderi materiale, insuccese, deceptii. 

e Depresia de intensitate nevrotică este declanşată psihogen şi se manifestă prin stări de 
tristeţe prelungită, lipsă de initiativa, intoleranţă la frustrări, scăderea apetitului 
alimentar, insomnie, tulburări de dinamică sexuală, iritabilitate, anxietate. Se întâl- 
neste in neurastenie, isterie, stări de epuizare. 

e Depresia de intensitate psihotică. Fiecare din elemente ating intensitatea maximă, 
modificând personalitatea şi comportamentul în sens psihotic. 

e Dispozitia depresivă este trăită ca un vid, lipsă totală a contactului şi rezonantei 
afective cu lumea pe care o simte ca ceva dureros, mergând până la pierderea 
interesului pentru lucruri şi oameni. 


Când depresia este însoţită de anxietate, se manifestă prin nelinişte motorie, agitaţie, 
atingând paroxismul în raptusul depresiv, care este însoţit de acte impulsive 

Hipertimiile pozitive. Euforia presupune o puternică încărcătură afectivă pozitivă, 
prin exagerarea dispozitiei în sensul veseliei, a stării de plenitudine, de bine general, de 
putere, însoţită de fugă de idei, logoree, ironii şi glume deseori contagioase, mimică 
expresivă, bogată, gesturi largi şi variate, exagerare a nevoilor în special cele sexuale). 

Un evantai euforic îl întâlnim în cazul intoxicatiilor uşoare cu alcool, cocaină, cafea, 
în stări nevrotice prin suprasolicitare şi în stări subfebrile. În forma autentică poate fi 
întâlnit în fazele maniacale ale bolii afective bipolare, în stările dementiale senile sau în 
oligofrenii. 

Când variațiile normale ale afectivității nu sunt pierdute, ci doar reduse, se descrie 
tocirea sau aplatizarea afectivă. 

Când variațiile sunt excesiv de abrupte, rapide, vorbim despre Jlabilitate afectivă. 
Într-o formă severă, folosim termenul de incontinentd emoţională se caracterizează prin 
trecerea rapidă sau incoercibilă de la starea emoţională la opusul ei. 

Tulburările predominant calitative - paratimiile - se caracterizează prin reacţii 
afective aberante şi inadecvate, uneori paradoxale faţă de motive, situaţii sau evenimente. 
De exemplu, o situaţie afectivă negativă, întâmpinată cu veselie şi invers. Răspunsuri 
afective aberante : 


— inversiunea afectivă: în reacţiile afective univoc negative, în sensul că bolnavul 
dezvoltă o stare de ostilitate fata de persoanele pe care înainte de îmbolnăvire le 
iubea. Se întâlneşte în cazul schizofreniei şi al delirului de gelozie ; 

- ambivalenta afectivă — trăirea simultană a două sentimente antagoniste. Coexista 
uneori, într-o aparentă concordanţă, stări afective opuse : dragostea şi ura; atracţia 
şi repulsia, dorinţa şi teama faţă de acceaşi persoană sau situaţie. Se întâlneşte în 
schizofrenie. 


Care sunt tulburările de gândire care pot fi identificate sau pot ridica suspiciuni unui 
consilier de probaţiune, astfel încât să solicite consultul de specialitate sau chiar expertiza 
psihiatrică ? 

Pentru prezentarea mutiplelor forme de tulburări de gândire, folosim următoarea 
schemă : 


1. tulburări de ritm şi coerență (accelerarea sau încetinirea ritmului ideativ, coerenţa şi 
incoerenta ritmului ideativ) 

2. tulburări ale conţinutului gândirii (idei delirante, idei prevalente, idei dominante, idei 
obsedante) 
3. tulburări ale expresiei verbale şi grafice ale gîndirii (Predescu, 1976). 


Tulburări de ritm şi coerenţă ale gândirii: accelerarea ritmului ideativ poartă 
denumirea de fugă de idei şi se caracterizează prin faptul că asociaţiile se fac la 
întâmplare, după aspecte superficiale, după asonanta, rimă, localizare în timp şi spaţiu 
sau după contraste facile. Bolnavii vorbesc mult, cu voce tare, iar în formele de exacerbare 
extremă asocierile îşi pierd total legăturile logice formale, ajungându-se la o stare de 
incoerenta a gândirii). Se întâlneşte în sindroamele maniacale, în schizofrenie, în faza de 
excitație psihomotorie, în PGP (faza de debut), în stări de ebrietate, intoxicații uşoare, 
stări nevrotice, în stări de oboseală marcată şi de surmenaj. O formă particulară a 
accelerării ritmului ideativ este mentismul, care se caracterizează prin depănarea rapidă 
incoergibilă a reprezentărilor şi ideilor. Faţă de acestea, bolnavii sunt critici, fac efort 
să-şi stăpânească gândurile, însă nu reuşesc. Poate fi observat în stările de mare tensiune 
nervoasă, în stările de oboseală pronunţată, in intoxicatiile uşoare cu cofeină, alcool sau 
tutun, în schizofrenie (sindromul de automatism mental, când bolnavul are convingerea 
că este influenţat de cineva). 


— incoerenta gândirii — propoziţiile şi frazele păstrează forma gramaticală corectă, dar 
nu mai au nici un înţeles. Forma extremă este numită salată de cuvinte: bolnavul 
exprimă o serie de cuvinte sub forma unui amestec lipsit total de conţinut logic şi 
alteori ia aspect de verbigeratie (repetarea stereotipă a aceleiaşi propoziţii, fraze sau 
cuvinte frecvent lipsite total de înţeles). Se întâlneşte în schizofrenie, stări dementiale 
avansate, tulburări de conştiinţă ; 

— încetinirea ritmului ideativ presupune o exprimare lentă, cu răspunsuri întârziate, 
fiind necesară repetarea întrebării pentru a obţine un răspuns. Lentoarea ideativa 
înseamnă exprimarea în ritm lent (bradilalie), cu o voce de intensitate scăzută şi este 
resimţită de bolnav ca o scădere cvasiglobală a funcţiilor psihice (bradipsihie). În 
forme uşoare apare în stările de epuizare fizică şi psihică, în perioadele de conva- 
lescenţă. În forme grave apare în neurologie (encefalite, boala Parkinson) şi în 
psihiatrie (schizofrenie, depresie, oligofrenie). O formă particulară este vâscozitatea 
psihică, ce apare în epilepsie. În cazul barajului ideativ, ritmul ideativ încetează 
brusc, pentru câteva secunde, după care cursul gândirii poate fi reluat. Se întâlneşte 
în schizofrenie. Dispariția fluxului ideativ se întâlneşte în stările comatoase. A mai 
fost descrisă în stări de idiotie şi demenţă şi chiar în epilepsie (Predescu, 1976). 


Tulburările de conţinut ale gândirii : sunt cele mai interesante subiecte din psihopato- 
logie, pentru că discursul bolnavului psihic, răspunsurile sau relatările sale frapează în 
cea mai mare măsură interlocutorul. În analiza conţinutului gândirii sunt necesare unele 
precizări notionale, şi anume precizarea acceptiunii de idee: dominantă, obsedantă, 
prevalentă, delirantă. 


1. Ideea dominantă - prin reversibilitatea ei, se înscrie în sfera normalului. După o 
discuţie, o lectură, un spectacol, o idee se poate detaşa şi se impune într-un anumit 
moment al gândirii. 

2. Ideea obsedantă — idee ce izbucneste, irupe, asediază gândirea şi se impune in 
conştiinţă, desi individul este în dezacord cu ea. Stranie şi contradictorie faţă de 
situaţia şi personalitatea sa, acesta îi recunoaşte caracterul parazitar sau patologic, 
luptă pentru înlăturarea ei, de multe ori fără a reuşi să o învingă. 


3: 


b) 


c) 

Ideea prevalentă - se caracterizează nu numai prin poziția dominantă în câmpul 
conştiinţei, prin neconcordanta şi semnificația aberantă, ci şi prin faptul că orientează 
şi diferențiază cursul gândirii. În plus, celelalte idei, în loc să se opună, să o 
contrazică, gravitează în jurul ei, sprijinind-o şi aducându-i noi argumente. Întâm- 
plările din realitate sunt luate drept argumente, iar ideea prevalentă este în concordanţă 
cu personalitatea individului. Se întâlneşte în stările reactive de intensitate psihotică, 
epilepsie, alcoolism şi stări predelirante. 

Ideea delirantă - evoluează pe un fond de claritate a conştiinţei. Ea nu corespunde 
realităţii, cu care se află în opoziţie evidentă şi pe care o exprimă în mod deformat. 
Pune stăpânire în mod brusc sau insidios pe conştiinţa individului, căruia îi schimbă 
comportamentul, şi se menţine în ciuda contradictiilor evidente cu realitatea. Prin 
idee delirantă mai înţelegem judecatile şi rationamentele ce reflectă în mod eronat 
realitatea şi modifică în sens patologic concepţia despre lume şi comportamentul 
bolnavului. 


Sub aspectul conţinutului tematic, ideile delirante se clasifică astfel (Predescu, 1976) : 


idei delirante expansive — idei de mărire şi bogăţie (grandoare), când pacientul se 
consideră bogat, dotat cu însuşiri deosebite, idei delirante inventive, idei delirante de 
reformă, idei de filiaţie (convingerea că sunt descendenţii unor familii renumite), idei 
erotomanice (convingerea că este iubit de o persoană de obicei cu un nivel socio- 
cultural superior şi căreia îi atribuie în mod deliberat sentimente de dragoste ; sunt 
rare, dar apar mai frecvent la femei, idei mistice sau religioase ; 

idei delirante depresive — idei de persecuție (că sunt urmăriţi, supravegheați şi că se 
complotează împotriva lor); idei de revendicare (convingerea unei nedreptati, un 
sentiment perpetuu de frustrare), idei de gelozie (sunt mai frecvente la bărbaţi ; când 
sunt reale, pot duce la un comportament agresiv, periculos, îndreptat împotriva 
partenerului), idei de relaţie (obiectele, evenimentele, oamenii din jur au o semni- 
ficaţie personală pentru pacient; de exemplu, este convins că e o remarcă auzită la 
televizor îi este adresată lui), idei de autoacuzare şi vinovăţie (apar la persoanele 
depresive ; păcatele personale vor atrage furia divină asupra familiei), idei de trans- 
formare şi posesiune, idei de negatie - înţelesul a fost extins şi la idei persistente (de 
exemplu, cariera lui s-a sfârşit, iar el este pe pragul morţii), idei privind cedarea funcţiilor 
organice (intestinele sunt blocate cu materii în putrefacție, ca în sindromul Cotard) ; 
idei delirante mixte — motivarea este dată de tonalitatea ambiguă afectivă, fondul pe 
care evoluează aceste idei de influenţă (variantă a delirului de interpretare). Pacientul 
crede că acţiunile sale, Impulsurile, gândurile îi sunt controlate de o forţă exterioară, 
ideile metafizice, cosmogonice sunt orientate spre elucidarea originii vieţii, a lumii, 
a sufletului, a reîncarnării. 


Perceptiile pot suferi modificări în ceea ce priveşte intensitatea şi calitatea (Predescu, 


1976). 


Iluziile realizează o reflectare denaturată a obiectelor şi fenomenelor, caracteri- 


zându-se prin obiectualitate şi fiind generate întotdeauna de un excitant real. Cu alte 
cuvinte, poate fi definită ca o percepţie falsă. Iluziile pot fi: exteroceptive (vizuale, 
auditive, gustative, olfactive), proprioceptive şi interoceptive. 


Iluziile vizuale sunt cele mai frecvente şi constau în impresia de deformare a obiec- 


telor, care pot fi mai mari, mai mici, alungite sau lărgite. Tot aici sunt incluse falsele 


114 TEORII 


recunoaşteri, când persoanele sunt greşit identificate. La oamenii normali, confuzia 
persoană este revizuită, corectată în stări confuzionale sau maniacale. 

Iluziile auditive ocupă locul al doilea în ordinea frecvenţelor. Bolnavii au impresia că 
diferite zgomote sunt mai apropiate sau mai îndepărtate, mai puternice sau mai încete, 
iar zgomotele reale sunt percepute sub forma unor cuvinte injurioase. 

Iluziile gustative şi olfactive se deosebesc greu între ele, constând în perceperea 
eronată a gustului şi mirosului diferitelor substanţe. Iluziile pot fi întâlnite la bolnavi cu 
tulburări funcţionale sau leziuni ale receptorilor, la bolnavi cu stări febrile, care suferă 
de boli infecto-contagioase, la bolnavi cu diferite stări confuzionale, la nevrotici şi la 
bolnavii psihotici. 

Halucinatiile sunt definite clasic percepții fără obiect. 

Halucinatiile propriu-zise sunt tulburări ce corespund integral definiţiei. Ele se 
caracterizează prin proiecţie spaţială, convingerea bolnavului asupra realităţii, perceperea 
lor prin căi senzoriale obişnuite, un grad variabil de intensitate, claritate diferită, 
complexitate variabilă, durată, rezonanţă afectivă. 

Halucinatiile auditive se situează pe primul loc în ordinea frecvenţei la adult (la copil 
sunt halucinatiile vizuale) şi pot fi elementare (foşnete, pocnete, tiuituri), comune (când 
bolnavul le identifică cu sunete bine definite, cum ar fi lătratul unui câine, scârţâitul 
uşii), verbale sau complexe - bolnavul percepe voci sau cuvinte. Ele pot fi episodice sau 
permanente, favorabile sau defavorabile. Le întâlnim în bolile neurologice, în stările 
confuzionale, în deliruri toxice sau în boli psihice (schizofrenie, puseuri depresive). 

Halucinaţiile vizuale sunt definite ca percepții vizuale ale unor obiecte, fiinţe inexis- 
tente în acel moment în realitate. Ele sunt trăite cu un intens dramatism şi pot fi 
elementare (puncte luminoase, scântei), complexe (percepute ca figuri şi obiecte informe 
sau bine definite), scenice (statice sau în mişcare). 

Halucinatiile pot apărea în boli afective severe, schizofrenie, tulburări organice. De 
exemplu, dacă halucinatiile auditive sunt la persoana a treia, cel mai des sugerează că 
este vorba despre schizofrenie („ea se spală pe faţă”, „el vrea să facă dragoste cu ea”). 
Halucinatiile la persoana a doua se adresează pacientului şi sunt imperative (,,loveste-1” 
sau ai să mă omori”). Dacă sunt depreciative („esti un ticălos”), poate fi vorba despre 
un episod depresiv sever. 

Pseudohalucinatiile (halucinatiile psihice) nu se proiecteză în afară, ci se petrec in 
minte, în interiorul corpului, bolnavii fiind convinşi de realitatea lor, şi sunt rezultatul 
unor acţiuni impuse, care vin din afară. Bolnavii vorbesc despre voci „speciale”. 
Pseudohalucinatiile auditive se manifesta sub forma unor voci interioare, asemenea unui 
„ecou” sau o „sonorizare a gândirii”. 

Constiinta. Este impotant să aflăm dacă inculpatul se simte (se crede) bolnav. Sunt 
situaţii în care inculpatul povesteşe „Încâlcit” sau pare perplex sau înficoşat este necesară 
linistirea persoanei şi abia ulterior se continuă culegerea informaţiilor. În cazul în care 
nu se linişteşte, este indicată contactarea apartinătorului. 

Orientarea şi memoria. Orientarea este evaluată prin întrebări legate de ziua, anul şi 
locul respectiv. Aceste lucruri le facem în mod normal de la început, dar dacă observăm 
o uşoară dezorientare, o notăm şi putem pune întrebări despre persoane apropiate (sot, 
soţie), iar în ultimă instanţă punem întrebări legate de propria persoană. 

Atenția şi concentrarea. Atenţia este capacitatea de orientare selectivă în direcţia 
obiectului sau problemei în lucru. Concentrarea este capacitatea de a menţine această 
orientare (Gelder, 1994). 

După ce realizează evaluarea, consilierul de probaţiune ar trebui să poată răspunde la 
următoarele întrebări : 


Sunt prezente simptome psihorice (halucinaţii, deliruri) ? 

Prezintă tulburări de gândire (idei delirante) ? 

Situaţia evaluată este legată de consumul de droguri? 

Inculpatul este expus riscului de autoagresiune sau heteroagresiune ? 


Iată câteva situaţii speciale din timpul unei evaluări de care ar trebui să ţină cont 
consilierul de probaţiune (Kaplan, Sandock, 2001) : 


e Inculpatul doreşte să mintă? Simulează ? Poate face asta pentru un beneficiu primar 
sau secundar, din rolul de bolnav psihic. 

e Inculpatul este seducător? Comportamentul seductiv poate avea semnificaţii diferite : 
poate semnifica sentimente de inferioritate sau dorinţa de a păstra controlul şi dorinţa 
unui flirt sexual, poate chiar un câştig material. 

e Inculpatul poate fi violent? Dacă observați că devine agitat din ce in ce mai mult 
(începe să se plimbe prin încăpere, poate să loveasă în masă, în perete, devine violent 
verbal), este indicat să încetaţi interviul. În general, aceste simptome nu apar brusc, 
ci au o perioadă prodromală, cu o durată de aproximativ 30 de minute până la o oră. 

e Inculpatul este depresiv şi prezintă o ideatie suicidară ? În aceste situaţii, este bine să 
se discute despre planurile de sinucidere (este valabil pentru toţi bolnavii cu aceste 
idei). Să nu vă temeti că îi faceţi mai mult rău; dimpotrivă, trebuie să fie întrebaţi 
despre intenţie, planuri şi mijloace. Este important să verificaţi dacă sunt elemente 
psihotice. 


În cazul inculpatului psihotic, întrebările sunt clare, scurte. Dacă sesizati delirul, nu 
încercaţi să îl contraziceti. 

Discernământul este funcţia psihică de sinteză prin care persoana este în măsură să 
conceapă planul unei acţiuni şi urmările ce decurg din săvârşirea acesteia. Este deci 
capacitatea subiectului de a-şi organiza motivat activitatea (Beliş, 2006). 


5.1. Tulburarea de personalitate 


Termenul personalitate se referă la calităţile comportamentale stabile ale unui individ 
într-o mare varietate de circumstanţe. Dacă persoana s-a comportat mai întâi normal şi 
începe la un moment dat să se comporte anormal, se spune că are o tulburare mentală. 
Dacă însă comportamentul său a fost întotdeauna la fel de anormal cum este şi în 
prezent, se spune că are o tulburare de personalitate. Ceea ce la vârsta adultă denumim 
tulburare de personalitate la vârsta copilăriei este denumită tulburare de comportament. 

Comportamentul anormal se identifică prin faptul că datează de mulţi ani, este 
persistent, nu urmează evoluţia unor episoade de boală psihică, este evident dezadaptativ 
faţă de o gamă largă de situaţii personale şi sociale. 

În domeniul sănătăţii mintale, dar şi al sociologiei se discută mult despre tulburarea 
de personalitate, despre persoane psihopate sau psihopatie, persoane anormale, accce- 
ntuate (în accepțiunea lui Leohnard), deviante, patologice sau cu probleme (Lăzărescu, 
Nireştean, 2007). 

Clasificarea tulburărilor de personalitate se realizează în cele două sisteme taxinomice : 


1. sistemul european, reprezentat de Clasificarea Internaţională a Maladiilor (ICD-10) 
elaborată de OMS in 1992; 

2. sistemul american, reprezentat de Manualul de diagnostic şi statistică medicală 
(DSM-IV-TR), elaborat de Asociaţia Americană de Psihiatrie, 2000). 


Clasificarea bazată pe clustere este specifică clasificării DSM-IV-TR dar aceste 
grupe pot fi apreciate şi dintr-o dublă perspectivă, şi anume nosografică şi genetică 
(Ionescu, 1997). 


Tabelul 5.1. Tulburările specifice de personalitate 


ICD-10 (1992) DSM-IV-TR (2000) 


paranoidă 

Schizoidă cluster A 

Schizoidă (ciudati, excentrici) 
Antisocială 

Borderline cluster B 

Histrionică (dramatici, emoţionali) 


Sorginte paranoidă 
Psihotică schizoidă 


Sorginte disocială 
Psiho borderline 


Socială histrionică ai ai 
Narcisică 


Sorginte anxioasă 
Nevrotică dependentă 


Evitantă 
Dependentă cluster C 


Anancastă : SRI iza i ună 
Osesiv compulsivă (anxioşi, temători) 


Emotional instabilă 


Sursă: lonescu, 1997, p. 38. 


Conceptul actual de psihopatie este orientat în linii mari de subpopulatia infractionala, 
penitenciară, care încalcă regulile sociale şi morale, având de-a lungul vieţii anumite 
trasături de personalitate deviante şi un anumit model de manifestare longitudinal 
(Lăzărescu, Nireştean, 2007). 

Peste 80% din populaţia penitenciarelor prezintă o tulburare de personalitate de tip 
antisocial. Aceste persoane înşeală, manipulează pentru obţinerea unui profit personal, 
pot practica profesii ilegale. Sunt persoane care mint frecvent, escrochează, sunt agresive 
chiar şi faţă de persoanele apropiate (copii, soţie). Ele au dificultăţi în păstrarea locului 
de muncă, se pot angaja în consumul de substanţe legale (alcool) sau ilegale, nu au 
remuşcări şi nu sunt afectate dacă nu pot să susţină financiar familia. Sunt persoane cu 
multiple datorii pentru care însă nu îşi fac probleme. 

„Antisocialul ignoră expectatiile şi drepturile celor din jur, precum şi normele 
comunitare. Concepţia despre sine este „sunt unic şi omnipotent! ”, iar concepţia despre 
lume este „cei din jur există pentru a-mi servi interesele ! ” (Lăzărescu, Nireştean, 2007). 

Milton şi Davis (apud Lazărescu, Nireştean, 2007) descriu variante structurale 
dominante de intransigenta, stil caustic, hipercriticism, suspiciozitate, ostilitate, şi 
ostilitate paroxismală, care pot fi raportate la tulburări de personalitate paranoidă şi 
sadică. Sunt lipsiţi de empatie, cruzi fata de suferinţele apropiaților. Au o bună impresie 
despre propria persoană şi consideră munca sub demnitatea lor. 

Tabelul 5.2. Criterii de diagnostic pentru tulburarea de personalitate antisocială/disocială 


Tulburarea de personalitate antisocială 


A) Există un pattern pervaziv de disconsiderare 
şi violare a drepturilor altora ce apare de la 
vârsta de 15 ani, ca indicat de trei sau mai 
multe dintre următoarele aspecte : 

1. incapacitatea de a se conforma normelor 
sociale în legătură cu comportamentele legale, 
indicată de comiterea repetată a unor acte care 
constituie motive de arest ; 

2. incorectitudinea, indicată de mintitul repetat, 
de uzul de alibiuri, de manipularea altora pen- 
tru profit sau de plăcere personală ; 


3. impulsivitatea sau incapacitatea de a plănui 
dinainte ; 

4. iritabilitatea şi agresivitatea, indicate de 
luptele sau atacurile corporale repetate ; 

5. Neglijenta nesăbuită pentru asigurarea sa sau 
a altora ; 

6. iresponsabilitatea considerabilă, indicată 
prin incapacitate repetată de a avea un 
comportament consecvent în muncă ori de a-şi 
onora obligaţiile financiare ; 

7. lipsa de remuşcare, indicată prin indiferenţă 
ori justificarea de ce a făcut să sufere ori a 
maltratat sau furat de la altul. 


B) Individul este în vârstă de cel puţin 18 ani. 


C) există proba unei tulburări de conduită cu 
debutul înainte de 15 ani, 


D) comportamentul antisocial nu survine 
exclusiv în cursul schizofreniei ori al unui epi- 
sod maniacal. 


Tulburarea disocială de personalitate 


O tulburare de personalitate care ajunge deseori 
în atenţia medicală datorită disonantei dintre 
comportamentul pacientului şi normele sociale, 
care este caracterizată prin : 

1. nepăsarea rece faţă de sentimentele celor- 
lalti ; 

2. atitudinea marcată şi persistentă de irespon- 
sabilitate şi dispretuire a normelor, regulilor şi 
convențiilor sociale ; 

3. incapacitatea de a menţine relaţii durabile, 
deşi nu există nici o dificultate în stabilirea lor ; 
4. o toleranţă foarte scăzută la frustrare şi un 
prag scăzut de control al tendinţelor de a 
manifesta agresivitate, inclusiv violenţă ; 

5. incapacitatea de a trăi sentimentul de vină şi 
de a învăţa din experienţă, în special din pe- 
depse ; 

6. o înclinaţie marcată de a da vina pe alţii sau 
de a oferi explicaţii plauzibile pentru compor- 
tamentul care a dus pacientul în conflict cu 
societatea. 


De asemenea, ca o trasătură asociată poate fi 
prezentă şi iritabilitatea. Tulburarea de conduită 
din copilărie sau adolescenţă, cu toate că nu e 
prezentă în mod invariabil, poate susţine un 
suport diagnostic. 

Include tulburarea de personalitate amorală, 
antisocială, asocială, psihopată şi sociopată. 


Contrar acestor conduite, sunt persoane volubile, reuşesc să câştige încrederea 


victimelor, au un farmec special. În general, îi găsim în mediul urban, iar statusul 
socioeconomic este inferior, lucru important în momentul evaluării clinice. Situaţia este 
mai frecventă la barbati decât la femei, raportul fiind de 3/1. Evoluţia este cronică, 
existând o remisiune pe măsură ce persoana înaintează în vârstă, observându-se o 
scădere a infactionalitatii către decada a patra. 

O clasificare ce ne poate ajuta în înţelegerea fenomenului infracţional a fost definită 
de Lykken şi Blackburn (apud Lăzărescu, Nireştean, 2007). Aceştia au studiat populaţia 
din penitenciarele de maximă siguranţă care au comis acte sociale grave, unde au 
dezvoltat un instrument special de studiu (SHAPS) şi diferenţiază patru subtipuri ale 
psihopatului : 


1. psihopatul primar (impulsiv, agresiv, ostil, extrovertit, încrezător în sine, cu un nivel 
scăzut de anxietate) ; 

2. psihopatul secundar (ostil, impulsiv, agresiv, anxios social, retras, cu stimă scăzută 
de sine) ; 

3. psihopatul controlat (defensiv, controlat, sociabil, lipsit de anxietate) ; 

4. psihopatul inhibat (retras, controlat, ruşinos, moderat anxios, cu stimă de sine scăzută 
(Blackburn, 1975, 1987, apud Lăzărescu, Nireştean, 2007, p. 382). 


Când comportamentul antisocial este asociat cu consumul de substanţe, diagnosticul 
de tulburare de personalitate antisocială se pune numai dacă simptomele au fost prezente 
din copilărie. 

Tulburarea de conduită poate să aibă debutul în perioada preşcolară. Opozitionismul 
provocator este un precursor pentru tulburarea de conduită. Cu cât debutul este mai 
precoce cu atât prezintă un risc ridicat de tulburare de personalitate antisocială, de tulburare 
în legătură cu o substanţă, dar şi prezenţa suicidului. Această tulburare este mai frecventă 
la copiii care provin din părinţi cu tulburare de personalitate antisocială, la cei cu 
dependenţă alcoolică şi cei care au prezentat în copilărie sindromul hiperkinetic (ADHD). 

Tulburarea de tip disocial a personalităţii cuprinde numeroase alte denumiri din 
istoria recentă a acestui spectru nosografic, dintre care menţionăm: personalitatea 
amorală, personalitatea sociopata, sociopatia, personalitatea antisocială (Ionescu, 1997). 


5.2. Schizofrenia 


„Fugi, tată, că te tai cu bărdiţa ! ”, spune fiica. Aceasta se află sub influenţa halucinatiilor 
imperative auditive, care sunt sub formă de voci care se impun şi poruncesc ce anume 
trebuie să facă. Pacientul care prezintă halucinaţii imperative auditive (aude voci) 
reprezintă o urgenţă psihiatrică, pentru că aceşti bolnavi pot săvârşi fapte periculoase, 
care pun în pericol viaţa celor din jur şi chiar a lor. 

Este important să cunoaştem, să recunoaştem această tulburare, dar şi alte tulburări 
psihotice. În continuare voi aborda numai schizofrenia. 

Aceasta este o tulburare psihotică cu etiologie necunoscută şi prezentări divergente. 
Se caracterizează prin simptome pozitive şi negative. Cu toate că nu este o tulburare 
cognitivă, schizofrenia cauzează adesea afectări cognitive (gândire concretă, afectarea 
procesării informaţiei) .. Boala este de obicei cronică, cu o evoluţie care include o fază 
prodromală, o fază activă şi o fază reziduală. Fazele prodromală şi reziduală se 
caracterizează prin forme atenuate ale simptomelor active, cum ar fi convingerile ciudate 
şi gândirea magică, precum şi prin deficite în autoingrijire şi relationarea interpersonala. 
Schizofrenia este bine stabilită ca o tulburare a creierului, cu anormalitati structurale şi 
funcţionale vizibile prin neuroimagistică şi cu o componentă genetică evidenţiată în 
structurile gemeni (Kaplan, Sadock, 2001). 

O altă definiţie dată schizofreniei este următoarea : o afecţiune psihiatrică majoră, 
multisistemică, cu un suport neurobiologic conturat, caracterizându-se prin afectarea 
întregii personalităţi. Principalele simptome întâlnite pot fi grupate in: simptome pozitive 
(delir, halucinaţii), simptome negative (aplatizarea afectivă, apatie, hipobulie), alterare 
cognitivă, simptome depresive, manifestări comportamentale de tipul agitatiei psihomo- 
torii sau al inhibitiei psihomotorii. Se consideră că boala prezintă o mare heterogenitate 
simptomatologică, corelată cu modele neurobiologice diferenţiate ; în consecinţă, abor- 
darea terapeutică, lipsită de adecvare farmacologică bazată pe un model neurobiologic, 


PSIHOPATOLOGIA INFRACTORILOR 119 


explică parţial eşecurile terapeutice înregistrate, frecvenţa înaltă a remisiunilor incom- 
plete, a recidivelor şi evoluţiei cronice defectuale. (Ghid clinic de psihiatrie, 2010). 
De subliniat că debutul se situează în majoritatea cazurilor înaintea vârstei de 30 de ani. 


5.2.1. Diagnostic şi forme clinice 


Pentru clasificarea acestei tulburări folosim cele două sisteme de clasificare internaţionale 
ICD-10 şi DSM-IV-TR. Sunt specifice tulburările de gândire necesare percepţiei şi ale 
afectelor, care duc la pierderea sentimentului de identitate şi autonomie, iar deficitul 
cognitiv se instalează progresiv. 

Persoanele care suferă de această boală încep să aibă o capacitate limitată de a inter- 
acţiona cu alţi oameni şi adesea se retrag din lumea exterioară. Aspectul clinic al schi- 
zofreniei variază mult de la un pacient la altul şi de la un episod al bolii la altul ; cu toate 
acestea, o serie din simptome sunt aproape ubicuitare (Ghid clinic de psihiatrie, 2011) : 


- tulburarea de gândire, dedusă de obicei din anormalitatile limbajului scris şi vorbit, 
cum ar fi slăbirea asociaţiilor, digresiunile continue în vorbire, sărăcia conţinutului 
vorbirii şi utilizarea unor expresii idiosincratice ; 

-  delirurile - credinţe false - bazate pe inferente incorecte despre realitate, în contra- 
dictie cu fondul social şi cultural al pacientului. Se pot observa deseori idei de 
referinţă, control sau persecuție ; 

- halucinatiile -percepții senzoriale în absenţa unor stimuli exteriori. Halucinatiile 
auditive (în special vocile) şi senzațiile fizice bizare sunt cele mai frecvente ; 

-  afectul anormal — reducerea intensității sau variabilitatii emoţionale, răspunsuri afective 
inadecvate sau incongruente din punctul de vedere al contextului comunicării ; 

-  perturbările comportamentului motor — adoptarea pentru un timp îndelungat a unor 
poziţii bizare ; scheme de mişcări repetate, lipsite de scop, activitate intensă şi 
dezorganizată sau reducerea mişcărilor spontane, cu o aparentă ignorare a mediului. 


Conceptul de schizofrenie se bazează pe patru clustere : simptome pozitive, negative, 
afective (depresive) şi cognitive. 

Deşi nu există simptome patognomonice, se remarcă anumite grupuri de importanţă 
specială pentru diagnostic, cum ar fi: 


- ecoul, răspândirea, insertia sau furtul gândirii ; 

— idei delirante de control şi influenţă ; 

- halucinaţii auditive comentative sau care vin dintr-o anumită parte a corpului ; 

— idei delirante bizare ; 

- comportament catatonic ; 

- simptome negative (apatia, sărăcirea limbajului, aplatizarea afectivă, retragerea 
socială, avolitia, lipsa de interes). 


Factorii clinici de risc major pentru suicid în schizofrenie sunt reprezentaţi de: 
persistenta simptomelor negative si a depresiei, prezenţa fenomenelor extrapiramidale, 
deteriorarea cognitivă şi alterarea functionalitatii sociale. Tentativele de suicid sunt mai 
frecvente la grupa de vârstă 20-29 de ani şi la sexul masculin. Tratamentul îndelungat cu 
neuroleptice, cu episoade multiple şi remisiuni incomplete anticipează comportamentul 
autolitic. 

Tabelul 5.3. Corelatii între formele clinice de schizofrenie DSM-IV-TR, ICD-10 
şi clasificările psihofarmacologice 


dezorganizat, affect plat sau 
inadecvat 

Tipul catatonic:  imobilitate 
motorie, negativism extreme, 
mutism, ecolalie, ecopraxie bi- 
zarerii ale mişcării voluntare 
Tipul rezidual : prezenţa simp- 
tomelor negative la care se 
adaugă convingeri attenuate, 
experienţe perceptive insolite, 
dar atenuate. 


manierismele, delirurile şi halucină- 
riile. 

Schizofrenie simplă : formă rară, cu 
dezvoltare insidioasă şi progresivă şi 
bizarerii comportamentale. 
Schizofrenie catatonică. 

Schizofrenie reziduală. 

Depresie  postschizofrenică - un 
episod depresiv, ce apare ca o con- 
secinta a bolii schizofrenice. 


Clasificarea 
DSM-IV-TR ICD-10 psihofarmacologică 
Crow/Andreasen 
Tipul paranoid : Schizofrenie paranoidă : cel mai| Tipul I. Schizofrenia cu 
Sunt prezente: idei delirante | comun tip simptome pozitive. 
sau halucinaţii auditive 
Tipul dezorganizat: limbaj | Schizofrenie  hebefrenică: schim- | Tip II. Schizofrenia cu 
dezorganizat, comportament | bările affective sunt proeminente, | simptome negative: apa- 


tie, sărăcirea limbajului, 
aplatizarea afectivă, re- 
tragerea socială, avolitia, 
lipsa de interes. 


Tipul nediferentiat — tulburarea 
schizoafectivă (la un moment 
dat există un episod depresiv, 
maniacal sau mixt). 


Schizofrenie nediferentiata 

Alte forme de schizofrenie: schizo- 
frenia cenestopată, schizofrenie fără 
altă precizare 


Tipul III. Schizofrenie cu 
simptome mixte. 


Sursă: Ghid clinic de psihiatrie, 2011. 


În privinţa evoluţiei schizofrenia nu urmează o singură direcţie. Sunt cazuri care au 
perioade alternante de remisiune şi exacerbare. Un factor care influenţează pozitiv 
evoluţia este includerea într-un program complex. Ca în majoritatea tulburărilor psihice, 
recuperarea este influenţată de o serie de factori biologici, psihologici şi socioculturali. 

Iată ce poate observa un consilier de probaţiune şi poate sa ii ridice suspiciunea unui 
episod psihotic. Schizofrenia constituie un diagnostic fenomenologic, care se bazează pe 
observarea şi descrierea pacientului. Deseori, sunt prezente anormalitati în cele mai 
multe dintre componentele examinării stării mintale : 


1. funcționarea generală nu atinge nivelul expectat ; 
conținutul gândiri este anormal (deliruri, idei de referinţă, sărăcie a conţinutului) ; 

3. forma gândirii este ilogică (deraieri, slăbire a asociaţiilor, incoerenta, blocări, 
ecolalie) ; 

4. percepția este distorsionată (halucinaţii : vizuale, olfactive, tactile şi cel mai frecvent 

auditive) ; 

. afectul este anormal (plat, tocit, nătâng/caraghios, labil, inadecvat) ; 

6. simțământul sinelui este deficitar (pierdera limitelor egoului, incapacitate de a distinge 
realitatea internă de cea externă) ; 

7. volitia este alterată (pulsiuni sau motivații inadecvate) ; 


Nn 

8. funcționarea interpersonală este deficitară (retragerea socială, detaşarea emoţională, 
agresivitatea, inadecvarea sexuală) ; 

9. comportament psihomotor este anormal sau modificat (agitaţie sau retragere, grimase, 
ritualuri, catatonie) ; 

10. cogniția este afectată (inatentie, procesare alterată a informaţiei). 


5.3. Tulburările afective 


Elementul de legătură al acestora este o perturbare de dispoziţie. Tulburările afective 
sunt divizate în trei categorii (conform DSM-IV-TR, 2000) : 


1. tulburările depresive (în istoricul lor nu a existat niciodată vreun episod maniacal, 
mixt sau hipomaniacal) : 

- tulburarea depresivă majoră, 

- tulburarea distimică, 

- tulburarea depresivă fără altă specificaţie. 

2. tulburările bipolare : 

— tulburarea bipolară I - se caracterizează printr-unul sau mai multe episoade 
maniacale sau mixte acompaniate de episoade depresive majore, 

- tulburarea bipolară II - se caracterizează printr-unul sau mai multe episoade 
depresive majore, acompaniate de cel puţin un episod hipomaniacal, 

- tulburarea ciclotimă - se caracterizează prin cel putin doi ani de numeroase 
perioade de simptome hipomaniacale care nu satisfac criteriile pentru un episod 
maniacal. 

3. tulburările bazate pe etiologie: 
- tulburarea afectivă datorată unei condiţii medicale, 
- tulburarea afectivă indusă de o substanţă. 


Episodul depresiv major se caracterizează prin prezenţa semnelor şi simptomelor 
obţinute din istoric, o dispoziţie depresivă, anhedonie (incapacitatea de a simţi plăcere), 
retragere socială, lipsa motivaţiei, toleranţă la frustrare scăzută, semne vegetative, 
pierderea libidoului, scăderea în greutate şi anorexie sau creşterea în greutate şi hiper- 
fagie, un nivel scăzut al energiei, tulburări menstruale, treziri matinale, variaţie diurnă 
a dispozitiei, constipatie, uscăciunea gurii, cefalee. 

În momentul evaluării se identifică : 


- aspectul general: inhibitie sau agitaţie psihomotorie, contact ocular deficitar, plâns 
spontan, deprimare, inatentie ; 

- vorbirea: monosilabică, pauze lungi, voce slabă, lipsă de forţă, monotonă ; 

- conținutul gândirii : ideatie suicidară (60%), tentative de suicid (15%), sentimente 
de lipsă a speranţei, de lipsă a valorii, de vinovăţie, sărăcie a conţinutului gândirii, 
sărăcie a vorbirii, halucinaţii şi deliruri congruente cu dispouitia 


Episodul maniacal. Informaţii obţinute din istoric: comportament dezordonat şi 
dezinhibat, cheltuirea excesivă a banilor sau practicarea excesivă a jocurilor de noroc, 
impulsivitate, hipersexualitate, promiscuitate, extinderea excesivă a activităţilor, toleranţă 
scăzută la frustare, semne vegetative: libidou crescut, scădere în greutate, anorexie, 
insomnie, energie excesivă. 

In momentul evaluării se identifică : 


— prezentarea generală: agitaţie psihomotorie, seductivitate, îmbrăcăminte colorată, 
machiaj excesiv, combinaţii vestimentare bizare, intruziv, distractiv, hiperexcitat ; 

- dispoziția: euforica, expansivă, iritabilă, solicitatnta ; 

- vorbirea: logoree, zgomotoasă, dramatică, exagerată ; 

— conținutul gândirii : stimă de sine intens crescută, egocentrism, grandiozitate, deliruri 
şi halucinaţii (mai reduse) tematica congruentă cu dispoziţia. 


Depresia este una dintre cele mai frecvente tulburări întâlnite rândul în populaţiei. 
Conform OMS, în prezent, tulburarea depresivă este a patra cauză de dizabilitate, iar în 
anul 2020 se preconizează că va ajunge pe locul al doilea, după bolile cardiovasculare 
(Kaplan, Sadock, 2007). 

Depresia prin deficit de serotonină poate îmbrăca două forme clinice, şi anume : 


- depresia anxioasă : nelinişte psihomotorie marcată, pacientul foloseşte foarte putin 
patul, insomnia, hiperfagia, bulimia ; 

- depresia ostilă: tendinţa către acte antisociale, comportament suicidar recurent, 
interferenţe alcoolice şi toxicomaniace cu deput precoce. Se asociază cu AHC 
(antecedente heredo-colaterale) pozitive pentru boală afectivă, suicid, alcoolism, 
comportament antisocial. 


Conform ICD-10 şi DSM-IV-TR, elementele de diagnostic pozitiv sunt următoarele : 


- dispoziția: depresivă, iritabilă sau anxioasă ; 

- manifestările psihologice asociate : lipsă de încredere în sine, stimă de sine scăzută, 
deficit de concentrare, pierderea interesului fata de activităţile obişnuite, expectatii 
negative, idei legate de moarte şi sinucidere ; 

- manifestările somatice : inhibiţie psihomotorie (sau agitaţie), anorexie cu pierdere in 
greutate (sau creştere în greutate), oboseală, insomnie (sau hipersomnie), anhedonie, 
pierderea dorinţei sexuale ; 

— simptomele psihotice : deliruri de devalorizare şi păcat, de referinţă şi persecuție, de 
modificare negativă a sănătăţii, de sărăcie, halucinaţii depresive ; 

- criteriile de excludere : absenţa unei condiţii somatice şi/sau cerebrale, precum şi 
posibilitatea inducerii simptomatologiei de către o substanţă psihoactivă. 


5.4. Tulburările anxioase 


Acestea sunt alte tulburări cu care un consilier de probaţiune se poate întâlni pe parcursul 
supravegherii. 

Anxietatea este definită ca starea patologică ce se caracterizează printr-un simtamant 
de „teamă fără obiect” însoţit de semne somatice care indică hiperactivitatea sistemului 
nervos autonom. Se diferenţiază de frică prin faptul că aceasta este un răspuns la o cauză 
cunoscută (Kaplan, Sandock, 2001). 

În această grupă sunt incluse următoarele tulburări : 


1. tulburarea de panică fără agorafobie ; 
2. atacul de panică; 


PSIHOPATOLOGIA INFRACTORILOR 123 


tulburarea anxioasă generalizată ; 
fobia specifică ; 

fobia socială ; 

tulburarea obsesiv-compulsivă ; 
tulburarea de stres posttraumatică. 


SO eS 


Tulburarea anxioasă se caracterizează prin semne şi simptome care pot să fie identi- 
ficate relativ uşor. Semnele somatice descrise sunt : tremor, tresăriri musculare, dispnee, 
dureri lombare, cefalee, fatigabilitate, parestezii, hiperactivitate autonomă (roseata, 
paloare, transpiratii, mâini reci, diaree, urinat frecvent), dificultăţi de deglutiţie. Alte 
semene (de data aceasta, psihologice) pe care le descrie persoana suferindă sunt: 
senzaţie de frică, dificultăţi de concentrare, hipervigilenté, insomnie, „nod în gât”, 
libidou scăzut. 

Tulburare anxioasă generalizată : aspectul persoanei cu anxietate generalizată este 
caracteristic : fata sa pare încordată, fruntea este brăzdată, postura este tensionată, nu 
stă liniştit şi adesea tremură. Pielea este palidă şi transpiratiile sunt frecvente, în special 
la nivelul mânilor, picioarelor şi axilelor. Usurinta cu care persoana izbucneste în plins 
poate sugera la început o depresie.Semne şi simptome specifice : simptome digestive 
(uscăciunea gurii, dificultate in deglutitie, flatulenţă excesivă, scaune frecvente sau 
moi), simptome respiratorii (senzaţie de constrictie toracică, inspirul dificil, hiperven- 
tilatie), simptome cardiovasculare (palpitaţii, senzaţie de disconfort sau durere precor- 
dială, pulsatii în gât), SNC (înceţoşarea vederii, intepaturi şi furnicături pe piele, 
amețeli). Somnul este perturbat într-un mod caracteristic : după ce se culcă, persoana 
rămâne treză cu grijile ei, iar după ce adoarme se trezeşte de mai multe ori. Relateză vise 
neplăcute. Dimineaţa se simnte adesea neodihnit. (după DSM-IV-TR). 

Atacul de panică : reprezintă episoade subite de anxietate, în care predomină simpto- 
mele somatice, însoţite de teama că urmează ceva foarte grav, cum ar fi un atac de cord. 
În trecut, aceste simptome purtau numele de cord iritabil, sindrom Da Costa, astenie 
neurocirculatorie, activitatea cardiacă dereglată sau sindrom de efort. Simptomele ata- 
cului de panică sunt (ele nu se manifestă în totalitate la fiecare pacient) : dispnee sau 
senzaţie de sufocare, senzaţie de strangulare, palpitatii şi tahicardie, disconfort sau 
durere toracică, transpiratii, ameteli, senzaţii de nesiguranţă sau leşin, grata sau durere 
abdominală, amorţeală sau furnicături, valuri de căldură sau senzaţie de frig, tremor sau 
frison, temă de moarte, teamă de a-şi ieşi din minţi sau de a face un lucru necontrolat 
(apud DSM-IV-TR). 

Tulburarea obsesiv-compulsive : implică idei, imagini, ruminatii, impilsuri, gânduri 
(obsesii) recurente intruzive sau paternuri repetitive de comportament sau acţiune 
(compulsiuni) . Atât obsesiile, cât şi compulsiunile sunt străine egoului şi produc anxietate 
dacă li se rezistă. Se manifestă ca o stare în care simptomul cel mai remarcabil este un 
sentiment de constrângere interioară - căreia trebuie să i se opună rezistenţă - la 
îndeplinirea unei anumite acţiuni, la stăruința asupra unei idei, la reamintirea unei 
experienţe, sau la reflectarea sterilă asupra unei probleme abstracte ; gândurile nedorite 
care se insinuează, perseverenta cuvintelor sau a ideilor, ruminatiile sau însuşirile 
gândurilor sunt percepute de pacient ca inadecvate sau lipsite de sens.Impulsiune sau 
ideea obsesivă este recunoscută ca străină personalităţii, dar ca şi când ar proveni din 
sine. Încercarea de a le risipi poate duce la un conflict interior sever, cu creşterea 
anxietăţii. 

Tulburarea obsesiv-compulsivă se caracterizează prin 


- gânduri obsesive — cuvinte, idei sau credinţe recunoscute de pacient că îi aparţin dar 
care pătrund cu forţa în mintea sa. Deoarece sunt neplăcute, el încearcă să le 
elimine ; 

- imagini obsesive — scene vii, imaginate de pacient, adesea cu un caracter violent sau 
dezgustător ; 

- ruminatii obsesive — dezbateri interioare in care argumentele pro şi contra unor 
activităţi cotidiene chiar foarte simple sunt reluate la nesfârşit ; 

- îndoieli obsesive — acţiuni care ar fi putut să nu se întâmple in mod adecvat (închiderea 
unui robinet de gaz, închiderea uşii) ; 

— impulsiuni obsesive — pornirea de a îndeplinii unele acte, de obicei cu caracter violent 
sau stînjenitor (de a se arunca în faţa maşinii, a lovi un copil, a striga blasfemii în 
biserică) ; 

— ritualuri obsesive — activităţi mentale (numărarea repetată într-un anumit mod, 
spălarea mânilor de 20 ori pe zi) (apud DSM-IV-TR). 


Fobia specifică este frica iraţională de un obiect al fobiei (înălţime, cai). Persoana 
resimte anxietatea atunci când este expusă la obiectul fobic temut şi caută să îl evite cu 
orice preţ. 

Fobia socială este frica iraţională de situaţii publice (de a vorbi sau de a mânca). Sunt 
evitate majoritatea situaţiilor sociale. 

Tulburarea de stres posttraumatică : anxietatea este produsă de un eveniment stresant 
extraordinar (ieşit din comun) .Evenimentul este retrăit în vise şi prin gândurile din 
starea de veghe.Simptomatologia de retrăire, evitare, hiperactivare durează mai mult de 
o lună. În cazul pacienţilor la care aceasta durează mai puţin de o lună, este corect să 
vorbim despre tulburare de stres acută. Simptomatologia : persoana a fost expusă unui 
eveniment traumatic, iar răspunsul ei a implicat frică şi oroare intense, rememorări 
dureroase recurente, vise tulburătoare recurente ale evenimentului, acţiuni sau sentimente 
ca şi cum evenimentul s-ar repeta, suferinţă psihologică intensă în momentul expunerii 
unor evenimente evocatoare, evitarea persistentă a stimulilor asociaţi cu trauma, simptome 
persistente de hiperexcitabilitate (dificultate de concentrare, de instalare sau menţinere a 
somnului, hipervigilenţă) (apud DSM-IV-TR). 


5.5. Întârzierea mintală/retardul mental 


Această tulburare este caracterizată printr-o funcţionare intelectuală semnificativ sub 
medie (IQ de aproximativ 70 sau mai mic) cu debutul înainte de vârsta de 18 ani si prin 
deficite sau deteriorări concomitente în funcţionarea adaptativă (apud DSM-IV-TR, 2003). 
Conform ICD-10, retardul mental reprezintă oprirea dezvoltării mentale sau o dezvoltare 
incompletă, care se caracterizează în special prin afectarea facultăţilor care contribuie la 
nivelul global de inteligenţă, adică a capacităţilor cognitive, de vorbire, motorii şi sociale. 
Retardul poate apărea împreună cu sau fără orice altă tulburare mentală sau somatică. 
Indivizii cu retard mental prezintă un risc crescut de exploatare şi abuz fizic/sexual. 
Milea, Meilă, Milea (1988) defineşte întârzierea mentală ca pe o stare patologică de 
subdezvoltare psihică cu caracter defectual, permanent şi neprogredient, cu originea în 

Tabelul 4. Gradele de severitate ale retardului mental prezente 
în cele două sisteme de raportare 


DSM-IV-TR ICD-10 Include 
Retard mintal uşor Retard mintal uşor Debilitate mintală. 
Nivel IQ între 50-55 şi 70 Nivel IQ între50 şi 69 Deficienţă mintală uşoară. 


Oligofrenie uşoară. 
Oligofrenie gr. I. 


Retard mintal moderat Retard mintal moderat Imbecilitate. 
Nivel IQ de la 35-40 pana la} Nivel IQ intre 35 si 49 Deficienţă mintală moderată. 
50-55 


Oligofrenie moderată. 
Oligofrenia gr. II. 


Retard mintal sever Retard mintal sever Deficienţă mintală severă. 
Nivel IQ între 20-25 şi 35-40 | Nivel IQ între 20 şi 34 Oligofrenie severă. 


Retard mintal sever Retard mintal profund Idiotie. 
Nivel IQ sub 20 sau 25 Nivel IQ sub 20 Deficienţă mintală profundă. 
Oligofrenie profundă. 


etapele timpurii ale dezvoltării ontogenetice. Polimorfă din punct de vedere clinic şi 
etiologic, ea are drept tulburare comună un aspect de întârziere globală în dezvoltarea 
intelectului, care determină scăderea capacităţii de adaptare socială sub cota minimă a 
normalului. 

Retardul mental uşor constituie cel mai întins segment (aproape 85% apud DSM-IV-TR) 
al celor cu această tulburare. Ei pot achiziţiona la vârsta adultă cunoştinţe echivalente 
clasei a VI-a, având similitudini cu copilul între 7 şi 12 ani .Sunt persoane la vârsta 
adultă ce se vor putea autointretine, pot fi îndependente sau pot trăi sub supraveghere. 
Deci pot fi consideraţi educabile, recuperabile, din puct de vedere social, şi independente. 

Retardul mental moderat reprezintă aproximativ 10% din întreaga populaţie cu retard 
(apud DSM-IV-TR). Nivelul maxim de cunoştinţe este echivalentul cu cel din clasa a II-a. 
Bolnavii pot desfăşura la vârsta adultă activităţi sub supraveghere în ateliere protejate. 

Retardul mental sever reprezintă 3 %-4% din totalul persoanelor cu retard mental. Au 
limbajul dezvoltat şi îşi însuşesc aptitudini elementare de autointretinere. La vârsta 
adultă pot realiza numai actvitati sub supraveghere foarte simple. 

Retardul mental profund reprezintă 1 %-2 % din populaţia cu această tulburare. Bolnavii 
necesită un mediu foarte structurat şi o supraveghere personalizată (un îngrijitor personal). 

Discernământul scăzut şi sugestibilitatea crescută îl pot face pe copilul sau adultul cu 
întârziere mintală să fie folosit pentru diferie infracţiuni, mai ales furturi, iar cei care 
prezintă formă moderată nu răspund penal. 


5.6. Concluzii 


Tulburările psihice prezente la o persoană care comite o infracţiune este important să fie 
identificate şi expertizate pentru a determina dacă persoana a avut discernământ în 
respectiv. În funcţie de aceasta persoana poate să răspundă de faptele sale sau nu. Se 

poate realiza un plan de supraveghere sau un program terapeutic într-o unitate specia- 
lizată. Progresele realizate în tratamentul farmacologic şi nonbiologic al psihozelor 
impun ca în momentul actual schizofrenia să fie considerată o afecţiune care răspunde la 
tratament şi de aceea necesită un mangement corespunzător. Sunt disponibile programe 
care ajută pacienţii să îşi dezvolte abilităţile sociale, să se reintegreze în viaţa socială, să 
înţeleagă boala şi impactul acesteia, să realizeze o recuperare funcţională. 

Consilierul de probaţiune poate să identifice primele modificări dezadaptative ale 
persoanelor aflate sub supraveghere şi orientarea acestora într-un serviciu specializat 
pentru iniţierea şi monitorizarea tratamentului de specialitate pentru a nu se ajunge la 
situaţii extreme (de exemplu, închis pentru furt, eliberat condiţionat, după care să 
premediteze crima). 


Întrebări şi discuții 


1. În care situații expertiza medico-legală psihiatrică poate să fie solicitată şi care sunt 
obiectivele ei? 

2. Care sunt simptomele specifice unei tulburări de personalitate de tip antisocial? Ce 
valoare au în practica unui consilier de probaţiune? 

3. În ce condiţii o persoană cu schizofrenie este internată într-un spital de psihiatrie de 
maximă siguranţă? 

4. Care este riscul major al depresiei? 


Anexă 


Spitalul de Psihiatrie Grajduri; Jud.lasi (publicat în 10/03/2001 Ziarul de laşi) 


“Am omorit-o ca să inlătur răul din ea” 

“Am incercat sa scap de Ana Maria si am dus-o la soacra mea, insa aceasta nu a 
vrut s-o tina. Am dus-o pe urma la orfelinat, dar a plecat de acolo. Nu stiam cum sa 
indepartez raul din ea, asa ca am bagat-o in cada si am tinut-o cu capul sub apa 
pina a incetat sa se mai zbata. Am scos-o din apa si am aruncat-o la subsol” a 
povestit cu o privire lipsita de expresie T. A, un schizofren de 50 de ani, din Vaslui, 
internat la Spitalul de Psihiatrie de la Grajduri. 

Capitolul 6 


Comportamentul infracțional 
şi consumul de droguri 


Luminiţa Mihai 


6.1. Prezentare generală 


„Ştiam că drogurile sunt periculoase şi că se poate ajunge la dependenţă. Avusesem chiar 
o prietenă care era dependentă şi pe care o vizitasem la spital. Totuşi, nu mi-am dat 
seama de gravitatea situaţiei. Am făcut greşeala de a crede că sunt mai puternică şi că voi 
putea să mă opresc când vreau. Celor care nu s-au apucat de droguri aş dori să le spun 
că este o greşeală imensă să crezi că poţi stăpâni drogul; din moment ce te-ai apucat, 
este foarte greu să renunti” (M.A.20 de ani). 

Comportamentul consumatorului de droguri ilegale îmbracă forme asemănătoare, 
indiferent dacă acesta se află în America, în Europa sau în România. Consumul de 
droguri ilegale are o amploare mondială, iar diferenţa dintre aceste regiuni constă în 
momentul în care substanţele au apărut pe piaţă. De exemplu, consumul de substanţe 
volatile (solvenţi) in America a cunoscut o etapă înfloritoare în anii '60, în Anglia a luat 
amploare în anii '70 iar in Romania în anii '90. Substanțele incriminate sunt mai ales 
adezivii (clei), dar şi alte substanţe, cum ar fi petrolul sau butanul (Gelder, Gath, Mayou, 
1994). La noi consumul de substanţe volatile a luat amploare şi a fost cercetat doar în 
mometul în care minorii fugiţi de la domiciliu au început să săvârşească infracţiuni. 
Aceştia erau concentrati, în jurul Gării Centrale din Bucureşti (Gara de Nord) . Aceşti 
copii care locuiau în stradă consumau în mod special o substanţă comercializată sub 
numele de aurolac. „Aurolacii”, denumire sub care sunt cunoscuţi şi astăzi, pot fi 
consideraţi primii noştri toxicodependenti. 

Anul 1990 a însemnat şi iniţierea în ţara noastră a consumului de drogurilor ilegale, 
fiind vizate cu precădere vârstele tinere, pentru că acestea sunt uşor de convins să 
„testeze” noile substanţe la modă. Se cunoaşte că perioada de dezvoltare cea mai 
vulnerabilă este etapa adolescenţei şi a adulţilor tineri, respectiv vârstele de la 15-16 ani 
până la 21-24 de ani. Şi acum, după 20 de ani, s-a ajuns la o creştere semnificativă a 
consumului de droguri atât „legale”, cât şi ilegale în rândul minorilor, aceasta fiind 
coroborată cu scăderea controlului social, cu sărăcia, cu dezagregarea familială, com- 
binată cu curiozitatea şi dorinţa de experimentare. 

În anul 2009, Facultatea de Ştiinţe Politice din Bucureşti a realizat o cercetare din 
care rezultă că debutul consumului de droguri începe sub vârsta de 14 ani în proporţie 

de 13%, între 14 şi 15 ani este de 10%, iar grupei de vârstă de 16-17 ani îi corespunde 
un procent îngrijorător, de 41, 3% (Raportul național privind situația drogurilor, 2010, 
p. 22). 

În anul 2004, procentul persoanelor cu vârsta între 15 şi 19 ani care initiau consumul 
de droguri era de 25%, pentru ca în anul 2008 acesta să crească la 34% după cum se 
arată în Raportul naţional din 2010. 

Consumul de droguri ilegale a fost exploziv la nivelul municipiului Bucureşti pentru 
o perioadă lungă de timp şi s-a diseminat în restul ţării mult mai târziu. Drogul principal 
incriminat a fost heroina şi mai puţin cocaina sau canabisul. Astăzi ne aflăm într-un 
moment de cotitură, din cauza policonsumului, ceea ce duce la un comportament 
infracţional mult mai ridicat şi la o ineficacitate a abordării terapeutice clasice. 

În ceea ce priveşte consumul de heroină, în Raportul național din 2010 se menţionează 
faptul că acesta este în continuare concentrat în Bucureşti, heroina fiind în continuare 
consumată mai ales pe cale injectabilă. Pentru această situaţie ar putea exista următoarele 
explicaţii : concentrarea centrelor de asistenţă specializate în capitală, oferta terapeutică 
încă insuficientă şi, posibil, disponibilitatea heroinei pe piaţă (situarea României pe ruta 
balcanică). 


Tabelul 6.1. Tipuri de servicii disponibile pentru consumatorii de droguri 
în 2009 (prezentare parţială) 


Tipul programului Numărul de unitati/sectii spital | Servicii gratuite/cu plata 


Asistenţă şi tratament sevraj şi 2 minori; 3 Servicii gratuite 
supradoză 


Auli 14 


Tratament substitutiv cu metadonă A Servicii gratuite 
Servicii cu plată 


Consiliere Servici gratuite 
= o ee 


Tratament substitutiv cu metadonă Servicii gratuite 
în penitenciar 


Sursă: Raportul național privind situația drogurilor, 2010 


În anul 2009, numărul cazurilor admise în tratament în regim de internare a fost de 
1 126 cazuri, în scădere faţă de anul 2008 (conform datelor furnizate de CNOASIIDS, 
p. 35). O situație specială şi puţin explicată la momentul respectiv a reprezentat-o 
scăderea consumului de heroină pe cale injectabilă, pusă în evidență de evaluarea în 2007 
a consumului problematic de droguri din Bucureşti prin metoda multiplicatorilor, în 
comparaţie cu evaluările prin metoda captură-recaptură din 2003 şi 2004. În anul 2008 
nu s-au observat schimbări majore comparativ cu anul 2007 (Raportul național, 2009). 

Similar admiterilor la tratament în centrele din cadrul Ministerului Sănătăţii, şi în 
cazul persoanelor care au urmat tratament în centrele de prevenire, evaluare şi consiliere 
antidrog (CPECA), grupa de vârstă cu cel mai mare risc este cea de 15-19 ani (Raportul 
naţional, 2010). 

Toate aceste date ne arată că nu există o preocupare reală de prevenire a consumului 
de droguri ilegale în rândul adolescenților. Important pentru consilierii de probaţiune 
este faptul că se vor întâlni cu persoane care au deja o experiență „bogată ” în ceea ce 
priveşte consumul, iar aceasta va duce la dificultăți în abordarea acestei problematici 
(vezi cazul nr. 1). 

Consumul de droguri duce la violenţă, la pierderea locului de muncă, la abandonul 
şcolar, la separarea de părinţi şi de copii, la apariţia sentimentelor de disperare, la 
probleme grave legate de sursele de finanţare (bani). Mulţi dintre aceşti consumatori de 
droguri sfârşesc în închisoare . La debutul consumului încep să fure lucruri din propria 
casă (obiecte mici, dar de valoare), a căror lipsă membrii familiei o vor observa mai 
târziu. Ulterior, ei încep să fure din proprietăţile cunoştinţelor pentru a obţine banii 
necesari procurării drogurilor ilegale. De multe ori, ei vor comite şi alte infracţiuni 
„importante” legate de droguri, care cu timpul îi vor duce în penitenciar. 


6.2. Asistenţa la nivelul penitenciarelor 


În ceea ce priveşte situaţia persoanelor condamnate care au antecedente în privinţa 
consumului de droguri, conform datelor oferite de Administraţia Naţională a Peniten- 
ciarelor (ANP), la data de 01.12.2008 se aflau în penitenciare 1 682 de persoane cu 
astfel de antecedente şi (97 %o), dintre care 74 (4, 39%) cu vârsta cuprinsă între 15 şi 
19 ani (Raportul național, 2009). 

Un moment important, de cotitură în asistenţa infractorilor dependenţi de droguri 
ilegale îl reprezintă introducerea în Codul penal a articolului care oferă ca alternativă la 
închisoare tratamentul, motiv pentru care un număr semnificativ de persoane aflate în 
detenţie să se declare consumatori. În această perioadă apare o schimbare de abordare a 
consumatorului de droguri ilegale care se află în detenţie prin introducerea unor servicii 
specializate şi anume : secţia de dezintoxicare din Spitalul Penitenciar Jilava şi centrul de 
tratament de substituție cu metadonă din Penitenciarele Rahova şi Jilava. Un proiect 
finanţat internaţional (Matra) şi-a îndreptat atenţia asupra schimbului de seringi din 
penitenciar, pentru prevenirea complicatiilor consumului de droguri injectabile, şi anume 
infecția HIV/SIDA şi hepatita B şi C. 

În anul 2010, numărul persoanelor aflate în detenţie care au beneficiat de asistenţă 
multidisciplinară a fost de 1 820, iar de consiliere individuală 2 740. Persoanele care au 
solicitat tratament de substituție în anul 2009 au fost în număr de 27, toate de sex 
masculin (comparativ cu 2008, când au fost înregistrate 12 persoane) (Raportul național, 
2010, p. 110). 

O preocupare specială a fost reintegrarea deţinuţilor la eliberarea din penitenciar. 
Pentru acest obiectiv s-a colaborat cu CAIA (centrele de asistenţă integrată antidrog) din 
cadrul Agenţiei Naţionale Antidrog, dar s-a înregistrat si o colaborare în cadrul unui 
parteneriat public privat, între penitenciarul Rahova şi Fundaţia pentru Îngrijiri Comu- 
nitare (proiectul ANCORA), rezultate care au fost apreciate atât de participanţi, cât şi de 
forurile de decizie. Tot în direcţia reabilitării consumatorilor dependenţi de droguri care 
au săvârşit fapte penale există un alt proiect finanţat internaţional (Matra FLEX), cu o 
perioadă de desfăşurare cuprinsă între 2009 şi 2011. 

În ceea ce priveşte situaţia persoanele aflate în probaţiune, în cazul persoanelor 
cercetate pentru care instanţele de judecată au cerut elaborarea referatelor de evaluare în 

anul 2009 (art. 2) s-a înregistrat un număr de 278 , de două ori mai mult faţă de 2008, 
iar pentru art. 4, 139, aproape dublu faţă de anul precedent. 

Solicitarea referatelor de evaluare pentru consumatorii de droguri ilegale vine în 
spiritul legii. Legea 522 din 24.11.2004 prevede în capitolul III, art. 19: în cazul 
săvârşirii infracţiunilor prevăzute la art. 4, procurorul dispune, în termen de 24 de ore 
de la începerea urmăririi penale, evaluarea consumatorului de către centrul de prevenire, 
evaluare şi consiliere antidrog, în scopul includerii acestuia în circuitul integrat de 
asistenţă a persoanelor consumatoare de droguri. După primirea raportului de evaluare 
întocmit de centrul de prevenire, evaluare şi consiliere antidrog, în baza expertizei 
medico-legale, în termen de cinci zile, procurorul dispune, cu acordul învinuitului sau 
inculpatului, includerea acestuia în programul integrat de asistenţă a persoanelor consu- 
matoare de droguri. 

La nivelul Bucureştiului, există o bună colaborare între serviciile de probaţiune şi 
CPECA (Centrul de Prevenire, Evaluare şi Consiliere Antidrog) pentru cazurile de 
evaluare şi realizarea planului individual de tratament (vezi cazul 3). 


6.3. Situaţia internaţională 


Dacă în Romania anul 2000 a însemnat un început pentru o abordare logică şi coerentă 
a problematicii legate de consumul de droguri ilegale prin Legea 143/2000, sunt state 
care din acest punct de vedere au o experienţă de peste 40 de ani. În raportul NIDA 
privind recomandările pentru asistenţa infractorilor găsim câteva date importante legate 
de persoanele aflate în penitenciar : 

Multe persoane aflate în închisorile din SUA (locale şi federale) au abuzat de droguri 
sau alcool în mod regulat. Aproape o cincime dintre aceşti infractori au beneficiat de 
tratament în timpul detenţiei. 

În anul 1999, 1, 5 milioane de copii aveau un părinte în închisoare. Majoritatea 
acestor copii (aproximativ 900 000) erau fost mai mici de 10 ani. 

Copiii care au părinţi care consumă droguri şi alcool în mod regulat sunt consideraţi 
cu risc ridicat pentru o serie de probleme fizice şi comportamentale, inclusiv probleme 
legate de abuzul de substanţe. 

În acelaşi raport se arată că penitenciarul ar trebui să fie un loc unde infractorii să 
poată primi tratament pentru dependenţa de droguri şi alcool. Se subliniază că un 
tratament eficient poate reduce consumul de droguri la jumătate şi poate duce la scăderea 
activităţii criminale, cu condiţia ca acesta să dureze destul de mult (peste 90 de zile), 
pentru a le permite oamenilor să înveţe să-şi gestioneze problemele legate de droguri. 
S-a constatat că asocierea consumului de droguri cu alcool duce cel mai frecvent la 
infracţiuni violente. 

Costurile pentru un deţinut sunt de 24 000 de dolari/an, în timp ce costul mediu 
pentru un tratament de substituție cu metadonă este de 4 700 de dolari/pacient. 

Dependenţa de droguri ilegale este o boală cronică a creierului care afectează 
comportamentul. Consumul cronic de droguri s-a descoperit că modifică anatomia 
chimică a creierului, iar aceste modificări pot dura luni sau chiar ani după ce persoana 
a încetat consumul de droguri. Această descoperire poate explica de ce aceste persoane 
au un risc ridicat de recădere chiar după ani lungi de abstinenta şi de ce caută droguri in 
ciuda costurilor mari. 

6.4. Teorii privind consumul de droguri 


O lungă perioadă de timp, consumatorul de droguri a fost considerat doar un delincvent, 
şi nu o persoană care prezintă o tulburare psihică cronică. Această problemă s-a datorat 
comportamentului persoanei dependente care intră în contact mai întâi cu poliţia pentru 
infracţiuni relativ minore. Cele mai frecvente infracţiuni pentru care este prins un 
consumator începător sunt furturile de telefoane mobile, de roţi de rezervă sau de oglinzi 
retrovizoare. 

Cele mai cunoscute teorii sociologice sunt cele ale lui Robert Merton (teoria anomiei) 
şi cele ale lui Alfred Lindesmith şi John Gagnon, care dezvoltă relaţia dintre anomie şi 
dependenţă. Teoria comportamentală are la bază ipoteza învăţării şi a conditionarii. 

În aceste condiţii, se pune întrebarea : de ce numai unele persoane doresc să consume 
droguri şi devin dependente, iar altele nu? 

Teoriile neurobiologice încearcă să răspundă la această întrebare prin explicarea 
mecanismelor plăcerii, a dependenţei somatice şi a periculozitatii produsului. Este 
necesar să înţelegem mecanismul de funcţionare a neuronului şi rolul său în transmiterea 
informaţiilor printr-o reţea neuronală cu ajutorul unor molecule denumite neurotrans- 
miţători sau neuromediatori (Vasile, Gheorghe, Voicu, 2001). 

Structura creierului este constituită din miliarde de neuroni (unităţile de bază). Un 
neuron este constituit din corpul celulei, din dendrite şi axon. Informaţia se transmite 
unidirectional, de la dendrite spre axon. Acesta prezintă numeroase terminatii nervoase, 
care transmit informaţiile către ceilalţi neuroni prin eliberarea unor molecule cunoscute 
sub numele de neurotransmiţători. Legătura dintre doi neuroni poartă numele de sinapsă. 
Neuronul care urmează să primească informaţia poartă numele de neuron postsinaptic ; 
la nivelul său există receptori specifici, care acţionează ca o cheie în broască. Deci 
transmiterea informaţiilor se face printr-o neurotransmisie chimică. În acest sens, a fost 
bine studiat mecanismul dependenţei de opiacee, grupă din care face parte şi heroina. 
Pentru dependenţa de heroină au fost identificate trei clase de receptori opioizi la nivelul 
sistemului nervos central. Aceştia sunt miu, delta şi kappa. 

Moleculele de neurotransmitatori cunoscute până în prezent sunt peste 60; dintre 
acestea menţionăm : dopamina, serotonina, noradrenalina, endorfinele (cunoscute şi sub 
numele de „morfine endogene”), acidul gamma-aminobutiric (GABA). 

Cum influenţează sistemul dopaminergic proprietăţile adictive ale drogului ? Neuronii 
dopaminergici, datorită faptului că ocupă un loc privilegiat în cadrul SNC, fiind implicaţi 
în controlul conduitelor afective (inclusiv al emoţiilor şi al plăcerii), reprezintă „calea 
comună” de acţiune a majorităţii drogurilor (Vasile, Gheorghe, Voicu, 2001, p. 31). 
Sistemul de recompensă cerebral este implicat împreună cu structurile limbice (nucleul 
accunbens, CPF, unele regiuni hipotalamice) în controlul stărilor emoţionale şi al plăcerii. 

Ansamblul modificărilor circuitelor neuronale de recompense, consecutive abuzului 
de droguri, este supus unor alterări cu implicaţii în procesul învăţării şi memoriei, iar 
drogurile de abuz reierarhizează priorităţile motivaţionale ; astfel se explică de ce 
dependentii îşi neglijează familia, slujba şi sănătatea (Prelipceanu, Voicu, 2004). 

6.5. Probatiunea şi consilierul de probaţiune 


Numeroase analize au arătat că infractorii dependenţi de droguri reîncep relativ repede 
consumul, chiar după eliberarea din penitenciar. La începutul anilor '90, în Statele Unite 
a început o campanie pentru tratarea infractorilor dependenţi atât în penitenciar, cât şi în 
comunitate, când se aflau în serviciile de supraveghere. 

Statele Unite ale Americii a iniţiat conceptul de „instanţe de rezolvare a problemelor”, 
ce are la bază principiile jurisprudenţei terapeutice privind „integrarea serviciilor de 
tratament în procesul judiciar, intervenţia judiciară continuă, monitorizarea atentă a 
răspunsului imediat la comportament, implicarea multidisciplinară şi colaborarea cu 
organizaţiile neguvernamentale şi comunitatea (Abraham, Nicolăescu, 2006, p. 65). 

În anul 2009 au fost înregistrate 1 662 de cazuri unice, iar dintre acestea cu diferite 
afecţiuni psihice au fost diagnosticate 229 de persoane: 144 de cazuri (8, 66%) cu 
tulburări comportamentale şi emoţionale, iar 57 de cazuri (3,42%) cu tulburări de 
dispoziţie. Dintre cele 1 662 de persoane înregistrate 1 173 erau consumatori de droguri 
injectabile, iar dintre cele 229 de cazuri diagnosticate cu tulburări psihice, 123 de 
persoane consumau droguri injectabile (Raportul național, 2010, p. 82). 

În descrierea procedurilor aplicate în cadrul instanţelor privind drogurile, justiţia 
terapeutică nu blochează înfăptuirea actului de justiţie, ci numai sugerează că aspectele 
de sănătate mintală şi psihologică ale legii sau procesului penal ar trebui să fie examinate 
pentru a informa asupra potenţialului de a reuşi în atingerea scopurilor propuse. 

Scopul şi obiectivele instanţelor privind drogurile sunt : 


- stoparea ciclului adictiei privind drogurile şi alcoolul ; 

— reducerea infractionalitatii privind drogurile şi alcoolul ; 

- folosirea efectivă a resurselor comunităţii şi justiţiei penale (a sistemului judiciar) ; 
- reintegrarea participanţilor în societate ; 

— reducerea cazurilor şi scutirea de taxe (Abraham, Nicolăescu, 2006). 


Echipa de profesionişti de la nivelul instanţelor specializate pentru droguri este 
compusă din: judecător, procuror, apărător public, furnizor de tratament, consilier de 
probaţiune şi un coordonator. 

Rolul consilierului de probaţiune are sarcini specifice, acestea incluzând : 


- evaluarea noilor arestaţi pentru eligibilitatea lor în cadrul instanţei privind drogurile 
de-a lungul raportului pre-instanta ; 

— transmiterea evaluării la coordonator ; 

— participarea ca membru al echipei ; 

— participarea la şedinţele periodice planificate ale personalului ; 

- asistenta la efectuarea testelor de urină din cadrul programului (Abraham, Nicolăescu, 
2006). 


Pentru realizarea acestor sarcini este necesar un grad înalt de profesionalism, pentru 
care consilierul de probaţiune necesită formarea interdisciplinară, cu sesiuni de specia- 
lizare şi formare continuă. Se recunoaşte necesitatea cunoştinţelor referitoare la semnele 
şi simptomele specifice diferitelor substanţe şi complicațiile acestora, la modelele de 
intervenţie pe tot parcursul lanţului terapeutic. 

Pentru abordarea profesionistă a problematicii consumului de droguri de către consi- 
lierul de probaţiune este necesară cunoaşterea conceptelor şi a principalelor droguri 
ilegale consumate pentru realizarea evaluării şi a planului individualizat de intervenţie. 


6.6. Concepte 


Pentru definirea tulburărilor induse de o substanţă voi utiliza criteriile de clasificare ale 
DSM-IV-TR din 2003. 


6.6.1. Dependenţa 


Pentru punerea diagnosticului de dependenţă este necesară prezenţa a trei sau mai multe 
simptome pe parcursul aceleiaşi perioade pe durata a 12 luni calendaristice. 
Acestea sunt : 


— prezența tolerantei — necesitatea unor cantităţi tot mai mari de substanţă pentru a 
ajunge la intoxicație sau la efectul dorit ori un efect diminuat dacă se continuă cu 
aceeaşi cantitate de substanţă. De exemplu, o persoană care consumă opiacee poate 
ajunge la un nivel de toleranţă de 10 ori mai mare decât la începutul consumului, ceea 
ce înseamnă că această doză administrată la un neconsumator este letală ; 

- prezenta abstinentei — când concentrațiile sanguine ale substanţei scad, apar modificări 
dezadaptative de comportament ; 


Pe lângă simptomele specifice tolerantei şi abstinentei, sunt necesare şi semnele 
specifice uzului compulsiv de substanţă : 


- persoana poate lua cantităţi mai mari de substanţă sau pentru o perioadă mai lungă de 
timp faţă de cât a intenţionat iniţial ; 

— persoana respectivă îşi exprimă în repetate rânduri dorinţa de a opri consumul de 
substanţă. De multe ori există încercări nereuşite de a stopa consumul sau de a-l 
reduce ; 

— persoana îşi pierde mult timp pentru procurarea substanţei, pentru a o consuma şi 
pentru a se recupera din efectele administrării acesteia ; 

- multe dintre activităţile sociale, profesionale şi recreative sunt initial reduse, iar 
ulterior abandonate în favoarea consumului de substanţă ; 

— persoana se retrage şi din viata de familie, pentru a-şi petrece mai mult timp cu 
partenerii de consum ; 

— persoana continuă să consume substanţă cu toate că este conştientă că tulburările 
somatice şi psihologice sunt din vina ei. 


6.6.2. Abuzul 


Pentru susţinerea diagnosticului de abuz de substanţă, este necesar ca persoana să nu fi 
îndeplinit niciodată criteriile pentru dependenţa de substanţă, în schimb să fie prezente 
următoarele semne : 

- datorită uzului repetat de substanţă, nu pot fi îndeplinite sarcinile majore ale rolului 
său (de exemplu, absentele repetate de la şcoală) ; 

— persoana utilizează substanţa în condiţii în care îşi periclitează viata (de exemplu, 
condusul maşinii) ; 

- probleme de conduită generate de consumul de substanţă (de exemplu, arestarea 
pentru tulburarea ordinii publice) ; 

— persoana continuă să consume substanţă, cu toate inconvenientele generate de ea şi 
fiind conştientă că substanţa este cauza lor. 


În momentul de faţă, există două sisteme de clasificare a tulburărilor mintale (ICD-10 
şi DSM-IV-TR), iar în continuare vom prezenta comparativ grupele de substanţe de abuz. 


Tabelul 6.2. Sistemele de clasificare a tulburărilor mintale (ICD-10 şi DSM-IV-TR) 


[| ICD-10 DSM-IV-TR 


2. | Opioizi Amfetamine sau simpato-mimetice cu actiune 
similara 


Sedative si hipnotice Canabis 


Ian 
Ps E ë ë io SSS 
9 


Solventi volatili Opiacee 


10. | Polidrog (mai multe droguri sau mai multe | Phencylidină 
substanțe psihoactive) 


6.6.3. Substanțe 


Iată întrebările pe care şi le pune un consilier de probaţiune în legătură cu drogurile 
ilegale ? 


e Ce ar trebui să ştie un consilier de probaţiune despre drogurile ilegale ? 
e Care sunt cele mai frecvente substanţe consumate ? 
e Piaţa consumului de droguri este constantă sau este într-o permanentă schimbare ? 


În momentul de faţă, în România se observă o modificare a comportamentului adictiv 
printr-o disponibilitate de experimentare a tot ce apare mai nou în domeniul drogurilor. 

Prin denumirea de opiacee ne referim la derivații „clasici” ai opiului, produşi prin 
metode de prelucrare relativ simple, mai mult fizice decât chimice ; opioidele includ şi 
substanţe recente, produse prin sinteze chimice uneori destul de complexe (Kaplan, 
Sadock, 2001, p. 121). 

După origine, opioidele se clasifică astfel: derivați naturali (morfina, codeina, 
papaverina), derivați semisintetici (heroina, hidromorfina, buprenorfina) şi derivați 
sintetici (metadona) (Mungiu, 2010). 

Heroina este principala substanţă care a intrat masiv după anul 1990 la noi în tara şi 
a reprezentat pentru o perioadă destul de îndelungată singura substanţă la care se solicita 
asistenţă medicală. Heroina se prezintă ca o pudră albă, cu un gust amărui în cazul când 
este pură. Poate fi procurată „din stradă” şi are culori variabile, de la alb până la 
maro-închis, datorită impurităților şi aditivilor şi este foarte rar pură. 

Heroina se poate fuma, inhala sau injecta. Poate fi amestecată cu tutun sau marijuana 
şi fumată. De asemenea, poate fi încălzită şi arsă, rezultând un fum pe care utilizatorii 
îl inhalează. Heroina se administrează intravenos, la nivelul unei vene mari, situată la 
plica cotului şi are un efect euforizant mult mai rapid şi de o intensitate mai mare. Acest 
efect se obţine în aproximativ 7-8 secunde. Când este fumată, efectul apare în aproximativ 
10-15 minute. 

De asemenea, heroina fumată sau inhalată nu produce rush-ul care se obţine în urma 
injectării. În ultima perioadă, în Romania se observă o plafonare a consumului de 
heroină, (Raportul național, 2010), aceasta fiind înlocuită cu substanţele declarate 
„legale” şi administrate injectabil. 

Situatiile de urgenţă care trebuie recunoscute de un consilier sunt situaţiile de 
supradoză. În cele mai multe cazuri, supradoza este accidentală şi se datorează fie unei 
aprecieri greşite a cantităţii de drog injectat, fie injectării unei cantităţi de o puritate 
ridicată şi, mai rar, în scop suicidar. 

Semnele clinice ale supradozei sunt : starea de comă profundă, respiraţie superficială, 
cu ritm încetinit, hipotensiune arteriala, stop respirator. 

În cazul intoxicatiilor cu opiacee, semnele specifice sunt modificările psihologice şi 
comportamentale (euforie iniţială urmată de apatie, disforie, agitaţie sau lentoare psiho- 
motorie), deteriorarea judecății sau a funcţionării socioprofesionale, constrictia pupilara 
(sau dilatatia pupilară, în cazul supradozei), torpoarea sau coma, dizartria, deteriorarea 
atenţiei sau a memoriei. 

Semnele somatice (trebuie şi ele verificate) sunt următoarele : tromboflebite superfi- 
ciale, vene sclerozate, edeme periferice, celulită, abcese. 

Cel mai frecvent, maladii infecțioase sunt hepatita B şi C, urmate de HIV/SIDA. 

Criterii de diagnostic pentru abstinenta de drog, aşa cum sunt prezentate în DSM- 
-IV-TR (2003) : 


A) Oricare dintre următoarele : 

1. încetarea sau reducerea uzului de opiacee, care a fost excesiv şi prelungit (mai 
multe săptămâni şi chiar mai mult) ; 

2. administrarea unui antagonist opiaceu după o perioadă de uz de opiacee. 

B) Trei sau mai multe simptome, apărând în decurs de câteva minute sau zile după 
criteriul A : 

dispoziţie disforică ; 

greață sau vomă; 

mialgii ; 

lăcrimare sau rinoree ; 

dilatatie pupilara, piloerectii sau transpiratie ; 

diaree ; 

cascat ; 

febra ; 

insomnie ; 


CON DAARWN 

Simptomele de la criteriul B cauzează o detresă sau o deteriorare semnificativă clinic 
în domeniul social, profesional ori în alte domenii importante de funcţionare. 

În serviciile de probaţiune, cele mai des întâlnite sunt persoanele cu un consum 
cronic de substanţe. Pentru identificarea consumului cronic, întrebările vor pune în 
evidenţă următoarele probleme : scăderea în greutate, diminuarea apetitului, diminuarea 
funcţiilor sexuale, prezenţa hepatitei toxice, tulburări psihiatrice diverse şi nu în ultimul 
rând prezenţa tolerantei şi a dependenţei. 

Tulburările psihice cele mai frecvente sunt depresiile, tulburările de personalitate şi 
stresul posttraumatic, dar se întâlnesc şi tulburările de percepţie. Insomniile au un loc 
aparte, apărând primele şi dispărând ultimele. 

Informaţiile despre cocaină şi amfetamină sunt importante pentru noile substanţe 
declarate „legale”, pentru că induc simptome asemănătoare. 


Cocaina este un produs natural, care se obţine din frunzele plantei de coca şi are 
efecte asemănătoare cu cele ale altor stimulante, fiind una dintre cele mai adictive 
substanţe folosite frecvent (Kaplan, Sadock, 2001). Ea poate fi consumată sub forma 
următoarelor preparate : frunzele de coca, pasta de coca, clorhidratul de cocaină, crackul 
şi cocaină-alcaloid. 

Cocaina este un drog cu acţiune de scurtă durată, dar care produce efecte rapide şi 
puternice asupra sistemului nervos central (SNC), atunci când este administrată sau fumată. 

Cocaina se considera ca este consumată numai în grupurile de bogaţi, având în vedere 
costurile ridicate ale unui gram de aproximativ 100-150 dolari). În prezent, utilizarea 
cocainei şi a crackului a fost depistată în rândul tuturora categoriilor demografice, la 
toate nivelele sociale. 

În SUA, utilizarea crackului a fost asociată cu dependenţa şi decăderea urbană, cu 
infractionalitatea şi violenţa. Crima prin impuscare duce la o asociere imediată cu 
prezenţa cocainei în sânge. Comiterea unei infracţiuni este de asemenea asociată cu 
prezenţa cocainei sau a altor droguri ilicite (testarea infractorului este obligatorie, 
devreme ce în cazul a peste 70% dintre arestările din oraşele mari infractorii au fost 
testati pozitiv pentru unul sau mai multe droguri). 

Asocierea între crack, violenţă si urgente medicale a fost o cale de măsurare a 
impactului folosirii cocainei şi a crackului. Aproape unul din patru cazuri care vin la 
urgenţă implică o combinaţie de droguri şi alcool. 

Consumul de cocaină a fost asociat cu o gamă de decese premature, violente, 
incluzând omucideri, sinucideri, accidente şi imprudente in trafic. 


Criteriile de diagnostic (DSM-IV-TR, 2003) pentru intoxicația cu cocaină : 


A) Uz recent de cocaină. 

B) Modificări comportamentale sau psihologice dezadaptative semnificative clinic (de 
exemplu euforie sau aplatizare afectivă, modificări de sociabilitate, hipervigilitate, 
susceptibilitate interpersonală, anxietate, tensiune sau stare coleroasă, comportamente 
stereotipe, deteriorarea judecății sau în privinţa funcţionării sociale sau profesională) 
care apar în cursul sau la scurt timp după uzul de cocaină. 

C) Două (sau mai multe) dintre următoarele simptome ce apar în cursul sau la scurt timp 
după uzul de cocaină: 


- tahicardie sau bradicardie ; 
- dilatatie pupilara ; 

— presiune sanguină crescută sau scăzută ; 

— transpiratii sau frisoane ; 

— greață sau vomă; 

— pierdere în greutate ; 

- agitație sau lentoare psihomotorie ; 

- scăderea forţei musculare, depresie respiratorie, precordialgie sau aritmii cardiace ; 
- confuzie, crize epileptice, dischinezii, distonii sau comă. 


Criterii pentru diagnosticarea dependenţei de cocaină (DSM-IV-TR, 2003) : 


— pierderea controlului ; 

- imposibilitatea opririi sau a refuzării consumului de cocaină ; 

- eşecuri în a folosi o doză limitată autoimpusa ; 

- consum regulat sau predictibil ; 

— petreceri de 24 de ore sau mai mult; 

— craving-uri; 

- o implicare exagerată ; 

- o nevoie autoproclamată de cocaină ; 

- frica de suferinţa provocată de lipsa cocainei ; 

- sentimentul de dependenţă faţă de cocaină ; 

- sentimentul de vinovăţie datorat consumului şi frica de a nu fi descoperit ; 

- cocaina devine preferata familiei, a prietenilor în timpul activităţilor recreative ; 

- continuarea folosirii în ciuda efectelor adverse ; 

- probleme medicale (oboseală, insomnie, dureri de cap, probleme nazale, bronsite) ; 

- probleme psihologice (iritabilitate, depresie, pierderea controlului sexual, lipsa moti- 
vatiei, pierderea memoriei) ; 

- probleme sociale, interpersonale (divorţ, probleme la serviciu, retragere din viata 
socială, accidente auto). 


Consilierul de probaţiune ar trebui să identifice situaţiile de abstinenté care se 
manifestă prin următoarele simptome : fatigabilitate ; vise vii, neplăcute ; insomnie sau 
hipersomnie ; apetit crescut; lentoare sau agitaţie psihomotorie. 


Canabisul, cunoscut şi sub numele de „iarbă”, are ca substanţă activă tetrahydro- 
cannabinolul (THC). Poate să fie fumat sau ingerat. Când este fumat, efectele euforice 
apar în decurs de câteva minute, ating pragul maxim în 30 de minute şi durează până la 
2-4 ore, iar în cazul ingestiei, de la 5 la 12 ore. Efectele motorii şi cognitive pot să 
dureze până la 5 -12 ore (Kaplan, Sadoc, 2001). 


Criterii de diagnostic pentru intoxicația cu canabis (DSM-IV-TR ; 2003, p. 238). 


A) Uz recent de canabis. 

B) Modificări comportamentale sau psihologice dezadaptative semnificative clinic (de 
exemplu, deteriorarea coordonării motorii, euforia, anxietatea, senzaţia de încetinire 
a timpului, deteriorarea judecății, retragerea socială) care apar în cursul sau la scurt 
timp după uzul de canabis. 

C) Două (sau mai multe) dintre următoarele semne care apar în decurs de două ore de 
la uzul de canabis: 
— injectare conjunctivală ; 

— apetit crescut; 
— gură uscată; 
— tahicardie. 


Consumatorii de canabis descriu starea de intoxicație ca una specială, care le măreşte 
sensibilitatea la stimuli externi, le dezvăluie detalii care în mod normal ar fi ignorate, 
culorile par mai strălucitoare şi mai intense şi conferă valoare unor obiecte pentru care 
nu avuseseră nici un interes până atunci. Lumea este percepută cu sentimente de noutate, 
mirare şi curiozitate, lumea devine mult mai interesantă pentru subiect, iar detaliile 
neînsemnate îl atrag . Starea de euforie îmbunătăţeşte aprecierea muzicii. 

Consumatorii inversunati sunt plictisiti, depresivi, nepăsători, cinici sau rebeli. 
Uneori, drogurile sunt cauza acestor stări, dar alteori sunt rezultatul caracteristicilor de 
personalitate care conduc la abuzul de drog. 


Amfetaminele se administrează cel mai des oral, dar pot fi administrate şi injectabil 
sau inhalate. Semnele consumului de amfetamine se aseamănă cu cele ale cocainei. 
Multe din, substanţele declarate „legale” au o structură chimică diferită, dar au efecte 
asemănătoare amfetaminelor. 

În opinia lui Kaplan şi Sadock (2001), substanţele sunt clasificate astfel : 


1. amfetaminele majore : amfetaminele, dextroamfetamina (dexedine), metamfetamina 
(desoxyn, speedul), metilfenidatul (ritalinul), pemolinul (Cylert) ; 

2. substanțele înrudite : efedrina, fenilpropanolamina Khat, metcatinona (crank) ; 

3. amfetaminele substituite, clasificate şi ca halucinogene. Efectele sunt activatoare şi 
energizante ; 

4. ,,gheata” (ice) formă pură a metamfetaminei (poate fi inhalată, fumată, injectată), 
care este deosebit de puternică. Efectele psihologice pot să dureze ore în şir. 


6.7. Tratamentul 


In momentul tratamentului se ridică următoarele întrebări importante : 


1. Este necesar ca un consilier de probaţiune să cunoască etapele tratamentului pentru 
dependenţa de droguri ilegale ? 

2. Care sunt competențele lui în asistenţa deţinuţilor sau a persoanelor aflate in supra- 
veghere în diferitele stadii ale intervenţiei terapeutice ? 

3. Sunt diferenţe între acordarea tratamentului deţinuţilor în penitenciare şi persoanelor 
aflate în supraveghere fata de cele aflate în libertate ? 


Răspunsurile afirmative, întrucât consumul de droguri este o tulburare cronică ce 
necesită un tratament de lungă durată, ce se caracterizează prin recăderi multiple, iar un 
tratament de scurtă durată nu este Suficient. Pentru a stopa consumul de droguri, un rol 
important îl are integrarea individului în familie, la locul de muncă (la şcoală), în 
comunitate. Măsurile eficiente tipice vizează nivelele comportamentului criminogen, 
funcţionarea familiei, prezenţa locului de muncă (şcoala). 

Având in vedere că fenomenul este de mare amploare, multifunctional, dinamic şi 
schimbător, cele mai bune programe, conţin o combinaţie între terapii şi alte servicii 

sociale care să satisfacă nevoile fiecărui pacient în funcţie de vârstă, cultură, rasă, 
locuinţă, abuz psihic sau sexual. Cercetările arată că indivizii cu cel mai mare grad de 
severitate al dependenţei pot participa activ în tratament şi aceasta este esenţial pentru 
apariţia rezultatelor favorabile. 

Trebuie reţinut că tratamentul bazat numai pe medicamente reduce consumul de 
droguri cu 40-60% şi reduce semnificativ înclinația spre activitatea criminală în timpul 
şi după tratament, iar un tratament prin terapie comunitară a demonstrat că arestările din 
cauza actelor de criminalitate violentă şi nonviolentă au fost reduse cu 40%. 

Tratamentul împotriva dependenţei de droguri reduce riscul infecţiei cu HIV şi costă 
mai puţin decât tratamentul bolnavului infectat cu HIV/SIDA. 


Iată principiile unui tratament eficient (apud NIDA) 


1. Dependenţa este o boală tratabilă, dar complexă, care afectează funcţionarea creie- 
rului şi a comportamentului. 
2. Nu există un tratament unic adecvat pentru toată lumea. 
. Tratamentul trebuie să fie uşor disponibil. 
4. Tratamentul eficace ţine cont de nevoile multiple ale individului, şi nu numai de 
abuzul de droguri. 
Rămânerea în tratament pentru o perioadă adecvată de timp este critică. 
Consilierea individuală sau de gup, terapiile comportamentale sunt utilizate în mod 
obişnuit. 
7. Utilizarea medicatiei este un element important pentru pacienţi, alături de terapiile 
combinate şi comportamentale. 
8. Planul de tratament este individualizat, permanent evaluat şi modificat în funcţie de 
nevoile individuale în schimbare. 
Multe persoane dependente de droguri au asociate şi alte tulburări mintale. 
10. Dezintoxicarea este doar prima etapă a tratamentului dependenţei şi este puţin 
eficientă pentru tratamentul pe termen lung. 
11. Tratamentul nu trebuie să fie voluntar pentru a fi eficient. 
Monitorizarea continuă a consumului de droguri trebuie prescrisă în timpul trata- 
mentului. 
13. Programele trebuie să evalueze riscul/prezenta HIV/SIDA, a hepatitei B şi C, a 
TBC-ului şi a altor boli şi oferirea de consiliere pentru reducerea riscurilor asociate. 


Ww 


6.7.1. Etapele tratamentului 


Conceptul de etape ale tratamentului poate fi util in incercarea de a identifica pacientii 
şi serviciile. Când tratamentul este conceput să se desfăşoare în etape, pacientul poate fi 
privit într-o serie de intervenţii succesive în cadrul unui singur program, fiecare inter- 
ventie fiind în strânsă legătură cu cea anterioară şi conducând la unul sau mai multe 
scopuri bine definite. 

În anul 2005, Agenţia Naţională Antidrog a realizat standardele Sistemului Naţional 
de Asistenţă Medicală, Psihologică şi Socială a Consumatorilor de Droguri, care în 
momentul de faţă sunt numai parţial aplicabile, datorită lipsei serviciilor identificate şi 
descrise ca fiind necesare. Cu toate acestea, rămâne un model către care ar trebui să 
tindem. 

Figura 6.1. Standardele Sistemului Naţional de Asistenţă Medicală, Psihologică 
şi Socială a Consumatorilor de Droguri 


Tabelul 6.3. Componentele sistemului integrat de asistență 
a consumatorilor de droguri 


Nivelurile de asistență — me- 
dicală, psihologică şi socială — 
sunt structurate pe trei niveluri 
de intervenţie, acestea oferind 
cadrul instituţional în interio- 
rul căruia au loc intervenţiile 
terapeutice. Se subliniază fap- 


tul că un modul de operare 
într-un centru poate cores- 
punde unui singur nivel sau 
poate cuprinde o combinaţie 
de elemente structurale inte- 
grate şi care corespund mai 
multor niveluri. 


Nivelul 1 presupune identificarea, atragerea, motivarea şi 
trimiterea consumatorilor de droguri spre serviciile 
specializate, abordarea necesităţilor sociale şi medicale de 
bază şi coordonarea cu resursele din nivelurile 2 şi 3. 
Nivelul 2 cuprinde unităţile specializate din sistemul de 
sănătate şi CPECA şi asigură asistenţa specializată, 
monitorizarea şi trimiterea spre nivelul 3. 

Nivelul 3 asigură reinsertia socială prin intervenţii specifice 
şi prin servicii cu nivel crescut de specializare pentru 
minorii consumatori de droguri. 


Serviciile sunt grupate pe trei 
direcţii. 


Furnizorii de servicii medi- 
cale, psihologice şi sociale 
pentru consumatorii de dro- 
guri pot fi persoane fizice sau 
juridice publice, private sau 
mixte autorizate, iar prestarea 
serviciilor se face pe baza 
standardelor de calitate. 


Tipuri de centre propuse în 
cadrul Sistemului Integrat de 
Asistenţă. 

1. Serviciile medicale răspund nevoilor generate de con- 
sumul de droguri, întreruperea, înlăturarea dependenţei sau 
reducerea riscurilor (servicii de urgenţă - UPU), 
dezintoxicarea, menținerea cu agonisti de opiacee, 
susţinerea abstinentei cu antagonist opiaceu. 

2.Servicii psihologice sunt un ansamblu de măsuri şi 
acţiuni realizate pentru a răspunde nevoilor psihice gene- 
rate de consumul de droguri (consiliere şi psihoterapie) 
3.Servicii sociale sunt un ansamblu complex de măsuri şi 
acţiuni destinate integrării sociale şi profesionale a 
persoanelor consumatoare de droguri (reinsertie, reducerea 
riscurilor asociate consumului, schimbul de seringi). 
Furnizorii publici : 

- Serviciul Public de Asistentă Psiho-Socială, Prevenire, 
Evaluare şi Consiliere Antidrog (CPECA/CAIA) ; 

- Serviciul Public de Asistenţă Medicală (UPU, spitalele 
de psihiatrie — secţiile de dezintoxicare, CSM) ; 

- Serviciul Public de Asistenţă Socială (DGASPC) 
Furnizorii privaţi : 

— asociaţii şi fundaţii (ONG-uri) ; 

— persoane fizice şi juridice autorizate ; 

— organisme internationale care desfăşoară activităţi în do- 
meniu. 


- Centrul de Prevenire, Evaluare şi Consiliere Antidrog 
(CPECA) ; 


- Centre de tip comunitate terapeutică, locuinţă protejată, 


locuinţă socială ; 

- Centrul de Tratament al Adicţiilor (CAIA) ; 

- centre, secţii şi compartimente de dezintoxicare de tip 
spitalicesc 

- centrul de Reducere a Riscurilor Asociate Consumului de 
Droguri ; 

— centre de sănătate mintală cu staţionare de zi etc. 

Este multidisciplinară, fiind alcătuită din profesionişti cu 
formare continuă în domeniul drogurilor (medici, psiho- 
logi, asistenţi sociali). 


Echipa terapeutică 


Sursă: Standardele Sistemului Naţional de Asistenţă Medicală, Psihologică şi Socială a Consuma- 
torilor de Droguri (2005). 


Etapa iniţială a tratamentului, care se realizează în unităţi specializate, fie în serviciile 
deschise (spitalul de psihiatrie) sau în regim închis (spitalul penitenciar), este cura de 
dezintoxicare. Aceasta reprezintă maximum 10 % din întregul tratamentul al unei 
persoane toxicodependente. Obiectivul principal al dezintoxicării este cel de diminuare 
a simptomelor negative ale dependenţei fizice, în timp ce pacienţii se obişnuiesc fără 
droguri. Dezintoxicarea reprezintă un pas folositor numai în cazul în care conduce spre 
un tratament de lungă durată. 

In cazul consumatorilor cronici care au avut mai multe tentative de renunțare la drog, 
dar au eşuat, o etapă importantă a tratamentului este reprezentată de tratamentul de 
substituție. 

Pentru ca o persoană să fie inclusă într-un program de menţinere indiferent de formă — 
pe termen scurt s-au lung -, este necesar ca aceasta să răspundă unor criterii de 
includere. Persoana trebuie să răspundă criteriilor conform regulamentului de aplicare a 
dispoziţiilor Legii nr. 143/2000 privind combaterea traficului şi consumului ilicit de 
droguri, în conformitate cu anexa nr. H2. Aceasta conţine criteriile de includere în 
programul de substituție în ambulatoriu (menţinerea pe metadonă) : 


- diagnostic pozitiv de sindromul dependenţei de substanţe psihoactive, conform ICD-10 
(tulburări mintale şi comportamentale datorate utilizării de substanţe psihoactive ; 

- vârsta peste 18 ani, persoanele sub 18 ani care îndeplinesc criteriile pot fi incluse cu 
acordul părinţilor sau al reprezentantului legal ; 

- proba biologică a dependenţei (examen pozitiv al urinei) ; 

- minimum doi ani de dependenţă, documentată medical ; 

— trei tentative de dezintoxicare nonsubstitutivă eşuate în antecedente ; 

- boli asociate dependenţei (infecţie HIV/SIDA, TBC, insuficienţă cardiacă, hepatită 
cronică de tip B şi C, boli psihice); 

- femei gravide şi dependente de opiacee ; 

-  politoxicomanie ; 

- persoane dependente de droguri care au în întreţinere minori. 


Un alt serviciu destinat consumatorilor de droguri pentru o perioadă mai lungă de 
timp - în medie, 12-24 de luni - este comunitatea terapeutică . Aceasta mai este 
cunoscută sub numele de „tabără de muncă”, pentru că recuperarea se realizează prin 
muncă, aceasta fiind considerată principalul agent al schimbării. 

În sistemul penitenciar, deţinuţii beneficiază de aceleaşi servicii structurate ca în 
sistemul liber. În penitenciare există secţii de dezintoxicare pentru tratamentul de 
substituție cu metadonă, secţii de psihiatrie pentru cazurile cu dublu diagnostic şi 
comunităţi terapeutice. 

Un loc aparte îl reprezintă comunităţile terapeutice din penitenciare. Există două 
modele : în Marea Britanie sunt descrise ca fiind democratice, în timp ce în Statele Unite 
sunt ierarhice. În general, aceste comunităţi sunt conduse de gardieni pregătiţi în mod 
special şi specialişti din cadrul închisorilor - psihiatri, psihologi, terapeuti, consilieri de 
probaţiune (Abraham, Nicolăescu, 2008, p. 231). 

În închisori există şi centre psihiatrice care funcţionează după principiul comunităţilor 
terapeutice pentru o mare parte dintre deţinuţii care prezintă dublu diagnostic, şi anume 
tulburări de personalitate severe asociate cu consumul de droguri, alcool sau abuzuri 
sexuale (Nicolăescu, 2008). 


6.8. Concluzii 


Vârsta de debut a consumului de droguri ilegale este în jur de 15-17 ani. Evoluţia este 
cronică, cu multiple recăderi; după eliberare, în primul an, multe persoane recidivează 
într-o proporţie semnificativă ; Consumul şi mai ales policonsumul duc la violenţă şi 

chiar la violenţă extremă. Conceptul de justiție terapeutică a arătat (in SUA) că, dacă 
este bine aplicat şi există colaborare interinstitutionala şi comunitară, rata recăderilor 
privind consumul şi rata încarcerărilor după primul an de la eliberare a scăzut sub 3%. 
Abordarea multidisciplinară a problematicii consumului de droguri duce la scăderea 
criminalităţii, dar şi a bolilor cu transmitere parenterală, HIV/SIDA, hepatita B şi C. 
Placa turnantă pentru realizarea obiectivelor este reprezentată de consilierul de probaţiune. 


Întrebări şi discuții 


1. Care sunt modificările comportamentale în cazul dependenţei? 
Enumerati criteriile de includere în tratamentul de substituție cu metadonă conform 
Legii 143/2000. 

3. Care sunt instituţiile cu care colaborează consilierul de probaţiune în cazul consu- 
matorului de droguri ilegale? 

4. Unde se simte cel mai util în acordarea asistenţei unui consumator dependent 
consilierul de probaţiune? 


Anexă 


Cazul nr. 1. 


M. (22 de ani) locuieşte în Bucuresti şi a început să consume droguri de la vârsta de 
15-16 ani, iniţial cu „heroină la ţigară”. Totul a început după o seară la discotecă, din 
curiozitate. Fratele său, D., deşi era mai mic, era deja dependent în momentul în care M. 
a făcut primul pas. Cel de-al doilea pas a fost acela al administrării heroinei prin 
intermediul seringii. „De acolo a început calvarul”; a ajuns în scurtă vreme să consume 
cate 5-6 bilute zilnic. Le procura cu mare greutate, pentru că şi fratele lui avea nevoie de 
bani. D. a comis o tâlhărie pentru a-şi procura doza zilnică, fiind prins de poliţie cu o bilă 
asupra sa şi condamnat la cinci ani de închisoare. M. a fost prins şi el de poliție cu o doză 
şi a primit doi ani cu suspendare. 

Când au aflat părinţii era deja era foarte târziu, fratele său fusese arestat. El fura inclusiv 
din casă, pentru a obține banii necesari cumpărării dozelor. A renunţat la şcoală şi a 
început să stea pe stradă cu ceilalţi prieteni din grup. 

Ca urmare a condamnării şi a perspectivelor pe care le avea ca infractor şi consumator 
de droguri, a decis că trebuie să facă ceva. Primul pas a fost internarea în spital pentru 
dezintoxicare. După externare şi o perioadă de abstinenta, s-a înscris la şcoală şi vrea 
să se angajeze dar nici un patron nu îl primeşte dacă aude că a fost toxicoman. 


Cazul nr. 2 


E.N. (17 ani) nu cunoştea efectele negative ale drogurilor, doar pe cele „pozitive”, care 
te fac să uiţi şi să visezi”, aşa cum povesteau prietenii care le consumau. El a consumat 
droguri împreună cu fratele său mai mic vreme de mai multi ani. S-a apucat de droguri 
cu aproximativ un an în urma fratelui său. Atunci era un elev foarte bun, chiar premiant. 
Pentru a-şi procura banii necesari cumpărării drogurilor, la început, cei doi au furat din 
casă tot ce se putea.,Ne-am vândut şi jucăriile pentru a ne cumpăra droguri.” Apoi au 
început să fure de la diverse persoane pentru a face rost de bani, fapt pentru care au 
intrat în vizorul poliţiei, ajungând destul de repede în fata anchetatorilor. Aveau însă mai 
putin de 14 ani şi încă nu răspundeau penal pentru faptele lor.Au fost timişi în centrele 
pentru copii, de unde au fugit de mai multe ori. 

Părinţii au murit când avea vârsta de 12-13 ani; de atunci, stă în centrele de primire 
pentru minori. Cât timp mai trăiau, părinții nu au aflat că se drogau.De menţionat că 
aceştia erau alcoolici. Până la vârsta de 17 ani a urmat deja trei cure de dezintoxicare 
în spital. 


Cazul nr. 3 


Pacientul A (25 ani), din Bucureşti, a fost prins de poliţie şi arestat pentru trafic şi 
deținere de droguri pentru consum propriu. Tribunalul Bucuresti a solicit Serviciului 
pentru Protecţia Victimelor şi Reintegrarea Socială a Infractorului de pe lângă Tribunalul 
Bucureşti efectuarea unui referat de evaluare pentru inculpat, referat ce urmează să fie 
efectuat cu sprijinul Centrului de Prevenire, Evaluare şi Consiliere Antidrog din sectorul 
în care îşi are domiciliul. 

Într-o primă etapă, inculpatului i se obține acordul ca specialiştii CPECA să ia cunoştinţă 
de datele aflate în dosarul penal şi să colaboreze cu aceştia. După studierea dosarului 
penal, specialiştii îşi determină sarcinile şi punctele pe care trebuie să le urmeze pentru 
întocmirea referatului. 

Asistentul social din cadrul Serviciului de Protecţie a Victimelor şi Reintegrare Socială a 
Infractorului de pe lângă Tribunalul Bucureşti, împreună cu asistentul social din cadrul 
CPECA se deplasează la locul de detenţie pentru a identifica problemele care au stat la 
baza arestării şi istoricul consumului. 

Istoricul inculpatului. Acesta lucra ca taximetrist şi s-a deplasat în zona Ferentari, unde 
drogurile sunt mai ieftine, pentru a cumpăra două bile pentru sine şi patru pentru un 
prieten. În momentul în care a primit banii, s-a realizat flagrantul şi a fost trimis în 
judecată. El se consideră nevinovat cu privire la săvârşirea infracţiunii de trafic de 
droguri, afirmând că acest lucru a fost doar atunci şi nu reprezintă o îndeletnicire 
permanentă. 

Debutul consumului. Consumă heroină injectabilă de doi ani, iniţial o jumătate de bilă, iar 
acum 4-5 bile pe zi. În această perioadă a avut un interval de două săptămâni de 
abstinenta. Factorul principal care a condus la consum a fost dorința de a scăpa de 
durerile asociate infecţiei HIV. Deşi făcea tratament cu morfină şi fortral, la sugestia unui 
consumator, a experimentat şi consumul de heroină. 

Contextul familial. Locuieşte împreună cu părinţii într-un apartament cu două camere, 
dar şi cu prietena lui. Situaţia financiară este dificilă, ei bazându-se pe pensia mamei şi 
salariul tatălui şi al prietenei. Familia este un real suport pentru el, neştiind că ar consuma 
droguri până în momentul arestării. 

Evaluarea în cadrul CPECA a confirmat diagnosticul de infecție HIV, dar şi hepatită C. 
A fost în evidenţă pentru tratament de substituție cu metadonă, pe care l-a abandonat în 
favoarea heroinei, dar este şi tratament pentru infecția HIV. 

Specialistul în prevenirea criminalităţii din cadrul CPECA a identificat situația juridică 
anterioară: fără antecedente penale sau administrative. 

Situația juridică actuală. Este cercetat pentru săvârşirea infracţiunii de trafic şi deținere 
de droguri de mare risc în vederea consumului propriu. 

Specialiştii au întocmit referatul de evaluare şi au identificat următoarele obiective, care 
să ducă la recuperarea lui A: 

1. Supervizare medicală. 


2. Mentinerea abstinentei. 
3. Consilierea psihologica. 

Cazul nr. 4 


P.M. are 24 ani. În cadrul evaluării a fost folosit următorul instrument: balanţa decizională 
pentru creşterea gradului de conştientizare asupra problemei consumului de drog. 


Avantajele consumului Avantajele renunțării la consum 


Mă simt bine. O să fiu fericit. 
Uit de toate grijile, de stres, de datorii. Reusesc să-mi continui studiile. 
Uit ca fac rău şi că îmi fac rău. Reusesc să fac ceva cu viata mea. 
Am bani, produc multi bani. Îmi recâştig familia. 

Îmi fac iar prieteni adevărați. 


Dezavantajele consumului Dezavantajele renunțării la consum 


Sunt slăbit fizic. e Pierd controlul cu lumea interlopă. 
Ajung un ratat. e Nu mai produc bani. 

Am probleme cu memoria. 

Nu mai tin cont ca fur. 

Sunt mai furios. 

Îmi pierd familia. 

Am datorii. 

Am probleme cu poliţia. 

Am probleme de sănătate. 

Capitolul 7 


Instrumente internaţionale cu impact 
asupra probatiunii 


Valeriu Firtala 


Izvoarele normative ale activităţii de probaţiune pot fi împărţite în trei mari categorii, 
prin raportare la criteriul întinderii teritoriale a aplicării reglementarilor : 


1. Acte normative internaţionale cu impact în activitatea de probaţiune ; 

2. Acte normative regionale privind probatiunea ; 

3. Acte normative interne de reglementare a instituţiilor, profesiei şi activităţii din 
domeniul probatiunii. 


Prin raportare la bazinul de civilizaţie juridică romano-germanic, sistemul juridic 
romanesc considera legea scrisă ca fiind izvor principal de drept, actul normativ fiind 
expresia tehnico-formală a voinţei statale, exprimate prin instituţiile cu atribuţii în 
elaborarea actelor normative (Popa, 2008). 

În ceea ce priveşte ansamblul actelor normative internaţionale cu impact asupra 
probatiunii, acestea devin izvoare de drept prin raportare la instrumentul tehnic al 
ratificării şi, respectiv, prin prisma conţinutului reglementării, de regulă un subdomeniu 
al protecţiei internationale a drepturilor omului, conform prevederilor art. 11 şi art. 20 
din Constituţia României : 


Art. 11 

Dreptul internaţional şi dreptul intern 

(1) Statul roman se obliga să îndeplinească întocmai şi cu bună-credinţă obligaţiile ce-i revin 
din tratatele la care este parte. 

(2) Tratatele ratificate de Parlament, potrivit legii, fac parte din dreptul intern. 

(3) În cazul în care un tratat la care România urmează să devină parte cuprinde dispoziţii 
contrare Constituţiei, ratificarea lui poate avea loc numai după revizuirea Constituţiei. 


Art. 20 

Tratatele internaţionale privind drepturile omului 

(1) Dispoziţiile constituţionale privind drepturile şi libertăţile cetăţenilor vor fi interpretate şi 
aplicate în concordanţă cu Declaraţia Universală a Drepturilor Omului, cu pactele şi cu 
celelalte tratate la care România este parte. 

(2) Dacă exista neconcordante între pactele şi tratatele privitoare la drepturile fundamentale 
ale omului, la care România este parte, şi legile interne, au prioritate reglementările interna- 
tionale, cu excepţia cazului în care Constituţia sau legile interne contin dispoziţii mai favorabile. 

Primordialitatea reglementarilor internaţionale aduce în actele normative interne din 
domeniul probatiunii şi un conţinut considerabil al teoriei şi practicii internationale în 
probaţiune, cunoscut fiind faptul că în elaborarea actelor normative internaţionale privind 
domenii sau subdomenii ale protecţiei drepturilor omului, cutuma şi jurisprudenţa au un 
rol foarte important (Popescu, 2000). 

Instrumentele internationale cu impact asupra probatiunii au caracter de reglementare, 
fiind deopotrivă şi norme-cardinale care statuează principii-model pentru actele norma- 
tive regionale sau interne ce reglementează activitatea de probaţiune. 

Principalele instrumente internaţionale cu impact în activitatea de probaţiune sunt: 


1. Rezoluţia 40/33 din 29 noiembrie 1985 a Naţiunilor Unite - Ansamblul regulilor 
minime ale Naţiunilor Unite cu privire la administrarea Justiţiei pentru minori 
(Regulile de la Beijing) ; 

2. Convenţia cu privire la drepturile copilului, adoptată de Adunarea Generală a Organi- 
zatiei Naţiunilor Unite la 20 noiembrie 1989 şi ratificată de România prin Legea nr. 18 
din 27 septembrie 1990 (pentru ratificarea Convenţiei cu privire la drepturile copilului). 

3. Regulile minimale ale Naţiunilor Unite pentru elaborarea unor măsuri neprivative de 
libertate 45-110, adoptate în cea de-a 68-a sesiune plenară, pe 14 decembrie 1990 
(Regulile de la Tokyo) ; 

4. Principiile Naţiunilor Unite pentru prevenirea delincventei juvenile - Rezoluţia 45/112 
din 14 decembrie 1998, adoptate la a 68-a sesiune plenară (Principiile de la Riyadh). 


7.1. Rezoluţia 40/33 din 29 noiembrie 1985 
a Organizaţiei Naţiunilor Unite. Ansamblul regulilor 
minime ale Naţiunilor Unite cu privire la administrarea 
justiției pentru minori (Regulile de la Beijing) 


Rezoluţia 40/33 din 29 noiembrie 1985 a ONU privind administrarea justiţiei pentru 
minori, cunoscută şi sub denumirea de „Regulile de la Beijing” poate fi considerată 
primul act normativ international care reglementează administrarea Justiţiei pentru 
minori, la nivel de document de reglementare şi recomandare internaţională în domeniu, 
cu toate că în chiar preambulul şi expunerea de motive apar referiri la acte normative 
internaţionale mai vechi. 

Regulile de la Beijing invocă în preambul specificul şi „spiritul” principalelor acte 
normative anterioare (Declaraţia universală a drepturilor omului ; Pactul internaţional cu 
privire la drepturile civile şi politice; Pactul internaţional cu privire la drepturile 
economice, sociale şi culturale ; Rezoluţia a IV-a adoptată de cel de-al VI-lea Congres 
al Organizaţiei Naţiunilor Unite pentru prevenirea crimei şi pentru tratamentul delinc- 
ventilor - 1980; Hotărârea 1984/153 a Consiliului economic şi social, la data de 25 mai 
1984), faptul că anul 1985 a fost Anul Internaţional al Tineretului, faptul că întreaga 
comunitate internaţională legată de protejarea şi promovarea tinerilor trebuie să ateste 
locul acordat Declaraţiei drepturilor copilului, în care ONU a cerut să fie elaborat un 
ansamblu minim de reguli cu privire la administrarea justiţiei pentru minori şi la 
tratamentul minorilor, care să poată servi ca model statelor membre. 

De asemenea, necesitatea şi utilitatea actului normativ care urmă să fie adoptat sunt 
prezentate şi prin prisma unei reforme necesare în ansamblul reglementarilor şi politicilor 
penale ale statelor, considerate desuete în raport cu noile elemente socioculturale şi 
politico-economice. 

Ansamblul regulilor se apropie de specificul normelor şi principiilor. Ele sunt 
recomandări, însă conţinutul lor poate fi întâlnit şi în alte acte normative internaţionale, 
fiind preluat de norme-mijloace (de ex., Convenţia asupra drepturilor copilului, din 
1989). De asemenea, Regulile pot completa şi ajuta la interpretarea altor norme obliga- 
torii adoptate înaintea acestora, însă fără a avea forţa juridică de a le modifica sau abroga în 
mod direct. „Regulile de la Beijing nu împiedică aplicarea Standardului de reguli minime 
pentru tratamentul deţinuţilor adoptat de Naţiunile Unite în 1955” (Giles, 2001, p. 89). 

Principalii actori care au contribuit la elaborarea Ansamblului de reguli minime ale 
Naţiunilor Unite cu privire la administrarea justiţiei pentru minori, enumerati în partea 
introductivă, sunt: Comitetul pentru prevenirea crimei şi lupta împotriva delincventei, 
Secretarul general, Institutul pentru prevenirea crimei şi tratamentul delincventilor în 
Asia şi, în Extremul Orient, alte institute de profil ale Naţiunilor Unite, care au ca obiect 
de activitate protecţia minorului şi combaterea crimei şi delincventei. 

Regulile de la Beijing sunt structurate în şase parti: 


Principii generale ; 

Ancheta şi urmărirea judiciară ; 

Judecata şi soluţionarea cazurilor ; 

Tratamentul noninstitutional (deschis) ; 

Tratamentul instituţional (închis) ; 

Cercetare, planificare, elaborare de strategii şi evaluare. 


DM Pa E 


Regulile de la Beijing includ şi o interpretare oficială autentică, fiecare regulă fiind 
însoţită de un comentariu explicativ. 

În prima parte („Principii generale) sunt prezentate principiile ocrotirii şi tratamen- 
tului minorului, recomandările cu privire la evitarea cauzelor delincventei la minori, 
drepturile minorului, necesitatea şi specificul justiţiei pentru minori. 

În cuprinsul primei parti sunt definiti termenii : 


a) minor: copil sau tânăr care, în raport cu sistemul juridic al statului al cărui cetăţean 
este, poate răspunde pentru un delict (având vârsta răspunderii penale şi îndeplinind 
şi celelalte condiţii care atrag răspunderea penală), conform unor modalităţi proce- 
durale şi sanctionatorii diferite de cele care sunt aplicate în cazul unui adult care a 
săvârşit o faptă penală identică ; 

b) delict: ansamblul comportamental (act sau fapt, prin comitere sau prin omitere) 
pedepsit de lege în virtutea unui sistem juridic aplicabil pe teritoriul statului a cărui 
ordine socială a fost tulburată prin săvârşirea faptei antisociale şi cu privire la 
făptuitorul respectiv ; 

c) delincvent juvenil : copil sau tânăr acuzat său declarat vinovat de a fi comis un delict 
de către organele de justiţie competente în cauză. 


Este recomandată înfiinţarea în fiecare stat a unor instituţii cu atribuţii speciale în 
Justiţiei pentru minori şi adoptarea unui pachet de acte normative care să reglementeze 
activităţile profesionale, instituţionale, precum şi normele de fond şi de procedura în 

vederea creării şi funcţionării justiţiei pentru minori. Instituţiile şi organismele cu atribuţii 
în aplicarea justiţiei pentru minori trebuie să-şi organizeze activitatea astfel încât: 


- să răspundă nevoilor proprii ale delincventilor juvenili, respectându-le drepturile 
fundamentale ; 

- să răspundă nevoilor societăţii, a cărei bună functionare a fost afectată de faptele 
antisociale ale delincventilor juvenili ; 

- să aplice efectiv şi echitabil Ansamblul regulilor minime ale Naţiunilor Unite cu 
privire la administrarea justiţiei pentru minori. 


Perspective fundamentale în elaborarea politicilor sociale şi în adoptarea actelor 
normative privind justiţia pentru minori în statele-parti : 


- angajarea statelor membre, în conformitate cu interesele lor generale, în apărarea 
bunăstării minorului şi a familiei sale ; 

- crearea unor condiţii care să asigure minorului ajutorul şi anturajul securizant necesar 
în perioadele de vulnerabilitate, în care este cel mai expus unui comportament 
deviant, asigurându-i-se accesul la o educaţie care să-l îndepărteze pe cât posibil de 
orice contact cu criminalitatea şi delincventa ; 

— asigurarea resurselor necesare minorului, prin mobilizarea familiei, voluntarilor sau 
a altor grupuri ale comunităţii, cum ar fi şcolile şi alte instituţii comunitare, în scopul 
promovării bunăstării minorului şi în cel al reducerii nevoii de intervenţie a legii, 
astfel încât persoana în cauză să fie tratată eficace, echitabil şi uman în conflictul său 
cu legea; 

— justiția pentru minori face parte integrantă din procesul de dezvoltare a fiecărei tari 
în cadrul general al justiţiei sociale pentru toţi tinerii, contribuind astfel la protejarea 
tineretului şi la menţinerea păcii şi a ordinii în societate ; 

- armonizarea şi adaptarea Ansamblului regulilor minime la condiţiile economice, 
sociale şi culturale din fiecare stat membru ; 

- serviciile de justiţie pentru minori trebuie să fie sistematic controlate şi coordonate in 
vederea îmbunătăţirii şi perfecţionării competenţei personalului acestor servicii, mai 
ales a metodelor sale, a felului de a se apropia de subiecţi, precum şi a atitudinilor 
faţă de aceştia. 


Ansamblul regulilor minime ale Naţiunilor Unite cu privire la administrarea justiţiei 
pentru minori statutează un pachet minimal de principii aplicabile în cazul justiţiei 
pentru minori, sub nivelul cărora statele-parti se angajează să nu deroge. Însă acestea au 
libertatea ca în actele normative interne să stabilească reguli mai favorabile minorului 
delincvent, acest tip de derogare fiind permisă, în contextul unui principiu mai larg al 
dreptului internaţional public (Popescu, 2000). 

Conţinutul regulilor este suficient de clar, dar şi de flexibil, astfel încât acestea să 
poată fi aplicate şi armonizate cu legislaţia internă a fiecărui stat, indiferent de specificul 
socio-cultural sau de bazinul de civilizaţie juridică la care se raportează. 

De asemenea, Regulile de la Beijing prezintă elementele esenţiale în vederea alcătuirii 
politicilor sociale în general şi a politicilor penale în special, ale statelor-parti, cu scopul 
de a realiza în primul rând un sistem eficient de prevenire a delincventei juvenile. 

Se recomandă ca dispoziţiile Ansamblului de reguli să fie aplicate nu numai delinc- 
ventilor juvenili, ci şi minorilor respectaţi de comportamente care n-ar fi pedepsite dacă 

ar fi comise de un adult, minorilor cărora li se aplică măsuri de protecţie şi ajutor social, 
precum şi tinerilor adulţi delincventi. 

În ceea ce priveşte vârsta răspunderii penale, se admite premisa esenţială a diferenţelor 
de barem al acestei vârste de la ţară la ţară, de la regiune la regiune. Cu privire la la 
aceste diferenţe, Regulile recomandă aplicarea a trei principii : 


- stabilirea vârstei răspunderii penale în directă concordanţă cu dezvoltarea bio- 
-psiho-sociala a minorului, astfel încât acesta să aibă minimul de maturitate necesară, 
pentru a avea discernământ şi o reprezentare clară a faptelor săvârşite şi a conse- 
cintelor acestora, preferabil mai ridicată în raport cu recomadarile experţilor ; 

— încercarea de a se ajunge la o vârstă comună sau la vârste cât mai apropiate pentru 
răspunderea penală în toate statele membre ; 

- corelarea vârstei răspunderii penale cu varsta-limita stabilită pentru celelalte forme 
de răspundere şi capacitate din alte ramuri de drept (capacitatea civilă de exerciţiu, 
vârsta matrimonială, vârsta minimă la angajare). 


Ultimul principiu recomandat este foarte important : practic, el include şi o „verificare 
încrucişată” a corectitudinii baremului de vârsta stabilit pe criteriul dezvoltării bio-psiho- 
-sociale a minorului. În doctrina şi jurisprudenţa din statele membre, se constată însă 
aplicarea defectuoasă a acestei reguli, cu consecinţe paradoxale şi greu de gestionat în 
aplicarea normelor juridice. 

Obiectivele justiţiei pentru minori stabilite de Reguli au la bază respectarea principiilor 
nediscriminarii, adecvării sanctiunii la fapta săvârşită în raport cu mediul delincvential, 
proportionalitatii (moderarea sanctiunii în raport cu gravitatea delictului) şi circum- 
stantierii personale a sanctiunii (luându-se în considerare elementele care particularizează 
persoana şi personalitatea faptuitorului). 

Regulile de la Beijing statueazp folosirea „puterii discretionare”, prin care prin care 
li se oferă persoanelor decidente din cadrul instituţiilor abilitate posibilitatea de a adopta 
măsurile cele mai convenabile şi adecvate fiecărui caz şi la toate nivelurile procedurale 
în justiţia pentru minori. Pentru a fi evitate abuzurile generate de învestirea unei persoane 
cu puteri discretionare, Regulile recomandă o atentă selecţie şi o bună pregătire profesio- 
nală şi deontologica a personalului din sistemul justiţiei pentru minori, responsabilitatea 
şi profesionalismul fiind calităţile adecvate pentru exercitarea cu bună-credinţă a acestei 
„puteri discretionare”. 

În vederea asigurării unui proces echitabil în toate stadiile procedurii, Regulile 
statutează respectarea următoarelor drepturi ale minorilor : 


— prezumția de nevinovăție ; 

- dreptul de a fi informat asupra sarcinilor ; 

- dreptul de a tăcea; 

- dreptul de a fi asistat; 

- dreptul la prezenţa unui părinte său tutore ; 

- dreptul de a interoga şi de a confrunta martorii ; 

- dreptul la un grad dublu de jurisdicție (dreptul de a exercita cai de atac împotriva 
sentinţei primei instante). 


Un aspect foarte important al administrării justiţiei pentru minori îl constituie 
protejarea vieţii private a acestuia. In acest sens, Regulile recomandă respectarea acesteia 
în toate stadiile procedurale, pentru a se evita cauzarea de daune printr-o publicitate 

iniţială şi prin încadrarea penală. Este interzisă publicarea informaţiilor care pot duce la 
identificarea delincventului juvenil şi la stigmatizarea sa ulterioară. Acest tip de etichetare 
are consecinţe foarte grave în conduita ulterioară a minorului delincvent, generând un 
risc major de recidivă. Mai mult, în legislaţia penală a statelor membre, exista prevederea 
conform căreia la stabilirea stării de recidivă nu se iau în considerare infracțiunile 
săvârşite în perioada minorităţii. Or, această prevedere care vizează reabilitarea de jure 
ar fi serios afectată dacă s-ar menţine stigmatizarea de facto a delincventului şi etichetarea 
sa ca „infractor”, „criminal”, „delincvent” etc. 

În finalul primei părţi, prin „clauză de ocrotire” se precizează natura juridică a 
Regulilor : act normativ de recomandare, care nu abroga nici o dispoziţie din alte acte 
normative cu forţă juridică imperativă aflate în vigoare sau a căror elaborare este în curs 
(Ansamblul de reguli minime privind tratamentul deţinuţilor, adoptat de Organizaţia 
Naţiunilor Unite; Declaraţia universală a drepturilor omului; Tratatul international 
referitor la drepturile economice, sociale, culturale ; Tratatul internaţional referitor la 
drepturile civile şi politice ; Declaraţia drepturilor copilului şi Proiectul de convenţie 
asupra drepturilor copilului). 

Partea a doua reglementează principalele elemente procedurale conţin ancheta şi 
urmărirea judiciară în cauzele cu minori. 

Regulile recomandă fermitate, bunăvoință şi compasiune pentru întrega procedură. 
Pentru minori, contactul cu organele judiciare este traumatizant, cele trei elemente 
recomandate având scopul de a evita producerea de vătămări fizice sau psihice minorului, 
pe toată durata anchetei şi a urmăririi judiciare. 

Prioritatile judecătorilor care preiau cazuri cu minori sunt: anunţarea imediată (sau 
în cel mai scurt timp posibil) a părinţilor sau tutorilor minorului despre starea sa de 
reţinere (sau, după caz, de arest) ; evitarea pe cât posibil a traumelor fizice sau psihice 
provocate minorului de statutul său de reţinut sau arestat; încercarea de a menţine 
minorul în libertate pe toată perioada urmăririi penale şi a judecății, reținerea şi arestarea 
fiind măsuri excepţionale, dispuse (mai ales în cazul minorilor) doar atunci când lăsarea 
acestora în libertate ar prezenta un real, iminent şi foarte grav pericol social. 

De asemenea, în cauzele în care sunt implicati minorii este recomandată recurgerea 
la mijloace extrajudiciare, evitându-se aplicarea procedurii penale-standard ; mijloacele 
extrajudiciare implică trimiterea minorului către serviciile comunitare sau alte servicii 
competente. În luarea acestei decizii, se poate face apel şi la prerogativele „puterii 
discretionare”, însă trebuie să se ceară consimţământul minorului sau al părintelui, 
tutorelui ori a ocrotitorului legal. Măsurile extrajudiciare mai includ şi supravegherea şi 
orientarea temporară a minorului. 

Alături de instanţele specializate (tribunalele pentru minori), Regulile recomandă şi 
crearea unor compartimente politienesti specializate, precum şi instruirea altor specialişti 
cu atribuţii în cauzele cu minori (asistenţi sociali, psihologi etc.). 

În ceea ce priveşte detentia preventivă, regulile recomandă respectarea a cinci 
principii : 

- detentia preventivă să fie o măsură dispusă doar în cazuri excepţionale, în care nici 

o altă măsură n-ar putea fi aplicată sau n-ar avea eficienta necesară ; 

- dacă este dispusă, durata acesteia să fie redusă cât mai mult cu putinţă ; 
- întotdeauna când este posibil şi eficient, detentia preventivă va fi înlocuită cu alte 

măsuri, cum ar fi supravegherea severă, intervenţia specializată sau plasamentul la o 

familie sau într-un cămin socioeducativ specializat ; 

- minorii aflaţi în detenţie preventivă trebuie despărțiți de adulţii deţinuţi, fie în 
stabilimente distincte, fie într-o parte distinctă de cea a adulţilor delincventi, dacă 
detentia operează în cadrul aceluiaşi stabiliment ; 

- pe toată durata detenţiei preventive, minorii trebuie să primească îngrijiri, protecţie 
si asistenţă specializată in plan social, educativ, profesional, psihologic, medical şi 
fizic, particularizate în funcţie de personalitatea fiecărui minor aflat în detenţie. 


Ansamblul acestor principii-recomandari încearcă să ţină minorul cât mai departe de 
riscul „contaminării criminale”. Conform acestui concept, detentia, prin specificul sau, 
în primul rând prin contactul cu alti deţinuţi (mai ales cu deţinuţii adulţi experimentați), 
determina mai degrabă o „molipsire” sau o agravare a sindromului criminal, şi nu o 
diminuare sau tratare a lui (Cioclei, 1998). 

Şi în cadrul detenţiei minorului operează principiul general al protejării interesului 
superior al copilului, prevăzut în ansamblul tuturor actelor normative internaţionale (şi 
preluat în actele normative interne) referitoare la minor, incluzând aici şi minorul 
delincvent acesta fiind (a fortiori, un minor în dificultate). Minorii în detenţie preventivă 
beneficiază de toate drepturile şi garanţiile prevăzute în „Ansamblul de reguli minime 
pentru tratamentul deţinuţilor şi în Tratatul internaţional referitor la drepturile civile şi 
politice”. 

Partea a treia, „Judecarea şi încheierea (soluţionarea) cazurilor”, reglementează 
regulile de procedura care guvernează judecarea cauzelor cu minori, principiile care 
trebuie avute în vedere înaintea pronunțării hotărârilor definitive şi elementele necesare 
configurării competentei profesionale şi specializării personalului din sistemul justiţiei 
pentru minori. 

În debutul părţii a treia este reamintita recomandarea de aplicare a procedurii 
extrajudiciare pentru minorul delincvent. În cazul în care aceasta nu poate fi aplicată, 
cazul este deferit autorităţii competente pentru judecata, ea având denumire, structura şi 
componenta diferite, în funcţie de sistemul judiciar şi de actele normative interne care 
reglementează alcătuirea, competentele şi funcţionarea instanţelor de judecată din fiecare 
stat membru. În funcţie de specificul sistemelor judiciare din statele semnatare ale 
convenției, cel mai frecvent intalnite sunt : 


- instante de judecată alcătuite din complete formate din profesionişti (judecătorii, 
tribunale, tribunale specializate) ; 

- instante de judecată mixte, alcătuite din magistrați, dar incluzând şi participarea 
neprofesioniştilor la actul de justiţie (de regulă, curtea cu juri) ; 

— comisii administrative cu atribuţii jurisdictionale ; 

- organisme comunitare specializate în soluţionarea cu carcter jurisdictional a conflictelor. 


Indiferent care este autoritatea competenta pentru judecarea cauzelor cu minori, 
aceasta este obligată să respecte toate principiile unui proces just şi echitabil, cu 
asigurarea garanţiilor, respectarea prezumtiilor şi a principiilor procedurale necesare 
pentru desfăşurarea unui asemenea proces (prezumția de nevinovăție; prezumția de 
bună-credinţă ; dreptul de a avea un apărător ales sau din oficiu ; dreptul de administrare 
a tuturor probelor relevante ; dreptul de a tăcea ; dreptul la ultimul cuvânt al inculpatului 
în procedura în faţa instanţei ; dreptul la exercitarea cailor ordinare de atac etc.). 

În ce priveşte asistenta şi reprezentarea minorului în faţa instanţei, Regulile prezintă 
trei categorii de persoane care trebuie să fie prezente sau, după caz, care pot participa 
(cu acordul său la recomandarea instanţei) la proces. Astfel, Regulile : 

-  statutează dreptul minorului la un apărător ales sau, în lipsa unei asemenea opţiuni, 
dreptul de a avea un avocat din oficiu ; în lipsa apărătorului, toate actele de procedura 
sunt lovite de nulitate absolută ; 

— recomandă prezenţa părinţilor sau tutorilor, pe tot parcursul procedurii, in fata 
instanţei ; 

- recomandă participarea unor specialişti, a căror opinie de specialitate şi expertiza 
sunt utile (uneori chiar necesare) judecătorului pentru o corectă administrare a justiţiei 
şi o mai bună şi adecvată hotărâre pronunţată în cauzele cu minori ; de cele mai multe 
ori, instanţele pentru minori apelează la asistenţi sociali, psihologi, medici sau pedagogi. 


Dacă prima condiţie de asistenta şi reprezentare este imperativă, asistenta juridică şi 
reprezentarea avocatului fiind obligatorii pe tot parcursul procesului penal, lipsa acestuia 
atrăgând nulitatea oricărui act de procedura, în ce priveşte participarea părinţilor, tutorilor 
şi a unor specialişti în domeniu lucrurile trebuie putin nuantate. În privinţa acestora, 
Convenţia nu emite imperative ci recomandări. Instanţa decide asupra participării sau nu 
a acestora, în raport cu principiul protejării interesului superior al copilului. 

Astfel, părinţii sau tutorii pot fi invitaţi să participe şi să asiste minorul pe toată 
durata procedurii în faţa instanţei, prezumandu-se relaţiile afective, ajutorul şi influenţă 
pozitivă pe care aceştia o pot exercita asupra minorului. Însă dacă se constată că între 
minor şi părinţi (său tutore ori alt reprezentant legal) exista relaţii tensionate şi marcate 
de ostilitate, instanţă poate refuza participarea acestora la proces, având motive să 
considere că excluderea acestora de la proces poate fi în interesul minorului. 

De asemenea, instanţă decide şi asupra oportunității sau necesităţii participării unor 
specialişti, experţi sau consilieri din domenii conexe administrării justiţiei pentru minori. 
Instanţa va admite participarea acestora dacă faptul este în interesul minorului. În unele 
situaţii chiar se impune participarea sau solicitarea opiniei sau a raportului de expertiză 
a unor asistenţi sociali, psihologi, medici etc. (în cazul minorului delincvent cu grave 
probleme sociale, institutionalizat, dependent de droguri sau de alte substanţe, cu 
afectiuni psihice etc.). 

Regulile stabilesc obligativitatea solicitării de către instanţă a rapoartelor de anchetă 
socială presententiale, întocmite de către asistenții sociali sau de către consilierii de 
probaţiune cu atribuţii în întocmirea referatelor de evaluare presententiale (după caz, în 
funcţie de prevederile actelor normative interne ale fiecărui stat membru). 

Elementele esenţiale ale acestor rapoarte sociale prealabile, absolut necesare judecă- 
torului pentru a-şi forma o părere clară şi completă asupra minorului delincvent şi a 
particularitatilor personalităţii sale sunt: 


-  antecedentele penale, sociale şi familiale ; 

- situatia şcolară, nivelul studiilor, specificul şcolii urmate sau absolvite, conduita 
şcolară (performante şcolare, absente, acte deviante relevante etc.) ; 

- anturajul, particularitatile grupului de prieteni ; 

— existenţa sau inexistenţa unor adictii relevante în viata minorului (alcool, droguri, 
jocuri de noroc etc.) ; 

- circumstanțele în care a fost săvârşit delictul. 


Principii directoare ce influențează judecarea şi actul de decizie (Sentința) : 


a) Decizia luată trebuie să fie întotdeauna direct proporţională nu numai cu circum- 
stantele şi gravitatea delictului, dar şi cu circumstanţele şi nevoile delincventului ca 

şi cu nevoile societăţii (principiu care conferă o mare importanţă rapoartelor presen- 
tentiale, acte esenţiale în procesul de individualizare a pedepsei). 

b) Nu se vor aduce restricţii libertăţii personale a minorului, iar limitarea lor la minimum 
se va face după un examen minuţios (principiu întâlnit atât în Convenţia privind 
protecţia drepturilor copilului, cât şi în Tratatului internaţional referitor la drepturile 
civile şi politice). 

c) Privarea de libertate individuală nu se va aplica decât dacă minorul este considerat 
vinovat de săvârşirea unui delict împotriva unei alte persoane sau în recidivă sau dacă 
nu există altă soluţie convenabilă (prevedere existenţa şi în principiile directoare ce 
figurează în rezoluţia a patra a celui de-al VI-lea Congres, care vizează aplicarea 
pedepsei cu închisoarea pentru tinerii delincventi, numai în cazul în care nu există alt 
mijloc potrivit de garantare a securităţii publice). 

d) Bunăstarea minorului trebuie să fie criteriul determinant în examinarea cazului său 
(principiu pe care îl regăsim şi în Convenţia privind protecţia drepturilor copilului 
adoptată ulterior şi consacrată ca principiu al protejării interesului Superior al 
copilului). 

e) Pedeapsa capitală nu va fi aplicată pentru infracțiunile comise de minori (principiu 
care corespunde şi paragrafului 5 din art. 6 al Tratatului internaţional referitor la 
drepturile civile şi politice). 

f) Asupra minorilor nu pot fi dispuse pedepse corporale (prevedere pe care o întâlnim 
atât în art. 7 din Tratatul internaţional referitor la drepturile civile şi politice, cât şi 
în Declaraţia asupra protejării tuturor persoanelor împotriva torturii şi a altor pedepse 
sau tratamente dure, inumane sau degradante). 

g) Autoritatea competentă are puterea de a întrerupe procedura în orice moment (atribut 
specific al factorilor de decizie din cadrul justiţiei pentru minori, exercitat în virtutea 
puterii discretionare, prerogativa inexistenţa în procedura instanţelor penale pentru 
adulţi). 


În ansamblul lor, aceste principii urmăresc alcătuirea unui sistem sanctionator special 
pentru minorul delincvent, diferit de sistemul sanctionator aplicabil adulţilor. Elementele 
esenţiale avute în vedere (în baza unor concluzii psihosociale, crimonologice, dar şi a 
jurisprudenţei relevante în domeniu) sunt: personalitatea în formare a minorului, insufi- 
cienta maturizare pentru a înţelege pe deplin consecinţele delictelor sale ; riscul major 
de contaminare criminală ; riscul major al provocării prin sancţiuni a unor traume mult 
mai profunde şi de durata în viaţa minorului comparativ cu efectele unei sancţiuni 
aplicabile adulţilor ; vârsta critică a săvârşirii delictului şi a aplicării sanctiunii, o vârstă 
de debut sau de formare incipientă a deprinderilor socioprofesionale, situaţie în care 
încarcerarea sau orice formă de tratament sever institutionalizat compromit (uneori 
ireparabil) debutul vieţii socioprofesionale (de regulă la infractorul adult, tratamentul 
institutionalizat întrerupe pentru o perioadă exercitarea elementelor de status şi rol 
socioprofesional). 


Dispoziţii de judecată. Regulile de la Beijing propun evitarea pe cât posibil a 
instituţionalizării minorului delincvent, recomandând numeroase măsuri şi sancţiuni 
alternative institutionalizarii : 


a) ordonarea orientării şi supravegherii ; 
b) probaţiune ; 

c) ordonarea intervenţiei serviciilor comunitare ; 

d) amenzi, indemnizaţie, restituire ; 

e) ordonarea unui regim intermediar ; 

f) ordonarea participării la reuniuni ale grupurilor de orientare şi la alte activităţi 
analoage ; 

g) ordonarea plasării într-o familie, într-un centru comunitar sau într-un alt mediu 
educaţional ; 

h) alte hotărâri pertinente. 


Cu privire la oricare dintre măsurile şi sancţiunile dispuse, Regulile interzic îndepăr- 
tarea minorului de sub supravegherea părinţilor săi (parţial sau total), cu excepţia 
situaţiilor în care separarea minorului de părinţii săi este necesară — este în interesul 
superior al minorului, în virtutea unor posibile relaţii tensionate, ostile sau a unui model 
infracţional pe care părinţii (infractori şi ei) l-ar putea oferi minorului. 

De asemenea, sancţiunile alternative recomandate acordă un rol de prim-plan inter- 
ventiei instituţiei probatiunii, a serviciilor comunitare, a instituţiilor socioeducative şi a 
plasamentului într-o familie, într-un centru comunitar său mediu educational. Toate 
acestea sunt alternative adecvate sistemului sanctionator pentru minorii delincventi, 
deoarece îmbina controlul moderat ca presiune sanctionatorie cu elemente de consiliere, 
de instrucţie şcolară şi orientare profesională, absolut necesare minorului aflat în plin 
proces de construire a identităţii socio-profesionale (uneori chiar lipsa unui cadru de 
instruire socio-profesională adecvat determinând asocieri în grupuri infractionale si 
săvârşirea unor fapte antisociale). 

Dacă totuşi se impune institutionalizarea minorului delincvent, Regulile recomandă 
ca durata acestei măsuri să fie cât mai scurtă cu putinţă. 

În legislatiile penale ale statelor membre se constată implementarea acestor reco- 
mandări: există o varietate de măsuri alternative la institutionalizare şi prevederi 
referitoare la durata acesteia, în contextul general al tratamentului sanctionator pentru 
minori (în cazul acestora, cuantumul sanctionator fiind redus la jumătate în raport cu 
sancţiunile aplicabile adulţilor pentru acelaşi tip de infracţiuni). 

În finalul părţii a treia, Regulile de la Beijing statutează obligativitatea respectării în 
cadrul procedurii justiţiei pentru minori a încă două principii, şi anume principiul 
celerității şi principiul confidenţialităţii. 

Principiul celerităţii presupune că în cadrul procesului penal, „actele procesuale şi 
procedurale să se desfăşoare de îndată şi fără întârzieri nejustificate (promptitudinea în 
desfăşurarea procesului penal). Celeritatea procesului penal se asigura prin desfăşurarea 
neîntreruptă a urmăririi penale sau la intervale scurte, prin acordarea de termene scurte 
în cursul judecății, printr-o bună pregătire a şedinţei de judecată, prin cunoaşterea 
temeinică a dosarului şi pe alte căi” (Antoniu, Bulai, 2011, p. 125). 

În ceea ce priveşte ansamblul competentelor profesionale, regulile recomandă for- 
marea profesioniştilor care administrează justiţia pentru minori într-un sistem specializat, 
adecvat aplicării justiţiei pentru minori (cu particularitatile sale), minimul necesar fiind 
specializarea la locul de muncă. De asemenea, se atrage atenţia şi asupra specificului 
sistemului de drept anglo-saxon, în cadrul căruia la actul justiţiei pot participa „profani 
sau jurişti”, unde „profanii” sunt persoane fără pregătire juridică alese în cadrul curților 
cu juri sau a comisiilor comunitare. 

„Pentru toate aceste autorităţi, o cunoaştere minimă a dreptului, a sociologiei şi 
psihologiei, a criminologiei şi ştiinţelor comportamentale este absolut necesară, deoarece 

este considerată la fel de importantă ca şi specializarea sau independenţa autorităţii 
competente” (Regulile de la Beijing, comentariul aferent 22.1 şi 22.2 din partea a III-a). 

Partea a patra reglementează tratamentul în mediul deschis, prezentând mijloacele de 
executare a hotărârii judecătoreşti, asistenţă pentru minori şi o serie de recomandări 
privind mobilizarea voluntarilor şi a celorlalte servicii comunitare. 

Elementul esenţial în executarea în mediu deschis a unei condamnări a minorului 
delincvent este supravegherea şi monitorizarea atentă a modului în care sunt puse în 
aplicare măsurile prevăzute în hotărârea de condamnare, precum şi efectul acestora 
asupra minorului, în sensul conştientizării sale cu privire la fapta săvârşită şi la efectele 
sale, precum şi în sensul motivării acestuia de a nu mai săvârşi fapte antisociale. 

Supravegherea executării pedepsei este un element important şi în cadrul justiţiei 
pentru adulţi, însă în cazul executării sanctiunii în mediu deschis de către minori, ea este 
mult mai importantă, deoarece, spre deosebire de condamnatul adult, minorul condamnat 
nu conştientizează pe deplin rostul măsurilor sanctionatorii în mediu deschis, necesitatea 
respectării măsurilor impuse de către instanţă prin hotărârea de condamnare şi rolul 
acestora în corectarea tendinţelor comportamentale antisociale. 

Atribuţiile de supraveghere şi control ale executării hotărârii de condamnare în mediu 
deschis pentru minorul delincvent revin, de regulă, comisiei pentru acordarea libertăţii 
condiţionate sau supraveghere, serviciului de probaţiune, instituţiei competente în pro- 
tectia minorilor şi tinerilor sau judecătorului pentru executarea pedepsei. 

Alături de verificarea respectării măsurilor impuse de instanţă în hotărârea de 
condamnare, autoritatea însărcinată cu supravegherea minorului în această perioadă are 
obligaţia de a lua toate măsurile necesare pentru a se asigura că minorul condamnat are 
cazare, dispune de resursele necesare traiului zilnic şi este integrat într-o formă de 
educare şi formare profesională. Dacă este necesar, autoritatea competentă va apela la 
ajutorul şi intervenţia profesioniştilor şi a instituţiilor din cadrul sistemului de asistenţă 
socială din tara respectivă, pentru a asigura cadrul socioeducativ şi resursle minime 
necesare desfăşurării în condiţii normale a procesului executional-educativ şi de reinte- 
grare socială a minorului delincvent. 

O atenţie deosebită este acordată mobilizării voluntarilor şi celorlalte servicii comu- 
nitare, în vederea colaborării acestora cu autorităţile publice competente pentru exerci- 
tarea în bune condiţii a activităţilor legate de executarea sancţiunilor în mediu deschis 
aplicate minorului. 

Spre deosebire de executarea sancţiunilor în mediu închis, institutionalizat, unde 
răspunderea şi exercitarea efectivă a atribuţiilor de supraveghere, organizare şi control a 
executării pedepsei revin aproape în exclusivitate profesioniştilor din respectivele instituţii 
(rolul şi participarea voluntarilor fiind destul de restrânse), mediul deschis de executare 
a sancţiunilor penale atrage o deosebită răspundere a societăţii civile, în general, şi a 
voluntarilor şi comunităţilor locale, în special, în coparticiparea la actul justiţiei execu- 
tionale în mediu deschis, mai ales în ce priveşte supravegherea, consilierea şi reintegrarea 
minorului delincvent. 

Recomandarea se fundamentează în primul rând pe specificul executării sancţiunilor 
penale neprivative de libertate, mediul deschis fiind mediul social în ansamblul său, 
minorul fiind încurajat şi sprijinit să se integreze într-un mediu socioeducativ deschis, in 
cadrul căruia să fie integrat, instruit şi ajutat să-şi corecteze tendinţele spre fapte 
antisociale. În al doilea rând, recomandarea pune încă o dată în lumina rolul esenţial al 
voluntarilor, al comunităţilor locale şi societăţilor filantropice în iniţierea, susţinerea şi 

dezvoltarea sistemelor sanctionatorii în mediu deschis. Pentru delincventii toxicomani, 
Regulile recomandă mobilizarea voluntarilor foşti toxicomani, trataţi şi reintegrati, 
cunoscută fiind eficienta activităţii acestora în tratarea şi reintegrarea socială a infrac- 
torilor toxicomani. 

Partea a cincea conţine obiective, precizări şi recomandări legate de tratamentul 
instituţional al minorului delincvent. 


Obiectivele tratamentului în instituţie : 


e Pregătirea şi tratamentul minorilor aflaţi în instituţii au ca obiectiv asigurarea asis- 
tentei, protecţiei, educării şi competenţelor profesionale, în scopul de a-i ajuta pe 
minori să joace un rol constructiv şi productiv în societate. 

e Tinerii cazaţi în instituţii vor primi ajutorul, protecţia şi toată asistenţa necesară — pe 
plan social, educativ, profesional, psihologic, medical şi fizic -, în funcţie de vârstă, 
sex, personalitate, în interesul dezvoltării lor armonioase. 

e Minorii cazaţi în instituţii trebuie să fie separați de deţinuţii adulţi într-o locaţie 
distinctă. 

e Tinerele delincvente plasate în instituţii trebuie să beneficieze de o atenţie specială in 
ceea ce priveşte nevoile şi problemele proprii. În nici un caz, ajutorul, protecţia, 
asistenţa, tratamentul şi pregătirea de care beneficiază nu trebuie să fie inferioare 
celor de care beneficiază tinerii delincventi. Trebuie să le fie asigurat un tratament 
echitabil. 

e Părinţii sau tutorii minorilor plasați în instituţii au drept de vizită, în interesul 
acestuia şi pentru binele lui. 

e Se va favoriza cooperarea între ministere şi servicii în vederea asigurării unei pregătiri 
şcolare sau, dacă este cazul, a unei pregătiri profesionale adecvate minorilor plasați 
în instituţii, în aşa fel încât să nu fie dezavantajati în privinţa nivelului de pregătire 
atunci când părăsesc instituţia. (Regulile de la Beijing, art. 26.1 şi 26.2). 


Din ansamblul acestor obiective se pot desprinde câteva reguli importante care s-au 
concretizat ulterior în reglementări cu caracter intern în legislaţia penală a statelor-parti : 


- tratament institutional complex, integrat, asigurat minorului delincvent - acesta este 
alcătuit din asistenta sociomedicală, psihologică, educativă şi de formare profesională 
conform abilităţilor şi competenţelor stabilite de către comisiile de specialitate din 
cadrul instituţiilor respective, în urma examinării fiecărui delincvent minor institutio- 
nalizat ; spre deosebire de tratamentul institutional al adulţilor infractori, în cazul 
minorului delincvent, asistenţa şi tratamentul integrat sunt obligatorii, minorul fiind 
în plin proces de formare bio-psihosocială, cu toate particularitatile şi dificultăţile ce 
rezultă din aceasta ; Regulile recomandă să se acorde o atenţie sporită delincventilor 
minori cu particularităţi deosebite (agresivitate, dependenţă de alcool sau droguri, 
probleme psihice) ; 

- separarea deţinuţilor minori de deţinuţii adulţi, nu doar pentru a se putea crea un 
cadru specific nevoilor speciale ale minorului, ci mai ales pentru a se evita riscul 
„contaminării criminale” ; 

— nediscriminarea (recomandările vizând în special principiul nediscriminarii tinerelor 
delincvente, principiu statuat în cadrul dezbaterilor şi reglementarilor Congresului 
al VI-lea, coroborat cu Declaraţia de la Caracas şi cu Declaraţia asupra eliminării 
tuturor formelor discriminatorii la adresa femeilor) ; 

- dreptul la vizita al părinţilor sau tutorelui minorului delincvent ; Regulile precizează 
încă o dată ca exercitarea acestui drept operează doar dacă respectivele vizite sunt în 
interesul minorului şi pentru binele lui, statisticile penale arătând ca, în foarte multe 
cazuri, minorul delincvent provine din părinţi care au, la rândul lor, antecedente 
penale sau cu care acesta se afla în conflict, contactele dintre aceştia şi minorul 
delincvent în tratament instituţional având efecte negative, dăunătoare minorului ; 

- cooperarea interinstitutională este o regulă care decurge în mod necesar şi firesc din 
principiul asistentei şi tratamentului integrat asigurat minorului delincvent ; ansamblul 
nevoilor bio-psihosociale ale minorului determinate în urma evaluării acestuia de 
către echipa pluridisciplinara de specialişti impune intervenţia şi cooperarea unor 
instituţii publice din domenii ca: educaţie, sănătate, asistenţă socială, integrare pe 
piaţa muncii. 


Ansamblul de reguli minime pentru tratamentul deţinuţilor (unul din primele acte 
normative promulgate de ONU în domeniu) şi recomandările aferente au rolul de acte 
normative complementare Regulilor de la Beijing, aplicabilitatea prevederilor acestora 
nefiind atinsă de Regulile de la Beijing. În acest caz, nu operează abrogarea actului 
normativ mai vechi în virtutea intrării în vigoare a celui mai nou şi nici un raport 
derogatoriu de tip normă specială/norma generală. Prevederile Ansamblului de reguli 
minime pentru tratamentul deţinuţilor rămân un reper în reglementarea cadrului sanctio- 
nator institutional (inclusiv în ce priveşte detentia preventivă), în principalele sale aspecte 
(reguli de detenţie şi plasament institutional diferențiat, specificul locurilor de detenţie, 
arhitectura acestora, regulile de compartimentare, aşternuturile din celule, echipamentul, 
alimentaţia, procedurile de petitionare, reglementări privind contactele cu lumea exte- 
rioară, asigurarea serviciilor medicale, a asistentei şi consilierii religioase, reguli privind 
prestarea muncii în detenţie, separarea pe criteriul vârstei şi al gradului de periculozitate 
a detinutului, recomandări pentru personalul penitenciar). 

În raport cu prevederile Ansamblului de reguli minime pentru tratamentul deţinuţilor, 
Regulile de la Beijing reglementează cadrul specific administrării justiţiei pentru minori, 
elementele specifice şi excepţiile operaţionale în cadrul detenţiei minorilor, în funcţie de 
specificul bio-psihosocial al acestora şi de particularitatile reintegrării şi reducerii 
gradului de recidiva la minori. 

Regulile de la Beijing recomanda aplicarea frecvenţă şi promptă a eliberării conditio- 
nate în cazul minorului delincvent, aceasta măsura fiind prioritară constituind regula, 
spre deosebire de situaţia adulţilor infractori, pentru care aceasta constituie excepţia. 

Eliberarea condiţionată va fi de competenta unei „autorităţi corespunzătoare”, sin- 
tagma cu un conţinut mai larg decât cel de „autoritate competenta”, sugerând ideea 
flexibilitatii şi a adaptării acesteia, prin echipa de specialişti care o compun, la specificul 
minorului delincvent a cărui eliberare condiţionată urmează a fi analizată şi solutionata. 

Condiţia esenţială pentru a fi dispusă eliberarea condiţionată este existenţa unor per- 
spective serioase de reintegrare socială. Eliberarea condiţionată poate fi acordată sub rezerva 
îndeplinirii de către minor a unor condiţii, uneori acestea fiind obligatorii dacă se ţine seama 
de specificul minorului şi de faptele antisociale săvârşite (de exemplu, în cazul minorului 
care a săvârşit infracţiunea pe fondul dependenţei de droguri, se impune condiţia 
participării acestuia la programe de consiliere, tratament şi reintegrare socioprofesionala). 

Minorii aflaţi în regim de eliberare condiţionată vor fi asistați şi supravegheați de o 
autoritate corespunzătoare prin personal specializat în cauzele cu minori (de regulă, un 

consilier de probaţiune), comunitatea locală căreia îi aparţine minorul fiind educată şi 
încurajata să fie coparticipanta la procesul de sprijinire a reintegrării socioprofesionale 
a minorului. 

În cadrul procesului de reintegrare socială a minorului sancţionat privativ-institutio- 
nal, Regulile recomandă şi crearea unor regimuri de semidetentie care să funcţioneze ca 
instituţii de sprijin pentru reintegrarea socioprofesională (centre de primire intermediară, 
camine socioeducative, internate de pregătire profesională etc.). 

Partea a şasea este intitulata „Cercatare, planificare, elaborare de strategii şi evaluare” 
şi recomandă statelor membre crearea condiţiilor necesare pentru o activitate de cercetare 
la cel mai înalt nivel în domeniul criminalităţii juvenile, aceasta fiind baza esenţială 
pentru planificare, elaborare de strategii, evaluare, construcţie instituţională în domeniu 
şi elaborare de acte normative privind administrarea Justiţiei pentru minori. 

La final, Regulile de la Beijing arată că progresul justiţiei pentru minori rezida într-o 
cercetare de calitate corelată cu strategiile şi evaluările tendinţelor criminalităţii juvenile, 
adaptarea permanentă a politicilor penale şi a actelor normative la nevoile adolescenților 
şi tinerilor, o dinamică mult mai accentuată a acestora (transformările, aspiraţiile şi 
specificul conduitei juvenile fiind într-o permanentă schimbare), precum şi cu încurajarea 
participării instituţiilor cu rol în reintegrarea socială şi a comunităţilor locale în admi- 
nistrarea justiţiei pentru minori. 


7.2. Convenţia cu privire la drepturile copilului, adoptată 
de Adunarea Generală a Organizaţiei Naţiunilor Unite 
pe 20 noiembrie 1989 şi ratificată de România 
prin Legea nr. 18 din 27 septembrie 1990 (pentru 
ratificarea Convenţiei cu privire la drepturile copilului) 


La nivel internaţional, primele acte normative cu valoare universală privind protecţia 
drepturilor copilului au apărut la începutul secolului XX, prin eforturile conjugate ale 
organismelor internaţionale, instituţiilor guvernamentale şi organizaţiilor private cu 
activităţi profilate pe protecţia drepturilor copilului. În 1924, Liga Naţiunilor a adoptat 
„Declaraţia de la Geneva privind drepturile copilului”, un document structurat pe cinci 
principii referitoare la drepturile copilului, acesta fiind considerat primul act normativ 
de reglementare internaţională a protecţiei drepturilor copilului. Acest document a fost 
completat ulterior, varianta extinsă a acestuia fiind adoptată de Adunarea Generală a 
ONU la 20 noiembrie 1959 şi conţinând zece principii de bază referitoare la bunăstarea 
şi protecţia copilului. 

Declaraţia drepturilor copilului adoptată de Adunarea Generală la 20 noiembrie 1959 
constituie fundamentul pe care a fost elaborată Convenţia cu privire la drepturile copilului 
din 20 noiembrie 1989 (intrată în vigoare la 2 septembrie 1990); aceasta din urmă 
completează principiile statuate de actul normativ precedent şi le armonizează cu noile 
realităţi şi perspective sociale la nivel mondial, generând o nouă viziune asupra princi- 
piilor asigurării protecţiei şi bunăstării copilului. 


Deşi Convenţia a fost nu o dată criticată ca „document revoluţionar”, ea a trebuit să fie 
considerată totuşi ca punct de referinţă într-un proces continuu de acumulare a experienţei şi 


INSTRUMENTE INTERNATIONALE CU IMPACT ASUPRA PROBATIUNII 165 


însuşire a criticilor, proces derulat de-a lungul câtorva decade, în sfera drepturilor omului şi 
cu privire la problemele copiilor ; oricât de avansate au fost, prevederile Convenţiei sunt 
rezultatul logic a ceea ce acum se constituie ca formulă bine încercată în dezvoltarea stan- 
dardelor internaţionale : stabilirea de principii de bază, introducerea graduală a câtorva dintre 
acestea ca obligatorii şi neobligatorii în tratatele internaţionale cu o sferă mai largă şi, în final, 
constituirea lor într-un instrument coerent şi obligatoriu” (Giles, 2001, p. 35). 


Prezentarea, explicitarea şi reglementarea întregului pachet de drepturi şi reguli de 
protecţie a minorului se realizează într-o formă complexă şi integrată, fără a considera 
pachetul de drepturi şi privilegii ale minorului ca formulă statică şi individuală, ci aflată 
în armonie cu dinamica specifică vieţii minorului, precum şi în contextul integrării 
minorului în familia sa, protejat de instituţiile abilitate şi de comunitatea locală în care 
trăieşte. Drepturile minorului sunt prezentate ca un tot unitar, şi nu potrivit clasificării 
tradiţionale din tratatele din domeniul protecţiei internaţionale a drepturilor omului în 
drepturi civile şi politice, respectiv economice, culturale şi sociale (în articolul al patrulea 
fiind doar menţionate cele din ultima categorie). 

De asemenea, Convenţia prezintă caracterul biunivoc al acestor drepturi, atât părinţii 
minorului, cât şi instituţiile abilitate de protecţie a minorului având o serie de drepturi 
care sunt, deopotrivă, şi obligaţii (în aceeaşi măsură) faţă de minorul pe care îl au în 
creştere, educare, ocrotire şi îngrijire (Filipescu, 2006). 

Convenţia adaptează întregul set de drepturi ale omului la particularitatile, dificultățile 
şi vulnerabilitatile minorului, cu specificul personalităţii sale în formare şi raportat la 
necesitatea ocrotirii speciale de care are nevoie. 

Principalele elemente cu caracter de noutate (aşa-zis ,,revolutionare”, nu de puţine ori 
criticate) sunt principiul protejării interesului superior al copilului, principiul informării 
şi coparticipării minorilor prin reprezentanţi la dezbaterile şi procedurile de adoptare a 
actelor normative care reglementează drepturile minorilor, principiul reabilitării mino- 
rilor exploataţi, respectiv ansamblul de reguli privind adoptia şi justiţia pentru minori. 

În preambulul Convenţiei sunt invocate actele normative internaţionale şi principiile 
care au stat la baza adoptării acesteia : 


e Carta Naţiunilor Unite, care consacră drepturile fundamentale ale omului, demnitatea 
şi valoarea persoanei, drepturilor egale şi inalienabile ale tuturor membrilor familiei 
umane care constituie fundamentul libertăţii, dreptăţii şi păcii în lume, progresul 
social şi creşterea calităţii vieţii în contextul unei libertăţi sporite ; 

e Declaraţia Universală a Drepturilor Omului şi pactele internaţionale privind drepturile 

omului, care proclamă că fiecare om poate să se prevaleze de drepturile şi de 

libertăţile enunțate de acestea, fără nici o deosebire de rasă, culoare, sex, limba, 
religie, opinie politică sau orice altă opinie, naţionalitate şi origine socială, situaţie 
materială, statut la naştere sau alt statut ; 

Declaraţia de la Geneva din 1924 privind drepturile copilului ; 

Declaraţia drepturilor copilului, adoptată de Adunarea Generală la 20 noiembrie 1959 ; 

Pactul internaţional privind drepturile civile şi politice ; 

Pactul internaţional privind drepturile economice, sociale şi culturale ; 

Regulile minimale standard ale Organizaţiei Naţiunilor Unite privind administrarea 

justiţiei în cazul minorilor (Regulile de la Beijing) ; 

e Declaraţia privind protecţia femeilor şi copiilor în caz de stare de urgenţă şi de 
conflict armat ; 

dreptul copiilor la îngrijire şi asistenta specială, reglementat de Organizaţia Naţiunilor 
Unite în Declaraţia Universală a Drepturilor Omului ; 

principiul protejării familiei, ca unitate de bază a societăţii şi ca mediu natural 
destinat creşterii şi bunăstării tuturor membrilor săi, în special, a copiilor ; 
principiul creşterii copilului pe cât posibil într-un mediu familial, într-o atmosferă de 
fericire, dragoste şi înţelegere ; 

principiul pregătirii copilului pentru a trăi independent în societate şi al educării lui 
în spiritul idealurilor proclamate în Carta Naţiunilor Unite şi, în special, în spiritul 
păcii, demnităţii, libertăţii, tolerantei, egalităţii şi solidarităţii ; 

principiul extinderii protecţiei speciale acordate copilului ; 

regulile aplicabile plasamentului familial şi adoptiei nationale şi internationale ; 


In primul articol, Convenţia defineşte noţiunea de „copil” : „orice fiinţă umană sub 


vârsta de 18 ani, exceptând cazurile în care legea aplicabilă copilului stabileşte limita 
majoratului sub această vârstă”. 


Obligatii (principii) ale statelor-pdrti şi măsuri pe care acestea se angajează să le 


respecte : 


1. 


= 


Protejarea copilului împotriva discriminării şi garantarea drepturilor stabilite în 
Convenţie tuturor copiilor din jurisdicţia statelor membre, indiferent de rasă, culoare, 
sex, limba, religie, opinie politică sau altă opinie, de naţionalitate, apartenenţa etnică 
sau originea socială, de situaţia materială, incapacitatea fizică, de statutul la naştere 
sau de statutul dobândit al copilului ori al părinţilor sau al reprezentanţilor legali ai 
acestuia, pe considerente de care situaţia juridică, activităţile, opiniile declarate sau 
convingerile părinţilor, ale reprezentanţilor săi legali sau ale membrilor familiei sale. 


. Protejarea interesului superior al copilului in toate acţiunile care privesc copiii, 


întreprinse de instituţiile de asistenţă socială publice sau private, de instanţele 
judecătoreşti, autorităţile administrative sau de organele legislative. 

stării sale, ţinând seama de drepturile şi obligaţiile părinţilor săi, ale reprezentanţilor 
săi legali sau ale altor persoane cărora acesta le-a fost încredinţat în mod legal. 


„ Respectarea standardele stabilite în instituţiile, serviciile şi aşezămintele care răspund 


de protecţia şi îngrijirea copiilor, în special cele referitoare la securitate şi sănătate, 
la numărul şi calificarea personalului din aceste instituţii, precum şi la asigurarea 
unei supravegheri competente. 


„ Adoptarea de măsuri legislative, administrative şi de orice altă natură necesare in 


vederea punerii în aplicare a drepturilor recunoscute în Convenţie, inclusiv prin 
cooperare internationala. 


„ Respectarea responsabilitatilor, drepturilor şi îndatoririlor ce revin părinţilor naturali 


ai copilului său, după caz şi conform tradiţiei locale, membrilor familiei lărgite sau 
comunităţii, tutorilor sau altor persoane care, prin lege, au copii în îngrijire, de a 
asigura, într-o manieră corespunzătoare capacităţilor în continuă dezvoltare ale 
copilului, îndrumarea şi orientarea necesare în exercitarea de către copil a drepturilor 
recunoscute în Convenţie. 


Drepturi ale copilului reglementate de Convenţie : 


. Dreptul la viata al fiecărui copil. 
. Dreptul copilului la libera dezvoltare. 


RW 


— 


10. 
ll. 


12. 


13. 
14. 
15. 


16. 


17. 

. Dreptul copilului de a fi înregistrat în acte oficiale imediat după naştere. 
. Dreptul la nume al copilului. 
. Dreptul la cetăţenie al copilului. Felul cetăţeniei şi, eventual, dubla cetăţenie sunt 


reglementate (după regulile jus sanguinus şi jus loci) de către actele normative ale 
fiecărui stat, precum şi în convențiile internationale. 


. Dreptul copilului de a-şi cunoaşte părinţii şi de a fi îngrijit de aceştia. 
. Dreptul copilului de a-şi păstra identitatea. 
. Dreptul copilului de a trăi in familia sa - nici un copil să nu fie separat de părinţii 


săi împotriva voinţei acestora, exceptând situaţia în care autorităţile competente 
decid, sub rezerva revizuirii judiciare şi cu respectarea legilor şi a procedurilor 
aplicabile, ca această separare este în interesul suprem al copilului. O astfel de 
decizie poate deveni necesară în cazuri particulare cum ar fi, de exemplu, cazul 
copiilor maltratati sau neglijati de părinţi sau cazul în care părinţii trăiesc separat şi 
se impune luarea unei hotărâri cu privire la locul de reşedinţă a copilului. 


. Dreptul copilului care a fost separat de ambii părinţi sau de unul dintre ei de a 


întreţine relaţii personale şi contacte directe cu cei doi părinţi ai săi, în mod regulat, 

exceptând cazul în care acest lucru contravine interesului suprem al copilului. Când 

separarea rezulta din măsuri adaptate de către un stat parte - precum detentia, 

închisoarea, exilul, expulzarea sau moartea (inclusiv moartea, indiferent de cauză, 

survenită în timpul detenţiei) ambilor părinţi sau a unuia dintre ei ori a copilului — 

„ acesta va furniza, la cerere, părinţilor, copilului său, după caz, unui alt membru al 

familiei informaţiile esenţiale despre locul unde se găsesc membrul sau membrii 

familiei, exceptând cazul în care divulgarea acestor informaţii ar aduce prejudicii 

bunăstării copilului. 

Dreptul la opinie al copilului. 

Dreptul copilului şi al părinţilor la reîntregirea familiei, drept exercitat prin cereri 

adresate statelor parti sau prin alte instrumente procedurale şi care presupune 

obligaţia corelativă a statelor solicitate de a examina cu bunăvoință, înţelegere şi 

celeritate cererea în vederea soluționării grabnice a acesteia. 

Dreptul copilul ai cărui părinţi îşi au reşedinţa în state diferite de a întreţine, în afara 

unor Situaţii excepţionale, relaţii personale şi contacte directe, în mod regulat, cu 

ambii săi părinţi. 

Dreptul copilului la libera circulaţie. 

Dreptul copilului de a fi protejat împotriva traficului de fiinţe umane. 

Dreptul copilului de a avea posibilitatea de a fi ascultat în orice procedură judiciară 

sau administrativă care îl priveşte, fie direct, fie printr-un reprezentant sau un 

organism competent, în conformitate cu regulile de procedura din legislaţia naţională. 

Dreptul copilului la libertatea de exprimare ; acest drept cuprinde libertatea de a 

căuta, de a primi şi de a difuza informaţii şi idei de orice natură, indiferent de 

frontiere, sub forma orală, scrisă, tipărită sau artistică ori prin orice alte mijloace, 

la alegerea copilului ; exercitarea acestui drept poate face subiectul restricţiilor, dar 

numai al acelor restricţii expres prevăzute de lege şi absolut necesare pentru : 

a) respectarea drepturilor sau a reputației altora ; 

b) protejarea securităţii naţionale, a ordinii publice, a sănătăţii publice şi a bunelor 
moravuri. 

Dreptul copilului la libertatea de gândire, de conştiinţă şi religie. Statele parti se anga- 

jează să respecte drepturile şi obligaţiile părinţilor sau, după caz, ale reprezentanţilor 

legali ai copilului de a-l îndruma în exercitarea dreptului menţionat, într-o manieră 

care să corespundă capacităţilor în formare ale acestuia. Libertatea de a-şi manifesta 

propriile convingeri religioase sau alte convingeri nu poate fi îngrădită decât de 
restricţiile prevăzute în mod expres de lege şi care sunt necesare pentru protecţia 

securităţii publice, a ordinii publice, a sănătăţii publice şi a bunelor moravuri sau a 

libertăţilor şi drepturilor fundamentale ale altora. 

Dreptul copilului la libertatea de asociere şi la libertatea de întrunire paşnică. 

Exercitarea acestor drepturi nu poate fi îngrădită decât de restricţiile prevăzute în 

mod expres de lege şi care sunt necesare într-o societate democratică, în interesul 

securităţii naţionale, al siguranţei sau ordinii publice ori pentru a proteja sănătatea 
publică sau bunele moravuri ori pentru a proteja drepturile şi libertăţile altora. 

Dreptul copilului la protecţie împotriva oricărei imixtiuni arbitrare sau ilegale în 

viaţa să privată, în familia sa, în domiciliul sau ori în corespondenţa sa, precum şi 

împotriva oricărui fel de atac ilegal la onoarea şi reputaţia sa. 

Dreptul copilului de a avea acces neîngrădit la informaţie, din surse interne sau 

internaţionale, în special la cele care urmăresc promovarea bunăstării sale sociale, 

spirituale şi morale şi a sănătăţii sale fizice şi morale. În acest scop, statele-parti : 

a) vor încuraja difuzarea, prin mijloacele de informare în masă, de informaţii şi 
materiale de interes social şi educativ pentru copii; 

b) vor încuraja cooperarea internaţională în producerea, schimbul şi difuzarea de 
astfel de informaţii şi materiale provenind din surse culturale, naţionale şi 
internaţionale ; 

c) vor încuraja producerea şi difuzarea de cărţi pentru copii ; 

d) vor încuraja mijloacele de informare în masa să ţină seama, în mod deosebit, de 
nevoile lingvistice ale copiilor autohtoni sau ale celor care aparţin unui grup 
minoritar ; 

e) vor favoriza elaborarea unor principii călăuzitoare adecvate, destinate protejării 
copilului împotriva informaţiilor şi materialelor care dăunează bunăstării sale. 

Dreptul copilului de a fi ocrotit, îngrijit, crescut şi educat în mod egal şi nediscri- 

minatoriu de către ambii părinţi, drept (şi responsabilitate totodată) ce presupune 

respectarea de către ambii părinţi a interesului sau superior. 

Dreptul copilului la un trai decent, care să permită dezvoltarea sa fizică, mentală, 

spirituală, morala şi socială. 

Dreptul copilului la educaţie. 

Dreptul copilului la asistenţa socială şi medicală. 

Dreptul copilului aparţinând minorităţilor etnice, religioase sau lingvistice de a 

participa la viaţa culturală proprie, de a-şi declara apartenenţa religioasă şi de a-şi 

practica propria religie, precum şi de a-şi folosi limba proprie în comun cu alţi 
membri ai grupului său. 

Dreptul copilului la odihnă şi la vacanţă şi de a practica activităţi recreative proprii 

vârstei sale. 

Dreptul copilului de a participa activ şi deplin la viaţa culturală şi artistică. 

Dreptul copilului de a fi protejat împotriva exploatării economice. În acest scop, 

statele părţi se obliga: 

a) să fixeze o vârstă minimă sau vârste minime de angajare ; 

b) să adopte reglementări cu privire la orele şi la condiţiile de muncă ; 

c) să prevadă pedepse sau alte sancţiuni corespunzătoare, pentru a asigura aplicarea 
întocmai a prevederilor Convenţiei privind interzicerea exploatării copilului. 
29. Dreptul copilului de a fi protejat în caz de conflict armat. 


Conţinutul concret al acestui drept consacrat generic de Convenţie a fost reglementat 
în detaliu în actele normative interne ale fiecărui stat parte, atât privind protecţia 
copilului atunci când conflictul armat izbucneşte în ţara sa de cetăţenie, cât şi în cazul în 
care copilul este surprins de izbucnirea unui conflict armat pe teritoriul unui alt stat în 
care se afla temporar. În cele mai multe ţări, în asemenea situaţii, atribuţiile de protecţie, 
întreţinere şi repatriere a minorului surprins pe teritoriul altui stat în caz de conflict 
armat sunt încredințate instituţiilor de asistenţă socială şi protecţie a copilului şi, respectiv, 
Ministerului de Externe din ţară de cetăţenie a minorului, acestea răspunzând solidar (în 
funcţie de atribuţiile specifice) pentru protecţia şi repatrierea minorului. 

Pentru garantarea şi promovarea ansamblului acestor drepturi, statele părţi se anga- 
jează să acorde ajutor corespunzător părinţilor şi reprezentanţilor legali ai copilului în 
exercitarea responsabilitatii care le revine în legătură cu creşterea copilului şi să asigure 
crearea instituţiilor, aşezămintelor şi serviciilor de îngrijire a copiilor. 


Obligatii asumate de statele părți la Convenţie : 


1. Protecţia copilului împotriva oricăror forme de violenţă, vătămare sau abuz, fizic sau 
mental, de abandon sau neglijenta, de rele tratamente sau de exploatare, inclusiv 
abuz sexual, în timpul cât se afla în îngrijirea părinţilor sau a unuia dintre ei, a 
reprezentantului ori reprezentanţilor legali sau a oricărei persoane căreia i-a fost 
încredinţat. 

Obligatia aceasta presupune proceduri eficiente pentru stabilirea de programe sociale 

care să asigure sprijinul necesar copilului său celor cărora le-a fost încredinţat, precum 

si pentru instituirea altor forme de prevenire şi pentru identificarea, denuntarea, actio- 
narea în instanţă, anchetarea, tratarea şi urmărirea cazurilor de rele tratamente 
aplicate copilului şi, dacă este necesar, a procedurilor de implicare judiciară. 

2. Protecţia şi asistenta specială din partea statului pentru copilul care este, temporar ori 
permanent, lipsit de mediul său familial sau care, pentru protejarea intereselor sale, 
nu poate fi lăsat în acest mediu. Statele-părţi, în conformitate cu legislaţia lor 
naţională, vor asigura protecţie alternativă pentru un astfel de copil, protecţie care 
poate include in special plasamentul familial, kafalah din dreptul islamic, adoptia 
sau, în caz de necesitate, plasarea în instituţii corespunzătoare de îngrijire a copiilor. 
În alegerea uneia dintre aceste soluţii este necesar să se ţină seama în mod cores- 
punzător de necesitatea unei anumite continuitati în educarea copilului, precum şi de 
originea sa etnică, religioasă, culturală şi lingvistică. 

3. Reglementarea şi autorizarea adoptiei, în vederea protejării interesului superior al 
copilului şi al asigurării bunăstării sale. În acest sens, statele părţi : 

a) vor veghea ca adoptia unui copil să fie autorizată numai de autorităţile competente 
care verifica, în conformitate cu legea şi cu procedurile aplicabile, precum şi pe 
baza tuturor informaţiilor pertinente şi credibile, ca adoptia se poate realiza ţinând 
cont de statutul copilului în raport cu părinţii, cu rudele şi cu reprezentanţii săi 
legali şi, dacă este cazul, ca persoanele interesate şi-au dat consimţământul cu 
privire la adopţie în cunoştinţă de cauză în urma unei consilieri corespunzătoare ; 

b) recunosc că adoptia în străinătate poate fi considerată un mijloc alternativ de 

fi încredinţat spre plasament familial sau spre adopţie ori nu poate fi îngrijit în 
mod corespunzător ; 

c) se vor asigura că, în cazul adoptiei în străinătate, copilul beneficiază de garanţii 
şi standarde echivalente celor existente în cazul adoptiei nationale ; 

d) vor lua toate măsurile corespunzătoare pentru a se asigura că, în cazul adoptiei in 
străinătate, plasamentul copilului nu conduce la obţinerea de câştiguri materiale 
necuvenite pentru persoanele implicate ; 

e) promovează obiectivele precedente, încheind aranjamente sau acorduri bilaterale 
ori multilaterale, după caz, şi se asigură, în acest cadru, că plasarea copiilor în 
străinătate este efectuată de autorităţile sau organele competente. 

Protecţia copilului care vrea să obţină statutul de refugiat sau care este considerat 
refugiat în conformitate cu reglementările şi procedurile internaţionale şi naţionale 
aplicabile, fie că este singur sau însoţit de unul dintre părinţi sau de orice altă 
persoană. Acesta trebuie să beneficieze de protecţia şi asistenta umanitară corespun- 
zătoare, pentru a se putea bucura de drepturile recunoscute de Convenţie şi de 
celelalte instrumente internaţionale privind drepturile omului sau ajutorul umanitar la 
care respectivele state sunt parti. 
În acest scop, statele părţi se angajează să contribuie, după cum consideră necesar, la 
toate eforturile întreprinse de ONU şi de alte organizaţii guvernamentale sau neguver- 
namentale competente cooperând cu ONU, pentru a proteja şi ajuta copiii care se 
găsesc într-o astfel de situaţie şi pentru a-i găsi pe părinţii sau pe membrii familiei 
oricărui copil refugiat, în vederea obţinerii informaţiilor necesare pentru reîntregirea 
familiei sale. În cazul în care părinţii sau alti membri ai familiei nu pot fi găsiţi, 
copilului i se va acorda aceeaşi protecţie ca oricărui alt copil care este temporar sau 
total lipsit de mediul său familial, indiferent de motiv, în conformitate cu principiile 
enunțate în Convenţie. 
Protecţia copiilor cu handicap fizic sau mental, prin asigurarea unei vieţi împlinite şi 
decente, în condiţii care să le garanteze demnitatea, să le favorizeze autonomia şi să 
le faciliteze participarea activă la viaţa comunităţii, prin acordarea de îngrijiri speciale 
şi de ajutoare (gratuite, dacă este posibil şi necesar) adaptate situaţiei copilului şi 
celei a părinţilor sau a celor cărora le este încredinţat, în vederea asigurării accesului 
efectiv al copiilor handicapati la educaţie, formare profesională, servicii medicale, 
recuperare, pregătire în vederea ocupării unui loc de muncă, activităţi recreative, în 
aşa fel încât să se asigure deplina integrare socială şi dezvoltarea individuală a 
copiilor, inclusiv dezvoltarea lor culturală şi spirituală. 
Pentru îndeplinirea acestor deziderate, convenţia recomanda realizarea unui sistem 
universal eficient de informare, cooperare şi comunicare internaţională între toate 
statele, prin care orice progres al medicinei preventive şi al tratamentului medical, 
psihologic şi functional al copiilor handicapati să fie transmis şi folosit de întreaga 
comunitate statală mondială, contribuind astfel la ameliorarea situaţiei copiilor cu 
handicap şi, pe cât posibil, la o cât mai rapidă recuperare şi reintegrare socioprofe- 
sională a acestora. 

Asigurarea condiţiilor necesare pentru că orice copil să se bucure de cea mai bună 

stare de sănătate posibilă şi să beneficieze de servicii medicale şi de recuperare. 

Îndeplinirea obligaţiei de a asigura condiţiile pentru o bună sănătate a copiilor şi 

permanentă îmbunătăţire a acestora se realizează prin: 

a) reducerea mortalităţii infantile şi a celei în rândul copiilor ; 

b) asigurarea asistenţei medicale şi a măsurilor de ocrotire a sănătăţii pentru toţi 
copiii, cu accent pe dezvoltarea măsurilor primare de ocrotire a sănătăţii ; 

c) combaterea maladiilor şi a malnutritiei, inclusiv în cadrul măsurilor primare de 
ocrotire a sănătăţii, recurgând, printre altele, la tehnologii accesibile şi la aprovi- 
zionarea cu alimente nutritive şi cu apă potabilă, luând în considerare pericolele 
şi riscurile de poluare a mediului natural ; 

d) asigurarea ocrotirii sănătăţii mamelor în perioada pre- şi postnatala ; 

e) asigurarea că toate segmentele societăţii, in mod deosebit părinţii şi copiii, sunt 
informate, au acces la educaţie şi sunt sprijinite în folosirea cunoştinţelor de bază 
despre sănătatea şi alimentaţia copilului, despre avantajele alăptării, ale igienei şi 
salubritatii mediului înconjurător şi ale prevenirii accidentelor ; 

f) crearea serviciilor de medicină preventivă, de îndrumare a părinţilor şi de planifi- 
care familială şi asigurarea educaţiei în aceste domenii. 

. Protecţia copilului împotriva sărăciei, marginalizării şi excluziunii sociale, prin măsuri 

de asistenţă socială, indemnizaţii şi asigurări sociale. Beneficiarul acestor măsuri 

poate fi direct copilul său, după caz, pot fi părinţii acestuia sau ocrotitorii săi legali. 

. Protecţia copilului împotriva analfabetismului şi asigurarea condiţiilor necesare aces- 

tuia pentru a avea acces neîngrădit la educaţie, statele parti asumându-și obligaţiile : 

a) de a asigura învăţământul primar obligatoriu şi gratuit pentru toţi copiii ; 

b) de a încuraja diferitele forme de învăţământ secundar, atât general, cât şi profe- 
sional, şi de a le pune la dispoziţia tuturor copiilor şi de a permite accesul tuturor 
copiilor la acestea, de a lua măsuri corespunzătoare, cum ar fi instituirea gratuitatii 
învăţământului şi acordarea unui ajutor financiar în caz de nevoie ; 

c) de a asigura tuturor accesul la învăţământul superior, în funcţie de capacitatea 
fiecăruia, prin toate mijloacele adecvate ; 

d) de a pune la dispoziţia copiilor şi de a permite accesul acestora la informarea şi 
orientarea şcolară şi profesională ; 

e) de a lua măsuri pentru încurajarea frecventării cu regularitate a şcolii şi pentru 
reducerea ratei abandonului şcolar ; 

f) de a adapta măsurile de disciplină şcolară la necesităţile respectării copilului ca 
fiinţă umană a cărei demnitate trebuie respectată. 

În lumina Convenţiei, sistemele de educaţie trebuie să urmărească : 

a) dezvoltarea plenară a personalităţii, a vocatiilor şi a aptitudinilor mentale şi fizice 
ale copilului ; 

b) cultivarea respectului pentru drepturile omului şi libertăţile fundamentale, precum 
şi pentru principiile consacrate în Carta Naţiunilor Unite ; 

c) educarea copilului în spiritul respectului faţă de părinţii săi, faţă de limba sa, de 
identitatea şi valorile sale culturale, faţă de valorile nationale ale ţării in care 
acesta locuieşte, ale ţării de origine, precum şi fata de civilizaţii diferite de a sa; 

d) pregătirea copilului pentru asumarea responsabilitatilor vieţii într-o societate 
liberă, într-un spirit de înţelegere, de pace, de toleranţă, de egalitate între sexe şi 
prietenie între toate popoarele şi grupurile etnice, naţionale şi religioase şi cu 
persoanele de origine autohtonă ; 

e) educarea copilului în spiritul respectului faţă de mediul înconjurător. 

. Protecţia copilului împotriva folosirii ilicite de stupefiante şi substanţe psihotrope, 

aşa cum sunt acestea definite de convențiile internationale în materie, dar şi prevenirea 

folosirii copiilor în scopul producerii şi al traficului ilicit de astfel de substanţe. 

Protecția copilulului contra oricărei forme de exploatare sexuală şi de violenta 
sexuală. În acest scop, statele vor lua toate măsurile corespunzătoare pe plan național, 
bilateral şi multilateral pentru a împiedica : 
a) incitarea sau constrângerea copiilor de a se deda la activități sexuale ilegale ; 
b) exploatarea copiilor în cadrul prostituţiei sau al altor practici sexuale ilegale ; 
c) exploatarea copiilor în scopul producerii de spectacole sau de materiale cu 
caracter pornografic. 
Protecţia copilului împotriva răpirii, vânzării şi traficului de copii în orice scop şi 
sub orice formă, prin măsuri eficiente de prevenire şi cooperare internă şi interna- 
tionala, în baza unor acorduri de cooperare bi- şi multinaționale în domeniul 
prevenirii şi combaterii oricărei forme de criminalitate transfrontalieră. 
Protecţia copilului în caz de conflict armat, în special prin neincorporarea copiilor 
cu vârsta mai mică de 15 ani, prin incorporarea celor cu vârsta între 15 şi 18 ani 
doar dacă este absolut necesar şi cu respectarea prioritatii pentru cei mai în vârstă, 
dar şi prin asigurarea tuturor măsurilor de protecţie a copiilor şi a populaţiei civile 
în caz de conflict armat. 


In ceea ce priveşte minorul care a încălcat legea penală (sau despre care se banuieste 
ar fi încălcat-o), Convenţia precizează şi reglementează următoarele : 


interzicerea torturii, a tratamentelor crude, inumane sau degradante ; 

interzicerea aplicării detenţiei pe viaţă în cazul minorului (în accepțiunea Convenţiei, 

minoră este considerată persoana care nu a împlinit 18 ani) ; 

interzicerea privării de libertate în mod ilegal sau arbitrar ; arestarea, detentia sau 

încarcerarea unui copil trebuie să fie conformă cu legea, fiind doar o măsura extremă 

şi cât mai scurtă posibil ; 

tratatarea cu respectul cuvenit demnităţii umane şi într-o manieră care să ţină seama 

de nevoile persoanelor de vârsta sa a oricărui copil privat de libertate ; orice copil 

privat de libertate va fi separat de adulţi, cu excepţia cazurilor în care se apreciază ca 

fiind în interesul superior al copilului să nu se procedeze astfel, şi va avea dreptul de 

a menţine contactul cu familia sa prin corespondenţa şi vizite, în afara unor cazuri 

excepţionale ; 

copiii privaţi de libertate au dreptul de a avea acces rapid la asistenta juridică sau la 

orice altă asistenta corespunzătoare, precum şi dreptul de a contesta legalitatea privării 

lor de libertate în faţa unui tribunal sau a unei alte autorităţi competente, independente 

şi impartiale, şi dreptul la judecarea în procedura de urgenţă a cazului lor ; 

copilul bănuit, acuzat sau în privinţa căruia s-a dovedit că a comis o încălcare a legii 

penale are dreptul la un tratament conform cu simţul demnităţii şi al valorii personale, 

care să întărească respectul său pentru drepturile omului şi libertăţile fundamentale ale 

altora şi care să ţină seama de vârsta sa, precum şi de necesitatea de a facilita rein- 

tegrarea sa în societate şi asumarea de către acesta a unui rol constructiv în societate ; 

nici un copil nu va fi bănuit, acuzat său declarat vinovat de o încălcare a legii penale 

din cauza unor acţiuni sau omisiuni care nu erau interzise de dreptul naţional sau 

internaţional în momentul comiterii lor ; 

orice copil bănuit sau acuzat de o încălcare a legii penale să aibă garantate cel puţin 

următoarele drepturi : 

e dea fi prezumat nevinovat până la stabilirea vinovatiei sale, conform legii ; 

e dea fi informat în cel mai scurt termen şi direct despre acuzaţiile care i se aduc 
sau, dacă este cazul, prin intermediul părinţilor săi sau al reprezentanţilor legali 


INSTRUMENTE INTERNATIONALE CU IMPACT ASUPRA PROBATIUNII 173 


şi de a beneficia de asistenta juridică sau de orice alt fel de asistenta corespun- 
zătoare, în vederea formulării şi susţinerii apărărilor sale ; 

e dreptul la examinarea fără întârziere a cauzei sale de către o autoritate sau o 
instanţă judiciară competentă, independenta şi impartiala, printr-o procedură de 
audiere echitabilă şi conformă cu prevederile legii, în prezenţa celor care îi 
asigura asistenta juridică sau de altă natură, iar dacă acest lucru nu este considerat 
contrar interesului major al copilului, ţinând seama mai ales de vârsta ori de 
situaţia acestuia, în prezenţa părinţilor săi sau a reprezentanţilor săi legali ; 

e deanu fi constrâns să depună mărturie sau să-şi mărturisească vinovăția ; dreptul 
de a interoga sau de a cere interogarea martorilor acuzării, de a obţine aducerea 
şi interogarea martorilor apărării, în condiţii de egalitate ; 

e daca se dovedeşte că a încălcat legea penală, dreptul de a recurge la o cale de atac 
cu privire la decizie şi la orice măsura luată în consecinţă, în faţa unei autorităţi 
sau a unei instante judiciare superioare competente, independente şi impartiale, 
conform legii ; 

e dreptul de a fi asistat gratuit de un interpret, dacă nu înţelege sau nu vorbeşte 
limba utilizată ; 

e dreptul la respectarea deplină a vieţii sale private, în toate fazele procedurii. 


Convenţia recomanda statelor-parti adoptarea unor acte normative prin care să se 
stabilească vârsta şi condiţiile răspunderii penale, înfiinţarea de instante şi alte instituţii 
în scopul administrării justiţiei pentru minori, recurgerea cu precădere la proceduri 
extrajudiciare şi la măsuri neinstitutionale în cauzele cu minori, dispoziţii referitoare la 
îngrijire, orientare şi supraveghere, la îndrumare, la perioadele de probă, la plasamentul 
familial, la programe de educaţie generală şi profesională şi la soluţii alternative celor 
privind îngrijirea într-un cadru instituţional, pentru a asigura copiilor un tratament în 
interesul bunăstării lor şi proporţional cu situaţia lor şi cu infracţiunea săvârşită. 

În toate cauzele penale cu minori, Convenţia precizează că raportul dintre prevederile 
acesteia (sau a altor acte normative internaţionale privind justiţia pentru minori) şi 
dreptul penal intern al fiecărui stat parte va fi reglementat conform principiului mitior lex 
(principiul legii penale mai favorabile). 

În partea finală, Convenţia stabileşte cadrul funcţional şi reguli de procedura pentru 
organisme create la nivel internaţional în vederea asigurării bunei implementări a 
prevederilor acesteia. 

Cu toate că a fost deseori criticata pentru elementele novatoare şi reformatoare din 
conţinutul ei, Convenţia cu privire la drepturile copilului, adoptată de Adunarea Generală 
a Organizaţiei Naţiunilor Unite la 20 noiembrie 1989, constituie unul dintre pilonii de 
bază în reglementarea ansamblului de drepturi ale copilului şi de obligaţii corelative ale 
părinţilor, reprezentanţilor legali, instituţiilor şi statelor, un document-cadru ale cărui 
prevederi au fost preluate în majoritatea actelor normative interne privind protecţia 
copilului la nivel mondial. În 2010, peste 90% din guvernele lumii ratificaseră Convenţia, 
adaptându-şi şi legislaţia internă în domeniu la prevederile acesteia. România a ratificat 
Convenţia prin Legea nr. 18 din 27 septembrie 1990 . 

7.3. Regulile minimale ale Naţiunilor Unite pentru elaborarea 
unor măsuri neprivative de libertate 45-110, adoptate 
în cea de-a 68-a sesiune plenară, pe 14 decembrie 1990 
(Regulile de la Tokyo) 


Regulile de la Tokyo (14 decembrie 1990) au fost adoptate la puţin timp după intrarea în 

vigoare a Convenţiei cu privire la drepturile copilului, adoptată de Adunarea Generală a 

Organizaţiei Naţiunilor Unite la 20 noiembrie 1989 şi intrată în vigoare la 2 septembrie 1990. 
Prevederile celor două acte normative pot fi considerate complementare, reglemen- 

tările Regulilor de la Tokyo completând şi extinzând sfera de reglementare a sistemului 

sanctionator neprivativ de libertate (cu referire şi la delincventii minori). 

Regulile de la Tokyo actualizează şi extind sfera reglementarilor-cadru privind 
administrarea justiţiei pentru minori prevăzute în Regulile de la Beijing. 

De asemenea, în partea introductivă a Regulilor de la Tokyo sunt menţionate şi alte 
acte normative internaţionale pe care acestea le completează sau care sunt complementare 
acestora (Declaraţia Universală a Drepturilor Omului, Pactul internaţional referitor la 
drepturile civile şi politice, Ansamblul regulilor minime pentru tratamentul deţinuţilor, 
adoptat de primul Congres al Naţiunilor Unite pentru prevenirea crimei şi tratamentul 
delincventilor). 

În fundamentarea adoptării Regulilor, mai sunt amintite : 

e rezoluţia a-VIII-a a celui de-al VIII-lea Congres al Naţiunilor Unite pentru prevenirea 
crimei şi tratamentul delincventilor, referitoare la soluţiile de înlocuire a închisorii cu 
sancţiuni neprivative de libertate ; 

e secţiunea a-Xl-a a Rezolutiei 10/1986 a Consiliului economic şi social, din 21 mai 
1986, asupra pedepselor ce înlocuiesc închisoarea, în care secretarul general era 
rugat să facă un raport cu privire la pedepsele ce înlocuiesc închisoarea aflate în 
atenţia celui de-al VIII-lea Congres al Naţiunilor Unite pentru prevenirea crimei şi 
tratamentul delincventilor şi, de asemenea, să studieze problema în vederea formulării 
unor principii fundamentale în acest sens, cu asistenţa instituţiilor Naţiunilor Unite 
pentru prevenirea crimei şi tratamentul delincventilor ; 

e necesitatea elaborării unor abordări şi strategii locale, nationale, regionale şi interna- 
tionale în domeniul tratamentului delincventilor în mediu deschis, dar şi necesitatea 
elaborării unor reguli minimale, aşa cum se subliniază în secţiunea din Raportul 
Comitetului pentru prevenirea crimei şi luptei împotriva delincventei la cea de-a IV-a 
sesiune a sa, referitoare la mijloacele cele mai eficace pentru prevenirea criminalităţii 
şi îmbunătăţirea tratamentului delincventilor ; 

e pedepsele de înlocuire a închisorii pot constitui un mijloc eficient de tratament al delinc- 
ventilor în cadrul colectivitatii, atât în interesul delincventului, cât şi al societăţii ; 

e pedepsele restrictive de libertate nu sunt justificate decât sub aspectul securităţii 
publice, al prevenirii crimei, al necesităţii unei sancţiuni juste şi al dorinţei de 
schimbare a hotărârii, obiectivul ultim al justiţiei penale fiind reintegrarea socială a 
delincventilor ; 

e creşterea populaţiei carcerale si supraaglomerarea închisorilor în numeroase tari 
constituie factori susceptibili să împiedice punerea în practică a Ansamblului de 
reguli minimale pentru tratamentul deţinuţilor ; 

Obiective fundamentale ale Regulilor de la Tokyo : 


„ Adoptarea şi implementarea unui set de reguli privind sancţiunile neprivative de 
libertate în scopul încurajării recurgerii pe cât posibil la măsuri neprivative de 
libertate şi la garanţii minimale pentru persoanele care au încălcat legea penală şi 
îndeplinesc condiţiile aplicării unor sancţiuni neprivative de libertate, măsura reco- 
mandata ca prioritară în raport cu aplicarea unei sancţiuni privative de libertate. 

. Stimularea comunităţilor locale de a participa mai mult şi proactiv la procesul justiţiei 
penale şi în special la tratamentul delincventilor, dar şi la dezvoltarea la aceştia din 
urmă a simțului de responsabilitate fata de societate. 

. Armonizarea şi adaptarea prevederilor cuprinse în Reguli la situaţia politică, econo- 
mică, socială şi culturală din fiecare ţară, dar şi la scopurile şi obiectivele sistemului 
său de justiţie penală. 

. Aplicarea prevederilor Regulilor în aşa fel încât să se realizeze un echilibru just între 
drepturile delincventilor, drepturile victimelor şi preocupările societăţii privitoare la 
securitatea publică şi prevenirea crimei. 

. Reglementarea, implementarea şi aplicarea cu prioritate a sistemului sanctionator 
neprivativ de libertate în fiecare stat parte. 


Domeniul de aplicare a măsurilor neprivative de libertate : 


. Prevederile cuprinse în Reguli se aplică tuturor persoanelor ce fac obiectul urmăririlor 
penale, al unui proces sau al executării unei sentinţe, în toate stadiile administrării 
justiţiei penale, persoane numite „delincvenţi”, indiferent de faza procesului penal in 
care se afla aceştia (cercetare penală, urmărire penală, judecată sau executarea 
sanctiunil). 

. Verificarea modului în care se aplică şi se execută sancţiunile neprivative de libertate 
şi evaluarea periodică a aplicării şi executării acestora. 

„ Respectarea garantiilor juridice şi a regulilor de drept, tratarea cazului delincventilor 
în cadrul comunităţii, evitând pe cât posibil recurgerea la o procedură judecătorească 
sau la tribunale (la orice tip de instanţă de judecată). 

. Măsurile neprivative de libertate trebuie să fie aplicate conform principiului inter- 
ventiei minimale. 

. Recurgerea la măsuri neprivative de libertate trebuie să se înscrie în cadrul eforturilor de 
depenalizare şi de dezincriminare şi nu trebuie să le aducă atingere sau să le interzică. 


Garantii juridice : 


. Respectarea principiului legalităţii incriminării, prevederea în legea penală a sanc- 
tiunilor, atât privative cât şi neprivative de libertate. 

. Aplicarea sanctiunii neprivative de libertate se bazează pe criterii stabilite în actele 
normative, legate atât de natura, personalităţii cât şi de natura şi gravitatea infracţiunii, 
a antecedentelor delincventului, de obiectul condamnării şi de drepturile victimelor. 
. Puterea discretionara este exercitată de autoritatea judiciară sau de o altă autoritate 
independentă competentă, în toate stadiile procedurii, cu toată responsabilitatea şi 
conform unor reguli de drept. 

. Măsurile neprivative de libertate care antrenează o obligaţie pentru delincvent şi care 
sunt aplicate înaintea procedurii sau procesului ori în locul acestora se adoptă doar cu 
consimţământul prealabil al detinutului. 

5. Hotărârile privitoare la aplicarea măsurilor neprivative de libertate sunt subordonate 
examenului autorităţii judiciare (sunt supuse cailor de atac) sau oricărei alte autorităţi 
independente competente, la cererea delincventului. 

6. Delincventul are dreptul de a depune pe lângă autoritatea judiciară sau pe lângă 
orice altă autoritate independentă competenta o cerere sau plângere, în funcţie de 
aspectele ce aduc atingere drepturilor sale individuale în timpul aplicării măsurilor 
neprivative de libertate. 

7. Prin actele normative interne se instituie un organism competent şi specializat căruia 
să-i fie înaintată plângerea (cu atribuţii inclusiv în stabilirea măsurilor reparatorii 
dacă s-au produs daune materiale sau morale) în cazul nerespectării drepturilor 
omului recunoscute pe plan internaţional. 

8. Măsurile neprivative de libertate nu presupune expertize medicale sau psihologice 
de efectuat asupra delincventului, nici riscul unor daune fizice sau mentale a acestuia. 

9. Demnitatea delincventului supus unor măsuri neprivative de libertate şi toate drep- 
turile delincventului nu pot face obiectul mai multor restricţii decât cele autorizate 
de autoritatea competentă care a adaptat hotărârea de bază (instanţă de fond). 

10. Aplicarea măsurilor neprivative de libertate se face respectând dreptul delincventului 
şi al familiei acestuia la viaţă privată. 

11. Dosarul personal al delincventului este strict confidential şi inaccesibil unei terţe 
persoane. Pot avea acces doar persoanele care tratează direct cazul delincventului sau 
persoanele autorizate în mod special. Aceasta prevedere este preluată şi reglementata 
în detaliu în legislaţia penală a fiecărui stat parte, fiind strict determinate categoriile 
de persoane care au acces la informaţiile din dosarul personal al delincventului. 


Regulile precizează imperativ faptul că interpretarea dispoziţiilor din conţinutul 
acestora trebuie coroborata şi integrata sistematic, neexcluzând prevederile altor acte 
normative cadru din domeniu, cum ar fi Ansamblul de reguli minime pentru tratamentul 
delincventilor, Regulile minime ale Naţiunilor Unite cu privire la administrarea Justiţiei 
pentru minori (Regulile de la Beijing), Ansamblul de principii pentru protejarea tuturor 
persoanelor supuse unei forme oarecare de detenţie sau de încarcerare, sau ale altor 
instrumente şi reguli cu privire la drepturile omului recunoscute de comunitatea internatio- 
nală şi referitoare la tratamentul delincventilor şi la protejarea drepturilor lor fundamen- 
tale, ca fiinţe umane. 


Reguli de procedură. În faza cercetării şi a urmăririi penale, organele specializate ale 
poliţiei, parchetului sau ale altor servicii ori instituţii cu competente în justiţia penală 
sunt abilitate să înceteze procedurile, dacă consideră că nu este necesar să se recurgă la 
o procedură judiciară având ca scop protecţia societăţii, preventia crimei sau promovarea 
respectării legii sau a drepturilor victimelor. Vor fi stabilite criterii în fiecare sistem 
juridic pentru a vedea dacă este convenabilă abandonarea urmăririlor sau adaptarea unui 
proceduri de urmat. În caz de infracţiune minoră, ministerul public poate impune, dacă 
este cazul, măsuri neprivative de libertate. 

Detenţia provizorie nu poate fi decât o măsură de ultimă instanţă în procedurile 
penale, ţinând cont în mod special de anchetarea infracţiunii prezumtive şi de protejarea 
societăţii şi a victimei. 

În majoritatea statelor, reținerea şi arestarea preventivă se justifica doar dacă prezum- 
tivul infractor prezintă un grad ridicat de pericol social (astfel încât lăsarea acestuia în 
libertate generează un risc major pentru siguranţa societăţii), exista indicii ca acesta 

intenţionează sau are mijloacele necesare de a se sustrage urmăririi penale, judecății şi 
executării sanctiunii sau dacă exista indicii privind riscul ca acesta să distrugă probele 
sau să influenţeze martorii, în cazul lăsării acestuia în libertate pe perioada urmăririi 
penale şi judecății. 

Măsurile de înlocuire a detenţiei provizorii sunt folosite din momentul în care aceasta 
devine posibil. Detentia provizorie trebuie să aibă o durată maximă stabilită prin legea 
penală internă şi trebuie să fie administrată cu umanitate şi în deplinul respect al 
demnităţii persoanei. 

Delincventul aflat în detenţie provizorie beneficiază de prezumția de nevinovăție şi 
are dreptul de a ataca hotărârea de reţinere sau arestare la instanţele competente stabilite 
prin legislaţia internă a fiecărui stat parte. 

Regulile precizează importanta rapoartelor presentenţiale. Acestea trebuie să conţină 
informaţii de natură să explice tipul de infracţiune pe care inculpatul o comite de obicei, 
existenta şi tipul recidivei. Raportul trebuie să conţină, de asemenea, informaţii şi 
recomandări pertinente în vederea procedurii de fixare a pedepsei. Rapoartele de acest 
gen vor fi concrete, obiective şi impartiale, iar opiniile personale vor fi indicate în mod 
clar că atare. 


Tipuri de sancțiuni recomandate de Regulile de la Tokyo: 


Sanctiuni verbale, cum sunt: admonestarea, mustrarea, avertismentul. 
Mentinerea în libertate înaintea hotărârii tribunalului. 
Pedepse privative de drepturi. 
Pedepse economice şi pecuniare, cum sunt amendă şi amendă pentru 24 de ore. 
Confiscarea şi exproprierea. 
Restituire către victimă sau indemnizarea acesteia. 
Condamnarea cu amânarea sau suspendarea pedepsei. 
Probatiune şi supraveghere judiciară. 
Pedepse cu muncă în folosul comunităţii. 
Consemnare într-un aşezământ deschis. 
Consemnare la reşedinţă. 
Orice altă formă de tratament în mediul liber. 
. O combinaţie a unora dintre aceste măsuri. 


Brporpunoaoop 


Alternative la detenţie : 


Permisiunea de a ieşi şi plasarea într-un cămin de reintegrare. 
Liberarea pentru muncă sau educaţie. 

Liberarea condiţionată după diferite reguli. 

Reducerea pedepsei. 

Gratierea. 


eno gp 


În cadrul alternativelor la detenţie recomandate de Regulile de la Tokyo, se poate 
observa că ele sunt de competenta instanţelor de judecată, cu excepţia ultimei măsuri 
(gratierea), care, în majoritatea statelor, este una din atributiunile puterii executive, de 
regulă, o atributie a preşedintelui (care poate acorda gratierea individuală), sau a puterii 
legislative, care, prin lege organică, poate aproba gratierea colectivă sau amnistia. 


Executarea măsurilor neprivative de libertate. Pentru eficienta executare a acestora şi 
realizarea scopului pentru care au fost aplicate, măsurile neprivative de libertate impun, 

de regulă, două activităţi principale : supravegherea şi consilierea. În cazul delincventilor 
dependenţi de droguri sau alte substanţe, acestor măsuri li se adauga administrarea unui 
tratament medical, şi se impune participarea delincventului toxicoman la programe de 
consiliere şi reintegrare socială, specific în cazul adictiilor. 

Supravegherea are ca obiect reducerea cazurilor de recidivă şi uşurarea reintegrării 
delincventului în societate, în aşa fel încât să fie reduse la maximum şansele acestuia de 
recidivă. Atunci când o măsură neprivativă de libertate impune supravegherea, aceasta 
se va exercita de către o autoritate competentă, în condiţiile stabilite de lege. Pentru 
fiecare măsură neprivativă de libertate, este bine să se identifice regimul de supraveghere 
şi de tratament cel mai bine adaptat delincventului, în scopul de a-l ajuta să se corijeze. 
Specificul, modalităţile de exercitare şi presiunea supravegherii sunt diferite, în funcţie 
de persoana supravegheată şi de fapta săvârşită de aceasta. Dacă persoana care exercita 
supravegherea (de regulă, un consilier de probaţiune) considera că persoana supravegheată 
are nevoie de asistenţă de specialitate din partea unor psihologi, asistenţi sociali sau 
medici, aceasta va lua măsurile necesare pentru a institui şi facilita accesul delincventului 
la aceste servicii (de regulă, asemenea măsuri sunt necesare în cazul toxicodependentilor 
şi al celor cu grave probleme sociale, deşi nu se limitează doar la aceştia). De asemenea, 
consilierul de probaţiune are obligaţia de a lua toate măsurile necesare şi de a exercita 
toate demersurile pentru coparticiparea comunităţii locale în care trăieşte şi îşi desfăşoară 
activitatea persoana supravegheată, la procesul de reintegrare socială a acestuia. 

Durata măsurilor neprivative de libertate nu trebuie să depăşească perioada stabilită 
de autoritatea competentă, conform legislaţiei în vigoare. La stabilirea prin act normativ 
a acestei durate, se ţine cont de sancţiunea simetrică privativă de libertate pentru acelaşi 
tip de infracţiune. În cadrul procesului de individualizare a pedepsei, instanţă stabileşte 
concret durata acestei măsuri prin raportare la persoana care a săvârşit infracţiunea şi la 
circumstanţele săvârşirii acesteia. 

Regulile recomandă încetarea măsurii neprivative de libertate când delincventul a 
răspuns favorabil la aceasta şi scopul ei a fost îndeplinit. 

În stabilirea condiţiilor ce trebuie respectate de către delincvent, se va ţine cont de 
nevoile societăţii şi de nevoile şi drepturile delincventului şi ale victimei. Aceste condiţii 
sunt practici precise şi minimale care vizează evitarea recidivei şi creşterea şanselor de 
reintegrare socială a delincventului, ţinând cont şi de nevoile victimei. 

La începutul aplicării unei măsuri neprivative de libertate, delincventului i se explică, 
verbal sau scris, condiţiile de aplicare a măsurii, ca şi drepturile şi obligaţiile sale. 
Condiţiile pot fi modificate de către autoritatea competentă, conform legii, în funcţie de 
progresele (sau regresele) delincventului. 

În anumite situaţii, o măsură neprivativă de libertate trebuie însoţită de alte metode 
şi practici, cum ar fi terapia de grup, programele cu găzduirea şi tratamentul specializat 
al diferitelor categorii de delincventi, în aşa fel încât să se răspundă cat mai eficace 
nevoilor acestora din urmă. Tratamentul este aplicat de specialişti cu pregătirea necesară 
şi o experienţă practică adecvată. Când se ajunge la concluzia necesităţii tratamentului, 
este bine să fie analizate antecedentele, personalitatea, aptitudinile, inteligenţa şi valorile 
delincventului, în special circumstanţele ce au concurat la producerea infracţiunii. 

Nerespectarea condiţiilor de supraveghere a delincventului poate antrena modificarea 
sau revocarea măsurii neprivative de libertate. Modificarea sau revocarea măsurii nepri- 
vative de libertate nu poate fi hotărâtă de autoritatea competentă decât după o examinare 
amănunţită a faptelor raportate de consilierul de probaţiune şi delincvent. Eşecul unei 

măsuri neprivative de libertate nu trebuie să ducă în mod automat la aplicarea unei 
măsuri privative de libertate, prioritara fiind încercarea de a aplica o altă măsură 
neprivativa mai bine adaptată delincventului. 

Regulile de la Tokyo arata că administrarea eficientă a Justiţiei în sistemul neprivativ 
de libertate este rezultatul colaborării şi armoniei perfecte intre instituţiile şi organismele 
publice abilitate, profesioniștii din domeniu (consilieri de probaţiune, asistenţi sociali, 
psihologi şi alţi specialişti), voluntari şi comunitatea locală. 

În selecţia personalului abilitat să activeze în administrarea justiţiei în sistem nepri- 
vativ, Regulile recomandă nediscriminarea, testarea aptitudinilor de a lucra în domeniu, 
perspectivele de a construi o carieră profesională în domeniu şi asigurarea motivatiilor 
financiare, raportat la specificul, dificultatea, răspunderea şi riscurile activităţii de 
consilier de probaţiune. Sunt recomandate, de asemenea, dezvoltarea abilitatilor consi- 
lierului de a relationa bine cu persoana supravegheată, de a colabora în cele mai bune 
condiţii cu toate instituţiile angrenate în înfăptuirea justiţiei, dar şi cu cele conexe, 
precum şi pregătirea şi perfecţionarea continua, pe parcursul întregii cariere profesionale. 

Regulile recomandă motivarea şi angrenarea participării colectivitatii, aceasta fiind o 
resursă capitală şi unul dintre mijloacele cele mai importante de consolidare a legăturilor 
dintre delincventii supuşi măsurilor neprivative de libertate, familiile lor şi comunitate. 
Această participare trebuie să completeze eforturile serviciilor însărcinate cu adminis- 
trarea justiţiei penale. 

Regulile recomandă coparticiparea, alături de comunitatea locală, a organismelor publice, 
a sectorului privat şi a societăţii civile, a voluntarilor selecționați pe baza abilităţilor şi 
motivatiei, dar şi organizarea periodică de conferinţe, seminarii, simpozioane, informări 
mass-media şi alte activităţi, în scopul de a demonstra că participarea comunităţii locale 
şi a societăţii civile este necesară pentru aplicarea măsurilor neprivative de libertate. 

În partea finală, Regulile de la Tokyo recomanda cooperarea internaţională a statelor 
membre, organizarea şi implementarea activităţii de cercetare în domeniul administrării 
justiţiei în cadrul sistemului sanctionator neprivativ de libertate, dar şi valorificarea 
rezultatelor acestor cercetări în reconfigurarea politicilor penale şi a legislaţiei penale a 
fiecărui stat parte. 


7.4. Principiile Naţiunilor Unite pentru prevenirea delincventei 
juvenile — Rezoluţia 45/112 din 14 decembrie 1998, 
adoptate la a 68-a sesiune plenară 
(Principiile de la Riyadh) 


Rezultatele remarcabile obţinute în urma aplicării la nivel internaţional şi a preluării în 
actele normative interne a Regulilor de la Beijing şi a normelor subsecvente acestora — 
si practica judiciară şi politicile penale mult îmbunătăţite ca urmare a implementării 
acestor norme -— au dus la o preocupare tot mai extinsă a organismelor internationale, 
regionale şi interne în a crea, implementa, aplica şi dezvolta cu privire la administrarea 
justiţiei pentru minori, norme referitoare la regimul de detenţie, la sistemul sanctionator 
neprivativ de libertate, precum şi la elaborarea unor sisteme eficiente de prevenire şi 
control al delincventei. 

Principiile de la Riyadh se înscriu în ansamblul actelor normative care completează 
şi extind sfera înţelegerii şi aplicării normelor prevăzute în Regulile de la Beijing şi a 
actelor normative subsecvente. 

Principiile Naţiunilor Unite pentru prevenirea delincventei juvenile au fost adoptate 
la cea de-a 68-a sesiune plenară a celui de-al VII-lea Congres al Naţiunilor Unite privind 
prevenirea criminalităţii şi tratamentul aplicat infractorilor, fiind un ansamblu amănunţit 
de reguli şi standarde menite să guverneze administrarea justiţiei pentru minori. 

Atât modul de administrare a justiţiei pentru minori cât şi identificarea cauzelor care 
determina delincventa juvenilă au constituit o preocupare majoră la nivel international, 
aceste teme fiind mult dezbătute în cadrul întâlnirilor, conferinţelor, congreselor (Geneva, 
1955; Londra, 1960; Caracas, 1980; Milano, 1985; Havana, 1990). 

Principiile de la Riyadh tratează fenomenul delincventei juvenile prin prisma ansam- 
blului cauzal al acestora, care rezidă, cu precădere în mediul familial şi social din care 
provin minorii infractori. Acestora li se adăuga, cel mai adesea, lipsa educaţiei şi influenţă 
negativă a anturajului, pe fondul unei indiferente a comunităţii locale în care trăieşte 
minorul şi a unei insuficiențe şi inadecvate intervenţii a statului prin organele abilitate. 
Toate aceste elemente expun minorul la un risc delincvential crescut, cu consecinţe 
observate şi luate în considerare de către societate abia când efectul lor negativ afectează 
minorul delincvent, familia acestuia şi grupul social din care provine acesta. 

În partea introductivă, sunt enumerate actele normative complementare care au stat la 
baza elaborării acestor principii şi pe care le completează : 


Declaraţia Universală a Drepturilor Omului ; 

Pactul Internaţional privind drepturile sociale şi culturale ; 

Pactul Internaţional cu privire la Drepturile Politice şi Civile ; 

Standardele stabilite în Organizaţia Internaţională a Muncii. 

Convenţia Drepturilor Copilului ; 

Regulile Standardului Minim ale Naţiunilor Unite pentru Administrarea justiţiei 
copiilor (Regulile de la Beijing) ; 

e Rezoluţia 40/33 din 29 noiembrie 1983, în care Adunarea Generală a adoptat Regulile 
Standardului Minim ale Naţiunilor Unite despre Prevenirea Crimei şi Tratamentul 
Infractorilor. 


De asemenea, în preambulul Principiilor sunt prezentate elogios bunele colaborări 
internaţionale ale specialiştilor statelor membre şi rezultatele pozitive ale activităţii 
acestora. 


Principiile fundamentale : 


1. Prevenirea delincventei juvenile este o parte importantă a prevenirii criminalităţii in 
societate. Prin implicarea în sistemul legislativ, adoptarea unor activităţi sociale 
folositoare, a unei orientări umaniste, şi nu egoiste, spre societate persoanele tinere 
pot dezvolta o atitudine necriminogenă. 

2. Succesul în prevenirea delincventei juvenile cere eforturi din partea întregii societăţi, 
prin care să se asigure o dezvoltare armonioasă a adolescenților, cu respect pentru 
propria personalitate încă din copilărie. 

3. În sensul acestor Principii, se va avea în vedere orientarea cu prioritate spre copil. 
Persoanele tinere trebuie să aibă un rol activ, să fie în parteneriat cu societatea şi să 
nu fie considerate ca obiecte ale socializării sau controlului. 

4. În cadrul aplicării acestor Principii, conform sistemelor juridice nationale, bunăstarea 
persoanelor tinere, de la vârsta cea mai fragedă, va trebui să devină punctul central 
al oricăror programe de prevenire. 

5. Necesitatea şi importanţa unor politici progresiste de prevenire a delincventei juvenile 
si studierea în mod sistematic, precum şi elaborarea măsurilor ce trebuie recunoscute 
si acceptate in lumina importanţei lor. Acestea ar trebui să evite incriminarea şi 
penalizarea copilului pentru un comportament care nu a avut urmări grave. Aceste 
tehnici şi măsuri ar trebui să cuprindă : 

a. asigurarea oportunităţilor, în special a celor educaţionale. Să preîntâmpine variatele 
nevoi ale persoanelor tinere şi să fie un suport de bază pentru protecţia dezvoltării 
personale a persoanelor tinere, în special a celor care sunt periculoşi sau prezintă 
un anumit risc social şi care au nevoie în mod special de sprijin şi protecţie ; 

b. sistemele de gândire şi abordările preventiei delincventei juvenile să aibă la bază legi, 
procese, instituţii, facilităţi, servicii de furnizare a scopurilor prin reducerea moti- 
vatiei, nevoilor şi oportunităţilor sau condiţiilor pentru comiterea de infracţiuni ; 

c. intervenţia oficială trebuie în primul rând să influenţeze toate persoanele tinere în 
sensul drepturilor şi intereselor lor şi să fie de buna-credinta şi echitabile ; 

d. asigurarea bunăstării şi dezvoltarea drepturilor şi intereselor tuturor persoanelor ; 

e. variațiile comportamentului persoanelor tinere sau atitudinea lor neconforma cu 
normele şi valorile sociale sunt o parte a procesului de maturizare şi creştere şi au 
tendinţa să dispară în cele mai multe din cazuri odată cu ajungerea la maturitate 
a acestui tânăr ; 

f. grijă de a nu denumi o persoană ca fiind deviantă, delincventă sau recidivistă, 
deoarece, prin aceasta, în mod frecvent putem contribui la dezvoltarea unui 
comportament nedorit al tinerilor, după părerea majorităţii experţilor. 

6. Se impune crearea unor servicii şi programe ale comunităţii pentru realizarea pre- 
venirii delincventei juvenile, acţionând ca un factor activ. Instituţiile oficiale de 
control social vor fi utilizate numai ca ultimă soluţie. 


Principiile trebuie explicate şi implementate împreună cu Declaraţia Universală a 
Drepturilor Omului, Convenţia Drepturilor Economice, Sociale şi Culturale, Convenţia 
Internaţională a Drepturilor Civile şi Politice, Declaraţia Drepturilor Copilului şi Con- 
ventia Drepturilor Copilului, în contextul Regulilor Standard Minime a Naţiunilor Unite 
pentru Administrarea Justiţiei Juvenile (Regulile de la Beijing), dar şi al instrumentelor 
şi normelor legate de aceste drepturi şi interese ale copiilor şi persoanelor tinere. 

Principiile trebuie implementate în condiţiile contextului economic, social şi cultural 
predominante în fiecare stat membru. 

Principiile recomandă alcătuirea unor planuri de prevenire, la fiecare nivel al guver- 
nului, care presupun : 


a. analiza atentă de rezolvare a problemei şi descoperirea de programe, servicii, facilităţi 
Şi resurse avute la dispoziţie ; 

b. definirea clară a responsabilitatilor pentru agenţiile, instituţiile şi persoanele implicate 
în eforturile de preventie ; 

c. continuarea, monitorizarea, evaluarea atentă şi aplicarea politicilor, programelor şi 
strategiilor bazate pe studii şi previziuni ; 

d. metode pentru reducerea efectivă a producerii de acte criminale ; 

e. participarea comunităţii, care să ofere o gamă largă de servicii şi programe ; 

f. cooperare strânsă între naţiuni, state, guverne locale şi provinciale cu implicarea 
celor din sectorul privat, reprezentanţi ai cetăţenilor şi comunităţii pentru a fi oferite 
grijă faţă de copil, o educaţie sănătoasă, intrarea în vigoare a unor legi şi agenţii 
pentru iniţierea unor acţiuni de prevenire a delincventei juvenile şi criminalităţii 
juvenile ; 

g. participarea tinerilor la elaborarea şi aplicarea politicii de preventie a delincventei, 
incluzând apelul la resursele comunităţii, autoajutorarea tinerilor, precum şi programe 
de asistenţă şi compensare a victimei ; 

h. specializarea personalului la toate nivelele. 


Prevenirea, reducerea şi tratarea delincventei juvenile se fundamentează pe politicile 
de prevenire care facilitează socializarea şi integrarea tuturor copiilor şi tinerilor, mai 
ales cu ajutorul familiei, comunităţii, grupurilor compatibile, şcolilor, pregătirii profe- 
sionale şi al sistemului de muncă, precum şi cu ajutorul organizaţiilor de voluntari. 

În ceea ce priveşte familia, Principiile arată ca factorii esentiali de configurare a 
acesteia care să împiedice tendinţa minorului spre delincventa sunt stabilitatea, bunăstarea 
(asigurarea unui trai decent minorului), lipsa conflictelor, exercitarea rolului educativ al 
părinţilor şi atenţia deosebită acordată în cadrul familiei minorului cu probleme de 
sănătate fizică sau psihică, precum şi ajutorul oferit acestuia în cadrul efortului de 
adaptare la un nou mediu social (în cazul migraţiei, de exemplu). 

Pentru situaţiile în care familia nu-şi poate exercita aceste atribuţii sau în cazul 
familiilor destrămate ori cu potenţial criminogen, Principiile recomandă plasamentul sau 
adoptia, ca măsuri numai pentru a-l feri pe copil de influenţele nefaste ale unui asemenea 
mediu. 

Alături de familie, un rol esenţial în creşterea şi dezvoltarea sănătoasă a minorului îl 
are sistemul de educaţie. Sistemele de învăţământ, pe lângă activitatea de pregătire 
academică şi profesională, se vor ocupa în particular de următoarele : 


a. învăţarea valorilor de bază şi dezvoltarea respectului pentru propria identitate a 
copilului, pentru valorile sociale ale ţării în care trăieşte, pentru o civilizaţie diferită 
de cea a copilului, pentru drepturile omului şi pentru libertăţile lui fundamentale ; 

b. promovarea şi dezvoltarea personalităţii, înclinațiilor şi abilităţilor mentale şi fizice 

ale tinerilor ; 

implicarea tinerilor în procesul de învăţământ ca participanţi activi ; 

desfăşurarea unor activităţi care să îi orienteze pe copii spre propria identitate ; 

e. încurajarea tinerilor pentru înţelegerea şi respectarea diverselor opinii, precum si 
pentru înţelegerea diferenţelor de ordin cultural sau de natură ; 

f. punerea la dispoziţie de informaţii şi orientare în ceea ce priveşte pregătirea profe- 
sională, posibilităţile de angajare şi de alegere a unei cariere ; 

g. sprijinirea în plan emotional a tinerilor şi evitarea eşecurilor psihologice ; 

h. evitarea măsurilor disciplinare dure, în mod particular a pedepselor corporale ; 

i. cooperarea instituţiilor şcolare cu părinţii, agenţiile şi organizaţiile preocupate de 
activităţile tinerilor ; 

j. informarea copiilor şi a familiilor acestora despre legile, drepturile şi responsabilitatile 
lor, precum şi despre sistemul de valori universale în această materie, inclusiv despre 
instrumentele Naţiunilor Unite ; 

k. protecţia specială acordată tinerilor care prezintă un anumit risc social, sens în care 
vor fi utilizate şi dezvoltate pe scară largă programe de preventie specializate, precum 
şi alte materiale educaţionale ; 


ao 

l. elaborarea strategiilor şi politicilor referitoare la prevenirea abuzului de alcool, 
droguri şi alte substanţe de către tineri; cadrele didactice şi alte persoane vor fi 
special pregătite pentru a preveni şi rezolva aceste probleme ; 

m. acordarea de servicii medicale, sociale şi consiliere, în mod special pentru cei cu nevoi 
speciale şi pentru cei care suferă de abuzuri, neglijenţă, victimizare şi exploatare. 


Activitatea instituţiilor şcolare va fi completată de participarea şi implicarea comu- 
nitatii locale în ajutorul oferit tinerilor din comunitate, în sensul organizării unor activităţi 
de informare, consiliere terapie şi sprijin pentru copii şi adolescenţi, în special pentru cei 
cu probleme sociale, marginalizati sau dependenţi de alcool sau droguri. 

Principiile de la Riyadh subliniază importanta mass-mediei în buna-creştere, educare 
şi informare a tinerilor, recomandând o informare pozitivă, sănătoasă şi corectă, cu rol 
constructiv, evitându-se difuzarea materialelor cu rol distructiv şi cu influenţe negative, 
de multe ori modele pentru viitoarele acte criminale (producţii media care reliefează 
viaţa promiscuă, delincventa, prostituţia, consumul de droguri). 

În ce priveşte măsura internării tinerilor într-o instituţie de profil, Principiile arată că 
aceasta va fi o măsură de ultim resort şi pentru perioada minim necesară, promovarea 
intereselor tinerilor fiind de importanţă deosebită. Criteriile ce caracterizează intervenţia 
formală de acest fel vor fi strict definite şi limitate la următoarele situaţii : 


a. când copilul său tânărul a suferit un abuz din partea părintelui său tutorelui ; 

b. când copilul său tânărul a suferit un abuz sexual, fizic său emoţional din partea 
părinţilor sau tutorelui ; 

c. când copilul său tânărul a fost neglijat sau abandonat de părinţi său tutore; 

d. când copilul său tânărul este ameninţat pe plan moral sau fizic din cauza compor- 
tamentului părintelui său tutorelui ; 

e. când comportamentul copilului este instabil şi există un serios pericol pe plan fizic 
sau psihologic şi când atât părinţii, cât şi tutorele său orice alte servicii comunitare 
neinstitutionale nu pot influenţa in sens pozitiv acest comportament, astfel încât 
institutionalizarea să se impună ca soluţie unică. 


În partea finală, în acord cu celelalte acte normative internaţionale din materie, 
Principiile de la Riyadh recomanda adoptarea unor acte normative interne în acord cu 
prevederile Principiilor de către fiecare stat parte (în special prin crearea instituţiilor şi 
instanţelor specializate în cauzele cu minori, Avocatul poporului fiind, de asemenea, 
considerat un factor important de intervenţie), implementarea şi îmbunătăţirea politicilor 
de prevenire a delincventei juvenile, dezvoltarea cercetării în domeniu, înfiinţarea unor 
instituţii cu rol în prevenirea delincventei juvenile şi facilitarea accesului la informaţii, în 
contextul unei bune cooperări internaţionale intre instituţiile şi organismele abilitate ale 
statelor parti. 

Acte normative 

e Constituţia României. 

e Convenţia cu privire la drepturile copilului, adoptată de Adunarea Generală a Organizaţiei 
Naţiunilor Unite la 20 noiembrie 1989. 

e Declaraţia Universală a Drepturilor Omului. Pactul Internaţional cu privire la drepturile civile 
şi politice. Pactul internaţional cu privire la drepturile economice, sociale şi culturale. 

e Principiile Naţiunilor Unite pentru prevenirea delincventei juvenile — Rezoluţia 45/112 din 14 
decembrie 1998, adoptate la a 68-a sesiune plenară (Principiile de la Riyadh). 

e Regulile minimale ale Naţiunilor Unite pentru elaborarea unor măsuri neprivative de libertate 
45-110, adoptate în cea de-a 68-a sesiune plenară la 14 decembrie 1990 (Regulile de la Tokyo). 

e Rezoluția 40/33 din 29 noiembrie 1985 a Naţiunilor Unite - Ansamblul regulilor minime ale 
Naţiunilor Unite cu privire la administrarea justiţiei pentru minori (Regulile de la Beijing). 


Capitolul 8 


Recomandări ale Consiliului Europei 
în domeniul probatiunii 


loan Durnescu 


8.1. Noţiuni introductive 


Consiliul Europei (pe scurt, Consiliul) este un organism interguvernamental creat în 
1949 cu scopul de a promova drepturile omului şi supremaţia legii. Noua misiune 
declarată a acestui organism insistă asupra dezvoltării în toată Europa a principiilor 
democratice bazate pe Convenţia Europeană a Drepturilor Omului şi pe alte texte care 
vizează protecţia indivizilor. 

Actualmente, Consiliul Europei are 47 de membri!. România a devenit membră a 
Consiliului în 1993 şi a ratificat Convenţia Europeană a Drepturilor Omului în 1994, 
prin Legea nr. 30/18 mai 1994. Organul decizional al Consiliului este Consiliul de 
Miniştri, format din miniştrii de Externe ai statelor membre. 

Principalul document care stă la baza activităţii Consiliului Europei este, aşa cum am 
văzut în noua misiune, Convenţia Europeană a Drepturilor Omului (pe scurt, Convenţia), 
adoptată încă din 1953. Aproape toate documentele şi instrumentele adoptate de către 
Consiliu sunt fundamentate pe această Convenţie. În ceea ce priveşte tratamentul 
persoanelor condamnate, Convenţia cuprinde câteva articole cu impact direct : 


- art. 3 — interzicerea torturii, a pedepselor şi tratamentelor inumane şi degradante, 
— art. 4 — interzicerea muncii forţate, 

- art. 5 — dreptul la libertate şi siguranţă, 

- art. 6 — dreptul la un proces echitabil, 

- art. 8 — dreptul la viaţă privată, familie, domiciliu şi corespondenţă. 


După cum se poate observa, protecţia acestor drepturi este importantă în egală 
măsură în ceea ce atât îi priveşte pe deţinuţi, cât şi pe cei aflaţi sub supraveghere. De 
altfel, tendinţa Consiliului este de a urma un paralelism între instrumentele destinate 
celor două categorii de persoane condamnate. Spre exemplu, Recomandarea Consiliului 
de Miniştri al Consiliului Europei (92) 16 asupra regulilor europene privind măsurile şi 
sancţiunile comunitare este imaginea în oglindă a Recomandării Consiliului de Miniştri 
al Consiliului Europei (87) 3 asupra regulilor europene privind penitenciarele. 


1. Pentru a vizualiza lista completă a ţărilor membre ale Consiliului Europei, accesaţi http : // 
www.coe.int/aboutCoe/index.asp ? page =47paysleurope&l=en. 

Cele mai cunoscute şi influente instrumente ale Consiliului Europei în ceea ce 
priveşte activitatea de probaţiune sunt: 


- Recomandarea (92) 16 asupra regulilor europene privind măsurile şi sancţiunile 
comunitare, 

- Recomandarea (2000) 22 asupra îmbunătăţirii implementării regulilor europene 
privind măsurile şi sancţiunile comunitare, 

- Recomandarea (2010) 1 asupra regulilor europene privind probatiunea. 


Cele trei texte se adresează în special infractorilor adulţi care execută pedepse în 
comunitate. Pentru delincventii minori şi tineri, Consiliul Europei a adoptat un alt set de 
recomandări, care însă nu fac obiectul acestui capitol - vezi spre exemplu, Recomandarea 
(2003) 20 privind modalităţi noi de reacţie la delincventa juvenilă şi rolul justiţiei juvenile. 

Pe lângă aceste recomandări, Consiliul Europei a mai adoptat şi alte documente care 
fie detaliază anumite prevederi din cele trei recomandări (vezi, spre exemplu, Recoman- 
darea [99] 19 privind medierea în cauze penale), fie abordează subiecte complementare 
(vezi Recomandarea [97] 12 privind personalul care implementează măsurile şi sancţiunile). 

Toate aceste recomandări fac parte din categoria soft law („legi uşoare”), adică nu 
sunt obligatorii pentru statele membre. Odată ce legile sunt adoptate de către Consiliul 
de Miniştri, statele membre au obligaţia morală şi politică de a le lua în considerare 
atunci când reglementează dreptul intern. În ultima vreme, jurisprudența CEDO face 
deseori trimitere la textele anumitor recomandări. Această observaţie este valabilă cu 
deosebire în ceea ce priveşte executarea pedepsei cu închisoarea, însă, probabil, este o 
problemă de timp până când şi executarea măsurilor şi sancţiunilor comunitare va face 
obiectul plângerilor la CEDO. 

Acest capitol îşi propune să prezinte doar cadrul general sau standardul schiţat de 
către Consiliul Europei în raport cu activitatea de probaţiune ; prin urmare, ne vom 
adresa în continuare numai celor trei recomandări-cheie. Prezentarea acestora va încerca 
să surprindă elementele esenţiale sau tendinţele. 

După van Zyl Smit (2010), aceste trei instrumente au în comun tendinţa anti-cus- 
todialistă a Europei, concretizată de Consiliul Europei printr-o abordare reductionista a 
pedepsei cu închisoarea. 


8.2. Recomandarea (92) 16 asupra regulilor europene 
privind măsurile şi sancțiunile comunitare 


Recomandarea (92) 16 cuprinde 90 de reguli grupate în 11 capitole: 


- cadrul legal, 

- garanții judiciare şi proceduri de soluționare a plângerilor, 
— respect pentru drepturile fundamentale, 

- cooperarea şi consimţământul infractorului, 

- personalul, 

- resursele financiare, 

- implicarea şi participarea comunităţii, 

- condițiile implementării, 

— metode de lucru, 

— implementarea măsurilor şi sancţiunilor comunitare şi consecinţele nerespectării acestora, 
— cercetare şi evaluare. 


Pe lângă aceste capitole ce reglementează aspecte particulare ale măsurilor şi sanctiu- 
nilor comunitare, Recomandarea mai cuprinde şi un preambul în care sunt expuse 
premisele de la care a pornit Consiliul în elaborarea acestui instrument şi un glosar de 
termeni deosebit de util în înţelegerea adecvată a conceptelor utilizate. Astfel, este 
pentru prima dată când sintagma „măsuri şi sancţiuni comunitare” primeşte o explicaţie 
cuprinzătoare valabilă în toată Europa: 


Sanctiunile şi măsurile comunitare sunt acelea care menţin infractorul în comunitate şi îi 
restrictioneaza acestuia libertatea prin impunerea unor condiţii şi/sau obligaţii de a căror 
implementare răspund anumite organisme stabilite prin lege. Termenul mai desemnează şi 
orice măsură luată înainte sau în locul unei sancţiuni, precum şi modalităţile de executare a 
pedepsei cu închisoarea în afara penitenciarului. 


O altă definiţie utilă este cea a supevizării : 


Termenul de supervizare se referă atât la activităţile de sprijin desfăşurate de către sau în 
interesul autorităţii de implementare şi care au ca scop menţinerea infractorului în societate, 
cât şi la acţiunile care asigură respectarea de căre infractor a condiţiilor şi obligaţiilor impuse. 


După cum se poate observa, termenul cuprinde atât latura de asistenţă, cât şi cea de 
control specifice activităţii de probaţiune. 

Scopul declarat al acestei Recomandări este de a întări cooperarea judiciară la nivel 
internaţional prin stabilirea unor principii comune. De asemenea, o premisă semnificativă 
a acesteia este reprezentată de importanţa pe care măsurile şi sancţiunile comunitare o au 
în „combaterea crimei şi evitarea efectelor negative ale închisorii”. 

În preambul, aceste scopuri sunt dezvoltate şi particularizate. Astfel, Recomandarea 
îşi propune să stabilească un set de standarde pe care legislatorii naţionali trebuie să le 
aibă în vedere atunci când legiferează în materie. Mai mult, Recomandarea intenţionează 
să ofere o serie de criterii care să contribie la evitarea încălcării drepturilor omului în 
reglementarea sau implementarea practică a măsurilor şi sancţiunilor comunitare. 

Într-adevăr, o bună parte dintre regulile prevăzute în Recomandare se referă la poziţia 
judiciară a infractorului şi la due process (van Zyl Smit, 2010). Astfel, măsurile şi 
sancţiunile comunitare pot fi impuse doar de către autorităţile judiciare, în condiţii strict 
determinate de lege. Ori de câte ori este posibil, se recomandă ca infractorul să îşi 
exprime consimţământul cu privire la aceste măsuri şi sancţiuni, precum şi la conţinutul 
lor. Măsurile şi sancţiunile comunitare trebuie aplicate fără discriminare şi puse în 
executare fără a restrânge nejustificat drepturile civile şi politice acceptate la nivel 
internaţional. Mai mult, în procesul de implementare, măsurile şi sancţiunile comunitare 
nu trebuie să ducă la încălcarea vieţii private sau a demnităţii umane. Drepturile ce 
derivă din sistemul de securitate socială nu trebuie să fie afectate de impunerea sau 
implementaea unor măsuri şi sancţiuni comunitare. Procedura de revocare asigură, de 
asemenea, infractorului o serie de garanţii procedurale care-i conferă acestuia o poziţie 
suficient de solidă pentru a se apăra de orice abuzuri. 

În continuare, Recomandarea cuprinde o serie de reguli care vizează personalul şi pro- 
fesionalismul acestuia. Astfel, se insistă asupra pregătirii iniţiale şi continue a personalului, 

pe susţinerea şi supervizarea personalului şi pe necesitatea ca acesta să fie suficient de 
numeros pentru a face faţă numărului şi complexităţii cazurilor. 

Un alt aspect important vizat de Recomandare este legat de implicarea comunităţii 
sau a persoanelor din comunitate. Este de reţinut aici că implicarea comunităţii sau 
atragerea de persoane din comunitate nu derobează autorităţile de implementare (în cele 
mai multe state europene, serviciile de probaţiune) de responsabilitatea fiecărui caz. 
Comunitatea poate şi ar trebui să participe la procesul de reintegrare socială a infrac- 
torilor, dar numai în condiţii bine stabilite în protocoale. Persoanele din comunitate 
trebuie să fie atent selecţionate, pregătite şi supervizate în activitatea lor. Acestea trebuie, 
de asemenea, să respecte confidentialitatea datelor şi limitele de competenţă. Costurile 
cauzate de îndeplinirea sarcinilor legate de infractor trebuie să fie rambursate, iar 
persoanele implicate ar trebui să fie asigurate împotriva riscurilor de violenţă, boală etc. 

O parte importantă din Recomandare se referă la modul de lucru cu infractorii. 
Fiecare infractor trebuie să aibă un dosar individual la care să aibă acces el însuşi sau 
alte persoane îndrituite. Programele şi intervenţiile trebuie să urmeze principiul minimei 
intervenţii şi proporţia stabilită în sentinţa judecătorească. Ori de câte ori este necesar, 
autorităţile de implementare trebuie să asigure infractorilor asistenţă personală, socială 
sau materială. La baza tuturor acestor intervenţii trebuie să stea relaţia de lucru între 
infractor şi supervizor şi un plan individualizat de tratament. 

Câteva reguli se referă la munca în folosul comunităţii. Aceasta nu trebuie să fie fără 
sens, ci utilă din punct de vedere social şi de natură să dezvolte abilităţile infractorului. 
Munca neremunerată în folosul comunităţii nu trebuie să producă profit, iar condiţiile de 
lucru trebuie să fie identice cu cele prevăzute în legislaţia muncii pentru toţi cetăţenii. 

Un loc special în ansambul Recomandării îl ocupă revocarea şi procedura acesteia. 
Încălcarea sau îndeplinirea neadecvată a condiţiilor şi obligaţiilor prevăzute nu trebuie să 
ducă în mod automat la închisoare. Condiţiile, obligaţiile sau durata acestora trebuie să 
poată fi modificate pe parcursul supravegherii, în funcţie de evoluţia infractorului. 
Încălcările uşoare trebuie să fie tratate prompt şi cu seriozitate în cadrul unei proceduri 
administrative. Încălcările grave trebuie să urmeze o cale judiciară în care infractorul să 
fie audiat, chiar în prezenţa unui apărător, dacă acesta îl solicită. 

Cercetarea criminologică trebuie să fie încurajată în special pentru a evalua în ce 
măsură sancţiunile şi măsurile comunitare contribuie la diminuarea infractionalitatii in 
comunitate şi sunt adecvate din punctul de vedere al raportului cost-eficienta. 

Acestea sunt doar câteva dintre trăsăturile generale ale acestei Recomandări. O 
prezentare detaliată a acesteia ar presupune reluarea fiecărei reguli împreună cu comen- 
tariile sale, ceea ce nu poate face obiectul unui capitol ce vizează şi alte instrumente de 
acest tip. Important de reţinut este că, aşa cum sublinia şi van Zyl Smit (2010), 
Recomandarea (92) 16 vizează în special consolidarea poziţiei infratorului prin consa- 
crarea unor drepturi şi garanţii procedurale care să prevină orice abuz sau încălcare 
gravă a drepturilor omului. Asa cum s-a semnalat şi in alte studii (Applegate ef al., 
2009; Durnescu, 2011), chiar dacă nu presupun închisoare, măsurile şi sancţiunile 
comunitare au un pregnant conţinut punitiv, ceea ce reclamă garanţii şi proceduri de 
evitare a posibilelor abuzuri. 

8.3. Recomandarea (2000) 22 asupra îmbunătățirii 
implementării regulilor europene privind măsurile 
şi sancțiunile comunitare 


În cea de-a 46-a sesiune plenară a European Committee on Crime Problems (ECCP) s-a 
hotărât să se realizeze un studiu privind implementarea Recomandării (92) 16 în statele 
membre. Acest studiu a fost sugerat şi de faptul că populaţia carcerală era în creştere 
accelerată în numeroase ţări ale Consiliului Europei, deşi o recomandare privind pro- 
movarea măsurilor şi sancţiunilor comunitare a fost adoptată. 

În urma acestui studiu, pe lângă progresele semnificative înregistrate de către cele 
mai multe state în reglementaea şi aplicarea măsurilor şi sancţiunilor comunitare, au fost 
identificate şi numeroase dificultăţi. Cele mai multe dintre acestea erau de natură 
legislativă, de practică judiciară sau operativă. În special în ţările foste comuniste, 
legislaţia penală continua să fie cetrată pe pedeapsa cu închisoarea. Publicul nu era 
pregătit să accepte un răspuns penal constructiv la problema infractionalitatii. Cele mai 
multe autorităţi de implementare nu dispuneau de mijloacele cele mai eficiente de punere 
în aplicare riguroasă şi eficientă a măsurilor şi sancţiunilor comunitare. Pe lângă aceste 
categorii de dificultăţi, studiul a evidenţiat şi o problemă legată de Regula nr. 5 din 
Recomandarea (92) 16, care interzicea sentintele fără o durată bine precizată. 

În state precum Marea Britanie, Franţa, Germania etc. aceste sancţiuni nederminate 
ca durată erau adoptate în special în cazurile infractorilor deosebit de periculoşi. Prin 
urmare, ECCP a recomandat reformularea acestui principiu astfel încât, „de regulă”, 
aceste sancţiuni să nu fie posibile, iar acolo unde există în sistemul sanctionator, să se 
creeze mecanisme independente de revizuire periodică a acestor sancţiuni pentru a se 
preveni abuzurile. 

Această reformulare a Regulii nr. 5, precum şi alte recomandări ale ECCP au fost 
cuprinse într-o nouă recomandare a Consiliului Europei: Recomandarea (2000) 22 
privind îmbunătăţirea implementării regulilor europene asupra măsurilor şi sancţiunilor 
comunitare — a Recomandării (92) 16. În concordanţă cu dificultăţile identificate în 
studiul amintit, Recomandarea (2000) 22 cuprinde sugestii pentru „a atinge o utilizare 
mai largă şi mai eficientă a măsurilor şi sancţiunilor comunitare”, sugestii privind 
practica judiciară, cerinţe de bază pentru o implementare eficientă a măsurilor şi 
comunitare, sugestii pentru iniţierea unor programe sau intervenţii eficiente sau realizarea 
unor cercetări criminologice. 

Ca şi în subcapitolul anterior, nu vom intra în amănunte pentru a descriere detaliată 
a acestei recomandări, ci vom încerca să subliniem elementele de noutate ale acesteia. 
Cel mai important element nou adus de acestă recomandare este menţionarea repetată a 
victimei atât ca destinatar al intervențiilor de suport, cât şi ca participant la procesul de 
reintegrare socială a infractorilor. Medierea victimă-infractor, reparaţiile şi compensatiile 
sunt menţionate expres ca măsuri şi sancţiuni comunitare ce aduc alinare victimei, 
conştientizează infractorul cu privire la consecinţele faptelor sale şi atrag simpatia 
publicului pentru acest repertoriu nou de reacţie penală. Tot pentru a convinge publicul, 
recomandarea sugerează implicarea activă a comunităţii în programe, participarea la 


190 LEGISLAȚIE 


programe de preventie, organizarea de campanii de conştientizare a publicului cu privire 
la beneficiile măsurilor şi sancţiunilor comunitare etc. 

Pentru o mai eficientă implementare a măsurilor şi sancţiunilor comunitare, Reco- 
mandarea instistă asupra măsurilor destinate îmbunătăţirii profilului ocupational al celor 
care activează în cadrul structurilor de implementare (resurse suficiente, pregătire 
avansată etc.). 

Practica judiciară ar putea fi adusă mai aproape de măsurile şi sancţiunile comunitare 
prin stabilirea unor standarde de practică care să descurajeze folosirea pedepsei cu 
închisoarea şi să încurajeze măsurile şi sancţiunile comunitare şi compensarea victimei. 
Mai mult, circumstanţele atenuante ar trebui definite în aşa fel încât să permită cât mai 
mult folosirea măsurilor şi sancţiunilor comunitare. Organele judiciare ar trebui implicate 
cât mai mult în elaborarea şi revizuirea politicilor penale care să promoveze snactiunile 
noncustodiale. 

Ca o concluzie generală, Recomandarea (2000) 22 clarifică şi detaliază modalităţile 
prin care poate fi pusă în aplicare cât mai eficient Recomandarea (92) 16, prin implicarea 
comunităţii şi, în mod special, a victimei. 


8.4. Recomandarea (2010) 1 asupra regulilor europene 
privind probatiunea 


Aşa cum observa van Zyl Smit (2010), dacă Recomandarea (92) 16 viza cu prioritate 
infractorul şi poziţia sa juridică, Recomandarea (2010) 1 se adresează în principal 
organizaţiilor care implementează măsurile şi sancţiunile comunitare. Fiind bazată tot pe 
Convenţie, premisele Recomandării pornesc de la întrebarea „Ce este corect?” şi nu de 
la „Ce este eficient” (what works ?) (Canton, 2010). 

Prin urmare, un alt deziderat al Recomandării este de a stabili un reper clar în ceea 
ce priveşte standardele etice ale activităţii de probaţiune. Astfel, o bună parte dintre 
regulile din prima parte a Recomandării - „Principii de bază” — se referă la incluziunea 
socială a infractorilor, administrarea echitabilă a justiţiei, respectul pentru drepturile şi 
nevoile victimelor şi infractorilor, interdicţia de a aplica restricţii suplimentare asupra 
depturilor condamnaților, responsabilitatea fata de siguranţa publică chiar şi atunci când 
serviciile sunt oferite de terţi etc. Un aspect foarte important ce rezultă chiar din primul 
principiu este că activitatea de probaţiune trebuie să se desfăşoare în contextul unei 
relaţii pozitive între infractor şi consilierul de probaţiune. 

Partea a doua a Recomandării cuprinde o serie de reguli referitoare la personal. O 
bună parte dintre aceste reguli sunt preluate şi dezvoltate din recomandările amintite 
anterior: personalul să fie selectat fără discriminare ; pregătirea personalului să aibă în 
vedere valorile, abilităţile şi cunoştinţele necesare activităţii de probaţiune ; personalul 
care lucrează cu anumite categorii de infractori să beneficieze de formare specializată ; 
încărcătura de cazuri să fie de natură să permită consilierilor să supervizeze, ghideze şi 
să asiste infractorii în mod eficient; managerii să formeze şi să menţină legături de 
colaborare cu alte agenţii, cu voluntarii sau alte autorităţi publice ; personalul să fie 
consultat atunci când sunt puse în discuţie aspecte de practică sau dezvoltare profe- 
sională ; salarizarea să reflecte importanţa socială şi să menţină personalul calificat ; 
voluntarii să fie implicaţi în anumite aspecte de practică, să fie selectaţi şi susținuți 
pentru a se garanta o practică etică şi eficientă. 

Având în vedere importanţa lucrului la care participă mai multe agenţii în activitatea 
de probaţiune, Recomandarea dedică un întreg capitol răspunderii şi relaţiilor cu alte 
agenţii. Astfel, sunt încurajate relaţiile de cooperare între serviciile de probaţiune şi 
organele judiciare (prin intermediul informărilor periodice) cu penitenciarele, dar şi cu 
alte instituţii sau organizaţii nonjudiciare. 

În partea a patra, Recomandarea formulează sugestii uneori foarte detaliate privitoare 
la activitatea de probaţiune : cum ar trebui să se redacteze referatele de evaluare ; cum 
ar trebui să se desfăşoare munca neremunerata în folosul comunităţii ; cum ar trebui să 
fie implementate măsurile de supraveghere ; cum ar trebui să se colaboreze cu familiile 
infractorilor, cum ar trebui să fie însoţită monitorizarea electronică de alte intervenţii 
care susţin reabilitarea comportamentală ; cum s-ar putea implica serviciile de probaţiune 
în asistenţa şi supravegherea postpenală ; cum ar trebui să lucreze serviciile de probaţiune 
cu infractorii străini. Un aspect relativ constant al acestei parti este reprezentat de nevoia 
de a informa şi implica infractorul în toate deciziile care îl privesc. Această recomandare 
pare să fie susţinută atât de considerente etice, cât şi de cele de eficacitate a intervențiilor 
asupra clienţilor involuntari. 

Partea a cincea este dedicată descrierii procesului de supraveghere, proces care pare 
să urmeze succesiunea clasică în domeniu, sintetizată în formula ASPIRE - Assessment 
(„evaluare”), Planning („planificare”), Intervention (,,interventie”), Review („revizuire”) 
şi Evaluation (,,evaluare”). Din nou, se observă grija deosebită pentru implicarea şi 
participarea informată a infractorului în toate etapele intervenţiei. Spre exemplu, infrac- 
torul trebuie să fie informat cu privire la procedura de evaluare, iar opinia acestuia cu 
privire la factorii de risc sau la nevoile identificate trebuie să se bucure de toată atenţia 
consilierilor. Planul de intervenţie trebuie să fie „negociat şi, pe cât posibil, agreat de 
către infractor”. 

Partea a şasea cuprinde câteva recomandări referitoare la alte categorii de activităţi de 
probaţiune : asistenţa victimei, justiţia restaurativă şi preventia. Din aceasta parte trebuie 
să reținem nevoia implicării victimei în procesul de reabilitare comportamentală. Chiar 
şi acolo unde nu este posibil, perspectiva victimei trebuie să fie prezentă în abordarea 
infractorului. 

În partea a şaptea, Recomandarea sugerează câteva soluţii pentru stabilirea unui 
sistem impartial, accesibil şi clar de contestare sau plângere cu privire la deciziile luate 
de către consilierul de probaţiune. Astfel, toate sistemele de probaţiune ar trebui să 
dispună de un sistem de inspecții şi/sau de monitorizare independentă care să le asigure 
îmbunătăţirea practicilor şi respectarea standardelor de etică. Rapoartele organismelor 
independente ar trebui făcute publice. 

Ultimul capitol — al optulea -— se referă la cercetare şi informarea publicului. Unul 
dintre punctele majore ale acestui capitol este cel referitor la necesitatea ca intervenţiile din 
domeniul probatiunii şi legile sau regulementele corespunzătoare să fie bazate pe rezul- 
tatele unor cercetări realizate în concordanţă cu standardele internaţionale. Publicul trebuie 
să fie inforrmat periodic, iar mass-media trebuie să fie implicată în strategiile de PR. 

Am încercat să schitém în acest capitol contribuţia pe care Consiliul Europei o are in 
dezvoltarea măsurilor şi sancţiunilor comunitare şi a instituţiilor asociate. Am arătat 
astfel cum acest organism reprezintă astăzi principalul generator de standarde şi regle- 
mentări regionale în ceea ce priveşte pedeapsa (vezi şi Coyle, van Zyl Smit, 2000). Cu 
toate aceste recomandări, fiecare ţară trebuie să găsească soluţii la ceea ce Bishop şi 

Schneider (2001) numeau cerc vicios : credibilitatea redusă a serviciilor de probaţiune 
duce la o subutilizare a măsurilor şi sancţiunilor comunitare. Această subutilizare conduce 
la o subfinatare a sistemului şi, prin urmare, la o implementare indiferentă, ceea ce, 
indirect, duce la o subminare a măsurilor şi sancţiunilor comunitare şi a serviciilor de 
probaţiune. 


Întrebări recapitulative 


1. Cele trei recomandări cele mai importante ale Consiliului Europei în ceea ce priveşte 
probatiunea. De ce? 

2. Cele diferenţiază? 

3. Cum ar putea fi implementate mai eficient în legislatiile nationale? 

Capitolul 9 


Uniunea Europeană şi dezvoltarea 
unui sistem de probaţiune european 


loan Durnescu 
Adriana Filimon 


9.1. Introducere 


Uniunea Europeană este o structură pan-europeană, sprastatală, constituită în 1958 ca 
urmare a iniţiativei a şase state europene : Franţa, Belgia, Germania, Luxemburg, Italia 
şi Olanda. Actualmente, Uniunea Europeană este formată din 27 de state membre. 
România şi Bulgaria au aderat în 2007. 

Sistemul politic al UE este definit printr-o serie de tratate. Ultimul tratat, denumit 
Tratatul de reformă a Uniunii Europene, este Tratatul de la Lisabona!. România a 
ratificat acest tratat în 2008. 


9.2. Uniunea Europeană şi justiția penală 


După ce, iniţial, s-a dorit ca UE să fie doar o uniune economică, statele membre ale UE 
au constatat că nu poate exista o libertate a circulaţiei persoanelor, a bunurilor şi 
capitalurilor, fără o armonizare a politicilor penale. Prin urmare, prin Tratatul de la 
Amsterdam, intrat în vigoare în 1999, s-a stabilit că Europa trebuie să devină un „spaţiu 
de libertate, securitate şi justiţie”. În acelaşi timp, în cadrul Comisiei Europene s-a 
înfiinţat Direcţia Generală pentru Justiţie şi Afaceri Interne. Mai târziu, la Tampere şi la 
Haga, s-au schiţat şi mecanismele concrete prin care poate fi creat acest spaţiu de 
libertate, securitate şi justiţie. 

Unul dintre aceste mecanisme, ridicat la rang prioritar de către Tratatul de la Lisabona, 
este cel al recunoaşterii mutuale a deciziilor judiciare (sau al recunoaşteri reciproce). 
Explicat simplu, principiul recunoaşterii reciproce în materie penală are următoarea 
semnificaţie : o decizie judiciară (de cele mai multe ori o hotărâre judecătorească) 
pronunţată împotriva unei persoane într-un stat membru este recunoscută în anumite 


1. Textul integral al Tratatului poate fi găsit la: http : //www.consilium.europa.eu/uedocs/ 
cmsUpload/cg00014.r007.pdf. 

condiţii de către o autoritate similară celei emitente într-un alt stat membru în care 
respectiva decizie urmează să fie pusă în executare, deci să-şi producă efectele. Prin 
aplicarea acestui principiu, un stat membru al UE nu va mai trata diferit deciziile 
judiciare emise în alt stat al UE şi nu va mai aplica proceduri suplimentare pentru 
punerea acestora în executare. În programul adoptat de Consiliul European în 2000! se 
arată că recunoaşterea mutuală în materie penală poate să îmbunătăţească cooperarea 
între ţările membre, să consolideze protecţia drepturilor individului, să faciliteze procesul 
de reabilitare a infractorilor şi să conducă la o mai bună predictibilitate a actului de 
Justiţie în spaţiul european. 

În baza acestui principiu al recunoaşterii mutuale în materie penală au fost adoptate 
deja mai multe decizii-cadru?, printre care aş aminti : 


- Decizia-cadru a Consiliului 2002/584/JHA din 13 iunie 2002 privind mandatul 
european de arestare şi procedurile de predare între statele membre ; 

- Decizia-cadru a Consiliului 2008/909/JHA privind aplicarea principiului recunoaşterii 
reciproce a sentintelor custodiale sau a măsurilor ce presupun privarea de libertate ; 

- Decizia-cadru a Consiliului 2008/947/JHA privind aplicarea principiului recunoaşterii 
reciproce în cazul hotărârilor judecătoreşti şi al deciziilor de probaţiune în vederea 
supravegherii măsurilor de probaţiune şi a sancţiunilor alternative. 


Dintre toate aceste decizii, Decizia-cadru privind mandatul european de arestare şi 
procedurile de predare între statele membre este singura care a fost implementată în 
legislatiile nationale ale statelor membre şi este utilizată la nivel european. Asa cum 
rezultă dintr-un raport al Comisiei către Parlamentul European si Consiliu“, acest 
instrument s-a dovedit eficient şi util scopului în care a fost creat. Astfel, între 2005 şi 
2009 au fost înregistrate 54.689 de mandate emise, dintre care au fost executate 
11.630. Timpul mediu de predare a scăzut de la peste un an la 48 de zile. Acelaşi raport 
pune însă în discuţie şi o serie de deficienţe ale deciziei, în special în ceea ce priveşte 
respectarea drepturilor omului. Prin urmare, ne putem aştepta ca în viitorul apropiat 
prevederile deciziei să fie ameliorate pentru a nu mai intra în conflict cu Convenţia 
Europeană a Drepturilor Omului, cu deosebire în ceea ce înseamnă consimţământul la 
predare sau predarea către state unde standardele respectării drepturilor omului sunt 
puse la îndoială. 


1. Programme of measures of 30 November 2000 to implement the principle of mutual recognition 
in crimnal matters. 

2. Deciziile-cadru sunt instrumente de legiferare ale Consiliului Uniunii Europene care, deşi nu 
fac parte din dreptul direct aplicabil în statele membre (necesitând aşadar o transpunere în 
legislaţia naţională), au forţă obligatorie pentru acestea prin finalitatea reglementării - mai 
exact, este lăsată la aprecierea statelelor membre alegerea mijloacelor necesare ce trebuie 
adoptate pentru ca scopul reglementării să fie atins. 

3. Disponibil pe : http : //eur-lex.europa.eu/LexUriServ/LexUriServ.do ?uri = COM : 2011 : 0175: 
FIN: RO: HTML, accesat la data de 18.08.2011. 

9.3. Decizia-cadru a Consiliului 2008/947/JHA privind 
aplicarea principiului recunoaşterii reciproce în cazul 
hotărârilor judecătoreşti şi al deciziilor de probaţiune 
în vederea supravegherii măsurilor de probaţiune 
şi a sancţiunilor alternative 


Ca şi în cazul instrumentelor Consiliului Europei despre care am discutat în capitolul 
precedent, Decizia-cadru 2008/947JHA reflectă Decizia-cadru 208/909/JHA privind 
aplicarea principiului recunoaşterii reciproce în cazul hotărârilor judecătoreşti în materie 
penală care impun pedepse sau măsuri privative de libertate în scopul executării lor în 
Uniunea Europeană. 

Încă din prima parte a preambulului deciziei se face referire la Convenţia Consilului 
Europei din 30 noiembrie 1964 privind supravegherea infractorilor condamnaţi condi- 
tionat sau liberati condiţionat, ratificată de numai 12 state şi, în unele cazuri, cu foarte 
multe rezerve. Îndepărtându-se de principul voluntarismului specific instrumentelor 
Consiliului Europei, această decizie-cadru implică participarea obligatorie a tuturor 
statelor UE, fiind astfel un instrument mult mai eficace decât precedentul. 

Următoarele prevederi ale preambulului se referă la compatibilitatea dintre acest instru- 
ment şi drepturile omului. Astfel, recunoaşterea reciprocă poate fi refuzată în cazul în care 
există motive obiective să se considere că măsura de probaţiune sau sancţiunea a fost aplicată 
pentru a pedepsi din motive legate de sexul, rasa, religia, originea etnică, cetăţenia etc. 

Un aspect deosebit de important este cel subliniat în considerentul 8 al preambulului, 
şi anume că scopul acestei decizii este 


sporirea şanselor de reintegrare socială a persoanei condamnate, permițându-i acesteia să îşi 
păstreze legăturile familiale, lingvistice, culturale şi de altă natură, dar şi îmbunătăţirea 
monitorizării respectării măsurilor de probaţiune şi a sancţiunilor alternative, cu scopul de a 
preveni recidiva, acordând astfel o atenţie cuvenită protecţiei victimelor şi a publicului larg. 


Din acestă exprimare se poate înţelege că scopul principal al deciziei este de a susţine 
procesul de reintegrare socială a persoanei condamnate. Prin urmare, interpretarea 
articolelor ulterioare trebuie realizată în acestă cheie. 

Domeniul de aplicare al deciziei-cadru poate fi analizat din trei perspective: a 
sancţiunilor care fac obiectul deciziei, a măsurilor sau obligaţiilor a căror executare 
trebuie supravegheată şi a persoanelor cărora le este aplicabilă decizia. 


a) Sanctiunile de drept penal care intră în sfera de aplicabilitate a deciziei-cadru sunt 
grupate în art. 2 în patru mari categorii : 

1. suspendarea executării pedepsei, 

2. amânarea aplicării pedepsei, 

3. liberarea condiţionată, 

4. sancţiune alternativă!. 


1. Dacă primele trei noţiuni au înţelesuri asemănătoare celor din legislaţia noastră, ultima dintre 
acestea, sancţiunea alternativă, înseamnă, pe scurt, orice alternativă la privarea de libertate, care 
presupune anumite restricţii, deci o supraveghere, şi nu este o sancţiune financiară. De exemplu, 

Oricare dintre sancţiunile respective poate fi impusă de o instanţă printr-o hotărâre 
judecătorească, ipoteza celor mai multe state membre. Dar există sisteme de drept în 
care unele dintre aceste modalităţi de executare (de exemplu, liberarea condiţionată) pot 
fi impuse de către o altă autoritate, de regulă administrativă, printr-un act generalizat în 
terminologia deciziei-cadru ca decizie de probaţiune. 


b) Conform deciziei, obiectul supravegherii este constituit de o serie de măsuri de 
probaţiune sau sancțiuni alternative care au forma unor obligaţii pe care persoana 
supravegheată trebuie să le execute. 

Măsurile de probaţiune şi sancţiunile alternative se împart, potrivit acestei decizii, în 
două categorii : 

— măsuri şi sancţiuni alternative comune statelor membre şi pe care statele sunt obligate 
să le supravegheze, cu câteva excepţii ; 

- alte tipuri de măsuri şi sancţiuni alternative pe care statele membre le pot supraveghea 
suplimentar. Măsurile şi sancţiunile alternative supravegheate în mod obligatoriu sunt 

fie comportamentale, fie de reşedinţă, fie de educaţie şi formare, fie de petrecere a 

timpului liber ori de limitare a activităţii profesionale. 


Articolul 4 din decizie face o prezentare precisă a măsurilor şi sancţiunilor alternative 
pe care toate statele membre ar trebui să le supravegheze în mod competent : 


(a) obligaţia persoanei condamnate de a informa o anumită autoritate cu privire la orice 
schimbare a reşedinţei sau a locului de muncă ; 

(b) obligaţia de a nu intra în anumite localităţi, locuri sau zone definite din statul de condamnare 
sau statul de executare ; 

(c) obligaţia care vizează anumite limitări în ceea ce priveşte părăsirea teritoriului statului de 
executare ; 

(d) dispoziţiile privind comportamentul, reşedinţa, educaţia şi formarea, activităţile din timpul 
liber sau conţinând limitări privind modalităţile de desfăşurare a unei activităţi profe- 
sionale ; 

(e) obligaţia de a se prezenta la date stabilite în faţa unei anumite autorităţi ; 

(f) obligaţia de a evita contactul cu anumite persoane ; 

(g) obligaţia de a evita contactul cu anumite obiecte, care au fost utilizate sau ar putea fi 
utilizate de către persoana condamnată în scopul comiterii unei fapte penale ; 

(h) obligaţia de a repara din punct de vedere financiar prejudiciul cauzat de infracţiune şi/sau 
obligaţia de a furniza o dovadă a îndeplinirii acestei obligaţii ; 

(i) obligaţia de a presta activităţi în folosul comunităţii ; 

() obligaţia de a coopera cu un agent de supraveghere (consilier de probaţiune) sau cu un 
condamnate ; 

k) obligaţia de a urma un tratament terapeutic sau de dezintoxicare. 


Deşi decizia aparţine categoriei de instrumente bazate pe principiul recunoaşterii 
reciproce, prin această prevedere ea aparţine în acelaşi timp şi categoriei instrumentelor 
de aproximare legislativă, statele membre fiind indirect obligate să prevadă în legislaţia 
internă toate mijloacele şi măsurile necesare pentru a putea supraveghea aceste măsuri de 
probaţiune sau sancţiuni alternative. 


în unele state membre, munca în folosul comunităţii este o sancţiune în sine (nu o obligaţie, ca 
în cazul legislaţiei noastre), deci o sancţiune alternativă. 

Pe lângă aceste măsuri şi sancţiuni, statele membre se mai pot declara pregătite să 
supravegheze şi altele, iar acestă informaţie trebuie transmisă Secretariatului General al 
Consiliului. 


c) Cu privire la persoanele cărora le este aplicabilă această decizie-cadru, art. 5 alin. 
(1) stabileşte drept criteriu al transferului supravegherii reşedinţa legală şi obişnuită a 
persoanei condamnate (lawfully and ordinarily residence). Cu alte cuvinte, decizia-cadru 
se aplică unei persoane care îşi are reşedinţa legală şi obişnuită într-un stat membru, dar 
este condamnată penal într-un alt stat membru, în condiţiile în care persoana s-a întors 
sau are intenţia să se întoarcă în statul său de reşedinţă. De exemplu, un român aflat în 
vacanţă la Londra săvârşeşte acolo o infracţiune pentru care este condamnat cu una 
dintre sancţiunile prevăzute la art. 2. După o vreme însă, persoana se întoarce în 
România, ceea ce înseamnă că serviciul de probaţiune englez nu mai are posibilitatea 
practică de a-l supraveghea. În această ipoteză, autoritatea competentă din statul de 
condamnare (Marea Britanie) poate solicita autorităţii române competente recunoaşterea 
hotărârii judecătoreşti de condamnare şi, pe cale de consecinţă, executarea sanctiunii in 
România, sub supravegherea serviciului de probaţiune român. Aceasta este regula 
transferului pe care o reglementează decizia-cadru. 

Dincolo de această ipoteză, se observă că, corelat cu libertatea de mişcare a persoa- 
nelor în spaţiul UE, rămâne fără acoperire o ipoteză cel puţin la fel de problematică : cea 
în care, un român condamnat în România şi supus uneia dintre sancţiunile de probaţiune 
reglementate de decizia-cadru, aflat sub supravegherea serviciului de probaţiune din 
România şi care, din diverse motive, pleacă într-un alt stat membru pentru o perioadă 
nelimitată de timp. Să spunem că a încheiat un contract de muncă în Irlanda. Poate opera 
în acest caz transferul supravegherii în Irlanda ? În baza regulii generale de mai sus, nu. 

Decizia-cadru are însă o prevedere de excepţie în art. 5 alin. (2), în care se mentio- 
nează că hotărârea judecătorească (sau decizia de probaţiune, acolo unde este cazul) 
poate fi transmisă spre recunoaştere unui alt stat membru decât statul de reşedinţă al 
persoanei, cu condiţia ca acest din urmă stat să fie de acord cu această transmitere. Deci, 
s-ar putea ca românul plecat să-şi execute sancţiunea în Irlanda, dacă există acceptul 
expres al acestui stat. Complementar, textul decizei-cadru mai are 2 menţiuni pentru 
această ipoteză. Prima dintre ele se regăseşte in alin. (3) al art. 5, unde se prevede că, 
la momentul implementării deciziei-cadru, fiecare stat membru va face declaraţie expresă 
cu privire la condiţiile în care ar putea accepta un astfel de transfer. A doua menţiune, 
în strânsă legătură cu aceste condiţii, se regăseşte în considerentul 14 din preambulul 
deciziei-cadru în conformitate cu care acceptul unui stat pentru această situaţie exceptio- 
nală poate fi dat în scopul reabilitării sociale a persoanei, atunci când o persoană, fără 
să renunţe la reşedinţa sa, intenţionează să se mute într-un alt stat membru pentru că are 
acolo un contract de muncă, are un membru al familiei cu reşedinţa în statul respectiv 
sau intenţionează să studieze sau să urmeze acolo cursuri de formare profesională. 

Acestea din urmă sunt, în opinia noastră, argumente pentru care decizia-cadru ar fi 
trebuit să reglementeze la nivel de regulă o astfel de ipoteză. Doctrina de specialitate a 
avansat o astfel de posibilitate încă înainte de elaborarea deciziei-cadru, în considerarea 
interpretării dreptului la reintegrare socială a unei persoane în calitate de componentă a 
dreptului de acces la serviciile sociale aplicabil persoanelor care lucrează pe teritoriul 
UE (Peers, 2000, p. 181). Condiţionând un transfer de tipul celui analizat de acordul 
expres al statului de destinaţie, textul a limitat mult şi în mod nefericit sfera de aplicare 
a deciziei. Concret, este foarte probabil ca multe state să nu consimtă la recunoaşterea 

unei hotărâri pronunţate împotriva unei persoane nonrezidente, din considerente de 
ordin material, financiar, de exemplu, sau din considerente de politică penală, aspecte 
care pot compromite o prioritate cum ar fi preocuparea pentru reintegrarea socială a 
persoanelor condamnate. 

Articolele 7-24 descriu în detaliu procedura de transmitere a hotârârii judecătoreşti şi 
modul de implementare a acesteia într-un alt stat decât cel de condamnare. 

În continuare vom face o trecere în revistă a acestei proceduri, insistând mai mult 
asupra aspectelor care pot genera dificultăţi implementare. 

Autoritatea competentă a statului de condamnare poate să transmită o hotărâre sau o 
decizie de probaţiune autorităţii competente din statul membru în care persoana condam- 
nată îşi are reşedinţa legală obişnuită, în cazul în care persoana condamnată s-a întors 
sau intenţionează să se întoarcă în statul respectiv. După cum am subliniat mai sus, 
această transmitere se poate realiza şi către alt stat decât cel de reşedinţă, dacă autoritatea 
competentă consimte aceasta. 

Aceste prevederi cuprind cel puţin două aspecte importante. În primul rând, regle- 
mentarea se îndepărtează de spiritul recomandărilor Consiliului Europei în domeniul 
probatiunii, deoarece persoanei condamnate nu i se solicită consimţământul explicit cu 
privire la transfer. Această procedură pare să se desfăşoare departe de individul direct 
implicat. Declanşarea procedurii are loc în momentul în care individul s-a întors sau 
intenţionează să se întoarcă în statul în care are reşedinţa legală obişnuită. Or, problema 
consimtamantului expres al unei persoane în cadrul procedurilor penale este întotdeauna 
legată de caracteristicile „conştient şi informat”, condiţie pe care nu o îndeplineşte un 
consimtamant prezumat. Este posibil ca persoana condamnată să nu îşi mai dorească să 
se întoarcă în statul de reşedinţă dacă ar cunoaşte modul de executare sau procedura de 
revocare a hotărârii sau deciziei de probaţiune în statul de executare. 

Al doilea aspect important subliniat în art. 5 se referă la autoritatea competentă. Din 
textul deciziei, dar şi din dezbaterile care au loc la nivel european se pare că cea mai 
potrivită decizie în privinţa autorităţii competente este ca aceasta să fie o instanţă de 
judecată. Se pune acum întrebarea: autoritatea competentă trebuie să fie una sau mai 
multe instanţe judecătoreşti ? În Franţa, spre exemplu, se discută serios despre posibi- 
litatea ca toate instanţele judecătoreşti să fie autorităţi competente. Cum se va putea 
realiza, în acest caz, fluxul informaţional între statul de condamnare şi cel de executare ? 
Cum se va putea realiza o practică consistentă şi relativ unitară în materia recunosterii 
reciproce a hotârărilor şi deciziilor de probaţiune ? Acestea sunt doar câteva dintre 
întrebările care neliniştesc autorităţile de la Bruxelles. 

Să presupunem că persoana condamnată s-a întors în statul de reşedinţă legală. În 
acest caz, autoritatea competentă din statul de condamnare transmite hotărârea sau decizia 
de probaţiune statului de reşedinţă (statul de executare, în terminologia deciziei). Această 
transmitere este însoţită de un certificat tip, prezentat în anexa deciziei, precum şi de 
copii ale hotărârii judecătoreşti sau ale deciziei de probaţiune. Deşi formularul certifica- 
tului este destul de complex, acesta nu pune la dispoziţia statului de executare suficiente 
informaţii de natură să faciliteze punerea în executare în scopul reintegrării persoanei 
condamnate. Probabil că ar fi fost utilă şi transmiterea referatului de evaluare, în cazul 
în care acesta ar exista, precum şi a altor evaluări realizate deja în statul de condamnare. 

La primirea certificatului, autoritatea competentă a statului de executare îşi verifică 
competeta şi face aprecieri asupra existenţei sau lipsei motivelor de refuz a recunoaşterii, 
folosind o serie de criterii consacrate în unele articole ale deciziei : 

- competenta teritorială - se verifică dacă persoana condamnată are reşedinţa legală pe 
teritoriul său şi intenţionează să se întoarcă sau s-a întors deja în aria sa de com- 
petenta ; 

- criteriul dublei incriminări - se verifică dacă fapta pentru care a fost condamnat 
subiectul este prevăzută ca infracţiune şi în legislaţia statului de executare. Decizia 
instituie şi o serie de excepţii de la aplicarea principiului dublei incriminări. Astfel, 
chiar dacă nu sunt prevăzute ca infracţiuni în statul de executare, dat fiind pericolul 
social al acestora, faptele de terorism, trafic de fiinţe umane, exploatarea sexuală a 
copiilor, pornografia infantilă etc. nu mai trebuie să se supună principiului dublei 
incriminări ; 

- se verifică certificatul pentru a vedea dacă este complet şi corespunde hotărârii 
judecătoreşti sau deciziei de probaţiune ; 

- în cauză nu se aplică ne bis in idem; 

- se verifică dacă executarea nu s-a prescris în conformitate cu legea penală a statului 
de excutare etc. 


În cazul în care natura sau durata măsurilor sau sanctiunii ori durata termenului de 
încercare sunt incompatibile cu legislaţia statului de executare, odată cu recunoaşterea 
hotărârii sau a deciziei de probaţiune autoritatea competentă a statului de executare le 
poate adapta în conformitate cu legea pentru infracţiuni echivalente. 


Spre exemplu, un cetățean olandez condamnat în România pentru trafic de droguri ar 
putea fi supus supravegherii pe un termen de încercare de nouă ani. În Olanda este 
posibil ca termenul de încercare să fie de maximum trei ani. Prin urmare, autoritatea 
competentă din Olanda va adapta termenul de încercare la maximum trei ani, cât este 
prevăzut în legislația naţională. 


Adaptarea măsurilor şi sancţiunilor ar putea fi mai dificilă în cazul incompatibilitatii 
în ceea ce priveşte natura sau durata acestora aplicabile într-un caz anume. 


În cazul în care pedeapsa aplicată cetățeanului olandez pentru trafic de droguri în 

România ar fi suspendarea executării pedepsei sub supraveghere pe un termen de 

încercare de nouă ani, iar în Olanda sancţiunea ar fi muncă neremunerată în folosul 

comunității, adaptarea sentinței româneşti pentru a fi executată în Olanda ar comporta 
mai multe discuții: 

— Care va fi natura sanctiunii ce va fi executată? 

— Daca sancţiunea se va adapta în muncă în folosul comunităţii, atunci care va fi 
raportul între numărul de zile de închisoare şi numărul de ore de muncă în folosul 
comunității? 

— În cazul revocării muncii în folosul comunității, care vor fi opțiunile posible şi cum se 
va face convertirea orelor executate? etc. 


Procesul de adaptare trebuie să respecte principiul conform căruia rezultatul cores- 
punde pe cât posibil celor stabilite în statul de condamnare. Autoritatea competentă a 
statului de condamnare poate să accepte această formă adaptată sau să retragă certificatul, 
redevenind competentă în ceea ce priveşte supravegherea şi măsurile subsecvente. 

Posibilitatea ca autoritatea competentă a statului de executare să retragă certificatul 
transmis şi să revină asupra solicitării iniţiale ca urmare a adaptării măsurilor de 

probaţiune sau a sanctiunii alternative reprezintă, în opinia noastră, o aplicare imperfecta 
a principiului recunoşterii reciproce. Pentru o eficientă punere în aplicare a acestei 
decizii-cadru este necesară o deschidere şi o încredere maximă între statele UE în ceea 
ce priveşte supravegherea persoanelor condamnate. Cu cât vor exista mai multe excepţii 
sau proceduri revocabile, cu atât cooperarea între statele membre va fi mai anevoioasă. 

După recunosterea hotărârii sau a deciziei de probaţiune de către statul de executare, 
statul de condamnare nu mai are competenţă nici în ceea ce priveşte supravegherea, nici 
în luarea măsurilor ulterioare (de exemlu, modificarea obligaţiilor, revocarea etc.). 
Întreaga competenţă pe latura executării sanctiunii este trasferată statului de executare 
care, din acel moment, este obligat să ia toate măsurile necesare pentru punerea în 
executare a sanctiunii şi pentru supravegherea persoanei condamnate în conformitate cu 
legislaţia sa naţională. Această supraveghere include, ca regulă, luarea oricăror măsuri 
ulterioare necesare, între care: 


- modificarea obligaţiilor incluse în măsurile de probaţiune sau sancţiunea alternativă : 

- modificarea duratei termenului de supraveghere ; 

— revocarea sanctiunii în caz de nerespectare a măsurilor de probaţiune sau în caz de 
săvârşire a unei noi infracţiuni, 

— impunerea unei sancţiuni privative de libertate ca urmare a revocării. 


Dat fiind că fiecare stat de executare urmează să aplice propria legislaţie aferentă 
măsurilor enumerate, există o serie de dificultăţi care să pot verifica în practică. 
Diferenţele mari între sistemele penale dintre statele membre ar putea să conducă la 
ipoteze aparent fără soluţii. 

De exemplu, un român condamnat în Germania cu sancţiunea alternativă a muncii în 
folosul comunităţii se întoarce în România şi, după recunoaşterea hotărârii judecătoreşti, 
intră în supravegherea serviciului de probaţiune român care poate să supravegheze 
efectuarea muncii în folosul comunităţii, deşi în statul nostru aceasta nu este reglementată 
ca sancţiune alternativă. Presupunând că persoana nu execută sancţiunea, rămâne un gol 
în reglementare, deoarece statul român nu are prevederi legislative pentru o asemenea 
ipoteză. Aşadar, instanţa poate să revoce sancţiunea utilizând mecanismul general, dar 
care ar fi consecinţele unei astfel de măsuri ? Evident, fără o prevedere expresă, persoanei 
nu îi poate fi aplicată o pedeapsă privativă de libertate. Dar sancţiunea nu poate să 
rămână neexecutată pentru că, altminteri, toată baza principiului încrederii reciproce 
între statele membre a fi anulată. 

Pentru aceste ipoteze, decizia-cadru a prevăzut posibilitatea ca, în anumite condiţii şi 
pentru anumite situaţii expres declarate de fiecare stat membru la momentul implementării 
sau la un moment ulterior, un stat de executare să poată să precedeze la recunoaşterea 
hotărârii şi la asumarea supravegherii, fără însă a-şi asuma şi deciziile ulterioare. În 
cazul în care autoritatea statului de executare a refuzat să îşi asume responsabilitatea 
pentru deciziile ulterioare, autoritatea statului de condamnare trebuie notificată de îndată 
cu privire la: orice constatare care poate duce la revocare ; orice constatare care poate 
duce la aplicarea unei pedepse cu închisoarea ; orice date solicitate de către autoritatea 
statului de condamnare în vederea adoptării deciziilor ulterioare. 

În acelaşi sens, autoritatea competentă a statului de executare are obligaţia de informa 
autoritatea competentă a statului de condamnare cu privire la modificarea măsurilor sau 
sancţiunii, revocarea suspendării executării, executarea unei pedepse cu închisoarea sau 
la prescrierea măsurilor sau sancţiunilor. 

Statul de condamnare poate să redevină competent cu privire la aceste aspecte numai 
daca : 


- şi-a retras certificatul (ca urmare a insatisfactiei legate de adaptarea măsurilor sau 
pedepselor alternative) ; 

- statul de executare refuză să-şi asume responsabilitatea cu privire la revocarea 
suspendării executării sau a liberării condiţionate ori cu privire la aplicarea unei 
pedepse cu închisoarea în cazul unei pedepse alternative sau al unei amânări a 
executării ; 

— persoana condamnată fuge sau nu mai are reşedinţa legală în statul de executare ; 

— persoana condamnată participă la alte proceduri penale în statul de condamnare. 


Pentru punerea în executare a prezentei decizii-cadru, ţările membre au obligaţia de 
a lua toate măsurile necesare până la 6 decembrie 2011. Cea mai importantă măsură de 
acest tip este transpunerea în legislaţia naţională a deciziei. La data publicării acestui 
volum, textul legii de transpunere a deciziei-cadru se afla încă în lucru la Ministerul 
Justiţiei. 

La nivel european au loc numeroase consultări iniţiate de Comisia Europeană sau 
organizate la nivel bilateral pentru a facilita punerea în aplicare a deciziei într-o manieră 
cât mai eficientă. Mai mult, Comisia Europeană finanţează o serie de proiecte de 
cercetare care urmăresc anticiparea posibilelor dificultăţi şi identificarea de bune practici. 

O bună parte din procesul de armonizare şi aproximare a politicilor penale la nivel 
european depinde de eficacitatea instrumentelor bazate pe principiul recunoaşterii reci- 
proce. Probabil că într-un viitor nu foarte îndepărtat, şi sfera penală va deveni obiectul 
unor politici de acquis comunitar. Adoptarea acestor decizii-cadru nu constituie decât 
etape premergătoare în pregătirea acestui spaţiu comun de justiţie, libertate şi reacţie 
penală la infractionalitate. 


intrebari recapitulative 


Care credeţi ca sunt beneficiile acestei decizii-cadru? 

Dar limitele? 

Credeţi ca este posibilă o politică penală comună la nivelul UE? Argumentati. 
Ce presupune principiul recunoaşterii reciproce? 

Capitolul 10 


Probatiunea în noul Cod penal. 
Aspecte legislative” 


Adriana Filimon’ 


10.1. Contextul 


După o perioadă experimentală în care influenţa statelor europene cu o tradiţie consoli- 
dată în domeniu a avut un rol semnificativ, probatiunea ca instituţie a fost consacrată 
legislativ în România în anul 2000, prin Ordonanţa de Guvern nr. 92 privind organizarea 
şi funcţionarea serviciilor de reintegrare socială a infractorilor şi de supraveghere a 
executării sancţiunilor neprivative de libertate. Dincolo de stabilirea schematică a unor 
atribuţii care urmau să definească sfera de intervenţie a viitorului consilier de probaţiune, 
în cuprinsul actului normativ se regăsesc principii şi valori specifice probatiunii (de 
exemplu, implicarea comunităţii, abordarea interdisciplinară, asistenţa şi consilierea 
persoanelor condamnate), dar greu de acordat cu legislaţia penală a momentului (încă 
prezent). O.G. nr. 92/2000 a fost pliată pe un Cod penal de origine sovietică, elaborat în 
1968, pentru o societate în care valorile promovate erau mult diferite şi închisoarea era 
excesiv valorizata ca unic răspuns la infractionalitate. Deşi modificat după 1989 în câteva 
rânduri, în scopul de a face loc unui minim de sancţiuni alternative la detenţie - de 
exemplu, în 1992 şi 1996, când au fost introduse în Codul penal suspendarea executării 
pedepsei sub supraveghere şi libertatea supravegheată a minorului -, ansamblul de 
reglementare a rămas tributar aceloraşi vechi concepţii. În acest context, O.G. nr. 92/ 
2000 a stabilit mai degrabă legături formale cu legislaţia penală şi nicidecum un ansamblu 
coerent, în care probatiunea să capete identitatea reală a unei instituţii. Ca dovadă, Legea 
nr. 129/2002, prin care a fost aprobată O.G. nr. 92/2000, aduce deja modificări şi 
completări textului. S-au adăugat în decursul timpului o serie de alte acte normative 
tangentiale, care stabilesc atribuţii noi pentru serviciile de probaţiune, cum ar fi consi- 
lierea victimelor infracţiunilor sau evaluarea minorilor care săvârşesc fapte penale, dar 
care nu răspund penal. 

Pe acest teren al unei reglementări disipate, probatiunea s-a construit in România prin 
practica de zi cu zi şi printr-o atenţie permanentă la direcţiile de dezvoltare trasate în 
statele de tradiţie de la care a avut deschiderea să înveţe. În acest context, legislaţia 
actuală a devenit mai degrabă o frână în evoluţia probatiunii decât o bază de pornire spre 


1. Cele expuse în acest capitol reprezintă un punct de vedere personal al autoarei şi nu angajează 
cu nimic Ministerul Justiţiei. 

consolidarea unui sistem modern acordat valorilor, recomandărilor şi instrumentelor 
europene. Reforma legislativă de ansamblu iniţiată în ultimii ani şi aflată în curs de 
finalizare vine în întâmpinarea acestui din urmă deziderat, prin promovarea unui nou 
Cod penal adoptat prin Legea nr. 286/2009 şi a unui nou Cod de procedură penală 
(Legea nr. 135/2010). 

În ansamblu, noul Cod penal prezintă, din punctul de vedere al probatiunii, o viziune 
modernă şi mult îmbunătăţită faţă de legislaţia actuală. Reconfigurarea instituţiilor de 
drept penal sub incidenţa cărora se desfăşoară activitatea de probaţiune, introducerea 
unora noi sau ajustarea celor deja existente creează premisele unei dezvoltări de substanţă 
a sistemului de probaţiune din ţara noastră şi statuează rolul consilierului de probaţiune 
ca actor cu drepturi depline pe scena înfăptuirii actului de justiţie. 

Dată fiind noutatea, importanţa, dar şi iminenta intrare în vigoare a acestui nou Cod 
penal, înţelegem să procedăm în capitolul de faţă la o analiză a prevederilor sale 
referitoare la activitatea de probaţiune, atât prin raportare la prevederile încă în vigoare, 
cât şi prin raportare la recomandările europene în domeniu. Pentru ceea ce înseamnă 
viitoarele linii directoare ale instituţiei probatiunii in România, prezintă relevanţă nu 
doar noul Cod penal, respectiv noul Cod de procedură penală, ci şi legislaţia subsecventă, 
şi anume legile de punere în aplicare a celor două coduri, legea privind executarea 
pedepselor, a măsurilor educative şi a altor măsuri dispuse de organele judiciare în 
cursul procesului penal, neprivative de libertate, precum şi legea de organizare şi 
funcţionare a sistemului de probaţiune. Statutul prezent de proiecte al legilor amintite ne 
determină însă la o abordare prudentă şi circumscrisă în acest moment doar la prevederile 
noului Cod penal. 


10.2. Consideraţii generale asupra noului Cod penal 
din perspectiva probatiunii 


O scurtă privire asupra noului Cod penal în ansamblul său ne permite fără îndoială să-l 
considerăm preferabil Codului penal actual. Vechi instituţii de drept căzute în desuetudine 
sau nepotrivite noii dinamici sociale au fost abandonate, altele care şi-au demonstrat 
utilitatea au fost păstrate şi ajustate, iar o serie de noi instituţii moderne, a căror 
necesitate a fost resimţită în peisajul legislativ penal, au fost reglementate. 

Rolul probatiunii în noul Cod penal este considerabil sporit atât cantitativ, prin 
multiplicarea instituţiilor care definesc direct sfera de implicare a serviciului de proba- 
tiune, cât şi calitativ, prin statuarea la cel mai înalt nivel legislativ a intervențiilor specia- 
lizate ale consilierului de probaţiune. Corelativ, consilierului de probaţiune îi este redefinită 
poziţia prin raportare la etapa executării pedepsei, având la îndemână posibilitatea de a 
interveni inclusiv în ceea ce priveşte modificarea conţinutului sau durata obligaţiilor 
stabilite de instanţa de judecată aflate în sarcina persoanei supravegheate. 

Sub aspectul individualizării judiciare a pedepselor, noul Cod penal reprezintă un 
progres considerabil faţă de legislaţia actuală din mai multe considerente. În primul 
rând, legiuitorul înţelege să lărgească palierul sancţiunilor şi măsurilor comunitare! puse 


1. „Sancţiuni şi măsuri comunitare”, în sensul Recomandării (2010)1 privind regulile europene 
în domeniul probatiunii. 

la îndemâna judecătorului, conferindu-i acestuia din urmă un instrumentar care să-i 
permită o alegere a sanctiunii în funcţie de gravitatea infracţiunii, de periculozitatea 
infractorului, de conduita acestuia, în sensul recomandării nr. 1 din Recomandarea 
(2000) 22 privind îmbunătăţirea implementării regulilor europene privind sancţiunile şi 
măsurile comunitare. Actualei pedepse a închisorii, cu restrânsele sale modalităţi de 
executare, îi sunt adăugate două instituţii noi, respectiv renunţarea la aplicarea pedepsei 
şi amânarea aplicării pedepsei. În al doilea rând, modalităţile de executare a pedepsei 
sunt ele însele regândite, sunt mai flexibile şi cu un conţinut care permite o adaptare a 
sanctiunii nu doar în funcţie de infracţiune, dar şi de particularitatile infractorului. În 
acest sens, reglementarea suspendării executării pedepsei sub supraveghere, a liberării 
condiţionate sau a măsurilor educative în cazul minorilor fac dovada unei preocupări a 
legiuitorului faţă de consecinţele efective pe care condamnarea le poate avea asupra 
persoanei şi faţă de procesul de reintegrare socială a acesteia. Stau mărturie conţinutul 
multora dintre obligaţiile care pot însoţi executarea pedepsei sau flexibilizarea acestora 
prin mecanismul modificării sau încetării anticipate a executării lor pe durata termenului 
de supraveghere. Vom reveni punctual asupra acestor aspecte în secţiunile următoare, 
odată cu analiza fiecărei instituţii. 

Totuşi, este foarte posibil ca o persoană care analizează coduş să nu poată să răspundă 
foarte uşor la o întrebare foarte simplă, de altfel: cum este noul Cod penal pentru 
persoanele care vor intra pe uşa probatiunii, mai permisiv sau, dimpotrivă, mai restric- 
tiv? Răspunsurile argumentate ne pot orienta la fel de bine atât înspre unul, cât şi înspre 
celălalt calificativ. 

Din categoria argumentelor pentru răspunsul „mai permisiv”, putem sublinia câteva. 
În ansamblu, noul Cod penal reduce limitele speciale ale pedepselor şi promovează 
pedeapsa amenzii pentru multe dintre infracțiunile care până în acest moment sunt 
sanctionabile doar cu pedeapsa închisorii, aspect care se traduce prin încadrarea unui 
număr mai mare de persoane în categoria celor eligibile pentru executarea unei pedepse 
sub forma unei sancţiuni neprivative de libertate. Descurajând aplicarea excesivă a 
pedepsei închisorii executate efectiv, noul Cod penal stimulează aplicarea sancţiunilor şi 
măsurilor comunitare. Durata termenelor de supraveghere este şi ea redusă, comparativ 
cu cea actuală. Controlul strict ca latură a supravegherii pare să fie însoţit de câteva 
elemente care duc cu gândul la asistare, aspect foarte important pentru un act normativ 
de tipul unui cod, deoarece permite uşurinţa în dezvoltarea ulterioară a acestei laturi. 
Există posibilitatea adaptării obligaţiilor în funcţie de progresele pe care persoana din 
supraveghere le face şi chiar posibilitatea de a se renunţa la obligaţii înainte de finalizarea 
supravegherii. Regimul aplicabil minorilor este în ansamblu mai uşor decât cel actual, 
atât prin renunţarea la impunerea unei pedepse, cât şi prin conţinutul sau durata măsurilor 
educative neprivative de libertate. 

Se găsesc însă argumente şi pentru răspunsul şi pentru categoria „mai restrictiv”, 
dintre care menţionăm : sfera obligaţiilor pe care instanţa le poate impune alături de 
supraveghere este mai largă, deci pot fi impuse în concret mai multe obligaţii în sarcina 
persoanei pe durata supravegherii; munca neremunerată în folosul comunităţii devine 
obligatorie în toate cazurile în care se dispune suspendarea executării pedepsei sub 
supraveghere ; pe parcursul supravegherii se pot adăuga noi obligaţii ; prin instituirea 
supravegherii în cazul infractorilor liberaţi condiţionat, această instituţie devine, fara 
îndoială mai severă faţă de forma actuală, in care liberarea condiţionată nu presupune 
nici un fel de supraveghere. Pentru minori, dacă în prezent este posibil să primească doar 

o mustrare, în viitor, oricare ar fi măsura educativă care le-ar fi aplicată, vor avea de 
îndeplinit diverse activităţi, deci se aşteaptă o implicare activă a acestora în atingerea 
finalitatii măsurii. 

Sunt doar câteva aspecte, foarte sumar enumerate. Considerăm însă că ambivalenta 
răspunsurilor poate fi înlăturată dacă este să ne raportăm la finalitatea prevederilor pe 
care le-am anunţat. Toate sunt, în definitiv, aspecte care urmăresc stimularea persoanei 
care comite o infracţiune pentru redefinirea propriei perspective şi renunţarea la cariera 
infractionala. 


10.3. Supravegherea persoanelor majore 


Din punctul de vedere al activitatii de probatiune, institutiile de drept penal care 
constituie, conform noului Cod penal, sfera supravegherii! persoanelor majore sunt: 
amânarea aplicării pedepsei, suspendarea executării pedepsei sub supraveghere şi libera- 
rea condiţionată. 


10.3.1. Amânarea aplicării pedepsei 


Amânarea aplicării pedepsei este una dintre prevederile nou introduse în legislaţia 
română, ea regăsindu-se într-o formă sau alta şi în alte sisteme de drept’. 

Natura juridică a amânării aplicării pedepsei este una de tip sui-generis, nu este o 
măsură dispusă în cursul procesului penal, pentru că de fapt finalizează procesul penal, 
şi nu este nici o modalitate de executare a unei pedepse deoarece, pedeapsa stabilită de 
instanţă nu se execută deloc, decât în situaţia în care amânarea este revocată. 

Condiţiile în care instanţa poate dispune amânarea aplicării pedepsei, prevăzute în 
art. 83 din noul Cod penal, sunt încadrabile în două categorii: condiţii pozitive şi 
condiţii negative. 

Condiţiile pozitive, cele care trebuie să fie îndeplinite cumulativ pentru aplicabilitatea 
amânării, sunt: a) pedeapsa stabilită, inclusiv în cazul concursului de infracţiuni, este 
amenda sau închisoarea de cel mult doi ani; b) infractorul nu a mai fost condamnat 
anterior la pedeapsa închisorii, cu excepţia cazurilor în care fapta a fost dezincriminată 
sau infracţiunea a fost amnistiată şi a cazurilor pentru care a intervenit reabilitarea ori s-a 
împlinit termenul de reabilitare ; c) infractorul şi-a manifestat acordul de a presta o 
muncă neremunerată în folosul comunităţii ; d) în funcţie de persoana infractorului, de 
conduita avută anterior săvârşirii infracţiunii, de eforturile depuse de acesta pentru 
înlăturarea sau diminuarea consecinţelor infracţiunii, precum şi de posibilităţile sale de 


1. Utilizăm cuvântul supraveghere în sensul său general, comun, încetățenit în limbajul domeniului 
probatiunii, fără a ne referi aici la o anumită semnificaţie juridică. Pentru definire, accepțiunea 
şi analiza noţiunii, vezi capitolul „Supravegherea infractorilor în comunitate”, în Groza, 2011. 

2. De exemplu, în Ungaria a fost introdusă din 1995 pentru minori şi din 1999 pentru persoanele 
majore o formă similară de „amânare a acuzării” pe o durată de un an sau doi, în care persoana 
care a comis o infracţiune pentru care pedeapsa este mai mică de trei ani este supravegheată de 
serviciul de probaţiune şi are de executat o serie de obligaţii. În Irlanda există de asemenea o 
formă similară de „amânare a stabilirii unei pedepse”, corelată cu o supraveghere din partea 
serviciului de probaţiune (van Kalmthout, Tigges, 2008, pp. 431-432, 472). 

îndreptare, instanţa apreciază că aplicarea imediată a unei pedepse nu este necesară, dar 
se impune supravegherea conduitei sale pentru o perioadă determinată. În sensul celor 
amintite mai sus, trebuie observat faptul că, în formularea condiţiilor, doar prima dintre 
acestea se raportează la gravitatea (scăzută) a infracţiunii, în timp ce toate celelalte fac 
referire într-o formă sau alta la persoana sau conduita infractorului. Este interesant 
criteriul inserat de legiuitor în ultima dintre condiţiile enumerate, şi anume „posibilităţile 
sale de îndreptare”. Pe de o parte, pentru că induce de plano ideea unei evaluări a acestor 
posibilităţi, deci stabileşte o legătură de necesitate între dispunerea unei sancţiuni şi 
evaluarea condiţiilor în care sancţiunea respectivă ar urma să-şi producă efecte, iar pe de 
altă parte, deoarece pare a fi pentru prima dată când în legislaţia noastră rezultatele unei 
evaluări sunt aşezate la rang de criteriu obiectiv. 

Condiţiile negative se referă de asemenea o dată la gravitatea infracţiunii (pedeapsa 
prevăzută de lege pentru infracţiunea săvârşită să nu fie de lapte ani sau mai mare)! şi a 
doua oară la comportamentul persoanei: infractorul să nu fi împiedicat prin compor- 
tamentul său cursul procesului penal (să nu se fi sustras de la urmărirea penală ori de la 
judecată, să nu fi încercat să zădărnicească aflarea adevărului sau identificarea şi tragerea 
la răspundere penală a autorului sau a participanţilor la infracţiune). Cele două condiţii 
negative nu mai sunt cumulative, ci alternative ; , cu alte cuvinte, oricare dintre ele este 
suficientă pentru ca dispunerea amânării aplicării pedepsei să nu mai fie posibilă. 

Termenul stabilit de legiuitor pentru perioada în care operează sancţiunea amânării este 
un termen fix, de 2 ani. Spre deosebire de legislaţia actuală”, denumirea pentru care s-a 
optat este aceea de termen de supraveghere, şi nu termen de incercare*, probabil în ideea 
de a sublinia faptul că perioada de „probă” presupune în mod obligatoriu respectarea 
unor măsuri şi executarea unor obligaţii, deci o supraveghere din partea serviciului de 
probaţiune pe toată durata acestui termen. După regula obişnuită, termenul de supra- 
veghere al amânării aplicării pedepsei începe să curgă de la data rămânerii definitive a 
hotărârii prin care a fost dispusă această măsură. 

Conţinutul efectiv al supravegherii în cazul amânării aplicării pedepsei este dat de 
faptul că, pe durata termenului de supraveghere, instanţa impune în mod obligatoriu 
respectarea de către persoana condamnată a unui set de măsuri de supraveghere şi poate 
impune executarea uneia sau a mai multor obligaţii. 

Măsurile de supraveghere pe care persoana trebuie să le respecte pe durata supra- 
vegherii sunt în număr de cinci faţă de cele patru măsuri de supraveghere aplicabile în 


1. Este vorba despre maximul de pedeapsă prevăzut în partea specială a Codului penal, spre 
deosebire de maximul de 2 ani stipulat în prima condiţie pozitivă în care este vorba despre 
pedeapsa stabilită în concret de către instanţă. 

2. Pe parcursul analizei, utilizăm comparatia cu legislaţia actuală, chiar dacă această comparaţie 
se raportează de fapt la instituţii diferite (amânarea aplicării pedepsei în noul Cod penal şi 
suspendarea executării pedepsei sub supraveghere din Codul penal actual) deoarece în prezent 
suspendarea executării pedepsei sub supraveghere este singura sancţiune de acest tip care intră 
în atribuţiile probatiunii, pe de o parte, iar pe de altă parte, deoarece multiplele asemănări 
dintre cele două instituţii, aşa cum apar în noul Cod penal, ne determină să nu le reluăm în 
partea destinată suspendării executării pedepsei sub supraveghere. 

3. In legislaţia actuală, „termen de încercare” se numeşte şi termenul specific suspendării 
executării pedepsei sub supraveghere, dar şi termenul aferent suspendării condiţionate a 
executării pedepsei care, de fapt, nu presupune nici un fel de supraveghere. 

prezent în cazul suspendării executării pedepsei sub supraveghere şi, deşi sunt asemă- 
nătoare, o comparaţie atentă permite identificarea unor deosebiri. 

Cele cinci măsuri de supraveghere sunt următoarele : 

a) Să se prezinte la serviciul de probaţiune, la datele fixate de acesta ; în Codul penal 
actual, echivalentul este: A) să se prezinte, la datele fixate, la judecătorul desemnat cu 
supravegherea lui sau la serviciul de probaţiune”. Diferenţa de formulare în cazul acestei 
măsuri este clară, iar noua reglementare este preferabilă. Mai întâi, pentru că stabileşte 
clar rolul de supraveghetor al serviciului de probaţiune într-o manieră exclusivă, nu 
alternativă cu judecătorul delegat cu executarea, după cum se întâmplă în prezent. Apoi, 
pentru că prevede expres că datele la care persoana supravegheată se va prezenta la 
serviciul de probaţiune vor fi stabilite de către acesta din urmă, nu de instanţa de 
judecată prin hotărârea de condamnare, aşa cum se întâmplă în unele cazuri din prezent. 
Impersonalul utilizat de codul actual „la datele fixate”, fără nici o menţiune asupra 
subiectului care fixează aceste date, a permis practicii interpretări diferite ale textului şi 
multe situaţii în care judecătorul consideră necesar să stabilească din momentul pronun- 
ţării hotărârii frecvenţa intrevederilor cu persoana supravegheată la serviciul de proba- 
tiune. O astfel de practică! a fost criticată (Niculeanu, 2010, p. 198; Bucur, Dima, 
Oberşterescu, 2008, p. 76) pe bună dreptate, deoarece nu este în acord cu regulile 72-74 
din Recomandarea (2010) 1 privind regulile europene în materie de probaţiune, conform 
cărora procesul de supraveghere a unei persoane trebuie atent planificat de către perso- 
nalul specializat, în funcţie de o evaluare iniţială obligatorie. Din punctul de vedere al 
intervenţiei consilierului de probaţiune, datele deja stabilite în hotărârea judecătorească 
şi pe care acesta este ţinut să le respecte în virtutea principiului autorităţii de lucru 
judecat şi al forţei obligatorii a hotărârii judecătoreşti nu sunt deloc benefice câtă vreme 
sunt stabilite aleatoriu, fără o evaluare prealabilă a nevoilor persoanei care să stea la baza 
intervenţiei specializate. Nici o revizuire a acestor date pe parcursul supravegherii (care 
poate avea o durată considerabilă în prezent) nu mai este din pentru aceleaşi motive, 
aspect care încalcă din nou regula 75 din reglementarea citată mai sus. Prin formularea 
actuală a măsurii, legiuitorul restabileşte ordinea firească a lucrurilor şi încadrează 
legislaţia noastră sub semnul recomandărilor europene. 

b) Să primească vizitele consilierului de probaţiune desemnat cu supravegherea sa ; 
în Codul penal actual nu există un echivalent al acestei măsuri, fiind o măsură nou 
introdusă. Semnificaţia acesteia este dată de rolul pe care-l statuează legiuitorul pentru 
consilierul de probaţiune în ansamblul procesului de supraveghere. O primă observaţie 
tine de faptul că este pentru prima dată când un cod penal vorbeşte expres despre 
consilierul de probaţiune ca profesionist, şi nu despre serviciul de probaţiune ca instituţie. 
Cu alte cuvinte, din cadrul serviciului de probaţiune competent, un anume consilier este 
desemnat cu supravegherea persoanei pentru întreaga perioadă a termenului de supra- 
veghere. O astfel de redefinire a relaţiei, de la instituţie vs. infractor la specialist 
responsabil de ansamblul cazului vs. persoană supravegheată, se constituie în premisele 
unui model de tipul case management’, înspre care legiuitorul român pare să directioneze 


1. În sens invers, a fost semnalată practica Parchetului de pe lângă Tribunalul Olt care acţionează 
cu apel sau recurs ori de câte ori instanţele dispun suspendarea executării pedepsei sub 
supraveghere şi nu stabilesc datele la care să se prezinte condamnatul la serviciul de probaţiune 
(Niculeanu C., 2010: 198). 

2. Canton şi Hancock (2007, p. 33), conceptul de case management este definit ca acea metodă 
care combină o serie de intervenţii într-un proces perceput ca fiind coerent de către infractor. 

procesul de supraveghere. Deşi funcţional o perioadă importantă de timp în statele de 
tradiţie în domeniul probatiunii şi susţinut pentru argumente referitoare la importanţa 
continuității unei relaţii cu unul şi acelaşi specialist sau la faptul că „un factor semnificativ 
al participării infractorului la implementarea planului său de supraveghere este dat de 
calitatea relaţiei cu specialistul” (Burnett, Baker, Roberts, 2007, p. 231), în condiţiile 
unei diversificări crescânde a actorilor implicaţi în supraveghere şi a intervențiilor 
diverse, dar raportate la una şi aceeaşi persoană, în urma rezultatelor unor cercetări 
focusate pe eficienţa acestui model de lucru cu infractorii, specialiştii ridică tot mai 
multe semne de întrebare cu privire la oportunitatea unei astfel de abordări (Turner, 
2010, p. 361). Rămâne la latitudinea practicii viitoare să ne arate. Dacă legiuitorul roman 
a ales în acest sens cea mai fericită soluţie. Cu privire la conţinutul concret al acestei 
măsuri, aceasta nu este prevăzută ca atare în Codul penal actual, dar se regăseşte 
consilierul de probaţiune de a efectua vizite la domiciliul sau locuinţa persoanei supra- 
vegheate. Nevoia de a reglementa în această formă o măsură de supraveghere, în sensul 
obligării persoanei de a primi aceste vizite, a rezultat probabil din situaţiile practice din 
trecut, când, neexistând o obligaţie expresă şi invocând prevederi referitoare la dreptul 
la viaţă privată, la intimitatea locuinţei, consilierului de probaţiune îi era refuzat accesul 
în locuinţa persoanei supravegheate, fie de către aceasta din urmă, fie de către alţi 
membri ai familiei. 

c) Să anunţe în prealabil schimbarea locuinţei şi orice deplasare care depăşeşte cinci 
zile, precum şi întoarcerea ; în Codul penal actual, echivalentul este: „să anunţe în 
prealabil orice schimbare de domiciliu, reşedinţă sau locuinţă şi orice deplasare care 
depăşeşte opt zile, precum şi întoarcerea”. Modificările survenite tin mai întâi de 
raportarea exclusiv la locuinţă. Considerăm că s-a optat în acest sens deoarece, în 
concret, locuinţa persoanei este relevantă pentru supravegherea efectivă, o simplă 
schimbare formală a domiciliului neprezentând relevanţă, câtă vreme persoana locuieşte 
de fapt în altă parte. Este, indirect, o consacrare expresă pe care legiuitorul o face cu 
privire la competenţa teritorială a unui serviciu de probaţiune în funcţie de criteriul 
locuinţă, şi nu domiciliu. În plus, în evidenţa serviciilor de probaţiune există multe 
persoane care locuiesc fără forme legale într-un anumit loc, fără să aibă stabilit un 
domiciliu. Cu privire la schimbarea duratei unei deplasări care trebuie anunţate consilie- 
rului de probaţiune, probabil că scurtarea acesteia ţine de adaptarea la durata de ansamblu 
a termenului de supraveghere, care este mai scurt decât în prezent. 

d) Să comunice schimbarea locului de muncă ; în Codul penal actual echivalentul 
este: „să comunice şi să justifice schimbarea locului de muncă”. Probabil că renunţarea 
la justificarea schimbării locului de muncă are semnificaţia racordării legislaţiei noastre 
la principiile drepturilor fundamentale ale omului şi la libertatea fiecărei persoane de a-şi 
alege locul de muncă pe care-l consideră cel mai potrivit. Nu era şi nu este oricum cazul 
unei intervenţii în reglementarea penală care să justifice o imixtiune în alegerea locului 
de muncă atâta vreme cât infracţiunea care a atras supravegherea persoanei nu are nici 
o legătură cu locul de muncă al acesteia. Pe de altă parte însă, necesitatea ca locul de 


1. De exemplu, art. 34 alin. 4 din Hotărârea de Guvern nr. 1239/2000 privind aprobarea 
regulamentului de aplicare a O.G. nr. 92/2000 prevede efectuarea (de către consilierul de 
probaţiune) a unor controale inopinate la domiciliul sau la reşedinţa persoanei supravegheate 
pentru constatarea stării de fapt. 

muncă să fie cunoscut de către consilierul de probaţiune este justificată, cunoscută fiind 
relevanta acestui factor în planificarea unei intervenţii şi, în definitiv, în influențarea 
şanselor de reintegrare socială a persoanei supravegheate. 

e) Să comunice informaţii şi documente de natură să permită controlul mijloacelor 
sale de existenţă ; în Codul penal actual echivalentul este: „să comunice informaţii de 
natură a putea fi controlate mijloacele lui de existenţă”. Diferenţa faţă de legislaţia 
actuală este dată de faptul că se adaugă şi comunicarea documentelor care să justifice 
probabil mijloacele de existenţă. Este o măsură cu un sens ambiguu din punct de vedere 
practic. Mijloace de existență este o noţiune foarte vagă, acestea putând avea o sferă 
foarte largă şi care scapă oricum posibilităţilor concrete ale consilierului de probaţiune 
de a le verifica. Dintr-un raport al Consiliului UE!, rezultă că suntem şi, se pare, vom 
fi în continuare singurul stat din Uniunea Europeană care are prevăzută o asemenea 
măsură de supraveghere. 

Obligatiile pe care instanţa le poate impune în perioada supravegherii sunt în număr 
de 11, faţă de cele şase existente în prezent în cazul suspendării executării sub supra- 
veghere. Este un aspect pozitiv de semnalat, deoarece legiuitorul a înţeles să ofere o 
paletă mai largă judecătorului care, în momentul individualizării, are posibilitatea să 
aleagă cele mai potrivite obligaţii, în funcţie de particularitatile cazului, de persoana 
infractorului şi de şansele sale de reabilitare, de eventualele recomandări ale serviciului 
de probaţiune. 

Obligatiile prevăzute în art. 85, alin. 2 sunt următoarele : 

a) Să urmeze un curs de pregătire şcolară ori de calificare profesională : în Codul 
penal actual, echivalentul este: „să desfăşoare o activitate sau să urmeze un curs de 
învăţământ ori de calificare”. Este o obligaţie care se regăseşte în legislaţia majorităţii 
statelor? cu un sistem de probaţiune consolidat. Importanţa factorului ocupational pentru 
succesul procesului de desistare a unei persoane a fost demonstrată de mai multe studii 
de specialitate ; amintim în acest sens cercetarea lui Farrall (2008, p. 204), efectuată în 
Marea Britanie cu scopul de a demonstra raportul dintre intervenţiile de tip cognitiv- 
-comportamental şi procesul de desistare şi din care a rezultat într-un final cât de 
important este factorul angajare în ansamblul procesului de desistare. Urmarea unui curs 
fie şcolar, fie de calificare profesională, în funcţie de pregătirea persoanei supravegheate, 
are meritul de a spori şansele găsirii unui loc de muncă, pe de o parte, şi de a valorifica 
timpul disponibil, pe de altă parte. 

Într-una dintre discuţiile de analiză a noului Cod penal s-a opinat că această obligaţie 
nu ar fi practic aplicabilă unei persoane cu studii superioare. Nu suntem de aceeaşi 
părere „deoarece în practică se pot întâlni situaţii dintre cele mai diverse ; de exemplu, 
este posibil ca o persoană cu studii superioare să nu le utilizeze in nici un fel, acestea să 
fie pur teoretice, iar persoana să nu aibă un loc de muncă şi una dintre nevoile sale 
criminogene să vizeze tocmai acest aspect, necesitatea unei ocupaţii de ordin practic şi 
constructiv atât ca mijloc de existenţă, cât şi ca modalitate de ocupare a timpului liber. 


1. Raportul grupului de lucru în materie penală al Consiliului UE care sumarizează răspunsurile 
statelor membre la chestionarul aplicat în vederea implementării Deciziei-cadru 2008/947/JAI 
privind aplicarea principiului recunoaşterii reciproce a hotărârilor judecătoreşti şi a deciziilor 
de probaţiune în vederea supravegherii măsurilor de probaţiune şi a sancţiunilor alternative 
(document nepublicat). 

2. Vezi nota anterioară. 

Într-o astfel de situaţie, nu vedem de ce persoanei respective nu i-ar putea fi impusă 
obligaţia de a urma un curs de calificare profesională. 

Din punct de vedere procedural, stabilirea concretă a cursului de pregătire şcolară 
sau de calificare profesională trebuie să fie atributul consilierului de probaţiune, care are 
la îndemână rezultatele unei evaluări ce permite identificarea nevoilor concrete şi a 
abilităţilor persoanei în funcţie de care poate fi ales cel mai potrivit curs. 

Revenind la conţinutul obligaţiei, trebuie remarcată renunţarea la vechea formulare, 
„să desfăşoare o activitate”, care este în prezent foarte vagă şi este interpretată diferit. 
Au existat, de exemplu, situaţii în practica serviciilor de probaţiune în care, pe fondul 
acestei obligaţii general formulate în hotărârea judecătorească, s-a interpretat de către 
consilierul de probaţiune, la momentul stabilirii activităţii, că în această „activitate” 
poate intra şi munca neremunerată în folosul comunităţii, care, teoretic vorbind, este o 
activitate. Însă atâta vreme cât o activitate este şi munca şi citirea unei cărţi, de exemplu, 
sau urmarea unui program, persoanei căreia i se cere să desfăşoare o muncă neremunerată 
(şi eventual fără acordul celui în cauză) i se creează fără temei o situaţie mai grea, pe 
care judecătorul nu a înţeles să o instituie prin hotărârea judecătorească. O astfel de 
practică este contrară regulii nr. 5 din Recomandarea (2010)1 privind regulile europene 
în materie de probaţiune, care interzic expres consilierilor de probaţiune ca, în imple- 
mentarea sancţiunilor şi măsurilor, să impună condiţii mai grele sau restricţii ale 
drepturilor infractorului mai mult decât a fost stabilit expres prin hotărârea judecă- 
torească. Dacă ar fi avut intenţia de a stabili efectuarea unei munci neremunerate în 
folosul comunităţii, judecătorul ar fi avut posibilitatea să prevadă expres acest aspect în 
conţinutul hotărârii, situaţie care se regăseşte deseori în practică. 

Supravegherea executării obligaţiei este, conform art. 86, alin. 2 din Noul Cod penal, 
responsabilitatea directă a serviciului de probaţiune. 

b) Să presteze o muncă neremunerată în folosul comunităţii, pe o perioadă cuprinsă 
între 30 şi 60 de zile, în condiţiile stabilite de instanță, în afară de cazul în care, din 
cauza Stării de sănătate, persoana nu poate presta această muncă. Numărul zilnic de ore 
se stabileşte prin legea de executare a pedepselor. Munca neremunerată în folosul 
comunităţii este analizată într-o secţiune următoare, motiv pentru care formulăm doar 
câteva observaţii. Spre deosebire de legislaţia actuală, prestarea unei munci neremunerate 
în folosul comunităţii este o obligaţie prevăzută expres. În Codul penal actual nu există 
această obligaţie pentru persoanele majore! decât interpretarea dată în practică a activităţii 
ca fiind o muncă neremunerată în folosul comunităţii, după mentiunile formulate în 
paragraful anterior. Sunt situaţii în care judecătorul însuşi face această interpretare şi 
dispune expres prin hotărâre prestarea muncii. 

O altă observaţie faţă de reglementarea din noul Cod penal ţine de faptul că, în ceea 
ce priveşte obligaţia de prestare a unei munci neremunerate în folosul comunităţii, 
aceasta este una de tip facultativ în cazul amânării aplicării pedepsei, cu un regim 
asemănător celorlalte obligaţii, instanţa având posibilitatea, şi nu obligaţia de a dispune 
executarea sa, spre deosebire de aceeaşi obligaţie care, în cazul suspendării executării 
pedepsei sub supraveghere din noul Cod penal, este obligatorie în toate cazurile în care 
judecătorul alege această modalitate de executare a pedepsei. 


1. În cazul minorilor, în art. 10,3 alin. 3, lit. c din Codul penal actual există această obligaţie pe 
care instanţa poate să o impună odată cu libertatea supravegheată. 


212 LEGISLAȚIE 


Din punctul de vedere al persoanelor cărora li se poate aplica această obligaţie, 
considerăm că aceasta are o aplicabilitate generală, independent de tipul infracţiunii 
săvârşite, cu excepţia firească a persoanelor care, din cauza stării de sănătate, nu sunt 
apte să presteze o muncă. 

Conform art. 86, alin. 2 din noul Cod penal, responsabilitatea supravegherii executării 
obligaţiei revine serviciului de probaţiune. A nu se înţelege că această responsabilitate 
presupune prezenţa consilierului de probaţiune în timpul derulării activităţii ; este vorba 
doar despre necesitatea ca responsabilul de caz să se asigure că infractorul derulează 
efectiv orele de muncă, în directă colaborare cu reprezentanţii instituţiei sau organizaţiei 
unde aceste ore vor fi prestate. 

c) Să frecventeze unul sau mai multe programe de reintegrare socială derulate de 
către serviciul de probaţiune sau organizate în colaborare cu instituții din comunitate. 
Este probabil cea mai interesantă dintre obligaţiile stabilite de legiuitorul noului Cod 
penal, fără corespondent în legislaţia actuală. Este cunoscut faptul că în prezent serviciile 
de probaţiune derulează programe specializate cu persoanele aflate în supraveghere!, dar 
mecanismul prin care aceste programe se aplică este altul, nu derivă dintr-o prevedere 
expresă în seria obligaţiilor ce trebuie executate. În prezent, de regulă, aplicarea 
programelor ţine de acordul sau solicitarea persoanei supravegheate pentru urmarea unui 
anumit program, aspect care presupune că persoana respectivă este conştientă de nece- 
sitatea acelui program şi procesul de motivare desfăşurat de consilierul de probaţiune a 
avut rezultate. Dar prea frecvent persoanele supravegheate fie nu-şi dau acordul în acest 
sens, fie întâmpină obstacole de ordin material care le împiedică să participe la program, 
fie abandonează pe parcursul derulării programului. Fără îndoială, instituirea expresă a 
unei astfel de obligaţii este mai mult decât binevenită. Dincolo de aceste considerente 
practice însă, obligaţia este interesantă sub alte două aspecte. 

În primul rând, prin crearea unei astfel de obligaţii, legiuitorul face dovada unei 
deschideri spre o abordare modernă a procesului de supraveghere, conformă cu recoman- 
dările europene în domeniu, dar şi cu practica deja statuată în statele cu sisteme de 
probaţiune consolidate. De-acum se introduce în planul legislativului esenţa supravegherii 
în probaţiune, adică supravegherea nu mai are doar semnificaţia controlului, ci şi a 
asistării persoanei pentru sprijinirea sa în procesul de reabilitare socială. Definiţia 
probatiunii în Recomandarea (2010)1 privind regulile europene în materie de probaţiune 
face trimitere la „activităţi şi intervenţii [în ceea ce priveşte implementarea sancţiunilor 
şi măsurilor comunitare - n.n.] care cuprind supravegherea, consilierea şi asistarea in 
scopul incluziunii sociale a infractorului şi al contribuţiei la siguranţa comunităţii”. 

În al doilea rând, formularea textului obligaţiei prezintă interes sub aspectul posibi- 
lităţii includerii în activitatea de asistare, de derulare a programelor, a instituţiilor din 
comunitate. Implicarea comunităţii şi ideea colaborării sunt principiile pe care le dezvoltă 
indirect această formulare pe care, din nou, se poate construi modelul de management al 
cazului. Mai exact, supravegherea obligaţiei rămâne apanajul serviciului de probaţiune, 
conform art. 86, alin. 2 din noul Cod penal, dar derularea programului nu mai este o 
exclusivitate a serviciului de probaţiune, implicarea altor actori fiind posibilă. Prevederea 
este bună, tine de o abordare modernă, dar şi practică a probatiunii, în condiţiile in care 


1. În Manualul de probaţiune (Schiaucu, Canton, 2008) sunt descrise în mai multe capitole astfel 
de programe aplicate efectiv în serviciile de probaţiune. Vezi şi capitolele următoare din acest 
volum. 

intrarea în vigoare a noului Cod penal va creşte considerabil numărul persoanelor care se 
vor afla în supravegherea serviciilor de probaţiune ; rămâne în sarcina legislaţiei speciale 
să creeze mecanisme cât mai adecvate utilizării acestei prevederi. 

Nici în cazul acestei obligaţii nu există o anumită tipologie a infractorului care să se 
preteze la executarea ei. Considerăm că, indiferent de infracţiunea săvârşită, oricare 
dintre persoanele aflate în supraveghere poate fi supusă obligaţiei de a urma un program 
de reintegrare socială, atât timp cât nu există persoane care să nu aibă nevoi mai mult sau 
mai puţin stringente. Însă de natura şi intensitatea acestor nevoi trebuie să varieze tipul 
programului ales şi atenţia consilierului de probaţiune în respectarea principiului propor- 
ţionalităţii intervenţiei!, cunoscut fiind faptul că o intervenţie intensă, atunci când nu 
este justificată, poate produce mai mult rău. 

Chiar în condiţiile implicării unei instituţii din comunitate în derularea programului, 
supravegherea executării obligaţiei revine serviciului de probaţiune, potrivit art. 86, 
alin. 2 din noul Cod penal ; ca şi în cazul obligaţiei anterioare, consilierul de probaţiune 
aduce la îndeplinire această sarcină prin colaborarea directă cu reprezentanţii instituţiei 
din comunitate. 

d) Să se supună măsurilor de control, tratament sau îngrijire medicală ; în Codul 
penal actual, echivalentul este: „să se supună măsurilor de control, tratament sau 
îngrijire, în special în scopul dezintoxicării”. Este una dintre obligaţiile care se regăsesc 
în majoritatea sistemelor de probaţiune şi presupune respectarea acelor măsuri specifice 
impuse de instanţă în situaţia persoanelor care prezintă diferite tipuri de adictii (droguri, 
alcool sau alte substanţe) sau tulburări de natură psihică ce necesită control sau tratament. 
În cazul acestei obligaţii, este vizibil, mai mult decât în cazul celorlalte, caracterul 
protectiv dual, şi anume o astfel de obligaţie are atât rolul de a proteja publicul larg de 
pericolul pe care, în lipsa unor astfel de măsuri, l-ar putea prezenta infractorul, cât şi 
rolul de a proteja însăşi persoana care a săvârşit infracţiunea. Ca tipologie a infractorului, 
considerăm că starea ce ar determina impunerea acestei obligaţii nu este în mod necesar 
direct legată de anumite tipuri de infracţiuni, dar există o corespondenţă mai vizibilă 
între tipul de infracţiune şi necesitatea impunerii unei astfel de obligații; de pildă, in 
cazul infracţiunilor la regimul drogurilor. 

Dat fiind specificul acestor măsuri şi intervenţia specializată de care este nevoie 
pentru aducerea lor la îndeplinire, punerea în practică a acestor măsuri şi supravegherea 
lor nu poate reveni serviciului de probaţiune, ci altor organe abilitate în acest sens. De 
exemplu, o persoană dependentă de droguri va intra în evidenţa unui centru de prevenire, 
evaluare şi consiliere antidrog pentru aplicarea măsurilor speciale de tratament sau 
îngrijire medicală. Atributia serviciului de probaţiune în această ipoteză rezidă în 
efectuarea demersurilor necesare pentru asigurarea executării obligaţiei, conform art. 
86, alin. 3 din noul Cod Penal şi supravegherea generală a cazuluisupraveghere în 
virtutea căreia trebuie menţinută o legătură cu organul abilitat cu verificarea directă a 
îndeplinirii obligaţiei, potrivit art. 86, alin. 2 din noul Cod Penal’. 


1. În acest sens, vezi regula nr. 78 din Recomandarea (2010)1 privind regulile europene în 
materie de probaţiune. 

2. Art. 86, alin. 2 din noul Cod Penal face referire doar la organele abilitate pentru verificarea 
obligaţiilor prevăzute la art. 85, alin. 2 lit. d din noul Cod Penal, fără a le menţiona. În funcţie 
de specificul fiecărei obligaţii, aceste organe abilitate vor fi menţionate în legislaţia specială 
din domeniul executării pedepselor. 

e) Să nu comunice cu victima Sau cu membrii de familie ai acesteia, cu persoanele cu 
care a comis infracţiunea sau cu alte persoane stabilite de instanță ori să nu se apropie 
de acestea ; în Codul penal actual echivalentul este „să nu intre în legătură cu anumite 
persoane”. 

În ceea ce priveşte interdicţia comunicării cu sau a apropierii de victima infracţiunii, 
nu există un corespondent al obligaţiei în legislaţia actuală, dar necesitatea instituirii sale 
rezultă din preocuparea faţă de victima infracţiunii, preocupare tot mai accentuată la 
nivel european şi concretizată în documente de referinţă!. Din punctul de vedere al 
tipologiei infractorului pretabil la executarea unei astfel de obligaţii, considerăm că în 
această categorie se încadrează cu preponderență persoanele care au săvârşit infracţiuni 
contra persoanei, în ideea că o protecţie suplimentară a victimei se justifică atunci când 
infracţiunea a fost comisă tocmai în considerarea persoanei victimei şi este repetabilă ; 
de exemplu, în cazul infracţiunii de lovire sau alte violenţe. În cazul unei infracţiuni 
contra patrimoniului - de exemplu, în cazul unui furt -, in mod normal, nu pare 
justificată o astfel de obligaţie, pentru că, de regulă, cel care fură are ca scop însuşirea 
unui bun care nu este al său, nu furtul bunului de la o anumită persoană. Dar situaţiile 
practice pot fi dintre cele mai variate ; acestea trebuie analizate în fiecare caz concret 
pentru justificarea alegerii unei anumite obligaţii sau a alteia. 

În ceea ce priveşte interdicţia comunicării sau a apropierii de persoanele cu care a 
comis infracţiunea sau de alte persoane stabilite de instanţă, obligaţia în sine nu este mult 
diferită de cea actuală ; o astfel de interdicţie se justifică sau nu, în funcţie de circum- 
stantele în care a fost săvârşită infracţiunea, independent de tipul acesteia. Este utilă 
sublinierea „stabilite de instanţă”, care obligă judecătorul la nominalizarea persoanelor 
cu care infractorul nu are voie să comunice sau de care nu are voie să se apropie. În lipsa 
acestei sublinieri, în prezent, există instanţe care fac abstracţie de sensul corect al 
sintagmei „anumite persoane” şi dispun executarea obligaţiei la modul generic, fără nici 
o individualizare a persoanelor sau cu o trimitere de genul: „să nu intre în legătură cu 
persoanele cărora le-au oferit sau vândut droguri”?. Într-o atare situaţie, serviciul de 
probaţiune care exercită supravegherea nu are cum să aibă cunoştinţă care sunt persoanele 
vizate şi, ca urmare, nu va putea exercita o supraveghere corespunzătoare (Bucur, Dima, 
Oberşterescu, 2008, p. 76). 

Revenind la obligaţia stabilită în noul Cod penal, verificarea modului de îndeplinire 
a acesteia este în sarcina organelor abilitate —, aşa cum precizează art. 86 alin. 2 din noul 
Cod Penal, cel mai probabil, organele de poliţie. Serviciul de probaţiune are obligaţia 
generală a supravegherii cazului şi a colaborării directe cu organele de poliţie. 

f) Să nu se afle în anumite locuri sau la anumite manifestări sportive, culturale ori la 
alte adunări publice, stabilite de instanţă ; în Codul penal actual echivalentul este: „să 
nu frecventeze anumite locuri stabilite”. Faţă de prevederea din legislaţia actuală, obligaţia 
este extinsă de la anumite locuri la anumite manifestări, extindere justificată, deoarece 
obligaţia vizează contextul în care a fost săvârşită infracţiunea, context care poate să nu 
fie legat doar de un loc anume ca întindere în spaţiu, ci de activitatea care se desfăşoară 


1. Este cazul Deciziei-cadru 2001/220/JAI a Consiliului Uniunii Europene privind statutul 
victimelor în procedura penală sau al proiectului actual de elaborare a unei directive a 
Parlamentului European şi a Consiliului Uniunii Europene privind stabilirea unor norme 
minime privind drepturile, sprijinirea şi protecţia victimelor infracţiunilor. 

2. Tribunalul Dâmboviţa, sentinţa penală nr. 156/2008, nepublicată. 

în acel spaţiu. Sunt circumscrise acestei obligaţii infracțiunile care au fost comise în 
considerarea locului în care se desfăşoară anumite activităţi care presupun prezenţa unui 
public cum sunt manifestările sportive, culturale sau de alt fel. De exemplu, unei 
persoane care, în timpul unui meci de fotbal, comite infracţiunea de încăierare i se poate 
stabili obligaţia de a nu se mai afla pe un stadion. Este exemplul clasic, dar se pot 
imagina şi alte situaţii. Este important de reţinut că nu tipul infracţiunii este esenţa 
acestei obligaţii, ci locul, contextul în care aceasta a fost săvârşită. Considerentele 
exprimate pentru obligaţia analizată anterior cu privire la particularizarea obligaţiei — in 
acest caz, stabilirea concretă a locului sau a tipului de manifestare la care infractorului 
i se interzice participarea — sunt valabile şi în situaţia acestei obligaţii. 

La fel în ceea ce priveşte responsabilitatea verificării îndeplinirii obligaţiei. 

g) Să nu conducă anumite vehicule stabilite de instanță ; în Codul penal actual 
echivalentul este : să nu conducă niciun vehicul sau anumite vehicule. Faţă de reglemen- 
tarea anterioară, formularea din noul Cod penal este uşor diferită, dar semnificaţia este 
aceeaşi. Impunerea obligaţiei este justificată în situaţiile în care infracţiunea a fost 
comisă prin utilizarea unui vehicul. În principiu, sunt încadrabile în această categorie 
infracțiunile la regimul rutier sau unele dintre infracțiunile contra persoanei, în ipoteza 
în care, de exemplu, integritatea unei persoane a fost lezată cu ajutorul sau prin 
intermediul unui vehicul. 

Din nou, observaţiile cu privire la necesitatea ca instanţa să stabilească ce tip de 
vehicul nu are voie infractorul să conducă şi cele referitoare la competenţa privind 
verificarea îndeplinirii obligaţiei rămân valabile. 

h) Să nu dețină, să nu folosească şi să nu poarte nici o categorie de arme. Nu există 
în prezent un echivalent al acestei obligaţii, însă aceasta se regăseşte în majoritatea 
legislatiilor statelor europene!. Ca şi în cazul obligaţiei anterioare, ipoteza care-l face pe 
infractor susceptibil de a primi o astfel de obligaţie este modul de săvârşire a infracţiunii, 
şi anume prin intermediul sau cu ajutorul unei arme (de exemplu, ameninţarea unei 
persoane prin intermediul unei arme). 

Spre deosebire de obligaţiile anterioare, în această ipoteză nu se mai pune problema 
individualizării tipului de arme pe care infractorul nu are voie să le deţină sau să le 
folosească, deoarece legiuitorul a înţeles să cuprindă toate armele? în interdicţia impusă, 
indiferent de tipul de armă cu care a fost comisă infracţiunea, probabil luând în 
considerare pericolul pe care-l poate prezenta oricare dintre categoriile de arme, în 
condiţiile în care una deja a fost utilizată. 

Verificarea modului de respectare a obligaţiei revine organelor abilitate, cu obligaţia 
acestora din urmă de a colabora cu serviciul de probaţiune şi de a raporta orice încălcare 
a obligaţiei. 


1. Raportul grupului de lucru în materie penală al Consiliului UE care sumarizează răspunsurile 
statelor membre la chestionarul aplicat în vederea implementării Deciziei-cadru 2008/947/JAI 
privind aplicarea principiului recunoaşterii reciproce a hotărârilor judecătoreşti şi a deciziilor 
de probaţiune în vederea supravegherii măsurilor de probaţiune şi a sancţiunilor alternative 
(document nepublicat). 

2. Conform art. 179 din noul Cod Penal, prin arme se înţelege acele instrumente, dispozitive sau 
piese declarate astfel prin dispoziţii legale. Sunt asimilate armelor orice alte obiecte de natură 
să poată fi folosite ca arme şi care au fost întrebuințate pentru atac. 

i) Să nu părăsească teritoriul României fără acordul instanței ; în Codul penal actual 
echivalentul este: „să nu schimbe domiciliul sau reşedinţa avută ori să nu depăşească 
limita teritorială stabilită, decât în condiţiile fixate de instanţă”. Prin comparaţie cu 
reglementarea din actualul Cod penal, se remarcă mai întâi renunţarea legiuitorului la 
interdicţia care viza schimbarea domiciliului sau a reședinței. S-a considerat probabil că, 
în condiţiile sociale actuale, în care mobilitatea persoanei este mult mai mare faţă de 
momentul când a fost concepută această interdicţie, o astfel de ingerinta în viata privată 
a persoanei nu respectă principiul proportionalitatii cerut oricărei atingeri a drepturilor 
fundamentale ale persoanei. În noua formulare a obligaţiei, limita teritorială stabilită de 
instanţă a devenit teritoriul României, iar raţiunea sa rezidă probabil în necesitatea unui 
garanţii pe care a resimtit-o legiuitorul faţă de atingerea finalitatii supravegherii. Mai 
simplu, este vorba despre acele situaţii în care judecătorul poate să aibă indicii asupra 
faptului că persoana supravegheată ar fi tentată să părăsească teritoriul ţării şi să se 
sustragă astfel supravegherii serviciului de probaţiune. 

Nici în acest caz nu considerăm că tipul infracţiunii săvârşite este în legătură directă 
cu instituirea acestei obligaţii. Dar pot fi imaginate situaţii dintre cele mai diverse care 
să reclame o astfel de interdicţie. 

Organele abilitate au şi în acest caz responsabilitatea verificării modului de îndeplinire 
a obligaţiei, în strânsă colaborare cu serviciul de probaţiune, căruia trebuie să-i raporteze 
orice încălcare în virtutea supravegherii generale pe care o exercită acesta. 

j) Să nu ocupe sau să nu exercite funcţia, profesia, meseria ori activitatea de care s-a 
folosit pentru săvârşirea infracțiunii. În Codul penal actual nu există o obligaţie asemă- 
nătoare care să însoţească supravegherea. Există interzicerea unei funcţii sau profesii ca 
măsură de siguranţă, iar această măsură este păstrată şi în noul Cod penal, dar are o altă 
natură juridică şi o altă justificare. Ca obligaţie în noul Cod penal, interdicţia ocupării 
sau a exercitării funcţiei, a profesiei sau a meseriei ori a unei alte activităţi este strâns 
legată de faptul că infractorul s-a folosit de respectiva funcţie, profesie, meserie atunci 
când a săvârşit infracţiunea. Din nou, nu tipul infracţiunii justifică obligaţia, ci modul de 
săvârşire al acesteia. De exemplu, unei persoane asistent maternal care este condamnată 
pentru infracţiunea de rele tratamente aplicate minorului pe care l-a avut în îngrijire i se 
poate aplica în mod justificat obligaţia de a nu exercita această profesie pe toată durata 
termenului de supraveghere. 

Ca şi în cazul obligaţiilor anterioare, organele abilitate au responsabilitatea verificării 
modului de îndeplinire a obligaţiei, în strânsă colaborare cu serviciul de probaţiune. 

Îndeplinirea obligaţiilor civile. Persoana faţă de care instanţa a dispus amânarea 
aplicării pedepsei are, conform art. 85, alin. 5 din noul Cod penal, obligaţia de a 
îndeplini integral obligaţiile civile!, stabilite prin hotărâre, cel târziu cu trei luni înainte 
de expirarea termenului de supraveghere. Deşi este şi aceasta o obligaţie impusă persoanei 
supravegheate, textul codului o separă de enumerarea de la alin. 2, mai întâi pentru că 
este oarecum diferită prin finalitatea sa, apoi, pentru că această obligaţie trebuie adusă 


1. În noţiunea de obligaţii civile se încadrează acele prejudicii materiale sau morale produse prin 
săvârşirea infracţiunii şi pe care infractorul este obligat de instanţă să le repare prin plata unor 
sume de bani sau prin restituirea unor lucruri. De exemplu, în cazul unei infracţiuni de furt, 
dacă bunul furat se găseşte, autorul furtului va fi obligat să-l restituie persoanei de la care a 
fost furat sau, dacă bunul nu mai poate fi restituit, să plătească echivalentul său în bani; în 
cazul unei infracţiuni de vătămare corporală, persoana condamnată poate fi obligată la plata 
unor despăgubiri morale către victima infracţiunii. 

la îndeplinire în toate cazurile, deci nu intră în sfera obligaţiilor din care instanţa poate 
să aleagă, în funcţie de specificul cazului. Opţiunea legiuitorului este justificată prin 
prisma interesului faţă de victima infracţiunii şi faţă de latura restaurativă a intervenţiei 
penale. Îndeplinirea integrală a obligaţiilor civile condiţionează finalizarea supravegherii 
şi producerea efectelor amânării aplicării pedepsei, neîndeplinirea acestora fiind unul 
dintre motivele obligatorii de revocare a amânării şi a executării, pe cale de consecinţă, 
a pedepsei, cu excepţia situaţiei în care persoana supravegheată dovedeşte că nu a avut 
nici o posibilitate să le îndeplinească. Din perspectiva consilierului de probaţiune, în 
cazul obligaţiei analizate, considerăm că intervenţia sa este limitată eventual la aspectele 
de ordin motivational, orice altă intervenţie în situaţia materială a persoanei supravegheate 
nefiind posibilă. Acest ultim aspect vine în întâmpinarea recomandării nr. 96 din 
Recomandarea (2010)1 privind regulile europene în materie de probaţiune, conform 
căreia „chiar şi în situaţiile în care serviciile de probaţiune nu lucrează direct cu victima 
infracţiunii [conform legislaţiei nationale - n.n. ], intervenţia acestora trebuie să respecte 
drepturile şi nevoile victimei şi trebuie să aibă ca scop conştientizarea infractorului cu 
privire la răul produs victimei şi asumarea responsabilitatii pentru acesta”. 

Termenul de trei luni înainte de expirarea termenului de supraveghere este unul 
maximal obligatoriu, persoana trebuind să achite obligaţiile civile după rămânerea 
definitivă a hotărârii, deci în interiorul termenului de supraveghere, dar nu mai târziu de 
acest termen limită stabilit. 


10.3.1.1. Mecanismul supravegherii 


Am menţionat deja în cadrul măsurilor şi al obligaţiilor pe care instanţa le poate impune 
în sarcina persoanei faţă de care a dispus amânarea aplicării pedepsei dacă supravegherea 
respectării acestora revine direct serviciului de probaţiune sau unor organe abilitate în 
acest sens. Pentru o înţelegere sporită, sunt binevenite câteva consideraţii asupra acestui 
mecanism al supravegherii. Noul Cod penal nu menţionează expres care sunt cadrele 
acestei supravegheri din punctul de vedere al delimitării responsabilitatilor instituţiilor 
implicate, dar oferă indicii în acest sens. Astfel, responsabilitatea de ansamblu a 
supravegherii, aşa-numita supraveghere generală, după cum i-am spus mai sus, revine 
întotdeauna serviciului de probaţiune. Cu alte cuvinte, serviciul de probaţiune exercită 
rolul de gestionar al cazului, de manager de caz!, celelalte instituţii implicate în procesul 
de supraveghere fiind direct tributare acestei activităţi principale. Care sunt aspectele 
inserate în noul Cod penal care permit avansarea acestei interpretări? Încercăm să 
enumerăm câteva: 


a) persoana supravegheată trebuie să se prezinte periodic la serviciul de probaţiune, la 
datele fixate de acesta ; 

b) consilierul de probaţiune efectuează vizite la persoana supravegheată ; 

c) datele care presupun verificare din conţinutul celorlalte măsuri de supraveghere se 
comunică serviciului de probaţiune ; 

d) executarea obligaţiilor prevăzute in art. 85, alin. 2, lit. a-c şi alin. 5 din noul Cod 
Penal se face sub supravegherea directă a serviciului de probaţiune ; 


1. Înţelegem să avansăm acest termen din motive de facilitare a descrierii, fără nici o altă 
conotaţie faţă de semnificaţia noţiunii ca metodă de supraveghere, aşa cum este cunoscută 
aceasta în literatura de specialitate. 

e) organele abilitate care au responsabilitatea verificării modului de îndeplinire a 
obligaţiilor prevăzute la art. 85, alin. 2 lit. d-j din noul Cod Penal au obligaţia de a 
sesiza serviciul de probaţiune cu privire la orice încălcare a acestora ; 

f) serviciul de probaţiune sesizează instanţa în caz de intervenţie a motivelor care să 
justifice modificarea sau încetarea obligaţiilor sau nerespectarea măsurilor de supra- 
veghere sau a obligaţiilor (pentru toate acestea din urmă, nu doar pentru obligaţiile 
pe care le are în supraveghere directă). 


În cadrul acestui mecanism, colaborarea dintre serviciul de probaţiune şi celelalte 
instituţii implicate este esenţială pentru succesul supravegherii şi pentru reabilitarea 
persoanei supravegheate. 


10.3.1.2. Modificarea şi încetarea obligațiilor 


În legislaţia actuală, obligaţiile impuse unei persoane pentru care se dispune suspendarea 
executării sub supraveghere rămân aceleaşi pe toată durata termenului de încercare, 
independent de orice modificare intervenită în situaţia persoanei şi de caracterul şi 
finalitatea lor sau de oricare alte considerente. 

Noul Cod penal aduce din acest punct de vedere o schimbare pozitivă, în sensul 
flexibilizării obligaţiilor impuse în momentul pronunțării hotărârii. Art. 87 din noul Cod 
Penal acordă instanţei posibilitatea de a modifica, pe durata termenului de supraveghere, 
obligaţiile impuse sau de a dispune încetarea executării uneia sau a unora dintre acestea. 
Există două ipoteze distincte, după cum urmează: 

Ipoteza I. Art. 87, alin. 1: „Dacă pe parcursul termenului de supraveghere au 
intervenit motive care justifică fie impunerea unor noi obligaţii, fie sporirea sau dimi- 
nuarea condiţiilor de executare a celor existente, instanţa dispune modificarea obligaţiilor 
în mod corespunzător, pentru a asigura persoanei supravegheate şanse sporite de îndrep- 
tare”. Însărcinat cu sesizarea instanţei în acest scop este, potrivit art. 86, alin. 4, lit. a 
din noul Cod Penal, serviciul de probaţiune, prin intermediul consilierului de probaţiune 
responsabil de caz. Acesta din urmă este cunoscătorul cazului în ansamblul său şi autorul 
evaluărilor persoanei pe parcursul supravegherii, deci persoana ce are în permanenţă 
cunoştinţă de schimbările intervenite în situaţia persoanei sau în comportamentul acesteia, 
schimbări care ar justifica modificarea conţinutului obligaţiilor impuse iniţial de către 
instanţă. Modificarea înseamnă în acest context atât adăugarea unor noi obligaţii, cât şi 
sporirea sau diminuarea condiţiilor de executare a celor deja stabilite, dar şi modificarea 
conţinutului unei anumite obligaţii ; toate aceste opţiuni aceeaşi finalitate : reabilitarea 
socială a persoanei. Cu titlu exemplificativ, să spunem că o persoană aflată în suprave- 
ghere pentru o infracţiune de furt are stabilită de instanţă obligaţia de a efectua 30 de zile 
de muncă în folosul comunităţii şi pe aceea de a urma două programe de reintegrare 
socială. Dar, după luarea în evidenţa serviciului de probaţiune, pe parcursul termenului 
de supraveghere îşi pierde locul de muncă şi din evaluarea persoanei rezultă că nu are 
nici o calificare profesională care să-i faciliteze accesarea unui alt loc de munca şi nici 
disponibilitatea de a urma un curs de calificare în acest sens. În noul context, persoana 
poate prezenta un risc sporit ca infracţiunea să fie repetată, motiv pentru care poate fi 
justificată sesizarea instanţei pentru impunerea unei noi obligaţii, cea de a urma un curs 
de calificare profesională. Sau, continuând seria ipotezelor imaginate pe acelaşi caz, să 
spunem că instanţa a dispus efectuarea zilelor de muncă neremunerată în folosul comu- 
nitatii la un centru de îngrijire a persoanelor vârstnice care, din motive obiective, urmează 

să-şi suspende activitatea pe o perioadă de un an. Acesta este un motiv pentru care este 
justificată sesizarea instanţei pentru modificarea condiţiilor de executare a obligaţiei. 

Deşi aceste modificări posibile ale obligaţiilor pe parcursul supravegherii pot fi 
pentru persoana supravegheată mai împovărătoare decât cele dispuse iniţial, o decizie a 
instanţei in acest sens nu are caracterul unui regim sanctionator suplimentar datorat 
vreunei cauze de nerespectare a obligaţiilor sau a condiţiilor de executare iniţial stabilite. 
Justificarea posibilei „agravări” a situaţiei de fapt este dată exclusiv de preocuparea 
pentru sporirea şanselor de reabilitare socială a persoanei supravegheate. 

Reglementând posibilitatea modificării obligaţiilor, legiuitorul noului Cod penal 
încadrează legislaţia naţională în standardul recomandărilor europene ; în regula nr. 88 
din Recomandarea (92)16 privind regulile europene în domeniul sancţiunilor şi măsurilor 
comunitare este menţionată expres necesitatea ca în legislatiile nationale să se regăsească 
posibilitatea de a modifica obligaţiile şi condiţiile de executare în funcţie de progresul 
făcut de infractor pe perioada supravegherii. Instituţia modificării obligaţiilor pe parcursul 
supravegherii se regăseşte şi în legislaţia altor state’. 

Ipoteza 2. Art. 87, alin. 2: „Instanţa dispune încetarea executării unora dintre 
obligaţiile pe care le-a impus, atunci când apreciază că menţinerea acestora nu mai este 
necesară”. Formularea textului este clară. Se permite pe această cale încetarea anticipată 
a executării uneia sau a unor obligaţii, dacă, în funcţie de schimbările intervenite pe 
parcursul perioadei de supraveghere, finalitatea iniţial urmărită prin impunerea obligaţiei 
nu mai are o justificare. Se pot imagina mai multe situaţii. Astfel, dacă finalitatea 
urmărită a fost deja atinsă, menţinerea obligaţiei poate să nu se mai justifice. Pe aceeaşi 
ipoteză de lucru analizată mai sus, este posibil ca persoana supravegheată să fi finalizat 
cu succes unul dintre cele două programe de reintegrare socială şi consilierul de 
probaţiune să considere că un al doilea program de acelaşi tip ar fi redundant şi prea 
împovărător pentru persoana supravegheată. În noile condiţii, se poate sesiza instanţa 
pentru încetarea obligaţiei de a urma şi al doilea program. Sau finalitatea obligaţiei nu 
mai poate fi atinsă din motive obiective; de exemplu, din cauza stării de sănătate 
survenite pe parcursul supravegherii, persoana nu mai este aptă să presteze o muncă, 
motiv pentru care nu mai poate efectua zilele de muncă neremunerată în folosul 
comunităţii. O obligaţie poate să înceteze înainte de termen şi în ipoteza în care un 
anumit context situational o justifică; de pildă, o persoană care are interdicţia de a se 
apropia de victima infracţiunii ajunge ca, prin opţiunea victimei, să aibă acelaşi loc de 
muncă cu aceasta. 

Trebuie subliniată distincţia între durata termenului de supraveghere şi cea de execu- 
tare a obligaţiei. De regulă, în măsura în care legislaţia specială nu prevede o anumită 
durată de executare a unei obligaţii, perioada în care se execută obligaţiile se întinde pe 
tot parcursul supravegherii. Încetarea anticipată a unei obligaţii pentru motivele amintite 
mai sus nu trebuie confundată însă cu încetarea supravegherii, care continuă atât ca 
supraveghere generală, cât şi în privinţa restului obligaţiilor neafectate de hotărârea de 
încetare a executării obligaţiei. 

Aceeaşi racordare a textului la Recomandarea (92) 16 privind Regulile europene în 
domeniul sancţiunilor şi măsurilor comunitare se regăseşte şi în privinţa încetării 
anticipate a obligaţiilor. Astfel, regula nr. 88 din Recomandarea (92) 16 stipulează - 


1. De exemplu, în Belgia, instanţa poate modifica obligaţiile impuse fie din oficiu, fie la sesizarea 
serviciului de probaţiune (Lauwers, 2008, p. 92). 

„Autoritatea decidenta [instanţa — n.n. ] trebuie să aibă posibilitatea de a dispune încetarea 
unei sancţiuni sau măsuri înainte de ajungerea la termen atunci când este stabilit că 
infractorul a respectat condiţiile şi obligaţiile impuse şi nu mai este necesară menţinerea 
acestora pentru a atinge scopul sanctiunii sau a măsurii”. 


10.3.1.3. Revocarea amânării aplicării pedepsei 


Revocarea este acea instituţie de drept penal care presupune revenirea instanţei asupra 
hotărârii iniţiale de a dispune amânarea aplicării pedepsei, cu consecinţa aplicării şi 
executării efective a pedepsei stabilite iniţial, a cărei aplicare a fost amânată. Condiţiile 
reglementate de noul Cod penal în art. 88 drept cauze ale revocării sunt asemănătoare 
celor existente în legislaţia actuală, şi anume : 


a) pe parcursul termenului de supraveghere, persoana supravegheată, cu rea-credinta, 
nu respectă măsurile de supraveghere sau nu execută obligaţiile impuse ; 

b) până la expirarea termenului de supraveghere, persoana supravegheată nu îndeplineşte 
integral obligaţiile civile stabilite prin hotărâre, în afară de cazul când persoana 
dovedeşte că nu a avut nici o posibilitate să le îndeplinească ; 

c) după amânarea aplicării pedepsei persoana supravegheată a săvârşit o nouă infrac- 
tiune, cu intenţie sau cu o intenţie depăşită, descoperită în termenul de supraveghere, 
pentru care s-a pronunţat o condamnare chiar după expirarea acestui termen ; 

d) după amânarea aplicării pedepsei, persoana supravegheată a săvârşit o nouă infracţiune, 
din culpă, caz în care instanţa poate menţine sau revoca amânarea aplicării pedepsei. 


La nivel teoretic şi într-o clasificare rigidă, de tipul obligatoriu-facultativ, pentru 
condiţiile enumerate la lit. a-c, revocarea este obligatorie, adică instanţa este ţinută de 
dispoziţiile codului să revoce amânarea ori de câte ori constată îndeplinirea acestor 
condiţii, timp în care, pentru ipoteza menţionată la lit. d, instanţa are facultatea de a 
revoca sau menţine amânarea. 

Analizăm pe scurt doar prima cauză de revocare, deoarece este cea care prezintă 
interes prin prisma activităţii propriu-zise de probaţiune. Obligativitatea revocării pentru 
încălcarea măsurilor sau obligaţiilor este unul dintre minusurile legislaţiei actuale!, 
preluat la modul nefericit şi în viitoarea reglementare. În acest sens, reglementarea nu 
ţine cont de regula nr. 78 din Recomandarea (92) 16, care face referire la felul ăn care 
trebuie abordate „încălcările minore ale condiţiilor şi obligaţiilor care nu reclamă 
procedura revocării sanctiunii sau a măsurii”. Dar legislaţia noastră (prezentă sau viitoare) 
nu face nici o distincţie între o încălcare minoră şi una gravă ; pe cale de consecinţă, nu 
reglementează un tratament diferențiat în funcţie de acest criteriu. Revocarea aparent 
automată şi lipsa unui tratament gradual pentru încălcarea unor măsuri sau obligaţii în 
funcţie de gravitatea acestei încălcări a fost deja criticată în literatura de specialitate 
(Groza, 2011, p. 324). Considerăm însă că pot exista unele nuanţe în interpretarea 
acestor dispoziţii, pornind de la cheia de sens a sintagmei de rea-credinté. Deşi nedefinită 


1. În practică, instanţele de judecată fac oricum uz de libertatea de apreciere şi refuză să revoce 
o suspendare a executării pedepsei sub supraveghere, chiar în condiţiile în care încălcarea unei 
măsuri sau obligaţii este clar probată, însă reaua-credinţă nu poate fi considerată probată şi. 
Vezi, în acest sens, Curtea de Apel Bucureşti, Secţia I Penală, decizia nr. 2041/2003 sau 
Curtea de apel. Alba Iulia, Secţia Penală, decizia nr. 119/A/2004 prezentate în Codul penal 
(seria Coduri adnotate), 2007, pp. 306-307). 

de codul penal, legislaţia de specialitate ar putea umple de conţinut această sintagmă, 
reglementând anumite grade în aprecierea relei-credinte în nerespectarea unor măsuri 
sau obligaţii. În Olanda, de exemplu, gradualitatea procedurală în cazul nerespectării 
condiţiilor de executare sau a obligaţiilor este reflectată de un mecanism în următoarele 
etape: 1. atenţionarea ; 2. avertismentul oral; 3. avertismentul scris (o sigură dată) şi 
4. sesizarea organelor judiciare (van Kalmthout, Tigges, 2008, p. 698). 

Din punct de vedere procedural, mecanismul revocării este următorul : serviciul de 
probaţiune, prin consilierul responsabil de caz, în ipoteza în care constată pe parcursul 
supravegherii că persoana nu respectă măsurile de supraveghere, nu execută în condiţiile 
stabilite obligaţiile atribuite ori nu a îndeplinit obligaţiile civile până la termenul stabilit 
în art. 85, alin. 5 din noul Cod Penal, sesizează instanţa care a judecat în primă instanţă 
infracţiunea, deci instanţa care a dispus iniţial sancţiunea (conform art. 582 din noul Cod 
de procedură penală). Instanţa astfel sesizată procedează la verificarea îndeplinirii 
condiţiilor pentru revocare, apreciază existenţa sau lipsa relei-credinte a persoanei in 
neîndeplinirea obligaţiilor şi, în măsura în care consideră că sunt întrunite condiţiile, 
dispune revocarea şi aplicarea pedepsei iniţial stabilite. De exemplu, dacă instanţa care 
a judecat prima dată infracţiunea a stabilit o pedeapsă de un an şi şase luni închisoare şi 
a dispus amânarea aplicării acesteia, în caz de revocare, această pedeapsă este cea care 
se execută şi care devine executabilă din momentul rămânerii definitive a hotărârii de 
revocare. Durata acestei pedepse este independentă de perioada care s-a scurs termenul 
de încercare până în momentul revocării sau de faptul că până la un moment dat persoana 
supravegheată a respectat măsurile şi obligaţiile. 


10.3.1.4. Anularea amânării aplicării pedepsei 


La fel ca în cazul revocării, anularea este acea instituţie de drept penal prin intermediul 
căreia instanţa revine asupra hotărârii iniţiale prin care a dispus amânarea aplicării 
pedepsei, dar din motive diferite - mai exact, din cauză că, pe parcursul termenului de 
supraveghere, se descoperă că persoana supravegheată mai săvârşise o infracţiune până 
la rămânerea definitivă a hotărârii prin care s-a dispus amânarea, pentru care i s-a aplicat 
pedeapsa cu închisoarea. 

Diferenţa faţă de revocare este dată de faptul că infracţiunea care atrage anularea a 
fost săvârşită înainte de rămânerea definitivă a hotărârii care a stabilit amânarea, timp în 
care, în cazul revocării, a doua infracţiune a fost săvârşită după acest moment, deci pe 
durata termenului de supraveghere. 

Din punctul de vedere al efectelor anulării amânării aplicării pedepsei, acestea sunt 
similare efectelor revocării, în sensul că pedeapsa iniţial amânată, de regulă, se execută, 
dar se deosebesc prin faptul că pedeapsa este agravată prin adăugarea sporului prevăzut 
în cazul concursului de infracţiuni, al recidivei sau al pluralitatii intermediare, după caz, 
şi prin faptul că, dacă sunt din nou îndeplinite condiţiile amânării aplicării pedepsei după 
unificarea celor două pedepse, instanţa poate să dispună din nou amânarea aplicării 
pedepsei, cu luarea în considerare a perioadei deja parcurse din durata termenului de 
supraveghere. 

Mecanismul procedural este similar celui prezentat în cazul revocării, cu excepţia 
faptului că, în practică, este mai probabil ca instanţa să fie sesizată mai degrabă de 
procuror sau să se sesizeze din oficiu, conform art. 582 din noul Cod penal. 

10.3.1.5. Efectele juridice ale amânării aplicării pedepsei 


Efectele juridice prevăzute de lege pentru instituţia amânării aplicării pedepsei sunt 
încadrabile în două categorii : 


a) efecte imediate — cele care se produc imediat după ce hotărârea prin care s-a dispus 
amânarea a rămas definitivă. Mai întâi, deşi stabilită de instanţă, persoanei nu i se 
aplică nici o pedeapsă, deci persoana faţă de care s-a dispus amânarea nu are statutul 
de persoană condamnată. Apoi, din acelaşi moment, teoretic, persoana dobândeşte 
calitatea de persoană supravegheată. Cu excepţia restrângerilor rezultate din conţinutul 
hotărârii judecătoreşti, persoana are libertatea de a-şi exercita toate celelalte drepturi ; 

b) efectele in timp - cele care se produc după expirarea perioadei de supraveghere. 
Plecând de la ipoteza de finalizare cu succes a supravegherii, adică de încheiere a 
termenului de supraveghere fără ca persoana supravegheată să fi săvârşit o nouă 
infracţiune, fără ca instanţa să fi dispus revocarea sau anularea amânării aplicării 
pedepsei, efectul principal este acela că persoanei nu i se mai aplică nici o pedeapsă, 
nu este supusă nici unei decăderi, interdicții sau incapacitati ce ar putea decurge din 
infracţiunea săvârşită. În cazul amânării, nu se pune problema reabilitării (în înţelesul 
juridic al termenului), deoarece persoana nu a fost o persoană condamnată şi ca 
urmare nu a fost supusă regimului de interdicții, decăderi sau incapacitati specifice 
persoanelor condamnate. De exemplu, nu se operează menţiuni specifice în cazierul 
judiciar al persoanei supravegheate. 


10.3.2. Suspendarea executării pedepsei 
sub supraveghere 


Dintre instituţiile care intră în sfera supravegherii persoanelor majore conform noului Cod 
penal, suspendarea executării pedepsei sub supraveghere este singura care se regăseşte ca 
atare în legislaţia actuală. Noile dispoziţii ajustează această instituţie şi reconfigurează 
unele aspecte importante, pornind de la necesitatea internalizării în sistemul juridic 
românesc a unor principii de drept modern, specifice domeniului probatiunii. 

Suspendarea executării pedepsei sub supraveghere prezintă foarte multe asemănări cu 
instituţia amânării aplicării pedepsei analizate în detaliu în secţiunea de mai sus. 
Principalele deosebiri faţă de aceasta din urmă sunt date de natura juridică, de condiţiile 
de dispunere, de durata termenului de supraveghere, de efectele juridice şi de alte câteva 
aspecte punctuale. Asupra acestor deosebiri ne vom apleca în cele ce urmează. 

Din punctul de vedere al naturii juridice, suspendarea executării pedepsei sub 
supraveghere este o modalitate de individualizare judiciară a pedepsei cu închisoarea 
stabilită în sarcina unei persoane care a săvârşit o infracţiune. Spre deosebire de amânarea 
aplicării pedepsei, în cazul suspendării executării pedepsei sub supraveghere, instanţa 
stabileşte o pedeapsă pe care o aplică efectiv, dar stabileşte o modalitate de executare a 
acesteia care presupune menţinerea în libertate, sub supravegherea serviciului de proba- 
tiune. Persoana fata de care s-a dispus suspendarea are atât calitatea de persoană supra- 
vegheată, cât şi de persoană condamnată. 

Condiţiile în care instanţa poate dispune suspendarea executării pedepsei sub supraveghere 
sunt prevăzute în art. 91 din noul Cod penal şi se impart şi in acest caz în condiţii pozitive 
$i condiţii negative. 

Condiţiile pozitive, cele care trebuie să fie îndeplinite cumulativ pentru aplicabilitatea 
suspendării, sunt : a) pedeapsa aplicată, inclusiv în cazul concursului de infracţiuni, este 
închisoarea de cel mult trei ani; b) infractorul nu a mai fost condamnat anterior la o 
pedeapsă cu închisoarea mai mare de un an! ; c) infractorul şi-a manifestat acordul de a 
presta o muncă neremunerată în folosul comunităţii ; d) în funcţie de persoana infrac- 
torului, de conduita avută anterior săvârşirii infracţiunii, de eforturile depuse de acesta 
pentru înlăturarea sau diminuarea consecinţelor infracţiunii, precum şi de posibilităţile 
sale de îndreptare, instanţa apreciază că aplicarea pedepsei este suficientă şi, chiar fără 
executarea acesteia, condamnatul nu va mai comite alte infracţiuni, însă este necesară 
supravegherea conduitei sale pentru o perioadă determinată. Ca şi în cazul amânării, 
condiţiile pozitive trebuie să fie îndeplinite în mod cumulativ pentru a putea fi dispusă 
suspendarea, toate celelalte considerente menţionate în secţiunea dedicată amânării fiind 
valabile şi aici. 

Condiţiile negative pentru dispunerea suspendării sunt: a) pedeapsa aplicată este 
numai amenda ; b) aplicarea pedepsei a fost iniţial amânată, dar ulterior amânarea a fost 
revocată ; c) infractorul s-a sustras de la urmărirea penală ori judecată sau a încercat 
zădărnicirea aflării adevărului ori a identificării şi tragerii la răspundere penală a autorului 
sau a participanţilor. Pentru a putea fi dispusă suspendarea executării pedepsei sub 
supraveghere, nici una dintre condiţiile negative enumerate nu trebuie să existe, ele fiind 
de asemenea condiţii alternative. De exemplu, dacă o persoană a cărei situaţie a fost 
analizată în cadrul secţiunii dedicate amânării aplicării pedepsei comite pe durata 
termenului de supraveghere o nouă infracţiune de furt, instanţa care judecă această nouă 
infracţiune procedează mai întâi la revocarea amânării aplicării pedepsei (conform 
regulilor aplicabile revocării amânării aplicării pedepsei), apoi stabileşte pentru a doua 
infracţiune o pedeapsă de un an de închisoare, aplică regulile de calcul a noii pedepse, 
conform stării de recidivă, cumulând cele două pedepse (un an şi şase luni + un an şi 
obţine un total de doi ani şi şase luni. Deşi acest total este încadrabil în condiţiile pozitive 
de aplicare a suspendării pedepsei sub supraveghere, instanţa nu va putea dispune 
executarea pedepsei sub forma suspendării, deoarece este îndeplinită condiţia negativă 
prevăzută la lit. b. 

Ca şi în cazul amânării aplicării pedepsei, motivarea hotărârii cu privire la alegerea 
acestei modalităţi de individualizare este obligatorie. 

Termenul de supraveghere în cazul suspendării executării pedepsei sub supraveghere 
este un termen variabil, în sensul că legiuitorul a stabilit două tipuri de limite: prima 
este cea temporală, anume doi şi patru ani ca limită minimală, respectiv maximală, apoi 
limita conditionala, durata pedepsei aplicate de instanţă, în sensul că termenul de 
supraveghere stabilit efectiv nu poate fi mai mic decât pedeapsa aplicată. Cu alte cuvinte, 
dacă, de exemplu, instanţa a stabilit o pedeapsă de trei ani, maximul posibil pentru a 
putea fi aplicată suspendarea executării pedepsei sub supraveghere, termenul de supra- 
veghere pe care-l poate stabili este între trei şi patru ani. Procedural, termenul se 
calculează de la data la care hotărârea prin care s-a pronunţat suspendarea executării 
pedepsei sub supraveghere a rămas definitivă. 


1. Cu excepţia cazurilor în care fapta anterioară a fost dezincriminată sau infracţiunea a fost 
amnistiată sau săvârşită din culpă şi a cazurilor pentru care a intervenit reabilitarea ori s-a 
împlinit termenul de reabilitare. 

Măsurile de supraveghere pe care persoana trebuie să le respecte pe durata suprave- 
gherii sunt identice cu cele prevăzute în cazul amânării aplicării pedepsei, motiv pentru 
care toate considerentele avansate în secţiunea respectivă rămân valabile. La fel şi în 
ceea ce priveşte obligațiile prevăzute la art. 93, alin. 2 lit. a-d din noul Cod penal pe care 
le poate impune instanţa în sarcina persoanei supravegheate, şi anume : 


a) să urmeze un curs de pregătire şcolară ori de calificare profesională ; 

b) să frecventeze unul sau mai multe programe de reintegrare socială derulate de către 
serviciul de probaţiune sau organizate în colaborare cu instituții din comunitate ; 

c) să se supună măsurilor de control, tratament Sau îngrijire medicală ; 

d) să nu părăsească teritoriul României fără acordul instanţei. 


O parte dintre obligaţiile prevăzute în cazul amânării aplicării pedepsei nu se regăsesc 
aici, dar nu pentru că legiuitorul a înţeles să restrângă sfera posibilităţilor de indivi- 
dualizare pusă la îndemâna judecătorului, ci pentru că, în cazul suspendării executării 
pedepsei sub supraveghere, fiind vorba despre o condamnare efectivă, instanţa poate 
aplica şi pedeapsa complementară a interzicerii exercitării unor drepturi, iar în conţinutul 
pedepsei complementare se regăsesc, potrivit art. 66 din noul Cod penal, şi restul 
obligaţiilor care lipsesc din secţiunea suspendării executării pedepsei sub supraveghere. 
Or, pedeapsa complementară a interzicerii exercitării unor drepturi aplicată de instanţă 
se execută de la rămânerea definitivă a hotărârii de condamnare prin care s-a dispus 
suspendarea executării pedepsei sub supraveghere (art. 68, alin. 1 lit. b din noul Cod 
penal), deci, de la aceeaşi dată de la care se calculează termenul de încercare în cazul 
suspendării executării pedepsei sub supraveghere. 

O altă deosebire faţă de amânarea aplicării pedepsei constă în maniera în care este 
reglementată munca neremunerată în folosul comunităţii, nu ca o posibilitate lăsată la 
aprecierea instanţei, ci cu un caracter obligatoriu în toate cazurile în care se dispune 
suspendarea executării pedepsei sub supraveghere. Numărul zilelor de muncă neremu- 
nerată în folosul comunităţii pe care le poate impune instanţa variază între 60 şi 120. 
Vom reveni asupra problematicii muncii neremunerate în folosul comunităţii într-o 
secţiune ulterioară. 

Mecanismul supravegherii prezentat în cadrul amânării aplicării pedepsei, modificarea 
sau încetarea obligaţiilor, revocarea sau anularea/suspendarea executării pedepsei sub 
supraveghere sunt similare celor descrise în secţiunea amânării aplicării pedepsei, 
considerentele formulate mentinandu-se în mod corespunzător. 


10.3.2.1.Efectele juridice ale suspendării executării pedepsei 
sub supraveghere 


Suspendării executării pedepsei sub supraveghere îi sunt asociate efecte juridice înca- 
drabile in: 


a) efecte imediate — cele care se produc de la momentul în care hotărârea judecătorească 
a rămas definitivă. Mai întâi se stabileşte o pedeapsă şi aceasta se aplică, doar că nu 
se aplică în forma sa de bază (închisoare), ca să spunem aşa, ci într-o modalitate de 
executare alternativă. Din momentul rămânerii definitive a hotărârii judecătoreşti, 
curge termenul de supraveghere şi toate incapacitatile sau restricţiile ce rezultă fata de 
o persoană condamnată. Este momentul în care persoana devine atât condamnat, cât 
şi supravegheat ; 

b) efecte în timp — cele care se produc după expirarea perioadei de supraveghere. Plecând 
din nou de la ipoteza de încheiere a termenului de supraveghere fără ca persoana 
supravegheată să fi săvârşit o nouă infracţiune, fără ca instanţa să fi dispus revocarea 
sau anularea suspendării executării pedepsei sub supraveghere, efectul principal este 
acela că pedeapsa este considerată ca fiind executată. În mod diferit faţă de amânarea 
aplicării pedepsei, dar şi faţă de forma suspendării executării pedepsei sub supra- 
veghere aşa cum este reglementată în Codul penal actual, după momentul expirării 
termenului de supraveghere, persoana nu mai este reabilitată! de drept ; prin urmare, 
există o serie de decăderi sau interdicții de ordin general care continuă să subziste 
până în momentul în care intervine reabilitarea?. Renuntarea la cazul de reabilitare 
specială de drept în momentul expirării termenului de supraveghere a fost criticată în 
doctrina de specialitate ca fiind „un element de autoritarism nejustificat” (Giurgiu, 
2010, p. 45). Nu suntem întru totul de acord cu această opinie ; opţiunea legiuitorului 
este într-adevăr mai severă faţă de reglementarea actuală, dar restabileşte oarecum un 
echilibru necesar între situaţia unei persoane care execută pedeapsa în stare de privare 
de libertate şi care trebuie să aştepte până în momentul reabilitării trecerea unui timp 
Şi situaţia persoanei care execută pedeapsa în regim de libertate care, în reglementarea 
actuală, este reabilitată imediat ; altfel spus, pentru aceleaşi circumstanţe existente în 
momentul comiterii infracţiunii beneficiază de două ori de îngăduinţa legiuitorului. 


10.3.3. Liberarea condiţionată 


Cea de-a treia instituţie care intră în sfera supravegherii persoanelor majore din perspec- 
tiva probatiunii, liberarea condiţionată, este, in forma reglementată de noul Cod penal, 
o noutate faţă de reglementarea actuală, dar prezintă şi multe aspecte diferenţiale faţă de 
amânarea aplicării pedepsei sau faţă de suspendarea executării pedepsei sub supraveghere. 

În Codul penal actual, liberarea condiţionată nu intră în categoria atribuţiilor serviciu- 
lui de probaţiune. Odată acordată liberarea condiţionată, persoana astfel liberată nu este 
supusă nici unei supravegheri şi are de respectat o singură obligaţie cu caracter general, 
aceea de a nu mai comite o altă infracţiune. Reglementarea este criticabilă din multe 
puncte de vedere, inclusiv în ceea ce priveşte compatibilitatea cu normele şi recoman- 
dările europene şi, în mod regretabil, nici noul Cod penal nu soluţionează pe de-a-ntregul 
această problemă. Care sunt criticile care pot fi aduse actualei reglementări ? Din punct 
de vedere conceptual, aşa cum este reglementată în Codul penal actual (şi parţial în noul 
Cod penal), nu avem de fapt o liberare condiţionată în sensul definiţiilor convenite la nivel 
european cu privire la această noţiune. Astfel, conform Deciziei-cadru 2008/947/JAI 
privind aplicarea principiului recunoaşterii reciproce a hotărârilor judecătoreşti şi a 
deciziilor de probaţiune în vederea supravegherii măsurilor de probaţiune si a sanctiu- 
nilor alternative, liberarea condiţionată înseamnă „o decizie definitivă pronunţată de 
către o autoritate competentă sau care decurge din normele de drept intern privind 
liberarea înainte de termen a unei persoane condamnate, după executarea parţială a 
pedepsei cu închisoarea sau a unei măsuri privative de libertate, prin impunerea uneia 
sau mai multor măsuri de probaţiune” (art. 2, pct. 6). Recomandarea (2003) 22 privind 


= 


Termenul reabilitare este utilizat aici în sensul juridic. 

2. În noul Cod penal, reabilitarea (juridică) în ipoteza în care executarea pedepsei a fost suspendată 
sub supraveghere operează de drept (automat) după trecerea a trei ani din momentul împlinirii 
termenului de supraveghere dacă persoana nu a mai săvârşit o altă infracţiune. 

liberarea condiţionată stipulează în primul articol faptul că întreaga recomandare stă sub 
semnul înţelegerii liberării condiţionate ca fiind o liberare anticipată din detenţie a 
persoanelor condamnate cărora li se impune respectarea unor condiţii individualizate în 
perioada următoare liberării. 

Din punctul de vedere al naturii juridice, liberarea condiţionată este o modalitate de 
individualizare a executării pedepsei!. Adică există o pedeapsă cu închisoarea, aceasta 
este aplicată şi executată efectiv până la un moment dat, deci persoana este condamnată. 
După această executare parţială însă, în anumite condiţii, se consideră că persoana poate 
fi liberată din închisoare şi poate continua executarea în stare de libertate. Este momentul 
în care, în mod normal, persoana devine supravegheată în sensul utilizat în acest material 
al cuvântului supraveghere, ca atribut al serviciului de probaţiune. Dar, după cum se va 
observa în continuare, afirmaţia nu este valabilă în toate cazurile. 

Condiţiile specifice liberării condiţionate sunt doar condiţii pozitive, cumulative, 
reglementate distinct, după cum pedeapsa dispusă de instanţă este detentia pe viaţă sau 
închisoarea. 


A) în cazul detenţiei pe viaţă, liberarea condiţionată este supusă următoarelor condiţii : 

a) cel condamnat a executat efectiv 20 de ani de detenţie ; 

b) cel condamnat a avut o bună conduită pe toată durata executării pedepsei ; 

c) cel condamnat a îndeplinit integral obligaţiile civile stabilite prin hotărârea de 
condamnare, în afară de cazul când dovedeşte că nu a avut nici o posibilitate să le 
îndeplinească ; 

d) instanţa are convingerea că persoana condamnată s-a îndreptat şi se poate reintegra 
în societate. 

B) În cazul pedepsei cu închisoarea, liberarea condiţionată este condiţionată de urmă- 
toarele : 

a) cel condamnat a executat cel puţin două treimi din durata pedepsei în cazul 
închisorii care nu depăşeşte 10 ani sau cel puţin trei pătrimi din durata pedepsei, 
dar nu mai mult de 20 de ani, în cazul închisorii mai mari de 10 ani; 

b) cel condamnat se află în executarea pedepsei în regim semideschis sau deschis ; 

c) cel condamnat a îndeplinit integral obligaţiile civile stabilite prin hotărârea de 
condamnare, în afară de cazul când dovedeşte că nu a avut nici o posibilitate să le 
îndeplinească ; 

d) instanţa are convingerea că persoana condamnată s-a îndreptat şi se poate reintegra 
în societate. 


Analizăm pe scurt fiecare dintre condiţiile care trebuie îndeplinite pentru ca instanţa 
să dispună liberarea condiţionată a unei persoane. 


Condiţia executării unei fracțiuni din pedeapsa închisorii. In legislaţiile diferitelor 
state, există sisteme diferite de acordare a liberării condiţionate din perspectiva acestei 
condiţii, sisteme încadrabile în două categorii mari : 


1. Spre deosebire de reglementarea actuală, liberarea condiţionată nu mai este ataşată de legiuitor 
reglementărilor specifice pedepsei cu închisoarea, ci este poziționată în capitolul „Indivi- 
dualizarea pedepselor”, alături de amânarea aplicării pedepsei şi de suspendarea executării 
pedepsei sub supraveghere. 

- sistemele flexibile (discretionary release systems), care stabilesc o fracțiune de 
pedeapsă minimală care trebuie executată efectiv înainte de eligibilitatea pentru 
liberare condiţionată. Este, de exemplu, cazul sistemelor din Republica Cehă! şi 
Ungaria?. 

- sistemele inflexibile (mandatory release systems), în care este stabilită o perioadă fixă 
care trebuie executată dintr-o pedeapsă fixată prin lege, înainte de acordarea liberării 
condiţionate. Un astfel de sistem a fost introdus, pentru o categorie anume de 
infractori, în Marea Britanie prin Criminal Justice Act din 2003? (art. 244) : liberarea 
operează automat după executarea a jumătate din pedeapsa închisorii, iar în perioada 
următoare cei liberati sunt supuşi supravegherii serviciului de probaţiune. 
Legiuitorul viitorului nostru Cod penal a optat pentru sistemul flexibil, asemănător 

celui aplicabil în prezent. Opţiunea este preferabilă sistemului inflexibil, dar numai în 

condiţiile completării sale cu criterii bine stabilite, care să reflecte şi să stimuleze o 

evoluţie efectivă a persoanei înspre creşterea şanselor de reabilitare socială. 

Condiţia bunei conduite sau a regimului de executare în care se află persoana în 
închisoare. Criteriul general al bunei conduite se regăseşte în toate legislatiile atunci 
când se face referire la condiţiile de acordare a liberării condiţionate. Ceea ce nu se 
regăseşte însă este clarificarea acestei noţiuni. În acest sens, regula nr. 18 din Reco- 
mandarea (2003) 22 privind liberarea condiţionată prevede expres următorul fapt: 
„criteriile pe care persoana privată de libertate trebuie să le îndeplinească pentru a putea 
beneficia de liberare condiţionată trebuie să fie clare şi explicite”. Lipsa unor criterii 
clar definite în sensul recomandării amintite este un aspect la care legislaţia noastră nu 
a excelat niciodată, motiv pentru care, în sistemul nostru juridic, liberarea condiţionată 
s-a transformat într-o perioadă dintr-o posibilitate într-un drept al persoanei condamnate 
şi perceput ca atare, inclusiv de către aceasta din urmă. 

Corelat acestui criteriu al bunei conduite care se regăseşte explicit doar în partea 
destinată enumerării condiţiilor de acordare a liberării condiţionate în cazul detenţiei pe 
viaţă, în cazul condiţiilor specifice închisorii, legiuitorul a optat pentru o condiţionare 
legată de regimul de executare a pedepsei, şi anume regimul semideschis sau deschis. 
Nici aceste noţiuni nu sunt definite, dar Codul penal nu este locul de definire a unor 
noţiuni care aparţin de fapt legislaţiei executional penale. Ceea ce transmite însă 
legiuitorul prin această corelare este faptul că pleacă de la prezumția unei legături directe 
între regimul de executare a unei pedepse cu închisoarea şi conduita persoanei pe 
parcursul acestei executări ; mai exact, de la ideea unui sistem executional în care regi- 
murile de executare sunt progresive, în funcţie de progresele persoanei, după schema : 
închis-semiînchis-semideschis-deschis. Opţiunea este binevenită şi conformă recomandărilor 


1. În Republica ehă, pentru liberarea condiţionată a unei persoane este necesară executarea a cel 
puţin jumătate din pedeapsa cu închisoarea (Ourednickova, Stern, Doubravova, 2003, p. 92). 

2. În Ungaria, pentru eligibilitate, trebuie executate patru cincimi din pedeapsă dacă aceasta este 
executată într-un regim de maximă siguranţă, respectiv trei sferturi dacă executarea are loc 
într-o închisoare sau două treimi în cazul executării într-un centru de detenţie (Kerezsi, 
Gosztonyi, Bogschutz, Elias, 2003, p. 156). 

3. Disponibil pe http : //www.legislation. gov.uk/ukpga/2003/44/introduction. 

4. În continuare: „Acestea [criteriile - n.n.] trebuie să fie realiste, în sensul că trebuie să ia in 
considerare personalitatea persoanei private de libertate, circumstanţele economice şi sociale, 
precum şi disponibilitatea programelor de reabilitare”. 

europene!, dar, din nou, în condiţiile în care legislaţia de executare a pedepselor privative 
de libertate va reuşi să stabilească un mecanism transparent, flexibil şi stimulativ pentru 
trecerea persoanei private de libertate dintr-un regim în altul?. 

Asupra avantajelor liberării condiţionate după trecerea printr-un regim de executare 
deschis, care să permită contactul cu lumea de afară, ca parte a unei pregătiri sistematice 
pentru momentul liberării, au fost realizate numeroase studii de specialitate care au avut 
drept concluzie comună faptul că rata de recidivă în cazul persoanelor liberate condiţionat 
dintr-un regim deschis este mai redusă faţă de cea prezentată de persoanele liberate 
direct dintr-un mediu închis (Dunkel, 2006b, p. 171). 

Condiţia îndeplinirii obligațiilor civile stabilite prin hotărârea de condamnare. 
Rațiunea reglementării necesităţii îndeplinirii obligaţiilor civile şi semnificaţia acestora 
au fost analizate în secţiunea dedicată amânării aplicării pedepsei, motiv pentru care nu 
revenim asupra acestora. Subliniem doar faptul că, din moment ce legea nu face vreo 
menţiune expresă în alt sens, momentul în care aceste obligaţii civile trebuie să fie 
îndeplinite integral este acela al pronunțării hotărârii de acordare a liberării, deci nu 
momentul în care este formulată sesizarea instanţei cu propunerea de liberare condiţionată. 

Aprecierea instanţei cu privire la faptul că persoana condamnată s-a îndreptat şi se 
poate reintegra în societate. Este o condiţie care dă expresie dreptului de apreciere pus 
la îndemâna instanţei sesizate cu propunerea de liberare condiţionată. Acest criteriu în 
acordarea liberării condiţionate nu se regăseşte ca atare în reglementarea actuală, deşi 
art. 59 din noul Cod penal stabileşte expres faptul că instanţa „poate” acorda liberarea 
condiţionată. Însă am arătat mai sus cum, la un moment dat, în practică, posibilitatea a 
devenit drept la liberare condiţionată. Pentru acest motiv, noul criteriu inserat în noul 
Cod penal este binevenit. 

În acelaşi sens, tot o noutate faţă de reglementarea actuală este şi faptul că noul Cod 
penal prevede expres (art. 100, alin. 5 din noul Cod penal) că este obligatorie pentru 
instanţă prezentarea motivelor de fapt care au determinat acordarea liberării condiţionate. 


10.3.3.1. Termenul de supraveghere în cazul liberării condiţionate 


Problema termenului de supraveghere în cazul liberării condiţionate este mult mai 
complexă decât în cazul celorlalte instituţii analizate. 

Noul Cod penal menţionează în art. 100, alin. 6: „Intervalul cuprins între data 
liberării condiţionate şi data împlinirii duratei pedepsei constituie termen de supraveghere 
pentru condamnat”. Până aici, totul este clar: textul se aplică tuturor persoanelor cărora 
li se aplică liberarea condiţionată. De exemplu, pentru o persoană condamnată la 
pedeapsa cu închisoarea de şase ani şi liberată condiţionat după executarea a cinci ani, 
termenul de supraveghere este egal cu durata neexecutată, adică un an. 

Datele problemei se schimbă oarecum dacă aruncăm anticipat o privire la reglemen- 
tările următoare ale codului, de unde se înţelege că durata supravegherii nu este aceeaşi 


1. În acest sens, regula nr. 13 teza II din Recomandarea (2003) 22 privind liberarea condiţionată 
stipulează : „Modalităţi speciale de executare a pedepsei închisorii cum ar fi semi-libertate, 
regim deschis sau plasamente în afara unităţii de detenţie trebuie să fie utilizate cât de mult 
posibil în vederea pregătirii deţinuţilor pentru reintegrarea lor în comunitate”. 

2. Regula nr. 107.2. din Recomandarea (2006) 2 privind Regulile penitenciare europene prevede 
că, în cazul deţinuţilor cu pedepse de lungă durată, vor fi luate măsuri pentru a li se asigura 
o întoarcere progresivă la viaţa în mediu liber. 

cu termenul de supraveghere - o noutate absolută şi a cărei rațiune este, la prima vedere, 
greu de înţeles. Concret, în sensul clasic al supravegherii ca atribut al probatiunii, nu 
sunt supravegheați decât o categorie limitată de liberati condiţionat, şi anume cei care 
mai au un rest de pedeapsă rămas neexecutat de doi ani sau mai mare. Şi pentru aceştia 
supravegherea din partea serviciului de probaţiune nu durează decât o perioadă egală cu 
o treime din durata termenului de supraveghere şi nu mai mult de doi ani. O primă 
nelămurire de ordin terminologic ar fi de ce pentru toate persoanele liberate condiţionat 
termenul se numeşte termen de supraveghere, deşi nu există supraveghere pentru unele 
sau supravegherea încetează înainte de expirarea termenului pentru altele ? Nu ne este la 
îndemână raţiunea legiuitorului care a optat astfel ; prin urmare, nu avem posibilitatea de 
a formula un răspuns la întrebarea de mai sus. Dacă ar fi să ne hazardăm în încercarea 
unei posibile explicaţii, ne gândim că poate legiuitorul a intenţionat pur şi simplu să 
insereze un filtru în trecerea tuturor persoanelor liberate condiţionat din detenţie în 
supravegherea serviciului de probaţiune. Lucru pe care l-a şi făcut din punct de vedere 
tehnic şi care, în esenţă, nu este nepotrivit, de vreme ce există şi alte sisteme în care nu 
toate persoanele liberate condiţionat ajung în supraveghere. Dar criteriile utilizate pentru 
selecţie sunt diferite şi construite pe alte principii. De exemplu, în Germania, condiţia 
formală pentru ca o persoană liberată condiţionat să intre în supravegherea serviciului de 
probaţiune este să prezinte un risc ridicat de săvârşire a unei noi infracţiuni. Iar datele 
statistice arată că, în anul 2006, procentul liberatilor condiţionat aflaţi în evidenţa 
probatiunii este de aproximativ 85% (Dunkel, 2006b, p. 168). 

Revenind la supravegherea în cazul liberării condiţionate aşa cum este reglementată 
în noul Cod penal, conţinutul acesteia este dat şi de o serie de măsuri şi obligaţii pe care 
trebuie să le respecte persoana supravegheată, în funcţie de condiţiile stabilite de instanţă 
în hotărârea de acordare a liberării condiţionate. 

Măsurile de supraveghere sunt identice cu cele prevăzute în cazul amânării aplicării 
pedepsei sau al suspendării executării pedepsei sub supraveghere, motiv pentru care nu 
le reluăm, ci facem trimitere la secţiunea corespunzătoare de mai sus. Dar subliniem încă 
o dată conditionalitatile acestora, şi anume : 


— sunt impuse doar persoanelor care au un rest neexecutat de pedeapsă de cel putin doi ani ; 
- durata lor de executare (respectiv de supraveghere) este egală cu o treime din durata 
termenului de supraveghere, dar nu mai mult de doi ani. 


Obligatiile pe care le poate atribui instanţa celui condamnat sunt şi ele asemănătoare 
celor analizate mai sus, dar au o altă ordine şi durate diferite de executare : 


a) să urmeze un curs de pregătire şcolară ori de calificare profesională ; 

b) să frecventeze unul sau mai multe programe de reintegrare socială derulate de 
serviciul de probaţiune sau organizate în colaborare cu instituţii din comunitate ; 

c) să nu părăsească teritoriul României ; 

d) să nu se afle în anumite locuri sau la anumite manifestări sportive, culturale ori la 
alte adunări publice stabilite de instanţă ; 

e) să nu comunice cu victima sau cu membrii de familie ai acesteia, cu participanții la 
săvârşirea infracțiunii sau cu alte persoane stabilite de instanță ori să nu se apropie 
de acestea ; 

f) să nu conducă anumite vehicule stabilite de instanţă ; 

g) să nu dețină, să nu folosească şi să nu poarte nici o categorie de arme. 

Dintre obligaţiile enumerate, doar primele două sunt specifice probatiunii, mai exact, 
gestionării directe a supravegherii executării acestora de către serviciul de probaţiune, cu 
aceleaşi conditionalitati ca şi în cazul măsurilor : 


- pot fi impuse doar persoanelor care au un rest neexecutat de pedeapsă de cel putin 
doi ani; 

- durata lor de executare (respectiv de supraveghere) este egală cu o treime din durata 
termenului de supraveghere, dar nu mai mult de doi ani. 


Cu privire la celelalte obligaţii, art. 101, alin. 3 din noul Cod penal subliniază că 
acestea pot fi impuse în măsura în care nu au fost aplicate în conţinutul pedepsei 
complementare a interzicerii exercitării unor drepturi, adică de instanţa de judecată în 
momentul condamnării. 

Încă două observaţii privind aspecte diferenţiale ale obligaţiilor în cazul liberării 
condiţionate: mai întâi, îndeplinirea obligaţiilor civile nu mai poate fi impusă ca 
obligaţie, deoarece a devenit condiţie de acordare a liberării condiţionate, apoi prestarea 
unei munci neremunerate în folosul comunităţii lipseşte. 

Câteva cuvinte cu privire la opţiunea legiuitorului de a institui o supraveghere efectivă 
(cu măsuri şi obligaţii) doar pentru persoanele liberate condiţionat care mai au un rest de 
pedeapsă rămas neexecutat la data liberării de doi ani sau mai mare. Considerăm că se 
impune semnalarea câtorva aspecte rezultate în urma unor studii de specialitate care au 
demonstrat următoarele : 


- persoanele liberate condiţionat care, după liberare, intră în supravegherea serviciului 
de probaţiune prezintă o rată de recidivă mai redusă decât cele liberate condiţionat 
care nu sunt supravegheate sau asistate în vreun fel după momentul liberării. Un 
studiu realizat în Germania a demonstrat o reducere cu 16% a ratei de recidivă pentru 
prima categorie de liberati condiţionat (Dunkel, 2006b, p. 170). Un alt studiu realizat 
in Franţa de către Directoratul Administraţiei Penitenciarelor pe lungă durată a 
demonstrat faptul că persoanele liberate condiţionat şi intrate ca atare în supravegherea 
probatiunii după liberare au prezentat o rată a recidivei de 23%, faţă 40%, cât a fost 
aceasta în cazul persoanelor liberate la termen, fără o supraveghere ulterioară, 
concluzia studiului justificând diferenţa prin intervenţia mecanismului de supra- 
veghere şi asistare. Reluat la un interval semnificativ de timp, studiul a demonstrat 
acelaşi lucru, cu o diferenţă de la 39,6% a ratei de recidivă pentru prima categorie 
faţă de 54,5% pentru cea de-a doua (Kensey, 2006, p. 183). 

— persoanele condamnate cu pedepse mai mici prezintă o rată a recidivei mai mare 
decât cele cu pedepse mari. Inventarul studiilor pe această temă întocmit de Maguire 
permite concluzia că neglijarea deţinuţilor liberati după o pedeapsă scurtă nu este 
justificată, în condiţiile în care această categorie este vulnerabilă de două ori: mai 
întâi pentru că prezintă un nivel ridicat al nevoilor sociale în momentul în care ajung 
în detenţie, apoi pentru că, datorită perioadei scurte pe care o petrec în detenţie, accesul 
acestora la programele de reinsertie socială este limitat (Maguire, 2007, p. 401). Ca 
urmare, în Marea Britanie, rata de recidivă a deţinuţilor care execută pedepse de 
maxim un an a ajuns la 70% in 2003 (Shepherd, Whiting, 2006, pp. 9-10); 

- cele mai multe persoane care au săvârşit o nouă infracţiune după liberarea din 
detenţie au făcut-o în perioada imediată după momentul liberării. 

Concluzie : sub aspectul analizat, reglementarea liberării condiţionate în noul Cod 
penal poate fi îmbunătăţită, pentru ca aplicarea acestei instituţii să fie eficientizată 
inclusiv prin raportare la efectele sale asupra fenomenului recidivei. 

Din perspectiva activităţii serviciilor de probaţiune, această reglementare modifică 
într-un anumit sens optica intervenţiei. Până în prezent, serviciile de probaţiune au 
gestionat, de regulă, cazuri de sancţiuni aplicate pentru infracţiuni de o gravitate scăzută 
care presupun anumite tipuri de intervenţii adaptate acestui nivel de gravitate. În mod 
paradoxal, tocmai această categorie, a infracţiunilor de un pericol nu foarte mare, este 
exclusă din categoria liberării condiţionate. Un simplu calcul ne arată că, în acord cu 
noile reglementări, vor intra în gestiunea serviciilor de probaţiune persoanele liberate 
condiţionat care au fost condamnate cu pedeapsa închisorii mai mare de şase ani, ceea ce 
presupune o gravitate sporită a infracţiunii comise, deci o schimbare (justificată ?) a 
filosofiei probatiunii. 

Mecanismul supravegherii este gândit similar cu cel al amânării aplicării pedepsei 
sau al suspendării executării pedepsei sub supraveghere, deşi condiţiile sunt, după cum 
am arătat mai sus, diferite din punctul de vedere al termenelor. 

Mai exact, serviciului de probaţiune îi revine gestionarea directă a respectării măsu- 
rilor de supraveghere şi a primelor două obligaţii, plus gestionarea de ansamblu a cazului 
(managementul de caz). Dar, concret, serviciul de probaţiune va avea la îndemână 
posibilitatea de a gestiona cazul doar până în momentul când expiră durata efectivă a 
supravegherii pe care i-a alocat-o legiuitorul, adică acea perioadă de o treime din 
termenul de supraveghere. În schimb, pentru restul obligaţiilor a căror executare intră în 
responsabilitatea organelor abilitate (obligaţiile prevăzute la lit. c-g), termenul de 
executare este toată durata termenului de supraveghere. Şi aşa, după regula generală, 
serviciul de probaţiune, în calitatea sa de gestionar al cazului, poate fi sesizat în 
continuare de către un organ abilitat, de exemplu, pentru încălcarea unei obligaţii, deşi, 
concret, partea sa de supraveghere a încetat şi nu mai are la îndemână nici măcar 
posibilitatea de a solicita prezenţa persoanei condamnate la sediul serviciului. 


lată un exemplu concret. O persoană A. este condamnată de instanţă la o pedeapsă de 
nouă ani închisoare. După şase ani (două treimi din pedeapsă) este liberată condiționat 
şi are un termen de supraveghere de trei ani. Odată cu acordarea liberării condiţionate, 
instanţa dispune — obligatoriu, deoarece avem un rest rămas neexecutat din pedeapsă 
mai mare de doi ani — respectarea tuturor măsurilor de supraveghere prevăzute la art. 
101, alin. 1 din noul Cod penal şi executarea obligaţiilor prevăzute la art. 101, alin. 2, lit. 
a-e din noul Cod penal. Măsurile de supraveghere şi obligaţiile prevăzute la lit. a şi b se 
execută, respectiv persoana este supravegheată în termen de un an. Dar termenul de 
supraveghere este de trei ani. Prin urmare, obligaţiile prevăzute la lit. c-e trebuie exe- 
cutate în continuare. Şi după doi ani din momentul liberării, A. se apropie de victima 
infracţiunii, iar aceasta din urmă anunţă organul de poliție. Acesta, conform mecanis- 
mului general şi prevăzut expres şi în cazul liberării condiționate, după verificări care 
confirmă încălcarea obligaţiei, sesizează serviciul de probaţiune care este obligat să 
sesizeze instanţa. Dar contactul direct al serviciului de probaţiune cu persoana liberată 
condiționat a încetat cu un an în urmă. Este greu de imaginat ce instrumente mai are la 
îndemână serviciul de probaţiune să verifice încălcarea, motivele acestea sau chiar să 
mai ia contact cu persoana condamnată care nu mai are de respectat măsura de a se 
prezenta la serviciul de probaţiune şi nici pe aceea de a primi vizitele consilierului de 
probaţiune, nici pe celelalte. Or, o sesizare a instanţei trebuie justificată, deci, ipotetic 

vorbind, această sesizare ar putea fi sau ar putea avea ataşat un raport de evaluare a 
situaţiei de ansamblu a persoanei. Altminteri, serviciul de probaţiune devine într-o atare 
ipoteză un simplu transmitator formal al unei sesizări. Or, nu considerăm că o astfel de 
activitate este specifică activității de probaţiune. Instanţa trebuie să decidă dacă există 
sau nu rea-credinta în nerespectarea obligaţiei şi, prin urmare, are nevoie de informații. 
Este cel puţin dificil de imaginat cum va funcţiona în practică acest mecanism ciuntit al 
supravegherii. 


Modificarea sau încetarea obligaţiilor pe durata termenului de supraveghere este 
supusă aceleiaşi proceduri ca în cazul amânării aplicării pedepsei şi al suspendării 
executării pedepsei sub supraveghere, dar suferă de acelaşi handicap semnalizat mai sus. 
Cum să sesizeze serviciul de probaţiune instanţa cu privire la intervenirea unor motive 
de modificare sau încetare a unei obligaţii dintre cele prevăzute la lit. c-g după momentul 
îndeplinirii unei treimi din durata termenului de supraveghere ? Cum să stabilească dacă 
motivele există ori sunt justificate ? Sunt întrebări la care trebuie să răspundă într-un fel 
sau altul fie legislaţia specială subsidiară, fie pur şi simplu practica. 

Problemele rămân şi în cazul mecanismului revocării liberării condiţionate, similar 
cu cele prezentate. Anularea liberării condiţionate se supune de asemenea condiţiilor 
valabile în celelalte cazuri de supraveghere. 


10.3.3.2. Efectele juridice ale liberării condiţionate 
Ca urmare a acordării liberării condiţionate, se produc următoarele efecte juridice : 


a) efectele imediate- cele care se produc din momentul in care hotărârea judecătorească 
a rămas definitivă. În primul rând persoana este pusă imediat în libertate şi începe să 
curgă termenul de supraveghere. Persoana continuă să aibă calitatea de persoană 
condamnată, iar dacă mai are de executat un rest de pedeapsă mai mare de doi ani, 
şi pe aceea de persoană supravegheată. Incapacitatile, decăderile şi restricţiile ce 
rezultă faţă de o persoană condamnată subzista ; 

b) efectele în timp - cele care se produc după expirarea termenului de supraveghere. 
Plecând din nou de la ipoteza de încheiere a termenului de supraveghere fără ca 
persoana supravegheată să fi săvârşit o nouă infracţiune, fără ca instanţa să fi dispus 
revocarea sau anularea liberării condiţionate, efectul principal este acela că pedeapsa 
este considerată executată. Deşi codul nu face nici o menţiune expresă cu privire la 
acest aspect, considerăm că termenul de reabilitare (juridică) începe să curgă din 
momentul în care pedeapsa este considerată executată, adică din momentul expirării 
termenului de supraveghere. 


10.3.3.3. Supravegherea infractorilor minori 


Noul Cod Penal reformează în profunzime sistemul de sanctionare a minorilor care 
comit infracţiuni. Principala modificare de ansamblu constă în renunţarea la aplicarea 
pedepselor în cazul minorilor infractori în favoarea măsurilor educative. Or, măsurile 
educative nu sunt pedepse, cu toate că faptele comise de minori sunt infracţiuni (Lascu, 
2010, p. 38). Aceste măsuri sunt structurate în două categorii mari: măsuri educative 
neprivative de libertate şi măsuri educative privative de libertate. Regula o constituie 
aplicarea unei măsuri educative neprivative de libertate; doar în mod exceptional, 


Instituţia 


Condiţii 
pozitive 


Tabel comparativ. Supravegherea persoanelor majore 


Amânarea aplicării pedepsei 
(art. 83 - 90 NCp) 


a) pedeapsa stabilita, inclusiv in cazul 
concursului de infractiuni, este amenda 
sau inchisoarea de cel mult 2 ani; 


b) infractorul nu a mai fost condamnat 
anterior la pedeapsa inchisorii, cu excep- 
tia cazurilor prevazute in art. 42 lit. a) si 
lit. b) sau pentru care a intervenit reabi- 
litarea ori s-a implinit termenul de reabi- 
litare ; 

c) infractorul si-a manifestat acordul de a 
presta o muncă neremunerată in folosul 
comunităţii ; 

d) în raport de persoana infractorului, de 
conduita avută anterior săvârşirii infrac- 
tiunii, de eforturile depuse de acesta pen- 
tru înlăturarea sau diminuarea consecin- 
telor infracțiunii, precum si de 


apreciază că aplicarea imediată a unei 
pedepse nu este necesară, dar se impune 
supravegherea conduitei sale pentru o 
perioadă determinată. 


Suspendarea executării pedepsei 
sub supraveghere (art. 91 - 98 NCp) 


a) pedeapsa aplicată, inclusiv în caz de 
concurs de infracțiuni, este închisoarea de 
cel mult 3 ani ; 


b) infractorul nu a mai fost condamnat 
anterior la pedeapsa închisorii mai mare 
de un an, cu excepţia cazurilor prevăzute 
în art. 42 sau pentru care a intervenit 
reabilitarea ori s-a împlinit termenul de 
reabilitare ; 


c) infractorul şi-a manifestat acordul de a 
presta o muncă neremunerată în folosul 
comunităţii ; 

d) în raport de persoana infractorului, de 
conduita avută anterior săvârşirii infractiu- 
nii, de eforturile depuse de acesta pentru 
înlăturarea sau diminuarea consecinţelor 


sale de îndreptare, instanţa apreciază că 
aplicarea pedepsei este suficientă şi, chiar 
fără executarea acesteia, condamnatul nu 
va mai comite alte infracţiuni, însă este 
necesară supravegherea conduitei sale 
pentru o perioadă determinată. 


Liberarea condiţionată 
(art. 99 — 106 NCp) 


In cazul închisorii : 


a) cel condamnat a executat cel puţin două 
treimi din durata pedepsei, în cazul în- 
chisorii care nu depăşeşte 10 ani, sau cel 
puţin trei pătrimi din durata pedepsei, dar 
nu mai mult de 20 de ani, în cazul 
închisorii mai mari de 10 ani; 

b) cel condamnat se află în executarea 
pedepsei in regim semideschis sau 
deschis ; 

c) cel condamnat a indeplinit integral 
obligaţiile civile stabilite prin hotărârea de 
condamnare, afară de cazul când dove- 
deşte că nu a avut nicio posibilitate să le 
îndeplinească ; 

d) instanţa are convingerea că persoana 
condamnată s-a îndreptat şi se poate 
reintegra în societate. 

EET 


Instituţia 


Condiţii 
negative 


Termen de 
supraveghere 


Măsuri de 
supraveghere 


Amânarea aplicării pedepsei 
(art. 83 - 90 NCp) 


a) pedeapsa prevăzută de lege pentru 
infracţiunea săvârşită să nu fie de 7 ani 
sau mai mare 


b) infractorul s-a sustras de la urmărirea 
penală ori judecată, a încercat zădărni- 
cirea aflării adevărului sau identificarea şi 
tragerea la răspundere penală a autorului 
sau participanţilor. 


a) să se prezinte la serviciul de proba- 
tiune, la datele fixate de acesta ; 

b) să primească vizitele consilierului de pro- 
baţiune desemnat cu supravegherea sa ; 

c) să anunţe, în prealabil, schimbarea lo- 
cuintei şi orice deplasare care depăşeşte 5 
zile, precum şi întoarcerea ; 

d) să comunice schimbarea locului de 
muncă ; 

e) să comunice informaţii şi documente de 
natură a permite controlul mijloacelor sale 
de existenţă. 


Suspendarea executării pedepsei 
sub supraveghere (art. 91 - 98 NCp) 


a) pedeapsa aplicată este numai amenda ; 
b) aplicarea pedepsei a fost iniţial amânată, 
dar ulterior amânarea a fost revocată ; 

c) infractorul s-a sustras de la urmărire 
penală ori judecată sau a încercat zădăr- 
nicirea aflării adevărului ori a identificării 
şi tragerii la răspundere penală a autorului 
sau a participanţilor. 


între 2 şi 4 ani 


a) să se prezinte la serviciul de proba- 
tiune, la datele fixate de acesta ; 

b) să primească vizitele consilierului de pro- 
baţiune desemnat cu supravegherea sa ; 

c) să anunţe, în prealabil, schimbarea lo- 
cuintei şi orice deplasare care depăşeşte 5 
zile, precum şi întoarcerea ; 

d) să comunice schimbarea locului de 
muncă ; 

e) să comunice informaţii şi documente de 
natură a permite controlul mijloacelor sale 
de existenţă. 


Liberarea condiţionată 
(art. 99 — 106 NCp) 


Nu sunt 


- restul de pedeapsă rămas neexecutat (cel 
puţin 2 ani) 

Durata supravegherii de către probaţiune : 
- 1/3 din termenul de supraveghere 


a) să se prezinte la serviciul de proba- 
tiune, la datele fixate de acesta ; 

b) să primească vizitele persoanei desem- 
nate cu supravegherea sa ; 

c) să anunţe, în prealabil, schimbarea lo- 
cuintei şi orice deplasare care depăşeşte 5 
zile, precum şi întoarcerea ; 

d) să comunice schimbarea locului de 
muncă ; 

e) să comunice informaţii şi documente de 
natură a permite controlul mijloacelor sale 
de existenţă. 


ALLVISIDAT 


Instituţia 


Obligatii 


ALIMAMA td apikari ptrutpsti 


(art. 83 - 90 NCp) 


a) să urmeze un curs de pregătire şcolară ori de 
calificare profesionala ; 
b) să presteze o muncă neremunerată în folosul 
comunităţii, pe o perioadă cuprinsă între 30 şi 60 de 
zile, în condiţiile stabilite de instanţă, afară de cazul 
în care, din cauza stării de sănătate, persoana nu 
poate presta această muncă ; 
c) să frecventeze unul sau mai multe programe de 
reintegrare socială derulate de către serviciul de 
probaţiune sau organizate în colaborare cu instituţii 
din comunitate ; 
d) să se supună măsurilor de control, tratament sau 
îngrijire medicală ; 
e) să nu comunice cu victima sau cu membri de 
familie ai acesteia, cu persoanele cu care a comis 
infracţiunea sau cu alte persoane, stabilite de 
instanţă, ori să nu se apropie de acestea ; 
f) să nu se afle în anumite locuri sau la anumite 
manifestări sportive, culturale ori la alte adunări 
publice, stabilite de instanţă ; 
g) să nu conducă anumite vehicule stabilite de instanţă ; 
h) să nu deţină, să nu folosească şi să nu poarte nicio 
categorie de arme ; 
i) să nu părăsească teritoriul României fără acordul 
instanţei ; 
j) să nu ocupe sau să nu exercite funcţia, profesia, 
meseria ori activitatea de care s-a folosit pentru 
săvârşirea infracţiunii. 

* 
- să îndeplinească integral obligaţiile civile stabilite 
prin prin hotărâre, cel mai târziu cu 3 luni înainte de 
expirarea termenului de supraveghere. 


VUSPCUUal td CACLULaL IL ptutpsti 


sub supraveghere (art. 91 - 98 NCp) 


a) să urmeze un curs de pregătire 
şcolară ori de calificare profesională ; 
b) să frecventeze unul sau mai multe 
programe de reintegrare socială deru- 
late de către serviciul de probaţiune sau 
organizate în colaborare cu instituţii 
din comunitate ; 
c) să se supună măsurilor de control, 
tratament sau îngrijire medicală ; 
d) să nu părăsească teritoriul României 
fără acordul instanţei. 
+ 
- să presteze o muncă neremunerată în 
folosul comunităţii, pe o perioadă cu- 
prinsă între 60 şi 120 de zile, în con- 
diţiile stabilite de instanţă, afară de 
cazul în care, din cauza stării de sănă- 
tate, persoana nu poate presta această 
muncă. 

* 
- să îndeplinească integral obligaţiile 
civile stabilite prin prin hotărârea de 
condamnare, cel mai târziu cu 3 luni 
înainte de expirarea termenului de 
supraveghere 


LIVU dl tă LUIIUIțIULIatd 


(art. 99 - 106 NCp) 


a) să urmeze un curs de pregătire 
şcolară ori de calificare profesio- 
nală ; 

b) să frecventeze unul sau mai multe 
programe de reintegrare socială de- 
rulate de către serviciul de proba- 
tiune sau organizate în colaborare cu 
instituţii din comunitate ; 

c) să nu părăsească teritoriul Româ- 
niei ; 

d) să nu se afle în anumite locuri sau 
la anumite manifestări sportive, 
culturale ori la alte adunări publice, 
stabilite de instanţă ; 

e) să nu comunice cu victima sau cu 
membri de familie ai acesteia, cu 
participanţii la săvârşirea infracţiunii 
sau cu alte persoane, stabilite de 
instanţă, ori să nu se apropie de 
acestea ; 

f) să nu conducă anumite vehicule 
stabilite de instanţă ; 

g) să nu deţină, să nu folosească şi 
să nu poarte nicio categorie de arme. 

pentru infracțiunile grave sau pentru săvârşirea unor infracţiuni multiple este posibilă 
aplicarea unei măsuri educative privative de libertate, în conformitate cu Recomandarea 
(2008)11 privind regulile europene în domeniul infractorilor minori, subiect al sanctiu- 
nilor sau măsurilor penale (regula 10’). 


10.3.3.4. Evaluarea minorilor 


Înainte de a analiza fiecare dintre măsurile educative neprivative de libertate, cele care 
intră în domeniul de activitate al probatiunii, ne oprim pentru câteva considerente asupra 
evaluării minorilor, aşa cum apare aceasta în noul Cod penal şi în noul Cod de procedură 
penală?. 

Ca şi în legislaţia actuală, referatul de evaluare întocmit de serviciul de probaţiune 
este, potrivit noului Cod penal, instrumentul pus la îndemâna instanţei care judecă un 
minor şi care trebuie să procedeze la individualizarea unei sancţiuni, ţinând cont de 
„interesul minorului, de gravitatea infracţiunii săvârşite, de vârsta şi starea fizică şi 
psihică a minorului, de nivelul de dezvoltare, de capacitatea şi circumstanţele personale 
ale acestuia” (regula 5 din Recomandarea [2008]11 privind regulile europene în domeniul 
infractorilor minori, subiect al sancţiunilor sau măsurilor penale). Pe scurt, încercăm să 
răspundem la câteva întrebări ale căror răspunsuri pun în evidenţă atât noua viziune 
asupra referatului de evaluare, cât şi modificările aduse faţă de legislaţia actuală. 

1. Cine solicită referatul de evaluare ? În legislaţia actuală, întocmirea referatului de 
evaluare este solicitată, potrivit art. 482 din noul Cod penal’, în mod obligatoriu de către 
instanţa care judecă o cauză cu un minor, iar procurorul care instrumentează o cauză cu 
un minor are posibilitatea de a solicita întocmirea referatului de evaluare atunci când 
consideră necesar. În noul Cod penal este menţionată instanţa de judecată care îi solicită 
serviciului de probaţiune întocmirea referatului de evaluare. Dar noul Cod de procedură 
penală vine şi completează procedural (şi nu numai) acest text şi, în art. 506, aduce în 
ecuaţie toate organele de urmărire penală ca posibili solicitanti ai referatului de evaluare. 
Prin urmare, instanţa, procurorul şi poliţia pot solicita întocmirea referatului de evaluare 
a minorului. 

2. Ce conţine referatul de evaluare ? Dacă în forma actuală a Codului de procedură 
penală conţinutul referatului de evaluare este lăsat la nivelul de reglementare al legislaţiei 
speciale“, noul Cod penal subliniază necesitatea ca în conţinutul referatului de evaluare 
să se regăsească „propuneri motivate referitoare la natura şi durata programelor de 
reintegrare socială pe care minorul ar trebui să le urmeze”, precum şi la alte obligaţii ce 


1. Regula 10 din Recomandarea (2008)11 privind regulile europene în domeniul infractorilor 
minori, subiect al sancţiunilor sau măsurilor penale: „Privarea de libertate a unui minor 
trebuie să fie o măsură de ultimă rațiune şi trebuie impusă şi executată pentru cât mai scurt 
timp”. 

2. De remarcat faptul că nici noul Cod penal nu face vreo referire expresă la evaluarea persoanelor 
majore. 

3. Asupra modificărilor succesive din ultimii ani intervenite cu privire la acest text de lege şi cu 
privire la impactul acestora asupra activităţii serviciilor de probaţiune pot fi spuse multe, dar 
conditionalitatile legate de spaţiu ne împiedică să procedăm aici la această analiză. 

4. H.G. nr. 1239/2000 privind aprobarea regulamentului de aplicarea a Ordonanţei de Guvern 
nr. 92/2000 privind organizarea şi funcţionarea serviciilor de probaţiune, republicată. 

5. Programe pe care, de fapt, legiuitorul nostru uită câteva texte mai încolo să le enumere printre 
obligaţiile care pot fi impuse minorului. 

pot fi impuse acestuia de către instanţă”. lar Codul de procedură penală adaugă şi 
„propuneri motivate cu privire la măsurile educative ce pot fi luate faţă de minor”. Sunt 
menţiuni speciale cu privire la aşteptările de la un referat de evaluare! ; în rest, conţinutul 
acestuia este lăsat din nou pe seama legislaţiei speciale. Este vorba despre referiri la 
referatul de evaluare initial, cel întocmit în cursul procesului penal, în faza presententiala, 
nu ulterior. Astfel de propuneri se regăsesc în conţinutul rapoartelor presententiale 
întocmite de serviciile de probaţiune din diferite state. De exemplu, în Marea Britanie, 
în raportul presentential se formulează recomandări cu privire la sancţiune, inclusiv cu 
privire la sancţiunile custodiale, cu luarea în considerare a gravitatii infracţiunii comise 
şi a scopului sanctiunii, iar raportului îi este ataşat un plan de executare a sanctiunii şi 
a intervențiilor recomandate (McCarva, 2008, p. 272). 

3. Când se întocmeşte referatul de evaluare ? În prezent, referatul de evaluare se 
întocmeşte, conform Codului penal, în cursul procesului penal, înainte de pronunţarea 
unei hotărâri şi, conform art. 13 din H.G. nr. 1239/2000 privind aprobarea regulamen- 
tului de aplicare a Ordonanţei de Guvern nr. 92/2000 privind organizarea şi funcţionarea 
serviciilor de probaţiune, republicată, pe parcursul supravegherii, atunci când instanţa 
solicită expres aceasta. 

Noul Cod penal ne aduce o noutate în sensul că adaugă în mod expres un nou tip de 
referat de evaluare, referatul pe perioada supravegherii, cu următoarea formulare : 
„Referatul de evaluare privind respectarea condiţiilor de executare a măsurii educative 
sau a obligaţiilor impuse se întocmeşte în toate cazurile în care instanţa dispune asupra 
măsurilor educative ori asupra modificării sau încetării executării obligaţiilor impuse, 
precum şi la terminarea executării măsurii educative” (art. 116, alin. 2 din noul Cod 
penal). Textul trebuie înţeles în sensul că, pe lângă referatul iniţial, pentru una şi aceeaşi 
persoană (minor) va fi întocmit câte un referat de evaluare pentru fiecare dintre urmă- 
toarele situaţii : 


- modificarea sau încetarea obligaţiilor impuse în sarcina minorului pe perioada 
supravegherii ; 

- prelungirea unei măsuri educative ; 

- înlocuirea unei măsuri educative neprivative cu o altă măsură educativă neprivativa 
mai severă; 

- înlocuirea unei măsuri educative neprivative cu o măsură educativă privativă de 
libertate ; 

- la terminarea executării măsurii educative. 
Deşi, la prima vedere, reglementarea pare excesivă, aceasta se încadrează în regula 

70 din Recomandarea (2010)1 privind regulile europene în materie de probaţiune, dar şi 

în regulile promovate de Recomandarea (2008)11 privind regulile europene în domeniul 

infractorilor minori, subiect al sancţiunilor sau măsurilor penale. 


10.3.3.5. Măsurile educative neprivative de libertate 


Noul Cod penal reglementează următoarele măsuri educative neprivative de libertate, în 
ordinea severitatii lor: stagiul de formare civică, supravegherea, consemnarea la sfârşit 


1. Cu diverse ocazii, interdicţia impusă în prezent de H.G. nr. 1239/2000, republicată, ca în 
conţinutul referatului de evaluare să fie formulate propuneri sau recomandări cu privire la 
soluţia pe care instanţa de judecată ar putea să o pronunţe (de exemplu, Rusu, 2009, p. 39) 

de săptămână şi asistarea zilnică. Prima dintre măsuri este de inspiraţie franceză, ultimele 
trei sunt împrumutate din sistemul de drept spaniol. 

Stagiul de formare civică. 'Textul noului Cod penal este următorul : „Măsura educativă 
a stagiului de formare civică constă în obligaţia minorului de a participa la un program 
cu o durată de cel mult 4 luni, pentru a-l ajuta să înţeleagă consecinţele legale şi sociale 
la care se expune în cazul săvârşirii de infracţiuni şi pentru a-l responsabiliza cu privire 
la comportamentul său viitor”. Măsura educativă este preluată din textul Ordonanţei 
franceze nr. 45-174 din 1945 privind minorul infractor (art. 15-1, pct. 6), unde formu- 
larea este următoarea : „Obligaţia de a urma un stagiu de formare civică pe o durată care 
nu poate depăşi o lună, având ca scop să-i amintească minorului obligaţiile pe care le are 
în conformitate cu legea”!. Trebuie subliniat însă că măsura este aplicabilă în Franţa 
minorilor de la vârsta de 10 ani până la 18 ani. 

Conţinutul măsurii educative, aşa cum este reglementată în noul nostru Cod penal, 
pare să fie unul general, cu un obiectiv generic de responsabilizare socială a minorului 
infractor. Concret, minorul va participa la un program de formare civică. Cine derulează 
însă acest program şi cine face supravegherea generală a cazului ? Codul ne spune că, în 
cadrul acestui mecanism, serviciului de probaţiune îi revine sarcina de a coordona 
organizarea, asigurarea participării şi supravegherea minorului. Prin urmare, alte instituţii 
sau organizaţii vor fi implicate în implementarea programului de formare civică, sub 
coordonarea serviciului de probaţiune căruia îi este rezervat, iar în cazul minorilor rolul 
de manager al cazului. Apare din nou ideea externalizării serviciilor corelată managemen- 
tului de caz analizat mai sus, în cadrul unor obligaţii aplicabile persoanelor majore aflate 
în supravegherea serviciilor de probaţiune. 

Supravegherea. După cum am menţionat deja, măsura este inspirată din Legea 
organică spaniolă nr. 5/2000 privind răspunderea penală a minorilor, la fel ca următoarele 
două măsuri. Dar felul în care a fost preluată în legislaţia noastră nu este tocmai cea mai 
fericită formulă. Legea spaniolă instituie o măsură educativă denumită libertate supra- 
vegheată care presupune o supraveghere specială a minorului care poate fi însoţită de 
obligaţii şi care are un conţinut pe care legiuitorul nostru l-a separat în două măsuri 
educative : supravegherea şi asistarea zilnică. Instituirea unei denumiri ca „supraveghere” 
pentru o măsură educativă produce de confuzii cel puţin la nivel terminologic, atâta 
vreme cât tot supraveghere se numeşte activitatea generală de verificare, control şi 
asistare a oricărei persoane aflate în custodia serviciului de probaţiune. 

Conţinutul măsurii educative în noul Cod penal este următorul : Măsura educativă a 
supravegherii constă în controlarea şi îndrumarea minorului în cadrul programului său 
zilnic, pe o durată cuprinsă între două şi şase luni, sub coordonarea serviciului de 
probaţiune, pentru a asigura participarea la cursuri şcolare sau de formare profesională 
şi prevenirea desfăşurării unor activităţi sau intrarea în legătură cu anumite persoane 
care ar putea afecta procesul de îndreptare a acestuia. 

Din nou, textul nu spune foarte multe. Înţelegem că este vorba despre o atenţie 
sporită care trebuie acordată zi de zi unui minor sancţionat cu o astfel de măsură, care 
eventual să aibă (prestabilit un program zilnic, cu un obiectiv general educational sau 
formativ care să-l împiedice să desfăşoare activităţi infractionale. Serviciul de probaţiune 


1. Măsura este detaliată în Decretul nr. 2004-31 din 5 ianuarie 2004 privind aplicarea art. 15-1 
din Ordonanţa de Guvern nr. 45-174 din 2 februarie 1945 referitor la măsura educativă a 
stagiului de formare civică. 

are rolul de coordonator, dar textul nu menţionează deloc cine ar putea fi însărcinat cu 
supravegherea efectivă. 

Consemnarea la sfârşit de săptămână. „Măsura educativă a consemnării la sfârşit de 
săptămână constă în obligaţia minorului de a nu părăsi locuinţa în zilele de sâmbătă şi 
duminică, pe o durată cuprinsă între 4 şi 12 săptămâni, în afară de cazul în care, în 
această perioadă, are obligaţia de a participa la anumite programe ori de a desfăşura 
anumite activităţi impuse de instanţă” (art. 119, alin. 1 din noul Cod penal). Măsura este 
o preluare destul de fidelă a textului din legea spaniolă amintită, cu o diferenţă impor- 
tanta: sfârşitul de săptămână înseamnă în legea spaniolă inclusiv seara zilei de vineri, in 
timp ce, în textul nostru, măsura începe, în mod regretabil, de sâmbăta. Minorul trebuie 
să rămână în casă în weekend, cu excepţia situaţiilor când are obligaţia de a participa la 
anumite programe sau activităţi impuse de instanţă tocmai în acest interval. Dilema pe 
care o ridică textul este următoarea : care ar fi baza legală în care instanţa ar impune 
minorului participarea la un program, câtă vreme aceasta nu este o obligaţie enumerată 
la art. 121 din noul Cod penal printre obligaţiile pe care le poate ataşa instanţa unei 
măsuri educative? Probabil că textul ar trebui înţeles ca stabilind el însuşi aceasta 
posibilitate de a dispune participarea minorului la un program. Serviciului de probaţiune 
îi revine din nou rolul de coordonator al supravegherii generale a cazului, fără vreo 
menţiune asupra responsabilitatii directe a supravegherii în sine. 

Asistarea zilnică. Prin conţinut şi aşezare, asistarea zilnică este cea mai severă dintre 
măsurile educative neprivative de libertate. Conţinutul este asemănător celeilalte jumătăţi 
a textului din legea spaniolă. Textul în codul nostru sună astfel: „1. Măsura educativă 
a asistării zilnice constă în obligaţia minorului de a respecta un program stabilit de 
serviciul de probaţiune, care conţine orarul şi condiţiile de desfăşurare a activităţilor, 
precum şi interdicțiile impuse minorului. 2. Măsura educativă a asistării zilnice se ia pe 
o durată cuprinsă între 3 şi 6 luni, iar supravegherea se face sub coordonarea serviciului 
de probaţiune”. 

Câteva aspecte sunt diferite faţă de restul măsurilor educative neprivative de libertate. 
Mai întâi, implicarea serviciului de probaţiune este de data aceasta directă, prin întoc- 
mirea unui program zilnic pentru minorul asistat, program care trebuie să cuprindă 
activităţile acestuia pe ore; de exemplu, activităţi necesare realizării scopului măsurii 
educative, cum ar fi participarea la acţiuni social-educative menite să faciliteze integrarea 
socială a minorului (Hotca, 2009, p. 133) şi trebuie să detalieze condiţiile clare de 
derulare a activităţilor minorului, dar şi interdicțiile impuse acestuia de instanţă (Care 
interdicții ? Cele care pot rezulta din obligaţiile enumerate la art. 121 din noul Cod penal 
sau altele ?). Dar supravegherea efectivă este din nou în sarcina altcuiva decât serviciul 
de probaţiune, care are doar responsabilitatea coordonării acestei supravegheri. 

Pe durata executării măsurilor educative neprivative de libertate, oricare dintre ele, 
instanţa poate impune minorului executarea uneia dintre următoarele obligații : 


a) să urmeze un curs de pregătire şcolară sau formare profesională ; 

b) să nu depăşească, fără acordul serviciului de probaţiune, limita teritorială stabilită 
de instanţă ; 

c) să nu se afle în anumite locuri sau la anumite manifestări sportive, culturale ori la 
alte adunări publice stabilite de instanţă ; 

d) să nu se apropie şi să nu comunice cu victima Sau cu membrii de familie ai acesteia, 
cu participanţii la săvârşirea infracțiunii ori cu alte persoane stabilite de instanță ; 

e) să se prezinte la serviciul de probaţiune la datele fixate de acesta ; 
f) să se supună măsurilor de control, tratament sau îngrijire medicală. 


În privinţa conţinutului, obligaţiile nu sunt diferite de cele impuse persoanelor majore 
aflate în supravegherea serviciului de probaţiune. Am subliniat deja lipsa enumerării : 
programele de (re)integrare socială. Durata de executare a obligaţiilor se întinde pe 
durata măsurii, adică una relativ scurtă, deci orice intervenţie în cazul minorilor trebuie 
să fie imediată şi intensă. 

Mecanismul supravegherii (în sens general) nu este reglementat foarte precis ; există 
doar elemente de anticipare a acestuia : serviciul de probaţiune coordonează ansamblul 
procesului de supraveghere (este cel care trebuie să sesizeze instanţa în caz de intervenire 
a motivelor de modificare sau încetare a obligaţiilor ori în caz de nerespectare de către 
minor a condiţiilor de executare a măsurii, respectiv a obligaţiilor) şi supraveghează 
executarea obligaţiilor impuse minorului. Pentru delimitarea intervenţiei serviciului de 
probaţiune în raport cu alte persoane sau instituţii implicate în procesul de supraveghere, 
textul Codului nu spune nimic. Până aici, noua noastră legislaţie nu este tocmai conformă 
cu regula 24 a Recomandării (2008) 11 privind regulile europene în domeniul infractorilor 
minori, subiect al sancţiunilor sau măsurilor penale, care prevede necesitatea ca legislaţia 
naţională să prevadă în mod obligatoriu pentru măsurile şi sancţiunile aplicabile minorilor 
câteva aspecte : 


a) definiţia şi modalitatea de aplicare a tuturor sancţiunilor şi măsurilor aplicabile 
minorilor ; 

b) orice condiţie sau obligaţie care apare ca o consecinţă a impunerii unei astfel de 
sancţiuni sau măsuri (...); 

d) care autorităţi sunt responsabile pentru impunerea, modificarea şi implementarea măsurilor 
sau a sancţiunilor, precum şi obligaţiile şi responsabilitatile acestor autorităţi (...). 


În condiţiile lacunelor semnalate, legislaţiei de executare şi celei speciale în domeniu 
îi revine dificila sarcină de a clarifica intenţiile legiuitorului noului Cod penal cu privire 
la măsurile educative neprivative de libertate. 

Modificarea sau încetarea obligaţiilor pe durata executării măsurilor educative 
neprivative de libertate urmează regulile mecanismului stabilit în cazul persoanelor 
majore. În cazul minorilor, posibilitatea modificării conţinutului acestora este cu atât 
mai important cu cât evoluţia minorului, prin specificul său, este într-o dinamică 
permanentă. Revizuirea măsurilor educative pe durata supravegherii se regăseşte şi în 
alte sisteme; de exemplu, în Franţa, judecătorul poate modifica oricând obligaţiile 
minorului fie din oficiu, fie la sesizarea părinţilor sau a tutorelui, a persoanei sau a 
serviciului căruia i-a fost încredinţat minorul, a minorului însuşi sau a procurorului 
(Bouloc, 1998, p. 345). 

Prelungirea sau înlocuirea măsurilor educative neprivative de libertate. În cazul 
măsurilor educative, lipseşte instituţia revocării ca atare, deoarece legiuitorul a renunţat 
la pedepse, deci nu ar putea impune o pedeapsă minorului în caz de nerespectare a 
măsurii sau obligaţiilor. Corespunzător revocării, a fost reglementată, pentru prima dată 
în noul Cod penal, instituţia prelungirii măsurii educative, respectiv cea a înlocuirii 
acesteia cu una mai severă. Mai exact, pentru situaţia în care minorul nu respectă cu 
rea-credinţă condiţiile de executare a măsurii educative sau a obligaţiilor impuse, instanţa 
are la îndemână un sistem gradual de sanctionare, după cum urmează: 


PROBATIUNEA ÎN NOUL COD PENAL. ASPECTE LEGISLATIVE 241 


a) instanţa poate să prelungească durata măsurii educative, fără să depăşească însă 
maximul prevăzut de lege pentru măsura respectivă ; 

b) instanţa poate să înlocuiască măsura educativă neprivativă de libertate cu una mai 
severă (de exemplu, stagiul de formare civică poate fi înlocuit cu supravegherea sau 
cu asistarea zilnică) ; 

c) instanţa poate să înlocuiască măsura educativă neprivativă de libertate cu internarea 
într-un centru educativ (cea mai puţin severă dintre măsurile educative privative de 
libertate), dar numai în condiţiile în care măsura în cauză este cea mai severă şi pe 
durată maximă. Aşadar, pentru această ipoteză, având în vedere că operează un 
transfer din starea de libertate în starea de privare de libertate a minorului, şi aceasta 
trebuie să fie soluţia ultimă, instanţa este ţinută de alternativa celorlalte soluţii mai 
puţin grave pe care le are la îndemână : prelungirea duratei de executare şi trecerea 
într-o măsură educativă neprivativă de libertate mai severă. 


Soluţiile de urmat sunt aceleaşi şi în ipoteza în care minorul săvârşeşte o nouă 
infracţiune pe durata executării sau este judecat pentru o infracţiune comisă înainte de 
începerea executării măsurii educative neprivative de libertate. 

Trebuie subliniat ca aspect pozitiv preocuparea legiuitorului faţă de menţinerea 
minorului în stare de libertate, cu corelativul intensificării intervențiilor asupra laturii 
educative şi reintegrative a acestuia. Studiile şi cercetările în domeniu! au demonstrat în 
repetate rânduri legătura dintre intervenţiile de tip educaţional -formativ şi reducerea 
ratei de recidivă în rândul minorilor infractori. 

Dincolo de ipotezele fiecărei măsuri educative neprivative de libertate, în conformitate 
cu noul Cod penal, în supravegherea serviciului de probaţiune mai poate intra un minor 
în următoarele situaţii : 


1. Ipoteza aplicabilă minorului care nu a împlinit vârsta de 18 ani: minorul a fost 
sancţionat cu o măsură educativă privativă de libertate (internarea într-un centru 
educativ sau într-un centru de detenţie) ; pe durata internării a făcut dovada unor 
progrese în vederea reintegrării sale sociale ; a executat cel puţin jumătate din durata 
internării. Instanţa poate dispune înlocuirea internării cu măsura educativă a asistării 
zilnice. Durata asistării zilnice în această ipoteză este egală cu durata internării care 
a rămas neexecutată, dar nu mai mult de şase luni. Pe durata asistării zilnice, instanţa 
impune minorului (în mod obligatoriu, după cum arată formularea din cod) respec- 
tarea uneia sau mai multora dintre obligaţiile prevăzute la art. 121 din noul Cod 
penal. În afara prevederilor speciale aplicabile acestei ipoteze, mecanismul de punere 
în executare a măsurii asistării zilnice urmează regulile obişnuite atât pentru serviciul 
de probaţiune, cât şi pentru minor. 

2. Ipoteza aplicabilă minorului care a împlinit vârsta de 18 ani: minorul a fost sancţionat 
cu o măsură educativă privativă de libertate (internarea într-un centru educativ sau într-un 
centru de detenţie) ; pe durata internării a făcut dovada unor progrese în vederea 
reintegrării sale sociale, a executat cel puţin jumătate din durata internării. Instanţa 
poate dispune liberarea din centrul educativ sau din centrul de detenţie. Este introdusă 
aici o instituţie similară liberării condiţionate simple a majorilor, dar aplicabilă 
minorilor. Stranietatea acestei instituţii ţine însă de faptul că, deşi nu există o formă 


1. Pentru o trecere în revistă a acestor studii şi cercetări şi a rezultatelor acestora, vezi Hayword, 
Stephenson, Blyth în Burnett, Roberts, 2004, pp. 88-106. 

de supraveghere generală instituită minorului după liberare, instanţa trebuie să-i impună 
acestuia executarea cel puţin un dintre obligaţiile prevăzute la art. 121 din noul Cod 
penal. Avem o situaţie în care, aplicând regula supravegherii obligaţiilor în cazul 
minorilor, serviciul de probaţiune este responsabil de coordonarea supravegherii 
executării obligaţiilor impuse, fără să existe în fapt o supraveghere generală. Durata 
de executare a obligaţiilor este şi în acest caz egală cu partea rămasă neexecutată din 
durata internării. 


Să luăm un exemplu concret. Un minor în vârstă de 16 ani este sancționat de instanţă cu 
internarea într-un centru educativ pentru o perioadă de trei ani. După un an şi şase luni, 
îndeplineşte condiţiile cerute de lege şi instanța dispune înlocuirea internării cu măsura 
asistării zilnice şi respectarea obligaţiilor de a urma un curs de pregătire şcolară sau 
formare profesională, respectiv obligația de a nu se apropia de victima infracțiunii. Minorul 
are acum vârsta de 17 ani şi şase luni şi ar mai avea de executat un an şi şase luni din 
sancţiunea dispusă inițial. Cum limita maximală a asistării zilnice este de şase luni, 
rezultă că aceasta este durata supravegherii acestuia. Ca mecanism, după cum spu- 
neam, serviciul de probaţiune supraveghează minorul în vederea respectării măsurii 
asistării zilnice şi în vederea executării obligaţiilor stabilite de instanţă. 

Pe aceeaşi ipoteză de lucru, să presupunem că trece mai mult timp (doi ani) până când 
minorul face dovada unor progrese reale, care să convingă instanţa că poate să renunţe 
la starea de privare de libertate a acestuia. Minorul a împlinit deja 18 ani, motiv pentru 
care instanţa are doar opţiunea liberării acestuia din centrul educativ. Alături de liberare, 
instanța impune executarea aceloraşi obligaţii amintite mai sus. Avem în acest moment 
un rest rămas neexecutat de un an şi nu avem o supraveghere generală din partea 
serviciului de probaţiune, ci doar supravegherea executării celor două obligaţii pentru o 
perioadă de un an (durata rămasă neexecutată din internare). 

Exemplul ne permite lansarea a două întrebări. Prima dintre acestea ar fi: cum se 
justifică diferenţa de tratament şi de ce această diferenţă între cele două ipoteze (înlo- 
cuirea măsurii şi liberarea minorului) creează practic o situație mai uşoară minorului care 
a împlinit vârsta de 18 ani? La o primă vedere, ar trebui să fie invers, din moment ce, 
pentru acesta din urmă, termenul de executare a obligaţiilor poate fi mai mare, cum este 
în cazul exemplului analizat. Dar dacă facem o comparaţie cu conținutul asistenţei 
zilnice pe care trebuie să o execute în plus acelaşi minor, dar care nu a împlinit 18 ani, 
un mai mare grad de severitate este evident în această ultimă ipoteză. 

A doua întrebare este cum ar trebui să procedeze serviciul de probaţiune în suprave- 
gherea limitată a celor două obligaţii pe care trebuie să le respecte minorul devenit 
major? Evident, pentru a stabili tipul cursului pe care să-l urmeze persoana, este nevoie 
de evaluare; pentru supraveghere specifică e nevoie de pârghii care să fie puse la 
îndemâna consilierului de probaţiune. Dar legiuitorul le omite; fără supraveghere gene- 
rală, lipsesc mijloacele şi instrumentele specifice acesteia. Probabil, este prea devreme 
să imaginăm răspunsuri; să aşteptăm prevederile legislaţiei speciale, care poate va 
reuşi să clarifice aceste aspecte. 


Aspecte particulare ale muncii neremunerate în folosul comunității. După cum am 
anunţat în secţiunile anterioare, munca neremunerată în folosul comunităţii are, în 
viziunea noului Cod penal, valenţe diferite. Ne referim la instituţia muncii neremunerate 
în folosul comunităţii, dispusă în sarcina unei persoane care a săvârşit o infracţiune şi a 
cărei executare intră în supravegherea serviciului de probaţiune. Este vorba despre 
următoarele variante concepute de noul Cod penal: 


a) munca neremunerată în folosul comunităţii dispusă ca modalitate de executare a 
pedepsei amenzii penale ; 

b) munca neremunerată în folosul comunităţii dispusă ca obligaţie ataşată unei sancţiuni 
neprivative de libertate, pe care instanţa are facultatea, respectiv obligaţia de a o 
dispune, după cum urmează : 

- facultativă pentru instanţă! în cazul amânării aplicării pedepsei ; 
- obligatorie pentru instanţă în toate cazurile de suspendare a executării pedepsei 
sub supraveghere. 


Atenţia pe care o acordă noul cod muncii neremunerate în folosul comunităţii este 
binevenită, mai ales că este pentru prima dată în legislaţia noastră când este reglementată 
expres această obligaţie pentru persoanele majore. La nivel european, această activitate 
este tratată în prezent cu un interes special, probabil datorită noilor tendinţe de încurajare 
a laturii restaurative a justiţiei. Dar trebuie remarcat faptul că în tot mai multe state 
europene munca neremunerată în folosul comunităţii este concepută ca sancţiune în sine. 
Dacă în 1986 munca neremunerată în folosul comunităţii era o sancţiune în sine doar în 
Marea Britanie, succesiv, a fost introdusă ca atare în Olanda (1989), în Belgia (2002), în 
Spania (2003) ; în toate aceste state, s-a dovedit a fi una dintre pedepsele „de succes” 
(Mclvor, Beyens, Blay, Boone, 2010, pp. 83, 95). Dar noul nostru Cod penal nu prevede 
această ipoteză?. Această lipsă este regretabilă, deoarece se pare că această pedeapsă a 
demonstrat o eficienţă considerabilă în ansamblul sancţiunilor penale. În Belgia, de 
exemplu, dacă în anul 2003 (imediat după momentul în care a fost introdusă ca pedeapsă 
în sine), numărul de persoane cărora le-a fost impusă această pedeapsă era de 4 597, în 
2008, acesta a ajuns la 10 131 (Beyes, 2010, p. 10). 


Câteva cuvinte despre reglementările din noua noastră legislaţie, având în vedere cele 
două ipoteze: 

a) Munca neremunerată în folosul comunității dispusă ca modalitate de executare a 
pedepsei cu amendă penală (art. 64 din noul Cod penal). Mecanismul este următorul : 
o persoană este condamnată pentru săvârşirea unei infracţiuni la pedeapsa amenzii, dar, 
din motive neimputabile, nu poate să execute această pedeapsă. Ca să confere efecte 
hotărârii judecătoreşti, sanctiunii, instanţa are la dispoziţie două variante : dacă persoana 
îşi dă consimţământul, înlocuieşte obligaţia de plată a amenzii cu obligaţia de a presta o 
muncă neremunerată în folosul comunităţii. Dacă persoana nu este de acord cu munca, 
atunci instanţa înlocuieşte amenda cu închisoarea. Noul Cod penal stabileşte un algoritm 
de convertire a amenzii în zile de muncă neremunerată în folosul comunităţii, urmând ca 
legea de executare să stabilească ce semnificaţie are o zi de muncă neremunerată în 
folosul comunităţii (a nu se înţelege că este vorba despre o zi întreagă, adică 24 de ore, 
sau o zi de lucru, şi anume 8 ore). Până la executarea integrală a pedepsei, infractorul 
poate oricând să plătească restul de amendă şi să înceteze executarea pedepsei în această 
formulă. 

Această convertire a amenzii în muncă neremunerată în folosul comunităţii în cazul 
neexecutării celei dintâi este preluat din legislaţia italiană, unde este reglementată în mod 
similar în art. 105 din Legea nr. 689/1981. 


1. Obligatia este facultativă doar pentru instanţă, în sensul că aceasta poate opta sau nu pentru 
impunerea acestei obligaţii sau nu, după cum consideră. Din perspectiva persoanei supra- 
vegheate, odată dispusă această obligaţie, este obligatorie de executat în toate cazurile. 

2. Vechiul proiect de Cod penal, adoptat prin Legea nr. 301/2004, mai întâi suspendat, apoi 
abandonat, reglementa munca neremunerată în folosul comunităţii ca pedeapsă principală. 

În caz de neexecutare a amenzii în această modalitate, instanţa are posibilitatea de a 
dispune înlocuirea zilelor de amendă rămase neexecutate în zile de închisoare. 

Sarcina serviciului de probaţiune în ansamblul acestui mecanism este, conform noului 
Cod penal, să coordoneze executarea acesteia de către persoana condamnată. Ce înseamnă 
în acest context coordonarea executării este destul de greu de înţeles. Codul nu ne dă nici 
un alt indiciu ; nu ştim dacă există şi o supraveghere generală, dacă există un management 
de caz, cu alte cuvinte, dacă serviciul de probaţiune are la îndemână mijloacele specifice 
supravegherii (evaluare, motivare, monitorizare etc.). Este interesant in acest sens 
rezultatul unui experiment realizat în Germania, unde există şi această posibilitate de a 
executa amenda prin muncă neremunerată în folosul comunităţii. Rezultatele experi- 
mentului au demonstrat că rata de executare a pedepsei în această modalitate a fost mult 
mai mare în acele provincii în care responsabilii cu supravegherea executării au fost 
consilieri de probaţiune care „utilizau un management de caz proactiv, efectuând vizite 
sistematice la domiciliul persoanelor şi încercând să-i motiveze prin contactul personal 
cu aceştia” (Dunkel, 2006a, p. 134), faţă de provinciile în care responsabile cu suprave- 
gherea executării erau alte instituţii. 

b) Munca neremunerată în folosul comunității dispusă ca obligaţie ataşată unei 
sancțiuni neprivative de libertate (art. 85, alin. 2, lit. b din noul Cod penal şi art. 93, 
alin. 3 din noul Cod penal). Mecanismul general de executare, respectiv de supraveghere 
a executării acestei obligaţii este cel aplicabil oricăreia dintre obligaţiile pe care instanţa 
le poate impune persoanei faţă de care a dispus amânarea aplicării pedepsei ori suspen- 
darea executării sub supraveghere. Diferenţa faţă de ipoteza anterioară de lucru constă în 
faptul că, de data aceasta, ştim cu siguranţă că obligaţia este o parte a ansamblului 
supravegherii ; prin urmare, consilierul de probaţiune are la îndemână toate mijloacele 
necesare pentru a asista eficient persoana în îndeplinirea obligaţiei. 

Ca durată a muncii neremunerate în folosul comunităţii, legiuitorul optează mai întâi 
pentru un interval între 30-60 de zile în cazul amânării, apoi pentru 60-120 de zile în 
cazul suspendării (stabilite concret de instanţă) şi lasă în sarcina legii echivalarea unui 
zile in ore de lucru. În caz de neexecutare a obligaţiei cu rea-credinţă, după regula 
obişnuită, se sesizează instanţa care poate să revoce amânarea sau suspendarea şi să 
dispună executarea pedepsei cu închisoarea. 

Merită subliniat încă un aspect comun ipotezelor analizate mai sus şi care se referă la 
conceptul de muncă neremunerată în folosul comunităţii: consimţământul persoanei 
pentru prestarea muncii neremunerate în folosul comunităţii, ca şi condiţie esenţială a 
impunerii executării acestei activităţi în sarcina unei persoane. În legislaţia noastră 
actuală, în cazul libertăţii supravegheate a minorului (singurul loc în care se face trimitere 
la o astfel de activitate) căruia, conform art. 103, alin. 3, lit. c din noul Cod penal, 
instanţa îi poate impune executarea unei activităţi neremunerate în folosul comunităţii, 
acordul persoanei cu privire la prestarea unei astfel de activităţi nu este cerut în nici un 
moment, deci munca prestată echivalează cu o muncă forţată (Streteanu, 1999, p. 104), 
nejustificată de o dispoziţie a legii care nu respectă principiul proportionalitatii şi devine 
unul dintre cele mai evidente cazuri de nerespectare a Convenţiei Europene a Drepturilor 
Omului. Aşadar noul Cod penal soluţionează această reminiscență nefericită din legea 
noastră şi se încadrează în regulile europene ce recomandă la unison solicitarea acordului 
persoanei pentru prestarea unei munci neremunerate în folosul comunităţii, indiferent ce 
haină juridică ar îmbrăca această activitate. 

10.4. În loc de concluzii 


Avem noi instituţii. Vor fi corect înţelese ? 
Avem noi mecanisme. Vom şti să le aplicăm? 
Avem noi atribuţii. Suntem pregătiţi pentru ele? 
Avem noi roluri. Are cine să le exercite ? 
Avem un nou Cod penal. Ce facem cu el ? 


Întrebări recapitulative 


1. Care este perspectiva noului Cod penal asupra rolului serviciului de probaţiune, 
respectiv al consilierului de probaţiune? 

2. Prezentati trei aspecte pozitive noi în reglementarea suspendării executării pedepsei 
sub supraveghere în noul Cod penal fata de reglementarea din Codul penal actual. 

3. Care sunt aspectele pozitive şi cele negative ale reglementării liberării condiţionate 

în noul Cod penal fata de Codul penal actual? 

Care este semnificaţia regimului sanctionator gradual al minorilor în noul Cod penal? 

Cui ar trebui să-i fie încredinţată supravegherea directă a minorilor care au de 

executat o măsură educativă conform noului Cod penal? 

6. Care sunt valenţele muncii neremunerate în folosul comunităţii potrivit noului Cod 
penal? 


Cl AS 

Sintagma „modele de practică” ar putea să inducă cititorul în eroare, sugerând că 
acestea sunt tipare sau şabloane ce trebuie puse în practică pentru obţinerea succesului. 
Departe de noi această interpretare. Dimpotrivă, în acest capitol dorim să prezentăm 
critic câteva dintre cele mai cunoscute sisteme de practică sau paradigme ce structurează 
sau orientează practica corecțională in lume. 

Potrivit lui Ward şi Maruna (2007), o paradigmă sau o bună teorie a reabilitării 
cuprinde trei nivele sau trei componente : 

a) un set de principii şi prezumtii care ghidează practicianul în practica sa; 

b) prezumtiile etiologice, care explică dezvoltarea comportamentului infracţional şi 
identifică funcţiile acestuia ; 

c) implicaţiile practice ale primelor două componente. 

Ca şi în cazul lui Thompson (1995), modelul este alcătuit dintr-un set de relaţii 
interdependente. Cunoscând logica modelului de practică, practicianul poate ordona, 
descrie şi înţelege evenimentele (Howe, apud Madoc-Jones, 2008). Cu alte cuvinte, un 
model coerent de practică ar trebui să răspundă la cel putin două întrebări: care sunt 
teoriile/metodele eficiente şi cum sunt acestea aplicate în practică. 

În cele ce urmează, vom încerca să prezentăm trei dintre cele mai cunoscute modele 
de practică în acest început de mileniu, şi anume : 

- modelul risc-nevoi-responsivitate (RNR) ; 
- paradigma desistării ; 
— modelul vieţii bune (Good Lives Model). 


11.1. Modelul risc-nevoi-responsivitate 


11.1.1. Delimitari conceptuale 


Principiile riscului, nevoilor criminogene si responsivitatii au format baza teoretica a 
noii filosofii corectionale, numită şi What Works sau modelul risc-nevoi-responsivitate 
(RNR) (Andrews, Bonta, 2003). Pe scurt, principiul riscului evidenţiază necesitatea ca 
între nivelul riscului de recidivă şi intensitatea/frecventa programelor de intervenţie să 

existe o corespondenţă directă. Principiul nevoilor criminogene se referă la necesitatea 
ca programele de intervenţie să ţintească acele nevoi asociate cu recidiva (de exemplu, 
atitudini proinfractionale, lipsa autocontrolului, prieteni cu preocupări infractionale, 
consum de substanţe interzise etc.). Principiul responsivitatii accentuează o altă condiţie 
a programelor eficiente, şi anume ca stilul de desfăşurare a programelor de intervenţie 
să fie corespunzătoare stilului de învăţare specific participanţilor (în speţă, infractorilor). 
Numeroase studii sau metaanalize au susţinut că includerea acestor principii în cadrele 
generale ale programelor de intervenţie corecțională ar putea duce la scăderea recidivei 
cu 26-30% (Andrews et al., 1990; Cleland er al., 1996; Dowden, Andrews, 19993, 
1999b, 2000). Chiar daca, ulterior, aceste procente s-au dovedit mult prea ambitioase 
(vezi, de exemplu, Raynor, McGuire, 2006), punerea in practica a acestor principii in 
servicii de probatiune precum cele din SUA sau Marea Britanie (Offender Management 
Model) a dus la o eficacitate crescută a acestora. 

Aceleaşi studii amintite mai sus au pus în evidenţă că teoriile cognitiv-comporta- 
mentaliste răspund cel mai bine la exigenţele principiului responsivitatii. Cognitiv- 
-comportamentalismul apare în psihologie în anii '70, ca urmare a integrării terapiilor 
comportamentale cu cele cognitive, dezvoltate începând cu secolul XX. La baza terapiilor 
cognitiv-comportamentale se află principiul conform căruia între cognitie şi compor- 
tament este o strânsă legătură, comportamentul uman fiind influenţat de gânduri (Sudak, 
2006). Practic, psihoterapia cognitiv-comportamentală îi sprijină pe subiecţi să îşi 
reconfigureze comportamentul prin modificarea modului de a gândi. 

La baza teoriei comportamentale stau teoriile învăţării, conceptele de bază ale acesteia 
fiind cele de întărire socială şi control comportamental. 

Cognitia (sau convingerea/credinta/gandul), conştientă şi/sau inconştientă, este cel 
mai important determinant al răspunsurilor afectiv-emotionale/subiective, cognitive, 
comportamentale şi al unor răspunsuri psihofiziologice/biologice, toate interrelationate. 
Răspunsurile afectiv-emotionale/subiective sunt un efect al interacțiunilor celorlalte 
modificări : cognitive, comportamentale şi psihofiziologice/biologice. Manifestările 
psihopatologice sunt rezultatul cognitiilor disfunctionale şi/sau iraționale, care pot fi 
însă identificate şi schimbate (David, 2006, pp. 69 passim). 

Elementul de bază al terapiei cognitiv-comportamentale este reprezentat de modelul 
ABC, iniţiat de Ellis (1962) şi dezvoltat apoi de Beck (1976). Ellis a fost preocupat de 
studiul afectului, de efectul credințelor iraționale asupra răspunsurilor emoţionale la 
evenimente, propunând în acest sens modelul ABC, unde A (activating event) este 
elementul declanşator, B (beliefs) e reprezentat de gândurile/convingerile generate de 
acest eveniment, iar C (emotional consequences) reprezintă consecinţele acestora pe plan 
emoţional. De exemplu, eşecul în promovarea unui examen (elementul declanşator) poate 
determina apariţia unei convingeri („sunt incapabil să promovez acest examen”, „sunt un 
ratat”), consecinţa fiind instalarea unei stări de depresie. În acest sens, Ellis consideră că 
cea mai eficientă modalitate de a susţine pe cineva să îşi îmbunătăţească situaţia este 
reprezentată de schimbarea gândurilor iraționale (Jarvis, Russell, 2002, p. 37). 

Abordările lui Ellis au fost continuate şi aprofundate de Beck. Acesta a fost preocupat 
de raportul care se stabileşte între gândurile negative şi depresie, identificând trei tipuri 
de gânduri negative corelative depresiei, prezentate ca o triadă şi aflate in interconexiune. 
Aceste gânduri sunt reprezentate de o percepţie negativă a sinelui („Nu sunt suficient de 
bun”), o perspectivă negativă asupra viitorului („Nu se poate întâmpla decât ceva rău”) 
şi a lumii înconjurătoare („Trăiesc într-un loc îngrozitor”). Mai mult, Beck avea să 

observe faptul că persoanele deprimate sunt centrate pe aspectele negative ale situaţiilor 
în care sunt implicate, în dauna valorizării celor pozitive, care sunt chiar ignorate 
(Jarvis, Russell, 2002, p. 38). 

Consecințele acestor gânduri negative se materializează in: adoptarea unor abordări 
de tipul „totul sau nimic” ; predispoziția de a trage concluzii negative în ciuda unor 
evidențe pozitive ; atenţia selectivă, centrată doar pe elementele negative ; minimizarea 
aspectelor pozitive şi maximizarea celor negative în evaluarea unei situaţii ; etichetarea 
(tendinţa de a evalua negativ lucrurile într-o manieră generală) (Weiner, Craighead, 
2010, p. 871). 

Beck evidenţiază şi o serie de distorsionări cognitive sau erori la nivelul gândirii logice, 
printre care: interferentele arbitrare (subiectul trage o concluzie fără a avea suficiente 
dovezi în sprijinul acesteia), abstragerea selectivă (focalizarea asupra unor aspecte ale 
situaţiei, cu ignorarea altora mai importante, relevante), suprageneralizarea (extinderea 
unei concluzii formulate în urma examinării unei situaţii particulare la un număr mare de 
evenimente), personalizarea (raportarea evenimentelor externe la propria persoană, fără 
o bază logică), catastrofizarea (concentrarea asupra celui mai rău final al unei situaţii şi 
supraestimarea ca aceasta să se producă în realitate) etc. (Holdevici, 2005, p. 67). 

Fundamentarea terapiei cognitiv-comportamentale se realizează pe baza următoarelor 
teme centrale : gândurile influenţează sentimentele şi comportamentul, iar în condiţiile 
în care problemele emoţionale au la bază o serie de gânduri negative, conştientizarea 
acestora şi schimbarea lor se reflectă şi asupra stării de sănătate psihică a persoanei. 

Terapia cognitiv-comportamentală încurajează clientul să-şi recunoască şi să-şi accepte 
sentimentele, conştientizând gândurile negative şi convingerile generate de acestea (Curwen, 
Palmer, Ruddell, 2000, p. 11). 

Persoana care reuşeşte să-şi conştientizeze limitele, să-şi modifice perceptiile defor- 
mate, să-şi reproiecteze procesele de decizie şi control, să-şi schimbe modelele negative 
de gândire va fi mai optimistă, mai realistă, va avea o imagine de sine mai bună, va 
dezvolta relaţii sociale optime şi va fi mai eficientă în activitatea desfăşurată (Săucan, 
Liiceanu, Micle, 2010, p. 260). 


11.1.2. Integrarea abordărilor cognitiv-comportamentale 
în procesul de reabilitare a infractorilor 


Cognitiv-comportamentalismul îşi face apariţia în reabilitarea infractorilor odată cu 
impunerea abordării de tip what works în domeniul corectional. 

Începând cu anii '70, ceea ce era cunoscut drept idealul reabilitării cunoaşte un 
declin. La originea acestuia se află atât o schimbare a politicilor penale în sensul 
înăspririi pedepselor, ca urmare a politicilor asociate curentului populist punitivness şi a 
creşterii rolului funcţiei de descurajare a acestora, precum şi un anume scepticism 
instalat în cadrul mediilor corectionale cu privire la posibilitatea reabilitării infractorilor. 

Există o serie de lucrări remarcabile dedicate creşterii accentului pus pe funcţia de 
descurajare a pedepselor (Garland, 2001; Hutton, 2005; Pratt, 2000), motivată în 
principal de dorinţa politicienilor de a crea un sentiment de siguranţă al publicului. 

Referitor la neîncrederea practicienilor din domeniul corectional cu privire la finali- 
tatea reintegrării sociale a persoanelor aflate în conflict cu legea penală şi apariţia 
curentului nofhing works, se impun însă o serie de precizări suplimentare. 

Astfel, în anul 1966, un comitet special al guvernatorului statului New York pe 
probleme legate de infractionalitate avea să decidă că programele derulate în penitenciare 
tare a acestora. Doi ani mai târziu, o serie de cercetări întreprinse de Lipton, Martinson 
şi Wilks întăresc această concluzie (Glaser, 1995). 

Un prim articol care a sumarizat rezultatele acestor studii a fost articolul lui Robert 
Martinson What Works ? Questions and Answers About Prison Reform. Acesta conclu- 
ziona ca, exceptând câteva situaţii izolate, eforturile depuse în vederea reabilitării 
infractorilor nu au un efect apreciabil asupra ratei recidivei (Martinson, 1974). În aceste 
condiţii, dacă eforturile în vederea reabilitării infractorilor nu aveau rezultate (nothing 
works), consecinţa oarecum firească a fost aceea de a plasa pe un plan secund demersurile 
de reabilitare a infractorilor şi de a întări rolul punitiv al pedepsei. 

Ceea ce avea să urmeze a fost o concentrate asupra rolului de incapacitare şi 
descurajare a pedepsei, materializat în practică prin investiţii din ce în ce mai mari în 
sistemul penitenciar, totul subsumat ideii că ceea ce dă rezultate (în termeni de creştere 
a gradului de securitate comunitară şi reducere a infractionalitatii) este privarea de 
libertate a infractorilor (prisons works) (Hay, Bottoms, Sparks, 1996). 

Cu toate acestea, nothing works nu avea să reprezinte o abandonare a idealului 
reabilitării, întrucât, aşa cum avea să se sublinieze in literatura de specialitate, nothing 
works a avut un impact mai degrabă la nivelul managementului penitenciarelor şi 
probatiunii decât la nivelul practicienilor, care, în ciuda criticilor, şi-au continuat 
activitatea, fiind pe mai departe concentrați pe reabilitarea infractorilor (Mair, 2006). 

După un moment de criză, dezvoltarea probatiunii are loc în două direcţii ; prima se 
focalizează pe regândirea metodelor şi a tehnicilor de lucru folosite pentru schimbarea 
comportamentului infractorului, iar cea de-a doua are în vedere focalizarea pe problemele 
contextuale ale persoanelor care comit infracţiuni (Vanstone, 2000). 

În aceste condiţii avea să apară ceea ce specialiştii numesc „lucrul centrat pe sarcină” 
(task-centered casework). În cadrul acestui demers se urmăreşte atingerea unor obiective 
într-o perioadă limitată de timp, prin concentrarea eforturilor practicianului şi infrac- 
torului asupra unor obiective agreate în prealabil (Rooney, 2009). Aceştia îşi focalizează 
cu prioritate demersurile pe rezolvarea cu prioritate a unor probleme punctuale, cum ar 
fi banii sau locul de muncă, iar rezultatele au fost încurajatoare mai ales în cazul celor 
care nu au comis infracţiuni grave, dar care se confruntau cu o multitudine de probleme. 

În ciuda acestor avantaje, metoda prezintă o serie de limitări. Aceasta este utilă atâta 
vreme cât conduce la rezolvarea problemei cu care clientul se confruntă, însă la fel de 
bine se poate întâmpla ca într-o situaţie de criză acesta să facă din nou apel la infracţiune 
pentru a-şi acoperi nevoile cu care se confruntă. 

Tocmai această „verigă slabă” a metodei lucrului centrat pe sarcină avea să reprezinte 
punctul de plecare a unei noi abordări teoretice şi practice, în probaţiune fiind cunoscută 
sub denumirea generică de „ce funcţionează/ce are rezultate” (what works). 

Modelul what works apare la sfârşitul secolului XX şi este bazat pe abordarea 
cognitiv-comportamentală. 

Noua paradigmă este fundamentată pe o serie de cercetări conduse de psihologul 
canadian Robert Ross. În cadrul cercetării, s-a urmărit evaluarea programelor dovedite a 
fi eficiente în lucrul cu infractorii, dar şi a literaturii de specialitate, fiind realizată o 
metaanaliză. Concluzia a fost reprezentată de faptul că programele de reintegrare socială 
care s-au dovedit de succes în procesul de reabilitare sunt cele care au avut (şi) o 

componentă focalizată asupra modului în care procesele cognitive afectează compor- 
tamentul infracţional. Practic, ceea ce avea să susţină Ross era faptul că, de multe ori, la 
baza comportamentului infracţional se aflau anumite deficienţe în cadrul procesului 
cognitiv (Kendall, 2008). 

Această concluzie avea să fie sprijinită de o serie de cercetări precum cea derulată de 
Yochelson şi Samenow (1976, 1977, 1986), care aveau să evidentieze o serie de patternuri 
cognitive care facilitau trecerea la actul infracţional. Aceştia ofereau exemple de asemenea 
patternuri, cum ar fi: „sunt o victimă” ; „sunt mai deştept decât poliţiştii” ; „nu am făcut 
altceva decât să împrumut o maşină” ; „nu contează ce fac, oricum nimeni nu mă va 
angaja” ; „nimeni nu va fi prejudiciat, deoarece compania de asigurări va acoperi 
prejudiciul” etc. În aceste condiţii, avea să se înregistreze o schimbare a paradigmei în 
explicarea etiologiei comportamentului infracţional. Factorilor sociali, culturali, biologici 
şi chiar genetici aveau să li se alăture procesele cognitive în explicarea comportamentului 
deviant. 

Concluzia care s-a desprins a fost aceea că un progres pe calea reabilitării infractorilor 
poate fi înregistrat în condiţiile în care aceştia conştientizează impactul pe care îl are 
modul lor de a gândi în perspectiva corectării distorsiunilor cognitive. 

O serie de specialişti canadieni (Don Andrews, James Bonta, Paul Gendreau şi Frank 
Porporino) dezvoltă o serie de programe cognitiv-comportamentale în penitenciare, 
eficiente în reducerea riscului de recidivă (Mair, 2006). 

Rezultatele programelor aveau să fie diseminate în cadrul unor cărţi sau seminarii 
internaţionale, conferind un nou impuls idealului de reabilitare al infractorilor. 

Modelul what works are următoarele caracteristici : 


este orientat spre factorii cognitivi care contribuie la comportamentul criminal ; 
este organizat spre a fi particularizat pe nevoile şi caracteristicile infractorului ; 
este orientat spre capacităţile ce ar facilita reabilitarea infractorului ; 

pune accentul nu atât pe supravegherea infractorului, cât pe schimbările în privinţa 
motivatiei persoanei (Byrne, Petersilia, Lurigio, 1992). 


Pey 


What works avea să fie preluat curând şi în alte ţări, iar în Europa cele mai importante 
progrese în aplicarea noii viziuni aveau să fie realizate în serviciile de probaţiune şi 
penitenciarele din Marea Britanie. Progresele aveau să fie facilitate şi de o preocupare la 
nivelul factorilor de decizie din domeniul justiţiei penale pentru fundamentarea practicii 
pe noua paradigmă. Mai mult, Comitetul de Miniştri ai Consiliului Europei, în cadrul 
Recomandării 22 (2000) referitoare la îmbunătăţirea aplicării regulilor europene în 
materia sancţiunilor şi măsurilor comunitare, făcea referire la necesitatea extinderii 
abordărilor de tip cognitiv-comportamental în lucrul cu persoanele aflate în conflict cu 
legea penală. 

Cuvântul-cheie care defineşte noua abordare este acela de program de lucru cu 
infractorii, o abordare structurată în vederea sprijinirii acestora pentru dobândirea unor 
abilităţi şi cunoştinţe, cu finalitatea reducerii riscului de recidivă. 

Cele mai multe programe sunt programe de grup (dar nu întotdeauna) care îşi propun 
să sprijine infractorii în vederea îmbunătăţirii capacităţii de rezolvare a problemelor, a 
abilităţilor rezolutive, combinând în acest sens o paletă largă de oportunităţi de învăţare 
într-o manieră structurată (Raynor, 2007). 

În baza acestei abordări, aveau să fie elaborate, aplicate, evaluate şi acreditate o serie 
de programe, cum ar fi Think First, One to one, Aggression replacement training, Drink 

Impaired Dirving etc. De asemenea, evaluările eficacitatii acestora aveau să demonstreze 
faptul că intensitatea programelor trebuie să fie în concordanţă cu nivelul de risc al 
infractorului. Pentru reducerea recidivei, programele trebuie focalizate pe acele probleme 
care îl predispun cel mai mult pe infractor la reluarea comportamentului infracţional. 
Metodele care stau la baza programelor trebuie să fie adaptate stilurilor de învăţare ale 
infractorilor ; cele mai efective programe sunt cele multimodale (care se adresează unei 
varietăţi de probleme), orientate pe abilităţi şi care utilizează metode cognitiv-com- 
portamentale. Nu în ultimul rând, succesul programelor este strâns legat de pregătirea şi 
abilităţile personalului care le livrează (Merrington, Stanley, 2007). 

Pe de altă parte, s-a demonstrat că cele mai reuşite programe în cadrul abordării what 
works sunt cele care reuşesc să realizeze o combinaţie între acordarea unei atentii 
oportunităţilor sociale corelată şi cea acordată factorilor cognitivi, cum ar fi atitudinea 
şi motivaţia. În acest fel se reuşeşte realizarea unei echilibrări a factorilor cognitivi şi sociali, 
rezultatul fiind reprezentat de o rată mai mare de succes a intervenţiei (Raynor, 2003). 

Totuşi, acest model a fost la rândul său criticat: abordarea nu ia în considerare 
aspectele legate de gen şi diversitate (Margaret, Kelly, 2008), ignoră problemele sociale 
ale infractionalitatii şi este aplicată înainte de o temeinică dovedire a eficienţei sale 
(Raynor, 2003) ; mai mult, se doreşte ca modelul să fie un panaceu la problemele legate 
de reintegrarea socială a infractorilor, fiind preluat la nivel global (Worrall, 2008). 


11.2. Paradigma desistării 


În mod tradiţional, începând cu secolul al XIX-lea, preocuparea criminologilor a fost 
aceea de a oferi un răspuns cu privire la cauzele care determină anumite persoane să se 
implice în comiterea unor infracţiuni. 

Toate aceste preocupări au fost subsumate criminologiei etiologice, cercetările relie- 
fând în decursul timpului existenţa unei multitudini de factori implicaţi în adoptarea unui 
comportament infracţional, începând cu factori fiziologici, genetici, sociali şi chiar factori 
legaţi de climă şi poziţionare geografică. Începând cu a doua jumătate a secolului XX, 
apar însă o serie de cercetări în domeniul criminologiei care nu mai sunt centrate pe 
cauzele fenomenului infracţional, ci pe identificarea acelor factori care stau la baza 
abandonării acestuia. 

Aceste preocupări au avut la origine cercetări şi observaţii asupra dinamicii feno- 
menului infracţional care au reliefat faptul că, prin raportare la vârsta infractorilor, se 
remarcă o scădere a numărului acestora corelativă cu înaintarea în vârstă. 

În acest context, se manifestă în câmpul cercetărilor fenomenului infracţional para- 
digma desistării, aceasta fiind definită drept procesul prin care infractorii abandonează 
comportamentul infracțional cu sau fără intervenția instituţiilor din sistemul de justiţie 
penală (Weaver, McNeill, 2007). 

Termenul desistare îl regăsim şi în Codul penal, în cadrul art. 22, care prevede faptul 
că este apărat de pedeapsă făptuitorul care s-a desistat ori a împiedicat înainte de 
descoperirea faptei producerea rezultatului. În acest caz însă, termenul desemnează 
renunţarea voluntară la hotărârea de a comite o infracţiune şi întreruperea, încetarea de 
către făptuitor a executării infracţiunii, care constituie elementul material al acesteia 
(Bulai, Bulai, 2007). 

Teoriile formulate în ultimele decenii care stau la baza explicării procesului desistării 
au fost grupate în trei categorii : teorii individuale, structurale şi interactioniste (Weaver, 
McNeill, 2007). 

Teoriile individuale au fost formulate la inceputurile studierii fenomenului desistarii, 
aceasta fiind explicată ca o consecinţă a procesului inerent al maturizării. Criminologul 
David Matza (1964) introduce ideea restructurării comportamentului deviant (matura- 
tional reform), în sensul abandonării acestuia, ca urmare a maturizării delincventilor 
juvenili. Ulterior, abandonarea carierei infractionale pe măsura înaintării în vârstă a 
infractorilor a fost explicată prin prisma îmbătrânirii acestora, asociată cu o anumită 
incapacitate de a se mai implica în activităţi infractionale (Gottfredson, Hirschi, 1990). 
Ceea ce este comun acestor teorii individuale este faptul că stabilesc o legătură între 
fenomenele maturizării/îmbătrânirii şi schimbările la nivel fizic, mintal şi biologic ce le 
însoțesc, renunţarea la comportamentul infracţional apărând ca un fapt normal, care se 
produce indiferent de contextul social, temporal sau economic (Weaver, McNeill, 2007). 

Spre deosebire de teoriile individuale, teoriile structurale îmbogăţesc explicarea 
procesului de desistare prin faptul că îl asociază cu o serie de circumstanţe exterioare 
individului, care sunt de natură să inhibe comportamentul infracţional. O serie de 
cercetări au reliefat importanţa unor factori precum existenţa unei relaţii stabile, a unui 
loc de muncă ori a unei integrări comunitare în ceea ce priveşte luarea şi menţinerea unei 
decizii de abandonare a carierei infractionale. 

Referitor la importanţa familiei în procesul desistării, unele studii (Farrington, West, 
1990) aveau să arate faptul că rate mai mari ale infractionalitatii se regăsesc printre 
persoanele necăsătorite, în comparaţie cu cele căsătorite. Cât priveşte mecanismele prin 
care mariajul contribuie la stoparea carierei criminale, unele cercetări ulterioare (Sampson, 
Laub, Wimer, 2006) au detaliat factorii care stau la originea desistării în cazul persoanelor 
căsătorite : schimbarea obisnuintelor, a grupurilor frecventate, instalarea unor rutine ale 
traiului cotidian, o supraveghere şi o monitorizare (cel puţin indirectă) din partea 
membrilor familiei etc. 

O parte dintre mecanismele observate în cadrul familiei ca fiind de natură să susţină 
procesul de desistare au fost identificate şi în privinţa influenţei existenţei unui loc de 
muncă (Sampson, Laub, 2003). Astfel, necesitatea unei organizări a timpului care să 
permită păstrarea locului de muncă contribuie la revizuirea obisnuintelor cotidiene, 
având consecinţa abandonării carierei infractionale. 

Un alt factor de natură să aibă impact asupra procesului desistării îl constituie grupul 
de prieteni (peer associations). Impactul grupului de prieteni asupra debutului carierei 
infractionale a fost subliniat de cercetările derulate în anii '60 de criminologul Travis 
Hirschi (1969). Însă, în condiţiile în care, ca urmare a maturizării, acest grup frecventat 
în adolescenţă este abandonat, influenţa membrilor acestuia facilitând trecerea la actul 
infracţional, se constată inevitabil o încetare a comiterii de infracţiuni. 

În plus, existenţa unei familii face ca timpul petrecut în cadrul grupului de prieteni să 
se limiteze drastic (Warr, 2006). Un alt factor care contribuie la reducerea contactelor cu 
grupul de prieteni şi, implicit, facilitează desistarea îl reprezintă munca. Pe lângă 
reorganizarea timpului, la care am făcut referire, implicarea constantă într-o activitate 
lucrativă contribuie la abandonarea grupului de prieteni frecventat anterior şi petrecerea 
timpului în compania colegilor de muncă, care se pot constitui ca exemple de viaţă 
prosocială (Wright, Cullen, 2004; Wadsworth, 2006). 

Cu toate acestea, unele cercetări (Graham, Bowling, 1995) au reliefat faptul că 
factorii menţionaţi anterior nu contribuie în mod necesar la desistarea infractorilor. 
Astfel, existenţa unei familii sau a unui loc de muncă în sine nu se constituie în factori 
inhibitori ai unei conduite infractionale. Ceea ce este important este ca aceştia să fie 
percepuți de către infractori ca fiind importanţi şi, în consecinţă, investiti cu o anumită 
valoare, implicarea într-o carieră infractionala ulterioară fiind de natură să producă o 
pierdere importantă prin raportare la aceşti factori (o posibilă separare de partener, 
pierderea unui loc de muncă, dezamăgirea produsă unor prieteni etc.). 

Ultima categorie de teorii, cele interactioniste, combină elemente din cele două teorii 
menţionate anterior. Studiile subsumate acestora se centrează pe relatările infractorilor 
cu privire la schimbările produse în cadrul procesului de desistare, subliniind schimbările 
subiective intervenite pe planul identităţii individuale, reflectate în schimbarea motivatiei, 
existenţa unei mai mari preocupări pentru ceilalţi şi o mai mare atenţie acordată viitorului 
(Weaver, McNeill, 2007). 

Din această perspectivă, relevant este studiul lui Shaad Maruna (2001) centrat asupra 
relatărilor unor foşti infractori, dar şi ale unora care încă mai erau implicaţi în activităţi 
infractionale. Maruna avea să observe că, în cazul persoanelor care persistau în compor- 
tamentul infracţional, relatările lor erau marcate de un scenariu al condamnării, făcând 
referire la faptul că nu au nimic de pierdut prin implicarea în infracţiuni, urmărind în 
permanenţă obţinerea unor câştiguri şi satisfacerea plăcerilor. 

Prin contrast, relatările celor care abandonaseră cariera infracţională puteau fi sub- 
sumate unui scenariu al salvării, făcând în mod evident o distincţie între comportamentul 
anterior şi cel actual, considerându-se persoane bune, identificându-şi o serie de atribute 
pozitive şi considerând că stilul de viaţă prosocial este cel care îi caracterizează de fapt. 

Tot Maruna a fost cel care a oferit un model mai comprehensiv al fenomenului 
desistării, pornind de la studiile efectuate de Edwin Lemert pentru explicarea cauzelor 
care stau la baza comportamentului deviant. Acesta din urmă considera că la originea 
acestui comportament se disting două procese: devianta primară şi cea secundară. 
Devianta primară este asociată cu infracțiunile care sunt comise la început de către 
individ, care nu implică o modificare a structurii sale de personalitate, astfel încât acesta 
nu se percepe ca fiind un infractor. Spre deosebire de aceasta, devianta secundară 
presupune o internalizare a identităţii de infractor (Lemert, 1967). 

Pornind de la această distincţie, Maruna introduce termenii de desistare primară şi 
desistare secundară. Desistarea primară presupune doar o renunțare la comiterea unor 
infracţiuni, spre deosebire de desistarea secundară, care este asociată cu o restructurare 
a personalităţii infractorului, acesta apărând ca o persoană schimbată (Maruna, Immarigeon, 
Le Bel, 2004). Cu alte cuvinte, desistarea primară constă într-o simplă abţinere a persoanei 
de a se mai implica în acte infractionale, pe când, în cazul desistării primare, schimbările 
intervenite în privinţa personalităţii sunt mult mai profunde, individul nemaipercepându-se 
şi nemaifiind perceput ca un infractor. Această ultimă formă de desistare se constituie în 
idealul care trebuie urmărit de serviciile de probaţiune în procesul de reabilitare a 
infractorilor. 

În condiţiile în care la baza desistării stau o serie de factori care au fost identificaţi 
în decursul timpului, o serie de preocupări s-au centrat şi asupra modului în care acesta 
poate fi sprijinit, în practica serviciilor corectionale, dar nu numai, procesul desistării. 

Desistarea trebuie să fie un proces care să fie promovat şi integrat în practica acestor 
servicii. În acest sens, intervenţiile trebuie să fie orientate în vederea susţinerii procesului 

de desistare, să respecte şi să faciliteze autoreflexivitatea infractorilor şi să se bazeze pe 
relaţii legitime şi de respect. De asemenea, trebuie să se axeze pe capitalul social al 
persoanei (reţele şi oportunităţi), dar şi pe capitalul uman (motivații şi capacităţi), fiind 
necesar să fie explorate punctele tari şi să fie luate în considerare nevoile şi riscurile 
(Durnescu, Lewis, McNeill, Raynor, Vanstone, 2009; McNeill, 2006). 

Astfel, un studiu desfasurat in 1999 (Rex, 1999), centrat pe sprijinirea procesului de 
desistare (assisted desistance) pe un număr de 60 de infractori aflaţi în probaţiune a 
arătat faptul că infractorii care au identificat o schimbare de comportament pe durata 
probatiunii au justificat această schimbare prin prisma implicării personale şi profesionale 
a consilierului de probaţiune, concretizată printr-o atitudine caracterizată de corectitudine 
şi încurajare în relaţie cu persoana condamnată, atitudine care pare să fi contribuit la 
apariţia unui sentiment de loialitate şi încredere. Mai mult, infractorii au interpretat 
sfaturile consilierului de probaţiune ca fiind o dovadă a preocupării pentru o evoluţie 
bună pe viitor, contribuind la creşterea motivatiei. 

Dincolo de rolul consilierului de probaţiune, un rol determinant în desistare îl poate 
avea şi tipul de sancţiune aplicat infractorului. Aşa cum s-a şi demonstrat (Farrall, 
2002), aplicarea unor sancţiuni neprivative de libertate poate avea şi un impact indirect, 
prin faptul că permite realizarea unor schimbări în ceea ce priveşte grupul de prieteni, 
locuinţa sau locul de muncă într-un mod natural, susţinând procesul de desistare. Spre 
deosebire de o pedeapsă privativă de libertate, probatiunea are meritul major de a lăsa 
drumurile deschise în privinţa producerii unei schimbări comportamentale. 


11.3. Modelul vieţii bune (Good Lives Model — GLM) 


Modelul vieţii bune s-a dezvoltat ca alternativă la modelul RNR, care are în acest 
moment o poziţie hegemonică în domeniul corectional. Principalele critici pe care 
autorii GLM le aduc modelului RNR sunt legate de : abordarea infractorilor ca „purtători 
de risc”, neglijarea relaţiei terapeutice, subestimarea autoîncrederii $i motivatiei indivi- 
duale etc. (Ward, Maruna, 2007 ; Ward, 2010). Drept urmare, GLM porneşte de la alte 
prezumţii specifice psihologiei pozitive şi nu mai abordează infractorul prin prisma 
factorilor de risc, ci prin perspectiva punctelor tari. Aspiratiile şi interesele infractorului 
sunt puternic ancorate în intervenţia corecțională. 

Principala prezumție teoretică de la care porneşte întregul eşafodaj al modelului 
GLM este aceea că noi, oamenii, suntem în căutarea unor idealuri comune, pe care Ward 
(2010) le numeşte idealuri umane de bază (primary human goods). Aceste idealuri 
primare pot fi împărţite în 10 mari categorii : 


1. Viaţa. Idealurile de viaţă încorporează tot ceea ce este important pentru a trăi 
sănătos, cum ar fi hrana, apa, corpul sănătos etc. 

2. Cunoaşterea. GLM porneşte de la ideea că oamenii sunt în mod natural înclinați să 
fie curioşi şi doresc să înţeleagă cât mai multe despre ei, despre ceilalţi şi despre 
mediu. 

3. Excelenţa în joc şi muncă. Acest ideal primar se referă la dorinţa oamenilor de a 
atinge performanţa în activităţi de petrecere a timpului liber şi muncă. 

4. Autonomia. Este dorinţa oamenilor de a-şi formula scopuri şi de a desfăşura activităţi 
după propria voinţă, fără interferenţe din partea altora. 

5. Pacea interioară. Se referă la dorinţa oamenilor de a obţine acea stare emoţională 
caracterizată prin echilibru şi competenţă. 

6. Relationarea. Este acel ideal prin care toţi oamenii tind in mod natural să formeze 
legături emoţionale cu alţii. 

7. Comunitatea. Este nevoia oamenilor de a aparţine unui grup social şi de a se simţi 

conectaţi la un grup ce reflectă valorile, interesele şi preocupările comune. 

„ Spiritualitatea. Presupune nevoia de a avea un sens sau un scop în viaţă. 

9. Fericirea. Este acea stare spre care tind oamenii caracterizată prin mulţumire şi 
satisfacţie cu privire la propria viaţă. 

10. Creativitatea. Reprezintă dorinţa de inovaţie, de nou, de a face lucrurile altfel, de 
implicare în activităţi artistice sau care au o finalitate creativă (Ward, 2010, p. 48). 

Potrivit modelului GLM, aceste idealuri sunt comune oamenilor, însă ordinea şi 
prioritatea lor diferă de la un om la altul. Prin urmare, avem o serie largă de motivații 
care animă oamenii. O parte dintre acestea le presupun pe celelalte. De exemplu, 
fericirea presupune cel puţin satisfacerea idelurilor de viaţă. 

Ca urmare a diversităţii de percepții în stabilirea ordinii de prioritate între aceste 
idealuri, oamenii experimentează diferit anumite evenimente, obiecte sau activităţi. 
Felul în care se configurează aceste idealuri primare în fiecare caz în parte este legat de 
ceea ce Korsgaard (1996) numeşte identitate practică : „o descriere sub care te valorizezi 
tu însuţi şi iti găseşti utile propria viaţă şi propriile activităţi” (p. 101). De exemplu, 
cineva poate să aprecieze statutul de tată, soţ, cercetător, profesor etc., iar aceste 
identități practice vor pune o anumită presiune normativă asupra vieţii personale. Mai 
târziu, Purvis şi colaboratorii săi (2011) au atras atenţia asupra faptului că este important 
ca aceste idealuri să aibă coerenţă. Lipsa coerentei poate să ducă la frustrare şi la lipsa 
unei viziuni clare asupra vieţii proprii. 

Dacă toţi oamenii caută aceleaşi idealuri primare, atunci cum apare infracţiunea ? 
Potrivit modelului GLM, infracţiunea apare în principal ca urmare a utilizării mijloacelor 
deviante în procesul de obţinere a idealurilor primare. Această alegere eronată a mijloa- 
celor poate fi pusă şi pe seama unor probleme privind diverse niveluri ale funcţionării 
problemelor etc. 

Intervenţia practică în cazul aplicării modelului GLM a fost descrisă într-un articol 
recent de Purvis şi colaboratorii săi (2011). 

În prima etapă are loc culegerea de informaţii despre infractor şi circumstanţele sale. 
În contradicţie cu modelul RNR, modelul GLM abordează faza de evaluare mult mai 
holist, abordând infractorul cu tot ceea ce înseamnă el (puncte tari, experienţe anterioare, 
motivații, oportunităţi pentru succes etc.). Evaluarea are ca principal scop identificarea 
modului in care infractorul îşi conceptualizeză propria viaţă şi a prioritatilor în lista 
idealurilor primare. Aceste răspunsuri pot fi obţinute prin două căi: 


- prin întrebări detaliate despre angajamentele şi activităţile principale ale infractorului ; 
- prin identificarea scopurilor şi a valorilor care au stat la baza infracţiunii. 


În etapa a doua, consilierul de probaţiune transformă informaţiile în cunoaşterea 
reală a infractorului. Este etapa în care consilierul de probaţiune „înţelege angajamentele 
infractorului, priorităţile, dorinţele, motivațiile, provocările sau punctele tari ale acestuia” 
(Purvis et al., 2011, p. 15). Se ajunge astfel la o conceptualizare a motivelor infracţiunii, 

la explicarea factorilor personali sau de mediu care au contribuit la comiterea faptei şi la 
punctele tari, care sunt vitale în procesul de construcţie a unei vieţi prosociale. 

În faza a treia are loc clasificarea datelor astfel încât informaţiile să fie organizate 
dupa: punctele tari interne şi externe (capacităţi), punctele slabe (de exemplu, nevoile 
criminogene), mijloacele, legătura dintre comportament şi infracţiune şi ordinea de 
prioritate a idealurilor primare. 

În următoarea fază, consilierul de probaţiune împreună cu infractorul construiesc o 
hartă a intervenţiei. În această hartă sunt prevăzute punctele tari şi cele care trebuie 
consolidate, zonele care au nevoie de schimbare şi priorităţile intervenţiei. 

În faza a cincea are loc analiza modului în care infractorul şi-a construit planul de 
viaţă. De exemplu, dacă cineva îşi propune să devină consilier de probaţiune, trebuie să 
urmeze o serie de paşi : să absolve o facultate de asistenţă socială, de drept, de psihologie, 
de sociologie sau de pedagogie, să nu aibă antecedente penale, să urmeze un modul sau 
un master de probaţiune etc. În vederea analizei, modelul mai introduce o serie de 
concepte utile: capacitatea, mijloacele, scopul şi coerenţa. Toate aceste dimensiuni 
formează un sistem analitic de a privi planul de viaţă al infractorului, încercând să 
surprindă în primul rând idealul primar şi apoi idealurile secundare sau intermediare, 
adică mijloacele legitime care să-l orienteze pe infractor la realizarea acelui ideal. Se 
pune mare accent asupra posibilelor obstacole interne sau externe, a punctelor tari care 
pot constitui resurse semnificative în realizarea planului etc. 

În ultima fază, consilierul de probaţiune împreună cu infractorul elaborează un plan 
de management de caz şi de stabilire a obiectivelor. În acestă etapă se produce un plan 
detaliat şi individualizat ce cuprinde atât obiective pe termen scurt, cât şi pe termen lung. 
Ca şi planul vieţii, planul de management de caz şi harta intervenţiei se modifică 
periodic, reflectând progresul infractorului în procesul de construire a unei vieţi con- 
structive şi pline de sens. 

Faţă de modelul RNR, GLM reprezintă un real progres atât din punctul de vedere al 
abordării pozitive a infractorului, cât şi al eticii practicii corectionale. Prin recunoaşterea 
infractorului ca principal artizan al propriei vieţi, modelul GLM dovedeşte o puternică 
vocaţie spre o practică bazată pe drepturile omului (Ward, 2009). 

Fiind un model ce porneşte de la principiul că toţi oamenii sunt în căutarea propriei 
realizări şi autoactualizări, modelul GLM dovedeşte o origine puternică în dreptul la 
demnitate umană. Nefiind însă evaluat după toate canoanele evaluative moderne, este 
prematur să apreciem eficacitatea acestui model. 

Pentru o prezentare mai detaliată a modelului şi a instrumentelor de lucru, vezi Purvis 
et al. , 2011 şi vizitează periodic site-ul dedicat acestui model : www.goodlivesmodel.com. 


Întrebări recapitulative 


De ce sunt necesare modele de practică? 

Care sunt principalele asemănări şi deosebiri între modelele de practică? 

Care dintre abordări se află cel mai aproape de o practică bazată pe drepturile 
omului? 


COS) = 

Capitolul 12 


Activitatea consilierului de probaţiune 
la instanță 


Pană Octavian 


12.1. Introducere 


În actualul stadiu de dezvoltare a sistemului de probaţiune din România, consilierul de 
probaţiune nu este văzut prea des în sălile de judecată ale instanţelor. În ciuda acestui 
fapt, el desfăşoară o activitate complexă în raport cu instanţa de judecată, aducându-şi 
contribuţia în procesul de edificare a unei justitii moderne şi umanizate. 

Arhitectura sistemului justiţiei penale române este stabilită de Codul penal din 1968. 
Modificările succesive de după Revoluţia din 19809 au oferit oportunităţi pentru desfăşu- 
rarea şi dezvoltarea unor activităţi care să poată fi descrise ca aparţinând domeniului 
probatiunii. Fructificând aceste oportunităţi, probatiunea „s-a strecurat” în sistemul 
Justiţiei penale mai întâi timid, prin crearea unor centre experimentale, iar apoi temeinic, 
prin dezvoltarea unui sistem naţional înfiinţat în baza OG nr. 92/2000. Prin crearea 
centrelor experimentale, mai întâi la Arad, apoi la Cluj-Napoca, Găeşti, Focşani, Iasi, 
Piteşti, Târgovişte, Timişoara şi Bucureşti, s-a construit o bază solidă pentru crearea 
unui sistem naţional edificat în perioada 2001-2003. Prin adoptarea OG nr. 92/2000, 
modificată prin Legea nr. 129/2002, a fost stabilit cadrul de lucru şi au fost definite în 
mod limpede atribuţiile consilierilor de probaţiune, considerate la acea dată ca fiind 
deosebit de restrânse (Ciurea, 2001). În ciuda limitării atribuţiilor serviciilor de proba- 
tiune, la contextul Codului penal şi a Codului de procedură penală rămase nemodificate 
şi necompletate, recunoaşterea oficială a atribuţiilor serviciilor de probaţiune în cadrul 
sistemului de justiţie penală a avut o deosebită importanţă. Prin evoluţia pozitivă a 
sistemului de probaţiune, factorii de decizie — atât la nivel guvernamental, cât şi legislativ — 
au luat în considerare posibilitatea modificării şi completării codurilor penale şi de 
procedură precum şi a altor acte normative (dacă este să amintim numai Legea executării 
penale şi Legea privind protecţia copilului) prin introducerea unor atribuţii extinse 
serviciilor de probaţiune care au consfințit locul său în cadrul sistemului justiţiei penale 
româneşti, dar şi utilitatea şi importanţa acestuia. 

Momentul înfiinţării serviciilor de probaţiune a fost salutat ca un pas important în 
reformarea justiţiei penale prin sprijinul de care ar putea beneficia instanţele de judecată 
în vederea individualizării pedepselor, precum şi prin asistenţa şi supravegherea condam- 
natilor mentinuti în stare de libertate şi prin asistenţa deţinuţilor în unităţile penitenciare 
(Ciurea, 2001). 

După cum se poate observa, rolul serviciilor de probaţiune este legat în mod esenţial 
de colaborarea cu instanţele de judecată. În lipsa colaborării cu instanţa de judecată, 
serviciul de probaţiune nu poate avea decât un rol marginal şi minor în procesul de 
înfăptuire a justiţiei penale. Abia prin colaborarea dintre serviciul de probaţiune şi 
instanţa de judecată rolul consilierului de probaţiune capătă contur şi importanţă. De 
altfel, într-un document programatic publicat de responsabili din Direcţia de Probatiune 
a Ministerului Justiţiei, se afirma că prin crearea unui sistem de probaţiune se urmăreşte 
„Sprijinirea instanţelor de judecată în procesul de individualizare a pedepselor... precum 
şi creşterea gradului de siguranţă a populaţiei prin supravegherea în comunitate” 
(Durnescu et al., 2002, p. 11). 

De asemenea, rolul consilierului de probaţiune la instanţă este descris tot prin 
raportare la procesul de individualizare a pedepsei prin furnizarea unui raport de evaluare, 
care constituie „o analiză criminologică a persoanei individului şi a faptei sale, astfel 
încât riscul pentru public şi perspectivele de reintegrare socială să fie cât mai bine 
determinate” (Durnescu et al. , 2002). Aceste elemente determinante ce tin de colaborarea 
dintre serviciile de probaţiune şi instanţa de judecată au fost menținute până în prezent 
de către conducerea Direcţiei de Probatiune şi menţionate în toate documentele ce tin de 
dezvoltarea sistemului de probaţiune (strategii pe termen mediu, planuri de acţiune etc.), 
deşi, în timp, sarcinile şi atribuţiile consilierilor au devenit mai complexe şi tot mai 
extinse. Scopul colaborării cu instanţa de judecată a fost consacrat, fiind menţionat în 
mod expres în art. 1, alin. 2 din Legea nr. 123/2006 privind statutul personalului din 
serviciile de probaţiune : „Munca personalului din serviciile de probaţiune constituie un 
sprijin pentru judecători şi procurori, competenţa şi îndeplinirea corectă a sarcinilor ce 
revin acestei categorii de personal jucând un rol important în procesul individualizare a 
pedepsei, de executare a sancţiunilor neprivative de libertate, de asistare şi consiliere a 
victimelor infracţiunilor”. 

Pentru a fi înţeleasă mai bine şi pentru a simplifica expunerea, vom prezenta activitatea 
la instanţă a consilierului de probaţiune împărţită pe două coordonate principale, după 
fazele procesului penal : a) în faza de judecată, când consilierul poate fi citat şi chemat 
în instanţă la audierea minorilor sau a martorilor şi părților vătămate ori i se poate 
solicita să redacteze referate de evaluare ; şi b) în faza de executare a pedepselor, când 
instanţa de judecată poate încredința supravegherea executării măsurilor şi obligaţiilor 
impuse conform art. 865, alin. 1, 3 sau art. 103, alin. 3, lit. a-c Cod penal. De asemenea, 
responsabilitatile consilierului în relaţia cu instanţa de judecată decurg şi din anumite 
prevederi ale unor legi speciale cum ar fi Legea privind protecţia drepturilor copilului 
nr. 272/2004, Legea privind protecţia victimelor nr. 211/2004 sau Legea privind execu- 
tarea pedepselor nr. 275/2006. 

În prezentarea noastră vom avea în vedere mai mult aspecte legislative, procedurale 
şi rezultate obţinute în activitatea la instanţă, fără a insista prea mult asupra tehnicilor de 
lucru sau a modalitatilor concrete de intervenţie, fiindcă această prezentare nu are rolul 
unui ghid de bune practici, ci urmăreşte să identifice rolul în care sunt plasate serviciile 
de probaţiune în activitatea generală a instanţelor de judecată în prezent, dar şi în 
contextul modificărilor legislative ulterioare intrării în vigoare a noilor coduri penal şi de 
procedură penală. 

12.2. Activitatea consilierului la instanţă 
în faza de judecată 


Serviciul de probaţiune are un rol distinct în cadrul sistemului justiţiei penale, îndeplinind 
o serie de funcţii specializate. Ashworth (2007) consideră că acordarea/pronuntarea a 
unei sentinţe pentru o persoană care a comis infracţiuni este ,,fata” cea mai publică a 
procesului de înfăptuire a justiţiei penale. Prin activitatea sa, consilierul trebuie să asiste 
şi să acorde sprijin instanţei de judecată în vederea individualizării pedepsei, realizând 
evaluări obiective şi profesioniste ale persoanelor judecate. Pe lângă utilitatea acestor 
evaluări furnizate instanţelor de judecată, consilierul de probaţiune aduce o perspectivă 
diferită asupra înţelegerii comportamentului infracţional al persoanei supuse judecății, 
deoarece la baza activităţii sale stau o filosofie şi valori diferite. 

Valorile diferite ale consilierului şi judecătorului pot naşte potenţiale tensiuni, după 
cum afirmă Durnescu (2002), deoarece judecătorul se concentrează asupra ideii de 
legalitate, pedeapsă şi control, în timp ce consilierul de probaţiune observă persoana şi 
dincolo de fapta sa, tratând-o cu respect şi cu încredere în posibilitatea acesteia de a se 
schimba şi reintegra în comunitate. 

Consilierul de probaţiune îşi cristalizează munca în jurul următoarelor principii : 


— impartialitatea, deschiderea şi respectul faţă de toate persoanele supuse probatiunii ; 

- modificarea atitudinilor şi comportamentului infractorilor care cauzează prejudicii 
morale victimelor infracţiunilor ; 

- sprijinirea şi încurajarea permanentă a persoanelor supuse probatiunii de a se reintegra 
în societate şi de a-şi asuma responsabilitatea propriilor acţiuni ; 

- reconcilierea între infractori şi comunităţile de care aparţin, recunoscând atât obli- 
gatiile care le revin, cât şi necesitatea asigurării unui echilibru între nevoile siguranţei 
sociale şi nevoile speciale ale infractorului ; 

- nediscriminarea persoanelor supuse probatiunii (Durnescu et al., 2002). 


În art. 2 al HG nr. 1239 republicat se arată că principiile după care funcţionează 
serviciile de probaţiune sunt : 


— respectarea legilor şi a hotărârilor instanţelor de judecată ; 

— respectarea drepturilor omului şi a demnităţii umane şi evitarea discriminării pe orice 
temei ; 

- sprijinirea şi încurajarea permanentă a persoanelor supravegheate, asistate şi consiliate 
în vederea asumării responsabilitatii propriilor acţiuni, prin formarea unei atitudini 
corecte faţă de muncă, ordinea de drept şi regulile de convietuire socială. 


Insistăm asupra valorilor şi principiilor care guvernează întreaga activitate a serviciilor 
de probaţiune şi nu numai aceea la instanţa de judecată, deoarece, de foarte multe ori, 
consilierii de probaţiune trebuie să depăşească obstacole ce ţin de mediul diferit în care 
evoluează. Astfel, consilierii de probaţiune lucrează în parteneriat cu instanţele de jude- 
cată, în comunitate şi în penitenciar. În fiecare dintre aceste medii, valorile instituţionale 
sunt diferite, abordările sunt deosebite de cele ale serviciilor de probaţiune. Pentru a nu 
uita rostul şi rolul serviciilor de probaţiune, consilierii trebuie să se raporteze la valorile 
şi principiile care le guvernează activitatea şi îi individualizează în cadrul mozaicului 
instituţiilor cu care vin în contact zi de zi. 

De reținut 


Nu activităţile de probaţiune — fie că sunt desfăşurate la instanţa de judecată, în comu- 
nitate sau în penitenciar — sunt cele care întăresc identitatea serviciilor de probaţiune, ci 
valorile şi principiile ce guvernează domeniul probatiunii. Acestea nu sunt modificabile şi 
negociabile, ci dau stabilitate şi consistenţă activităţilor, care, l-a rândul lor, se pot 
schimba în funcţie de nevoile resimtite de societate în ansamblul său. 


N A 


În cazul activității desfăşurate de consilierii de probaţiune la instanța de judecată, 
aceştia nu trebuie să uite că rolul lor nu este să vină în întâmpinarea aşteptărilor instanţei 
de judecată, ci să-i furnizeze acesteia informaţii corecte şi obiective despre inculpat. S-a 
afirmat că rolul consilierului poate varia de la postura de „slujitor al instanţei” la acea 
de „profesionist independent” (Durnescu, 2002). Deşi depinde într-o oarecare măsură 
de instanţa de judecată, consilierul de probaţiune trebuie să-şi afirme individualitatea 
respectându-şi valorile instituţionale, evoluând într-un cadru de profesionalism şi efi- 
cienţă. Ceea ce produce într-o oarecare măsură anumite neînţelegeri şi intense dezbateri 
provine din însăşi modul în care sunt organizate serviciile de probaţiune, fiind sub- 
ordonate Direcţiei de Probatiune din Ministerul Justiţiei, dar fără personalitate juridică 
şi funcţionând din punct de vedere administrativ în circumscripţia tribunalelor judeţele. 
Neavând buget separat şi depinzând pentru resursele materiale de funcţionarea tribu- 
nalelor, mulţi ar putea să considere aceasta ca pe o subordonare a serviciilor conducerii 
tribunalelor, ceea ce este profund greşit. Lupta pentru resurse materiale în vederea 
desfăşurării în bune condiţii a activităţii curente a serviciilor de probaţiune, neinterventia 
adecvată a Direcţiei de Probatiune pentru a acorda sprijin serviciilor în acest sens a creat 
impresia că serviciile de probaţiune depind mai mult decât este cazul de instanţa de 
judecată. În drumul către crearea unei identități distincte în cadrul justiţiei penale, 
serviciile de probaţiune au depus eforturi considerabile pe de o parte pentru a veni în 
întâmpinarea solicitărilor instanţelor de judecată, iar pe de altă parte, pentru a-şi respecta 
principiile ce guvernează activitatea, amintite mai sus. Într-un studiu recent, Szabo 
(2009) descrie acest fenomen ca pe o transformare a serviciilor de probaţiune în „anexă 
a judiciarului”. 


Referindu-ne la situaţia identitară, probatiunea a fost initial asimilată sintagmei de reintegrare 
socială şi supraveghere, mai apoi (în anul 2004) sintagmei de protecția victimelor şi reinte- 
grarea socială a infractorilor, pentru ca într-un final (în anul 2006) să ajungă să fie denumită 
aproape ca peste tot în lume - probaţiune. Aceste schimbări succesive de titulaturi, dar nu 
numai, au avut drept consecinţă întipărirea cu greu în planul conştiinţei judiciarului a rolului 
şi locului exact pe care îl ocupă instituţia în cadrul sistemului de justiţie penală... Ori de câte 
ori personalul de probaţiune intră în contact cu diferite persoane sau instituţii, aceştia se 
prezintă ca fiind de la Serviciul de probaţiune de pe lângă un anumit tribunal, tapt care are 
drept primă consecinţă identificarea serviciilor mai degrabă cu instituţia judecătorească decât 
cu o instituţie de executare a pedepselor neprivative de libertate. O altă consecinţă a acestei 
subordonări este dezvoltarea în rândul consilierilor de probaţiune a unui sentiment de depen- 
dentd fata de instanţele de judecată (Szabo, 2009, pp. 36-37). 


Având în vedere cele spuse şi raportându-se la principii şi valori instituţionale, 
consilierii pot să-şi reamintească şi să-şi întărească identitatea profesională. Uneori acest 
lucru, afirmarea unei prea mari independente instituţionale, a mers în paralel cu lipsa 

resurselor materiale pentru desfăşurarea activităţilor curente în anumite servicii de 
probaţiune. Pentru păstrarea unui echilibru funcţional, consilierii de probaţiune au făcut 
o adevărată echilibristică între două autorităţi, centrale raportate la Direcţia de Probatiune 
şi locale, prezente prin conducerea tribunalelor judeţene. Vom reveni mai jos la aspectele 
de natură administrativă. 

Trebuie reamintit că, odată cu modificările legislative ce vor interveni prin intro- 
ducerea noilor coduri (penal şi de procedură penală), instituţia probatiunii va căpăta 
vizibilitate şi însemnătate mai mari. În acord cu importanţa sa, sistemul de probaţiune se 
va reorganiza prin crearea unei Direcţii Nationale de Probatiune cu personalitate juridică 
în cadrul Ministerului Justiţiei, având o independenţă financiară şi puteri sporite în noul 
context dat. Această intenţie a Ministerului Justiţiei a fost materializată în cadrul Legii 
privind organizarea şi funcţionarea sistemului de probaţiune. Legea se află în momentul 
de faţă în dezbatere publică, fiind parte esenţială a reformei justiţiei penale, completând, 
alături de noua Lege de executare a pedepselor, pachetul legislativ de implementare a 
noilor coduri (penal şi de procedură penală). 


12.2.1. Aspecte legislative 


Modalitatile de interacţiune dintre serviciile de probaţiune şi instanţa de judecată sunt 
prevăzute atât de legea specială, cum ar fi OG nr. 92/2000 privind organizarea şi 
funcţionarea serviciilor de reintegrare socială a infractorilor şi de supraveghere a 
executării sancţiunilor neprivative de libertate modificată prin Legea nr. 129/2002, cât şi 
de legea organică, Codul penal şi de procedură penală. Vom începe descrierea activităţii 
consilierului de probaţiune în faza de judecată prin prezentarea câtorva aspecte ce tin de 
colaborarea consilierului de probaţiune cu organele de urmărire penală, chiar dacă ne 
raportăm la o fază premergătoare celei de judecată. Aceste aspecte sunt importante 
pentru că asigură, după cum vom observa, o complementaritate şi o continuitate a 
intervenţiei consilierului de probaţiune în special în cauzele cu minori. Urmărirea penală 
marchează momentul în care poate fi solicitată intervenţia serviciilor de probaţiune fie 
pentru realizarea referatelor de evaluare pentru minori în baza art. 482 Cod procedură 
penală, fie pentru realizarea unor acte procedurale. Astfel, potrivit art. 481, alin. 1 Cod 
procedură penală, în cauzele în care un învinuit sau inculpat este minor şi nu a împlinit 
vârsta de 16 ani, organul de urmărire penală poate solicita prezenţa serviciului de 
probaţiune la ascultarea sau confruntarea minorului. De asemenea, în cadrul aceluiaşi 
articol, la alineatul următor, se stabileşte obligativitatea citării serviciului de probaţiune 
la efectuarea prezentării materialului de urmărire atunci când în cauză este un inculpat 
sau învinuit minor. 

La fel ca în faza premergătoare, în faza de judecată, serviciile de probaţiune pot 
interveni fie prin realizarea referatelor de evaluare, fie pentru îndeplinirea unor acte 
procedurale. În cazul solicitărilor de referate există două temeiuri legale, în baza 
dispoziţiilor legii organice (art. 482 Cod procedură penală) referitoare exclusiv la soli- 
citarea referatelor pentru minori, fie în baza legii speciale (art. 11 din OG nr. 92/2000) 
referitoare la solicitarea referatelor pentru minori şi adulţi, inculpati sau supravegheați. 

Activitatea la instanţă a consilierilor de probaţiune, în faza de judecată, va spori în 
complexitate odată cu intrarea în vigoare a noilor coduri (penal şi de procedură penală), 
precum şi a Legii privind organizarea şi funcţionarea sistemului de probaţiune, prevăzută 

pentru data 1 ianuarie 2012. Atribuţiile consilierilor vor spori, astfel încât, pe lângă 
atribuţia întocmirii referatelor de evaluare pentru minori sau a rapoartelor de evaluare 
pentru majori, serviciile de probaţiune vor trebui să furnizeze informaţii specializate 
instanţelor de judecată. Acestea se vor referi la informaţiile cuprinse în baza de date 
constituită la nivel naţional cu privire la instituţiile din comunitate abilitate să participe, 
sub coordonarea serviciului de probaţiune, la executarea pedepselor şi măsurilor nepriva- 
tive de libertate, incluzând aici şi lista instituţiilor din comunitate în cadrul cărora poate 
fi prestată muncă neremunerată în folosul comunităţii. O situaţie specială o constituie 
judecata minorului, unde consilierul de probaţiune va trebui să participe, dacă este citat, 
şi să ofere informaţii şi lămuriri suplimentare faţă de conţinutul referatului de evaluare. 
În acelaşi timp, consilierul poate formula cereri pentru solicitarea de informaţii suplimen- 
tare instituţiilor, organizaţiilor sau persoanelor fizice care deţin informaţii considerate 
necesare pentru clarificarea situaţiei minorului şi completarea evaluării sau poate prezenta 
instanţei de judecată propunerile privind măsurile care pot fi luate faţă de minor. 

Desi nu este prevăzută în mod expres în Codul penal, serviciul de probaţiune poate 
să-şi aducă contribuţia asistând instanţele de judecată în procesul de individualizare 
judiciară a pedepselor. La stabilirea şi aplicarea pedepselor, la art. 72, alin. 1, Codul 
penal prevede că trebuie avute în vedere următoarele aspecte : limitele de pedeapsă fixate 
de partea specială a Codului penal, de gradul de pericol social al faptei săvârşite, de persoana 
infractorului şi de împrejurările care atenuează sau agravează răspunderea penală. Prin 
referatul de evaluare, serviciul de probaţiune poate furniza informaţii obiective despre 
persoana inculpatului, comportamentul acestuia, precum şi perspectivele de reintegrare 
în societate, oferindu-i judecătorului o evaluare profesională a etiologiei comportamen- 
tului infracţional în cazul persoanei supuse judecății, precum şi a măsurilor ce trebuie 
avute în vedere pentru diminuarea riscului de a comite alte infracţiuni pe viitor. 

Actele procedurale sunt descrise de Codul de procedură penală şi pot fi împărţite în 
două categorii: cele referitoare la cauzele cu infractori minori şi cele referitoare la 
modalităţi speciale de ascultare. În cauzele cu minori, indiferent de vârsta acestora, în 
faza de judecată, potrivit art. 484 Cod procedură penală, serviciul de probaţiune este 
citat în mod obligatoriu. Prezenţa serviciului de probaţiune este considerată de către 
legiuitor drept o garanţie suplimentară acordată minorilor implicaţi într-o activitate 
procesuală. În privinţa celeilalte categorii de acte procesuale la care trebuie să participe 
serviciul de probaţiune, acestea sunt reglementate de art. 77! si 86? Cod procedură 
penală. Art. 77! Cod procedură penală prevede că, în cazul solicitării organului judiciar, 
a părții vătămate sau a părţii civile, la luarea declaraţiei poate participa un consilier de 
probaţiune care are obligaţia de a păstra secretul profesional cu privire la datele de care 
a luat cunoştinţă în timpul audierii. Aceeaşi posibilitate este stabilită de art. 86° Cod pro- 
cedură penală pentru martorul care urmează să fie audiat prin modalităţi speciale, fără 
a fi prezent în sala de judecată (prin mijloace tehnice de natură a-i proteja identitatea). 

În toate procedurile descrise mai sus, atât în faza de urmărire, cât şi în faza de 
judecată, prezenţa consilierului de probaţiune nu este obligatorie, lipsa acestuia neimpie- 
dicând cu nimic realizarea actelor procedurale. Totuşi, având în vedere importanţa dispo- 
ziţiilor legale amintite, într-un material sintetic pe acest subiect (Bucur et al., 2008) au 
fost propuse unele recomandări serviciilor de probaţiune pentru ca acestea să poată 
răspunde solicitărilor organelor judiciare : a) delegarea prin rotaţie a unui consilier de 
probaţiune, care să poată fi localizat inclusiv la domiciliul personal, pentru a răspunde 
solicitărilor persoanelor prevăzute de art. 77', art. 86 şi art. 481 Cod procedură penală ; 
b) punerea la dispoziţia organelor judiciare a datelor de contact ale şefului Serviciului de 

probaţiune, care să informeze consilierul asupra solicitărilor primite; c) stabilirea 
împreună cu organele judiciare a unui acord privind punerea la dispoziţia consilierului 
de probaţiune delegat a unui mijloc de transport pentru cazurile în care audierea 
persoanelor are loc în timpul nopţii sau la sfârşit de săptămână. 

Între responsabilitatile consilierilor de probaţiune la instanţa de judecată se numără 
anumite prevederi din cadrul Legii nr. 272/2004 privind protecţia şi promovarea drep- 
turilor copilului. În mod exclusiv, instanţa civilă poate solicita serviciilor de probaţiune 
întocmirea unui raport în cauzele al căror obiect îl reprezintă stabilirea, înlocuirea sau 
încetarea unei măsuri de protecţie specială faţă de minorul care a săvârşit o faptă penală, 
dar nu răspunde penal (art. 130, alin. 2 din Legea nr. 272/2004). Conţinutul acestui 
raport nu este reglementat de legea amintită, urmând a fi clarificate forma şi procedura 
de întocmire printr-un act normativ ce va completa legea existentă. Până la apariţia 
precizărilor respective, consilierii de probaţiune au întocmit aceste rapoarte adaptând 
conţinutul referatului de evaluare pentru minori. 


12.2.2. Referatul de evaluare 


Modalitatea cea mai vizibilă, importantă şi directă de colaborare între serviciul de 
probaţiune şi instanţele de judecată prevăzută de cadrul legal actual este referatul de 
evaluare. Ne vom referi mai întâi la referatele de evaluare solicitate în faza de urmărire 
penală, distingând între referatele pentru minori şi cele pentru adulţi, deoarece şi aceste 
referate pot ajunge în atenţia instanţelor de judecată, în cazul trimiterii persoanelor 
urmărite penal în judecată. Asupra modalităţii practice de realizare a referatelor vom 
insista atunci când vom prezenta referatul de evaluare solicitat de instanţa de judecată. 

În faza de cercetare penală, există o distincţie din punct de vedere juridic privind 
tratamentul procedural al minorilor în raport cu cel aplicat majorilor. Solicitarea de 
referate pentru minori este consacrată prin modificarea succesivă a art. 482 Cod 
procedură penală, ultima operată prin OG nr. 31/2008, organul de urmărire penală 
putând solicita referate pentru minorii care au calitatea de învinuiți sau inculpati, în timp 
ce pentru majori organul de urmărire penală poate solicita referate de evaluare, în cazul 
în care aceştia au calitatea de inculpati, numai în baza legii speciale, şi anume art. 11, lit. 
d din OG nr. 92/2000, modificat prin Legea nr. 129/2002. 

Un subiect sensibil cu privire la rostul referatului de evaluare se raportează la 
clarificarea naturii juridice a acestui document în faza de urmărire penală. Groza D. 
(2007) a prezentat în acest sens două ipoteze care pot fi luate în discuţie atunci când 
încercăm să găsim în cadrul legal actual natura juridică a referatului de evaluare: 1) 
referatul de evaluare este mijloc de probă „nelegal”, dar concludent; şi 2) referatul de 
evaluare este mijloc de probă legal. Prima ipoteză decurge din faptul că, pe de o parte, 
referatul de evaluare nu este menţionat în mod expres în cadrul art. 64, alin. 1 Cod 
procedură penală ca mijloc de probă, iar pe de altă parte, din aptitudinea referatului de 
a furniza informaţii concludente cu privire la persoana în cauză. Chiar în situaţia acestei 
limitări oferite de Codul de procedură penală, corelând legislaţia internaţională pe care 
statul român a ratificat-o cu legea specială şi legea fundamentală (Constituţia revizuită în 
2003), autoarea găseşte trei temeiuri juridice în cadrul Codului de procedură penală pe 
care organul de urmărire penală să-şi bazeze solicitarea de referate de evaluare şi care 
pot justifica utilizarea acestuia ca mijloc de probă: a) valorificarea probelor referitoare 
la persoană, deja cunoscute; b) aprecierea probelor de către organul judiciar ; c) 

asemănarea de conţinut dintre referatul de evaluare şi unele mijloace de probă. În cazul 
celei de-a doua ipoteze, referatul poate fi considerat mijloc de probă chiar în contextul 
enumerării restrictive a art. 64, alin. 1 din Codul de procedură penală. Conform 
dispoziţiilor cuprinse în Legea nr. 129/2002 cu privire la referatul de evaluare, se poate 
concluziona că acesta are toate trăsăturile unui înscris ca mijloc de probă. De aceea 
autoarea concluzionează că referatul de evaluare poate fi socotit mijloc de probă corelând 
dispoziţiile legale menţionate anterior cu cele din art. 89 Cod procedură penală, care 
statuează : „Înscrisurile pot servi ca mijloc de probă, dacă în conţinutul lor se arată fapte 
sau împrejurări de natură să contribuie la aflarea adevărului”. La finalul dezbaterii 
asupra naturii juridice a referatului de evaluare în faza de urmărire penală se desprinde 
ideea de a renunţa la caracterul orientativ şi consultativ al referatului de evaluare, 
propunându-se introducerea lor fie în cuprinsul art. 64, alin. 1 Cod de procedură penală, 
fie în alt text de lege distinct, ca mijloace de probă în proces, conferindu-le valoarea unor 
probe privind persoana inculpatului. Prin această propunere, Groza D. (2007) consideră 
că se suprimă orice incertitudine cu privire la natura juridică a referatului de evaluare şi 
vine să contribuie la întărirea rolului serviciilor de probaţiune în procedurile penale 
pregătitoare (faza de urmărire penală). 

Indiferent de situaţia naturii juridice a referatului de evaluare în faza de urmărire 
penală, se poate observa (în datele statistice prezentate la sfârşitul acestui capitol) că acesta 
a fost puţin solicitat de către procurori până în 2007, după care a urmat o suprasolicitare 
prin modificarea art. 482 Cod procedură penală şi introducerea pentru o scurtă perioadă 
de timp (martie 2007 — martie 2008) a obligativitatii întocmirii referatelor de evaluare in 
toate dosarele instrumentate în care apar minori învinuiți sau inculpati. Practic, activitatea 
serviciilor de reintegrare a fost blocată, iar celelalte atribuţii privind întocmirea referatelor 
pentru adulţi, supravegherea, asistenţa şi consilierea au trecut pe planul al doilea. Acest 
blocaj s-a repercutat în datele statistice care au indicat o creştere de la 7.650 de referate 
realizate de întregul sistem de probaţiune în anul 2006 la peste 25.000 în anul 2007. 
Pentru a se diminua efectele negative la nivelul activităţii generale a serviciilor de 
probaţiune ale acestei prevederi, Direcţia de Probatiune a făcut lobby şi a reuşit să obţină 
o modificare importantă a art. 482 Cod procedură penală. Modificarea operată prin OG 
nr. 31/2008 a dat o formă mult mai rezonabilă dispoziţiilor articolului amintit, lăsând la 
latitudinea procurorului care supraveghează sau efectuează urmărirea penală să poată 
solicita referate de evaluare pentru minorii învinuiți sau inculpati, creând obligativitatea 
de a solicita aceste referate doar instanţei de judecată. În acest fel, avalanşa de referate 
de evaluare pentru minori s-a oprit, majoritatea procurorilor alegând să solicite referate 
de evaluare doar în cauzele pe care le-au considerat importante, cauze în care, de regulă, 
minorii urmăriţi penal au fost trimişi în judecată, fapt ce s-a reflectat imediat în statistica 
serviciilor de probaţiune - astfel că, de la peste 25.000 de referate efectuate în 2007, 
serviciile de probaţiune au redactat şi predat un număr de 11.691 de referate în 2008. 


12.2.2.1. Referatele de evaluare realizate în faza de judecată 


Atribuţia serviciilor de probaţiune de a întocmi referate de evaluare este prevăzută pentru 
prima dată din punct de vedere legal în cadrul art. 11 din OG nr. 92/2000, modificată 
prin Legea nr. 129/2002. Modalitatea practică de întocmire a referatelor a fost definită 
în cadrul art. 6-11 din HG nr. 1239/2000 republicat, privind aprobarea Regulamentului 
de aplicare a dispoziţiilor OG nr. 92/2000. 

O definiţie mai recentă şi completă a acestui document esenţial pentru definirea 
activităţii consilierului la instanţa de judecată este dată de Badea şi Pop (2008) : 


Referatul de evaluare este un document oficial, confidential, preponderent necifric, scris de 
consilierul de probaţiune, la solicitarea judecătorului sau a procurorului, având rolul de a 
introduce informaţie socială în (posibile) decizii juridice (Badea şi Pop, 2008, p. 130). 


De aceea redactarea referatului de evaluare de către consilierii de probaţiune repre- 
zintă un act de o responsabilitate sporită, informaţiile furnizate instanţei presupunând a 
fi în mod necesar de o calitate ridicată, înfăţişate cu obiectivitate şi profesionalism. 

Conţinutul referatului de evaluare este descris de HG nr. 1239/2001, republicată, 
având următoarele capitole : introducere, surse de informaţii utilizate la întocmirea lui, 
date privind persoana pentru care a fost solicitat, factorii care influenţează sau pot 
influenţa conduita generală a persoanelor pentru care a fost solicitat; perspective de 
reintegrare în societate. Pentru a face mai uşor de înţeles şi urmărit datele necesare 
întocmirii referatului, le vom înfăţişa pe capitole, cu recomandările de urmat. 


Structura referatului potrivit HG nr. 1239/2001, 
republicată, pentru aprobarea 
Regulamentului de aplicare a OG nr. 92/2000, 
pentru invinuiti/inculpati. 


Recomandări 


I. Introducere (cu date referitoare la: nume, 

prenume, data şi locul naşterii, adresa, fapta 

comisă, instanţa care a solicitat referatul, număr 

dosar, termenul de judecată, numărul şi data 

solicitării instanţei, consilier responsabil de caz) 

II. Surse de informare utilizate la întocmirea | Art. 10, alin. 1-2 din HG nr. 1239/2001 

referatului Sunt prezentate sintetic. 
Se referă la: 
— Numărul de întrevederi cu persoane şi 
refuzul de cooperare, dacă este cazul, 
- Documente consultate. 
Exprimarea îndoielilor cu privire la acurateţea 
unor informaţii, prezentate motivat. 
Sursele la care nu a fost posibil accesul. 
Exemple de surse care pot fi contactate în ve- 
derea realizării referatului : membrii familiei, 
şcoala, unitatea unde îşi desfăşoară activitatea, 
orice persoane care pot oferi informaţii utile 
(conform art. 7, alin. 3) 


Recomandări ale Direcţiei de Probatiune! : 
Dacă persoana pentru care s-a solicitat evalua- 
rea nu poate fi contactată, se recomandă sur- 
prinderea informaţiilor furnizate de anumite 
surse contactate doar în capitolul III. 


1. Recomandările Direcţiei de Probatiune în privinţa realizării referatelor de evaluare au luat 
forma unor circulare succesive, ultima dintre acestea — nr. 38664/27.03.2008, care este citată 
în tabel -— fiind în vigoare şi în prezent. 

Structura referatului potrivit HG nr. 1239/2001, 
republicata, pentru aprobarea 
Regulamentului de aplicare a OG nr. 92/2000, 
pentru invinuiti/inculpati. 


III. Date privind persoana inculpatului : 

a) trecutul infracţional ; 

b) mediul familial şi social ; 

c) nivelul instrucției şcolare şi al pregătirii 
profesionale ; 

d) comportamentul persoanei înainte şi după 
comiterea faptei ; 

e) factorii care au favorizat comportamentul 
infracţional ; 

f) dacă este cazul, modul în care au îndeplinit 
anterior obligaţiile stabilite de instanţa de jude- 
cata. 

Pentru inculpatii/invinuitii minori se vor con- 
semna date privind conditiile in care au crescut 
şi au trăit, precum şi modul în care parintii/cei 
care i-au adoptat sau tutorele îşi îndeplinesc 
obligaţiile ce le revin. 

IV. Factorii care influenţează sau care pot 
influenţa conduita generală a persoanei 


V. Perspective de reintegrare în societate 


PRACTICĂ 


Recomandări 


De asemenea, capitolele IV şi V nu vor fi dez- 
voltate în cazul în care nu a putut fi contactată 
persoana pentru care s-a solicitat evaluarea, 
mentionandu-se in document că nu au putut fi 
surprinşi decât factori de natură socială, fapt 
care, în lipsa perspectivei inculpatului şi, ast- 


spectiva celorlalte surse intervievate, serviciul 
de probaţiune se află în imposibilitatea formu- 
lării obiective a unui punct de vedere. 


Recomandări ale Direcţiei de Probatiune : 
Literele a-f din cuprinsul art. 12, alin. 1 au 
doar caracter orientativ, având scopul de a 
aduce clarificări asupra ariilor generale care 
trebuie abordate în capitolul III al referatului 
de evaluare, nefiind necesar să fie formulate 
sub forma de subcapitol. Într-un referat de 
evaluare, important este ca informaţiile expuse 
să explice legătura de cauzalitate între compor- 
tamentul infracţional manifestat şi aspectele 
conţinute în cadrul acelor arii. 


Art. 14, alin. 1 din HG nr. 1239/2001 

Se raportează atât la factori de natură să inhibe 
dezvoltarea comportamentului infracţional, cât 
şi la factorii de natură să accentueze dezvol- 
tarea acestuia. 

Art. 15, alin. 1 şi 2 din HG nr. 1239/2001 
Vor fi avute în vedere în funcţie de factorii 
menţionaţi la capitolul anterior, prezentate pe 
scurt, obiectiv şi motivat, cu evidenţierea 
resurselor individuale, familiale şi comunitare 
ce pot fi utilizate în susţinerea reintegrării so- 
ciale a persoanei. 

Nu se vor face propuneri sau recomandări pri- 
vind soluţia ce urmează a fi dată în cauză. 
Recomandări ale Direcţiei de Probatiune : 
Perspectivele de reintegrare vor fi prezentate 
motivat, într-o formă narativă, în funcţie de 
informaţiile menţionate în capitolele prece- 
dente, fără cuantificarea pe grade: mici, 
medii sau crescute. 

Structura referatului potrivit HG nr. 1239/2001, 
republicată, pentru aprobarea 
Regulamentului de aplicare a OG nr. 92/2000, 
pentru invinuiti/inculpati. 


Recomandări 


Se recomandă ca în acest capitol să fie sur- 
prinse informaţii ce tin mai degrabă de evoluţia 
în plan comportamental. În acest context, vor 
fi evidentiati factorii favorizanti, dar şi cei 
inhibitori ai comportamentului infractional, care 
au relevanţă asupra evoluţiei comportamen- 
tului persoanei în timp (dacă situaţia o impune, 
se poate face referire la evoluţia pe termen 
scurt, mediu şi lung). Aceşti factori relevanti 
nu vor fi abordaţi decât prin raportare la: 

— resursele interne ale persoanei (motivaţie, 
voinţă, atitudine, abilităţi), 

— resursele externe (felul în care este susţinut 
de familie, felul în care ar putea fi valorificate 
resursele comunitare în vederea satisfacerii ne- 
voilor sale). Este important ca la acest capitol 
să se evidentieze şi felul comunităţii din care 
provine persoana evaluată, dacă există sau nu 
resurse în acea comunitate. 


În privinţa termenelor de realizare, Badea şi Pop (2008) recomandă folosirea regulii 
5/7/14. Consilierul desemnat să întocmească referatul de evaluare stabileşte — în termen 
de maxim 5 zile de la data primirii solicitării — locul, data şi ora primei întrevederi cu 
persoana pentru care s-a solicitat referatul. Prima întrevedere cu persoana pentru care s-a 
solicitat referatul de evaluare trebuie să aibă loc în termen de 7 zile de la data primirii 
solicitării. Referatul de evaluare este înaintat instanţei de judecată în termen de 14 zile 
de la data primirii solicitării. 

În demersurile de realizare a referatului de evaluare consilierul de probaţiune utili- 
zează o gamă largă de tehnici şi metode. Dintre acestea, cele mai importante menţionate 
si prezentate în Badea şi Pop (2008) sunt: 


1. analiza documentelor ; 
2. observaţia ; 

3. interviul; 

4. întrevederea. 


După cum se observă în capitolul V al referatului de evaluare, nu vor putea fi cuprinse 
propuneri şi recomandări privind soluţia ce poate fi dată în cauză. Care ar putea fi motivul 
acestei restricții a legiuitorului în acest caz? Este o întrebare cu atât mai interesantă cu 
cât putem observa că, în cadrul noii Legi privind organizarea şi funcţionarea sistemului 
de probaţiune, menită să intre în vigoare la 1 ianuarie 2012, în referatele de evaluare 
consilierii de probaţiune vor formula propuneri motivate privind măsurile ce pot fi luate în 
vederea reducerii riscului de a comite alte infracțiuni. Pentru a înțelege mai bine diferen- 
tele dintre referatele actuale şi cele propuse de noua lege, este important să se aprofundeze 
referintele la natura juridică a referatului de evaluare prezentate mai sus. 

Trebuie reamintit ca, in contextul implementarii noilor coduri (penal si de procedura 
penala), s-au realizat propuneri in cadrul Legii privind organizarea si functionarea 
sistemului de probaţiune ce vizează modalitatea de întocmire a referatelor de evaluare. 
Există unele modificări de substanţă în noua lege ce tin atât de forma, cât şi de conţinutul 
referatelor de evaluare. În primul rând, se face o distincţie clară între evaluarea inculpa- 
tilor şi persoanelor supravegheate sau minorilor aflaţi în executarea unei măsuri educative. 
Apoi se distinge între evaluarea realizată pentru inculpatii minori, solicitată de organele 
judiciare potrivit legii, care va lua forma unui referat de evaluare, şi evaluarea pentru 
inculpatii majori solicitată doar de instanţa de judecată, care va lua forma unui raport de 
evaluare. Atât referatele de evaluare solicitate de instanţa de judecată, cât şi rapoartele de 
evaluare pentru majori vor cuprinde propuneri motivate privind măsurile considerate 
oportune din perspectiva reducerii riscului de a comite alte fapte penale sau măsurile 
educative potrivite în cazul minorilor. Această modificare are o importanţă majoră, 
deoarece acordă o responsabilitate sporită consilierului de probaţiune atât faţă de persoana 
evaluată, cât şi în faţa instanţei de judecată. În privinţa conţinutului, referatul de evaluare 
(solicitat pentru inculpatii minori) trebuie să includă date privind mediul familial şi 
social al minorului, situaţia educaţională şi profesională, conduita generală a minorului, 
analiza comportamentului infracţional, riscul de săvârşire a unor infracţiuni, precum şi 
orice alte date relevante pentru situaţia minorului. De asemenea, poate conţine referiri la 
starea de sănătate, la evoluţia minorului din punct de vedere fizic, afectiv, moral şi 
intelectual, în măsura în care acestea au influenţat comportamentul infracţional. Raportul 
de evaluare (solicitat pentru inculpatii majori) conţine date privind responsabilitatile 
familiale şi sociale ale persoanei, situaţia educaţională şi profesională, conduita generală, 
analiza comportamentului infracţional, riscul de săvârşire a unor infracţiuni, precum şi 
orice alte date relevante pentru situaţia persoanei şi se poate referi adiţional la starea de 
sănătate a persoanei, la nivelul de dezvoltare morală şi intelectuală a acesteia, în măsura 
în care acestea au influenţat comportamentul infracţional. 

Pentru a se asigura respectarea legalităţii şi creşterea continuă a calităţii informaţiilor 
furnizate în referatele de evaluare de către consilierii de probaţiune, pe lângă modalităţile 
prevăzute în legislaţie (HG nr. 1239/2000 republicată), au fost concepute o serie de 
proceduri complexe ce ţin de evaluarea, supervizarea şi monitorizarea acestei activităţi. 
Modul în care sistemul de probaţiune este conceput din punct de vedere ierarhic încearcă 
să asigure un control al calităţii la fiecare nivel de decizie. Consilierul de probaţiune 
trebuie să respecte dispoziţiile legale, recomandările emise de forul coordonator prin 
circularele şi adresele specifice, precum şi ghidurile de bune practici sau manualele 
publicate cu acordul şi sub îndrumarea Ministerului Justiţiei. Şeful serviciului are, la 
rândul său, obligaţia de a verifica toate referatele întocmite de consilierii de probaţiune, 
fiind obligatorie semnătura şi ştampila pe fiecare pagină scrisă a referatului de evaluare 
(art. 9, alin. 3 din HG nr. 1239/2001, republicată). De asemenea, Direcţia de Probatiune 
controlează activitatea de reintegrare socială şi supraveghere a serviciilor de probaţiune 
prin inspectorii de probaţiune, potrivit art. 6, alin. 2 din OG nr. 92/2000 şi art. 3, alin. 
2 din HG nr. 1239/2001. 

Autoritatea cea mai înaltă în vederea asigurării calităţii muncii în probaţiune revine 
astfel Direcţiei de Probatiune din Ministerul Justiţiei, deoarece este însărcinată legal in 
acest sens şi are mijloacele tehnice şi practice de a realiza acest lucru. Inspectiile 
reprezintă instrumentul cel mai fiabil de control al activităţilor serviciilor de probaţiune 

şi sunt reglementate de o metodologie specifică prin Ordinul Ministrului Justiţiei nr. 8C/ 
6 ianuarie 2011. 

Înainte de a vedea criteriile generale de evaluare a activităţilor desfăşurate de consilieri 
la instanţa de judecată, menţionate de prezentul ordin, vom privi evoluţia acestui 
instrument de evaluare (inspecția) pentru a înţelege mai bine cristalizarea în timp a 
modului în care a fost concepută activitatea la instanţă a consilierului de probaţiune, 
precum şi criteriile succesive stabilite pentru evaluarea ei. 

Încă de la iniţierea sistemului naţional de probaţiune, s-a încercat asigurarea unui 
climat în care dezideratul unei munci de calitate să poată fi înfăptuit. Pentru perioada 
primilor ani de funcţionare a serviciilor de probaţiune, confruntându-se cu lipsa perso- 
nalului atât în cadrul direcţiei, cât şi în serviciile locale, cu aspectele administrative 
complexe, diferenţele între volumul de muncă din cadrul serviciilor locale, activitatea de 
control a forului coordonator din probaţiune avea rolul de a facilita grefarea unei noi 
instituţii pe arhitectura existentă a justiţiei penale (Durnescu şi Lazăr, 2002). În ghidul 
de bune practici Evaluarea serviciilor de reintegrare socială şi supraveghere sunt descrise 
amănunţit procedurile, tipologiile inspecțiilor şi indicatorii de calitate avuti în vedere de 
Direcţia de Probatiune. Totuşi, s-a solicitat intrarea în vigoare a unei metodologii de 
inspecţie bazate pe informaţiile propuse în respectivul ghid. Acest lucru s-a petrecut abia 
odată cu intrarea în vigoare a Ordinului Ministrului Justiţiei nr. 8C/2011, ceea ce a dus 
la o practică neunitară în timp în privinţa realizării inspecțiilor. 

Direcţia de Probatiune a propus o serie de criterii generale pentru evaluarea activita- 
tilor pe categorii raportate la atribuţiile serviciilor : întocmirea referatelor de evaluare, 
supravegherea persoanelor condamnate, asistenţa şi consilierea, managementul serviciilor 
de probaţiune. În ghidul de bune practici Evaluarea serviciilor de reintegrare socială şi 
Supraveghere, care a fost primul îndreptar în acest sens, Direcţia de Probatiune a propus 
evaluarea activităţilor desfăşurate la instanţă prin împărțirea în două mari categorii: 
calitatea colaborării cu instanţa de judecată şi calitatea referatelor (Durnescu şi Lazăr, 
2002). Pentru prima categorie a fixat o serie de indicatori ce vor fi investigati prin 
chestionare aplicate judecătorilor şi interviuri cu aceştia: 1) in ce măsură judecătorii au 
cunoştinţă de existenţa serviciului ; 2) în ce măsură solicită referate de evaluare şi, dacă 
nu, din ce motive ; 3) în ce măsură magistraţii iau în considerare aprecierile consemnate 
în referatele de evaluare ; 4) cauzele pentru care magistraţii solicită referate ; 5) dacă 
modalităţile de înştiinţare sunt eficiente sau nu; 6) dacă referatele sunt întocmite în 
limitele de timp stabilite. Cu privire la calitatea referatului s-a propus un alt set de 
indicatori, din care spicuim: 1) modalităţi interne de asigurare a calităţii ; 2) referatele 
să fie concise, concrete, clare şi coerente ; 3) respectarea aspectelor formale prevăzute 
de lege; 4) calitatea limbajului ; 5) relevanta surselor de informare ; 6) modalitatea de 
a prezenta echilibrat factorii care inhibă comportamentul infracţional, cât şi pe cei care 
îl favorizează ; 7) calitatea motivării din capitolul perspective de reintegrare. Criteriile 
de apreciere a activităţilor la instanţa de judecată prezentate în ghid au fost singurele 
elemente asumate de Direcţia de Probatiune în vederea evaluării serviciilor locale pana 
la intrarea în vigoare a Ordinului Ministrului Justiţiei nr. 8C/2011 pentru aprobarea 
Metodologiei de inspecţie a activităţii serviciilor de probaţiune. 

Precizarea şi cristalizarea indicatorilor de calitate amintiţi a fost realizată prin 
formularea unor standarde de performanţă, în cadrul procesului de implementare a unui 
nou model managerial. Atât la nivelul serviciilor locale, cât şi la nivel central, Modelul 

European de Excelenţă in Management, introdus într-o formă prescurtată în anii 2003-2005, 
presupunea evaluarea sistematică a activităţilor desfăşurate şi emiterea de judecăţi de 
valoare bazate pe conceptul de dovezi, care pot fi documente pentru evaluarea proceselor 
şi cifre sau procente pentru evaluarea rezultatelor. S-au formulat o serie de valori 
expectante pentru îndeplinirea de către servicii a unor standarde de performanţă minime. 
Gradul de atingere a standardelor de performanţă nu se constituie astfel într-o notă 
generală acordată unui serviciu, ci trece drept un indicator al dificultăţilor ce trebuie 
soluționate. În cadrul standardelor propuse pentru activitatea la instanţă au fost menținute 
cele două categorii de criterii propuse în ghidul Evaluarea serviciilor de reintegrare 
socială şi supraveghere, şi anume referatul de evaluare şi colaborarea cu instanţa, 
propunându-se un număr de 11 standarde pentru prima categorie şi 4 standarde de 
performanţă pentru cea de-a doua. 

Revenind la metodologia de inspecţie în vigoare prin Ordinul nr. 8C/2011, observăm 
în Anexa 1 că sunt propuse si formulate criterii de inspectare doar a activităţii de 
întocmire a referatelor de evaluare, fără a se face referire la activitatea generală la 
instanţa de judecată. Cele trei criterii de inspectare în privinţa referatului de evaluare se 
raportează la următoarele aspecte: 1) referatele de evaluare sunt completate, în partea 
introductivă, cu date conform celor comunicate în sesizarea de solicitare a referatului de 
evaluare şi conform hotărârii judecătoreşti (în cazul persoanelor supravegheate), cu 
respectarea formatului standard ; 2) referatele de evaluare sunt întocmite consultând 
surse de informare relevante, astfel încât să se garanteze un grad cât mai mare de 
obiectivitate. În cazurile excepţionale referitoare la imposibilitatea accesului la unele 
surse de informaţii, refuz de colaborare, îndoieli privind acurateţea informaţiilor, sunt 
respectate procedurile regulamentare ; 3) referatele de evaluare sunt întocmite cu respec- 
tarea cerinţelor privitoare la cap. III-V din structura standard a referatului de evaluare 
prevăzut în Regulamentul de aplicare a dispoziţiilor OG nr. 92/2000 privind organizarea 
şi funcţionarea serviciilor de probaţiune, aprobat prin HG nr. 1.239/2000, republicată. 
Iar pentru completare au fost definite 5 subcriterii : 1) distincţia dintre persoane învinuite, 
inculpate, supravegheate şi cea dintre minori şi majori determină, conform Regulamen- 
tului de aplicare a dispoziţiilor OG nr. 92/2000 privind organizarea şi funcţionarea 
serviciilor de probaţiune, aprobat prin HG nr. 1.239/2000, republicată, modul în care 
sunt întocmite referatele de evaluare ; 2) în cap. I-V din referatul de evaluare este 
respectată cerința de a stabili obiective concise, concrete, clare şi coerente ; 3) sunt prezentaţi 
diferențiat factorii care au favorizat comportamentul infracţional (pentru inculpati/ 
învinuiți in cap. III) şi factorii de natură să inhibe, respectiv să accentueze dezvoltarea 
comportamentului infracţional al persoanei evaluate (în cap. IV); 4) pentru persoanele 
supravegheate, penultimul capitol al referatului de evaluare conţine aprecieri ale celor 
trei tipuri de risc, în corelaţie cu factorii care influenţează sau pot influenţa conduita 
generală a persoanei pentru care a fost solicitat referatul de evaluare ; 5) perspectivele de 
reintegrare în comunitate sunt prezentate motivat şi cu menţionarea resurselor individuale, 
familiale şi comunitare ce pot fi utilizate în susţinerea reintegrării sociale a persoanei. 

În cadrul serviciului de probaţiune, pe lângă responsabilitatea evidentă a şefului 
serviciului de a asigura controlul activităţii de întocmire a referatelor de evaluare, a fost 
introdusă o funcţie specifică a supervizării acestei activităţi, care să asigure, pe lângă 
respectarea aspectelor de natură legală şi procedurală, şi o creştere continuă a preocu- 
părilor pentru calitatea referatelor de evaluare. Această funcţie este exercitată în primul 
rând de şeful serviciului prin responsabilitatile specifice, iar în al doilea rând, de 


ACTIVITATEA CONSILIERULUI DE PROBATIUNE LA INSTANŢĂ 277 


consilierul desemnat ca supervizor, în baza dispoziţiilor art. 38? şi art. 38° din Legea nr. 
123/2006 privind statutul personalului din serviciile de probaţiune. Un consilier desemnat 
la nivel local şi confirmat de Direcţia de Probatiune preia sarcini ce tin de formarea internă, 
iniţială şi continuă, în vederea îmbunătăţirii abilităţilor de lucru, precum şi în vederea 
respectării standardelor de lucru minime ce decurg din prevederile cadrului legal. 

Rămânând tot la domeniul evaluărilor, trebuie să amintim că au existat mai multe 
încercări de a testa şi determina modul în care sunt realizate referatele de evaluare şi 
gradul de apreciere a acestora din punctul de vedere al celor care solicită aceste referate. 
Vom prezenta pe scurt câteva date ale unor studii şi cercetări efectuate în decursul timpului 
în acest sens şi vom extrage anumite informaţii pentru a putea evalua impactul pe care îl 
are referatul produs de serviciul de probaţiune în procesul de individualizare a pedepselor, 
precum şi modul în care instanţele de judecată se raportează la acest document. 

Având în vedere importanţa colaborării cu instanţa de judecată, au existat încercări de 
a determina gradul de satisfacţie a serviciilor furnizate către această instituţie încă din 
perioada existenţei centrelor experimentale. În cadrul centrului experimental din Cluj-Napoca 
s-a realizat o cercetare în acest sens (Groza R., 2001). Unul dintre obiectivele principale 
ale cercetării a fost evaluarea atitudinii judecătorilor din judeţul Cluj faţă de instituţia 
probatiunii şi a introducerii referatelor de evaluare. Ca subiecţi ai cercetării au fost 
selectaţi 38 de judecători de la toate instanţele din judeţul Cluj (de la curtea de apel la 
judecătorii). O sinteză a rezultatelor prezintă următoarele date : judecătorii au informaţii 
despre instituţia probatiunii (89,47%) şi au solicitat referate (42,11%), existând în 
momentul efectuării cercetării trei centre experimentale de probaţiune pe raza judeţului 
Cluj: Cluj-Napoca, Gherla şi Dej. Aceste rezultate pozitive au fost influențate atât de 
existenţa centrelor experimentale, cât şi de întâlnirile periodice ale consilierilor cu 
judecătorii, cursurile de instruire oferite magistraţilor în cadrul proiectelor experimentale 
de către experţi români şi britanici. Un alt rezultat important relevat de cercetarea 
amintită se raportează la opinia magistraţilor privind oportunitatea introducerii obligatorii 
a referatelor pentru minori ca măsură de înlocuire a anchetelor sociale realizate de 
Autorităţile Tutelare - 73,69% au exprimat opinii favorabile acestei idei. Pentru acei 
judecători care au colaborat cu serviciul experimental de probaţiune din Cluj (42,11%), 
referatele de evaluare au fost utile în mare măsură pentru mai mult de jumătate dintre ei. 

La începutul procesului de implementare a sistemului naţional de probaţiune din 
România a fost derulată o cercetare pentru a determina gradul de cunoaştere a acestui 
sistem de către preşedinţii judecătoriilor şi tribunalelor locale (decidenti), precum si 
gradul de satisfacţie în raport cu prestațiile serviciilor de probaţiune, deoarece s-a 
considerat că activitatea la instanţa de judecată este o caracteristică esenţială a activităţii 
serviciilor de probaţiune. Sinteza datelor acestei cercetări a fost prezentată in Haines et 
al. (2002). Mai întâi trebuie precizat că la data realizării acestei cercetări nu fuseseră 
înfiinţate decât 29 de servicii de probaţiune din 41. Metodologia de lucru în realizarea 
cercetării s-a bazat pe realizarea unui chestionar adresat tuturor preşedinţilor de tribunale 
(41) şi tuturor preşedinţilor de judecătorii (175). Rata de răspuns a fost neaşteptat de mare 
pentru un astfel de sondaj prin poştă şi a fost considerată ca o indicație a importanţei acordate 
de magistrați serviciilor de probaţiune. Opiniile judecătorilor s-au dovedit a fi favorabile 
sistemului de probaţiune, deşi acesta era într-un stadiu incipient de dezvoltare. Astfel, 
majoritatea respondentilor au considerat că serviciile de probaţiune trebuie să întocmească 
referate de evaluare (94%) şi să se ocupe de supravegherea infractorilor în comunitate 
(97%). Dar au considerat util ca serviciile de probaţiune să sprijine alternativele la 

arestul preventiv - 83% (în condiţiile în care arestul preventiv era destul de frecvent 
utilizat de instanţele de judecată în acea perioadă), precum şi să furnizeze servicii 
specializate de terapie pentru infractorii dependenţi de droguri/alcool - 83%, deşi aceste 
atribuţii nu erau prevăzute în cadrul legislativ în vigoare. Ceea ce a arătat că magistraţii 
sunt favorabili extinderii atribuţiilor serviciilor de probaţiune. Deosebit de încurajatoare 
s-au dovedit răspunsurile privitoare la utilitatea referatelor de evaluare (85% conside- 
rându-le utile şi foarte utile), precum şi răspunsurile privitoare la calitatea serviciilor 
oferite de serviciile de probaţiune (75 % considerând-o bună şi foarte bună). Sunt oarecum 
surprinzătoare aceste rezultate, deoarece serviciile de probaţiune erau înfiinţate de mai 
puţin de 6 luni la data aplicării acestui chestionar. Magistraţii respondenţi aveau un nivel 
al informaţiilor despre conţinutul OG nr. 92/2000 bun şi foarte bun în număr mare 
(70%), iar 89% apreciau ca fiind pozitive întâlnirile periodice dintre consilierii de 
probaţiune şi magistrați. Importantă pentru dezvoltarea ulterioară a serviciilor de proba- 
tiune a fost şi opinia majoritară a respondentilor (94%), care erau de părere că legislaţia 
ar trebui modificată în sensul alternativelor la pedeapsa cu închisoarea, deoarece furniza 
argumente decidentilor din cadrul sistemului de probaţiune de la nivel central în susti- 
nerea şi promovarea alternativelor comunitare la pedeapsa cu închisoarea. 

Studii mai recente (la nivelul anului 2010) au fost realizate la nivel local, în circum- 
scriptia Tribunalelor Vrancea şi Bucureşti, în încercarea de a evidenția rezultatele 
colaborării cu instanţa de judecată şi utilitatea referatelor de evaluare. 

Rezultatele studiului realizat la Vrancea au fost publicate, cu acordul Direcţiei de 
Probatiune din Ministerul Justiţiei, în broşura Impactul referatului de evaluare în 
individualizarea pedepsei!, studiu de caz privind utilitatea referatului de evaluare în 
individualizarea pedepsei. Metodologia cercetării a fost construită în baza metodei 
anchetei sociologice, realizată prin tehnicile chestionarului şi observaţiei. Grupul-ţină 
avut în vedere au fost 40 de judecători din domeniul penal şi procurori din Vrancea, iar 
rata de răspuns a fost de 93%. Scopul cercetării a fost testarea măsurii în care referatele 
de evaluare sunt apreciate de către judecători şi procurori ca fiind utile în rezolvarea 
cazurilor. Pentru a avea o imagine a utilității referatelor de evaluare furnizate de Serviciul 
de Probatiune de pe lângă Tribunalul Vrancea, au fost creaţi o serie de indicatori : 
frecvenţa solicitărilor, motivele principale ale solicitării de referate, importanţa informa- 
ţiilor din referate în soluţionarea cauzelor şi rolul perspectivelor de reintegrare în acest 
proces. Din totalul respondentilor, frecvenţa solicitării de referate este una mare (deseori 
55% şi întotdeauna 10%), în timp ce doar 3% nu au solicitat niciodată şi 28% au solicitat 
rareori referate de evaluare. Cercetarea a făcut distincţie în privinţa indicatorului 
motivatiei solicitărilor de referate între solicitările pentru minori şi majori: în privinţa 
minorilor, majoritatea respondentilor au motivat solicitările prin referire la procedura 
legală (27%) şi dorinţa de a cunoaşte perspectivele de reintegrare (45%), în timp ce, in 
privinţa adulţilor, majoritatea solicită referate pentru a cunoaşte personalitatea infracto- 
rului (37%) şi perspectivele de reintegrare (30%). Acest fapt poate fi explicat foarte uşor 
prin modificările art. 482 Cod procedură penală, care au trasat obligativitatea realizării 


1. Broşura citată a fost realizată de Costel Costandache, Gabriela Moise, Ionela Vlase şi Ionut 
Burdusa şi transmisă instituţiilor interesate (instante de judecată, parchete locale, servicii de 
probaţiune şi Direcţiei de Probatiune) pe un circuit intern. Publicaţia nu poartă marca vreunei 
edituri şi nu posedă ISBN. Fără a reduce în vreun fel meritul acestei cercetări, prin aceste 
precizări dorim să informăm că brosura poate fi consultată la sediile serviciilor de probaţiune 
şi al Direcţiei de Probatiune. 

referatului de evaluare pentru minorii ajunşi în faza de judecată a procesului penal. Tot 
în privinţa acestui indicator, un fapt îmbucurător este constatarea că aprecierea consilie- 
rului de probaţiune cu privire la perspectivele de reintegrare se constituie într-un factor 
în soluţionarea cauzelor pentru judecători (27%) şi procurori (40%). Din punctul de 
vedere al solicitantilor, importanţa informaţiilor din referatele de evaluare a fost ierarhi- 
zată tot în funcţie de distincţia amintită mai sus minori/majori. În cazul minorilor, foarte 
importante pentru respondenţi se dovedesc informaţiile referitoare la factorii care au 
favorizat infracţiunea (57,5%), atitudinea faţă de victimă (57,5%) şi perspectivele de 
reintegrare (55%). În cazul majorilor, sunt apreciate foarte mult informaţiile referitoare 
la factorii care cu favorizat infracţiunea şi atitudinea faţă de victimă (ambele având un 
procent de 50%), dar şi perspectivele de reintegrare şi factorii care pot influenţa conduita 
generală (32,5%). Un aspect important al cercetării este relevat de aspectele ce trebuie 
îmbunătăţite în practica redactării referatelor de evaluare a Serviciului de Probatiune 
Vrancea. Deşi rezultatele cercetării indică un feedback foarte pozitiv al judecătorilor şi 
procurorilor, au fost identificate două arii de îmbunătăţire a referatelor de evaluare. 
Astfel, respondentii îşi doresc in mare măsură (10,25%) o dezvoltare a informaţiilor ce 
tin de argumentarea perspectivelor de reintegrare, în timp ce majoritatea (79,5%) le 
consideră relevante. De asemenea, 7,7% dintre respondenţi consideră că ar trebui 
îmbunătăţită argumentarea cu privire la motivaţia săvârşirii infracţiunii, în timp ce 82% 
consideră că această argumentare este relevantă. 

Într-o cercetare la fel de recentă, dar mai extinsă din punct de vedere metodologic, 
bazată pe metoda triangulatiei, Oancea (2010) expune rezultate convergente cu cele 
prezentate de cercetarea realizată la Vrancea. Unul dintre obiectivele particulare ale cer- 
cetării l-a constituit surprinderea impactului pe care activităţile serviciului de probaţiune 
le au asupra procesului de luare a deciziilor de către judecători, iar grupul-tinta a fost 
constituit din judecătorii cu competenţe în judecarea cauzelor de drept penal de la toate 
instanţele municipiului Bucureşti, cu excepţia Înaltei Curti de Casaţie şi Justiţie. Ca 
metodă de testare a opiniilor judecătorilor, s-a optat pentru aplicarea unui chestionar cu 
întrebări închise conturat în jurul itemilor identificaţi prin operationalizarea conceptelor 
prezentate în obiectivele studiului. Spre deosebire de rezultatele de la Vrancea, care 
dădeau prioritate capitolului „perspective de reintegrare”, în aprecierea referatului de 
evaluare, judecătorii chestionati la Bucureşti au apreciat într-o proporţie majoritară 
faptul că fiecare secțiune a referatului de evaluare este importantă, neidentificandu-se 
nici o tendinţă care să dovedească faptul că aceştia manifestă o preferinţă pentru o 
secţiune anume, precum cea referitoare la perspectivele de reintegrare. În rest, rezultatele 
pozitive în practica serviciilor de probaţiune privind întocmirea referatelor de evaluare 
reies din ambele studii. 

Ca o concluzie generală a cercetării efectuate de consilierii de probaţiune din Vrancea, 
se relevă că judecătorii şi procurorii utilizează în mare măsură (80%) informaţiile 
referatelor în soluţionarea cauzelor. Acest fapt, corelat cu rezultatele cercetării derulate 
la Bucureşti, la aproape 10 ani de la edificarea unui sistem naţional de probaţiune, nu 
poate fi decât o veste foarte bună, iar consilierii pot fi mulţumiţi că eforturile depuse în 
activitatea la instanţa de judecată au fost valorificate în mod pozitiv. Eforturile depuse în 
astfel de cercetări ar trebui încurajate de către decidenti si fructificate pentru a putea 
evidenția rezultatele activităţii la instanţa de judecată la nivelul întregului sistem national 
de probaţiune. 

Totuşi, până în prezent nu s-a realizat nici un studiu extins care să acopere toate 
serviciile de probaţiune şi să arate dacă există corelaţii între solicitările referatelor de 

evaluare de către instanţele de judecată şi utilizarea informațiilor furnizate de referate în 
conținutul sentintelor penale. Un astfel de studiu ar fi de dorit şi de maxim interes atât 
pentru practicienii din probaţiune, care ar putea să observe astfel cum este concretizată 
şi utilizată munca lor, cât şi pentru magistrați pentru a verifica într-o măsură cuantificabila 
nivelul de informaţii furnizat şi utilizat în procesul de individualizare a pedepsei prin 
referatele de evaluare care se raportează în special la latura subiectivă a infracţiunii 
(comportament infracţional, factori protectivi, factori de risc, perspective de reintegrare). 

În finalul prezentării activităţii de întocmire a referatului de evaluare vom prezenta 
câteva date statistice privind evoluţia solicitărilor referatelor din 2001 până în 2010. Se 
poate observa o creştere continuă, cu excepţia anului 2007 şi a primei parti din anul 2008, 
când a fost în vigoare obligativitatea redactării referatelor de evaluare pentru toţi minorii 
cercetaţi penal, conform modificărilor intervenite în cazul art. 482 Cod de procedură 
penală. Ulterior, prin OG nr. 31/2008 de modificare a art. 482 din Codul de procedură 
penală şi revenirea la o formulare rezonabilă privind solicitarea referatelor de evaluare 
pentru minori, activitatea serviciilor de probaţiune a fost deblocată şi a putut să aloce resurse 
umane şi materiale şi altor activităţi, aşa cum reiese din datele pe care le prezentăm mai jos. 


—— Referate 
—a-— Supravegheri 


2003 2004 2005 2006 2007 2008 2009 


Figura nr. 12.1. Evolutia solicitarilor de referate si a supravegherilor din 2001 pana in 2010 
Sursă: Direcţia de Probatiune — Ministerul Justiţiei. 


12.3. Activitatea consilierului în faza de executare 
a pedepsei 


Se poate afirma că indicatorul privind creşterea solicitărilor referatelor de evaluare 
denotă o relaţie directă privind creşterea interesului magistraţilor de a primi informaţii 
obiective de natură socială despre persoana supusă judecății. Pe scurt, creşterea numă- 
rului de referate reflectă creşterea interesului judecătorilor. 

Odată cu încredințarea supravegherilor serviciilor de probaţiune se testează cu 
adevărat încrederea magistraţilor în serviciile de probaţiune. Referatele oferă informaţii 

de calitate în procesul de individualizare, supravegherea persoanelor condamnate testează 
capacitatea instituţională a serviciilor de probaţiune de a controla aceste persoane pe o 
perioadă îndelungată de timp, oferindu-le concursul prin servicii de calitate în vederea 
diminuării riscului de recidivă, astfel încât acestea să nu mai săvârşească alte fapte de 
natură penală. Această încredere în capacitatea serviciilor de probaţiune se poate observa 
şi din rezultatele în privinţa supravegherilor, prezentate în figura nr. 12.1, care reflectă 
o creştere constantă a persoanelor condamnate la o pedeapsă sub supraveghere. În demer- 
surile de supraveghere a persoanelor condamnate serviciile de probaţiune colaborează la 
fel de intens cu instanţele de judecată, în principal prin intermediul judecătorului delegat 
cu executările penale. 

În cazul sancţiunilor neprivative de libertate se consideră că momentul de început 
este determinat de transmiterea unei copii a dispozitivului sentinţei penale rămase 
definitive către organul competent, care este judecătorul delegat cu executarea penală de 
la instanţa de executare (Bucur et al., 2008). Acesta exercită controlul executării 
măsurilor sau obligaţiilor prevăzute în Codul penal fie în mod direct, fie prin intermediul 
consilierilor din serviciul de probaţiune în a cărui circumscripție se află domiciliul, 
reşedinţa ori locuinţa persoanei condamnate. Serviciul de probaţiune competent receptio- 
nează adresa biroului de executări penale prin care se înaintează sentinţa de condamnare 
a unei persoane, iar şeful serviciului desemnează, potrivit dispoziţiilor art. 18! din HG 
nr. 1239/2001, republicată, un consilier responsabil cu supravegherea modului în care 
persoana urmează să îndeplinească măsurile şi, eventual, obligaţiile impuse de instanţa 
de judecată. Dacă, pentru persoana condamnată, anterior a fost întocmit un referat de 
evaluare, de regulă consilierul care a întocmit referatul este desemnat responsabil cu 
supravegherea. După deschiderea dosarului de supraveghere de către consilierul respon- 
sabil de caz, acesta va redacta o adresă către Biroul de executări penale prin care va 
confirma primirea sentinţei, începerea demersurilor de supraveghere, precum şi realizarea 
primei întrevederi, dacă este cazul. 

Pe perioada termenului de încercare, serviciul de probaţiune are obligaţia de a 
informa instanţa de judecată în mai multe cazuri după cum urmează. Astfel, în cazul 
nepunerii în executare a hotărârii instanţei şeful serviciului de probaţiune sesizează 
motivat judecătorul delegat cu executarea pentru luarea măsurilor ce se impun, aşa cum 
este prevăzut de art. 18 din HG nr. 1239/2001, republicată. 

Atunci când persoana condamnată aflată în supravegherea serviciului de probaţiune 
nu respectă măsurile sau obligaţiile stabilite de instanţa de judecată, consilierul are 
obligaţia de a informa şeful serviciului printr-un raport care cuprinde un rezumat al 
procesului de supraveghere, precum şi dovezile de nerespectare a măsurilor/obligaţiilor. 
Atunci când, pe baza dovezilor, consideră necesar, şeful serviciului sesizează la rândul 
său judecătorul delegat cu executările penale de la instanţa de fond. 


În experienţa serviciilor de probaţiune s-a constatat că instanţa de judecată evită de cele 
mai multe ori să revoce beneficiul suspendării sub supraveghere, motivând că persoana 
condamnată nu a dat dovadă de „rea-credinţă” atunci cand nu şi-a respectat măsurile şi 
obligaţiile stabilite prin sentința penală. Tocmai conceptul de „îndeplinire cu rea-credinta” 
a măsurilor şi obligaţiilor de către persoana condamnată este dificil de pus în evidenţă, 
deoarece contextul legislativ actual nu aduce nici o lămurire a conţinutul său. De aceea 
există o discrepanta între propunerile serviciilor de probaţiune şi totalul revocărilor 
pronunțate de instanţele de judecată. 

De asemenea, serviciul de probaţiune, poate informa instanţa de executare cu privire 
la existenţa unei alte sentinţe de condamnare la o pedeapsă privativă de libertate sau 
atunci când există informaţii certe cu privire la săvârşirea de către persoana condamnată 
a unei infracţiuni în interiorul termenului de încercare. În această ultimă ipoteză, în art. 
39, alin. 4 din HG nr. 1239/2001, republicată, se prevede expres posibilitatea instanţei 
de judecată de a solicita serviciului de probaţiune întocmirea unui referat de evaluare 
pentru persoana în cauză. La conţinutul acestui referat ne vom referi mai jos. 

Instanţa de executare trebuie informată în mod obligatoriu în situaţia transferului 
dosarului de supraveghere la un alt serviciu de probaţiune în cazul schimbării domi- 
ciliului, resedintei sau locuinţei persoanei condamnate într-o localitate situată în aria de 
competenţă teritorială a altui serviciu de probaţiune. Consilierul de probaţiune respon- 
sabil de caz are obligaţia de a instiinta Biroul de executare printr-o serie de adrese pentru 
lămurirea unor situaţii neclare sau pentru declinarea de competenţă a serviciului atunci 
când acesta nu mai este competent teritorial sau atunci când situaţia juridică a persoanei 
condamnate o cere. De asemenea, Serviciul de probaţiune poate utiliza instituţia contes- 
tatiei la executare în anumite cazuri determinate, de exemplu, de lipsa de conţinut a unor 
obligaţii, prevăzute în cuprinsul sentinţei penale de condamnare. 

La finalul perioadei de supraveghere se întocmeşte raportul final de supraveghere, al 
cărui conţinut este specificat în art. 19, alin. 3 din HG nr. 1239/2001, republicată. În 
cadrul raportului final de supraveghere trebuie menţionate informaţii referitoare la modul 
în care persoana condamnată a respectat măsurile de supraveghere şi/sau obligaţiile 
stabilite în sarcina sa, estimarea riscului de a săvârşi alte infracţiuni, a riscului pentru 
siguranţa publică, a riscului de sinucidere sau de autovătămare, precum şi orice alte 
informaţii relevante referitoare la comportamentul persoanei condamnate pe perioada 
supravegherii. Procedura legală nu prevede înaintarea acestui raport final către Biroul de 
executări penale, dar practica de zi cu zi şi buna colaborare cu instanţele de executare au 
încetățenit in multe servicii de probaţiune această modalitate de lucru. 

Referatul de evaluare pentru persoanele condamnate la o pedeapsă cu închisoarea, 
suspendată sub supraveghe este prevăzut între atribuţiile serviciilor de probaţiune în baza 
aceluiaşi temei legal ca şi în cazul referatelor pentru inculpati: art. 11 din OG nr. 92/ 
2001, modificată prin Legea nr. 129/2002. Deşi capitolele referatului pentru persoanele 
condamnate sub supraveghere sunt similare cu cele pentru inculpati, diferenţele apar în 
privinţa conţinutului. Astfel, potrivit art. 13, alin. 1 din HG nr. 1239/2001, republicată, 
datele referitoare la persoana pentru care s-a solicitat referatul trebuie să conţină 
informaţii despre mediul familial şi social, evoluţia persoanei din punct de vedere 
educaţional şi profesional, comportamentul pe perioada supravegherii şi modul în care a 
executat obligaţiile stabilite de instanţa de judecată în sarcina sa. Dacă persoana pentru 
care este solicitat referatul este minor, informaţiile din capitolul III trebuie să se refere 
şi la modul în care părinţii, cel care l-a adoptat sau tutorele îşi îndeplinesc obligaţiile ce 
le revin, precum şi, după caz, modul de colaborare dintre serviciul de probaţiune şi 
persoana sau instituţia legal însărcinată cu supravegherea minorului sau cu instituţia 
publică la care minorul execută obligaţia prevăzută la art. 103, alin. 3, lit. c din Codul 
penal. Capitolul IV referitor la factorii care influenţează sau pot influenţa conduita 
generală a persoanei pentru care s-a solicitat referatul va cuprinde, potrivit art. 14, alin. 
2 din HG nr. 1239/2001, republicată, referiri la riscul de săvârşire din nou a unor 
infracţiuni şi riscul pentru siguranţa publică, precum şi riscul de sinucidere sau de 
autovătămare. De asemenea, ultimul capitol, „perspective de reintegrare”, va fi tratat 

diferențiat în cazul referatelor pentru persoane supravegheate, iar dacă se constată că 
şansele de reintegrare în societate sunt reduse, se va face doar menţiune în acest sens, 
fără a se formula propuneri sau recomandări instanţei de judecată privind măsura ce 
trebuie luată. 

Deoarece referatul de evaluare pentru persoanele condamnate sub supraveghere este 
utilizat mai rar în practica instanţelor de judecată, iar în cazul referatelor pentru inculpati/ 
învinuiți au fost furnizate mai multe modele, vom prezenta un studiu de caz care poate 
fi utilizat drept exerciţiu şi model în acelaşi timp. 


Întrebări recapitulative 


Care este rolul consilierului de probaţiune la instanţă? 

Care sunt principalele atribuţii ale consilierului de probaţiune în munca la instanţa de 

judecată? 

Mentionati motivele pentru care referatul de evaluare este util instanţei de judecată? 

Care sunt principalele capitole ale unui referat de evaluare aşa cum sunt ele descrise 

de HG nr. 1239/2001? 

5. Precizati deosebirile dintre referatele solicitate de instanţa de judecată pentru incul- 
pati şi cele solicitate pentru persoanele condamnate aflate în supravegherea ser- 
viciilor de probaţiune. 

6. Care este procedura legală de încredințare a supravegherii unei persoane con- 
damnate serviciului de probaţiune? 

7. Expuneti pe scurt modalitatea de sesizare a instanţei în cazul încălcării măsurilor de 
supraveghere. 

8. Ce informaţii trebuie să conţină raportul final de supraveghere? 


N = 


so 69 


Anexă 


SERVICIUL DE PROBATIUNE Nr. ...../2011 
DE PE LANGA TRIBUNALUL 


REFERAT DE EVALUARE 
|. INTRODUCERE 


II. SURSELE DE INFORMAȚII 

Pentru întocmirea acestui referat am folosit următoarele surse de informații: 

— informatii obținute din dosarul de supraveghere înregistrat în cadrul Serviciului de 
Probatiune A sub nr. XX/2008; 

— mai multe întrevederi cu persoana supravegheată, R.E., la sediul Serviciului de 
Probatiune A; 

— discuție telefonică cu agenţi din cadrul Postului de Poliţie al comunei P; 

— adresa nr. XX din 16.05.2011 emisă de Primăria P., județul A. 


III. DATE PRIVIND PERSOANA PENTRU CARE A FOST SOLICITAT REFERATUL 
DE EVALUARE 

R.E. este condamnat, potrivit dispoziţiilor Sentintei penale nr. xx/2008, pronunţată de 
Judecătoria YY, în dosarul penal nr. XX/2007, rămasă definitivă prin neapelare, la data 
de 12 februarie 2008, la 3 ani închisoare, cu suspendarea executării pedepsei, sub 

supravegherea Serviciului de Probatiune de pe lângă Tribunalul A., pe un termen de 
încercare de 5 ani. Pe durata termenului de încercare, persoana condamnată trebuie să 
respecte măsurile de supraveghere prevăzute de art. 86/3, alin. 1, lit. a-d CP, pre- 
zentandu-se la sediul Serviciului de Probatiune A., in prima zi de marti a fiecărei luni 
calendaristice. 

Din analiza informaţiilor expuse de persoana supravegheată, constatăm următoarele 
aspecte: R.E., în vârstă 45 de ani, este domiciliat în B., județul B., şi are reşedinţa în 
comuna P., sat R., județul A. Provine din relația dintre R.R., decedat în urmă cu 7 ani, şi 
R.M., în vârstă de 65 de ani, pensionară. În anul 1988 s-a căsătorit cu C.C. şi au 
împreună un copil, R.P.B., în vârstă de 23 de ani, student la Facultatea de Informatică. 
S-a despărțit de soție, după şapte ani de mariaj, arătându-se afectat de acest aspect. 
Mentine legătura cu fiul său, în măsura în care se poate, fiindcă acesta este plecat cu 
bursă de studii în Elveţia. 

R.E. a absolvit clasele I-VIII la Şcoala generală nr. 15 din B., clasele IX-X — în cadrul 
Liceului Militar Marină „Alexandru loan Cuza” din C., iar clasele XI-XII — în cadrul Liceului 
Contactoare B. În anul 1985 s-a angajat la Metalurgica B., ca strungar, lucrând timp de 
un an şi jumătate, după care s-a orientat spre Contactoare B., unde a derulat activități de 
strungar, frezor şi electrician. S-a calificat la locul de muncă, în meseria de electrician. 
În perioada anilor 1992-1996 a plecat în Iugoslavia, desfăşurând activităţi pe cont propriu; 
din anul 1996 până în anul 1998 a iniţiat o afacere împreună cu un prieten şi se ocupa 
cu comercializarea de legume. A lucrat apoi la un parc de dezmembrări auto şi, ulterior, 
s-a angajat la firma de construcție „Centaur Construct B.”, în calitate de conducător auto. 
Timp de un an, din 1998 până în 1999, a fost angajat ca şofer la „Sfinxcom 2000”, iar din 
anul 2001 s-a mutat în județul A., lucrând în domeniul forestier — debitarea lemnului, 
până în prezent. Este remunerat pentru munca prestată (producerea de material lemnos 
semifinit) în funcţie de lucrări, calculând o medie a veniturilor de 800 lei/lună; consideră 
că veniturile nu sunt suficiente, fiind sprijinit financiar de mama sa. De când se află în 
supravegherea Serviciului de Probatiune A. şi-a schimbat de mai multe ori angajatorul, 
fără a aduce dovezi în acest sens (contracte de muncă, convenții civile etc.), multu- 
mindu-se să declare în scris aceste modificări. 

R.E. a avut reşedinţa în satul V., comuna P., judeţul A., într-un imobil pus la dispoziție de 
firma angajatoare, dar s-a mutat după ce firma a renunţat la serviciile sale. Nici în 
privinţa situaţiei locative nu a adus acte din care să reiasă situația reală. 

În ceea ce priveşte starea de sănătate, R.E. a indicat absenţa unor astfel de probleme, 
atât în ceea ce priveşte persoana sa, cât şi pe ceilalți membri ai familiei. 

Persoana supravegheată consumă alcool zilnic şi fumează; spune că nu a fost tentat să 
încerce experiența pe care o induce consumul de substanţe interzise. Nu consideră 
consumul de alcool un factor de risc raportat la conduita infractionala. 

R.E. recunoaşte fapta pentru care a fost condamnat prin Sentința penală nr. xx/2008, a 
Judecătoriei C.A., şi o regretă. Îşi asumă responsabilitatea comiterii acesteia. Are 
antecedente penale, în anul 1998 fiind condamnat pentru conducere sub influența 
băuturilor alcoolice. Şi-a exprimat dorința de a evita, pe viitor, persoanele şi situaţiile ce 
prezintă risc infracțional. Din datele pe care le avem până în prezent şi luând în calcul că 
ambele infracțiuni comise de persoana condamnată au fost săvârşite pe fondul consu- 
mului de alcool, considerăm că, pentru R.E., consumul de alcool reprezintă un factor de 
risc în raport cu conduita infractionala. Menţionăm că, în prezent, persoana condamnată 
nu resimte acest aspect ca pe o nevoie. 

Supravegherea persoanei condamnate a început în 21.04.2008, dată la care Serviciul de 
Probatiune A. a înregistrat adresa de înaintare a Sentintei penale nr. xx/2008, pronunţată 
de Judecătoria C.A., în dosarul nr. .. R.E. a fost instiintat în mai multe rânduri prin adrese 
oficiale despre obligaţia de a se prezenta la Serviciul de Probatiune şi asupra conse- 
cintelor nerespectării măsurilor impuse de instanța de judecată, însă acesta a refuzat. 
De asemenea, au fost contactaţi telefonic agenţii de poliţie din cadrul Postului de Poliţie 

P., în vederea furnizării unor informații cu referire la R.E. În data de 19.05.2008, Serviciul 
de Probatiune A. a sesizat Biroul de Executări penale al Judecătoriei C.A. privind faptul 
că R.E. refuză să se prezinte la acest serviciu pentru a pune în executare măsurile de 
supraveghere stabilite în sarcina sa. Instanţa de Judecată a luat în discuţie solicitarea 
Serviciului de Probatiune A. şi, prin Sentința penală nr. xy/2008, a respins sesizarea 
privind revocarea suspendării sub supraveghere a executării pedepsei cu închisoarea 
de trei ani. 

În data de 14.10.2008, R.E. s-a prezentat la Serviciul de Probatiune A., unde i s-a 
întocmit procesul-verbal nr...., prin care i s-au pus în vedere care sunt măsurile şi 
obligaţiile stabilite de instanţa de judecată pe perioada termenului de încercare, i s-au 
comunicat actele ce sunt necesare a fi depuse la dosarul de supraveghere şi i s-a 
întocmit planul de supraveghere nr. 7777/2008 prin care a fost evaluată persoana 
condamnată în privinţa nevoilor criminogene şi sociale, precum şi a riscului de recidivă. 
Toate aceste documente au fost prezentate de consilierul responsabil de caz persoanei 
supravegheate, fiind semnate de către R.E. De asemenea, consilierul responsabil de 
caz a înmânat persoanei condamnate, la începutul fiecărui an calendaristic, o adresă 
prin care îl instiinta cu privire la datele la care trebuie să se prezinte, date stabilite în 
conformitate cu dispoziţiile Sentintei penale nr. xx/2008 a Judecătoriei C.A., în prima zi 
de marti a fiecărei luni calendaristice, pe toată durata termenului de încercare. 

R.E. a respectat măsura stabilită de instanţa de judecată conform art. 86/3, alin. 1, lit. a 
CP doar pe parcursul anului 2009, prezentându-se la întrevederile stabilite, la sediul 
Serviciului de Probatiune A. Începând cu luna ianuarie 2010 şi până în prezent, persoana 
condamnată s-a prezentat sporadic şi numai în urma multiplelor adrese de înştiinţare 
transmise de Serviciul de Probatiune A. Conform programului stabilit de instanța de 
judecată, R.E. avea obligația de a se prezenta la douăsprezece întrevederi în anul 2010, 
însă acesta s-a prezentat la patru dintre aceste întrevederi, dar fără a respecta vreodată 
data exactă fixată de instanţa de judecată, motivând, de fiecare dată, că „nu i-au permis 
condiţiile financiare”. Deoarece persoana condamnată a eşuat constant în respectarea 
măsurilor stabilite de instanţa de judecată, în conformitate cu noile modificări legislative 
apărute prin republicarea HG nr. 1239/2000, în data de 12.04.2010 i s-a înmânat, pentru 
neprezentare, avertismentul nr. 1, iar în data de 08.09.2010 i s-a înmânat cel de-al doilea 
avertisment, atrăgându-i-se atenţia că, în cazul în care nu îşi va respecta măsurile 
stabilite în sarcina sa, va fi instiintata instanţa de judecată. 

Deoarece R.E. nu s-a mai prezentat la sediul Serviciului de Probatiune A. nici dupa 
primirea celui de-al doilea avertisment, în data de 15.11.2010 a fost redactat raportul de 
revocare şi înaintat conform dispoziţiilor legale Biroului de Executări Penale al Judecă- 
toriei C.A., cu propunerea de a lua în considerare oportunitatea demarării procedurii de 
revocare, în temeiul art. 86/4 CP. 


IV. FACTORII CARE INFLUENȚEAZĂ SAU POT INFLUENȚA CONDUITA GENERALĂ 

A PERSOANEI PENTRU CARE A FOST SOLICITAT REFERATUL 

În urma analizei informaţiei despre persoana supravegheată se evidenţiază mai multi 

factori care au semnificaţie în raport cu conduita infractionala, şi anume: 

—  particularităţile infracţiunii: sub influenţa băuturilor alcoolice, a sustras un autoturism, 
plecând la volanul acestuia, fiind depistat ulterior de organele de poliție; 

— este cunoscut cu antecedente penale; 

— consumul de alcool, ambele fapte penale fiind săvârşite pe fondul acestuia; 

— recunoaşte fapta, o regretă şi îşi asumă responsabilitatea comiterii ei; 

— este motivat spre schimbare, în sensul asumării unei conduite prosociale. 

Pe baza factorilor expuşi anterior şi în urma aplicării unui instrument profesional de 

evaluare a riscului de recidivă, în momentul evaluării iniţiale realizată la prima întrevedere 

cu persoana condamnată, a rezultat că riscul acesteia de a comite noi infracțiuni (de 

genul aceleia pentru care a fost condamnat) este mediu (avându-se în vedere, în 

estimarea riscului, că persoana supravegheată a mai fost condamnată, anterior, pentru 
conducere sub influenţa băuturilor alcoolice). Riscul pentru siguranța publică este mediu, 
având în vedere natura infracțiunii săvârşite. 


V. PERSPECTIVE DE REINTEGRARE SOCIALĂ 

R.E. este condamnat, potrivit dispoziţiilor Sentintei Penale nr. xx/2008, pronunţată de 
Judecătoria C.A., în dosarul penal nr...., rămasă definitivă prin neapelare, la data de 12 
februarie 2008, la 3 ani închisoare, cu suspendarea executării pedepsei, sub suprave- 
gherea Serviciului de Probatiune de pe lângă Tribunalul A., pe un termen de încercare de 
5 ani. Pe durata termenului de încercare, persoana condamnată trebuie să respecte 
măsurile de supraveghere prevăzute de art. 86/3, alin. 1, lit. a-d CP, prezentându-se la 
sediul Serviciului de Probatiune A. în prima zi de marti a fiecărei luni calendaristice. 
Analizând situaţia actuală a persoanei supravegheate, am identificat existența unor 
perspective de reintegrare în comunitate având în vedere: existenţa unei locuinţe, faptul 
că persoana condamnată posedă calificări profesionale care-i pot oferi oportunități de 
a-şi găsi de lucru, faptul că a dovedit că poate dobândi venituri în mod legal prin munca 
prestată care să-i ofere posibilitatea de a se întreţine, lipsa unui mediu familial conflictual 
şi existenţa unor factori protectivi care să o motiveze către asumarea unui comportament 
dezirabil, acceptabil în cadrul societății. Aceste aspecte se pot converti în resurse interne 
care să-l facă pe R.E. să evite situațiile cu risc infracțional şi să nu mai comită, pe viitor, 
alte fapte penale. 

Menţionăm că persoana condamnată, R.E., s-a prezentat la sediul Serviciului de Proba- 
tiune A., în vederea respectării dispoziţiilor Sentintei Penale nr. xx/2008 a Judecătoriei 
C.A., în datele de 05.04.2011 şi 03.05.2011. În data de 03.05.2011, consilierul de caz i-a 
înmânat persoanei condamnate adresa nr. 1685/03.05.2011 prin care i se precizează 
datele la care urmează să se prezinte la Serviciul de Probatiune A. în anul 2011. 

De asemenea, persoana condamnată s-a angajat că va face eforturi pentru a respecta 
de acum înainte măsurile stabilite de instanța de judecată. Analizând însă compor- 
tamentul său anterior pe perioada supravegherii, raportat la respectarea măsurilor 
stabilite de instanța de judecată, putem să afirmăm că nu a acordat atenţie şi seriozitate 
acestora, a răspuns cu greu şi intermitent solicitărilor Serviciului de Probatiune A., 
invocând motive diverse pentru a justifica neprezentarea la sediul serviciului nostru, 
motive care nu au putut fi clarificate prin acte doveditoare. Persoana condamnată a avut, 
pe toată durata termenului de încercare până în prezent, o atitudine simulantă şi un 
comportament duplicitar în raporturile cu consilierii responsabili de caz, înțelegând să 
respecte măsurile stabilite de instanţa de judecată doar după ce Serviciul de Probatiune 
A. a înaintat Biroului de Executări Penale al Judecătoriei C.A. rapoartele de revocare. 
În ciuda aspectelor negative ce reies din atitudinea persoanei condamnate, R.E., trebuie 
amintit că acesta nu a promovat comportamente infractionale pe perioada termenului de 
încercare, nefiind cercetat sau judecat pentru alte fapte de către organele de poliţie locale. 


Data întocmirii şi semnării: 
2011 
Şef serviciu 

serie de proceduri privind întocmirea referatului de evaluare : C.I. Fiscuci, „Aspecte practice ale 
activităţii de probaţiune, referatele de evaluare psihosocială” şi A. Deteşan, „Aspecte privind 

evaluarea riscului de recidivă în activitatea de probaţiune”, în volumul coordonat de Sorina 
Poledna Probatiunea in România, Presa Universitară Clujeană, Cluj-Napoca, 2001. 

În faza de dezvoltare a infrastructurii au apărut mai multe publicaţii editate cu acordul şi 
sprijinul Direcţiei de Probatiune din Ministerul Justiţiei având ca scop lămurirea unor aspecte 
practice şi îmbunătăţirea pregătirii consilierilor de probaţiune în vederea creşterii calităţii refe- 
ratelor întocmite în activitatea curentă. Amintim, în ordine cronologică, primul ghid de bune 
practici folosit pe scară largă de consilierii de probaţiune: Mihaela Doina Boboş, Mariana 
Drăgotoiu, Dumitru Puşcaşu, Referatul de evaluare, Editura Didactică şi Pedagogică, Bucureşti, 
2002, completat cu informaţii din Durnescu loan (coord.), Manualul consilierului de reintegrare 
socială şi supraveghere, Editura Themis, Craiova, 2002, în special capitolul 8, „Valori şi practici 
non-discriminatorii”, de Ruth Goathly şi capitolul 10, „Activitatea consilierului de reintegrare 
socială şi supraveghere”, de Ioan Durnescu. O sinteză a acestor materiale a fost realizată în cadrul 
Manualului de practică în domeniul reintegrării sociale şi supravegherii, Editura Oscar Print, 
Bucureşti, 2004. În momentul de fata, în procesul de redactare a referatelor de evaluare, consilierii 
de probaţiune folosesc informaţiile cuprinse în capitolul „Întocmirea referatului de evaluare”, 
Ioana Pop, Marian Badea, din Manualul de probaţiune editat de V. Schiaucu, R. Canton, Editura 
Standard, Bucureşti, 2008, deoarece este cel mai recent material realizat pe această temă şi 
cuprinde experienţa acumulată în timp, precum şi modificările legislative intervenite în acest 
domeniu (în special odată cu modificările succesive ale art. 482 Cod procedură penală privind 
obligativitatea referatelor pentru minori), completate cu precizările intervenite printr-o serie de 
circulare pentru clarificarea unor aspecte de natură practică şi legală, emise succesiv de către 
Direcţia de Probatiune. 

Pentru spaţiul anglo-saxon, referintele de completare a lecturii se raportează la National 
Standards for Supervision of Offenders in the Community, Home Office Probation Service Division, 
Londra, 1992, completată cu ediţiile din 1995 şi 1997. De asemenea, cu importante precizări, 
poate fi consultat şi Tim Chapman, Michael Huogh, Evidence Based Practice, Londra, 1998, 
precum şi Anthony Bottoms, Andrew Stelman, Social Inquiry Reports, Wildwood House, 1988. 
Pentru informaţii mai recente poate fi consultat Handboook of Probation, ed. Loraine Gelsthorpe, 
Rob Morgan, Willan Publishing, 2007, precum şi What Works in Probation and Youth Justice, ed. 
Ros Burnett, Colin Roberts, Willan Publishing, 2004. 


Surse legislative 


*** Ordonanţa Guvernului nr. 92/2000 privind organizarea şi funcţionarea serviciilor de rein- 
tegrare socială a infractorilor şi de supraveghere a executării sancţiunilor neprivative de 
libertate. 

*** Hotărârea de Guvern nr. 1239/2000 privind aprobarea Regulamentului de aplicare a Ordo- 
nantei Guvernului nr. 92/2000. 

*** Ordonanţa de Urgenţă a Guvernului nr. 31/2008 privind modificarea art. 482 din Codul de 
procedură penală. 

*** Legea nr. 129/2002 care aprobă Ordonanţa Guvernului nr. 92/2000 cu unele modificări. 

*** Legea nr. 211/2004 privind unele măsuri pentru asigurarea protecţiei victimelor infracţiunilor. 

*** Legea nr. 272/2004 pentru protecţia şi promovarea drepturilor copilului. 

*** Legea 123/2006 privind statutul personalului din serviciile de probaţiune. 

*** Legea nr. 275/2006 privind executarea pedepselor şi a măsurilor dispuse de organele judiciare 
în cursul procesului penal. 

*** Legea nr. 356/2006 pentru modificarea şi completarea Codului de procedură penală precum 
şi pentru modificarea altor legi. 

*** Codul penal şi Codul de procedură penală, Editura C.H. Beck, Bucuresti, 2006. 

*** Ordinul Ministrului Justiţiei nr. 2355/2008 pentru aprobarea Procedurii privind supravegherea 
executării obligaţiei persoanei condamnate sau minorului de a presta o activitate neremunerată 
într-o instituţie de interes public impusă de către instanţa de judecată. 

*** Noul Cod penal, publicat în Monitorul Oficial, anul 177, nr. 510, 24 iulie 2009. 

*** Noul Cod de procedură penală publicat în Monitorul Oficial, anul 178, nr. 485, 15 iulie 2010. 

*** Proiectul Legii privind organizarea şi funcţionarea sistemului de probaţiune în dezbatere pe 
site-ul Ministerului Justiţiei la adresa: http : //www.just.ro/MeniuStanga/Normativepapers/ 
Proiectedeactenormativeaflate % C3 % A Endezbatere/tabid/93/Default.aspx. 


Circulare emise de Direcţia de Probatiune, Ministerul Justiţiei 
privind anumite proceduri de lucru 


*** Circulara Direcţiei de Probatiune din Ministerul Justiţiei nr. 44341/30.03.2007 privitoare la 
întocmirea referatelor de evaluare având în vedere intrarea în vigoare a dispoziţiilor art. 482 
Cod procedură penală. 

*** Circulara Direcţiei de Probatiune din Ministerul Justiţiei nr. 51358/03.05.2007 privind 
interpretarea unitară a art. 482 Cod procedură penală (stabilirea competenţei serviciilor de 
probaţiune în cazul solicitării de referate de evaluare pentru copiii străzii, întocmirea rapoar- 
telor de evaluare pentru minorii care au săvârşit o faptă penală, dar nu răspund penal, 
imposibilitatea întocmirii referatului de evaluare în lipsa învinuitului/inculpatului major). 

*** Circulara Direcţiei de Probatiune din Ministerul Justiţiei nr. 38664/27.03.2008 privind 
activitatea de întocmire a referatelor de evaluare (competenţa materială a serviciilor de 
probaţiune în ce priveşte evaluarea invinuitilor şi inculpatilor şi competenţa teritorială a 
serviciilor de probaţiune în vederea întocmirii referatelor de evaluare). 

Capitolul 13 


Despre evaluare. Instrumentul de colectare 
de date şi diagnoză 


Bogdan Mitricună 


13.1. Introducere 


Evaluarea poate fi definită, la modul general, ca fiind acţiunea de a evalua şi rezultatul 
acestei acţiuni. Conform Dicţionarului explicativ al limbii române, „evaluare” înseamnă 
apreciere, calcul, estimare, măsurare etc. , iar într-o altă acceptiune „a evalua” echivalează 
cu a stabili valoarea aproximativă a unui bun, a unui lucru etc. (extinzând, şi a unui 
comportament, cum ar fi cel infracţional — n.n. ). Toate aceste înţelegeri ale termenului 
evaluare se regăsesc în diversele activităţi specifice probatiunii (Exemple: estimdm 
riscul de recidivă şi perspectivele de reintegrare în societate ale învinuitului/inculpatului/ 
condamnatului, calculăm durata termenului de încercare, apreciem măsura în care mediul 
familial este protectiv pentru minor în raport cu pericolul abandonului şcolar, aproximăm 
termenele în care obiectivele intervenţiei pot fi atinse etc.). 

În mod specific, în probaţiune evaluăm în primul rând comportamentul infracţional, 
alături, bineînţeles, de persoana şi personalitatea infractorului, în contextul social în care 
respectivul comportament problematic se manifestă. Raportându-ne la una dintre accep- 
tiunile terminologice amintite, putem spune că prin acţiunea de evaluare, finalmente, 
atribuim comportamentului evaluat o anumită valoare. Aceasta pe de o parte. Pe de altă 
parte, identificăm şi o altă valoare a comportamentului analizat, aceea pe care compor- 
tamentul infracţional exersat/repetat sau practicat în premieră o are sau a avut-o pentru 
însăşi persoana investigată. 

Prin urmare, ca o condiţie de succes a evaluării în probaţiune, trebuie să avem 
permanent în vedere că există o perspectivă dublă asupra comportamentului infracţional 
analizat şi că frecventa confruntare sau comparare a celor două perspective nu poate fi 
decât utilă formării unei viziuni cât mai corecte asupra fenomenului investigat. Asupra 
acestei idei vom reveni pe parcursul acestui capitol. 

Elemente de mare interes pentru acţiunea de evaluare în probaţiune sunt: 


- motivația pentru schimbare comportamentală (determinarea stadiului acestui tip 
esenţial de motivaţie în cazul persoanelor care au săvârşit infracţiuni şi facilitarea 
progresului infractorilor de la stadiile primitive spre cele avansate — decizie şi acţiune 
pentru realizarea schimbării, menţinerea progreselor şi evitarea recăderii în starea de 
infractionalitate) ; 

— capacitatea de răspuns a infractorilor supervizati de serviciile de probaţiune la 
procesele de intervenţie ; acest aspect are legătură directă şi cu eficienţa utilizării 
resurselor de către agenţii proceselor de schimbare (serviciile şi consilierii de 
probaţiune, voluntarii, persoane particulare din comunitate, partenerii institutionali 
ai serviciilor de probaţiune - instituţii colaboratoare din comunitate sau persoane din 
cadrul acestor instituţii, incluzând aici autorităţile locale, organizaţiile guvernamen- 
tale, care au relevanţă pentru metodele de lucru interinstitutional ale serviciilor de 
probaţiune prin actele normative şi politicile sociale promovate în spaţiul public, 
precum şi organizaţiile neguvernamentale de interes pentru instituţia probatiunii atât 
prin specialiştii — şi experienţa acestora —, cât şi prin serviciile, bunurile şi programele 
ce pot fi accesate în sprijinul categoriilor de beneficiari ai sistemului de probaţiune) ; 

- riscul de săvârşire a unor noi infracțiuni si alte tipuri de riscuri (de exemplu, riscul 
de autovătămare/sinucidere sau cel pentru siguranţa publică etc. ; consilierii de 
probaţiune înşişi pot să identifice, să formuleze şi să estimeze alte tipuri de riscuri, 
cum ar fi: pericolul pentru personalul de probaţiune ori pentru personalul peniten- 
ciarului ; riscul pentru o categorie sau o minoritate specifică - de gen, de vârstă, 
sexuală, etnică, religioasă, culturală, profesională etc.) ; 

- perspectivele de reintegrare în societate si resursele (personale, familiale şi comu- 
nitare) disponibile pentru maximizarea şanselor de reinsertie socială ale persoanei 
care a venit în conflict cu legea ; simpla identificare a resurselor nu este suficientă 
pentru formularea unor predicții cu privire la cum va fi şi ce va face în viitor persoana 
acestor resurse în cadrul unor programe de intervenţie realiste în direcţia şi scopul 
schimbării comportamentale dorite. 


13.2. Evaluarea în probaţiune ca proces 


Ca proces dinamic de colectare, analiză şi interpretare a datelor, evaluarea intervine în 
toate activităţile specifice instituţiei probatiunii, de la activitatea de întocmire a referatelor 
de evaluare până la implementarea programelor utilizate în cadrul proceselor de asistenţă 
şi consiliere a persoanelor cu care lucrează serviciile şi consilierii de probaţiune. 

De asemenea, evaluarea intervine în toate fazele procesului penal prin atribuţiile 
specifice cu care instituţia probatiunii a fost înzestrată de legiuitor". În acest context, un 
acelaşi infractor procesat de sistemul de justiţie penală, pornind de la stadiul de învinuit 
până la cel de condamnat, poate fi evaluat în fiecare astfel de stadiu de către consilierii 
de probaţiune, în baza legii şi în funcţie de solicitările diverselor instituţii care intervin 
asupra cazului pe traseul procesului penal. O evaluare efectuată într-un stadiu anterior 
poate fi utilizată ca bază de plecare pentru o nouă evaluare într-un stadiu ulterior. De 
exemplu, se întâmplă frecvent ca un infractor condamnat şi trimis prin hotărâre judecă- 
torească în probaţiune să fi fost evaluat initial prin referat presentential, iar la intrarea în 
supraveghere (debutul executării pedepsei) reevaluarea fostului inculpat să pornească de 


1. Legislaţia specifică probatiunii s-a dezvoltat progresiv începând din 1997, astfel încât, în 
prezent, consilierii şi serviciile de probaţiune interacționează cu întreaga sferă a sistemului de 
justiţie penală. Legislaţia esenţială a sistemului de probaţiune poate fi găsită la adresa http : // 
www.just.ro, secţiunea ,,Probatiune”. 


292 PRACTICĂ 


la referatul întocmit anterior la solicitarea instanţei de judecată. Cu alte cuvinte, în 
probaţiune, evaluarea este întreprinsă întotdeauna fără a se pierde din vedere probabi- 
litatea destul de ridicată a unei reevaluări ulterioare. Reevaluarea intervine nu doar de la 
o etapă la alta a procesului penal, ci şi în cadrul aceleiaşi etape a acestui proces. 

În ordinea procesual-penală, referatul de evaluare poate fi văzut ca evaluarea iniţială 
a infractorului care vine în contact cu sistemul de probaţiune. Ca produs în sine, 
referatul de evaluare este la un moment dat o expertiză psihosocială cu privire la 
persoana şi comportamentul învinuitului/inculpatului menită să sprijine organul judiciar 
în luarea celor mai potrivite decizii cu privire la acesta. Formularea în cadrul referatului 
de evaluare a unor concluzii cu privire la perspectivele de reintegrare echivalează cu o 
predictie şi implică, indirect, inserarea în conţinutul acestui document a unor indicii care 
cel puţin pot alerta cu privire la existenţa unei anumite stări de pericol în legătură cu 
comportamentul persoanei evaluate ; aceasta înseamnă, inevitabil, şi o sugerare a nivelului 
riscului de a săvârşi noi infracţiuni, precum şi a condiţiilor care favorizează şi a celor care, 
dimpotrivă, descurajează reluarea comportamentului indezirabil. Reglementările actuale 
care privesc întocmirea referatului de evaluare nu prevăd estimarea riscului de recidivă. 

În schimb, în cazul persoanelor condamnate fără privare de libertate şi trimise de 
instanţa de judecată în supravegherea serviciilor de probaţiune, legea! solicită, în anumite 
situaţii, estimarea riscului de săvârşire a unor noi infracţiuni în trei situaţii : 


a) când se întocmeşte planul de supraveghere (cap. IV - „Riscul săvârşirii din nou a 
unor infractiuni/riscul de a pune în pericol siguranţa publică şi riscul de sinucidere 
sau autovătămare” - vezi art. 25 şi Anexa 2 din HG nr. 1239/2000, republicată, 
privind aprobarea Regulamentului de aplicare a dispoziţiilor OG nr. 92/2000 privind 
organizarea şi funcţionarea serviciilor de probaţiune) şi când se revizuieşte acest 
plan ; în practica serviciilor de probaţiune, riscul de recidivă este estimat ca „redus”, 
„mediu” sau „ridicat”, dar se resimte nevoia unei scalări mai nuantate, în sensul 
creşterii numărului de „trepte” ale scalei de la trei la cinci ; astfel, o scală a nivelului 
de risc de tipul „redus — redus spre mediu - mediu - mediu spre ridicat — ridicat” ar 
fi mult mai utilă şi chiar mai expresivă ca modalitate de ilustrare a probabilității 
reeditării comportamentului infracţional ; 

b) în cazul referatului de evaluare pe perioada supravegherii (art. 13 şi următoarele din 
HG nr. 1239/2000, modificată şi republicată) ; acest tip de referat nu este obligatoriu, 
ci reprezintă o opţiune a instanţei de a cere, la un moment dat, reevaluarea condam- 
natului aflat în executarea pedepsei ; 

c) la încheierea perioadei de supraveghere (deci la expirarea termenului de încercare) în 
cadrul unui raport final privind desfăşurarea supravegherii. 


Se observă că situaţiile în care consilierul de probaţiune recurge la analiza riscului de 
recidivă corespund cronologic unor momente sau etape diferite ale intervalului de 
supraveghere : la începutul (situaţia a, obligatoriu), pe parcursul (situaţia b, posibil) şi 
la finalul (situaţia c, obligatoriu) supravegherii sau procesului de executare a pedepsei. 

Revenind la caracterul procesual al evaluării, aceasta poate fi văzută ca o fază 
pregătitoare, fundamentul celorlalte etape în care se va derula intervenţia psihosocială 


1. HG nr. 1239 din 29 noiembrie 2000 privind aprobarea Regulamentului de aplicare a dispo- 
zitiilor OG nr. 92/2000 privind organizarea şi funcţionarea serviciilor de probaţiune, repu- 
blicată cu modificări în Monitorul Oficial, nr. 844, 16 decembrie 2008. 

concretă. Evaluarea precedă întotdeauna intervenţia şi ea trebuie repetată ori de câte ori 
apar modificări semnificative în contextul de viaţă al persoanei evaluate. Prin urmare, 
când vorbim de evaluare în probaţiune, subintelegem şi necesitatea reevaluării perma- 
nente. De exemplu, evaluarea presentenţială va fi efectuată fără a se pierde din vedere 
posibilitatea ca relaţia dintre consilierul evaluator şi învinuitul/inculpatul evaluat să 
continue şi după condamnarea acestuia, atât în cazul executării pedepsei în supraveghere, 
cât şi cu fostul client condamnat cu privare de libertate ; desigur, în acest caz, legătura 
dintre consilier şi persoana evaluată poate fi reluată (de exemplu, în cadrul unui program 
de pregătire pentru liberarea condiţionată) pe cu totul alte coordonate, consilierul de 
probaţiune nemaifiind primul chemat să fie responsabil de caz şi asta pentru că instituţia 
însărcinată cu planificarea şi executarea pedepsei nu va mai fi serviciul de probaţiune, ci 
penitenciarul. 


De reținut 


Evaluarea în probaţiune intervine în diferitele etape ale procesului penal: cercetarea şi 
urmărirea penală, faza de judecată şi executarea pedepsei. 


In general, procesul de evaluare are în vedere : 


strângerea informaţiilor despre client ; 

explorarea faptelor, sentimentelor, gândurilor şi conduitelor acestuia ; 

identificarea acurată a nevoilor şi/sau problemelor clientului (cu concentrare pe cele 
criminogene), precum şi a motivatiei pentru schimbare ; 

înţelegerea în context (social, familial) a situaţiei clientului ; 

construirea unui tablou de ansamblu a situaţiei clientului pentru planificarea acţiunilor 
necesare rezolvării problemelor identificate sau satisfacerii nevoilor clientului şi 
reducerii riscului identificat (Manual de practică în domeniul reintegrării sociale si 
supravegherii. Ghid de bune practici). 


În funcţie de momentul în care are loc, evaluarea poate fi iniţială, continuă şi finală 
(ibidem, p. 10). 

Evaluarea inițială poate avea două finalitati distincte, dar care pot avea şi o legătură 
în contextul procesualitatii evaluării : 


- întocmirea referatului de evaluare presentential ; 
-  schiţarea unui plan de intervenţie, sub forma planului de supraveghere sau a planului 
de reintegrare socială. 


Referatul de evaluare (înainte de condamnare) poate fi punctul de plecare în realizarea 
planului de supraveghere (după condamnare) ; mai departe, elementele planului de 
supraveghere, conţinând şi aspecte presententiale actualizate, pot contribui la construirea 
planului de asistenta!. 


1. Planul de asistenţă poate fi considerat cadrul intervenţiei psihosociale prin consemnarea 
nevoilor asistate şi a obiectivelor corespunzătoare acestor nevoi, planificate a fi atinse în 
anumite intervale de timp prin mijloace/actiuni/activitati specifice îndeplinite de persoane şi 
instituţii stabilite ca responsabile. 

Evaluarea continuă este folosită pe perioada intervenţiei şi serveşte la: 


- revizuirea planului de supraveghere în funcţie de dinamica nevoilor persoanei condam- 
nate şi în scopul măsurării progreselor obţinute în starea de supraveghere. La cererea 
instanţei, evaluarea continuă poate fi concretizată într-un referat de evaluare axat pe 
modul de respectare a măsurilor şi obligaţiilor impuse de judecător şi pe progresele 
persoanei aflate în supraveghere în direcţia schimbării comportamentale ; 

— revizuirea programelor de asistenţă şi consiliere (incluzând aici şi activităţile specifice 
reintegrării derulate în beneficiul persoanelor aflate în penitenciar sau minorilor din 
centrele de reeducare, ori a acelor categorii de persoane care la un moment dat pot 
beneficia de instituţia gratierii). 


Evaluarea finală se realizează la încheierea supravegherii sau la finalul procesului de 
asistenţă şi consiliere. În primul caz se evaluează modul în care condamnatul a îndeplinit 
obligaţiile care i-au fost impuse de către instanţă şi eficienţa metodelor utilizate pentru 
controlul respectării acestora pe durata termenului de încercare, dar şi măsura în care 
persoana supravegheată s-a reintegrat în societate. În al doilea caz, evaluarea finală 
vizează măsura în care au fost atinse obiectivele planului de asistenţă şi consiliere şi 
eficienţa programelor şi metodelor utilizate pentru satisfacerea nevoilor criminogene. 

Ca orice proces, şi evaluarea clientului trebuie planificată. Avem în vedere aici o 
pregătire adecvată a activităţii de evaluare, tocmai fiindcă de rezultatele acestei acţiuni 
depind într-o măsură covârşitoare atât expertizarea în scopul punerii la dispoziţia instanţei 
a elementelor relevante despre client şi comportamentul său, cât şi reuşita proceselor de 
control şi intervenţie în faza de executare a pedepsei. Cele mai importante aspecte ale 
acestei etape de pregătire a planificării propriu-zise sunt : 


e analiza impactului posibil al evaluării asupra persoanei evaluate (Manual de practică 
în domeniul reintegrării sociale şi supravegherii. Ghid de bune practici, p. 11): 
adunăm un minimum necesar de date despre client şi nu date despre întreaga lui 
viaţă ; adică se vor extrage doar acele informaţii care sunt cu adevărat relevante 
pentru scopul evaluării ; 

e implicarea cât mai activă a clientului în procesul evaluării (ibidem) ; clientului trebuie 
să i se inducă o încredere suficientă în persoana consilierului, astfel încât relaţia 
dintre cei doi pe durata procesului de evaluare să fie cât mai eficientă şi productivă 
din punctul de vedere al relevantei datelor culese. 


Ce trebuie să i se explice clar persoanei evaluate : 


- scopul evaluării ; 

- importanța colaborării în vederea obţinerii unei imagini cât mai complete despre 
persoana sa ; 

- paşii care vor fi urmaţi pe parcursul evaluării şi persoanele/institutiile la care se va 
apela pentru obţinerea unor date suplimentare. 


Revenind la ideea de relaţie specială cu persoana evaluată, este important de spus că 
fenomenul de modelare socială se poate face simţit în contextul colaborării, chiar şi 
involuntar. Prin tot ceea ce fac, consilierii de probaţiune le oferă de fapt clienţilor cu care 
lucrează „un model”, „un exemplu” ; în unele cazuri, oferirea modelului pozitiv de 
către consilier poate găsi în client un mediu surprinzător de permeabil care să faciliteze 
declanşarea schimbării mentale şi comportamentale ; 

e evaluarea echilibrată între deficienţele, punctele vulnerabile ale clientului, şi resursele 
acestuia. Poate exista tentatia ca profesionistii din sistemul de probaţiune să se 
centreze cumva, chiar şi involuntar, asupra aspectelor negative/dificile ale contextului 
persoanei evaluate, din dorinţa de a descrie cât mai complet şi exact contextul 
infracţional, neglijându-le pe cele pozitive ; riscul constă în posibilitatea nedorită ca 
resurse foarte utile să fie uitate sau desconsiderate. Într-un astfel de caz, intervenţia 
poate fi văduvită de resurse ce ţin de sistemul-client sau de instituţiile din comunitate 
care pot fi antrenate în procesul de schimbare. 


13.2.1. Un protocol de planificare a evaluării 


e Stabilirea scopului evaluării — de exemplu, în cazul referatului de evaluare, scopul 
constă în punerea la dispoziţia judecătorului sau procurorului a unei analize profe- 
sioniste a modului de funcţionare a comportamentului infracţional al persoanei pentru 
care s-a solicitat referatul de evaluare. 

e Metode de culegere a informaţiilor (studierea unor documente ; interviul ; observaţia — 
ca parte integrată metodei interviului, nu de sine stătoare ; utilizarea altor instru- 
mente); aceste metode pot fi folosite într-o combinaţie, în cazul fiecărui caz inves- 
tigat ; iar ponderea utilizării lor se adaptează la caracteristicile cazului. 

e Stabiliea surselor de informaţii. De obicei, prima sursă accesată este dosarul penal, 
în cazul solicitării unui referat presentential, iar în cazul alocării unui caz de 
supraveghere — dosarul penal şi/sau referatul presentential (în cazul in care acesta a 
fost întocmit anterior). 


Unii specialişti consideră însă că mai potrivit ar fi ca înaintea studierii dosarului 
penal să se intervieveze clientul. Justificarea este că astfel se diminuează riscul ca 
informaţiile extrase din dosarul penal să genereze o atitudine discriminatorie faţă de 
persoana care va fi evaluată. Experienţa practică arată însă, cel puţin în situaţia solicitării 
unui referat de evaluare, că mai productivă este documentarea preliminară prin studierea 
dosarului penal (ibidem, p. 12). 


[ N 


De reținut 


Sursele de informare despre sistemul-client sunt importante atât în evaluarea presen- 
tenţială, cât şi în procesul de fixare a condiţiilor de supraveghere!. Astfel: 


— important nu este numărul surselor accesate, ci relevanta lor în raport cu specificul 
cazului investigat şi mai ales cu situația actuală a persoanei (de exemplu, pentru o 
infracțiune economică săvârşită de un adult este irelevant să contactăm ca sursă de 
informații dirigintele inculpatului din şcoala primară sau generală); 

— este necesară păstrarea unui echilibru între sursele cu un grad sporit de subiectivitate 
(părinţi, fraţi, prieteni) şi cele cu şanse de obiectivitate mai mari (de exemplu, cele 


Ne, N 


1. În cazul fixării cadrului supravegherii (întocmirea planului de supraveghere), de exemplu, a 
avea în vedere aceste surse de informare poate ajuta la identificarea unor persoane şi instituţii 
care pot fi implicate eficient atât în procesul de control al modului de respectare a măsurilor 
şi/sau obligaţiilor fixate de instanţă, cât şi la antrenarea unor resurse umane şi materiale în 
procese de intervenţie anticipate de consilierul responsabil de caz. 

provenind din mediul şcolar, în cazul minorilor, sau din mediul profesional, în cazul 
adulţilor), mai ales în cazul unui referat de evaluare; 

— surse importante de informaţii pot fi şi diversele tipuri de documente, inclusiv cele 
care provin din instituţii cu care persoana evaluată a venit la un moment dat în 
contact: referate de evaluare anterioare ale serviciului de probaţiune, fişe de cazier 
auto, procese-verbale de sanctionare contraventionala, fişe medicale, dosare de 
asistență socială, foi matricole, caracterizări ale profesorilor, documente legate de 
locul de munca, chiar articole de presă care fac referire la persoana respectivă etc. 


2 


13 


Timpul pentru realizarea evaluării. Există două tipuri de limitări ale timpului necesar 
evaluării: una care provine din imperativul respectării unor termene reglementate 
(de exemplu, referatul de evaluare trebuie înaintat în 14 zile de la data solicitării), şi 
alta care constă în alocarea acelei resurse de timp astfel încât scopurile generale şi 
specifice ale evaluării să fie atinse (de pildă, evaluăm modul în care un client poate 
fi motivat să urmeze un tip sau altul de program din portofoliul serviciului de 
probaţiune sau să accepte o colaborare cu o instituţie din comunitate aptă să furnizeze 
un serviciu adecvat nevoii sale criminogene). 


.2.2. Principalele arii de evaluare în activitatea de probaţiune 


Mediul social 


familia şi istoricul ei; 

nivel şcolar şi profesional ; 

grup de prieteni ; 

sistem de valori ; 

modele cu influenţă negativă şi criminogenă asupra persoanei evaluate ; 
vecinătate ; 

modalităţi de petrecere a timpului liber ; 

nevoi sociale şi criminogene ; 

adictii. 


Comportament si atitudine 


conduita generală înainte şi după comiterea infracţiunii ; 

comportamentul infracţional investigat ; 

istoricul infracţional şi al contactelor cu instituţiile din sfera justiţiei penale ; 
atitudinea fata de pedeapsă/invinuirea adusă şi gradul de asumare a responsabilităţi ; 
tipare de gânire ; 

factori care pot influenţa conduita generală a persoanei. 


Tipuri de riscuri 


— riscul de a comite alte infracţiuni ; 

— riscul de autovatămare/sinucidere ; 

— riscul privind pericolul pentru public ; 
- alte tipuri pericole. 


Control si reintegrare 


interventiile necesare pentru diminuarea factorilor comportamentului infractional ; 

eligibilitatea pentru anumite programe de reintegrare ; 

instrumente de lucru ; 

motivaţia pentru schimbare comportamentală ; 

resursele disponibile care pot fi utilizate în cazul clientului evaluat ; 

planurile pe termen scurt şi mediu ; 

resurse şi tipuri de resurse ; 

frecvenţa necesară a întrevederilor dintre consilier şi persoana evaluată în funcţie de 
nivelul de risc şi nevoile persoanei ; 

disponibilitatea de colaborare cu serviciul de probaţiune şi instituţiile partenere ; 
capacitatea de răspuns la intervenţie. 


După etapa planificării evaluării avem o imagine asupra temelor care vor fi abordate 


în cadrul întrevederilor şi ne putem pregăti pentru colectarea datelor. 


De reținut 


Este urmărită colectarea acelor informații referitoare la aspectele indicate mai sus, dar 
care au legătură cu comportamentul infracțional şi care au relevanţă pentru scopul 
evaluării şi pentru actorii implicaţi în situaţia juridică a persoanei evaluate. 


13.2.3. Evaluarea comportamentului infracţional 


Analiza este canalizată pe obţinerea răspunsurilor la următoarele întrebări (Manual de 
practică în domeniul reintegrării sociale şi supravegherii. Ghid de bune practici, p. 15): 


Este vorba de un comportament singular? Care sunt factorii care l-au determinat ? 
Dacă s-a manifestat anterior acest comportament, sunt aceiaşi factori care l-au 
determinat sau sunt diferiţi ? 

Există model infracţional - similarități în ceea ce priveşte tipul faptei, modul de 
comitere şi contextul comiterii, factorii care au determinat comiterea faptei ? 

Care consecinţe reîntăresc comportamentul şi favorizează perpetuarea lui ? 

Cum a reacţionat infractorul evaluat la alte sancţiuni ? 

Ce modalităţi de sanctionare anterioare au cenzurat comportamentul problematic ? 
Persoana adoptă comportamentul pentru a obţine anumite rezultate (consecinţe) sau 
pentru a le evita pe altele? În acest caz, este important să se acorde atenţie modului 
în care explicaţiile persoanei asupra comportamentului său se leagă de această ipoteză. 


Modele de analiză a comportamentului infracțional : 


Modelul „A (antecedents) - B (behavior) — C (consequences)” de analiză funcţională 
a comportamentului ; 

Modelul axat pe „relaţia gândire - emoție - comportament”, interrelationarea acestora 
şi influenţele reciproce (ibidem, pp. 15-18). 


Cele două modele aparţin orientării cognitiv-comportamentale. Ele sunt cel mai des utilizate 
în lucrul cu infractorii, iar în literatura de specialitate sunt prezentate ca fiind cele mai 
relevante pentru acest tip de activitate. 

Modelul ABC de analiză funcţională a comportamentului porneşte de la ideea că 
orice comportament uman îndeplineşte o funcţie, deci şi săvârşirea de infracțiuni are o 
funcție pentru infractor. Prin urmare, consilierul de probaţiune trebuie să identifice in 
cadrul evaluării funcţia (cauza sau cauzele — nevoile criminogene) comportamentului 
problematic, pentru ca în etapa ulterioară să poată construi un plan de intervenţie adecvat 
având ca scop diminuarea probabilității de reeditare a acelui comportament. 

Antecedentele - elementele contextului in care s-a produs comportamentul analizat 
sau care l-au precedat. Desigur, toată viaţa clientului este plină de evenimente care pot 
fi considerate antecedente, dar trebuie să le discriminăm pe cele care au relevanţă pentru 
scopului evaluării. Antecedentele semnificative pot fi atât cele apropiate, cât şi cele 
îndepărtate în timp fata de momentul producerii comportamentului analizat. După cum 
s-a verificat şi în practică, cele apropiate în timp, care au avut loc imediat înainte de 
producerea comportamentului sau în timpul producerii lui, sunt cele mai importante 
pentru analiză. Astfel de evenimente pot fi: o situaţie (de exemplu, o ceartă), un anumit 
loc (de pildă, o sală de clasă), un anumit moment al zilei, prezenţa, afirmaţiile sau 
acţiunile unei persoane sau unui grup de persoane. 

Comportamentul - analiza relaţiei dintre elementele comportamentului analizat, 
reciprocitatea influenţei lor. De exemplu, un gând (cognitie) produce furie (emoție), iar 
aceasta duce la apariţia gândurilor agresive, care ulterior se transformă într-un compor- 
tament agresiv, de exemplu lovirea (acţiune). După cum se vede, întotdeauna compor- 
tamentul analizat se poate descompune într-un comportamnt interior (intim, care trebuie 
decriptat) şi unul exterior (observabil), care funcţionează pe bază de reciprocitate. 

Consecințele (sau rezultatele) - o acţiune a unei persoane produce efecte asupra sa şi 
asupra celorlalţi. 

Există consecințe apropiate şi îndepărtate, in timp, fata de momentul producerii 
comportamentului infracţional. Consecințele apropiate sunt urmările sau rezultatele 
imediat observabile ; cele îndepărtate apar după o anumită perioadă de timp de la 
producerea comportamentului. Afirmatii certe pot fi formulate numai cu privire la 
consecinţele apropiate în timp ; despre consecinţele îndepărtate se poate discuta doar în 
termeni de probabilitate. Consecințele comportamentului infracţional mai pot fi sociale 
(comportamentul generează o reacţie din partea unor persoane sau grupuri) sau fizice 
(distrugerea unui bun, rănirea unei persoane etc.). 


De reținut 


Orice comportament produce consecințe. Acestea sunt percepute de individ ca dezirabile 
sau indezirabile. In funcţie de această percepție, individul tinde să obțină sau să evite 
respectivele consecințe. 


Metoda principală de culegere a datelor despre comportamentul infracţional investigat 
este interviul. În timpul interviului vom urmări reacţiile persoanei (vom utiliza aşadar şi 
observaţia) şi identificarea celor trei componente ale modelului : A - ce anume s-a întâmplat 
imediat înaintea declanşării comportamentului, care au fost modificările din mediul 
extern/intern care le-au determinat ; B - comportamentul infracţional analizat şi circum- 
stantele in care acesta s-a produs ; C - care au fost consecinţele comportamentului (imediate 
şi/sau pe termen lung ; pozitive sau negative) şi care a fost impactul comportamentului 

infracţional asupra propriei persoane şi a mediului apropiat (Manual de practică în 
domeniul reintegrării sociale şi supravegherii. Ghid de bune practici, p. 17). 

În baza datelor culese, vom putea indica de ce această persoană a comis această 
infracțiune, exact în acel context particular, în acel moment, cu acele persoane, asupra 
acelei victime (ibidem). 

Acelaşi model poate fi aplicat şi pentru explorarea trecutului infracţional. Vom urmări 
atât posibilele asemănări în modurile de săvârşire a infracţiunilor, cât şi determinarea 
existenţei posibile a unui model comportamental ori schimbări ale modelului intervenite 
în timp (de exemplu: spre deosebire de perioada minorităţii, în ultimii anii, ca adult, 
infracțiunile săvârşite în mod preponderent de clientul evaluat au fost cele cu violenţă). 


13.3. Aspecte ale evaluării în activitatea de supraveghere 
şi reintegrare 


Evaluarea pe durata perioadei de supraveghere urmăreşte atât stabilirea unui control 
adecvat asupra respectării măsurilor şi/sau obligaţiilor impuse persoanei aflate în supra- 
veghere de către instanţa de judecată, cât şi implementarea intervenţiei individualizate 
prin stabilirea unor obiective generale şi a unora specifice formulate şi ierarhizate în 
cadrul unui plan de asistenţă asumat deopotrivă de consilierul de probaţiune responsabil 
de caz şi persoana beneficiară a intervenţiei. Executarea pedepsei sub supravegherea 
serviciului de probaţiune nu este un simplu proces marcat doar de condiţii legale (măsuri 
şi/sau obligaţii) care trebuie respectate, ci şi un traseu susceptibil de acumulări pozitive 
care să reducă şi chiar să elimine oportunităţile personale şi extra-personale de comitere 
a unor noi infracţiuni. Cel putin în acest sens — al şansei de a dispune de susţinere şi 
intervenţie specializată în direcţia schimbării comportamentale pozitive, fără privare de 
libertate -, vorbim de „beneficiari ai supravegherii” în comunitate. 
Categoriile de beneficiari ai supravegherii, conform Legii nr. 129/2002, sunt: 


e persoanele faţă de care s-au dispus măsurile prevăzute în art. 86°, alin. 1, lit. a-d din 
Codul penal ; 

e persoanele faţă de care s-au dispus una sau mai multe dintre obligaţiile prevăzute în 
art. 865, alin. 3, lit. a-f din Codul penal; 

e minorii faţă de care s-au dispus una sau mai multe dintre obligaţiile prevăzute în art. 
103, alin. 3, lit. a-c din Codul penal. 


Aceşti beneficiari ai supravegherii sunt implicit şi beneficiari ai asistenţei şi consilierii 
din partea serviciilor de probaţiune. Şi alte categorii de infractori sanctionati penal pot 
beneficia însă, prin lege, de diferite forme de asistenţă şi consiliere din partea serviciilor 
şi consilierilor de probaţiune pentru rezolvarea unor probleme cu care se confruntă : 
deţinuţii (persoanele care execută pedepse în penitenciare, minori sau majori) şi persoa- 
nele condamnate la pedeapsa cu închisoarea, a căror pedeapsă a fost gratiata total prin 
lege, precum şi minorii care au săvârşit fapte prevăzute de legea penală, faţă de care a 
fost înlăturată prin lege măsura educativă a internării într-un centru de reeducare. 

13.3.1. Evaluarea nevoilor sociale şi criminogene 


Planul de supraveghere poate fi considerat cadrul general în care se planifică executarea 
pedepsei. Planul de supraveghere are la bază evaluarea iniţială a persoanei intrate în 
supraveghere care se realizează conform HG nr. 1239/2000, republicată, cu prilejul primei 
întrevederi dintre consilierul de probaţiune responsabil de caz şi persoana beneficiarului. 

Evaluarea iniţială vizează două categorii de aspecte esenţiale pentru construirea 
planului de supraveghere : nevoile beneficiarului, criminogene şi sociale, şi trei tipuri de 
riscuri — riscul de săvârşire a unor noi infracţiuni, riscul de a pune în pericol siguranţa 
publică (alte persoane din comunitate) şi riscul de sinucidere sau autovătămare. 

O identificare corectă a nevoilor sau problemelor cu care se confruntă beneficiarul 
permite o bună estimare a riscului de a comite noi infracţiuni şi orientează intervenţia 
individualizată în direcţia potrivită, astfel încât probabilitatea succesului să fie cât mai 
ridicată. Retinem aşadar că determinarea acurată a nevoilor înseamnă luarea in conside- 
rare a acelor nevoi cu caracter criminogen şi care au deci o legătură directă cu riscul de 
reeditare a comportamentului infracţional. Indirect, consilierul de probaţiune realizează 
şi o configurare a ierarhiei acestor nevoi din punctul de vedere al prioritatii lor — care 
sunt cel mai urgent a fi satisfăcute, întrucât susţin în cel mai înalt grad comportamentul 
infracţional. 

Aici intervine dubla perspectivă asupra evaluării de care vorbeam la începutul acestui 
capitol. În definirea unei nevoi şi stabilirea rolului său criminogen în ansamblul compor- 
tamentului trebuie să luăm însă în considerare atât perspectiva noastră, a consilierului de 
probaţiune ca specialist evaluator, cât şi viziunea persoanei evaluate însăşi asupra 
punctelor puse în discuţie. Se poate pune o problemă cu privire la preeminenta uneia sau 
alteia dintre cele două perspective ; ne putem întreba de-a dreptul care perspectivă este 
mai indreptatita în definirea unei nevoi ca fiind criminogenă ? A beneficiarului, deoarece 
el însuşi se confruntă cu nevoia, sau a consilierului de probaţiune, ca profesionist în 
lucrul cu persoanele care au comis infracţiuni ? Beneficiarul are de partea sa experienţa 
personală, iar consilierul — expertiza profesionistă. În principiu însă, dacă nu punem sub 
semnul întrebării buna-credinta a consilierului de probaţiune în demersul de evaluare, 
putem afirma că în raport cu perspectiva beneficiarului, marcată de un grad mai ridicat 
de subiectivism, opinia consilierului este mai ferm controlată de imperativul obiectivitatii — 
una dintre condiţiile fundamentale ale exercitării profesiei sale. 


13.3.2. Practica evaluării în serviciile de probaţiune 


În prezent, evaluarea la intrare în supravegherea serviciilor de probaţiune se desfăşoară 
în două moduri diferite. Aproximativ o treime dintre serviciile de probaţiune utilizează 
un instrument Structurat de evaluare a nevoilor şi riscurilor numit „Instrument de 
Colectare de Date şi Diagnoză” (ICDD), realizând astfel o uniformizare a practicii 
evaluării. În celelalte servicii de probaţiune, în care acest instrument nu a fost încă 
diseminat, evaluarea se desfăşoară într-o manieră mai puţin structurată, în baza unor 
ghiduri de interviu şi a altor metode de culegere şi interpretare a datelor, care în cea mai 
mare parte diferă de la o echipă la alta şi chiar de la un consilier la altul, deşi vizează 
aceleaşi arii de investigaţie. 

Filosofia Instrumentului de Colectare de Date şi Diagnoză accentuează ideea aparent 
radicală că „opinia consilierului este cea care contează ; investigația este a consilierului 
şi nu a clientului”, deoarece „el, consilierul, este profesionistul” ; spunem „aparent 
radicală” deoarece ceea ce înregistrează consilierul prin aplicarea instrumentului este 
confruntat obligatoriu cu punctul de vedere al persoanei evaluate exprimat prin răspun- 
surile la un chestionar autoadministrat, instrument conex ICDD, vizând explorarea 
aceloraşi arii din existenţa clientului ; acest chestionar are şi rolul de echilibrare a 
perspectivelor în cadrul procesului de evaluare!. 


13.4. Estimarea riscului de recidivă 


În general vorbim de risc de recidivă, dar uneori, inclusiv în legislaţia specifică 
probatiunii, se preferă formularea „riscul de săvârşire a unor noi infracţiuni ”?. 

În practica penală, estimarea riscului de recidivă are o importanţă deosebită în 
următoarele situaţii (Durnescu, 2003) : 


1. În elaborarea sentinţei — pentru adoptarea celei mai potrivite decizii cu privire la 
gradul de restrictionare a libertăţii. 

2. In penitenciar — pentru clasificarea şi categorizarea deţinuţilor şi pentru deciziile 
comisiilor de propuneri pentru liberare condiţionată. 

3. În probaţiune : 
- pentru stabilirea condiţiilor de supervizare în comunitate, 
- pentru stabilirea duratei şi intensității programelor de reabilitare, 
— pentru estimarea performanţelor programelor de reabilitare - ca diferenţă între 

riscul de recidivă estimat şi nivelul real al recidivei, 

- pentru deciziile de încheiere a supravegherii în comunitate etc. 


13.4.1. Ce înţelegem prin risc şi evaluarea riscului? 


Evaluarea riscului este înţeleasă ca o probabilitate calculată de apariţie a unui eveniment/ 
incident/comportament negativ. Aşadar un eveniment asupra căruia se face o predictie se 


1. Vom reveni în finalul acestui capitol cu o scurtă prezentare a Instrumentului de Colectare de 
Date şi Diagnoză. 

2. Se poate face o distincţie între cele două construcţii, recidiva având mai degrabă legătură cu 
incriminarea şi sancţionarea oficială a comiterii de noi infracţiuni (având ca rezultat, de 
exemplu, consemnarea istoricului sancţiunilor penale în cazierul judiciar), în timp ce expri- 
marea „riscul de săvârşire a unor noi infracţiuni” se poate spune că vizează acea probabilitate 
de continuare şi chiar diversificare a conduitelor infractionale cu sau fără urmarea unei 
sancţionări legale. Consilierii de probaţiune au datoria să lucreze cu infractorul astfel încât 
acesta să renunţe definitiv la adoptarea de conduite ilegale, indiferent de nivelul de pericol 
social al acţiunilor întreprinse pentru satisfacerea nevoilor sale. Cu alte cuvinte, clientul 
trebuie să se obişnuiască să acţioneze în limitele legii pentru rezolvarea oricărei probleme. 
Astfel, infractorul va asimila (învăţa) treptat un mecanism de gândire şi acţiune integral 
prosocial. O înţelegere a scopului executării unei pedepse este şi aceasta, subliniind necesitatea 
restructurării personalităţii, a tiparelor de gândire (care produc şi alimentează atitudinea 
proinfractionala) şi a modalitatilor de acţiune cotidiene în satisfacerea nevoilor personale. 

poate produce numai cu o anumită probabilitate ; de aici şi dificultăţile predictiei de 
acest tip. Marja de eroare este accentuată şi de absenţa unui instrument autohton acreditat 
(ibidem, p. 339)! de estimare a riscului de săvârşire a unor noi infracţiuni. Metoda prin 
care consilierii de probaţiune pot estima totuşi riscul de recidivă într-o manieră rezonabilă 
este cea a evaluării clinice. 

Metoda evaluării clinice se bazează pe evaluarea individuală a factorilor de perso- 
nalitate şi situationali consideraţi a fi relevanti pentru comportamentul de risc şi a 
interacțiunii dintre aceşti factori. Investigația clinică trebuie să conducă la surprinderea 
trăsăturilor de personalitate şi a factorilor motivationali particulari care îl stimulează pe 
client să adopte comportamentul problematic. 

Când vorbim de risc, ne referim în principal la trei componente distincte pe care 
trebuie să le evaluăm : riscul de recidivă ; riscul pentru victime şi pentru personalul care 
lucrează cu infractorii ; riscul de autovătămare (inclusiv cel de sinucidere). 

S-a demonstrat ca probabilitatea de a comite infracţiuni este asociată statistic cu 
anumiţi factori statici (Manual de practică în domeniul reintegrării sociale şi suprave- 
gherii. Ghid de bune practici, pp. 57-59): 


— vârsta la prima condamnare (cu cât este mai mică, cu atât riscul este mai mare) ; 

— vârsta actuală (cu cât este mai mică, cu atât riscul este mai mare) ; 

- sex (bărbaţii comit mai multe infracţiuni decât femeile, deci probabilitatea statistică 
pentru un bărbat de a comite infracţiuni este mult mai mare decat în cazul unei 
femei) ; 

— numărul de condamnări în minorat (cu cât sunt mai multe, cu atât riscul creşte) ; 

- infracțiunea curentă. 


De asemenea, probabilitatea de a comite infracţiuni este asociată şi cu anumiţi factori 
dinamici, care se pot modifica în timp : 


atitudine antisocială ; 

— asocierea cu persoane cu comportament infracţional ; 
— impulsivitate/lipsa autocontrolului ; 

- lipsa unor legaturi/relatii afective apropiate ; 

— lipsa empatiei faţă de victimă; 


1. În România nu există deocamdată scale de evaluare sau alte instrumente validate statistic în 
cadrul unor cercetări asupra comportamentului infracţional, aşa cum există, de exemplu, în 
Canada. În această tara este disponibil un astfel de instrument - „The Level of Service 
Inventatory” (LSI-R) construit de Andrews şi Bonta (1995). LSI-R, având la bază teoriile 
asociaţiilor diferenţiale, controlului social şi învăţării sociale, prezintă cea mai mare acuratețe 
şi precizie în determinarea riscului de recidivă în Canada. Instrumentul este structurat pe 54 
de itemi, clasificați în 10 categorii : istorie infractionala, educatie/experienta de lucru, situaţie 
financiară, situaţie familială, locuinţă, timpul liber, grupul de egali, alcool/drog, atitudini şi 
echilibru emotional. Fiecărui item îi corespunde un scor între 0 şi 3 sau un răspuns Da/Nu. 
Suma acestora conduce în final la un scor total care reprezintă probabilitatea de recidivă a 
infractorului în funcţie de trei mari categorii: risc — înalt, moderat şi scăzut. 

2. Factorii statici sunt valabili numai dacă se fundamentează pe cercetări statistice complexe. Ei 
pot fi diferiţi de la o ţară la alta şi chiar de la o regiune la alta, fiind sensibili la diferenţele 
economice şi socioculturale. Aşadar, în practică, luarea în considerare a factorilor statici 
trebuie să fie prudentă. Mai ales în România, unde nu s-au efectuat încă studii riguroase care 
să certifice un set de factori statici ai recidivei în funcţie de specificul economic şi sociocultural. 

- abuz de substanţe ; 

- lipsa unui loc de muncă; 

- probleme financiare ; 

- probleme legate de adapost. 


Pentru a estima riscul de recidivă trebuie să analizăm factorii de risc statici (ce nu 
mai pot fi modificaţi şi care, reflectând un comportament trecut, reprezintă cel mai bun 
predictor pentru un comportament viitor), factorii de risc dinamici şi cei situationali şi 
să evaluăm natura şi frecvenţa acestora, gravitatea/gradul de relationare cu comporta- 
mentul care ne îngrijorează şi probabilitatea lor de apariţie. 

Din punctul de vedere a ceea ce se poate face pentru stoparea comportamentului 
infracţional, mult mai importanţi decât factorii statici sunt cei dinamici, deoarece factorii 
dinamici conferă individualitate cazului şi sunt cei asupra cărora se poate interveni, 
pentru a mentine/spori influenţa celor pozitivi (care se mai numesc şi factori protectivi) 
şi pentru a diminua/elimina influenţa celor negativi (factori favorizanti ai comporta- 
mentului infracţional), care susţin atitudinea proinfractionala. 

Factorii protectivi sunt acei factori care, dacă se regăsesc la nivelul unei persoane, scad 
probabilitatea ca respectiva persoană să mai comită infracţiuni. De exemplu, existenţa 
unui loc de muncă stabil constituie un factor inhibitor al comportamentului infracţional. 

Factorii favorizanţi sunt cei care determină o probabilitate crescută ca acea persoană 
să comită o infracţiune. Dacă ar fi să recurgem la acelaşi exemplu al locului de muncă, 
putem presupune cu o mare probabilitate de a nu greşi că absenţa unui loc de muncă 
constituie un factor favorizant al comportamentului infracţional şi asta nu neapărat doar 
în cazul unor infracţiuni patrimoniale. 

Controlul sau managementul riscului vizează corelarea dintre intervenţie şi risc. 
Nivelul sau intensitatea intervenţiei trebuie să corespundă nivelului riscului identificat 
(de exemplu, programele foarte intensive sunt contraproductive în situaţia clienţilor cu 
risc scăzut). Intervenţia trebuie să vizeze circumstanţele individuale şi sociale ale 
clientului, riscul pe care acesta îl prezintă şi nevoile criminogene, iar modul de livrare 
a intervenţiei trebuie să fie adecvat stilului de învăţare! al clientului evaluat. 


( N 


De reținut 


— Fiind vorba doar despre o estimare, riscul de recidivă va fi formulat întotdeauna ca 
unul ipotetic şi nu ca unul cert. 

— Riscul de recidivă este foarte dificil de estimat în cazul în care infractorul se află la 
prima infracțiune procesată de sistemul de justiție penală, deoarece lipsesc date 
despre posibilul trecut infracțional, şi de aceea într-un astfel de caz este nevoie de o 
investigație foarte atentă. 

— Riscul de recidivă poate fi asociat cu cel pentru victime si pentru personalul care 
lucrează cu infractorii, dar şi cu riscul de autovătămare. Şi acestea trebuie avute în 
vedere, motiv pentru care trebuie evaluat care este probabilitatea ca o nouă infrac- 
tiune comisă de infractor să aducă grave prejudicii fizice sau psihologice, de ce tip, 
cui, în ce circumstanţe şi cu ce frecvenţă. 


Ne N 


1. Vezi şi elementele evaluative ale capacităţii de răspuns la intervenţie în cazul Instrumentului de 
Colectare de Date şi Diagnoză prezentat în finalul acestului capitol. 

— Ca algoritm de lucru, riscul de recidivă se aproximează după o comparație atentă a 
numărului (analiză cantitativă) şi intensității (ponderea în raport cu comportamentul 
evaluat; e vorba de o analiză calitativă) factorilor statici şi dinamici, protectivi şi 
favorizatori ai comportamentului infracțional. În general, o concluzie realistă cu privire 
la nivelul riscului de a comite noi infracțiuni se realizează ţinând cont, în mod 
echilibrat, de ambele criterii. 

— Dincolo de evaluarea riscului este necesar să se evalueze şi capacitatea şi motivaţia 
pentru schimbare; cât de conştient este clientul de faptul că ar putea comite şi alte 
infracțiuni şi dacă intuieşte tipul de prejudicii pe care le-ar putea cauza; astfel, con- 
silierul de probaţiune va putea aproxima cât de motivat este clientul să lucreze pentru 
a reduce riscul şi care este capacitatea sa de a lucra pentru reducerea acestui risc. 


Se S 


13.4.2. Instrumente de evaluare a riscului de recidivă 


Riscul de recidivă poate fi considerat ca aplicație a cercetărilor asupra carierei infrac- 
tionale, în special pentru că aceste cercetări stabilesc corelaţii semnificative între debutul, 
durata, încetarea (desistarea) comportamentului infracțional, factori sociali, culturali sau 
personali, pe de o parte, şi recidivă, pe de altă parte (Durnescu, 2003, p. 335). Cariera 
infractionala poate fi definită ca „o secvenţă longitudinală a infracţiunilor comise de 
către un infractor” (Farrington, 1998, p. 361). 

Cercetările asupra carierei infractionale au arătat că există posibilitatea corelării 
unor factori care tin de istoria infractionald (cum ar fi vârsta la prima condamnare sau 
numărul de condamnări anterioare etc.) şi probabilitatea de recidivă (acesta este de fapt 
principiul instrumentelor de predictie a riscului de recidivă de generaţia a doua). 

De exemplu, D.P. Farrington („Cambridge Study in Delinquent Development”, 1991) 
a determinat o corelaţie statistică între vârsta la prima infracţiune şi lungimea în timp a 
carierei infractionale. El a ajuns la concluzia că, în Marea Britanie, infractorii condamnaţi 
prima dată la vârsta de 10-13 ani au, în medie, o carieră infractionala de 9,9 ani, iar cei 
care îşi încep cariera infractionala după această vârstă au un comportament infracţional 
care durează în medie 5,8 ani. Acesta este un tip de evaluare actuarial-statistică a riscului 
de recidivă. Este o analiză limitată, deoarece, cum vom vedea în continuare, nu ia în 
calcul factorii individuali dinamici ai persoanei (lipseşte analiza clinică). Cu alte cuvinte, 
predicția lui Farrington poate fi valabilă pentru un grup de infractori şi nu pentru un 
anumit individ, chiar dacă acesta are caracteristicile grupului. 


13.4.3. Evoluţia instrumentelor de evaluare a riscului de recidivă 


James Bonta a clasificat instrumentele de predictie a riscului de recidivă în trei mari 
generaţii (Bonta, 1996), după următoarele criterii de diferenţiere : 


1. gradul de obiectivitate ; 
2. structurarea acestora ; 
3. indicatorii cuprinşi în analiză ; 
4. relevanta în activitatea de reabilitare. 

a) Prima generaţie este reprezentată de analize subiective şi nestructurate. De exem- 
plu, în estimarea riscului erau utilizaţi indicatori nerelevanti sau într-o manieră neor- 
donată: comportament la instanţă, număr de fraţi, ocupaţia părinţilor etc. 

b) A doua generaţie a debutat cu studiul lui Burgess (1928) pe un număr de 3.000 de 
persoane liberate condiţionat (I. Durnescu, 2003, p. 337). 
Dintre criticile aduse acestui tip de instrumente, remarcăm : 


- au fost construite pe baza unor populaţii de deţinuţi, neavând o suficientă relevanţă 
pentru infractorii care nu au ajuns în penitenciar ; 

- nu includ factori protectivi şi nu specifică cu ce tip de infracţiuni se va recidiva, in 
ce circumstanţe etc. ; 

— lipseşte analiza clinică a riscului de recidivă; estimarea riscului se face pe baza 
indicatorilor statici (este vorba aşadar de o analiză pur statistică actuarială), care ţin 
de istoria infractionala a individului, ceea ce nu oferă direcţii de acţiune în procesul 
de reabilitare. 


c) Instrumentele de evaluate a riscului de recidivă de generaţia a treia sunt construite 
pe tipul de evaluare risc/nevoie ; dincolo de evaluarea riscului pe care infractorul îl 
prezintă pentru societate, ele identifică şi o serie de nevoi care vor constitui obiectivele 
intervenţiei (ibidem, p. 339). Se presupune că, odată acoperite aceste nevoi, va scădea 
şi riscul de recidivă. 

În afara indicatorilor statici, cuprinşi şi în instrumentele de generaţia a doua, evaluarea 
de tipul risc/nevoie include şi indicatori dinamici care pot fi abordati în cadrul intervenţiei 
de reabilitare (situaţie financiară, nivel educaţional etc.). Un astfel de instrument este 
The Level of Service Inventatory (LSI-R) construit de Andrews şi Bonta (1995), care 
oferă cea mai mare acuratețe şi precizie în determinarea riscului de recidivă în Canada. 

Şi această categorie de instrumente au anumite limite : nu cuprind factori protectivi, 
nu precizează cu ce tip de infracţiune se va recidiva şi în ce circumstanţe şi sunt foarte 
sensibile la diferenţele culturale. 

Importanţa celei de-a treia generaţii de instrumente de estimare a riscului de recidivă 
constă nu numai în aducerea în prim-plan a factorilor dinamici şi, implicit, a obiectivelor 
de intervenţie, ci şi în faptul că a condus la un nou principiu în activitatea corecțională — 
principiul riscului (ibidem), care impune combinarea nivelului riscului cu intensitatea 
programelor de reabilitare. Din punctul de vedere al gestionării riscului, nerespectarea 
acestui principiu poate produce rezultate nedorite. 


13.4.4. Un protocol de estimare a riscului de recidivă 


Estimarea actuarială a riscului de recidivă este foarte puţin aplicabilă la nivel individual. 
Limitarea dată de acest tip de analiză poate fi depăşită prin recurgerea la evaluarea 
clinică, a cărei aplicabilitate la nivel individual este, evident, mult mai potrivită. 


1. Burgess a identificat 21 de factori care îi diferentiau pe recidivisti de nerecidivisti. in baza 
acestui studiu, Comisia de liberări condiţionate din SUA a elaborat un instrument - Salient 
Factor Score - care includea 9 itemi (criterii) în funcţie de care deţinuţii puteau fi consideraţi 
ca eligibili pentru liberare: 1. erau nerecidivişti ; 2. nu au mai fost arestaţi; 3. nu au fost 
arestaţi în timpul minoratului ; 4. nu au comis infracţiuni auto; 5. nu au mai fost arestaţi pe 
timpul supravegherii în libertate ; 6. nu sunt dependenţi de alcool sau droguri; 7. au 
douăsprezece clase ; 8. au lucrat cel puţin 6 luni în ultimii doi ani înainte de a fi deţinuţi ; 9. 
au copii sau soţie. 

În absenţa unui instrument de evaluare a riscului de recidivă construit, testat, validat 
şi acreditat la nivel national, se poate dovedi utilă recurgerea la un protocol de estimare 
a riscului de recidivă (Durnescu, 2003, pp. 340-342) care să confere o marjă de 
siguranţă suficientă pentru o exprimare în termeni probabilistici a nivelului riscului de 
recidivă. Acest protocol include ghidarea analizei riscului după următoarele repere : 


A. Etapele procesului de evaluare a riscului de recidivă 


a) Definirea comportamentului a cărui producere va fi estimată. Analiza se realizează 
asupra comportamentelor periculoase, nu asupra persoanelor periculoase. Acest 
comportament poate fi: furt, viol etc. Fiecare comportament poate fi estimat în 
funcţie de factorii săi de risc. Spre exemplu, factorii stimulativi în producerea furtului 
din autoturisme sunt diferiţi de cei ai comiterii unui viol. 

b) Cel care realizează analiza riscului de recidivă trebuie să fie conştient de posibilele 
surse de eroare. Cele mai multe erori ţin de calitatea şi tipul de informaţii de care 
dispunem. Erorile pot fi provocate : de client (de exemplu, inabilitatea de a relationa), 
de cel care face analiza (de pildă, nu îşi suspendă valorile proprii) sau de context (de 
exemplu, politica agenţiei). 

c) Fiecare comportament estimat trebuie analizat în context. Comportamentul uman se 
formează ca urmare a interacțiunii omului cu mediul - cerinţe, exigente, factori 
stresanti etc. 

d) Identificarea situaţiilor în care este nevoie de expertiza unui specialist - psiholog, 
psihiatru etc. 

e) Identificarea factorilor care pot influenţa pozitiv sau negativ producerea comporta- 
mentului estimat. 

f) Realizarea unui plan de prevenire a comportamentului indezirabil. 


B. Raportarea analizei la principiul potrivit căruia „comportamentul trecut este un 
bun predictor al celui viitor” 


e Cât de des s-a produs acel comportament în trecut? (Cu cât un comportament s-a 
produs mai des în trecut, cu atât probabilitatea de a se repeta este mai mare.) Există 
modele ale acelui comportament? Există un repertoriu comportamental mai larg ? 

e Cât de regulat s-a produs acel comportament în trecut? (Dacă s-a produs regulat, 
există o probabilitate mare de recidivă.) 

În ce circumstanţe ? Ce tip de circumstanţe ? 
Cum a fost comportamentul afectat de activităţile de reabilitare sau de sancţiunile 
anterioare ? 

e Care este rata actuarială de recidivă a infractorilor din această categorie? 


C. Analiza comportamentului trecut trebuie să tind seama de următorii factori : 


1. factorii precipitatori (interni - gânduri, emoţii ; externi - situaţii speciale, grupul de 
prieteni etc.) ; 

factorii care pot consolida acel comportament (de exemplu, recompense) ; 

factorii care pot să descurajeze acel comportament ; 

discontinuități cognitive (de exemplu, „o iubeam prea mult” ca justificare a violului) ; 
anumite trăsături de personalitate (de pildă, impulsivitatea) ; 

consum de alcool sau droguri ; 

atitudinea faţă de victimă sau infracţiune. 


Gy aiba 

Factorii de mediu care pot influenţa comportamentul viitor pot fi: 


1. factori sociali sau emoționali - modul in care persoanele semnificative pentru cel 
evaluat au reacţionat la infracţiune, existenţa unei legături între aceste persoane şi 
producerea infracţiunii ; 

2. subcultura din care individul face parte (de exemplu, o subcultură care promovează 
riscul este un bun mediu de dezvoltare a infractionalitatii) ; care sunt modelele de 
succes ale acelei subculturi ? etc. 

3. situaţii riscante — care au fost factorii externi (condiţiile sau situaţiile externe) care au 
favorizat comiterea infracţiunilor anterioare ? 


D. Comportamentul trecut trebuie analizat şi sub aspectul celor victimizati, pentru a 
permite şi o predictie în legătură cu potentialele victime (ca dimensiune specifică a 
riscului de recidivă estimat) : Care sunt caracteristicile victimelor ? Ce tipuri de relaţii 
au existat între victimă şi infractor ? etc. 


13.5. Evaluarea motivatiei pentru schimbare 
comportamentală şi a perspectivelor de reintegrare 
în societate 


Cele mai importante tehnici de evaluare în activitatea de probaţiune sunt interviul, 
observaţia, testul şi chestionarul. Evaluarea se realizează în general pe baza interviului 
tematic, explorându-se situaţia persoanei şi urmărindu-se anumite secţiuni prestabilite. 
Fiecare interviu este diferit, pentru că fiecare caz evaluat are specificul său. Consilierul 
trebuie să fie flexibil în structurarea şi conducerea interviului, în funcţie de nevoile 
clientului. Ca regulă, interviul trebuie condus de consilier astfel încât să încurajeze 
interacţiunea şi să consolideze relaţia profesională. 


13.5.1. Interviul ca tehnică de bază a investigării clientului 


În activitatea de probaţiune în general, interviul reprezintă instrumentul principal pe care 
consilierul îl utilizează în demersul său profesional de explorare a comportamentului 
infractioal. Interviul în munca de probaţiune are trei scopuri: a) informational (de 
culegere a informaţiilor) ; b) diagnostic/de evaluare ; c) terapeutic (pentru iniţierea şi 
realizarea schimbării). Toate aceste scopuri pot fi atinse în timpul intervievării clientului, 
chiar dacă în mod special nu sunt urmărite decât primele două. De obicei, prin 
intervievare sunt urmărite obiective cum ar fi: motivațiile de acţiune, delimitarea 
tensiunilor personale ale clientului, înţelegerea motivatiei de acţiune, evaluarea impactului 
şi a riscului social al faptei comise (Bocancea, Neamţu, 1999, p. 242). 


13.5.2. Interviul motivational 


Interviul motivational este un instrument prin care consilierul ajută clientul să-şi recu- 
noască/conştientizeze problemele şi să progreseze în direcţia schimbării. Este folosit cu 
persoanele ce refuză schimbarea sau care au o atitudine de ambivalenta. Când interviul 

îşi atinge obiectivul, clientul ajunge să formuleze singur argumente în sensul avantajelor 
schimbării. Interviul motivational poate fi folosit in toate fazele procesului penal (urmă- 
rire penală, judecată, executarea pedepsei) în care consilierul poate interveni prin 
activităţi specifice muncii de reintegrare socială. 

Abordarea rezistenţei clientului. Consilierul trebuie să evite stilul provocator de 
intervievare, fapt ce ar contribui la întărirea rezistenţei clientului. Confruntarea poate 
precipita schimbarea şi trebuie folosită în scopul de a sprijini clientul în conştientizarea 
problemelor sale, astfel încât schimbarea să se producă pornind de la înţelegerea situaţiei 
prezente (Poledna, 2002, p. 52). Din perspectiva interviului motivational, rezistenţa la 
schimbare (clientul contestă acurateţea informaţiilor sau integritatea, clientul nu recu- 
noaşte existenţa unor probleme, nu cooperează, nu acceptă sugestii etc.) este influenţată 
în primul rând de stilul consilierului, dar şi de unii factori situationali. Învinuirea altora, 
dezacordul, scuza, minimizarea faptelor/problemelor/vinovatiei, diminuarea contribuţiei 
la infracţiune şi pesimismul sunt alte aspecte ale rezistenţei; de multe ori, aceste 
atitudini sunt expresia strategiilor clientului de neutralizare a responsabilităţi. 

Interviul motivational este utilizat in special în cazul clienţilor intraţi în evidenţa 
serviciilor de probaţiune ca persoane supravegheate, pentru a le stimula să se angajeze 
activ în procesul de intervenţie. Aplicarea tehnicilor interviului motivational este utilă şi 
în etapa evaluării iniţiale în scopul întocmirii referatului de evaluare. Nevoia recurgerii 
la acest tip de interviu apare când persoana evaluată devine ostilă cu privire la discutarea 
unor aspecte relevante pentru infracţiunea analizată şi factorii criminogeni. 


13.5.3. Stadiile motivationale 


În acelaşi timp, interviul motivational este utilizat ca instrument de lucru în evaluarea 
motivatiei pentru schimbare şi pentru stabilirea stadiului în care se află persoana evaluată 
din punct de vedere motivational. 

Modelul stadiilor motivationale, creat initial de Prochaska si DiClemente pentru 
comportamentul adictiv, postulează existenţa mai multor stadii motivationale în care se 
poate afla o persoană cu un comportament problematic. 

Scopul principal al utilizării interviului motivational este de a ajuta clienţii să-şi 
dezvolte motivaţia pentru schimbare, trecând pe rând din stadiile inferioare în cele tot 
mai avansate. Consilierul trebuie să discrimineze diferitele stadii şi să abordeze clientul 
în mod diferențiat, în funcţie de poziţia pe care acesta o ocupă în procesul schimbării. 

Stadiile motivationale sunt următoarele : 

A) Precontemplarea. În acest stadiu, sarcina consilierului este de a stimula percepţia 
clientului asupra riscului şi problemelor generate de comportament. Unii clienţi nu văd 
în comportamentul lor o problemă şi nu se gândesc să-l schimbe. Astfel de clienţi pot fi: 
persoanele ezitante (care manifestă inerție şi nu-şi dau seama de probleme), clienții 
rebeli (care investesc multă energie în conduita problematică şi se împotrivesc oricăror 
prescriptii), clienții resemnati (cei cărora le lipseşte energia şi nu se implică), persoanele 
speculative (care manifestă rezistenţă mai mult în gândire şi mai putin în sfera afectivității). 

B) Contemplarea. În stadiul contemplării, sarcina consilierului este de a influenţa balanţa 
decizională, ajutându-l pe client să conştientizeze raportul dintre costuri şi beneficii : 
„costuri ale status-quo-ului (mentinerea/perpetuarea comportamentului infracţional) — 

beneficii ale schimbării”. Clienţii fac aşadar analiza costurilor şi a beneficiilor. Este un 
stadiu marcat de ambivalente şi stări conflictuale. Interviul motivational se centrează pe 
managementul acestor ambivalente, care apar ca o consecinţă a ataşamentului fata de 
comportamentul infracţional, ataşament dobândit prin învăţare şi condiţionare. Ambi- 
valența poate genera o serie de complicaţii, cum ar fi valorizarea crescută a compor- 
tamentului infracţional şi aşteptări privind obţinerea de beneficii prin folosirea acestuia. 
Perpetuarea stărilor conflictuale poate diminua şi stima de sine, ceea ce subminează până 
şi importanţa unor scopuri valorizate pozitiv, cum ar fi continuarea şcolii, obţinerea unei 
calificări profesionale, găsirea unui loc de muncă etc. Sfima de sine trebuie avută în 
vedere la evaluarea nevoilor criminogene şi a motivatiei pentru schimbare. În cauzalitatea 
comportamentului infracţional se poate regăsi problema respectului de sine. Persoanele 
cu stimă de sine ridicată sunt preocupate să lase o impresie bună celor cu care vin în 
contact. Cei trei stâlpi ai stimei de sine sunt încrederea în sine, concepţia despre sine şi 
iubirea de sine. Iubirea de sine explică de ce putem rezista adversitatilor şi ne putem 
reveni după eşec. Carentele stimei de sine îşi au resursele la acest nivel şi sunt cel mai 
greu de compensat (tulburările de personalitate). Concepția despre sine o datorăm 
mediului familial, în special proiectelor făcute de părinţi pentru noi. Încrederea în sine 
provine în principal din tipul de educaţie primită în familie sau în şcoală (programul de 
consiliere „Redefinirea stimei de sine” - Direcţia de Probatiune din cadrul Ministerului 
Justiţiei din România). 

C) Decizia. În stadiul determinării, clientul este ajutat să găsească cele mai bune 
modalităţi de stopare a comportamentului infracţional şi cele mai bune strategii de 
rezolvare a problemelor. Persoana îşi dă consimţământul pentru o acţiune în direcţia 
schimbării. Ambivalenta nu dispare nici in acest stadiu. Sarcina consilierului este de a 
întări consimţământul clientului faţă de un anumit plan. În scopul întăririi acestui 
consimţământ, putem urmări „Decizia? în contextul relaţiei consilier (ca agent al 
stimulării externe) - motivaţie (motivaţia persoanei de a acţiona) - client (subiect al 
acţiunii vizate de consilier). Din această perspectivă, „motivaţia conduitei umane presu- 
pune concordanța dintre factorul extern, stimulativ şi cel intern, subiectiv, energizator, 
găsindu-şi exprimarea în pregătirea pentru acţiune şi creşterea receptivitatii în raport cu 
stimularea externă” (I. Butoi, T. Butoi, 2004, p. 438). 

D) Acţiunea. În această fază, clientul este sprijinit în demersul său pentru schimbare. 
Consilierul caută să sporească eficienţa acţiunilor întreprinse de client în scopul schim- 
bării, să-i întărească activităţile de succes şi deciziile constructive. Clientul trebuie 
stimulat să-şi conştientizeze reuşitele, ceea ce conduce şi la o micşorare a deficitului de 
încredere în sine. 

E) Mentinerea. În stadiul menţinerii acţiunii, sarcina consilierului este de a oferi 
ajutor în scopul identificării şi folosirii strategiilor de prevenire a căderii. 

F) Căderea (revenirea la comportamentul problematic). Aceasta trebuie acceptată şi 
integrată în ciclul schimbării, înţeles la rândul lui ca un context al învăţării. Căderea este 
posibilă atât în stadiul acţiunii, cât şi în cel al menţinerii, iar reluarea ciclului se poate 
face în oricare dintre următoarele stadii: contemplare, determinare, acţiune. În stadiul 
căderii, clientul trebuie ajutat să parcurgă din nou tot acest „ciclu al schimbării”, fără a 
se demotiva. 


310 PRACTICĂ 


De reținut 


Cum explicăm căderea şi de ce trebuie privită aceasta ca fiind firească? Schimbarea 
presupune crearea unui nou pattern comportamental, proces care necesită timp, iar 
aceasta chiar dacă în faza de menţinere comportamentul prosocial a fost întărit, iar 
întoarcerea la vechiul pattern e mai putin frecventă şi intensă. 


Identificarea stadiului motivational şi a factorilor de risc/protectivi ne ajută la 
estimarea perspectivelor de reintegrare. În raport cu fiecare factor de risc, deci cu fiecare 
nevoie criminogenă, trebuie să identificăm nivelul motivatiei pentru schimbare. 

Intervenţia începe cu abordarea acelei nevoi (probleme) pentru care clientul manifestă 
cel mai înalt grad de motivare. Rațiunea intervenţiei ierarhizate este aceea că şansele de 
succes sunt mai mari, iar clientul poate observa mai rapid modificările dorite, ceea ce îi 
va spori încrederea in sine (programul de consiliere „Redefinirea stimei de sine” — 
Direcţia de Probatiune din cadrul Ministerului Justiţiei din România). 

Perspectivele de reintegrare socială au în vedere soluţiile psihosociale în măsură să 
compenseze factorii care influenţează în mod negativ conduita generală. Pentru elabo- 
rarea perspectivelor de reintegrare socială, procesul de analiză şi sinteză a informaţiilor 
culese trebuie structurat astfel încât să fie prezentate aspecte concrete care pot conduce 
în mod evident la corectarea comportamentului infracţional. Este de dorit să se aibă în 
vedere aspecte cum ar fi: 


- dorința inculpatului de reabilitare şi diversele caracteristici de personalitate ; 

- dorința membrilor familiei sau a altor persoane apropiate de a sprijini inculpatul în 
vederea reabilitării ; 

- oportunitățile mediului în care trăieşte infractorul (de continuare a studiilor, de 
calificare/recalificare profesională, de ocupare a unui loc de muncă etc.) ; 

- programele educaţionale disponibile care pot corecta comportamentul antisocial al 
inculpatului (managementul furiei, diminuarea consumului de alcool şi droguri, 
însuşirea normelor şi valorilor sociale etc.) ; 

- condițiile mediului social în care trăieşte persoana evaluată (anturaj, familie, veci- 
nătate etc.). 


Toate aceste aspecte fac referire la resurse. După cum se observă, resursele se 
plasează la trei niveluri : personal, familial şi comunitar. Acestora li se adaugă motivaţia 
pentru schimbare comportamentală, iar aceasta este a clientului. Desigur, ea poate fi 
consolidată prin acţiuni programate dinspre nivelul familial şi comunitar spre cel perso- 
nal, după cum, în aceeaşi măsură, anumite condiţii de mediu, cum ar fi, de exemplu, 
numărul mare de modele infractionale cu care clientul vine zilnic în contact, pot conduce 
la slăbirea motivatiei pentru schimbare comportamentală. 


13.6. Instrumentul de colectare de date şi diagnoză 


Instrumentul de colectare de date şi diagnoză (ICDD) permite evaluarea obiectivă şi în 
concordanţă cu nevoile criminogene individuale a persoanei care a venit în conflict cu 
legea penală şi a comportamentului infracţional dezvoltat. 

Evaluarea prin intermediul ICDD conduce într-o manieră structurată la determinarea 
riscului de recidivă şi a celorlalte tipuri de riscuri care prezintă interes în activitatea de 
probaţiune, precum şi la identificarea factorilor relevanti din punct de vedere criminogen 
pentru diferitele zone de existență ale persoanei evaluate. 

Este important de subliniat faptul că aplicarea acestui instrument reprezintă un demers 
profesional personal, iar acesta are ca rezultat formularea unei opinii/expertize a consilie- 
rului de probaţiune asupra persoanei evaluate, şi nu opinia acesteia. Este vorba deci 
despre o investigaţie a consilierului, şi nu a clientului. 

Pe de altă parte, şi opinia subiectului supus evaluării este importantă, motiv pentru 
care împreună cu instrumentul de colectare de date şi diagnoză se utilizează şi un 
chestionar special, pe care îl completează clientul. 

Viziunea fundamentală a ICDD este că: 


Societatea este deranjată de comportamentul infracţional. 

. Comportamentul infracţional trebuie diminuat. 

3. Evaluarea se concentrează pe comportamentul infracţional, şi nu pe persoana infrac- 
torului. 

4. Infractorul este răspunzător pentru propriul comportament, iar acest comportament 
poate fi influenţat. 

5. Baza schimbării comportamentului o reprezintă încheierea unor convenţii reciproce 

şi responsabilizarea infractorului în ceea ce priveşte ducerea la îndeplinire a celor 

convenite. 


== 


Conceptul de zonă de existență, aşa cum îl utilizăm în procesul concret de aplicare a 
ICDD, are în vedere acea parte sau secvenţă a existenţei persoanei infractorului (de 
exemplu, „relaţiile cu prietenii şi cunoştinţele”) explorată atât prin consemnarea datelor 
de interes general, cat mai ales prin abordarea subsecventelor care pot avea legătură cu 
comportamentul infracţional (de exemplu, analizarea subsecventei „prietenii şi cunostin- 
tele au/n-au avut contacte cu justiţia”). 

Zonele de existenţă abordate sunt de fapt acele arii din existenţa clientului în interiorul 
cărora se evidenţiază factorii care pot avea sau nu influenţă asupra comportamentului 
infracţional. 

Obiectivul acestui instrument este de a prezenta într-o manieră structurată atât riscul 
de recidivă, cât şi pericolele pe care comportamentul infracţional le comportă în raport 
cu diversele zone din existenţa clientului. Trebuie avute în vedere posibilele corelaţii 
„Zonă de existenţă - Infractiune” şi „Risc/pericol - Zonă de existenţă”. De la partea a 
doua până la a 16-a inclusiv, de fiecare dată când se solicită estimarea riscului de 
recidivă şi pericolul referitor la zona de existenţă, trebuie să se indice şi dacă zona este 
în relaţie cu comportamentul infracţional. 

Din perspectiva filosofiei acestui instrument, evaluarea nu este doar o culegere de 
date, ci şi un proces de decizie. În afară de înregistrarea datelor, consilierul le va 
interpreta. Investigația va porni de la trei întrebări : „Ce se întâmplă ? ”, „Ar trebui facut 
ceva?” şi „Ce ar trebui făcut? ”. 

Rezultatele cercetărilor criminologice au arătat că există o serie de factori în viaţa 
unui infractor care influenţează atât riscul de recidivă, cât şi diversele tipuri de pericole. 
În afară de datele personale, se colectează şi datele specifice zonelor de existenţă. Toate 
rubricile trebuie completate integral. Se vor identifica zonele în relaţie directă cu 
comportamentul infracţional şi se vor stabili în care dintre acestea se poate interveni 

pentru diminuarea riscurilor. Tot în scopul evaluării se utilizează un chestionar (instru- 
ment conex). Acesta va fi completat de client. Răspunsurile reprezintă opiniile acestuia 
în raport cu aspectele evaluate. 


Structura ICDD este, pe scurt, următoarea : 


Partea I. Informaţii generale 

e Partea a II-a. Istoric infracțional 
Istoria infractionala are cel mai important rol în predictibilitatea recidivei. De pildă, 
cei care comit furturi prezintă o probabilitate foarte ridicată de recidivă. Acest lucru 
este valabil într-o măsură mult mai mică în cazul infracţiunilor legate de consumul de 
alcool. Factorul „Istoric infracţional” nu poate fi influenţat, este un dat. 

e Partea a III-a. Infractiunea actuală 
Evident, acest factor nu poate fi influenţat, pentru că infracţiunea s-a produs deja. Pot 
fi însă diminuate pierderile ce derivă din consecinţele infracţiunii : repararea prejudi- 
ciului, despăgubirea victimei, împăcarea cu aceasta, achitarea cheltuielilor de jude- 
cată, îndeplinirea conştiincioasă a obligaţiilor stabilite de instanţa de judecată etc. 

e Partea a IV-a. Adăpostul sau locuința 
Această zonă de existenţă corelează de multe ori cu starea de infractionalitate ; 
statistic, foarte multe persoane care comit infracţiuni au şi probleme cu spaţiul 
locativ. Locuinta, ca zonă de existenţă cu potential criminogen, constituie un factor 
care poate fi influenţat (este un factor dinamic, nu static, cum este, de pildă, existenţa 
antecedentelor penale). 
Partea a V-a. Scolarizarea (în corelaţie cu partea a VI-a) 
Partea a VI-a. Munca 
»9colarizarea” este un factor dinamic, ce poate fi influenţat. În acelaşi timp, ea oferă 
de multe ori ocazia de a găsi o soluţie la problema criminogenă a clientului. La fel, 
„Munca” poate corela cu infractionalitatea, dar şi cu găsirea unor soluţii. Este un 
factor care poate fi influenţat mai uşor. „Cum se manifestă emoţional şi ce atitudine 
are clientul în ceea ce priveşte munca şi şcoala ? ” este un aspect ce trebuie investigat 
referitor la combinația dintre şcoală si muncă. Este clientul pregătit să urmeze o 
şcoală profesională pentru a putea găsi de lucru? Mai este şcolarizarea actuală şi 
suficient de bine orientată profesional pentru ca persoana să poată găsi de lucru? 

e Partea a VII-a. Financiar 
Acest factor se află într-o relaţie evidentă cu probabilitatea de reeditare a compor- 
tamentului infracţional, dar constituie şi un factor cu o influenţă însemnată asupra 
oportunităţilor de intervenţie ale serviciilor de probaţiune. Este un factor dinamic, 
care poate fi influenţat. 

e Partea a VIII-a. Relaţiile cu partenerul (partenera), familia şi rudele 

Sfera acestor relaţii poate fi un bun indicator al recidivei, în special în baza experienţelor 
negative din copilărie/adolescenţă, precum şi a lipsei unui model. Infractiunile care 
corelează adesea cu această zonă sunt cele cu violenţă şi cele de natură sexuală. Pot 
exista şi legături cu suicidul sau automutilarea. Cei care au comis infracţiuni sexuale 
nu au de obicei un partener. Factorii criminogeni care au rădăcini în zona relaţiilor 
de familie, cu partenerul (partenera), cu rudele sunt greu de influenţat. 

e Partea a IX-a. Relaţiile cu prietenii şi cunoştinţele 
Studiile arată că indivizii cu o reţea socială infracţională recidivează mai des. Este un 
factor bun (din punct de vedere al oportunităţilor de intervenţie, de lucru cu clientul), 
însă dificil de influenţat. 

Partea a X-a. Consumul de droguri 

e Partea a XI-a. Consumul de alcool 
Includem la consumul de droguri şi consumul de medicamente prizarea solventilor, a 
drogurilor de party, etc. Ne interesează felul în care infractorul foloseşte drogurile (le 
înghite, şi le injectează, le prizează etc.). Se face un scurt inventar al consumului. 
Există instrumente de măsură extinse care necesită o expertiză, aspect care trebuie 
luat în considerare la completarea acestei zone de existenţă. Consumul de droguri şi 
de substanţe medicamentoase este deseori legat de problematica personală, existând 
adesea un grad crescut de pericol atât pentru client, cât şi pentru cei din jur. Abuzul 
de alcool conduce în general la un alt tip de acte antisociale şi infracţiuni ; delictele 
cu violenţă sau cele de circulaţie sunt deseori legate de problematica alcoolului. 
Studii recente indică însă că relaţia dintre alcool şi comportamentul infracţional este 
mai puţin evidentă decât s-a considerat până în prezent. Ambii factori, atât consumul 
de alcool, cât şi cel de droguri, sunt dificil de influenţat. 

e Partea a XII-a. Petrecerea timpului liber şi programul de zi si de noapte 
O bună alternare a zilei cu noaptea (un ritm sănătos) favorizează reuşita intervențiilor 
serviciilor de probaţiune. Se consideră că ritmul zi/noapte şi, în general, modul de 
petrecere a timpului liber constituie un factor uşor de influenţat. 

e Partea a XIII-a. Sănătatea fizică 
Sănătatea fizică deficitară influenţează atât reuşita, cât şi configurarea intervențiilor 
serviciilor de probaţiune. De obicei, nu există o relaţie directă cu comportamentul 
infracţional sau cu recidiva, dar se pot face legături între consumul medicamentos sau 
lipsa şi neglijarea acestuia cu un comportament infracţional. 

e Partea a XIV-a. Starea emoţională 
Conform unor cercetări, există o relaţie între starea emoţională şi comportamentul 
infracţional, dar nu una evidentă şi puternică. Ea este însă prezentă în cazurile 
clienţilor care nu fac faţă stresului, în cazuri de depresie, de tulburări psihologice şi 
psihiatrice. Toate acestea nu joacă un rol important în predictibilitate, dar contribuie 
la menţinerea tiparelor comportamentale. „Starea emoţională” este un factor care 
poate fi influenţat, dar cu dificultate. 

e Partea a XV-a. Tipare de gândire 
Cei mai multi infractori au carente cognitive care se corelează puternic cu recidiva ; 
ei nu dispun de abilităţile de gândire necesare pentru a putea rezolva bine problemele 
şi pentru a putea gândi serios şi critic înainte de a face ceva. 

e Partea a XVI-a. Atitudinea 
O atitudine proinfractionala se dovedeşte un element adecvat de predictibilitate in 
ceea ce priveşte încălcarea condiţiilor impuse în cazul condamnării fără privare de 
libertate, dar şi de recidivă in general. Evaluarea atitudinii proinfractionale trebuie să 
facă parte întotdeauna din intervenţiile serviciilor de probaţiune, dacă se doreşte 
diminuarea recidivei. 


13.6.1. Capacitatea de răspuns la intervenţie 
Alături de nivelul riscului de a comite noi infracţiuni şi intensitatea motivatiei pentru 


schimbare, aceasta are o mare importanţă pentru estimarea perspectivelor de reintegrare 
socială. Capacitatea de răspuns la intervenţie poate fi privită ca un set minimal de 

condiţii personale ale clientului care poate face ca în cazul acestuia intervenţia „să 
funcţioneze” („să meargă”, „să dea rezultate”) cu şanse reale. 

Aspecte ale teoriei What works! („Ce merge”, „Ce funcţionează”, „Ce dă rezultate”) 
se regăsesc la baza instrumentului de diagnoză. Această teorie se pliază, la rândul ei, pe 
concepţia „Ciclului schimbării”, prezentată mai sus. Evaluarea realizată cu ajutorul 
ICDD conduce la decizii pentru adecvarea intervenţiei la problemele identificate ca surse 
ale comportamentului infracţional. Pentru ca un plan de intervenţie „să funcţioneze”, e 
necesară includerea clientului într-un program potrivit cu capacitatea sa de răspuns la 
intervenţia gândită şi programată. Se presupune deci că persoana evaluată are o anumită 
capacitate de răspuns la cerinţele procesului de intervenţie. 

Această teorie reprezintă un punct esenţial în evaluare, pentru că împreună cu ICDD 
oferă posibilitatea realizării unui plan de intervenţie individualizat. Teoria ne conduce 
până la urmă la esenţa efortului comun al consilierului şi clientului de identificare a 
capacităţii acestuia din urmă de a răspunde la intervenţie. 

Identificarea capacităţii de răspuns la intervenţie are ca scop determinarea măsurii în 
care clientul sau beneficiarul este pregătit pentru a parcurge programul de intervenţie. O 
capacitate de această natură insuficientă poate fi extrem de păguboasă pentru întregul 
proces de intervenţie, ducând la risipirea resurselor mobilizate pentru atingerea obiec- 
tivelor fixate şi chiar la agravarea uneia sau unora dintre problemele care s-au dorit a fi 
rezolvate. 

De multe ori, în activitatea de supraveghere şi reintegrare socială a serviciilor de 
probaţiune, consilierii se confruntă cu persoane cu o situaţie marcată de lipsuri grave şi 
dezechilibre majore, cu persoane total demotivate, cu dificultăţi majore de înţelegere şi 
concentrare, chiar analfabete, unele prezentând indicii de boală psihică, iar altele fiind 
lipsite de sprijin familial, fără nici o calificare profesională şi locuind de mult timp în 
zone cu rate ridicate de infractionalitate etc. În astfel de cazuri, în care resursele 
personale şi de mediu ale clientului sunt foarte limitate, recomandabil este ca executarea 
pedepsei să se axeze pe dimensiunea controlului, pe înţelegerea şi respectarea măsurilor 
şi obligaţiilor de către persoana aflată în supraveghere şi pe rezolvarea unor probleme 
minore ale persoanei evaluate, dar care, pentru aceasta, pot fi foarte utile în viaţa de zi 
cu zi — de exemplu, dobândirea unui act de identitate în caz că nu posedă un astfel de 
document. 


1. Conţinutul teoriei What works este urmarea unui studiu efectuat de Ross şi Fabiano, ca reacţie 
la analiza unei cercetări efectuate în 1975 de un grup de sociologi americani care au publicat 
o lucrare intitulată Nothing works („Nimic nu funcţionează” în lucrul cu infractorii). Cei doi 
autori au efectuat un studiu asupra unui număr semnificativ de lucrări în domeniu, pentru a 


x» 


inventaria obiectiv „ce funcţionează” şi „ce nu funcţionează”. Cei doi au ajuns la concluzia 
optimistă că totuşi „ceva funcţionează”, existând câteva elemente comune ale programelor de 
succes; acestea modificau în special modul de gândire al infractorilor şi predau diferite 
competenţe concrete. Rata de recidivă în rândurile celor care treceau prin astfel de programe 
înregistra o reducere de 10-30%, ceea ce este enorm. Pentru a funcţiona, programele fundamen- 
tate pe această teorie trebuie să aibă un înalt grad de structurare, astfel încât să fie puse la încercare 
gândirea, atitudinile şi convingerile infractorilor caracterizate prin orientare spre deprinderi, 
abordări cognitiv-comportamentale, aptitudinea de a modela comportamentul prosocial, per- 
spectiva multimodală (o varietate de metode vizând o serie de nevoi criminogene), aportul 
comunitar, monitorizare şi evaluare, precum şi un grad sporit de integritate a programului. 

Capacitatea de răspuns la intervenţie va indica şi elementele obligatorii pe care pro- 


gramul de intervenţie va trebui construit. Această capacitate este analizată în funcţie de : 


1. 


motivaţia pentru rezolvarea problemei (satisfacerea nevoii criminogene/rezolvarea 
problemei-ţintă). Clientul va fi evaluat pentru a vedea dacă este motivat pentru a 
participa la programul de intervenţie. El poate refuza să participe la un astfel de 
program, respingând condiţiile consilierului şi apreciind că-şi poate rezolva singur 
problemele. Clientul poate fi total nemotivat, motivat la un nivel mediu, foarte 
motivat etc. ; 


. stilul de învăţare (tipologii: executant, decizional, observator, gânditor). Consilierul 


trebuie să-şi plieze stilul de lucru pe stilul de învăţare al clientului, deci şi programul 
de intervenţie va include metode de lucru adecvate stilului său de învăţare ; 


. resursele de inteligenţă (nu este posibilă o intervenţie cu obiective înalte, având în 


vedere că se lucrează cu o persoană a cărei capacitate de înţelegere este foarte 
scăzută) ; 


. pozitia/stadiul în ciclul schimbării. Acest ciclu poate fi înţeles ca un context al 


învăţării din punctul de vedere al motivaţiei pentru schimbarea comportamentală. 
Iată cum se raportează clientul la problema sa, trecând prin stadiile descrise mai sus : 
a) precontemplare (neagă existenţa problemei) ; b) contemplare (se gândeşte să ia în 
considerare problema); c) decizie (decide să rezolve problema); d) acţiune (isi 
schimbă comportamentul) ; e) menţinere (menţine schimbarea) ; f) schimbarea defi- 
nitivă a comportamentului sau căderea/recăderea (aşa cum am arătat mai sus, în 
situaţia căderii, ciclul se reia) ; 

chestionarul (interpretarea răspunsurilor clientului), care este utilizat pentru stabilirea 
percepţiei clientului asupra propriilor nevoi criminogene şi a ierarhiei acestora în 
funcţie de urgenţa lor. 

Capitolul 14 


Supravegherea infractorilor 
în comunitate 


Dalina Groza 


14.1. Ce înseamnă „a supraveghea infractori în comunitate”? 
Concept, etimologie, necesitate, finalitate dezirabilă, 
obiectul supravegherii 


Aşa cum apare utilizat în limbajul comun, verbul „a supraveghea” poate fi asociat cu o 
anumită persoană/categorie de persoane, cu o anumită activitate sau cu o anumită 
locaţie, şi desemnează situaţia în care cineva se asigură fie că anumite persoane respectă 
un comportament prescris ori prestabilit, fie că o anumită activitate se desfăşoară după 
anumite reguli, fie că o anumită locaţie este ferită de incidente (Collins Cobuild 
Dictionary, 1988, p. 1468). Câteva exemple ce se desprind din aceasta asociere ar putea 
fi: supravegherea comportamentului studenţilor la un examen de către un profesor 
supraveghetor ; supravegherea unei linii de producţie sau a activităţii dintr-un birou ; supra- 
vegherea unui magazin, a unei case sau a unui loc de joacă pentru copii. Chiar dacă, 
uneori, supravegherea se efectează prin propriile simţuri (văz, auz, miros, pipăit etc.), 
iar alterori este facilitată de mijloace video sau electronice, există întotdeauna o persoană 
abilitată să perceapă, să redea sau să intervină şi care joacă rolul de „supraveghetor”. 

Termenul „supraveghere” derivă etimologic din limba latina: super („deasupra”) + 
videre („a vedea”). Aşadar, „a supraveghea infractori în comunitate” face referire la 
activitatea prin care este observat, vegheat şi verificat, în libertate, comportamentul unei 
persoane care a săvârşit infracţiuni de către o altă persoană de „deasupra” sa, în sensul 
că celei din urmă persoane i-a fost conferită de lege autoritatea de a desfăşura o astfel de 
activitate. Literatura de specialitate susţine că relaţia dintre supravegheat şi supraveghetor 
nu trebuie să reprezinte o imixtiune în viaţa privată a celui dintâi, ci trebuie să se 
caracterizeze prin căldură, empatie, interacţiune clară, fermă şi corectă (MacLeod, în 
Canton, Hancock, 2007, pp. 304-306). Astfel, în majoritatea sistemelor de justiţie, 
supravegherea infractorilor în comunitate este privită ca o activitate ce aparţine, de 
obicei, consilierului de probaţiune, având caracter statutar (obligatoriu), adică deru- 
lându-se strict în baza unei hotărâri judecătoreşti, cu referire fie la o sancţiune ce se 
execută de la început în comunitate, fie la fractia din pedeapsa cu închisoarea ce se poate 
executa în comunitate, ambele situaţii fiind tributare unor măsuri/obligaţii/condiţii de 
supraveghere. 

Întrucât „a supraveghea infractorii în comunitate” este o sintagmă aflată în interacţiune 
directă cu termenul „probaţiune”, uneori confundându-se cu acesta, este firesc să-i 
căutăm sensul în asociere cu definiţia probatiunii. Dar care este definiţia exactă a 
probatiunii, invocată ca „termen-reper” ? Deşi se regăseşte frecvent în cuprinsul reco- 
mandărilor internaţionale în materie de sancţiuni şi măsuri comunitare din ultima jumătate 
de secol, termenului ,,probatiune” i s-a alocat pentru prima dată o definiţie expresă abia 
in 2010, în cuprinsul Partii I - intitulată „Scop, aplicare, definiţii şi principii de bază” — 
a Recomandării Consiliului Europei (2010) 1 privind regulile probatiunii. Astfel, potrivit 
acestei recomandări europene, 


Probatiunea se referă la implementarea în comunitate a sancţiunilor şi măsurilor definite de 
lege şi impuse unui infractor. Ea include o serie de activităţi şi intervenţii care implică 
supraveghere, ghidare şi asistare, cu scopul de a asigura incluziunea socială a infractorului, 
dar şi de a contribui la siguranţa comunităţii. 


De asemenea, pe cât de frecvent apare cuvântul „probaţiune” în recomandări inter- 
nationale, pe atât de rar termenul beneficiază de o definiţie legală în cuprinsul legislatiilor 
interne. Absența acestei definiţii legale are, pe de o parte, dezavantajul de a o expune la 
interpretări în doctrină şi practică, iar pe de alta, avantajul de a exprima capacitatea sa 
de adaptare, ca răspuns dinamic la contextele sociojuridice în schimbare în care evoluează 
ţările ce o promovează. Astfel, ţinând cont de penuria definiţiilor legale, s-ar părea că 
avem nevoie mai degrabă de o „definiţie practică” sau de o „definiţie operaţională” a 
probatiunii, utilă pentru ghidarea intervențiilor practicienilor (şi aceasta poate fi data de 
doctrina internă a fiecărei ţări, cu respectarea recomandărilor internaţionale şi ţinând 
cont de evoluţia practicii interne). Către această concluzie ne conduce însuşi felul în care 
este structurată Recomandarea Consiliului Europei (2010) 1 privind regulile probatiunii. 
Astfel, analiza Partilor IV-V ne permite să observăm că probatiunea statelor membre 
cărora le este adresată această recomandare europeană se referă la un set principal de 
activităţi (evaluarea, supravegherea şi asistarea infractorului), însă, în acelaşi timp, 
Partea a Vl-a a aceleiaşi recomandări relevă că există state în care, în funcţie de 
prevederile legale interne, probatiunea se poate referi sila: lucrul cu victimele ; practici 
de justiţie restaurativă ; prevenirea criminalităţii. 

Dar de ce este necesară supravegherea infractorilor în comunitate ? Identificând 
apartenenţa acestei activităţi la sfera probatiunii, observăm că la termenul „supraveghere” 
se face trimitere în cuprinsul celei mai consacrate definiţii a probatiunii, adoptată de 
practicienii din sistemul common law şi care aparţine lui M.Tomic şi D.Kalageroupoulos 
(Chapman, Hough, 1998, p. 6). Conform acestei definiţii practice, probatiunea este 


o modalitate de sanctionare cu fundament sociopedagogic, caracterizată printr-o combinaţie 
între supraveghere şi asistenţă. Ea este aplicată, în comunitate, delincventilor selecționați in 
funcţie de personalitatea lor criminologică, scopul principal fiind acela de a oferi subiecţilor 
posibilitatea de a-şi modifica atitudinea faţă de viaţa în societate şi de a se reintegra în mediul 
social, la libera lor dorinţă şi fără riscul de a încălca din nou norma penală. 


Din cuprinsul definiţiei analizate rezultă aşadar că probatiunea este „o modalitate de 
sanctionare [...] aplicată în comunitate”. Însă pentru a putea exercita supravegherea în 
comunitate, serviciile de probaţiune au nevoie de un obiect al supravegherii. Dacă 
singura condiţie a unei sancţiuni comunitare ar fi ca persoana condamnată să nu mai 

săvârşească infracţiuni, ar însemna că supravegherea exercitată de către o altă persoană 
asupra infractorului nu ar fi necesară, întrucât responsabilitatea şi rezistenţa la tentatia 
de a se întoarce în câmpul infracţional i-ar reveni în exclusivitate infractorului în cauză. 
Dacă însă acestui infractor i se impun, de către organul judiciar, anumite măsuri sau 
obligaţii de respectat, de natură să-i regularizeze comportamentul şi să-i modifice 
atitudinea faţă de viaţa în societate şi ordinea de drept, serviciile de probaţiune sunt cele 
responsabile şi desemnate să intervină pentru a supraveghea felul în care infractorul 
respectiv respectă măsurile impuse sau obligaţiile, în caz contrar tot ele fiind cele care 
sesizează autoritatea judiciară, pentru ca aceasta să analizeze motivele nerespectării şi să 
decidă în consecinţă. Aşadar, necesitatea supravegherii se leagă de verificarea acestor 
măsuri sau obligaţii stabilite de organul judiciar în sarcina infractorului, precum şi de 
creşterea gradului de siguranţă a comunităţii, care se va simţi mai protejată, ştiind că 
există persoane abilitate de lege şi pregătite profesional (consilierii de probaţiune) să 
asigure supravegherea infractorilor lăsaţi în libertate, printr-o hotărâre judecătorească. 

Din cuprinsul definiţiei de mai sus a probatiunii, observăm însă că, pentru reintegrarea 
socială a infractorilor, nu este întotdeauna suficientă doar supravegherea: această 
activitate trebuie uneori combinată cu asistarea. Dacă supravegherea este considerată 
statutară (în sensul că măsurile/obligaţiile de supraveghere nu pot fi refuzate, modificate 
ori încălcate de persoană) în toate sistemele de drept, ca o expresie a principiilor 
legalităţii şi oficialitatii procesului penal, precum şi a principiului legalităţii pedepsei (în 
sensul că numai autoritatea judiciară poate stabili care sunt măsurile şi obligaţiile ce 
revin persoanei pe durata supravegherii, dintre cele prevăzute de lege, tpt ei revenindu-i, 
de asemenea, şi posibilitatea legală de a modifica ori revoca aceste măsuri sau obligaţii, 
după cum şi obligaţia legală de a avertiza persoana cu privire la consecinţele nerespectării 
lor), asistarea persoanei este considerată a fi voluntară : se bazează, adică, pe actul de 
voinţă al persoanei supravegheate. Formularea scopului principal al probatiunii din 
cuprinsul definiţiei practice de mai sus, şi anume acela de a oferi subiecţilor „posibilitatea 
de [...] a se reintegra în mediul social, la libera lor dorinta...”, exprimă principiul 
autodeterminismului persoanei, promovat de toate sistemele de probaţiune şi recunoscut 
recent şi de către sistemul din ţara noastră!. Astfel, numai dacă o persoană aflată în 
supraveghere doreşte să fie şi asistată în procesul său de reintegrare socială, solicitând în 
acest sens sprijinul unui serviciu de probaţiune, ea va putea fi inclusă într-un program de 
asistenţă şi consiliere. Combinată sau nu cu asistarea, finalitatea dezirabilă a supra- 
vegherii infractorilor o regăsim în conţinutul şi scopul pedepsei, în condiţiile în care 
pedeapsa este privită ca „o măsură de constrângere şi un mijloc de reeducare a condamna- 
tului”, având următoarele scopuri consacrate de actualul Cod penal : prevenirea săvârşirii 
de noi infracţiuni ; formarea unei atitudini corecte faţă de muncă, fată de ordinea de 
drept şi fata de normele de convietuire socială (art. 52, Cod penal). 

În Europa, o definiţie operaţională a supravegherii infractorilor în comunitate o 
regăsim în Decizia-Cadru a Consiliului Uniunii Europene 2008/947/JAI privind aplicarea 
principiului recunoaşterii reciproce în cazul hotărârilor judecătoreşti şi al deciziilor de 


1. Art. 8, alin. 2 din Legea nr. 275/2006 privind executarea pedepselor şi a măsurilor dispuse de 
organele judiciare în cursul procesului penal (publicată în Monitorul Oficial, Partea I, nr. 627 
din 20 iulie 2006) prevede că „pe durata suspendării executării pedepsei sub supraveghere, 
persoana condamnată poate solicita asistenţă şi consiliere, care se acordă, potrivit legii, de 
consilierii de probaţiune”. 

probaţiune în vederea supravegherii măsurilor de probaţiune şi a sancţiunilor alternative. 
Acest document european iniţiază o colaborare între statele membre, în vederea supra- 
vegherii unui inventar standardizat format din unsprezece „tipuri de sancţiuni alternative 
şi măsuri de probaţiune” (art. 4, alin. 1 din Decizia-Cadru) - lăsând la aprecierea 
fiecărui stat membru să-şi formuleze propriul inventar legal intern, format din alte 
măsuri de probaţiune şi sancţiuni alternative pe care este pregătit să le supravegheze! -, 
care reprezintă sâmburele obiectului european al supravegherii şi care constă din: a) obli- 
gatia persoanei condamnate de a informa o anumită autoritate cu privire la orice schimbare 
a resedintei sau a locului de muncă ; b) obligaţia de a nu intra în anumite localităţi, locuri 
sau zone definite din statul de condamnare sau statul de executare ; c) obligaţia conţinând 
limitări în ceea ce priveşte părăsirea teritoriului statului de executare ; d) dispoziţiile 
privind comportamentul, reşedinţa, educaţia şi formarea, activităţile din timpul liber sau 
conţinând limitări privind modalităţile de desfăşurare a unei activităţi pofesionale ; e) obli- 
gatia de a se prezenta la date stabilite în fata unei anumite autorităţi ; f) obligaţia de a 
evita contactul cu anumite persoane ; g) obligaţia de a evita contactul cu anumite obiecte, 
care au fost utilizate sau ar putea fi utilizate de către persoana condamnată în scopul 
comiterii unei fapte penale; h) obligaţia de a repara din punct de vedere financiar 
prejudiciul cauzat de infracţiune şi/sau obligaţia de a furniza o dovadă a îndeplinirii 


suey A 


nate ; k) obligaţia de a urma un tratament terapeutic sau de dezintoxicare. 

În România, obiectul intern al supravegherii infractorilor în comunitate se referă la 
verificarea de către serviciul de probaţiune a modului în care un infractor respectă sau 
nu setul de măsuri/obligaţii de supraveghere prevăzute de lege şi dispuse de instanţă în 
sarcina sa. În reglementarea actuală, controlul judiciar exercitat de serviciul de proba- 
tiune, sub forma măsurilor/obligaţiilor de supraveghere, este asociat exclusiv urmă- 
toarelor instituţii executional penale : suspendarea executării pedepsei sub supraveghere, 
în cazul adulţilor (art. 86'°, Cod penal) ; suspendarea sub supraveghere sau sub control, 
în cazul minorilor (art. 110', Cod penal raportat la art. 103, alin. 3, Cod penal — până la 
împlinirea vârstei de 18 ani - şi la art. 86°, alin. 1, 3 Cod penal — după împlinirea vârstei 
de 18 ani); măsura educativă a libertăţii supravegheate, în cazul minorilor - doar in 
situaţia în care are asociate obligaţii de supraveghere (art. 103, alin. 3 Cod penal). 
Astfel, raportat la legislaţia în vigoare, în mod concret şi efectiv, în funcţie de modalitatea 
în care instanţa doreşte să individualizeze sancţiunea aplicată infractorului, aceste măsuri 
şi obligaţii de supraveghere se pot referi, în prezent, după caz, la: a) măsura de a se 
prezenta la datele fixate la serviciul de probaţiune ; b) măsura de a comunica orice 
schimbare de domiciliu, reşedinţă, locuinţă şi orice deplasare care depăşeşte opt zile, 
precum şi întoarcerea ; c) măsura de a comunica şi justifica orice schimbare a locului de 
munca; d) măsura de a comunica informaţii de natură a permite controlul mijloacelor 
sale de existenţă ; e) obligaţia de a presta o activitate neremunerată într-o instituţie de interes 
public fixată de instanţă, cu o durată între 50 şi 200 de ore; f) obligaţia de a desfăşura 
o activitate sau de a urma un curs de învăţământ ori de calificare ; g) obligaţia de a nu-şi 
schimba domiciliul, reşedinţa sau locuinţa ori de a nu depăşi limita teritorială decât în 


1. Art. 4, alin.2 din Decizia-Cadru C.U.E. 2008/947/JAI. 

condiţiile stabilite de instanţă ; i) obligaţia de a nu frecventa anumite locuri ; j) obligaţia 
de a nu se întâlni cu anumite persoane ; k) obligaţia de a nu conduce nici un vehicul sau 
anumite vehicule ; 1) obligaţia de a se supune unei măsuri de control sau tratament, în 
special în scopul dezintoxicării. 

În ceea ce priveşte reglementarea de perspectivă, conținută în noul Cod penal adoptat 
prin Legea nr. 286/2009 şi noul Cod de procedură penală adoptat prin Legea nr. 135/ 
2010, obiectul intern al supravegherii se va lărgi considerabil, întrucât serviciile de 
probaţiune vor fi implicate în administrarea unui inventar mult mai larg de instituţii 
executional penale, dată fiind schimbarea filosofiei pedepsei ce va surveni, în plan 
intern, odată cu intrarea în vigoare a noilor Coduri. Amintim, în acest context, că noua 
legislaţie construieşte : 1) un sistem sanctionator pentru minori, format în exclusivitate 
din măsuri educative (renuntandu-se astfel total la pedepse), inventarul acestora fiind 
mai diversificat decât cel actual, iar măsurile educative neprivative de liberatate putând 
avea asociat un set de obligaţii de supraveghere! ; 2) noi modalităţi de abordare a justiţiei 
pentru adulţi, dintre care le amintim pe cele mai revoluţionare, şi anume : renunţarea la 
urmărirea penală? ; amânarea aplicării pedepsei; executarea pedepsei amenzii prin 


1. Art. 121 din Legea nr. 286/2009 privind noul Cod penal prevede că, pe durata executării 
măsurilor educative neprivative de libertate, instanţa poate impune minorului una sau mai 
multe dintre următoarele obligații de supraveghere : a) să urmeze un curs de pregătire şcolară 
sau formare profesională ; b) să nu depăşească, fără acordul serviciului de probaţiune, limita 
teritorială stabilită de instanţă ; c) să nu se afle în anumite locuri sau la anumite manifestări 
sportive, culturale ori la alte adunări publice, stabilite de instanţă ; d) să nu se apropie şi să nu 
comunice cu victima sau cu membri de familie ai acesteia, cu participanţii la săvârşirea 
infracţiunii ori cu alte persoane stabilite de instanţă ; e) să se prezinte la serviciul de probaţiune 
la datele fixate de acesta; f) să se supună măsurilor de control, tratament sau îngrijire 
medicală. 

2. În cazul renunţării la urmărirea penală, conform art. 318, alin. 3 din Legea nr. 135/2010 
privind noul Cod de procedură penală, procurorul dispune ca inculpatul să îndeplinească una 
sau mai multe dintre următoarele obligații de supraveghere : a) să înlăture consecinţele faptei 
penale sau să repare paguba produsă ori să convină cu partea civilă o modalitate de reparare 
a acesteia ; b) să ceară public scuze persoanei vătămate ; c) să îşi îndeplinească obligaţiile de 
întreţinere scadente ; d) să presteze o muncă neremunerată în folosl comunităţii, pe o perioadă 
cuprinsă între 30 şi 60 de zile, în afară de cazul în care, din cauza stării de sănătate, persoana 
nu poate presta această muncă; e) să frecventeze un program de consiliere derulat sau 
monitorizat de serviciul de probaţiune. 

3. În cazul amânării aplicării pedepsei, art. 85, alin. 1 din Legea nr. 286/2009 stabileşte că, pe 
durata termenului de supraveghere asociat amânării aplicării pedepsei, persoana trebuie să 
respecte următoarele măsuri de supraveghere : a) să se prezinte la serviciul de probaţiune la 
datele fixate de acesta; b) să primească vizitele consilierului de probaţiune desemnat cu 
supravegherea sa; c) să anunţe, în prealabil, schimbarea locuinţei şi orice deplasare care 
depăşeşte cinci zile, precum şi întoarcerea ; d) să comunice schimbarea locului de muncă ; să 
comunice informaţii şi documente de natură a permite controlul mijloacelor sale de existenţă. 
În plus, art. 85, alin. 2 din Legea nr. 286/2009 stabileşte că instanţa poate impune persoanei 
faţă de care s-a dispus amânarea aplicării pedepsei, una sau mai multe dintre următoarele 
obligaţii de supraveghere: a) să urmeze un curs de pregătire şcolară ori de calificare 
profesională ; b) să presteze o muncă neremunerată în folosul comunităţii, pe o perioadă 
cuprinsă între 30 şi 60 de zile ; c) să frecventeze unul sau mai multe programe de reintegrare 
socială derulate de către serviciul de probaţiune sau organizate în colaborare cu instituţii din 
comunitate ; d) să se supună măsurilor de control, tratament sau îngrijire medicală ; e) să nu 

prestarea unei munci neremunerate în folosul comunităţii! ; instituirea suspendării exe- 
cutării pedepsei doar în forma ei asociată cu obligaţii de supraveghere (renuntandu-se 
astfel total la suspendarea condiţionată din actuala legislaţie) ; liberarea condiţionată 
(care, spre deosebire de actuala legislaţie, are asociat un set de obligaţii de suprave- 
ghere). În consecinţă, controlul judiciar asociat noilor instituţii penale şi procesuale, 
adică noul obiect intern al supravegherii, va fi format din mult mai multe măsuri şi 
obligaţii pe care judecătorul ori procurorul, după caz, le vor putea aplica persoanelor 


comunice cu victima sau cu membri de familie ai acesteia, cu persoanele cu care a comis 
infracţiunea sau cu alte persoane stabilite de instanţă ori să nu se apropie de acestea; f) să nu 
se afle în anumite locuri sau la anumite manifestări sportive, culturale ori la alte adunări 
publice stabilite de instanţă ; g) să nu conducă anumite vehicule stabilite de instanţă ; h) să nu 
deţină, să nu folosească şi să nu poarte nici o categorie de arme ; i) să nu părăsească teritoriul 
României fără acordul instanţei ; j) să nu ocupe sau să nu exercite funcţia, profesia, meseria 
ori activitatea de care s-a folosit pentru săvârşirea infracţiunii. 

1. Cu privire la înlocuirea pedepsei amenzii (atunci când neplata apare di motive neimputabile 
persoanei) cu obligaţia de a presta o muncă neremunerată în folosul comunităţii, a se vedea art. 
64 din Legea nr. 286/2009. 

2. În cazul suspendării sub supraveghere, art. 93, alin. 1 din Legea nr. 286/2009 prevede că, pe 
durata termenului de supraveghere, condamnatul trebuie să respecte următoarele măsuri de 
supraveghere : a) să se prezinte la serviciul de probaţiune, la datele fixate de acesta; b) să 
primească vizitele consilierului de probaţiune desemnat cu supraveghereaa sa ; c) să anunţe, în 
prealabil, schimbarea locuinţei şi orice deplasare care depăşeşte cinci zile ; d) să comunice 
schimbarea locului de muncă; e) să comunice informaţii şi documente de natură a permite 
controlul mijloacelor sale de existenţă. În plus, art. 93, alin. 2 din Legea nr. 286/2009 prevede 
că instanţa impune condamnatului să respecte una sau mai multe dintre următoarele obligaţii 
de supraveghere : a) să urmeze un curs de pregătire şcolară ori de calificare profesională ; b) 
să frecventeze unul sau mai multe programe de reintegrare socială derulate de către serviciul 
de probaţiune sau organizate în colaborare cu instituţii din comunitate ; c) să se supună 
măsurilor de control, tratament sau îngrijire medicală ; d) să nu părăsească teritoriul României 
fără acordul instanţei. De asemenea, art. 93, alin. 3 din Legea nr. 286/2009 prevede că, pe 
parcursul termenului de supraveghere, condamnatul va presta o muncă neremunerată în folosul 
comunităţii pe o perioadă cuprinsă între 60 şi 120 de zile, în condiţiile stabilite de instanţă, 
afară de cazul în care, din cauza stării de sănătate, nu poate presta această muncă. Numărul 
zilnic de ore se stabileşte prin legea de executare a pedepselor. 

3. În cazul liberării condiţionate, art. 101, alin. 1 din Legea nr. 286/2009 prevede că persoana 
condamnată trebuie să respecte următoarele măsuri de supraveghere : a) să se prezinte la 
serviciul de probaţiune, la datele fixate de acesta; b) să primească vizitele consilierului de 
probaţiune desemnat cu supravegherea sa; c) să anunţe, în prealabil, orice schimbare a 
locuinţei şi orice deplasare care depăşeşte cinci zile ; d) să comunice schimbarea locului de 
muncă ; e) să comunice informaţii şi documente de natură a permite controlul mijloacelor sale 
de existenţă. În plus, art. 101, alin. 2 din Legea nr. 286/2009 prevede că instanţa poate impune 
condamnatului să respecte una sau mai multe dintre următoarele obligații de supraveghere : a) 
să urmeze un curs de pregătire şcolară ori de calificare profesională ; b) să frecventeze unul 
sau mai multe programe de reintegrare socială derulate de către serviciul de probaţiune sau 
organizate în colaborare cu instituţii din comunitate ; c) să nu părăsească teritoriul României 
fără acordul instanţei ; d) să nu se afle în anumite locuri sau la anumite manifestări sportive, 
culturale ori la alte adunări publice, stabilite de instanţă ; e) să nu comunice cu victima sau cu 
membrii de familie ai acesteia, cu participanţii la săvârşirea infracţiunii sau cu alte persoane 
stabilite de instanţă, ori să nu se apropie de acestea; f) să nu conducă anumite vehicule 
stabilite de instanţă ; g) să nu deţină, să nu folosească şi să nu poarte nici o categorie de arme. 

condamnate ori inculpate, iar verificarea respectării acestor masuri/obligatii de suprave- 
ghere va fi încredinţată serviciilor de probaţiune. Cum este şi firesc, noua legislaţie 
specială ce va reglementa activitatea serviciilor de probaţiune, precum şi noua lege 
privind executarea sancţiunilor şi măsurilor neprivative de libertate vor trebui armonizate 
cu noile Coduri penal şi de procedură penală. Totuşi, având în vedere metodologia de 
lucru care a condus până în prezent la eficienţa supravegherii exercitate de către serviciile 
de probaţiune, o mare parte dintre metodele de supraveghere îşi vor păstra actualitatea. 


Temă de studiu şi dezbatere pentru studenți 


— Studenților li se recomandă lucrarea lui M. Foucault, A supraveghea şi a pedepsi 

— Un grup de studenţi va extrage o listă de argumente pentru a supraveghea, iar 
celălalt grup va extrage o listă de argumente pentru a pedepsi, în accepțiunea dată 
celor doi termeni de lucrarea menţionată. 

— Coordonatorul va conduce finalul dezbaterii spre identificarea avantajelor/dezavan- 
tajelor supravegherii, privită ca parte a sanctionarii infractorilor în comunitate. 


14.2. Cine sunt supravegheatii? Categorii normative, 
categorii de vârstă, categorii de risc 


Categorizarea uzuală a persoanelor aflate în supravegherea serviciilor de probaţiune se 
realizează după criterii precum: cadrul normativ, vârsta, nivelul de risc. Invocarea 
criteriului normativ înseamnă identificarea acelor instituţii din Codul penal care presupun 
respectarea unor măsuri/obligaţii de supraveghere, de a cărei verificare este responsabil 
serviciul de probaţiune. Astfel, în baza cadrului normativ actual, supravegheatii se 
referă la : persoane adulte pentru care instanţa a dispus suspendarea executării pedepsei 
sub supraveghere (art. 86°, Cod penal); minori pentru care instanţa a dispus suspen- 
darea sub supraveghere sau sub control (art. 110!, Cod penal, raportat la art. 103, alin. 3 
Cod penal - până la împlinirea vârstei de 18 ani — şi la art. 86°, alin. 1, 3, Cod penal — 
după împlinirea vârstei de 18 ani) ; minori pentru care instanţa a dispus măsura educativă 
a libertăţii supravegheate, în situaţia în care această măsură educativă are asociate 
obligaţii de supraveghere (art. 103, alin. 3, Cod penal). În perspectiva intrării în vigoare 
a noilor Coduri penal şi de procedură penală, supravegherea va fi exercitată de către 
serviciul de probaţiune în privinţa mai multor categorii, astfel încât termenul de supra- 
vegheati va include: persoane pentru care procurorul dispune renutarea la urmărirea 
penală (art. 318 din Legea nr. 135/2010) ; persoane pentru care instanţa dispune executa- 
rea pedepsei amenzii prin prestarea unei munci în folosul comunităţii (art. 64, alin. 3 din 
Legea nr. 286/2009) ; persoane pentru care instanţa dispune amânarea aplicării pedepsei 
(art. 83-90 din Legea nr. 286/2009) ; persoane pentru care instanţa dispune suspendarea 
sub supraveghere (art. 91-98 din Legea nr. 286/2009) ; persoane liberate condiţionat 
(art. 99-106 din Legea nr. 286/2009) ; minori pentru care instanţa dispune oricare dintre 
măsurile educative neprivative de libertate, adică: stagiul de formare civică, suprave- 
gherea, consemnarea la sfârşit de săptămână şi asistarea zilnică (art. 114-123 din Legea 
nr. 286/2009) ; minori pentru care instanţa dispune înlocuirea internării într-un centru 
educativ cu măsura educativă a asistării zilnice sau liberarea din centrul educativ (art. 124, 

alin. 4, 5 din Legea nr. 286/2009); minori pentru care instanţa dispune înlocuirea 
internării într-un centru de detenţie cu măsura educativă a asistării zilnice sau liberarea 
din centrul de detenţie (art. 125, alin. 4, 5 din Legea nr. 286/2009). 

În ceea ce priveşte criteriul vârstei, aşa cum se poate observa, supravegherea exercitată 
de serviciul de probaţiune român este şi va continua să fie destinată atât adulţilor, cât şi 
minorilor care au săvârşit infracţiuni. Noul Cod penal adoptat prin Legea nr. 286/2009, 
care va intra în vigoare în 2012, va aduce o schimbare de paradigmă în sistemul 
sanctionator român, în sensul că se va renunţa total la aplicarea de pedepse minorilor 
infractori, acestora rămânându-le destinate exclusiv măsurile educative. Ori, cum de 
administrarea tuturor măsurilor educative neprivative de libertate se va ocupa serviciul 
de probaţiune, înseamnă că o atenţie specială va fi acordată, pe viitor, minorilor. În 
Marea Britanie însă, deşi intervenţia serviciilor de probaţiune a fost multă vreme destinată 
tuturor categoriilor de vârstă şi în mod special minorilor, începând din 1993, prin efectul 
lui Crime and Disorder Act 1993, competenţa serviciilor de probaţiune a devenit exclusiv 
legată de adulţi, gestionarea Justiţiei juvenile revenind comisiilor Youth Offending Team - 
YOT. S-a arătat însă că, în cadrul YOT este menţinută totuşi necesitatea prezenţei 
reprezentantului serviciului de probaţiune, alături de reprezentanţi ai poliţiei, serviciilor 
sociale, serviciilor educaţionale şi ai serviciilor medicale, astfel încât problematica 
delincventei juvenile să beneficieze de o abordare multidisciplinară, chiar dacă suprave- 
gherea nu mai aparţine serviciului de probaţiune (Burnett, Roberts, 2004). 

Întrucât decizia instanţei de judecată de lăsare a unor infractori să-şi ispăşească 
sancţiunea în comunitatea trebuie să ţină cont şi de nevoia comunităţii de a se simţi 
protejată, este firesc ca, dintre criteriile cu care se conjugă libertatea de apreciere a 
judecătorului să facă parte şi criteriul riscului. Astfel, în prezent, judecătorul nu poate 
dispune suspendarea sub supraveghere decât în cazul în care a aplicat o pedeapsă a 
închisorii de cel mult patru ani - în caz de infracţiune unică —, respectiv trei ani — în caz 
de concurs de infracţiuni (ceea ce înseamnă că seriozitatea infracţiunii săvârşite trebuie 
să fie de nivel scăzut ori mediu). Câtă vreme, sub aspect teoretic, riscul unui infractor 
este corelat cu seriozitatea infracţiunii săvârşite, ar trebui ca în supravegherea serviciilor 
de probaţiune să se regăsească doar persoane cu risc scăzut ori mediu. Totuşi, practica 
arată că în evidenţa acestor servicii se regăsesc infractorii ce aparţin tuturor categoriilor 
de risc, dat fiind faptul că aprecierea riscului de către consilierul de probaţiune este un 
proces dinamic, desfăşurat în timp, după criterii mai diversificate decât ale judecătorului. 
Nivelul riscului identificat la un moment dat este, de altfel, şi cel care ghidează 
intensitatea şi metodele de intervenţie utilizate de consilierul de probaţiune cu respectivul 
infractor. Literatura de specialitate (Merrington, 2004, p. 46) clasifică instrumentele de 
evaluare a riscului astfel: 1) instrumente de primă generaţie (first-generation tools), 
constând în interviu sau evaluarea personală a consilierului ; aceste tehnici se bazează pe 
judecata profesională şi subiectivă a consilierului, implică criterii nespecifice şi reguli de 
luare a unei decizii ce nu pot fi replicate de la un caz la altul; 2) a doua generaţie de 
instrumente (second-generation tools), constând în metode actuariale de predictie a 
riscului de recidivă. Bazate pe factori statici, cum ar fi vârsta şi istoricul infracţional, cea 
mai cunoscută dintre aceste metode este OGRS (Offender Group Reconviction Scale), 
care oferă predicții pentru o perioadă de doi ani cu privire la probabilitatea de recidivă 
a unei persoane ce face parte din profilul unui anumit grup; 3) a treia generaţie de 
instrumente (third-generation tools) sunt cele care combină factorii statici cu factorii 

dinamici, cum ar fi, de exemplu, consumul de alcool sau droguri; această abordare 
combinată a celor două categorii de factori de risc permite o intervenţie focusată pe ceea 
ce este specific situaţiei persoanei la un moment dat şi are un impact mai mare asupra 
diminuării ratei recidivismului, motiv pentru care această generaţie de instrumente se 
mai numeşte şi risk reduction generation. Unii autori (Kemshall, 2008, p. 48) consideră 
că cel mai cunoscut instrument ce ţine de patrimoniul celei de-a treia generaţii este 
OASys (Offender Assessment System), arătând că acest instrument are capacitatea de a 
evalua atât factorii statici, cât şi pe cei dinamici, astfel încât intervenţia consecutivă 
acestei evaluări a riscului are şansa ca, la rândul său, să fie eficientă, întrucât se va baza 
pe conjugarea dintre principiul riscului şi principiul nevoii criminogene. Alţi autori 
(Durnescu, 2010, pp. 493-495; Bonta, Wormith, 2008) consideră că OASys, prin 
aptitudinea sa de a integra procesul de estimare a riscului în procesul mai larg de 
management al cazului, reprezintă deja un exponent al celei de-a patra generaţii (fourth- 
-generation tools). Astfel, se pare că instrumentele celei de-a patra generaţii se dovedesc 
mai eficiente decât instrumentele generaţilor anterioare, şi anume : cele de generaţia a 
treia, care se limitau la a extrage predicții asupra riscului din combinarea factorilor 
dinamici cu cei statici, predicții de altfel valide, dar care nu se integrau întotdeauna în 
managementul cazului (autorii menţionaţi nominalizând, în acest context, instrumentul 
Level of Service Inventory — Revised); cele de generaţia a doua, care valorificau doar 
factorii statici (autorii nominalizând, în acest context, instrumente precum OGRS - în 
Marea Britanie şi Tara Galilor, respectiv Salient Factor Score, RAND Model, IOWA 
Scale, Pablo Scale sau Statistical Information on Recidivism Scale — în Statele Unite ale 
Americii şi Canada) ; cele aparţinând primei generaţii, care reprezentau, de fapt, simple 
evaluări subiective şi nestructurate ale riscului, predicțiile bazându-se exclusiv pe expe- 
rienta anterioară ori flerul profesional al consilierului de probaţiune. 

Atunci când se apreciază că un infractor prezintă un risc crescut de recidivă, în mod 
firesc, preocuparea consilierului de probaţiune va fi legată de includerea sa într-un 
program intensiv de supraveghere, în scopul diminuării riscului. Conceptul de suprave- 
ghere intensivă a suferit însă şi el, de-a lungul timpului, mutații, rezultatele şi constatările 
practicii modificând teoriile pe care acest concept se fundamenta iniţial. Astfel, literatura 
de specialitate (Moore, 2004, p. 159) dovedeşte că, dacă, în trecut, „intensiv” însemna 
mai multe întâlniri cu infractorul, mai multă asistare socială, mai multă consiliere, mai 
multă ghidare, în prezent tinde să însemne o abordare mai riguroasă şi mai concertată a 
lucrului cu infractorul supravegehat, sens în care la supravegherea infractorilor cu risc 
crescut de recidivă sunt chemate să se implice şi alte instituţii, alături de serviciul de 
probaţiune. Două dintre cele mai cunoscute scheme de supraveghere intensivă promovate 
de serviciul de probaţiune britanic în colaborare cu poliţia se referă la: P.O.P. (Prolific 
Offender Project) şi 1.C.C.P (Intensive Control and Change Programme). De asemenea, 
pentru facilitarea intervenţiei şi asigurarea performanţelor în privinţa lucrului cu infractori 
ce prezintă risc crescut de recidivă, s-a arătat că Home Office a început pilotarea unui sistem 
de schimb rapid de informaţii (cunoscut sub denumirea VISOR System) între agenţiile 
implicate în monitorizarea mutărilor dintr-o locaţie în alta, precum şi a patternului com- 
portamental al infractorilor periculoşi (Lewis, 2003, p. 35). 

Studiu de caz şi aplicație practică pentru studenți 


Pornind de la evidenţa relevată de practică, potrivit căreia termenul infractor serios 
aplicat persoanei care săvârşeşte o infracţiune gravă poate fi echivalat cu termenul de 
infractor persistent, studenţii vor fi împărţiţi în două grupuri, fiecăruia dintre ele soli- 
citându-i-se să contribuie la elaborarea unui program de supraveghere intensivă a patru 
infractori, cu vârste cuprinse între 14 şi16 ani; aceştia sunt elevi de liceu în aceeaşi 
clasă, cu rezultate mediocre la învățătură, au înregistrat un număr mare de absente 
şcolare, petrecându-şi timpul la biliard şi jocuri mecanice, consumă alcool şi cer taxe de 
protecție de la copii mai mici din acelaşi liceu şi au terorizat şcoala, fiind suspectaţi de 
profesori de spargerile de maşini din parcul şcolii petrecute în ultima lună, în condiţiile în 
care se află deja în supravegherea serviciului de probaţiune, condamnați fiind anterior 
pentru alte opt spargeri şi furturi de maşini din parcările unor hoteluri din acelaşi oraş. 
Primului grup i se cere să se centreze pe formularea scopurilor unui astfel de program de 
supraveghere intensivă. Coordonatorul poate oferi, ca elemente ajutătoare, idei precum: 
scăderea ratei recidivei cu 25% (în sensul că măcar unul din cei patru băieți nu-şi va mai 
reitera comportamentul infracţional); diminuarea ,seriozitatii” ori a numărului de infracțiuni 
săvârşite; creşterea credibilitatii serviciului de probaţiune, a poliției şi a şcolii odată cu 
dovedirea eficienţei programului; diminuarea riscului de încarcerare etc.; 

Celui de-al doilea grup i se cere să se centreze pe inventarierea metodelor de intervenție 
ce vor fi utilizate în programul de supraveghere intensivă. Coordonatorul poate sprijini 
grupul prin exemplificarea unor metode utilizate de sistemul de justiție din SUA sau 
Marea Britanie, cum ar fi: contacte mai frecvente între supraveghetor şi infractori; 
consemnare la domiciliu pe o perioadă determinată; supraveghere electronică; obligarea 
celor patru la testare periodică a alcoolemiei, la atitudini reparatorii fata de victime sau 
la plata privilegiului de a fi supravegheați; educație şi training; justiţie restaurativă; 
includerea în programe în urma cărora să dobândească abilităţi sociale sau de gestionare 
a dependentelor; implicarea familiei etc.; 

În final, studenţilor li se vor oferi repere bibliografice cu privire la programele de supra- 
veghere intensivă si li se va cere să agreeze un nume pentru programul elaborat; apoi, 
coordonatorul va facilita transmiterea programului către serviciul/serviciile de probaţiune 
cu care colaborează universitatea respectivă. 


14.3. Cine sunt „supraveghetorii”? Profilul consilierului 
de probaţiune. De la nice guy la pro-social modelling 


Supraveghetorii sunt persoanele abilitate de lege şi de competențele lor profesionale să 
exercite supravegherea infractorilor în comunitate ; în funcţie de statutul lor, pot fi 
ofiţeri de probaţiune, consilieri de probaţiune, lucrători sociali în justiţie, poliţişti, 
părinţi sau voluntari, după caz. În România, după intrarea în vigoare a Legii nr. 123/ 
2006 privind statutul personalului din serviciile de probaţiune, s-a consacrat denumirea 
de „consilier de probaţiune”, revenindu-se astfel la denumirea iniţială din perioada 
experimentală (1997-2001)!. Indiferent de modul în care e numit, supraveghetorul 


1. În intervalul 2000-2006, pentru consilierii de probaţiune s-au folosit mai multe denumiri, în 
paralel cu schimbările successive ale denumirii serviciilor, şi anume : „servicii de reintegrare 
socială şi supraveghere a executării sancţiunilor neprivative de libertate” (denumire conferită 
de O.G. nr. 92/2000 aprobată prin Legea nr. 129/2002) ; „servicii de protecţie a victimelor şi 
reintegrare socială a infractorilor” (denumire conferită de Legea nr. 211/2004). 

contribuie la eficienţa relaţiei sale profesionale cu supravegheatul, prin prisma compe- 
tentei sale reale de a supraveghea, dar si a rolului său de modelator social. 

Modelarea pro-socială (pro social modelling) desemnează în literatura de specialitate 
principiul ce stă la baza relaţiei profesionale dintre consilierul de probaţiune şi infractorul 
supravegheat : cel din urmă receptează, involuntar sau voluntar, valorile comportamentale 
transmise de către primul (Chapman, Hough, 1998, pp. 16, 58). De asemenea, modelarea 
pro-socială mai apare privită ca procesul prin care practicianul îl angajează pe infractor 
într-o relaţie empatică, în care primul încurajează în mod activ comportamentul pro-social 
şi descurajează atitudinile antisociale ale celui de-al doilea, proces în care practicianul 
joacă rolul unui model bun şi motivator pentru infractor (Cherry, în Canton, Hancock, 
2007, pp. 242-244). În fine, potrivit unei alte opinii de specialitate (Trotter, 2009, 
pp. 142-152), modelling-ul social începe tot mai mult să fie recunoscut ca o abilitate- 
-cheie a consilierului de probaţiune în procesul de supraveghere a infractorilor. Astfel, 
această abilitate constă în abordarea procesului de supraveghere pe trei dimensiuni, şi 
anume : modelând pro-social valorile, manifestările şi acţiunile infractorului ; întărind 
prin recompense orice valoare, manifestare sau acţiune pro-socială a infractorului ; 
confruntându-l pe acesta, într-o manieră corectă, cu valorile, manifestările şi acţiunile 
sale proinfractionale. Studiile realizate de Trotter în sfera evaluării eficienţei unui astfel 
de comportament adoptat de consilierii de probaţiune arată că există o corelaţie directă 
între modellingul pro-social ce stă la baza relaţiei profesionale dintre consilierul de 
probaţiune şi infractor şi scăderea ratei recidivei persoanelor aflate sub supraveghere. 
Aceleaşi studii relevă însă că dezvoltarea unei astfel de relaţii profesionale presupune 
autenticitate. Astfel, consilierii de probaţiune care manifestă o capacitate crescută de 
socializare, dar şi un nivel scăzut al empatiei cu infractorul nu ating rezultate semnifi- 
cative în ceea ce priveşte scăderea ratei recidivei persoanelor aflate în supravegherea lor. 
În schimb, corelatia între modellingul pro-social şi scăderea ratei recidivei se dovedeşte 
a fi puternică în cazul acelor consilieri de probaţiune al căror rol de modelator pro-social 
constă, în egală măsură, în socializare şi empatie. Privit fiind ca o abilitate-cheie a 
consilierului de probaţiune, modellingul pro-social se poate achiziţiona prin învăţare. 
Redăm, în tabelul următor, câteva exemple, furnizate de Trotter, demne de utilizat in 
trainingurile destinate studenţilor ori consilierilor de probaţiune, în scopul învăţării 
acestei abilităţi. 

Rolul de modelator pro-social porneşte de la profilul primilor ofiţeri de probaţiune, 
cu atitudinea ancorată în ideologia creştină, consideraţi „prietenoşi, sfătoşi şi amabili” 
(friendly, advisable and kind), însă nu se limitează la trăsăturile acestui profil, deja 
depăşit. În literatura de specialitate, acest profil atitudinal este asociat conceptului de 
„proto-probaţiune” sau „probaţiune primară”, în sensul că nu se raportează la o misiune 
instituţională ori la un credo colectiv, ci poate fi redat în următorii termeni : „câţi ofiţeri 
de probaţiune, atâtea obiceiuri ale inimii fiecăruia”. Modelarea proscială adaugă profilului 
iniţial al consilierului de probaţiune noi valori, la care sunt chemaţi să se raporteze, în 
manieră unitară, toţi consilierii de probaţiune. S-a susţinut că aceste valori, transferabile 
de la ofiţerul de probaţiune către beneficiarul unei sancţiuni sau măsuri comunitare, se 
referă la un set de lucruri mărunte, dar care au o mare importanţă, precum : punctualita- 
tea, asertivitatea, atitudinea responsabilă faţă de fiecare acţiune proprie şi consecinţele 
acesteia, capacitatea de asumare şi îndreptare a unei greşeli, deprinderile de gândire alter- 
nativă, motivaţia de schimbare comportamentală, conştientizarea problemelor sau nevoilor 
si implicarea activă în soluţionarea lor (Nellis, în Canton, Hancock, 2007, pp. 238-240). 

Exprimare 1 
(care nu e pro-sociala) 


„Ştiu că ai respectat 
toate condiţiile de su- 
praveghere, dar vom 
continua să ne întâl- 
nim mai des oricum, 
pentru ca încă ai 
probleme.” 

„Se pare că poliţiştii au 
mereu ceva cu clienţii 
mei. Chiar nu te lasă 
deloc în pace?” 


„Este bine că mergi la 
un interviu, dar cum 
există problema şoma- 
jului, nu te poţi aştepta 
prea mult la o anga- 
jare.” 


PRACTICA 


Riscurile 
Exprimarii 1 


Exprimarea pedepseste 
o acţiune pro-socială a 
infractorului. 


Exprimarea nu susţine 
deloc perspectiva im- 
portantei respectării 
legii şi a autorităţilor ; 
de asemenea, exprima- 
rea riscă să-l derespon- 
sabilizeze pe infractor. 


Exprimarea este pesi- 
mistă, descurajând in- 
fractorul. 


Exprimare 2 
(pro-socială) 


„Pentru că ai respectat 
toate întâlnirile de su- 
praveghere şi ai prestat 
munca în folosul co- 
munitatii, ne vom în- 
tâlni mai rar, adică 
doar o dată pe lună.” 
„Trebuie să fie frus- 
trant pentru tine să 
simţi că poliţia are 
ceva cu tine. Eu cred 
mai degrabă că politis- 
tii doar îşi fac treaba. 
Există vreun mod să 
schimbi ceva în com- 
portamentul tău, astfel 
încât poliţia să fie mai 
puţin interesată de 
tine?” 

„Este minunat că mergi 
la un interviu de anga- 
jare şi că ai respectat 
şi întâlnirea de azi cu 
mine. Observ că faci 
într-adevăr eforturi.” 


Beneficiile Exprimării 
2 


Exprimarea recompen- 
sează o acțiune pro- 
socială a infractorului. 


Exprimarea abordează 
intervenţia autorităților 
(chiar dacă, uneori, ac- 
tiunile poliţiştilor sea- 
mănă a hărţuire) într-o 
perspectivă pro-so- 
cială; de asemenea, 
exprimarea sprijină in- 
fractorul să se auto- 
responsabilizeze în 
raport cu propriile ac- 
tiuni. 

Exprimarea este opti- 
mista si demonstreaza 
infractorului ca actiunile 
sale pro-sociale sunt re- 
marcate şi încurajate. 


Sâmburele acestui principiu apare formulat pentru prima dată în Rezoluţia Consiliului 


Europei (70) 1 privind organizarea practică a măsurilor pentru supravegherea şi asistenţa 
persoanelor care beneficiază de sentinţe condiţionate sau de liberare condiţionată!, care 
recomandă guvernelor statelor membre să asigure dezvoltarea unor metode de supra- 
veghere care să conducă spre „crearea şi utilizarea unei relaţii profesionale între ofiţerul 
de probaţiune şi clientul său, într-un context social in care ajutorul poate fi tintit către 
problemele personale ale celui din urmă”. Apoi, în Recomandarea Consiliului Europei 
(97) 12 privind stafful implicat în implementarea sancţiunilor şi măsurilor, se revine 
asupra principiului modelării pro-sociale, recomandându-se? staffului să se abţină de la 
orice comportament provocator şi să ofere persoanelor aflate sub incidenţa unei sancţiuni 
sau măsuri comunitare „un exemplu comportamental constructiv, prin atitudini, cuvinte 
şi acţiuni”. 

Aptitudinea ofițerului de probaţiune de a fi un modelator pro-social pentru compor- 
tamentul persoanei pe care o are în supraveghere reprezintă calea de mijloc şi cea mai 
eficace în raportarea sa la profesie. De exemplu, în Marea Britanie, Criminal Justice Act 
din 1991 nu a reprezentat doar o cotititură a politicii penale, în sensul că a schimbat 
centrul de greutatate de pe probaţiune - privită ca alternativă mai uşoară la închisoare -, 


1. Art. 3 (a) din Rezoluţia C.E. (70) 1. 
2. Art. 15 din apendixul II al Recomandării C.E. (97) 12. 

către probaţiune - privită ca o pedeapsă comunitară independentă de închisoare -, ci şi 
o schimbare a politicii educaţionale, care a atras modificarea profilului profesional al 
ofițerului de probaţiune. Astfel, s-a arătat că anul 1991 a însemnat trecerea de la 
pregătirea centrată pe cunoştinţe la pregătirea centrată pe abilităţi şi competenţe, de la 
deprinderi sociale destinate lucrului individual cu infractorul la deprinderi manageriale 
destinate integrării activităţii ofițerului de probaţiune în managementul de ansamblu al 
criminalităţii (Nellis, 1996, p. 121; Winwin, 2003, p. 48). Aşa cum apare ea relevată în 
literatura de specialitate (Brownlee, 1998, p. 91), consecinţa acestei treceri a fost 
transformarea profilului nice guy al ofițerului de probaţiune (adică cel care era drăguţ, 
prietenos şi dădea sfaturi bune, pe baza cunoştinţelor sale) în profilul pro-social modelling 
(adică cel capabil, prin abilităţile şi competențele sale, să fie un exemplu şi un catalizator 
al schimbării comportamentale a persoanei supravegheate aflate sub incidenţa unei 
sancţiuni sau măsuri comunitare, în sensul ghidării acesteia spre respectarea ordinii de 
drept şi conştientizarea faptului că are de ispăşit o sancţiune). 

În România, capacitatea de modelator pro-social, pe care trebuie să o deţină sau să 
şi-o formeze consilierul de probaţiune, ca reprezentant al autorităţii de implementare, 
este pusă, prin Legea privind statutul personalului din serviciile de probaţiune nr. 123/ 
2006, nu doar în slujba persoanei supravegheate, ci şi a organului judiciar care a dispus 
supravegherea. Deşi nu face parte dintre criteriile în baza cărora judecătorul dispune o 
sancţiune comunitară, capacitatea de modelator pro-social a consilierilor de probaţiune 
este totuşi de natură să crească încrederea judecătorilor în serviciul de probaţiune şi în 
eficienţa intervențiilor acestuia, justificând în ultima perioadă preferința acestora pentru 
serviciul de probaţiune, şi nu alte autorităţi de implementare (părinţii, poliţia) atunci 
când legea permite exersarea libertăţii de apreciere a judecătorului sub aspectul alegerii 
autorităţii de implementare. 

În privinţa minorilor, acest principiu al modelării pro-sociale trebuie aplicat în egală 
măsură de personalul de probaţiune şi de părinţii sau persoanele în îngrijirea şi suprave- 
gherea cărora se află minorul. Astfel, din raţiuni de consistenţă între mediul familial şi 
cel oficial în care se derulează intervenţia cu minorul, Recomandarea Consiliului Europei 
(2003) 20 privind noile modalităţi de gestionare a delincventei juvenile şi rolul justiţiei 
juvenile recomandă! statelor membre iniţierea unor cursuri de pregătire pentru părinţi, 
în sensul de a dezvolta în rândul acestora comportamente similare celor adoptate de 
lucrătorii sociali, precum şi capacitatea de a asista autorităţile de implementare a 
sancţiunilor şi măsurilor comunitare. Tot astfel, în condiţiile în care Recomandarea 
Consiliului Europei (2008) 11 privind regulile europene referitoare la minorii infractori 
care sunt subiecţi ai sancţiunilor şi măsurilor pretinde? ca părinţii sau îngrijitorii legali 
(la care se adaugă, după caz, membrii familiei lărgite ori ai comunităţii) să fie implicaţi 
cât mai mult posibil atât în procedurile penale, cât şi în executarea sancţiunilor şi 
măsurilor, cu excepţia situaţiilor care contravin interesului superior al copilului, înseamnă 
că această recomandare mizează pe rolul de modelatori pro-sociali pe care toţi adulţii 
sunt chemaţi să-l exerseze în scenariul justiţiei pentru minori. Pornind de la specificarea 
pe care punctul 2 al părţii I(A) a aceleiaşi recomandări europene o face, în sensul că 
„sancţiunile şi măsurile ce pot fi impuse minorilor (...) se vor baza pe principiile 
integrării sociale şi educaţiei”, îndrăznim să credem că, din acest circuit al adulţilor cu 


1. Art. 10 din Recomandarea C.E. (2003) 20. 
2. Punctul 14 al părţii I (A) din Recomandarea C.E. (2008) 11. 

care minorul vine in contact, în calitatea lor de „modelatori pro-sociali”, face parte nu 
numai consilierul de probaţiune şi părintele, ci şi judecătorul care impune sancţiunea sau 
măsura respectivă, întrucât acest adult, în conformitate cu libertatea sa de apreciere, este 
primul care vizionează mental perspectivele de integrare socială a minorului sancţionat, 
primul care îi comunică (verbal sau/şi în cuprinsul actului său dispozitional scris) 
obligaţiile de supraveghere despre care crede că au aptitudinea de a modela comportamen- 
tul minorului respectiv în viitor, precum şi cel care va contribui, prin acte dispozitionale 
ulterioare, la remodelări comportamentale, în funcţie de evoluţia minorului supravegheat. 

Din cele prezentate mai sus rezultă cât de importantă este atitudinea de modelator 
pro-social adoptată de fiecare dintre persoanele care au autoritatea de a interveni în 
procesul de supraveghere a infractorilor (consilierul de probaţiune, judecătorul, părin- 
tele). Ce se întâmplă însă dacă, într-un serviciu de probaţiune, apare altercatia între cele 
două profiluri atitudinale, în sensul că unii consilieri adoptă profilul nice guy, iar alţi 
consilieri adoptă profilul pro-social modelling ? Literatura de specialitate (Cherry, 2005) 
analizează această dilemă şi consecinţele dizarmoniei în interiorul aceleiaşi echipe de 
probaţiune printr-o metaforă: „Cântăm cu toţii aceeaşi partitură ?” (Are we all singing 
from the same song sheet ?). Capacitatea de modelator pro-social este privită în corelaţie 
cu utilizarea legitimă a autorităţii în relaţia supraveghetor - supravegheat, în sensul 
cunoaşterii şi respectării de către fiecare parte a limitelor acestei relaţii. Astfel, pentru 
a da consistenţă şi eficienţă relaţiei, tuturor consilierilor de probaţiune, dar chiar şi 
persoanelor de suport şi voluntarilor implicaţi în procesul de supraveghere a infractorilor 
li se pretinde să înţeleagă că pot fi prietenoşi cu infractorii, însă nu pot deveni prietenii 
lor. O relaţie prea apropiată poate crea aşteptări nerealiste ale supravegheatilor din partea 
supraveghetorilor, le poate da unora dintre supravegheați impresia că tot ceea ce ei spun 
sau fac este în regulă sau îi poate conduce pe unii la interpretări sau chiar acuzaţii la adresa 
comportamentului inadecvat al supraveghetorului. De aceea, un bun consilier de proba- 
tiune va trebui să ştie mereu să facă un pas înapoi, pentru a-şi păstra perspectiva asupra 
activititatii de supraveghere şi asupra rolului său în relaţia cu infractorul supravegheat. 

Întrucât în activitatea de supraveghere există o zonă obligatorie şi una potenţial 
flexibilă, este important ca fiecare consilier de probaţiune să se raporteze în acelaşi fel, 
inclusiv la zona flexibilă, privită de infractorul supravegheat ca o zonă a negocierilor. 
Astfel, toţi consilierii de probaţiune şi toţi supravegheatii ştiu că, dacă o obligaţie de 
supraveghere este încălcată cu rea-credinţă (de exemplu, neefectuarea muncii în folosul 
comunităţii ori nerespectarea interdictiei de a frecventa anumite locuri), supravegherea 
va fi revocată, iar persoana supravegheată va ajunge la închisoare. Dacă însă un infractor 
întârzie nejustificat câteva zile la o întâlnire de supraveghere prestabilită ori întârzie 
câteva ore la un program de grup, un consilier de probaţiune de tipul nice guy îi va 
ignora abaterea şi îi va accepta scuza neplauzibilă invocată, în timp ce un consilier de 
probaţiune de tipul pro-social modelling îi va aplica un avertisment scris, pentru că, 
altfel, un alt infractor aflat în supraveghere care a întârziat anterior mai puţine zile sau 
mai puţine minute şi a primit pentru aceasta un avertisment scris se va simţi tratat 
incorect. Furnizorii programelor de pregătire profesională a consilierilor de probaţiune 
pe dimensiunea de modelatori pro-sociali susţin că este de datoria managerilor să se 
asigure, prin monitorizare şi supervizare continuă, că toţi consilierii de probaţiune 
dintr-o echipă se raportează cu rigoare şi consistenţă la aceleaşi reguli şi că înţeleg cu 
claritate motivul pentru care este important să procedeze în acest fel (Cherry, 2005, p. 
140). Flexibilitatea unui consilier apare în acest context ca fiind acceptabilă şi potrivită, 

doar dacă se referă la un incident izolat ori la o singură persoană supravegheată. Dacă 
însă un consilier de probaţiune îşi face un obicei din a juca rolul de nice guy, această 
flexibilitate riscă să submineze autoritatea altui consilier care va avea o atitudine de tipul 
pro-social modelling cu acelaşi intractor, dacă nu chiar credibilitatea întregii echipe. De 
aceea, fiecare consilier de probaţiune trebuie ajutat să înţeleagă că, deşi dorinţa sa de a 
fi rezonabil şi compasional este lăudabilă, totuşi, în contextul probatiunii privită ca 
instituţie furnizoare de reguli pentru persoanele supravegheate, această dorinţă a consilie- 
rului poate deveni uneori inadecvată sau contraproductivă. 

O formă specială a modelării pro-sociale o regăsim în literatura de specialitate 
(Skeem er al., 2003, pp. 429-458) ca fiind reclamată de o categorie specială de 
supravegheați, şi anume persoanele cu tulburări psihice care au săvârşit infracţiuni şi 
pentru care instanţa a dispus obligaţia de a urma un tratament de specialitate. Pentru 
astfel de persoane cu nevoi speciale, se pare că atitudinea cea mai potrivită pe care 
trebuie să o adopte consilierul de probaţiune se situează mai aproape de profilul arhaic 
nice guy şi se distanțează până la dezavuare de profilul teoretic extrem de autoritar (bad 
guy). Astfel, rezultatele unui prim studiu dezvoltat de Skeem şi colaboratorii săi in 
domeniul lucrului cu infractorii cu probleme mentale relevă următoarele aspecte : 


1. există diferenţe considerabile între consilierii de probaţiune ce provin din agenţii 
specializate şi cei ce provin din agenţii tradiţionale în ceea ce priveşte natura, nivelul 
şi planificarea strategică a intervențiilor derulate de aceştia pentru a monitoriza şi 
optimiza procesul de respectare de către infractor a obligaţiei de a urma un tratament 
de specialitate ; 

2. calitatea relaţiei dintre consilierul de probaţiune şi persoana supravegheată este 
percepută ca având o importanţă centrală în obţinerea rezultatului de către infractor, 
adică în respectarea obligaţiei sale de a urma tratamentul de specialitate. Astfel, o 
relaţie bazată pe o abordare personală şi plină de respect apare ca fiind mult mai 
eficientă decât o relaţie autoritară în ceea ce priveşte obţinerea rezultatului dorit ; 

3. agenţiile de probaţiune specializate sunt centrate mai mult pe reabilitarea infractorului, 
în timp ce agenţiile tradiţionale sunt centrate mai mult pe siguranţa comunităţii. 


Studiu de caz şi aplicaţie practică pentru studenți 


H.A. este o persoană în vârstă de 47 de ani, aflată în supravegherea serviciului de 
probaţiune pe durata unui termen de încercare de opt ani pentru săvârşirea infracțiunii 
de pruncucidere. Persoanei i s-a stabilit, pe lângă măsurile obişnuite de supraveghere 
(art. 86, ind. 3, alin. 1 din Codul penal), obligația de supraveghere prevăzută de art. 86, 
ind. 3, alin. 3, lit. f din Codul penal, aceea de a urma un program de consiliere psihologică. 
H.A. lucrează ca oficiant poştal şi mai are doi copii, cu vârste de 18 şi 24 de ani, care 
locuiesc în continuare cu ea şi soțul său. Soțul persoanei este alcoolic, violent şi cicălitor, 
în istoricul familiei existând numeroase scene de violenţă domestică la adresa soției, la 
care au asistat adesea şi copiii, constând în jigniri, umilinte, defăimări, agresivitate 
verbală şi fizică, ce au condus în timp la erodarea stimei de sine şi a încredirii în sine a 
persoanei. Dându-şi seama că este însărcinată la o vârstă înaintată, în urma unui act 
sexual forțat de soțul său, H.A. a fost cuprinsă de sentimente de frică, dezgust şi revoltă 
la adresa soțului, proiectate involuntar asupra copilului din pântec. Ea a ascuns sarcina 
până la 7 luni, după care, născând în baia apartamentului în care locuia, primul gest a 
fost acela de a ascunde fătul într-un halat de baie pe care l-a pus în maşina de spălat, 

închizând uşa acesteia. La examenul legist s-a constatat că fătul născut a fost viu şi 
viabil, iar decesul s-a produs prin asfixiere mecanică. În momentul de faţă, persoana se 
află în al doilea an al termenului de încercare, respectă cu rigurozitate măsurile de 
supraveghere şi se află în perioada în care serviciul de probaţiune a deferit cazul pentru 
6 luni către cabinetul unui psiholog clinician, în vederea îndeplinirii obligaţiei de supra- 
veghere. La ultimele două întâlniri de supraveghere, persoana a fost cuprinsă de accese 
de plâns greu gestionate de consilierul de probaţiune, însoțite de un discurs autoculpabil 
şi autodenigrator. 

Studenţii vor fi împărțiți în trei grupuri. Primului grup i se cere să elaboreze discursul unui 
consilier de probaţiune cu profilul nice guy, grupului 2 să imagineze discursul unui 
consilier de probaţiune cu profilul pro-social modelling, iar grupului 3 să fie observator. 
Aplicația se poate realiza sub forma unei dezbateri între primele două grupuri, din care 
grupul al treilea să observe şi să extragă avantajele/dezavantajele fiecăruia dintre cele 
două profiluri atitudinale ale consilierului de probaţiune. De asemenea, aplicaţia se 
poate realiza sub forma unui joc de rol, în care este nevoie de un student voluntar care 
să joace rolul persoanei supravegheate H.A. pe baza informațiilor date, de un student 
din grupul 1 care să joace rolul consilierului de probaţiune nice guy, sprijinit fiind de ideile 
grupului său, de un student din grupul 2 care să joace rolul consilierului de probaţiune cu 
atitudine pro-social modelling, sprijinit fiind de grupul său. Grupul 3 trebuie să aibă 
acelaşi rol de observator şi furnizor de concluzii. 


14.4. „Supravegherea ca proces”. 
Etape, documente, termene, drepturi şi obligații, 
monitorizarea procesului 


Etapele supravegherii. Dacă privim supravegherea ca proces, într-o abordare diacronică, 
atunci putem vorbi despre următoarele şapte etape, aşa cum se desprind din analiza 
cadrului normativ actual, incluzând aici legislaţia organică şi legislaţia specială în 
vigoare! : 

1. Înregistrarea cazului în evidenţa serviciului de probaţiune (pe baza hotărârii 
judecatorestri transmise de instanţă, prin intermediul judecătorului delegat cu executarea, 
după rămânerea definitivă a acestei hotărâri). Potrivit legislaţiei interne, o hotărâre 
rămâne definitivă după epuizarea tuturor căilor de atac, dacă acestea au fost exercitate de 
persoană sau de Ministerul Public. De asemenea, data rămânerii definitive a unei hotărâri 
judecătoreşti prezintă o importanţă crucială pentru supraveghere, acesta fiind momentul 
din care începe calcularea termenului de încercare, adică a perioadei în care se va 
desfăşura supravegherea ; un calcul exact al momentului iniţial asigură şi stabilirea cu 
exactitate a momentului final al termenului de încercare, care de asemenea are o 
importanţă deosebită pentru persoană, ultima zi a supravegherii fiind cea în care intervine 


1. Principalele acte normative interne ce reglementează procesul de supraveghere a infractorilor 
în comunitate se referă la Codul penal, Codul de procedură penală, Legea nr. 275/2006 şi 
regulamentul ei de aplicare aprobat prin H.G. 1897/2006 (privind executarea pedepselor), 
Legea nr. 129/2002 de aprobare a O.G. nr. 92/2000 şi regulamentul ei de aplicare aprobat prin 
H.G. nr. 1239/2000, cum a fost republicat şi modificat prin H.G. nr. 747/2008 (privind 
organizarea şi funcţionarea serviciilor de probtiune). 

reabilitarea sa de drept, infracţiunea săvârşită de persoană ştergându-se din cazierul 
judiciar al acesteia. 

2. Derularea primei întrevederi cu persoana, ocazie cu care se realizează evaluarea 
iniţială şi se întocmeşte un proces-verbal de aducere la cunoştinţă a condiţiilor în care se 
va desfăşura supravegherea. Evaluarea iniţială are în vedere: investigarea nevoilor 
criminogene şi sociale, a riscului de recidivă, a riscului pentru siguranţa publică şi a 
riscului de sinucidere/autovătămare ; investigarea situaţiei sociofamiliale, a situaţiei 
şcolare, lucrative şi financiare, a eventualelor dependențe de substanţe, a eventualelor 
probleme de sănătate ; identificarea planurilor de viitor ale persoanei şi a modalitatilor 
în care aceasta înţelege să şi le realizeze ; stabilirea împreună cu persoana a obiectivelor 
ce vor fi incluse în planul său de supraveghere, pornind de la nevoile, riscurile şi 
planurile identificate ale persoanei şi ţinând cont de măsurile şi obligaţiile de supraveghere 
stabilite de instanţă. În ceea ce priveşte procesul-verbal de aducere la cunoştinţă a 
condiţiilor supravegherii, incluzând aici şi informarea persoanei cu privire la drepturile 
şi obligaţiile sale pe durata supravegherii, acest proces-verbal trebuie explicat persoanei 
şi semnat de aceasta înainte de înmânarea către ea a unui exemplar, ca dovadă că 
procedura primei întrevederi a fost îndeplinită. 

3. Derularea celei de-a doua întrevederi cu persoana (care trebuie stabilită la un 
interval de maxim o lună faţă de prima, astfel încât informaţiile oferite la prima 
întrevedere să nu-şi diminueze greutatea, iar informaţiile colectate la prima întrevedere 
să nu-şi fi pierdut actualitatea). Întrucât, în intervalul dintre prima şi a doua întrevedere, 
consilierul are obligaţia de a întocmi planul de supraveghere destinat persoanei, cea de-a 
doua întrevedere se derulează în jurul acestui document. Astfel, planul de supraveghere 
trebuie explicat persoanei şi semnat de către aceasta, pentru ca aceasta să observe şi să-şi 
asume advertenta conţinutului planului şi a conţinutul interviului de evaluare iniţială, 
după care un exemplar al planului de supraveghere este înmânat persoanei, ca o dovadă 
că procedura celei de-a doua întrevederi a fost îndeplinită. În cuprinsul planului de 
supraveghere, pornind de la nevoile şi riscurile identificate, se stabileşte o frecvenţă a 
întrevederilor cu persoana, care poate fi mai intensă sau mai laxă, în corelaţie directă cu 
evaluarea iniţială (de exemplu, frecvenţa săptămânală la risc foarte crescut ori nevoi 
accentuate sau frecvenţa trimestrială la risc foarte scăzut ori nevoi nesemnificative). 

4. Derularea întrevederilor ordinare şi extraordinare de supraveghere, la datele şi în 
locaţiile stabilite conform planului de supraveghere ; de obicei, aceste întrevederi au loc 
la sediul serviciului de probaţiune, însă există şi situaţii în care nevoile persoanei, 
prevederile legii sau anumite circumstanţe speciale obligă consilierul de probaţiune la 
desfăşurarea unor întrevederi şi în alte locaţii (la domiciliul persoanei, la sediul unităţii 
unde este angajat, la sediul unităţii şcolare unde persoana îşi desfăşoară procesul 
instructiv-educativ, în locaţiile unde prestează munca în folosul comunităţii, în locaţiile 
a căror frecventare a fost interzisă de instanţă etc.). Prezentarea persoanei la întâlnirile 
de supraveghere stabilite conform planului de supraveghere este obligatorie, metodologia 
de lucru a serviciilor de probaţiune impunând aplicarea unui avertisment scris în situaţiile 
când persoana nu se prezintă ori nu prezintă dovezi ale imposibilității obiective de 
prezentare sau dovezile prezentate nu sunt elocvente. Imposibilitatile de prezentare a 
persoanei la întrevederile de supraveghere trebuie anunţate, iar o nouă prezentare a 
persoanei şi aducerea dovezilor trebuie să aibă loc în termen de trei zile de la data 
încetării motivului care a generat imposibilitatea obiectivă a prezenţei. 

5. Revizuirea planului de supraveghere reflectă decizia consilierului de probaţiune, 
cu ocazia evaluării oricărei schimbări survenite în dinamica nevoilor şi riscului persoanei. 
Identificarea acestor schimbări şi luarea unor măsuri în consecinţă fac obiectul unor 
anexe de revizuire a planului de supraveghere iniţial. Măsurile pe care le poate lua 
consilierul se referă la: modificări de frecvenţă a întrevederilor, în sensul intensificării 
ori diminuării acesteia ; renunţarea la obiectivele deja atinse sau la cele care s-au dovedit 
intangibile ori şi-ai pierdut din relevanţă, însoţită de stabilirea altor obiective SMART; 
renunţarea la metode ce s-au dovedit ineficiente, însoţită de diversificarea celor care s-au 
dovedit eficiente în privinţa respectivei persoane ; implicarea unor persoane-resursă 
identificate pe parcursul supravegherii în procesul de redresare comportamentală a 
persoanei supravegehate etc. Aşadar, având în vedere că înaintarea în relaţia profesională 
„Supraveghetor-supravegheat” permite o mai bună cunoaştere de către consilierul de 
probaţiune atât a problemelor, cât şi a modalitatilor specifice de răspuns al persoanei la 
problemele sale, aceste revizuiri ale planului de supraveghere au legătură directă cu 
principiile de eficienţă ale oricărui program de intervenţie, aşa cum sunt ele relevate de 
literatura de specialitate (McGuire, 1997; Farrall, 2004; Mair, 2008), şi anume: 


— principiul nevoii criminogene, care pretinde metode de intervenţie centrate pe acele 
nevoi care au legătură cu săvârşirea infracţiunilor ; 

— principiul riscului, care pretinde ca intensitatea intervenţiei să fie corelată cu nivelul 
riscului, ceea ce înseamnă intervenţie intensă în cazul riscului crescut şi intervenţie 
minimală în cazul riscului scăzut ; 

— principiul responsivităţii, care pretinde metode de intervenţie adaptate la stilul de 
învăţare şi de răspuns al persoanei. 


Relevăm în acest context că, uneori, respectarea acestor trei principii se dovedeşte 
insuficientă pentru a răspunde caracteristicilor concrete şi unice ale unor infractori sau 
ale unor situaţii. Astfel, există autori cu teoria cărora suntem de acord (Andrews et al., 
1990; Durnescu, 2010, p. 489), care vorbesc şi despre un al patrulea principiu, şi 
anume libertatea profesională a consilierului, care constă în inventarea ori alegerea celor 
mai potrivite metode din diversitatea practicilor corectionale, creativitatea şi libertatea 
de apreciere a consilierului trebuind însă să fie exersate într-o manieră educată (principle 
of professional discretion). 

6. Deferirea cazului reprezintă o etapă facultativă a procesului de supraveghere, 
aceasta făcând parte din cronologia procesului doar în următoarele situaţii : 


— atunci când nevoile persoanei, prin diversitatea şi complexitatea lor, depăşesc resursele 
serviciului de probaţiune. În astfel de situaţii se solicită, de obicei în baza unui 
protocol de colaborare, sprijinul altor instituţii ori specialişti. Deferirea nu reprezintă 
un transfer al dosarului către acea instituţie sau acel specialist, ci menţinerea persoanei 
în evidenţa serviciului de probaţiune şi valorificarea ulterioară în procesul de supra- 
veghere a beneficiilor intervențiilor punctuale realizate cu persoana de către tertul 
comunitar ; 

- atunci când, potrivit hotărârii judecătoreşti, persoana supravegheată trebuie să se 
supună unor obligaţii, cum ar fi prestarea unei anumite activităţi ori parcurgerea unui 
curs de calificare, prestarea unui număr de ore de muncă neremunerată în folosul 
comunităţii, includerea într-un program de dezalcoolizare ori de dezintoxicare, 
includerea într-un program de consiliere psihologică etc. În astfel de situaţii, în care 


SUPRAVEGHEREA INFRACTORILOR ÎN COMUNITATE 335 


îndeplinirea de către persoana supravegheată a dispoziţiilor instanţei este obligatorie 

(în sens contrar, putând interveni revocarea supravegherii şi trimiterea persoanei în 

închisoare), serviciul de probaţiune procedează, de obicei pe bază de protocol de 

colaborare nominal, la deferirea cazului către instituţiile abilitate, după caz: unităţi 
lucrative, unităţi şcolare, consilii locale ori alte locaţii în care se prestează munca 
neremunerată în folosul comunităţii, unităţi de profil medical, social, psihologic ori 
psihiatric. Ca şi în cazul anterior, nici în această situaţie deferirea nu înseamnă un 
transfer al dosarului către instituţia abilitată cu care serviciul de probaţiune colabo- 

rează punctual, ci menţinerea ei în evidenţa serviciului şi valorificarea ulterioară a 

competenţelor obţinute în propriul său proces de redresare comportamentală ; 

— atunci când persoana îşi schimbă domiciliul, reşedinţa sau locuinţa în alt judeţ. Abia 
în această situaţie putem vorbi despre un transfer integral al dosarului de supraveghere 
către serviciul de probaţiune de pe lângă tribunalul din judeţul respectiv, cu instiintarea 
instanţei de excecutare cu privire la transferul efectuat. În ceea ce priveşte schimbarea 
domiciliului, resedintei sau locuinţei într-o altă tara, având în vedere, pe de o parte, 
dreptul la liberă circulaţie al persoanelor supravegheate (cu excepţia cazurilor în care 
instanţa a impus interdicţia de a depăşi o anumită limită teritorială), iar pe de altă 
parte, dificultăţile de exercitare a supravegherii faţă de persoanele care migrează în 
străinătate, accesând chiar oportunităţi locative şi lucrative în alte ţări, Consiliul 
Uniunii Europene a pus recent bazele unei proceduri! prin care persoanele aflate în 
evidenţa serviciilor de probaţiune dintr-o ţară să poată fi supravegheate de serviciile 
de probaţiune echivalente din ţara de destinaţie. 

7. Încetarea supravegherii, privită în varianta sa dezirabilă, înseamnă finalizarea cu 
succes a termenului de încercare şi reabilitarea de drept a persoanei, în condiţiile în care 
persoana nu a mai săvârşit alte infracţiuni în interiorul termenului de încercare şi a respectat 
toate masurile/obligatiile de supraveghere. Privită însă în varianta ei indezirabilă, supra- 
vegherea este revocată înainte de finalizarea termenului de încercare, persoana fiind trimisă 
să-şi execute sancţiunea în închisoare sau într-un centru de reeducare. Revocarea intervine 
printr-o hotărâre judecătorească, în situaţiile în care se descoperă că persoana a săvârşit 
cu intenţie alte infracţiuni pe durata termenului de încercare? ori în situaţiile în care a 
încălcat cu rea-creadinţă măsurile/obligaţiile de supraveghere (sesizarea instanţei in 
această din urmă situaţie fiind atributul serviciului de probaţiune). Încetarea supravegherii 
Şi scoaterea persoanei din evidenţa serviciului de probaţiune, în oricare dintre variantele 
descrise mai sus, se consemnează într-un raport final de supraveghere care este trimis şi 
instanţei, prin Biroul Executări Penale (judecătorul delegat cu executarea), în care se 


1. Decizia-cadru a Consiliului Uniunii Europene 2008/947/JAI privind aplicarea principiului 
recunoaşterii reciproce în cazul hotărârilor judecătoreşti şi al deciziilor de probaţiune în 
vederea supravegherii măsurilor de probaţiune şi a sancţiunilor alternative. 

2. Există şi situaţii în care se descoperă, în timpul termenului de încercare, că persoana a săvârşit 
şi alte infracţiuni, înainte de rămânerea definitivă a hotărârii judecătoreşti prin care s-a dispus 
suspendarea sub supraveghere a executării pedepsei ; în aceste situaţii, nu intervine revocarea, 
ci anularea suspendării sub supraveghere dispuse iniţial, instanţa putând dispune, după caz, 
fie pedeapsa închisorii cu executare în detenţie - ca pedeapsă unică aplicată după contopirea 
şi eventual aplicarea unui spor la pedepsele aplicate individual pentru toate infracțiunile 
săvârşite în concurs, fie încredințarea din nou a persoanei în supravegherea serviciului de 
probaţiune - în situaţia în care cuantumul pedepsei aplicate pentru toate infracțiunile săvârşite 
în concurs nu depăşeşte 3 ani. 

consemnează: modalitatea în care persoana a respectat măsurile/obligaţiile de supra- 
veghere, evaluarea finală a riscului, descrierea programelor în care a fost inclusă persoana 
ori alte informaţii relevante despre ea şi concluziile consilierului responsabil de caz cu 
privire la reintegrarea socială a persoanei. 

Documentele aferente procesului de supraveghere, ce se găsesc în Dosarul de supra- 
veghere al persoanei, reprezintă dovada parcurgerii celor şapte etape prezentate mai sus, 
în cadrul relaţiei profesionale „supraveghetor-supravegheat”. Aceste documente se referă 
în mod obligatoriu la : hotărârea instanţei de judecată (copie sau extras) ; procesul-verbal 
de aducere la cunoştinţa persoanei cu ocazia primei întrevederi a scopului, obiectivelor 
şi metodelor supravegherii, a drepturilor şi obligaţiilor pe durata supravegherii, precum 
şi a consecinţelor îndeplinirii sau neîndeplinirii masurilor/obligatiilor de supraveghere ; 
planul de supraveghere ; referatul de evaluare întocmit înainte de pronunţarea hotărârii 
(atunci când există); referatele de evaluare solicitate de instanţă pe parcursul supra- 
vegherii ; dovezi privind modul de îndeplinire a măsurilor şi obligaţiilor impuse de 
instanţa de judecată. În dosarul de supraveghere mai pot fi incluse, după caz, alte acte 
necesare supravegherii, prevăzute de H.G. nr. 1239/2000, republicată şi modificată prin 
H.G. nr. 747/2008, şi anume: anexele de revizuire a planului de supraveghere ori de 
câte ori situaţia o impune; protocoalele de colaborare cu organizaţii care desfăşoară 
activităţi în domeniu ; documentele justificative puse de persoană la dispoziţia serviciului 
cu privire la situaţia sa locativă, lucrativă şi financiară ; avertismentele scrise întocmite 
în situaţia în care persoana nu respectă măsura de a se prezenta la datele fixate la 
serviciul de probaţiune sau obligaţia de a nu frecventa anumite locuri ; protocoalele de 
colaborare cu instituţia de interes public, în cazul obligării minorului la munca neremu- 
nerată în folosul comunităţii. Documentul primordial din dosar, în jurul căruia gravitează 
întregul proces de supraveghere, este planul de supraveghere. În întocmirea acestui plan 
se pretinde respectarea de către serviciul de probaţiune a unor condiţii de fond şi a unor 
condiţii de formă. Condiţiile de fond (art. 25 din H.G. nr. 1239/2000 republicată) se 
referă la includerea în mod obligatoriu în cuprinsul planului de supraveghere a unor 
categorii de informaţii, aşa cum sunt ele standardizate în anexa 2 a H.G. nr. 1239/2000 
republicată, şi anume : 


1. Introducere. 

2. Măsurile şi obligaţiile impuse de instanţă şi mijloacele utilizate de consilierul de 
probaţiune pentru asigurarea îndeplinirii lor. 

3. Nevoile criminogene şi sociale, precum şi obiectivele stabilite în vederea diminuării lor. 

4. Riscul săvârşirii din nou a unor infracţiuni, riscul de punere în periocol a siguranţei 
sociale şi riscul de sinucidere sau autovătămare. 

5. Metodele de intervenţie propuse în vederea soluționării nevoilor şi diminuării riscului. 

6. Data, locul şi frecvenţa întrevederilor dintre consilierul de probaţiune şi persoana 
supravegheată pe durata termenului de încercare. 

7. Descrierea programului de intervenţie (în cazul în care instanţa a stabilit o astfel de 
obligaţie). 

8. Descrierea activităţii neremunerate, a locului de executare şi a programului de lucru 
(în cazul în care instanţa a dispus o astfel de obligaţie). 


La rândul lor, condiţiile de formă (art. 24 şi 26 din H.G. nr. 1239/2000, republicată) 
se referă la: existenţa antetului serviciului pe prima pagină în colţul din stânga-sus ; 
existenţa pe fiecare pagină a ştampilei serviciului şi a semnăturii consilierului responsabil, 

în colţul din dreapta-jos ; existenţa semnăturii persoanei supravegheate pe ultima pagină 
a planului; prezentarea informaţiilor din cuprinsul fiecărei secţiuni a planului de 
supraveghere într-o formă narativă, evitându-se utilizarea termenilor de specialitate care 
fac dificilă înţelegerea ; întocmirea planului de supraveghere în două exemplare, dintre 
care unul se înmânează persoanei supravegheate. 

Termenele ce trebuie respectate în procesul de supraveghere sunt stabilite de H.G. nr. 
1239/2000, republicată şi fac parte din categoria termenelor ordnduitorii sau de reco- 
mandare, ceea ce înseamnă că neîndeplinirea actului în termenul stabilit de lege nu 
atrage nulitatea actului sau interdicţia efectuării sale peste termen. Totuşi, neefectuarea 
actelor în termenele stabilite din omisiunea ori neglijenta consilierului de probaţiune 
poate aduce prejudicii persoanei supravegheate, procesului de supraveghere sau imaginii 
serviciului de probaţiune. De aceea, nerespectarea termenelor de către consilier poate 
atrage sancţionarea disciplinară a acestuia, aşa cum nerespectarea termenelor de către 
persoana supravegheată poate atrage aplicarea unor avertismente sau/şi revocarea supra- 
vegherii. Termenele asociate de lege procesului de supraveghere a infractorilor în 
comunitate se referă la: 


— termene care se raportează ca moment a quo la data comunicării către serviciul de 
probaţiune a hotărârii judecătoreşti definitive. Aceste termene sunt: „de îndată”, 
pentru desemnarea de către şeful serviciului a unui consilier responsabil (art. 20) ; 
„în termen de 10 zile lucrătoare”, pentru realizarea primei întrevederi (art. 21, 
alin.2) ; 

— termenul pentru contactarea persoanei, şi anume „cu cel putin 3 zile lucrătoare înainte”, 
care are ca moment ad quem data primei întrevederi (art. 21, alin. 1 şi art. 28, 
alin.1) ; 

— termenul de prezentare la supraveghere. În cazul în care persoana nu se prezintă la 
data fixată pentru o întrevedere de supraveghere, ea are obligaţia de a anunţa înainte 
consilierul de probaţiune şi de a se prezenta la sediul serviciului de probaţiune „după 
maximum 3 zile” de la momentul în care cauzele care au determinat imposibilitatea 
obiectivă de prezentare au încetat (art. 28, alin. 3, din H.G. 1239/2000, republicată) ; 

— termenul de „30 de zile” de la data la care persoana supravegheată a anunţat că a 
intervenit o schimbare în situaţia locativă, o schimbare a locului de muncă ori o 
schimbare în privinţa mijloacelor sale de existenţă, termen în care persoana trebuie 
să depună dovezi cu privire la schimbările intervenite (art. 29, alin. 3, art. 30, alin. 3, 
art. 31, alin. 3 din H.G. 1239-2000, republicată) ; 

- termenul de deferire a dosarului de supraveghere către un alt serviciu. În cazul în 
care persoana anunţă schimbarea domiciliului, resedintei sau locuinţei (conform art. 
86, alin. 1, lit. b din Codul penal), „în termen de 3 zile de la această comunicare”, 
serviciul de probaţiune va transmite dosarul către serviciul devenit competent teritorial 
(art. 29, alin. 4 din H.G. nr. 1239/2000, republicată) ; 

— termenele de înştiinţare a şefului serviciului şi de sesizare a judecătorului delegat cu 
executarea. În situaţia neîndeplinirii măsurilor/obligaţiilor de supraveghere, regula 
este ca, „de îndată”, consilierul supraveghetor să instiinteze şeful serviciului, care, 
atunci când consideră necesar, îl va instiinta pe judecătorul delegat cu executarea, 
care va sesiza sau nu instanţa. Aşadar există două filtre succesive de apreciere a 
gravitatii abaterii, înainte ca aceasta să fie adusă la cunoştinţa instanţei, şi anume: 
şeful serviciului, care, atunci când nu va considera necesară sesizarea judecătorului 

delegat, va respinge în scris şi motivat propunerea consilierului de probaţiune „în 
termen de 30 de zile” (art. 39, alin. 3 din H.G. nr. 1239/200, republicată); 
judecătorul delegat, care, atunci când nu va considera necesară sesizarea instanţei, va 
respinge motivat şi va instiinta serviciul de probaţiune „în termen de 30 de zile”, iar 
atunci când va considera oportună sesizarea instanţei va comunica serviciului soluţia 
acesteia „în termen de 15 zile” de la data pronunțării (art. 5, alin. 3 din H.G. nr. 
1897/2006 privind regulamentul de aplicare a Legii nr. 275/2006). De la această 
regulă a instiintarii „de îndată” a şefului serviciului de către consilierul de probaţiune, 
există două excepții, şi anume : situaţia în care persoana nu se prezintă la datele fixate 
la serviciul de probaţiune ; situaţia în care persoana nu îşi respectă obligaţia de a nu 
frecventa anumite locuri prevăzute de art. 86, alin. 3, lit. c din Codul penal şi art. 
103, alin. 3, lit. a din Codul penal. În astfel de situaţii, după procedura descrisă în 
art. 28, alin. 5 şi 6, art. 35, alin. 3 şi 5 şi art. 41, alin. 4 şi 5 din H.G. nr. 1239/2000, 
republicată, consilierul va aplica mai întâi un avertisment scris şi abia după aplicarea 
a două astfel de avertismente va proceda la instiintarea şefului serviciului. 


Drepturile şi obligaţiile persoanei supravegheate. Drepturile persoanei aflate în 
supravegherea unui serviciu de probaţiune rezultă din analiza art. 21, alin. 3-8 din H.G. 
nr. 1239/2000, republicată şi art. 14 din O.G. nr. 92/2000 şi se referă la: dreptul de a 
fi informată în prealabil cu privire la conţinutul supravegherii şi consecinţele respectării 
sau nerespectării măsurilor/obligaţiilor de supraveghere! ; dreptul de a face plângere la 
şeful serviciului în situaţia în care nu este mulţumită de tratamentul aplicat ; dreptul de 
a solicita asistenţă şi consiliere din partea serviciului ; dreptul de a avea acces la dosar, 
personal sau prin apărător? ; dreptul la tratament individualizat, în condiţiile în care, 
pentru fiecare persoană în parte, se întocmeşte un plan de supraveghere individualizat, 
adaptat nevoilor criminogene şi sociale ale acesteia, precum şi riscului de recidivă, 
riscului pentru siguranţa publică şi riscului de sinucidere sau autovătămare ; dreptul la 
confidentialitate, câtă vreme dosarul de supraveghere se păstrează în arhiva serviciului, 
iar consilierul are obligaţia de a păstra confidentialitatea cu privire la datele conţinute in 
el; dreptul la continuitatea tratamentului, în condiţiile în care şeful serviciului are 
obligaţia de a desemna un alt consilier, în situaţiile de imposibilitate temporară sau 
permanentă a consilierului responsabil de caz; dreptul la calitatea tratamentului, in 
condiţiile în care şeful serviciului are obligaţia de a verifica termenele, calitatea şi 
ritmicitatea programului de supraveghere derulat de fiecare consilier cu fiecare persoană, 


1. Prin aducerea la cunoştinţa persoanei şi explicarea scopului, obiectivelor şi metodelor prin 
care se va realiza supravegherea, precum şi a consecinţelor respectării sau nerespectării 
măsurilor/obligaţiilor de supraveghere, în cadrul primei întrevederi a consilierului de probaţiune 
cu persoana supravegheată, pe baza unui proces-verbal (art.21 alin.3 din H.G.nr. 1239/2000), 
România demonstrează capacitatea de asimilare în dreptul intern a Regulii nr. 33 din Reco- 
mandarea Consiliului Europie (92) 16 privind regulile europene referitoare la sancţiunile şi 
măsurile comunitare, care recomandă statelor membre să fie preocupate de „informarea 
eficientă a persoanei cu privire la natura şi scopul sancţiunilor şi măsurilor comunitare, nu 
doar prin documente formale” , precum si a Regulii nr. 76, care recomandă ca această informare 
să se realizeze „înainte de implementarea efectivă a sanctiunii sau măsurii comunitare”. 

2. Cu privire la dreptul persoanei de a-şi consulta dosarul, art. 45, alin. 9 din H.G. nr. 1239/2000, 
republicată stabileşte procedura după care se realizează, şi anume : numai în incinta serviciului 
de probaţiune, numai în prezenţa consilierului responsabil de caz sau a şefului serviciului, pe 
baza unui proces-verbal semnat de persoana care l-a studiat şi reprezentantul serviciului. 

cu ocazia supervizării periodice a dosarelor de supraveghere. Obligaţiile persoanei 
supravegheate, care i se aduc la cunoştinţă cu ocazia primei întrevederi de supraveghere, 
se referă la respectarea regulilor de conduită care se referă în principal la a nu avea un 
comportament violent sau agresiv ori o atitudine nepotrivită sau un limbaj necores- 
punzător, care ar putea prejudicia personalul serviciului, precum şi alte persoane aflate 
în supraveghere. 

Monitorizarea procesului de supraveghere. Dintr-o perspectivă teleologică, moni- 
torizarea se referă la progresele/regresele înregistrate de persoană pe durata supravegherii 
până la finalizarea termenului de încercare. Consemnarea de către consilier a datelor 
obţinute cu ocazia monitorizării procesului de supraveghere poate îmbrăca cinci forme, 
şi anume: 

1. „referate de evaluare periodică” solicitate de instanţă ori de câte ori consideră 
necesar, pentru persoanele condamnate aflate în supravegherea serviciului de probaţiune. 
Acestea au acelaşi caracter orientativ şi consultativ şi aceeaşi structură cu a referatelor 
de evaluare solicitate de instanţă pentru inculpati, însă cu anumite particularităţi, şi 
anume : redau evoluţia persoanei din punct de vedere educaţional şi profesional pe 
durata termenului de încercare ; relevă modul în care aceasta s-a raportat la măsurile/ 
obligaţiile de supraveghere dispuse de instanţă în sarcina sa; evaluează riscul pe trei 
dimensiuni (riscul de săvârşire de noi infracţiuni, riscul pentru siguranţa publică, riscul 
de sinucidere sau autovătămare). Ca şi în cazul referatelor pentru inculpati, nici in 
finalul referatului de evaluare pentru persoane supravegheate nu se fac propuneri sau 
recomandări instanţei, ci doar menţiuni, dacă se constată că perspectivele de reintegrare 
în societate sunt reduse ; 

2. „anexele de revizuire a planului de supraveghere” sunt documente de uz intern, 
care se întocmesc cu ocazia oricărei schimbări intervenite în situaţia persoanei, de natură 
să influenţeze riscul şi nevoile acesteia. Ele au fost introduse în procedura de lucru a 
serviciilor de probaţiune, prin H.G. nr. 747/2008, care modifică H.G. nr. 1239/2000 
privind regulamentul de aplicare a O.G. nr. 92/2000 privind organizarea şi funcţionarea 
serviciilor de probaţiune. Un exemplar din aceste anexe este înmânat şi explicat persoanei 
supravegheate, pentru a i se aduce la cunoştinţă măsurile decise de consilierul de 
probaţiune după evaluarea schimbărilor intervenite. Începând cu anul 2008, aceste anexe 
de revizuire, care se întocmesc ori de câte ori situaţia o impune, înlocuiesc vechile 
rapoarte periodice, care se întocmeau şi ele ori de câte ori situaţia o impunea, dar nu mai 
târziu de 6 luni; 

3. „rapoartele de evaluare periodică”. Deşi, în prezent, legislaţia specială a serviciilor 
de probaţiune nu mai prevede expressis verbis astfel de evaluări periodice, ele apar totuşi 
reglementate de Legea nr. 275/2006 privind executarea pedepselor şi măsurilor dispuse 
de organele judiciare pe durata procesului penal. De asemenea, pentru viitor, noul Cod 
penal adoptat prin Legea nr. 286/2009 le recunoaşte utilitatea în toate procedurile de 
modificare de către instanţă a controlului judiciar format din obligaţii de supraveghere, 
asociat sancţiunilor şi măsurilor comunitare. În mod special, în cazul minorilor, noul 
Cod penal stabileşte expres obligaţia serviciului de probaţiune de a furniza instanţei 
referate periodice şi finale, în următorii termeni : „referatul de evaluare privind respec- 
tarea condiţiilor de executare a măsurii educative sau a obligaţiilor impuse se întocmeşte 
în toate cazurile în care instanţa dispune asupra măsurilor educative ori asupra modificării 
sau încetării executării obligaţiilor impuse, precum şi la terminarea executării măsurii 
educative” (art. 116, alin. 2 din Legea nr. 286/2009). Astfel de rapoarte de evaluare 

periodică (progress report) sunt întocmite de serviciile de probaţiune din toate sistemele 
legale! şi reprezintă un răspuns la recomandările europene? în materie, în sensul că, în 
funcţie de progresele/regresele înregistrate de persoană, autoritatea decidentă poate 
diminua sau creşte severitatea procesului de supraveghere. Astfel, în caz de comportament 
admirabil al persoanei, se pot lua decizii de ridicare a unor măsuri/obligaţii de suprave- 
ghere, de încetare a supravegherii înainte de termen şi chiar de recompensare’, iar în caz 
de comportament nesatisfăcător se pot lua decizii de adăugare a unor obligaţii de 
supraveghere, de prelungire a perioadei de supraveghere, de sanctionare administrativă 
sau revocare a măsurii sau sanctiunii comunitare (Dimitrov, 2003, p. 7). În reglementarea 
actuală a sancţiunilor şi măsurilor comunitare date în supravegherea serviciului de 
probaţiune din România nu există această posibilitate de valorificare de către instanţă a 
unui raport periodic decât în defavoarea persoanei. De exemplu, analizând măsura 
educativă a libertăţii supravegheată prin prisma termenului său fix, de un an (art. 103, 
alin. 1 din Codul penal), constatăm că un raport periodic favorabil întocmit de serviciul 
de probaţiune nu ar putea contribui la micşorarea acestei perioade fixe ; în schimb, un 
raport nefavorabil ar putea conduce la revocarea automată şi înlocuirea acesteia cu 
măsura educativă a centrului de reeducare (art. 103, alin. 6 din Codul penal). De 
asemenea, în cazul suspendării sub supraveghere, un raport periodic favorabil nu poate 
conduce, în reglementarea actuală, la reducerea termenului de încercare şi nici la 
renunţarea la unele dintre măsurile/obligaţiile de supraveghere dispuse initial ; în schimb, 
un raport nefavorabil, raportat la formularea actuală dată de Legea nr. 278/2006 
articolului 86, alin. 2 din Codul penal, poate conduce la revocarea automată, pe motiv 
de rea-credinta ; 

4. „raportul final”, întocmit la încheierea perioadei de supraveghere, care cuprinde 
informaţii referitoare la modul de îndeplinire a măsurilor/obligaţiilor stabilite de instanţă, 
la programele în care persoana a fost inclusă pe durata supravegherii, la riscul de recidivă, 
cel privind siguranţa publică, sinuciderea sau autovătămarea, precum şi concluzii cu 
privire la reintegrarea socială a persoanei ; 

5. „raportul de înştiinţare a şefului serviciului”, în situaţiile în care consilierul 
constată că persoana supravegheată a încălcat măsurile/obligaţiile dispuse de instanţă in 
sarcina sa ori că a intervenit un motiv ce generează imposibilitatea temporară sau 


1. De exemplu, în Marea Britanie, ele se numesc progress report (vezi Rex, 2002, pp.173-174). 
De asemenea, în Cehia, astfel de rapoarte sunt solicitate de instanţă o dată la şase luni (vezi 
Ourednickova, Stern, Doubravova, 2003, p. 90), iar în Estonia chiar o dată la patru luni (vezi 
Kuuse, 2003, p. 123). 

2. Regulile 87 şi 88 din Recomandarea Consiliului Europei (92) 16 stabilesc faptul că „orice 
conditie/obligatie stabilită în cadrul unei măsuri sau sancţiuni comunitare poate fi modificată, 
în funcţie de progresele înregistrate de persoană, de către autoritatea decidentă, în conformitate 
cu legislaţia în vigoare”, precum şi că „măsura sau sancţiunea comunitară poate înceta şi 
scopul”. 

3. De exemplu, în Bulgaria, comportamentul persoanei de raportare riguroasă la obligaţiile de 
supraveghere dispuse prin sentinţă poate fi recompensat prin laude scrise, premii simbolice, 
diminuarea severităţii tratamentului penal, cu condiţia să fi trecut cel putin şase luni de 
probaţiune (lighter treatment), sau chiar încetarea mai devreme a sanctiunii comunitare, cu 
condiţia să fi trecut cel putin o jumătate din perioada de supraveghere stabilită initial (early 
termination). 

definitivă de realizare a supravegherii (de exemplu, persoana nu mai este găsită, este 
arestată preventiv sau condamnată într-o altă cauză). Primind acest raport de înştiinţare, 
şeful serviciului analizează dacă se impune sau nu sesizarea judecătorului delegat, având 
următoarele două modalităţi de acţiune : 


a) şeful serviciului refuză în scris şi motivat să sesizeze judecătorul delegat, înştiinţându-l 
despre aceasta în termen de 30 de zile pe consilierul de probaţiune care i-a adresat 
raportul de înştiinţare, 

b) şeful serviciului sesizează judecătorul delegat, conform art. 18 sau/şi art. 39 din 
H.G. nr. 1239/2000, republicată, care, la rândul său, deliberează dacă se impune sau 
nu sesizarea instanţei, de aici deschizându-se următoarele două modalităţi de acţiune : 
judecătorul delegat refuză în scris şi motivat să sesizeze instanţa, instiintand despre 
aceasta în termen de 30 de zile serviciul de probaţiune ; judecătorul delegat sesizează 
instanţa de executare şi comunică în termen de 15 zile soluţia instanţei către serviciul 
de probaţiune. Soluţiile pe care le poate da instanţa, în baza cadrului legal actual, 
depind de aprecierile pe care aceasta le face cu privire la buna sau reaua-credinta cu 
care infractorul a încălcat măsurile sau/şi obligaţiile de supraveghere. Astfel, dacă 
instanţa constată că încălcarea nu s-a făcut cu rea-credinţă, va menţine persoana in 
supraveghere. Dacă însă instanţa va observa reaua-credinţă a persoanei, va revoca 
măsura educativă a libertăţii supravegheate şi va dispune internarea minorului într-un 
centru de reeducare (în cazul infractorilor minori), respectiv va revoca suspendarea sub 
supraveghere şi va dispune executarea pedepsei în detenţie (în cazul infractorilor adulţi). 


Practica serviciilor de probaţiune relevă că, pe durata supravegherii, apar două 
Situaţii critice, demonstrate prin faptul că rata revocărilor asociate cu încălcarea de către 
persoană a măsurilor/obligaţiilor de supraveghere creşte în aceste două situaţii, şi anume : 
1) migraţia persoanelor în străinătate, însoţită de tentatia câştigării unui trai mai bun, 
conduce la deresponsabilizarea acestora fata de condiţiile de supraveghere administrate 
de serviciile de probaţiune din ţară; 2) perioada de final a termenului de încercare 
(termen care, în actualul cadru legal intern, este cel mai lung din Europa, putând ajunge 
până la nouă ani) conduce persoanele la tentatia ignorării condiţiilor de supraveghere, 
diminuarea atenţiei acordate respectării acestor condiţii sau chiar spre spirit de frondă în 
raport cu un termen de încercare îndelungat pe care îl percep ca pe o „suprapedepsire”. 
De aceea, în monitorizarea procesului de supraveghere, serviciile de probaţiune trebuie 
să acorde atenţie in mod general — fiecărei etape a procesului, in mod specific - fiecărei 
schimbări survenite în dinamica nevoilor criminogene şi a riscului de recidivă, iar în 
mod special celor două situaţii critice, aşa cum sunt ele relevate de practicieni. 


Joc de rol pentru studenți 


Studenţii vor fi împărţiţi în două grupuri, grupul 1 desemnându-şi un reprezentant care va 
juca rolul unui infractor încredinţat în supraveghere, iar grupul 2 desemnându-şi un 
reprezentant care va juca rolul consilierului de probaţiune ce va derula prima întrevedere 
cu infractorul (în care se va realiza evaluarea inițială şi i se vor aduce la cunoştinţă pe 
bază de proces-verbal scopul, obiectivele, metodele de supraveghere, măsurile şi obli- 
gatiile de supraveghere, consecinţele respectării şi cele ale nerespectării lor, drepturile 
şi obligaţiile infractorului pe durata supravegherii). 

Y, 
Inainte de intrarea efectivă a celor doi studenti în rolurile atribuite, grupurile din care fac 


parte îi vor ajuta să pregătească aceste roluri; astfel, grupul 1 va construi profilul şi 
replicile infractorului, grupul 2 va elabora un ghid de interviu şi un proces-verbal, docu- 
mente care să faciliteze reprezentantului său, care va juca rolul consilierului de proba- 
tiune, intrarea sa în rol. Timpul recomandat este de o oră (30 de minute pentru pregătire 
şi 30 de minute pentru jocul de rol). 

Ulterior, coordonatorul va pune la dispoziţia studenților piese din practica reală a serviciilor 
de probaţiune (solicitate de la serviciul de probaţiune cu care colaborează universitatea 
respectivă), cum ar fi: un interviu de evaluare iniţială cu un beneficiar aflat în supra- 
veghere înregistrat video, o fişă de evaluare iniţială, un model de proces-verbal şi unul 
cu planul de supraveghere (toate acestea cu protejarea confidentialitatii fata de bene- 
ficiarul real). 


14.5. Dificultăţi de supraveghere’. Surse de dificultate, 
obligaţii nespecifice, jurisprudenta, remedii procesuale 


Este indubitabil că activitatea de supraveghere a infractorilor în comunitate furnizează 
satisfacţii finale tuturor celor implicaţi, şi anume : infractorul — care va deveni o persoană 
reabilitată de drept şi abilitată să stea departe de câmpul infracţional ; judecătorul — care 
va fi mulţumit că a apreciat corect faptul că, în cazul respectivului infractor, pedeapsa îşi 
poate atinge scopul, chiar executată fiind în comunitate ; consilierul de probaţiune - care 
va fi mulţumit că metodele sale au funcţionat în cazul respectivului infractor ; comuni- 
tatea - care se va simţi protejată sau/şi mulţumită că a contribuit la reintegrarea socială 
a unuia dintre membrii săi ; statul — care va fi economisit resurse importante prin faptul 
că respectivul infractor nu a trecut prin penitenciar şi nu riscă să devină un candidat la 
noi infracţiuni, date fiind costurile pe care le presupune revenirea unei persoane în 
câmpul infracţional. Totuşi, pe lângă beneficii şi satisfacţii, activitatea de supraveghere 
presupune şi o sumedenie de dificultăţi. Pentru preîntâmpinarea, surmontarea ori gestio- 
narea acestora, este importantă identificarea corectă a sursei din care provin şi intervenţia 
mai degrabă asupra cauzei, decât asupra efectului. Experienţa practică relevă cel puţin 
cinci surse de dificultate în sfera supravegherii infractorilor în comunitate, şi anume : 
(1) lacune ori deficienţe legislative ; (2) omisiuni ori neglijente ale autorităţii judiciare 
care decide supravegherea ; (3) deficienţe profesionale ale consilierilor ori deficienţe în 
sfera resurselor serviciilor de probaţiune chemate să exercite supravegherea ; (4) nivelul 
ridicat al riscului şi nevoilor persoanei supravegheate, rezistenţe la schimbare ori compor- 
tamente inadecvate ale acesteia ; (5) lipsa de implicare a comunităţii, rezistentele empa- 
tice ori chiar atitudinea manifestă de subminare a şanselor de redresare comportamentală 
a unei persoane care a săvârşit infracţiuni. 

Dintre toate dificultăţile, ne vom referi în cele ce urmează exclusiv la cele care 
descind dintr-o hotărâre judecătorească nespecifică, ele fiind cele care pot fi reparate cel 
mai uşor, însă, dacă nu se recurge la operaţii reparatorii adecvate, ele sunt şi cele care 
afectează în modul cel mai vizibil relaţia „organ judiciar decident - supraveghetor — 


1. Pentru o abordare pe larg a tuturor dificultăţilor pe care le presupune activitatea de supraveghere 
a infractorilor în România, vezi Groza D., 2011. 

supravegheat”. Potrivit art. 86, alin. 4 din Codul penal, modificat prin Legea nr. 278/ 
2006, suspendarea executării pedepsei sub supraveghere trebuie motivată de către instanţa 
care a dispus-o. Credem că această motivare trebuie să reflecte trei aspecte, şi anume : 
(1) întrunirea condiţiilor legale care o fac posibilă, prevăzute de art. 86, alin. 1-3 din 
Codul penal; (2) considerentele pe care se bazează alegerea uneia sau alteia dintre 
obligaţiile de supraveghere prevăzute de art. 86, alin. 3 din Codul penal ; (3) formularea 
acestor obligaţii într-o manieră specifică. Deşi obligaţia instanţei de a-şi motiva alegerea 
făcută (art. 86, alin. 4 din Codul penal) şi de a menţiona obligaţiile de supraveghere în 
dispozitivul hotărârii (art. 357, alin. 1 din Codul de procedură penală) este reglementată 
doar în privinţa instituţiei suspendării sub supraveghere, credem că şi în cazul măsurii 
educative a libertăţii supravegheate, atunci când dispune obligaţiile de la art. 103, alin. 
3 din Codul penal, instanţa penală ar trebui să-şi motiveze alegerea obligaţiilor şi să dea 
acestora o formulare specifică, în baza atributiei sale generale de a motiva hotărârile 
judecătoreşti. În cazul contrar, adică în situaţia în care serviciului de probaţiune i se 
pretinde punerea în aplicare a unei hotărâri judecătoreşti nespecifice, supravegherea 
infractorului respectiv devine dificilă, inoperantă sau chiar imposibilă. 

Din analiza jurisprudenţei care abundă, din păcate, în hotărâri judecătoreşti nespe- 
cifice, se desprinde nevoia formulării obligaţiilor de supraveghere, în următorii termeni 
specifici : 

1. obligația prevăzută de art. 86, alin. 3, lit. a din Codul penal („să desfăşoare o 
activitate sau să urmeze un curs de învăţământ ori de calificare”) ar trebui să fie 
formulată în termeni specifici, instanţa indicând cu exactitate ce activitate sau ce gen de 
activităţi să desfăşoare persoana. Dacă instanţa alege să dispună ca persoana să urmeze 
un curs de învăţământ ori de calificare, serviciul de probaţiune, evaluând, pe de o parte, 
nivelul instrucției şcolare al acesteia şi, pe de altă parte, oferta furnizorilor comunitari de 
cursuri de învăţământ sau de calificare (întrucât toate serviciile de probaţiune au 
încheiate, în acest sens, protocoale de colaborare pe plan local), are posibilitatea de a 
pune în aplicare o astfel de sentinţă, fie că instanţa specifică! sau nu specifică? expressis 
verbis care să fie acel curs de învăţământ sau de calificare pe care persoana este obligată 
să-l urmeze. În schimb, aşa cum practica anterioară a serviciilor de probaţiune releva că 
se întâmpla frecvent, nespecificitatea hotărârii judecătoreşti în privinţa activităţii pe care 
persoana era obligată să o desfăşoare” determina persoana supravegheată să considere că 
desfăşurarea oricărei activităţi, fie ea şi cu caracter gospodăresc cotidian, era de natură 
să satisfacă suficient această obligaţie. O astfel de activitate nu avea, însă, caracterul unei 
restricţii de libertate care să satisfacă definiţia sancţiunilor şi măsurilor comunitare dată 


1. Sentința penală nr. 158/8.04.2003 (nepubl.), pronunţată în dosarul penal nr. 4265/2002, 
Tribunalul Satu Mare. Instanţa, făcând aplicarea art. 86, alin. 3, lit. a din Codul penal, 
dispune ca inculpatii „să urmeze un curs de calificare prin Agenţia Judeţeană de Ocupare a 
Forţei de Muncă Satu Mare”. 

2. Sentința penală nr. 1160/13.11.2002 (nepubl.) pronunţată în dosarul penal nr. 5655/2002, 
Judecătoria Râmnicu Vâlcea, jud. Vâlcea ; sentinţa penală nr. 321/6.04.2005 (nepubl.) pro- 
nuntata în dosarul penal nr. 1214/2005, Judecătoria Zalău, jud. Sălaj ; sentinţa penală nr. 166/ 
S/16.03.2006 (nepubl.) pronunţată în dosarul penal nr. 1953/2005, Tribunalul Braşov, Secţia 
Penală. 

3. Sentința penală nr. 60/2.02.2005 (nepubl.) pronunţată în dosarul penal nr. 1264/2004, Tri- 
bunalul Vrancea, Secţia Penală ; sentinţa penală nr. 1233/18.06.2003 (nepubl.) pronunţată în 
dosarul penal nr. 6283/2003, Judecătoria Arad. 

de Recomandarea Consiliului Europei (92) 16, iar serviciul de probaţiune nu avea, de 
fapt, obiect al supravegherii. Jurisprudenta relevă! că există şi hotărâri judecătoreşti in 
care instanţa a înţeles să precizeze natura activităţii pe care să o desfăşoare persoana, 
astfel încât alegerea să-i aparţină instanţei şi nu persoanei în cauză. Actualmente, prin 
efectul H.G. nr. 747/2008, art. 33 din H.G. nr. 1239/2000 a fost modificat în sensul că 
permite serviciului de probaţiune să intervină în neutralizarea unei astfel de omisiuni a 
instanţei şi în imprimarea caracterului de „restricţie de libertate” unei obligaţii de 
supraveghere pe care instanţa nu a învestit-o cu o formulare specifică. Astfel, se statuează 
că „dacă prin hotărârea judecătorească nu este stabilit tipul activităţii la care este 
obligată persoana condamnată, consilierul de probaţiune stabileşte tipul de activitate şi 
modalitatea de desfăşurare a acesteia” (art. 33, alin. 4). Credem că o astfel de reglemen- 
tare nu aduce atingere libertăţii de apreciere a judecătorului, întrucât obligaţia consilie- 
rului de probaţiune de a da o formulare specifică obligaţiei prevăzute de art. 86, alin. 3, 
lit. a din Codul penal nu reflectă preluarea acestui atribut al instanţei, ci permite doar 
repararea acelor situaţii în care instanţa a omis să-şi exercite atributul, adică doar atunci 
când „prin hotărârea judecătorească nu este stabilit tipul activităţii”. În plus, odată ce 
generează competenţa consilierului de probaţiune de a stabili nu doar tipul de activitate, 
Ci si „modalitatea de desfăşurare a ei”, reglementarea are valenţe progresiste, în sensul 
că permite o procedură de lucru mult mai adaptată la nevoile persoanei, precum şi 
eventuale ajustări ale tipului de activitate ori modificări ale modalităţii de desfăşurare a 
respectivei activităţi, în funcţie de dinamica acestor nevoi pe durata termenului de 
încercare, deziderat ce nu poate fi atins în cazul persoanelor pentru care tipul de 
activitate este stabilit de instanţă, întrucât formularea instanţei, chiar specifică fiind, 
dobândeşte „autoritatea lucrului judecat”, nemaiputând fi modificată de către consilier ; 

2. obligația prevăzută de art. 86, alin. 3, lit. b din Codul penal („să nu schimbe 
domiciliul sau reşedinţa avută ori să nu depăşească limita teritorială stabilită decât în 
condiţiile fixate de instanţă”) ar trebui să fie formulată în mod specific, adică identifi- 
cându-se, chiar în cuprinsul hotărârii judecătoreşti limita teritorială respectivă. Astfel, 
sentintele? în care această limită este clar stabilită permit serviciului de probaţiune 


1. Sentința penală nr. 925/1.06.2004 (nepubl.) pronunţată în dosarul penal nr. 14269, Judecătoria 
Sectorului III Bucureşti (instanţa face aplicarea art. 86, alin. 3, lit. a din Codul penal, 
dispunând ca persoana condamnată „să participe la toate activităţile desfăşurate de serviciul de 
probaţiune în colaborare cu partenerii săi neguvernamentali”) ; sentinţa penală nr. 469/ 
3.03.2005 (nepubl.) pronunţată în dosarul penal nr. 14.408/2004, Judecătoria Arad, jud. 
Arad, cu dispoziţiile menținute prin decizia penală nr. 270/A/2005, Tribunalul Arad şi rămasă 
definitivă prin decizia penală nr. 35/CC/R/2005, Înalta Curte de Casaţie şi Justiţie Bucureşti, 
la data de 27.07.2005 (instanţa face aplicarea art. 86, alin. 3, lit. a din Codul penal, dispunând 
ca persoana condamnată „să desfăşoare o activitate stabilită de Serviciul de probaţiune de pe 
lângă Tribunalul Arad potrivit aptitudinilor sale...”) ; sentinţa penală nr. 51/23.03.2005 (nepubl.) 
pronunţată în dosarul penal nr. 152/2005, Judecătoria Lipova, jud. Arad (instanţa face aplicarea 
art. 86, alin. 3, lit. a din Codul penal, dispunând ca, pe durata termenului de încercare de 2, 
6 ani, persoana condamnată „să participe la programele de consiliere derulate de Serviciul de 
probaţiune de pe lângă Tribunalul Arad pe temele : «Consecințele fiziologice şi psihosociale 
ale consumului de droguri» şi «Autocontrolul şi rezistenţa la presiunea grupului»”). 

2. Sentința penală nr. 445/1.03.2005 (nepubl.) pronunţată în dosarul penal nr. 11.925/2004, 
Judecătoria Arad (instanţa, făcând aplicarea art. 86, alin. 3, lit. b din Codul penal, dispune ca, 
pe durata termenului de încercare de 5 ani, persoana condamnată „să-şi păstreze domiciliul pe 
raza judeţului Arad”). 

punerea lor în aplicare, prin colaborarea cu instituţii şi persoane — surse de informaţii 
(cum ar fi inspectoratele de poliţie, poliţia de frontieră, poliţia comunitară sau poliţia de 
proximitate). În schimb, sentinţele! în care instanţa se limitează la a invoca textul legal 
(art. 86, alin. 3, lit. b din Codul penal), fără a stabili exact care este limita teritorială ce 
nu trebuie depăşită şi fără a fixa condiţiile în care această limită ar putea fi depăşită, fac 
inoperantă implicarea serviciului de probaţiune în supravegherea acestei obligaţii ; 

3. obligația prevăzută de art. 86, alin. 3, lit. c din Codul penal si art. 103, alin. 3, 
lit. a din Codul penal („să nu frecventeze anumite locuri stabilite”) ar trebui să fie 
formulată în termeni suficient de determinaţi pentru a permite supravegherea de către 
serviciul de probaţiune. Credem că o formulare de genul „să nu frecventeze localuri în 
care se consumă băuturi alcoolice”? este prea generală, de natură să îngreuneze activitatea 
de supraveghere a consilierului de probaţiune, care nu va putea fi prezent, nici personal, 
nici prin intermediul voluntarilor sau al poliţiştilor implicaţi în supraveghere, în toate 
localurile unde se consumă astfel de băuturi. Pentru a-i face eficientă şi realistă punerea 
în practică, credem că instanţa ar trebui să determine exact, în sentinţă, care sunt 
localurile pe care persoana să nu le frecventeze. Nedeterminarea face ca supravegherea 
exercitată de serviciul de probaţiune să poată fi eficientă eventual doar în mediul rural 
sau în comunităţi restrânse şi o va face ineficientă sau nerealistă în mediul urban. De 
asemenea, credem că, odată determinate în hotărârea judecătorească locurile pe care 
persoana supravegheată să nu le frecventeze”, s-ar putea urma exemplul Bulgariei, unde, 


1. Sentința penală nr. 60/2.02.2005 (nepubl.) pronunţată în dosarul penal nr. 1264/2004, 
Tribunalul Vrancea, Secţia Penală (instanţa dispune suspendarea sub supraveghere a pedepsei 
aplicate unui minor, în temeiul art. 110 din Codul penal, stabilind respectarea până la împlinirea 
vârstei de 18 ani a obligaţiilor prevăzute de art. 103, alin. 3, lit. a-b din Codul penal, fără nici 
o precizare a locurilor pe care să nu le frecventeze sau a persoanelor cu care să nu intre în 
legătură minorul, iar după împlinirea vârstei de 18 ani, respectarea măsurilor de supraveghere 
prevăzute de art. 86, alin. 1 şi a obligaţiilor prevăzute de art. 86, alin. 3, lit. a-b din Codul 
penal, de asemenea, fără nici o precizare a activităţii sau a cursului pe care persoana să-l 
urmeze şi nici a limitei teritoriale pe care să nu o depăşească sau a condiţiilor fixate de instanţă 
în care ar putea-o face. Deşi legală, o astfel de hotărâre judecătorească relevă un decor al 
nespecificului atât de generos, încât o face inaplicabilă până la împlinirea vârstei de 18 ani şi 
greu aplicabilă după împlinirea acestei vârste). 

2. Sentința penală nr. 2565/5.12.2005 (nepubl.), pronunţată în dosarul penal nr. 9060/2005, 
Judecătoria Arad ; sentinţa penală nr. 362/3.04.2002 (nepubl.) pronunţată în dosarul penal nr. 
2470/2002, Judecătoria Râmnicu Vâlcea, jud. Vâlcea; sentinţa penală nr. 160/3.03.2005 
(nepubl.) pronunţată în dosarul penal nr. 1838/2004, Judecătoria Drăgăşani, jud. Vâlcea; 
sentinţa penală nr. 553/3.10.2003 (nepubl.) pronunţată în dosarul penal nr. 2760/2003, 
Judecătoria Drăgăşani, jud. Vâlcea ; sentinţa penală nr. 321/6.04.2005 (nepubl.) pronunţată 
în dosarul penal nr. 1214/2005, Judecătoria Zalău, jud. Sălaj; sentinţa penală nr. 349/ 
21.12.2005 (nepubl.) pronunţată în dosarul penal nr. 5100/2005, Tribunalul Sibiu, Secţia 
Penală ; sentinţa penală nr. 105/30.10.2003 (nepubl.) pronunţată în dosarul penal nr. 366/ 
2003, Judecătoria Întorsura Buzăului, jud. Covasna; sentința penală nr. 87/19.01.2005 
(nepubl.) pronunţată în dosarul penal nr. 1039/2004, Judecătoria Piatra Neamţ, jud. Neamţ ; 
sentinţa penală nr. 2566/5.12.2005 (nepubl.) pronunţată în dosarul penal nr. 12.735/2005, 
Judecătoria Arad ; sentinţa penală nr. 1588/5.09.2005 (nepubl.) pronunţată în dosarul penal 
nr. 4022/2005, Judecătoria Arad. 

3. Sentința penală nr. 167/22.09.2005 (nepubl.) pronunţată în dosarul penal nr. 596/2005, 
Tribunalul Neamţ (instanţa face aplicarea art. 110 din Codul penal raportat la art. 103, alin. 3, 
lit. a din Codul penal, stabilind ca, pe durata termenului de încercare, până la împlinirea 

aşa cum s-a arătat, instanţa poate să aplice amenzi reprezentanţilor oficiali ai locurilor 
sau localurilor care permit accesul unei persoane supravegheate, după ce instanţa a 
interzis acest acces (Dimitrov, 2003, p. 7). De lege ferenda, propunem ca această 
reglementare să fie inclusă şi în Codul penal român, fiind de natură să completeze 
supravegherea exercitată de serviciul de probaţiune ; 

4. obligaţia prevăzută de art. 86, alin. 3, lit. d din Codul penal şi art. 103, alin. 3, 
lit. b din Codul penal („să nu intre în legătură cu anumite persoane”) ar trebui să fie 
formulată cu precizarea exactă sau nominalizarea expresă a persoanelor respective, cum 
ar fi de exemplu : cu persoana care i-a vândut autovehiculul!, cu instigatorii?, coinculpatii* 


vârstei de 18 ani, minorul „să nu frecventeze discotecile”) ; sentinţa penală nr. 416/15.11.2005 
(nepubl.) pronunţată în dosarul penal nr. 6286/2005, 'Tribunalul Arad (instanţa face aplicarea 
art. 103, alin. 3, lit. a din Codul penal, stabilind ca, pe durata termenului de 1 an al libertăţii 
supravegheate, minorul „să nu frecventeze baruri sau discoteci”); sentinţa penală nr. 13/ 
14.03.2006 (nepubl.) pronunţată în dosarul penal nr. 38/2006, Judecătoria Gurahonţ, jud. 
Arad (instanţa face aplicarea art. 103, alin. 3, lit. a din Codul penal, stabilind ca, pe durata 
termenului de 1 an al libertăţii supravegheate, minorul „să nu frecventeze domiciliul părţilor 
vătămate V.I. şi V.I.”). 

1. Sentința penală nr. 398/23.02.2004 (nepubl.) pronunţată în dosarul penal nr. 908/2003, 
Judecătoria Arad, rămasă definitivă prin respingerea apelului conform deciziei penale nr. 422/ 
30.09.2004, Tribunalul Arad şi respingerea recursului conform deciziei penale nr. 1/CC/R/ 
13.01.2005, Curtea de Apel Timişoara (instanţa, făcând aplicarea art. 110 din Codul penal 
raportat la art. 103, alin. 3, lit. a din Codul penal, dispune ca, pe durata termenului de 
încercare, până la împlinirea vârstei de 18 ani, persoana condamnată „să nu intre în legătură 
cu persoana care i-a vândut autovehiculul”, în speţă fiind vorba de infracţiuni relative la 
circulaţia rutieră prevăzute de O.U.G. nr. 195/2002). 

2. Sentința penală nr. 362/3.04.2002 (nepubl.) pronunţată în dosarul penal nr. 2470/2002, 
Judecătoria Râmnicu Vâlcea, jud. Vâlcea (instanţa face aplicarea art. 110 din Codul penal 
raportat la art. 103, alin. 3, lit. b din Codul penal, dispunând că, pe durata termenului de 
încercare, până la împlinirea vârstei de 18 ani, minorii au obligaţia „să nu intre în legătură cu 
numitul C.C.”, care, aşa cum rezultă din sentinţă, este instigatorul celor doi minori judecaţi). 

3. Sentința penală nr. 1908/7.10.2005 (nepubl.) pronunţată în dosarul penal nr. 6521/2005, 
Judecătoria Arad (instanţa face aplicarea art. 110 din Codul penal raportat la art. 103, alin. 3, 
lit. b din Codul penal şi a art. 86, alin. 3, lit. d din Codul penal, dispunând ca, pe durata 
întregului termen de încercare de 4 ani, minorul „să nu intre în legătură cu coinculpatii P.C., 
S.M.D. şi G.L.”); sentinţa penală nr. 160/3.03.2005 (nepubl.) din dosarul penal nr. 1838/ 
2004, Judecătoria Drăgăşani, jud. Vâlcea (instanţa face aplicarea art. 110 din Codul penal 
raportat la art. 103, alin. 3, lit. b din Codul penal, dispunând că, pe durata termenului de 
încercare, până la împlinirea vârstei de 18 ani, minorul are obligaţia „să nu intre în legătură 
cu numiții A.B.M., F.B.G., B.L.A., I.M.A. ...”, care, aşa cum rezultă din sentinţă, sunt 
coinculpati în acelaşi dosar penal.) ; sentinţa penală nr. 925/1.06.2004 (nepubl.) pronunţată în 
dosarul penal nr. 14.269/2003, Judecătoria Sectorului III Bucureşti (instanţa face aplicarea 
art. 86, alin. 3, lit. b din Codul penal, dispunând că, pe durata termenului de încercare, 
persoana condamnată are obligaţia „să nu intre în legătură cu coinculpatul M.C.”); sentinţa 
penală nr. 167/22.09.2005 (nepubl.) pronunţată în dosarul penal nr. 596/2005, Tribunalul 
Neamţ (instanţa face aplicarea art. 110 din Codul penal raportat la art. 103, alin. 3, lit. b din 
Codul penal, dispunând ca, pe durata termenului de încercare, până la împlinirea vârstei de 18 
ani, minorul „să nu intre în legătură cu ceilalţi inculpati”) ; sentinţa penală nr. 87/19.01.2005 
(nepubl.) pronunţată în dosarul penal nr. 1039/2004, Judecătoria Piatra Neamţ, jud. Neamţ 
(instanţa face aplicarea art. 110 din Codul penal raportat la art. 103, alin. 3, lit. b din Codul 
penal, dispunând ca, pe durata termenului de încercare, până la împlinirea vârstei de 18 ani, 

sau chiar cu martorii!, ca o măsură de protecţie faţă de aceştia din urmă, atunci când 
există suspiciunea că executarea sanctiunii în regim neprivativ de libertate de către 
persoana condamnată ar fi de natură să expună martorul la un anumit pericol. Semnalăm 
că o formulare generică de genul „să nu intre în legătură cu persoane condamnate 
definitiv”? face dificilă supravegherea exercitată de serviciul de probaţiune, în condiţiile 
în care, în România, nu există încă o bază de date comună a poliţiei, parchetelor, 
instanţelor, penitenciarelor şi serviciilor de probaţiune care să facă posibilă identificarea 
tuturor persoanelor care au săvârşit infracţiuni şi au fost condamnate definitiv şi cu care 
persoana supravegheată nu are voie să intre în legătură. Păstrarea unei astfel de nespeci- 
ficitati a hotărârii face, de asemenea, supravegherea să fie operantă cel mult în mediul 
rural, unde polițistul poate pune la dispoziţia serviciului informaţii despre care sunt 
persoanele condamnate, însă, o face nerealistă în marile aglomeratii urbane. Relevăm, 
de asemenea, ca imposibilă punerea în aplicare de către serviciul de probaţiune a unor 
hotărâri judecătoreşti în care instanţa se limitează la a reproduce textul legal, fără nici o 
exersare a libertăţii sale de apreciere în sensul de a alege şi a da o formulare specifică 
obligaţiilor de supraveghere considerate cele mai potrivite pentru persoana în cauză. 
Exemplificăm, în acest context, situaţia în care instanţa penală a dispus „măsura educativă 
a libertăţii supravegheate cu respectarea de către minor a obligaţiilor prevăzute de art. 103, 
alin. 3, lit. a-b din Codul penal”, fără nici o altă precizare? sau „suspendarea sub 
supraveghere a executării pedepsei, cu respectarea de către persoană a obligațiilor de 
supraveghere prevăzute de art. 86, alin. 3, lit. c-d din Codul penal”, de asemenea, fără 
nici o precizare“ ori „suspendarea sub supraveghere a executării pedepsei de către minor, 
în temeiul art. 110 din Codul penal, cu supunerea minorului, până la împlinirea vârstei 
de 18 ani, la respectarea obligaţiilor prevăzute de art. 103, alin. 3, lit. a-b”, fără a 
identifica locurile pe care minorul să nu le frecventeze sau a indica persoanele cu care 
să nu intre în legătură” sau chiar „suspendarea sub supraveghere a executării pedepsei de 


minorul „să nu intre în legătură cu minorii S.D.L. şi C.R.I.”, care, aşa cum rezultă din 
sentinţă, sunt coinculpati). 

1. Sentința penală nr. 754/25.05.2005 (nepubl.) pronunţată în dosarul penal nr. 1935/2005, 
Tribunalul Bucuresti, Secţia a Il-a penală (instanţa face aplicarea art. 86, alin. 3, lit. d din 
Codul penal, dispunând ca, pe durata termenului de încercare de 5 ani, persoanele condamnate 
„Să nu intre în legătură cu cercul lor de prieteni, respectiv cu martorii P.R., D.E.A., P.S.D., 
C.N.I., D.V. şi V.C.”); sentinţa penală nr. 349/21.12.2005 (nepubl.) pronunţată în dosarul 
penal nr. 5100/2005, Tribunalul Sibiu, Secţia penală (instanţa face aplicarea art. 103, alin. 3, 
lit. b din Codul penal, dispunând că, pe durata libertăţii supravegheate, minorul are obligaţia 
„Să nu intre în legătură cu minorii L.V., S.M.M. şi S.C.”, care, aşa cum rezultă din sentinţă, 
sunt martorii oculari ai săvârşirii infracţiunii). 

2. Sentința penală nr. 550/14.03.2005 (nepubl.) pronunţată în dosarul penal nr. 1180/2005, 
Judecătoria Arad, jud. Arad (instanţa face aplicarea art. 103, alin. 3, lit. b, dispunând că, pe 
durata libertăţii supravegheate, minorul are obligaţia „să nu intre în legătură cu persoane 
condamnate definitiv”. 

3. Sentința penală nr. 314/14.04.2004 (nepubl.) pronunţată în dosarul penal nr. 1407/2004, 
Judecătoria Zalău, jud. Sălaj; sentinţa penală nr. 332/21.04.2004 (nepubl.) pronunţată în 
dosarul penal nr. 1568/2004, Judecătoria Zalău, jud. Sălaj. 

4. Sentința penală nr. 332/21.04.2004 (nepubl.) pronunţată în dosarul penal nr. 1568/2004, 
Judecătoria Zalău, jud. Sălaj. 

5. Sentința penală nr. 60/2.02.2005 (nepubl.) pronunţată în dosarul penal nr. 1264/2004, 
Tribunalul Vrancea, Secţia penală. 

către minor, în temeiul art. 110 din Codul penal, cu supunerea minorului, până la 
împlinirea vârstei de 18 ani, la respectarea tuturor obligaţiilor prevăzute de art. 103, 
alin. 3 din Codul penal”, de asemenea, fără nici o specificare a acestoral. În aceste 
cazuri, serviciul de probaţiune nu are un obiect realist, ci doar unul formalist al 
supravegherii, întrucât o instanţă care se limitează la a reproduce textul din Codul penal, 
fără nici o specificare sau determinare în materia obligaţiilor de supraveghere, privează 
serviciul de probaţiune de posibilitatea de a şti care sunt locurile pe care persoana nu are 
voie să le frecventeze, care sunt persoanele cu care nu are voie să intre în legătură sau 
care este cuantumul muncii neremunerate pe care trebuie să o presteze şi, astfel, de 
posibilitatea de a identifica situaţiile în care trebuie sesizată instanţa, în cazul nerespectării 
obligaţiilor de supraveghere. Astfel de hotărâri judecătoreşti, deşi întrunesc aparenţa 
legalităţii, au aplicabilitatea situată la limita derizoriului, nespecificitatea lor blocând 
efectiv intervenţia serviciului de probaţiune ; 

5. obligația prevăzută de art. 86, alin. 3, lit. e din Codul penal („să nu conducă nici 
un vehicul sau anumite vehicule”) ar trebui să fie formulată cu indicarea vehiculelor pe 
care persoana nu are voie să le conducă. Astfel, hotărârea judecătorească, pentru a fi 
aplicabilă, trebuie să nominalizeze fie vehiculele, fie categoria vehiculelor (de exemplu, 
autovehicule? sau autovehicule agricole tip tractor’) ori să facă trimitere la textul altor 
acte normative în care sunt nominalizate vehiculele“ a căror conducere îi este interzisă 
persoanei condamnate. Situaţia în care instanţa se limitează, în hotărârea sas, să reproducă 
doar textul art. 86, alin. 3, lit. e din Codul penal, va crea dificultatea serviciului de 
probaţiune de a o pune în aplicare, care nu va fi, totuşi, sinonimă cu imposibilitatea, ca 
în cazul altor obligaţii de supraveghere ; 

6. obligația prevăzută de art. 86, alin. 3, lit. f din Codul penal („să se supună 
măsurilor de control, tratament sau îngrijire, în special în scopul dezintoxicării”) ar 


1. Sentința penală nr. 300/4.04.2005 (nepubl.) pronunţată în dosarul penal nr. 1023/2005, 
Judecătoria Zalău, jud. Sălaj. 

2. Sentința penală nr. 402/26.05.2004 (nepubl.) pronunţată în dosarul penal nr. 2323/2004, 
Judecătoria Zalău, jud. Sălaj (instanţa obligă inculpatul „să nu conducă nici un autovehicul”, 
pe durata termenului de încercare) ; sentinţa penală nr. 543/30.03.2006 (nepubl.) pronunţată 
în dosarul penal nr. 5206/2006, Judecătoria Cluj-Napoca, jud. Cluj (instanţa obligă inculpatul 
„Să nu conducă autovehicule”, pe durata termenului de încercare). 

3. Sentința penală nr. 158/4.02.2004 (nepubl.) pronunţată în dosarul penal nr. 2605/2003, 
Judecătoria Miercurea Ciuc, jud. Harghita (instanţa obligă inculpatul ca, pe durata termenului 
de încercare, „să nu conducă autovehicule agricole tip tractor”). 

4. Sentința penală nr. 601/21.03.2005 (nepubl.) pronunţată în dosarul penal nr. 1.185/2005, 
Judecătoria Arad, jud. Arad (instanţa obligă inculpatul ca, pe durata unui termen de încercare 
de 4, 8 ani, „să nu conducă vreun vehicul din categoria celor prevăzute de art. 6 pct. 19 din 
O.U.G. nr. 195/2002”. Analizând trimiterea făcută de instanţă, aceste vehicule au putut fi 
identificate de consilierul de probaţiune ca aparţinând categoriei „autovehicule”, din care fac 
parte vehiculele prevăzute cu un dispozitiv mecanic propriu de propulsie, precum şi troleibuzele 
care sunt cuplate la o reţea electrică dar care nu circulă pe şine şi din care nu fac parte 
tramvaiele şi ciclomotoarele care circulă pe şine şi nici tractoarele agricole, a căror utilizare 
pentru transportul rutier de persoane sau mărfuri ori pentru tractarea unor vehicule care 
transportă persoane sau mărfuri nu este decât ocazională. 

5. Sentința penală nr. 266/29.06.2006 (nepubl.) pronunţată în dosarul penal nr. 371/2006, 
Judecătoria Sf. Gheorghe, jud. Covasna ; sentinţa penală nr. 457/6.03.2006 (nepubl.), pronun- 
tata în dosarul penal nr. 6550/2005, Judecătoria Oradea, jud. Bihor. 

trebui să fie formulată, acolo unde este posibil, cu indicarea unităţii medicale în care 
persoana supravegheată să urmeze aceste măsuri sau măcar cu indicarea faptului că 
aceste măsuri vor fi stabilite de serviciul de probaţiune. În această din urmă ipoteză, 
chiar dacă în oraşul respectiv nu există un centru de dezintoxicare care să ofere tratament, 
serviciul va putea include persoana în programe de control şi îngrijire furnizate direct de 
către serviciul de probaţiune sau prin intermediul partenerilor săi comunitari (de exemplu, 
Centrul de Evaluare, Prevenire şi Consiliere Antidrog care funcţionează în fiecare judeţ 
sau organizaţiile neguvernamentale cu obiect de activitate în domeniu). Dacă, însă, în 
hotărârea sa judecătorească!, instanţa se limitează la a reproduce textul art. 86, alin. 3, 
lit. f din Codul penal, serviciul de probaţiune căruia îi este încredinţată supravegherea se 
va afla în situaţia de a nu şti care este unitatea medicală cu care trebuie să colaboreze şi 
care sunt măsurile de control, tratament sau îngrijire pe care instanţa le-a avut în vedere 
ca fiind necesare în cazul respectivei persoane. 

Remedii procesuale. În toate aceste cazuri care presupun una sau mai multe dintre 
obligaţiile de supraveghere prevăzute de art. 86, alin. 3, lit. a-f din Codul penal sau de 
art. 103, alin. 3, lit. a-c din Codul penal, în care hotărârea judecătorească rămâne 
nespecifică într-o măsură atât de mare încât periclitează eficienta sa punere în executare 
de către serviciul de probaţiune, nu credem că omisiunea instanţei de a preciza, de 
exemplu, locurile pe care persoana să nu le frecventeze sau persoanele pe care să nu le 
întâlnească poate face obiectul unei cereri a serviciului de probaţiune de înlăturare a 
omisiunilor vădite (art. 196, raportat la art. 195 şi 194 din Codul de procedură penală), 
întrucât ea nu face parte dintre cazurile de omisiuni limitativ prevăzute? de lege (art. 196 
din Codul de procedură penală). Credem că, în astfel de situaţii, soluţia reparatorie 
poate îmbrăca doar forma unei contestaţii la executare, pe temeiul prevăzut de art. 461, 
alin. 1, lit. c din Codul de procedură penală („când se iveşte vreo nelămurire cu privire 
la hotărârea care se execută sau vreo împiedicare la executare”), competenţa de solu- 
tionare a contestatiei aparţinând, în acest caz, chiar instanţei care a pronunţat hotărârea 


1. Sentința penală nr. 158/8.04.2003 (nepubl.), pronunţată în dosarul penal nr. 4265/2002, 
Tribunalul Satu Mare. Instanţa se limitează la a reproduce textul art. 86, alin. 3, lit. e din 
Codul penal, atunci când dispune obligaţia „să se supună măsurilor de control, tratament şi 
îngrijire în scopul dezintoxicării”, în cazul inculpatilor N.C.S., C.F.C., S.N.E., S.L.T., 
S.R., S.L.C., C.C., L.A., B.D.C., U.R.G., R.D.A., S.A., N.C.R., B.D., C.C., V.M.B., 
G.O.V., S.T., fără nici o altă specificare in privinţa unităţii în care se va oferi tratamentul sau 
natura infracţiunilor săvârşite de fiecare dintre inculpati, fiind diferită, impunea un tratament 
sanctionator şi recuperatoriu diferit. Astfel, unii dintre aceştia fuseseră găsiţi vinovaţi de 
săvârşirea infracţiunii de cumpărare şi deţinere de droguri pentru consum propriu, în mod 
repetat fără drept, alţii pentru preparare, livrare cu orice titlu şi alte operaţiuni privind 
circulaţia drogurilor de mare risc, alţii pentru vânzare, distribuire, transportare, procurare iar 
alţii pentru punerea la dispoziţie a unei locuinţe pentru consum ilicit de droguri. În acelaşi 
sens, a se vedea, sentinţa penală nr. 754/25.05.2005 (nepubl.) pronunţată în dosarul penal nr. 
1935/2005, Tribunalul Bucureşti, Secţia a Il-a penală; sentinţa penală nr. 1514/30.11.2005 
(nepubl.) pronunţată în dosarul penal nr. 41965/3/2005, Tribunalul Bucureşti, Secţia I penală. 

2. Art. 196 din Codul de procedură penală prevede că dispoziţiile art. 195 din Codul de procedură 
penală referitoare la îndreptarea erorilor materiale se aplică şi „în cazul în care organul de 
urmărire penală sau instanța, ca urmare a unor omisiuni vădite, nu s-a pronunțat asupra 
sumelor pretinse de martori, experţi, interpreţi, apărători, potrivit art. 189 sau 190, precum 
şi cu privire la restituirea lucrurilor sau la ridicarea măsurilor asigurătorii”. 

ce se execută. Totuşi, nici o normă specială sau organică nu reglementează aptitudinea 
serviciului de probaţiune de a sesiza instanţa de executare, printr-o contestaţie la 
executare. Deşi art. 86, alin. 4 din Codul penal, aşa cum a fost modificat de Legea nr. 
278/2006, stabileşte că, „în caz de neîndeplinire a obligaţiilor”, judecătorul desemnat cu 
supravegherea sau serviciul de probaţiune, după caz, este cel care sesizează instanţa de 
executare, art. 419, alin. 2 din Codul de procedură penală, rămas nemodificat prin Legea 
nr. 356/2006 şi nearmonizat cu prevederile nou introduse în Codul penal de Legea nr. 
278/2006, stabileşte că, în situaţiile în care, „cu prilejul punerii în executare a hotărârii 
sau în cursul executării se iveşte vreo nelămurire sau împiedicare”, judecătorul delegat 
cu executarea este singurul care poate sesiza instanţa de executare, care va proceda 
potrivit dispoziţiilor art. 460 din Codul de procedură penală. Aşadar serviciul de 
probaţiune trebuie să sesizeze judecătorul delegat cu executarea, care, la rândul său, are 
facultatea de a sesiza sau nu instanţa. Întrucât judecătorul delegat nu consideră întot- 
deauna necesar să sesizeze instanţa, experienţa practică ne arată că serviciul de probaţiune 
rămâne în continuare în dificultate, în faţa unei hotărâri judecătoreşti nespecifice. De 
aceea, propunem de lege ferenda includerea în cuprinsul art. 419 din Codul de procedură 
penală a serviciului de probaţiune, ca titular al sesizării directe a instanţei cu o contestaţie 
la executare, pe temeiul prevăzut de art. 461, alin. 1, lit. c din Codul de procedură 
penală, întrucât acest serviciu este cel care întâmpină „nelămuriri cu privire la hotărârea 
care se execută” sau cel care se simte „împiedicat în executare”, atunci când suprave- 
gherea măsurilor/obligaţiilor de supraveghere dintr-o hotărâre judecătorească nespecifica 
i-a fost încredinţată lui. 


Teme de organizare a unor dezbateri cu studenți 


1. Reflectând asupra dificultăţilor de supraveghere enunțate mai sus, care descind din 
nespecificitatea unei hotărâri judecătoreşti, studenții vor fi împărţiţi în cinci grupuri, 
fiecărui grup solicitându-i-se ca, prin brainstorming, să identifice dificultăți de supra- 
veghere a infractorilor generate de următoarele surse: grupul 1 — comportamentul 
legiuitorului; grupul 2 — comportamentul judecătorului; grupul 3 — comportamentul 
consilierului de probaţiune; grupul 4 — comportamentul persoanei supravegheate; 
grupul 5 — comportamentul comunităţii. Ulterior, coordonatorul va ghida finalul dez- 
baterii spre centralizarea dificultăților de supraveghere şi ierarhizarea gravitatii con- 
secintelor. 

2. Studenţii vor fi împărțiți în două grupuri, primului grup solicitandu-i-se să analizeze 
avantajele/dezavantajele pentru procesul de supraveghere a situației în care frecvenţa 
întrevederilor este fixată de către instanţă (situaţie în care frecvenţa nu mai poate fi 
modificată până la finalul termenului de încercare, având autoritate de lucru judecat). 
Celui de-al doilea grup i se va solicita o analiză a avantajelor/dezavantajelor pentru 
procesul de supraveghere a situaţiei în care frecvenţa întrevederilor este fixată de 
către consilierul de probaţiune. Coordonatorul va ghida finalul dezbaterii spre extra- 
gerea celor mai puternice argumente ce justifică derularea supravegherii după o 
ritmicitate stabilită de consilierul de probaţiune. 

3. Studenţilor li se vor prezenta, ca studii de caz, două sau mai multe hotărâri judecăto- 
reşti pronunţate de instanţe diferite ori de aceeaşi instanţă pentru o singură persoană 
(de exemplu, ambele hotărâri cu suspendare sub supraveghere, dar cu termene de 
încercare şi obligaţii diferite, o hotărâre cu suspendarea sub supraveghere şi una cu 
pedeapsa cu închisoarea, o hotărâre cu suspendare sub supraveghere pe durata 
unui termen de încercare de câţiva ani şi una cu măsura educativă a libertăţii 

supravegheate pe durata fixă prevăzută de lege, de un an pentru acelaşi minor etc.). 
Studenţii vor fi împărțiți în două grupuri, cărora li se va solicita să intre în următorul 
joc de rol: grupul 1 va juca rolul serviciului de probaţiune care trebuie să pună în 
executare aceste hotărâri; grupul 2 va juca rolul instanţei care a fost sesizată legal cu 
privire la dificultatea de punere în executare (sugestie: din al doilea grup este dezirabil 
să facă parte un student/absolvent al Facultăţii de Drept). 


14.6. Concluzii 


Supravegherea infractorilor în comunitate reprezintă dimensiunea cea mai consistentă a 
activităţii serviciilor de probaţiune. Eficienţa procesului de supraveghere, în toate etapele 
sale, se bazează pe consistenţa relaţiei profesionale „consilier de probaţiune supraveghe- 
tor — infractor supravegheat”, care, la rândul său, se fundamentează pe principiul 
modelării pro-sociale. Trecerea de la profilul nice-guy la profilul pro-social modelling a 
consilierului de probaţiune reprezintă trecerea de la o probaţiune în care supravegherea 
era abordată pe baza cunoştinţelor şi obiceiurilor inimii consilierului la o probaţiune în 
care supravegherea este abordată pe baza abilităţilor sociale şi a competenţelor profesio- 
nale ale consilierilor. Întrucât supravegherea presupune adesea muncă în echipă, raporta- 
rea tuturor „supraveghetorilor” la acelaşi set de atitudini, precum membrii unei orchestre 
simfonice care se raportează la aceeaşi partitură, reprezintă primul model de armonie 
comportamentală pe care „supravegheatul” are şansa să-l observe, să-i descifreze impor- 
tanta, să-l internalizeze şi să-l aplice la propria viaţă. În funcţie de sistemul legal în care 
evoluează serviciul de probaţiune national, infractorii supravegheați în comunitate pot 
fi: persoane care îşi ispăşesc sancţiunea în comunitate fără să fi trecut defel prin 
penitenciar ori/şi persoane care au executat o fracțiune din pedeapsa cu închisoarea in 
penitenciar, iar o altă fracțiune în comunitate ; persoane adulte ori/şi minori; persoane 
cu risc scăzut/mediu/crescut de recidivă. Evaluarea periodică a nevoilor criminogene şi 
a nivelului riscului reprezintă preocuparea de bază a consilierilor de probaţiune, rezultatele 
acestor evaluări stând la baza redimensionării intervențiilor cu persoana supravegheată. 

Ţinând cont de scopul sancţiunilor şi măsurilor comunitare, formulat! în Recoman- 
darea Consiliului Europei (92) 16 privind regulile europene referitoare la sancţiunile şi 
măsurile comunitare, acela de a asigura un echilibru necesar şi dezirabil între nevoia 
comunităţii de a se simţi protejată şi nevoile infractorului, Recomandarea Consiliului 
Europei (2000) 22 privind îmbunătăţirea regulilor europene referitoare la sancţiunile şi 
măsurile comunitare sugerează? statelor membre ca autoritatea lor internă de implemen- 
tare (serviciul de probaţiune) să acorde o „atenţie specială” unor nevoi sau probleme ale 
infractorului care au avut impact asupra săvârşirii de infracţiuni, cum ar fi: lipsa unor 
abilităţi de bază (deprinderile de scris-citit, capacitatea de rezolvare a problemelor, abili- 
tatea de a se descurca în relaţiile intrafamiliale sau interpersonale) ; situaţia educaţională 
deficitară sau lipsa unei slujbe ; dependenţa de alcool, droguri sau medicamente. De 
asemenea, o „atenţie specială” se recomandă: a fi acordată persoanelor care au recidivat 


1. Punctul a din preambulul Recomandarea (92) 16. 
2. Art. 21 din Recomandarea (2000) 22. 
3. Art. 23 din Recomandarea (2000) 22. 

cu infracţiuni mai grave decât cele săvârşite iniţial sau cele cu risc crescut de a recidiva, 
în privinţa cărora serviciul de probaţiune ar trebui să-şi centreze intervenţiile din faza de 
executare a procesului penal pe următoarele aspecte : creşterea gradului de conştientizare 
şi autocontrol al infractorului; dezvoltarea capacităţii de recunoaştere şi evitare a 
situaţiilor ce preced comportamentul infracţional ; oferirea unor oportunităţi de practicare 
a comportamentului pro-social, apte să contracareze tentatia comportamentului antisocial. 

Dificultăţile activităţii de supraveghere pot proveni din mai multe surse : deficienţe şi 
lacune legislative, o libertate de apreciere a autorităţii judiciare exersată inadecvat sau 
nespecific, comportamente inadecvate ale consilierului de probaţiune, rezistenţe ale 
persoanei supravegheate, lipsa de receptivitate ori deficitul de implicare din partea 
comunităţii. De aceea, o provocare la cunoaşterea activităţii de supraveghere adresată de 
practicieni studenţilor facultăţilor de profil ori celor care îşi aprofundează studiile 
universitare în domeniul probatiunii, cum se doreşte a fi lucrarea de faţă, reprezintă o 
speranţă a optimizării acestei activităţi, întrucât actualul student-cititor poate fi viitorul 
parlamentar, guvernant, judecător, consilier de probaţiune, voluntar al unui serviciu de 
probaţiune, formator de opinie, ziarist, persoană de suport sau chiar părinte al unui copil 
care a săvârşit infracţiuni, adică o persoană chemată, în virtutea oricăreia dintre aceste 
potenţiale identități de perspectivă, să contribuie la surmontarea dificultăţilor activităţii 
de supraveghere a infractorilor în comunitate şi să răspundă afirmativ la întrebarea : 
„Cântăm cu toţii aceeaşi partitură ? ”. 


Întrebări şi discuții 


e De ce este necesară supravegherea infractorilor în comunitate? 

+ Dati 10 exemple de masuri/obligatii de supraveghere asociate sancţiunilor şi măsurilor 
comunitare prevăzute de actuala legislație şi 10 exemple asociate viitorului cadru legal. 

e Plecând de la asumptia că „mai mult nu înseamnă neapărat mai bine” (to do more 
doesn't necessarly mean to do better), intocmiti un scurt eseu cu privire la procesul 
de supraveghere intensivă a infractorilor ce prezintă un risc crescut de recidivă. 

e Cate generaţii de instrumente de evaluare a riscului sunt relevate de literatura de 
specialitate? Descrieti evoluţia lor. 

e Care sunt cele patru principii de eficiență a programelor de intervenţie? Cum se 
raportează procesul de supraveghere la aceste principii? 

e Descrieti profilul nice guy, profilul pro-social modelling şi profilul „autoritar” al consilie- 
rului de probaţiune. Identificati avantajele şi dezavantajele fiecărui model. Dati câte 
două exemple de situaţii în care fiecare dintre aceste profiluri ar fi cel mai eficient. 

e Care sunt etapele procesului de supraveghere a infractorilor în comunitate? 

e Care sunt documentele conţinute obligatoriu şi cele conţinute facultativ în dosarul de 
supraveghere? 

e Care sunt principalele surse de dificultate în procesul de supraveghere? 

Propuneţi o strategie de surmontare a acestor surse de dificultate. 

Programe de reabilitare comportamentală 
în serviciile de probaţiune 


Gabriel Oancea 
Andrea Faur 


15.1. Consideraţii preliminare 


Pedeapsa şi funcţiile acesteia au constituit, în decursul timpului, un obiect al reflectiei, 
răspunsurile formulate în decursul timpului la întrebarea de ce trebuie pedepsiţi cei care 
încalcă legea penală cunoscând transformări semnificative. Până în secolul al XVIII-lea, 
funcţiile pedepsei au vizat îndeosebi descurajarea persoanelor de a se implica în activităţi 
infracţiuni (funcția de incapacitare) ori identificarea şi aplicarea acelor pedepse care să 
fie proporţionale cu gravitatea infracţiunii comise (funcția de retribuire). Începând cu 
epoca modernă, acestora li se adaugă şi funcția de reabilitare a infractorilor. 

Spre deosebire de celelalte funcţii, care au o finalitate de ordin punitiv, funcţia de 
reabilitare se focalizează mai mult pe caracteristicile personale ale infractorului care 
necesită tratament şi intervenţie, astfel încât pe viitor să fie evitată implicarea acestuia 
într-un nou conflict cu legea penală (Miethe, Lu, 2005). 

În acest sens, apariţia închisorii moderne este strâns legată de preocuparea identificării 
acelui tip de sancţiune care să asigure reabilitarea infractorilor. Aşa cum s-a arătat 
(Coyle, 2005; Giddens, 2007; Foucault, 2005) aplicarea unei pedepse cu închisoarea 
nu urmărea sancţionarea unui comportament anterior, fiind orientată mai degrabă spre 
viitor, spre a împiedica apariţia unui comportament infracţional. 

Apariţia probatiunii s-a subsumat, de asemenea, preocupărilor din secolul al XIX-lea 
cu privire la reabilitarea infractorilor. Fără a face o prezentare exhaustivă, remarcăm 
existenţa unui interes constant în vederea includerii în practicile specifice probaţiunii a 
rezultatelor cercetărilor din domeniul ştiinţelor socioumane, în condiţiile în care începutu- 
rile probatiunii sunt legate mai degrabă de activitatea unor misionari sau reprezentanţi ai 
unor organizaţii caritabile. Aceştia din urmă îşi desfăşurau activităţile manati mai degrabă 
de sentimente de caritate şi milă faţă de infractori. Practic, ei făceau apel la prelegeri cu 
caracter moral şi distribuiau literatură religioasă, idealul lor fiind acela de a salva 
sufletele păcătoşilor (Whitehead, 2010). 

Situaţia avea să se schimbe radical în prima jumătate a secolului XX, după institutio- 
nalizarea probatiunii, dar şi ca urmare a faptului că personalul care lucra în probaţiune 

nu mai era angajat într-o activitate cu caracter de voluntariat, fiind selectat din rândul 
celor cu formare în domeniul asistenţei sociale sau psihologiei şi pregătit să lucreze cu 
infractorii, manifestând o preocupare faţă de progresele ştiinţelor socioumane. 

Un alt factor care avea să stea la baza schimbărilor în practica reabilitării infractorilor 
a fost reprezentat de revoluţia de la sfârşitul secolului al XIX-lea şi începutul secolului 
XX, care a accentuat factorii psihologici şi sociali în scopul reabilitării prin pedeapsă a 
celor care încălcau legea. În acest sens, dezvoltarea psihologiei freudiene şi a sociologiei 
au scos la iveală nevoia de a regândi sursele motivationale ale conduitei infractionale, 
nevoia de a recunoaşte rolul factorilor sociali în socializarea individului, dar şi reacţia 
acestuia la contextul social care dă contur normelor, valorilor, regulilor, obiectivelor şi 
standardelor de comportament (Poledna, 2001). 

În aceste condiţii, practica probatiunii avea să se subsumeze succesiv unor paradigme 
(precum cea a tratamentului) în încercarea permanentă de aliniere a practicilor la 
progresele ştiinţei. Anii ’70 sunt marcați însă de o critică şi o trecere pe plan secund a 
idealului reabilitării ca urmare atât a unor cercetări care reliefau progresele relativ minore 
raportat la resursele alocate în schimbarea comportamentului infractorilor (Martinson, 1974), 
cat şi a emergentei curentului populist punitiveness (Bottoms, 1995 ; Hutton, 2005) care 
a pus accentul pe funcţia de descurajare a pedepsei. 

În ciuda acestor evoluţii defavorabile, idealul reabilitării nu a dispărut din practica 
corecțională. Metodele şi practicile care fundamentau acest ideal au fost supuse unui 
proces de evaluare în vederea identificării acelor factori care determinau succesul 
intervențiilor în lucrul cu infractorii. 

În aceste condiţii, la începutul anilor '90 îşi face apariţia curentul what works, 
paradigma având la bază o serie de cercetări conduse de către Rober Ross, care au 
concluzionat că la baza comportamentului infracţional se aflau anumite deficienţe de 
ordin cognitiv al infractorilor (Kendall, 2008). 

Rezultatele cercetărilor ulterioare aveau să fie integrate în cadrul modelului RNR 
(risc — nevoie - responsibilitate). Specific acestui model este faptul că intervenţia în vederea 
reabilitării infractorului trebuie să fie în concordanţă cu riscul pe care îl prezintă acesta 
(o atenţie deosebită fiind acordată infractorilor cu grad de risc ridicat), nevoile acestuia 
ŞI să ţină cont de stilurile şi capacitatea de învăţare, vârstă etc. (Andrews, Bonta, 2010). 

Modelul RNR a fost transpus în practică prin intermediul programelor de lucru 
structurate cu infractorii. Aşa cum vom arăta în cuprinsul acestui capitol, programele 
care se aplică în cadrul serviciilor de probaţiune urmăresc acoperirea unor nevoi ale 
infractorilor, astfel încât riscul de recidivă al acestora să fie diminuat. Aceste nevoi pot 
fi, de exemplu, de ordin rezolutiv, în acest caz programele fiind focalizate pe îmbunătă- 
tirea capacităţilor rezolutive şi conştientizarea impactului la nivel comportamental al 
proceselor cognitive (vezi şi capitolul „Modele de practică”). 

De asemenea, în cadrul programelor pot fi prevăzute o serie de criterii referitoare la 
riscul de recidivă al persoanelor care urmează a fi incluse în cadrul acestor programe. 
De exemplu, în cadrul programului „unu la unu” aplicat în cadrul sistemului de 
probaţiune din România, o cerinţă esenţială a includerii unui beneficiar este ca acesta să 
prezinte un risc mediu/mare de recidivă. 

Nu în ultimul rând, conţinutul acestor programe este de natură a facilita procesul de 
învăţare. Ceea ce caracterizează programele este un nivel ridicat de interactivitate între 
consilierul de probaţiune care administrează programul şi participanţi, stimularea implicării 

beneficiarilor sau existenţa unor exerciţii care fac trimitere la situaţii din viaţa cotidiană 
a acestora. 

O serie de metaanalize făcute cu privire la eficienţa acestor programe (derulate atât 
în penitenciare, cât şi în serviciile de probaţiune) aveau să demonstreze importanţa 
acestora în reducerea riscului de recidivă a infractorilor (Andrews, Zinger, Hoge, 1990 ; 
Friendship, Blud, Erikson, Travers, Thornton, 2003). 

De asemenea, evaluările eficacitatii acestora aveau să demonstreze faptul că intensi- 
tatea programelor trebuie să fie în concordanţă cu nivelul de risc al infractorului ; pentru 
reducerea recidivei, programele trebuie să fie focalizate pe acele probleme care îl 
predispun cel mai mult pe infractor la reluarea comportamentului infracţional ; metodele 
care stau la baza programelor trebuie să fie adaptate stilurilor de învăţare ale infracto- 
rilor ; cele mai efective programe sunt cele multimodale (care se adresează unei varietăţi 
de probleme), care sunt orientate pe abilităţi, care utilizează metode cognitiv-comporta- 
mentale ; nu în ultimul rând, succesul programelor este strâns legat de pregătirea şi 
abilităţile personalului care le livrează. 


15.2. Programele de lucru cu infractorii care se aplică 
în cadrul serviciilor de probaţiune din România 


Tendinţei manifestate la nivel international în lucrul cu infractorii prin programe structu- 
rate avea se i se alăture şi sistemul de probaţiune din România începând cu mijlocul anilor 
2000, când, la nivelul Ministerului Justiţiei, s-a pus problema acreditării unor programe 
specializate de lucru cu persoanele aflate în supravegherea serviciilor de probaţiune. 

Cu toate acestea, la nivelul sistemului de probaţiune din România a existat o familia- 
rizare cu conceptul de lucru cu infractorii pe bază de programe structurate încă din 
fostele centre experimentale de probaţiune. Ca urmare a faptului că expertiza acestor 
centre a fost furnizată în cadrul unui program finanţat de Guvernul Marii Britanii, a 
devenit posibil contactul cu experienţa din Anglia în domeniul probatiunii prin interme- 
diul vizitelor de studiu ale practicienilor din cadrul centrelor, dar şi datorită programelor 
de formare profesională, asigurate, de cele mai multe ori, de către experţi britanici. În 
cadrul acestor centre şi, ulterior, a serviciilor de probaţiune avea să fie aplicat programul 
dezvoltat în Anglia şi Tara Galilor intitulat ,,Targets for effective changes”. Aplicarea 
acestui program a fost făcută însă de o manieră nestructurată, de către un personal care 
nu era format să lucreze cu acest program, neexistând nişte criterii clare de eligibilitate 
ale beneficiarilor. 


15.2.1. Programul „STOP! Gândeşte şi schimbă” 


Programul „STOP! Gândeşte şi schimbă” a fost unul dintre primele programe aplicate 
în cadrul sistemului de probaţiune din Anglia, fiind o variantă a unuia dintre cele mai 
binecunoscute programe aplicate în Canada: „Reasoning and Rehabilitation” (Canton, 
Hancock, 2007). Acesta este un program de lucru care are la bază abordarea cognitiv- 
-comportamentală, structurat în cadrul a zece şedinţe (care, de obicei, au o frecvenţă 
săptămânală), urmărind schimbarea comportamentală a persoanelor condamnate. În 

acest scop, în cadrul programului sunt utilizate informaţii şi exerciţii care sunt focalizate 
pe identificarea disfunctiilor la nivelul gândurilor şi sentimentelor, urmărindu-se astfel 
determinarea conştientizării din partea participanţilor a necesităţii schimbării comporta- 
mentelor disfunctionale. De asemenea, programul se focalizează si pe îmbunătăţirea 
abilităţilor rezolutive şi exersarea abilităţilor sociale bazate pe gândirea alternativă 
(Nicolae, Badea, 2008). 

Cele zece sesiuni ale programului sunt precedate de o sesiune preliminară (şedinţa 0) 
care urmăreşte familiarizarea membrilor grupului şi a instructorilor. Importanţa acestei 
sesiuni rezidă în faptul că urmăreşte să creeze un mediu securizat şi relaxant, vital pentru 
desfăşurarea adecvată a sesiunilor ulterioare. Tot în cadrul acestei sesiuni sunt fixate, 
într-o manieră participativă, regulile care vor guverna activitatea grupului. 

Fără a prezenta în detaliu conţinutul celor zece sesiuni ale programului, menţionăm 
faptul că în cadrul acestora sunt abordate teme precum analiza de către participanţi a 
costurilor comiterii de infracţiuni (sesiunea 1); identificarea de către aceştia a factorilor 
care influenţează comiterea infracţiunilor şi conştientizarea de către persoanele condam- 
nate a rolului pe care îl joacă sentimentele şi gândurile în adoptarea unui comportament 
infracţional (sesiunea 2) ; analiza stilurilor de gândire şi exersarea abilităţilor de gândire 
alternativă (sesiunea 3) ; importanţa prevederii consecinţelor acţiunilor în cadrul procesu- 
lui decizional (sesiunea 4) ; identificarea problemelor care sunt corelate cu comiterea de 
infracţiuni, dar şi conştientizarea faptului că aceste probleme pot fi rezolvate (sesiunea 5) ; 
evaluarea de către fiecare participant a riscului propriu de recidivă (sesiunea 6) ; încurajarea 
participanţilor în vederea stabilirii unor obiective în vederea rezolvării problemelor 
cărora trebuie să le facă faţă (sesiunea 7); analiza influenţei altor persoane în adoptarea 
comportamentului infracţional (sesiunea 8); analiza perspectivei membrilor grupului 
faţă de infracţiuni, in general, şi de propriile infracţiuni, în special (sesiunea 9). Ultima 
sesiune are un caracter recapitulativ, fiind evaluat modul în care participanţii şi-au înde- 
plinit obiectivele stabilite şi recapitularea principalelor concepte din cadrul programului. 

Programul este caracterizat printr-un nivel ridicat al interactivitatii între instructori şi 
participanţi, procesul de învăţare fiind facilitat de existenţa unor exerciţii şi a unor 
scenarii de lucru care să stimuleze implicarea şi creativitatea membrilor grupului. 


15.2.2. Programul „Unu la unu” 


Programul de consiliere individuală “One to One”/” Unu la unu”, cunoscut sub acronimul 
OTO, este un program individual de lucru cu infractorii fundamentat pe alte programe de 
consiliere, care au fost utilizate cu succes în activitatea cu infractorii atât în Marea Britanie, 
cât şi în Canada datorită abordării cognitiv-comportamentale în formularea cerinţelor 
programului (Vlad, Mihăilă, 2008). În România, programul a fost experimentat în anul 
2006, pentru ca, ulterior, să fie inclus în practica curentă a serviciilor de probaţiune. 
Ca urmare a rezultatelor obţinute în lucrul cu persoanele din supravegherea serviciilor 
de probaţiune, dar şi a faptului că este un program individual, ceea ce implică şi o anume 
flexibilitate în aplicare, a crescut şi numărul persoanelor cărora li s-a aplicat acest program. 
Datele statistice din anul 2010 confirmă faptul că OTO are cea mai mare aplicabilitate 
dintre toate programele de lucru cu infractorii, fiind aplicat în cazul a 162 de persoane 
supravegheate. În ciuda unor dificultăţi (generate de volumul de activitate din cadrul 
unor servicii sau lipsa unor spaţii adecvate care să permită derularea programului), se 


PROGRAME DE REABILITARE COMPORTAMENTALA ÎN SERVICIILE DE PROBATIUNE 359 


remarcă însă un interes susţinut din partea consilierilor de probaţiune de a motiva 
beneficiarii în scopul implicării lor în cadrul programului OTO. 

Utilizând strategiile psihoterapiei cognitiv-comportamentale, programul OTO urmă- 
reşte reducerea riscului de recidivă în rândul beneficiarilor serviciilor de probaţiune prin 
modificarea modului de a gândi şi implicit de a acţiona. În cadrul abordării cognitiv- 
-comportamentale se pune accentul pe rolul factorilor cognitivi în înţelegerea şi modifi- 
carea comportamentului subiecţilor, factori care reprezintă mediatori ai schimbărilor în 
plan comportamental (Holdevici, 2007). Programul OTO are la bază, pe lângă compo- 
nenta cognitiv-comportamentală, şi tehnici specifice activităţii de lucru cu infractorii, 
printre care se remarcă interviul motivational, ciclul schimbării şi modelarea prosocială. 

Paradigmatice, din perspectiva componentei cognitiv-comportamentale, sunt studiile 
derulate de către Aaron Beck şi Albert Ellis, studii centrate pe particularitatile proceselor 
cognitive şi remodelarea acestora. Beck a elaborat un model cognitiv cu accent pe 
identificarea gândurilor şi distorsionărilor negative, model care este utilizat în cadrul 
programului OTO cu scopul de a identifica acele convingeri ce pot cauza probleme. 
Odată cu schimbarea convingerilor disfunctionale şi înlocuirea lor cu unele mai realiste, 
se va produce şi modificarea în sens pozitiv a stărilor afective. Astfel, clientul este 
învăţat că o convingere distorsionată poate conduce la o evaluare cu caracter disfunc- 
tional, aspect care va genera emoţii negative şi comportamente dezadaptative. 

Schemele cognitive îmbracă adesea forma „dacă-atunci”, fiind similare credințelor 
iraționale identificate de Ellis, un exemplu în cadrul programului OTO fiind reliefat prin 
sintagma „dacă nu sunt bun la toate, atunci înseamnă că sunt un ratat”. Convingerea 
potrivit căreia „trebuie să fiu bun la toate” este clasificată în categoria acelor convingeri 
ce pot cauza probleme în planul acţiunilor viitoare ale clientului. Ellis şi-a fundamentat 
teoria prin prisma modelului ABC, unde A reprezintă evenimentul declanşator, B - 
sistemul de credinţe şi convingeri referitoare la A, iar C - consecinţele în plan emotional, 
cognitiv şi comportamental (Holdevici, 2007). 

Interviul motivational a fost definit ca fiind o metodă de lucru directivă, centrată pe 
client şi având drept scop îmbunătăţirea motivatiei intrinseci prin explorarea şi reanali- 
zarea ambivalentei. Specificul acestei tehnici de lucru este dat de faptul că nu se centrează 
pe însuşirea unor noi abilităţi de adaptare, remodelarea proceselor cognitive sau pe 
explorarea trecutului persoanei, fiind axată pe interesele şi preocupările prezente ale 
persoanei (Miller, Rollnick, 2002). 

Utilizarea acestei tehnici în cadrul programului se realizează în mod dinamic, după 
principii care implică empatie, deschidere, ascultarea activă, folosirea întrebărilor 
deschise şi, nu în ultimul rând, evitarea confruntărilor. Beneficiarul este implicat şi 
responsabilizat prin solicitarea de răspunsuri, reacţii, prin utilizarea de exemple din viaţa 
personală, dar şi prin efectuarea unor teme pentru acasă de la o şedinţă la alta, teme care 
au drept scop recapitularea şi fixarea de cunoştinţe. 

Modelarea prosocială are la bază o serie de studii şi observaţii (Cherry, 2010; 
Trotter, 2009) care au reliefat impactul interacțiunii consilier de probatiune-infractor, in 
sensul că, pentru infractor, consilierul de probaţiune se poate constitui ca un model de 
viaţă prosocială. 

Trotter, în studiul său privind modelarea prosocială, susţinea ideea potrivit căreia 
consilierul de probaţiune în relaţie cu infractorul trebuie să fie punctual, onest, să aibă 
respect pentru sentimentele acestuia, să fie centrat pe sarcini şi să fie capabil să îşi 
exprime părerile cu privire la efectele negative ale comportamentului infracţional, în 

felul acesta devenind el însuşi un model pozitiv care poate acţiona în vederea întăririi 
comportamentului prosocial al infractorului (Trotter, 2007). Din acest motiv, putem accentua 
ideea că un program individual de lucru poate constitui un avantaj pentru persoana 
supravegheată, care are prilejul de a interactiona de o manieră mai substanţială cu 
consilierul de probaţiune. În aceste condiţii, conduita adoptată de consilier trebuie să fie 
profesionistă şi adecvată contextului de relationare cu beneficiarul, exprimând o congruenta 
între atitudinea şi comportamentul consilierului şi mesajul pe care acesta îl transmite. 

Cercetările privind fenomenul desistării reafirmă rolul crucial jucat de către consilie- 
rul de probaţiune în dezvoltarea unei relaţii cu infractorul, relaţie ce încorporează 
traditionalele valori ale asistenţei sociale, printre care găsim empatia, suportul, optimis- 
mul, căldura, loialitatea şi încrederea (Durrance, Hosking, Thorburn, 2010). În aceste 
condiţii, consilierul de probaţiune se poate constitui într-un model pentru infractor, fiind 
facilitată desistarea acestuia şi adoptarea unui comportament prosocial. 

Se poate concluziona că modul de relationare al consilierului cu persoana suprave- 
gheată (şi) în cadrul aplicării programului individual capătă o semnificaţie deosebită, 
putând avea un impact asupra reducerii riscului de recidivă. 

Scopul programului individual de lucru „Unu la unu” este de a ajuta beneficiarii 
serviciilor de probaţiune de a-şi modifica comportamentul prin dobândirea de noi 
abilităţi, de a-şi schimba gândurile care îi însoțesc, atitudinile şi credinţele care pot 
sabota încercările lor de a atinge obiective prosociale. Cele douăsprezece sesiuni ale 
programului sunt grupate în cinci module, fiecare sesiune fiind legată de cea anterioară, 
abordarea programului având un caracter integrat (Durrance, Hosking, Thorburn, 2010). 
Cele cinci module sunt corelative cu cele cinci stadii ale modelului/cercului schimbării, 
propus de Prochaska şi DiClemente (Prochaska, DiClemente, 1982), respectându-se 
principiul integrităţii, care nu permite inversarea sau excluderea unuia dintre module. 
Modelul propus de Jim Prochaska şi Carlo DiClemente cuprinde cinci stagii care trebuie 
parcurse în cadrul unui proces de schimbare: 1) precontemplarea caracterizată prin 
negarea problemei ; 2) contemplarea, când are loc identificarea problemei ; 3) decizia, 
caracterizată prin conştientizarea necesităţii efectuării unei schimbări şi luarea unei 
decizii în vederea schimbării comportamentului ; 4) acţiunea, etapă în care se întreprind 
demersuri pentru rezolvarea problemei ; 5) menţinerea, caracterizată prin continuarea 
activităţilor din faza anterioară. 

Modulul I al programului, având tema „Gânduri, atitudini, motivaţie, obiective” este 
reprezentativ în cadrul procesului de motivare a participantului şi include primele două 
sesiuni. Prima sesiune se centrează în jurul unui exerciţiu autobiografic, care permite, pe 
de o parte, surprinderea unui istoric de viaţă a persoanei supravegheate, iar, pe de altă 
parte, stabilirea unei relaţii între consilierul de probaţiune şi participant. Tot în cadrul 
acestei sesiuni are loc explorarea atitudinilor şi credințelor acestuia, precum şi a modului 
în care aceste convingeri se leagă de gânduri, sentimente şi comportamente. Sesiunea 
următoare se centrează pe explicarea ciclului schimbării, pe identificarea de către 
persoana supravegheată a etapei în care acesta se află. Mai mult, participanţii sunt 
încurajați să îşi stabilească obiective prosociale. Trebuie menţionat că în acest modul este 
indicat ca persoana să se afle în stadiul 1 sau 2 al ciclului schimbării. 

Modulul al II-lea, având tema „Rezolvarea problemelor”, se centrează pe rezolvarea 
de probleme şi pe exersarea comunicării asertive. Acest modul cuprinde patru sesiuni, 
primele trei fiind centrare în jurul termenului-cheie „problemă” (conştientizarea problemei, 
identificarea şi definirea acesteia, precum şi modalităţi de soluţionare a problemei). O şedinţă 

cu o tematică de interes este cea cu numărul 4, şedinţă în care participantul este învăţat, 
pe baza unui exerciţiu de interpretare a unor imagini, să facă diferenţa dintre fapte şi 
opinii. Acesta este susţinut de către consilier să identifice cât mai multe alternative/ 
soluţii la problemele identificate, folosindu-se brainstormingul, iar analizarea alter- 
nativelor are la bază abordarea bazată pe consecințe pe termen scurt/lung, consecințe 
asupra mea/asupra celorlalți. Un interes deosebit cade şi asupra distingerii de către 
persoana supravegheată a tipurilor de comportament ce poate fi adoptat în funcţie de 
împrejurări: de la diada comportament pasiv - comportament agresiv, la exersarea 
comportamentului asertiv („să poţi să spui NU, fără să te simţi vinovat sau responsabil 
pentru deciziile altora”). 

Modulul al III-lea, având tema ,,Convingeri/Discutia cu sine”, cuprinde două sesiuni 
şi are drept scop revizuirea de către participant a propriilor obiective, dar şi a ciclului 
schimbării. Interesul este centrat pe discuţia cu sinele, dar şi pe identificarea convin- 
gerilor negative şi a modului în care aceste convingeri pot fi modificate în convingeri 
pozitive. 

Modulul al IV-lea, cu tema „Empatia faţă de victimă”, include sesiunea a noua şi are 
drept scop ca participantul să se gândească asupra propriilor experienţe din poziţia 
victimei, urmărindu-se dezvoltarea empatiei faţă de victimă. Se urmăreşte o identificare 
a tipurilor de victime (directe/indirecte), dar şi a consecinţelor asupra acestora. 

Modulul al V-lea, cu tema „Prevenirea Recidivei”, cuprinde ultimele trei sesiuni ale 
programului, fiind conturat în jurul ideii de evitare a recidivei. Persoana supravegheată 
este familiarizată cu conceptul de recidivă, pentru ca ulterior să se aprofundeze etapele 
care sunt parcurse în cadrul unei recidive, realizându-se o distincţie dintre alunecare (o 
etapă ce poate conduce la recădere) şi recădere (reluarea comportamentului anterior). 
Participantul trebuie, de asemenea să identifice factorii de risc ce ar putea declanşa 
reluarea unui anumit tip de conduită negativă. Ultima sesiune este dedicată exclusiv 
revizuirii programului, trecerii în revistă a obiectivelor şi stadiilor specifice ciclului 
schimbării, precum şi completării de către persoana supravegheată a jurnalului de 
prevenire a recidivei. 

Programul „Unu la unu” este un program interactiv, fiecare şedinţă a programului 
conţinând o serie de exerciţii care stimulează implicarea persoanei supravegheate şi 
încurajează reflectarea la problemele cu care s-a confruntat/se confruntă. 

De asemenea, întărirea cunoştinţelor şi deprinderilor dobândite în cadrul programului 
se realizează prin intermediul trimiterilor constante în cadrul sesiunilor la conţinutului 
sesiunilor anterioare, dar şi a temelor pentru acasă. În cadrul terapiilor cognitiv compor- 
tamentale, prescriptiile cognitiv-comportamentale (temele pentru acasă) sunt folosite in 
mod uzual în cadrul tratamentului întrucât schimbarea comportamentală nu se realizează 
exclusiv prin intermediul şedinţelor de terapie, ci prin repetarea în viaţa de cu zi a 
situaţiilor exersate în cabinetul terapeutului. În acest fel, şedinţele de terapie sunt scurtate, 
iar rezultatele acestora sunt transpuse în viaţa cotidiană (David, 2006). Cu alte cuvinte, 
aceste teme pentru acasă continuă de fapt în cadrul vieţii cotidiene şedinţele din cadrul 
programului. Temele pentru acasă presupun, de exemplu, identificarea unor situaţii în 
viaţa reală similare celor discutate în cadrul programului, urmărirea modului în care alte 
persoane îşi rezolvă problemele etc. 

Programul OTO este destinat infractorilor de gen masculin sau feminin, minori 
(16-18 ani) sau majori, care prezintă un risc mediu sau crescut de recidivă şi care au, 
eventual, un pattern infracţional. 

La program poate participa şi o persoană supravegheată cu risc scăzut de recidivă, 
care este motivată să înveţe lucruri noi, însă cercetările au arătat că în cazul acestora 
intervenţiile cu caracter intensiv pot conduce la creşterea riscului de recidivă (Andrews, 
Dowden, 2006). 

De asemenea, programul este indicat celor care au abilităţi rezolutive insuficient 
dezvoltate, care nu au o gândire orientată spre obiective sau planuri de viitori, cu 
dificultăţi de comunicare. Cei care au dificultăţi de scris/citit pot fi şi ei implicaţi, fiind 
necesar ajutorul consilierului în completarea fişelor de exerciţii, dar şi a altor persoane 
care îi pot ajuta în completarea temelor de acasă, cu precizarea că rezolvarea trebuie să 
le aparţină celor implicaţi în program. În ce priveşte tipul de infracţiune, programul este 
recomandat pentru persoanele care au comis infracţiuni patrimoniale, infracţiuni ce 
implică folosirea agresiunii de tip impulsiv sau consumul de substanţe. Analizarea tipului 
de infracţiune nu trebuie realizată prin respectarea unei încadrări strict Juridice, ci mai 
degrabă prin eliminarea incompatibilitatilor şi corelarea cu celelalte nevoi ale benefi- 
ciarului. De asemenea, pot fi incluşi în program infractori care au un autocontrol scăzut 
sau probleme moderate de sănătate mintală. Nu pot fi compatibili pentru program cei 
care au comis infracţiuni de natură sexuală, cu violenţă domestică sau un grad ridicat de 
violenţă (Vlad, Mihăilă, 2008). 


Studiu de caz 


G.A. (23 de ani, autor al unui concurs de infracțiuni la regimul circulaţiei pe drumurile 
publice) este persoană supravegheată, care a fost inclusă în programul „Unu la unu” ca 
urmare a faptului că îndeplinea criteriile de eligibilitate, iar problemele cu care se 
confrunta puteau fi rezolvate prin intermediul programului. Acesta mai comis o infracțiune 
în termenul de încercare (furt de oglinzi), riscul de recidivă evaluat fiind mediu spre 
ridicat. În evaluările anterioare includerii în program s-au evidențiat ca factori de risc o 
capacitate rezolutivă diminuată, un grad crescut de imaturitate, lipsa unor planuri de 
viitor, conflicte frecvente cu părinții ca urmare a lipsei de comunicare şi a neacceptării de 
către familie a anturajului frecventat. 

Persoana supravegheată a dovedit interes pentru relaţia cu consilierul de probaţiune şi 
fata de respectarea măsurilor de supraveghere, fără ca acest lucru să se reflecte şi în 
schimbări majore în comportamentul său. Astfel, G.A. a menținut relaţia cu anturajul, fapt 
care a facilitat implicarea într-o infracţiune de furt pe durata termenului de încercare. S-a 
remarcat o lipsă a empatiei fata de victime, deoarece pleca de la premisa că bunurile 
furate proveneau de la persoane cu un anumit nivel financiar. 

La data comiterii faptelor, persoana supravegheată finalizase liceul şi sustinuse examenul 
de bacalaureat, aşa cum impusese instanța în sarcina sa, însă interesul pentru o 
activitate lucrativa era redus, aspect care a condus şi la menţinerea unor stări conflictuale 
cu părinții săi. 

Desfăşurarea programului. În faza de debut a programului, G.A. se afla în stadiul 1 al 
ciclului schimbării, faza precontemplării, deoarece minimaliza importanța faptelor şi 
influenţa grupului şi nu considera că furtul de oglinzi reprezintă o infracțiune. Obiectivele 
propuse au vizat: analizarea şi modificarea criteriilor de selecţie a prietenilor; angajarea 
sa într-o activitate lucrativă; îmbunătăţirea relaţiilor cu familia. 

În cadrul sesiunii 3, persoana supravegheată a identificat ca fiind o problemă lipsa unei 
activităţii lucrative deoarece avea mult timp liber, dar şi faptul că avea conflicte cu 
familia, care nu era de acord cu prietenii săi şi cu faptul că nu avea venituri. 

În sesiunea 4, G.A. a fost nevoit să facă distincția dintre opinii şi fapte, aspect care a 
condus ulterior analiza propriilor sale opinii cu privire la modul în care percepea infracțiunea 


PROGRAME DE REABILITARE COMPORTAMENTALA ÎN SERVICIILE DE PROBATIUNE 363 


de furt comisă. S-a realizat trecerea spre stadiul 2 al ciclului schimbării, persoana 
supravegheată identificând problema: „furtul de oglinzi e o infracțiune”, „nu am criterii de 
selecţie a prietenilor”. Sesiunea 6 l-a ajutat pe G.A. să diferentieze diada comporta- 
mentului pasiv-agresiv de comportamentul asertiv şi să înțeleagă care sunt consecinţele 
pozitive ale adoptării unui astfel de comportament. 

Sesiunile din cadrul modului Ill, şedinţele 7 şi 8, au condus la analizarea de către 
persoana supravegheată a convingerilor pozitive/negative şi la identificarea modului în 
care anumite convingeri negative pot fi schimbate în convingeri pozitive „când prietenii 
vin cu o propunere, analizez propunerea, fără a acționa, din considerente că mi-e teamă 
să nu mă fac de râs”. G.A. a identificat faptul că era o convingere negativă „a acţiona 
pentru a nu mă face de râs”. 

În ceea ce priveşte exersarea empatiei față de victimă, persoana supravegheată a 
reacționat mai bine la solicitarea de a identifica o experienţă trecută în care a fost victimă. 
Sesiunea 11 din program l-a determinat pe G.A. să întocmească un plan individual de 
prevenire a recidivei şi în felul acesta să ia decizii care pot preveni recăderea: „să 
restrâng contactele cu prietenii; să mențin locul de muncă identificat”. 

Sfârşitul programului reflectă trecerea în stadiul acțiunii, G.A. având deja un loc de 
muncă şi sprijinul familiei, care s-a oferit să îi acorde acestuia şansa de a arăta că vrea 
să se schimbe. 

Percepția persoanei supravegheate asupra programului — la final. G.A. a apreciat faptul 
că programul a adus schimbări semnificative în modul său de a gândi şi de acționa, dupa 
o analiză prealabilă a alternativelor existente la orice situaţie de risc care poate surveni. 
Din punctul său de vedere, cele mai semnificative sesiuni au fost cele în care a reuşit să 
învețe cum să diferentieze o opinie de un fapt, cea în care s-a familiarizat cu noțiunea de 
asertivitate şi în care a exersat adoptarea unui comportament asertiv, dar şi sesiunea 
care l-a ajutat să înțeleagă cum pot influenţa convingerile noastre un anumit comporta- 
ment. El a afirmat că va reține schema ce surprinde relația dintre gânduri, sentimente şi 
comportamente şi că va aplica cercul schimbării şi pentru alte situații din viața sa. Pentru 
G.A., temele pentru acasă au avut rolul de a reactualiza cunoştinţele dobândite pe 
parcursul fiecărei sesiuni şi l-au determinat să devină mai responsabil şi mai motivat în 
a schimba comportamentul infracțional adoptat anterior într-unul prosocial. 


15.2.3. Programul „Dezvoltarea abilităţilor sociale la majori” 


La fel ca programul „STOP! Gândeşte şi schimbă”, programul „Dezvoltarea abilităţilor 
sociale la majori” este un program de grup, centrat însă pe îmbunătăţirea unor deprinderi 
sociale ale persoanelor condamnate. Aceste deprinderi sociale sunt în număr de 14, 
fiecare depindere socială putând fi dobândită prin parcurgerea unui modul. 


Se Gor Oy ee 9 re 

Modulele programului sunt : 


„Comunicare, ascultare” ; 

„A conveni asupra unui lucru, a discuta ceva” ; 

„Termometrul de agresiune” ; 

„Societatea Civilă — Societatea Criminală (SOCI-SOCRI), a avea de ales” ; 
„Controlul asupra conflictelor şi exprimarea supărării” ; 

„Trei tipuri de comportament şi a-ţi susţine opinia/a te susţine pe tine” ; 
„Să purtăm o mică discuţie” ; 

„Emotii, reactionarea la supărare” ; 

„Impulsivitate, a primi o critică” ; 

„Cum să te prezinti atunci când cauţi un serviciu” ; 

ll. „A face o critica” ; 

12. „Exprimarea aprecierii şi reactionarea la apreciere, caracteristicile pozitive” ; 
13. „Reguli, cum să ne comportăm cu autoritatile/cum tratăm autorităţile” ; 

14. „Factori de risc, exprimarea supărării”. 


Specificul acestui program este reprezentat de faptul că permite includerea parti- 
cipantilor în cadrul acelui program care este adecvat nevoilor/problemelor cu care se 
confruntă. Din prezentarea acestor module, reiese faptul că acestea acoperă o paletă 
complexă de probleme specifice persoanelor, care se află în evidenţa serviciilor de 
probaţiune (controlul agresivitatii, relaţia cu autorităţile etc.), probleme care, poate, au 
stat şi la baza adoptării unui comportament infracţional. 

Fundamentul teoretic al programului îl reprezintă „teoria socială a învăţării” (redenu- 
mită ulterior „teoria social-cognitivă”), dezvoltată de către Albert Bandura (Bandura, 
1969, 1977, 1986, 1997). Conform acestei teorii, oamenii învaţă şi prin observarea altor 
persoane, fapt care are o serie de avantaje, în primul rând ca urmare a faptului că 
indivizii nu mai trebuie să repete anumite experienţe (succese, eşecuri, eforturi sau 
stiluri de viaţă) pentru a învăţa din ele. Ulterior, ca urmare a aprofundării cercetărilor şi 
a introducerii elementului de ordin cognitiv în cadrul teoriei sale, Bandura a denumit 
persoanele ale căror experienţe servesc ca reper modele, iar influenţa exercitată de către 
aceştia asupra celor care îi observă, modelare. De asemenea, procesul de învăţare prin 
intermediul observaţiei altor persoane presupune parcurgerea a patru etape. Prima dintre 
acestea este privirea modelului, urmată de cea în care observatorul reflectează asupra 
celor observate şi asimilează experienţa. Cea de-a treia fază implică reproducerea de 
către observator a comportamentului asimilat, pentru ca, în final, acest comportament să 
fie consolidat, însuşit de către observator. Din această perspectivă, structura programului 
„Dezvoltarea abilităţilor sociale la majori” reproduce în cuprinsul sesiunilor sale cele 
patru etape ale învăţării sociale menţionate anterior. 

O altă teorie care a stat la baza elaborării acestui program este teoria autodeterminării 
elaborată de către Edward L. Deci şi Richard M. Ryan (Ryan, Deci, 2000). Această 
teorie propune trei nevoi de bază comune tuturor indivizilor. În acest sens, aceştia simt 
nevoia ca acţiunile pe care le întreprind să nu le fie impuse în mod forţat (nevoia de 
autonomie), de a fi percepuți ca persoane capabile (nevoia de recunoaştere a competenţei) 
şi de a fi în relaţie şi de a fi acceptaţi de alte persoane (nevoia de relație). Comporta- 
mentele şi activităţile care vin în întâmpinarea acestor nevoi sunt percepute ca fiind 
pozitive, de natură a produce satisfacţie, şi astfel indivizii sunt încurajați (motivaţi) să le 
reproducă. 

La baza programului „Dezvoltarea abilităţilor sociale la majori” se află metoda 
Goldstein, propusă de către americanul Arnold Goldstein. Elementul inovator al acestei 
metode (McGinnis, Goldstein, 1997) constă în faptul că fiecare abilitate socială care 
urmează a fi dobândită în cadrul programului este descompusă într-un număr de etape 
subsecvente (puncte de învăţare) care urmează a fi exersate în cadrul programului. 
Această metodă se caracterizează prin directivitate, dar şi prin flexibilitate. 

În caseta de mai jos sunt prezentate punctele de învăţare în vederea dobândirii 
abilităţilor de comunicare-ascultare. 


1. Contact vizual (a-l privi pe celălalt). 

2. Arată interes (cu sau fără cuvinte). 

3. Pune întrebări în legătură cu ceea ce nu înţelegi. 
4. Repetă, pe scurt, ceea ce s-a spus. 

5. Spune care este părerea ta/sentimentul tău. 
6. Urmăreşte reacţia celuilalt. 


Modalitatea prin care aceste puncte de învăţare sunt exersate şi asimilate o constituie 
jocurile de rol de tip imitativ şi anticipativ. Jocul de rol imitativ reproduce o situaţie în 
care persoanele comunică între ele, iar cel de tip anticipativ urmăreşte a reproduce o 
situaţie care este probabil să se manifeste. 

Ceea ce sporeşte atractivitatea programului sunt proiecţiile video ale jocurilor de rol 
din cadrul programului. Jocurile de rol din cadrul programului sunt înregistrate şi 
proiectate astfel încât persoanele implicate în cadrul acestor jocuri au posibilitatea de a 
se observa şi, astfel, de a-şi corecta comportamentul. 

O altă caracteristică a acestui program este oferirea de feedback constructiv cu privire 
la modul de desfăşurare a jocurilor de rol atât din partea instructorilor/trainerilor, dar şi 
a celorlalţi participanţi la program. Aşa cum s-a subliniat (Bee, Bee, 1998) feedbackul 
constructiv contribuie la creşterea performanţelor şi la asimilarea unor comportamente 
dezirabile. 

În vederea întăririi abilităţilor sociale dobândite în cadrul programului sunt utilizate 
temele pentru acasă. De exemplu, participanţii trebuie să observe modul în care alte 
persoane folosesc punctele de învăţare şi sunt încurajați să le exerseze în cadrul inter- 
acţiunilor sociale. În acest fel, abilităţile dobândite sunt asimilate şi întărite. 

Un alt avantaj al acestui program îl reprezintă existenţa unor criterii generale minime 
de includere a beneficiarilor în cadrul acestuia. Nu constituie criterii de excludere riscul 
de recidivă, genul (în grup putându-se regăsi atât bărbaţi cât şi femei), vârsta sau nivelul 
de educați. Pot fi incluşi chiar şi foşti consumatori de droguri cu condiţia să se afle in 
fază de abstinenţă (Florea, Minea, Ionescu, 2008). 


15.2.4. Programul „Dezvoltarea abilităţilor sociale la minori” 
(DAS-minori) 


Programul „Dezvoltarea abilităţilor sociale la minori” prezintă o serie de similitudini cu 
programul menţionat anterior de dezvoltare a abilităţilor sociale pentru adulţi. Existenţa 
unui asemenea program s-a impus cu precădere în condiţiile în care lipsa abilităţilor 
sociale sau insuficienta dezvoltare a acestora (specifice vârstei), se constituie într-un 
factor de risc infracţional pentru minori. 

În aceste condiţii, programele de dezvoltare a abilităţilor sociale s-au impus ca o 
necesitate, cu atât mai mult cu cât acestea îşi propun să îmbunătăţească percepţia şi 
cunoaşterea socială a minorului şi să îi sporească capacitatea de a avea o reacţie social 
acceptată în cadrul interacțiunilor sale (Hollin, Browne, Deborah, 2002). 

Baza teoretică a programului DAS-minori o constituie, la fel ca în cazul programului 
DAS-majori, teoriile învăţării sociale elaborate de Albert Bandura şi teoria autodeter- 
minării elaborată de către E. Deci şi R. Ryan ale căror elementele de bază au fost expuse 
în cadrul secţiunii precedente. 

Spre deosebire de programul DAS-majori, acestui program îi este specific faptul că urmă- 
reşte ca prin intermediul celor 10 sesiuni să sprijine minorii în dezvoltarea mai multor 
abilităţi sociale. Astfel, în cadrul acestor sesiuni sunt abordate următoarele tematici : 


1. „Comunicarea (non)-verbală şi modalităţi de reacţie” ; 
2. „A asculta si a conversa” ; 

3. „Angajamente, reguli şi raporturile cu autorităţile” ; 
4. „A spune NU”; 

5. „Comportamentul emoţional şi gândurile deranjante” ; 
6. „A fi supărat şi a fi implicat într-o ceartă” ; 

7. „Afirmarea de sine” ; 

8. „Decizii şi negocieri” ; 

9. „Petrecerea timpului liber, prieteni şi sexualitate” ; 

0. „A te prezenta şi evalua”. 


Aceste şedinţe sunt precedate de o şedinţă preliminară (şedinţa 0), care are rolul de 
a facilita cunoaşterea reciprocă a participanţilor la acest program. Tot în cadrul acestei 
şedinţe preliminare se urmăreşte stabilirea regulilor grupului, este prezentat programul 
şi modalitatea de administrare a acestuia (se stabileşte frecvenţa întrevederilor şi alte 
probleme de ordin organizatoric), iar participanţilor li se creează prilejul de a îşi exprima 
aşteptările (şi temerile) cu privire la derularea programului. 

După cum se poate remarca, programul îşi propune să modeleze o serie de aspecte 
aflate în conexiune cu sfera relaţională a minorului (familie, prieteni, cunoştinţe, autorităţi 
şi instituţii). Minorul în cadrul acestui program dobândeşte o serie de abilităţi care îl 
sprijină în gestionarea relaţiilor cu aceste persoane şi instituţii şi îşi îmbunătăţeşte 
capacităţile decizionale. De asemenea, programul sprijină implicarea minorului într-o 
serie de relaţii sociale pozitive (Apostu, Palaghia, Cocârţă, Nică, 2008). 

La finalul programului se aşteaptă ca minorul să îşi îmbunătăţească o serie de abilităţi 
precum comunicarea, exprimarea propriilor sentimente, rezolvarea situaţiilor de dezacord 
şi a conflictelor, creşterea empatiei, rezistenţa la presiunile grupului de prieteni, exprima- 
rea unui punct de vedere, depăşirea barierelor de comunicare, exprimarea asertivă etc. 

Şi acest program se caracterizează printr-un nivel ridicat al interactivitatii, procesul 
de învăţare fiind facilitat prin folosirea intensivă a jocurilor de rol, dar şi a camerelor 
video în vederea înregistrării acestora. Întărirea deprinderilor dobândite în cadrul 
programului se realizează şi prin intermediul temelor pentru acasă. 

Abilitatile sociale pe care minorii trebuie să şi le însuşească în cadrul programului 
sunt sintetizate în cadrul unor aspecte educaționale (similare oarecum punctelor de 
învăţare de la programul DAS-majori) pe marginea cărora sunt derulate jocurile de rol şi 
exerciţiile din cadrul programului de grup. 


15.3. Aspecte referitoare la practica aplicării programelor 
de lucru cu infractorii în cadrul serviciilor de probaţiune 
din România 


În primul rând trebuie să menţionăm faptul că participarea persoanelor aflate în evidenţa 
serviciilor de probaţiune în cadrul acestor programe se poate realiza la iniţiativa acestora 
sau în baza unei obligaţii impuse de către instanţă pe durata termenului de încercare. 
Participarea voluntară se realizează în cadrul activităţii de asistenţă şi consiliere, pe baza 
unei cereri de asistenţă şi consiliere a beneficiarului formulată către serviciul de probaţiune, 
pentru ca acesta să fie inclus într-unul din programele serviciului în acord cu nevoile sale 
criminogene. În aceste condiţii, participarea voluntară a persoanei supravegheate la un 

asemenea program are la bază existenţa unei motivații intrinseci, persoana condamnată 
conştientizând problemele cu care se confruntă şi care îl pot expune pe viitor riscului 
adoptării unui comportament infracţional, fiind determinată să întreprindă o serie de 
demersuri pentru rezolvarea acestor probleme. 

Aşa cum s-a arătat în literatura de specialitate (Deci, Ryan, 1985; Hagger, Chatzi- 
sarantis, 2009) motivaţia intrinsecă (internă sau directă) este strâns legată de trebuintele 
personale ale individului, sursa generatoare a acesteia aflându-se în însuşi obiectul 
activităţii pe care individul o desfăşoară, care nu mai apare ca mijloc de dobândire a unor 
beneficii, ci constituie o trebuinţă care se naşte şi se dezvoltă în procesul satisfacerii ei. 

Cu alte cuvinte, în cazul specific al programelor derulate de către serviciile de 
probaţiune, implicarea persoanelor supravegheate în cadrul acestor programe ar trebui să 
se realizeze ca urmare a faptului că participanţii ar trebui să perceapă că programele 
constituie un element care se adresează unor nevoi personale, fiind util pentru dezvoltarea 
lor ulterioară. Importanţa motivării persoanelor care urmează a fi incluse în cadrul 
acestor programe a fost reliefată şi în cadrul materialelor referitoare la programele de 
grup la care am făcut referire (Florea, Minea, Ionescu, 2008; Nicolae, Badea, 2008), 
responsabilitatea motivării participanţilor revenind în primul rând consilierilor de proba- 
tiune responsabili de caz, dar şi instructorilor care aplică aceste programe. 

În condiţiile în care persoanele condamnate, de cele mai multe ori, îşi neagă sau 
minimizează problemele cu care se confruntă sau identifică sursa acestora în factori 
externi (anturaj), de cele mai multe ori motivaţia intrinsecă de a proceda la realizarea 
unei schimbări comportamentale este redusă. 

În aceste condiţii, trebuie să se facă apel la o motivare extrinsecă, care, spre deosebire 
de cea intrinsecă, este caracterizată prin aceea că persoana se implică într-o activitate nu 
recompense (obţinerea unor sume de bani, recunoaşterea importanţei activităţilor depuse) 
sau, dimpotrivă, din teama de nu suferi o serie de consecinţe negative (o pedeapsă, o 
pierdere) (Deci, Ryan, 2004). 

Astfel, cea de-a doua metodă identificată de a aplica programele serviciului, a făcut 
apel tocmai la motivarea extrinsecă a persoanelor condamnate de a participa la aceste 
programe, identificându-se modalitatea prin care instanţele de judecată pot să impună 
acestora obligaţia de a participa la programe, sub sancţiunea revocării suspendării sub 
supraveghere în cazul neîndeplinirii obligaţiei. 

Punctul de plecare l-a reprezentat obligaţia prevăzută de către art. 86°, alin. 3, lit. a 
din Codul penal prin care instanţa poate dispune ca, pe durata termenului de încercare, 
persoana supravegheată să desfăşoare o activitate. Plecând de la această dispoziţie legală 
generală, instanţele de judecată au procedat la o determinare a obligaţiei, specificând 
concret faptul că persoana condamnată este obligată să desfăşoare o activitate pe durata 
termenului de încercare în sensul de a participa la programele derulate de către serviciul 
de probaţiune. 

În acest caz, consilierul de probaţiune, în conformitate cu prevederile art. 25, alin. 2 
din H.G. nr. 1239/2000, va menţiona în cadrul planului de supraveghere conţinutul 
programului, durata şi modalitatea de derulare a acestuia. Bineînţeles, programul în care 
persoana supravegheată urmează să fie inclusă trebuie să fie în concordanţă cu nevoile 
identificate ale acesteia. 

Aplicarea programelor structurate necesită şi promovarea acestora atât în rândul 
persoanelor aflate în supravegherea serviciilor, dar şi a judecătorilor. În aceste condiţii, 

consilierii de probaţiune trebuie să manifeste o atitudine proactivă, în sensul de a 
informa aceste persoane cu privire la existenţa programelor şi la faptul că implicarea în 
cadrul acestora poate contribui la rezolvarea problemelor cu care se confruntă, reducerea 
riscului de recidivă, îmbunătăţirea abilităţilor sociale etc. Promovarea în rândul judecăto- 
rilor urmăreşte atât familiarizarea acestora cu conţinutul programelor, cât şi determinarea 
acestora de a impune obligarea persoanelor supravegheate de a participa la programe. În 
acest sens, au fost elaborate o serie de broşuri de prezentare a conţinutului programelor 
de către Direcţia de Probatiune din Ministerul Justiţiei, cu un conţinut particularizat atât 
pentru persoanele supravegheate, cât şi pentru magistrați. 

O schimbare importantă de abordare în materia programelor derulate de către 
serviciile de probaţiune o aduce Legea nr. 286/2009 privind Codul penal, care mentio- 
nează în mod expres puterea judecătorilor de a impune persoanelor aflate în suprave- 
gherea serviciilor de probaţiune obligația de a frecventa unul sau mai multe programe de 
reintegrare socială derulate de către serviciul de probaţiune sau organizate în colaborare 
cu instituții din comunitate. 

Această obligaţie se regăseşte în cuprinsul obligaţiilor care por fi aplicate persoanelor 
faţă de care se dispune amânarea aplicării pedepsei (art. 85, alin. 2, lit. c), suspendarea 
executării pedepsei închisorii sub supraveghere (art. 93, alin. 2, lit. b) sau liberarea con- 
ditionata (art. 101, alin. 2, lit. b). Formularea textului de lege menţionat indică un interes 
al legiuitorului pentru aplicarea de o manieră extinsă a programelor structurate de lucru 
cu infractorii, atât de către serviciile de probaţiune, cât şi de către instituţii din comunitate. 

Trebuie să menţionăm faptul că Noul Cod penal creează un cadru flexibil de aplicare 
a acestor programe. Astfel, în cadrul instituţiilor de drept penal menţionate anterior se 
precizează faptul că obligaţiile (inclusiv obligaţia de a participa la programe) se pot 
modifica (în sensul de impunere de noi obligaţii sau de diminuare a obligaţiilor deja 
existente) pe întreaga durată a supravegherii, în acord cu schimbările intervenite în 
situaţia persoanelor supravegheate. În aceste condiţii, atunci când consilierul de proba- 
tiune manager de caz constată existenţa unor nevoi ale persoanei supravegheate care pot 
fi acoperite prin intermediul unor programe structurate, acesta poate solicita instanţei de 
judecată impunerea obligaţiei de participare la programe. 

Dincolo de problematica referitoare la modalitatea de implicare a beneficiarilor în 
program (voluntar sau prin obligaţie impusă de către instanţă) considerăm că este util să 
punctăm şi câteva aspecte referitoare la factorii care influenţează succesul aplicării 
acestor programe şi, implicit, reducerea riscului de recidivă a persoanelor incluse în 
cadrul acestor programe. 

Un prim aspect este reprezentat de respectarea principiului menţinerii integrităţii 
programelor. În primul rând, menţinerea integrităţii programului înseamnă respectarea 
strictă de către instructori a formatului programului prin parcurgerea sesiunilor în 
succesiunea prevăzută în manualul acestuia şi respectarea formatului fiecărei sesiuni. 
Intervenţia instructorului, indiferent de justificarea care stă la baza acesteia, prin omiterea 
parcurgerii unor exerciţii şi chiar a unor sesiuni ori schimbarea succesiunii acestora nu 
face decât să contribuie la diminuarea eficienţei programelor. De asemenea, aşa cum s-a 
arătat (MacKenzie, 2006), menţinerea integrităţii programelor are în vedere şi necesitatea 
adecvării frecvenţei sesiunilor în conformitate cu nivelul de risc al persoanelor incluse în 
program (de exemplu, rezultatele unui program intensiv de lucru cu infractorii care 
prezintă un risc ridicat de recidivă vor fi serios afectate, dacă sesiunile de lucru vor fi 
stabilite cu o frecvenţă lunară). Subsumate principiului menţinerii integrităţii programului 

sunt şi cerinţele referitoare la fundamentarea teoretică adecvată a acestor programe şi 
livrarea acestora de către un personal pregătit, motivat să aplice programul căruia îi sunt 
alocate resursele necesare derulării acestuia (Hollin, 1995). Trebuie să menţionăm faptul 
că un alt factor determinant al succesului aplicării programelor îl reprezintă necesitatea 
ca acestea să fie livrate de către un personal care să manifeste încredere, validitatea 
programului şi posibilitatea realizării unor schimbări, prin intermediul acestuia, în 
comportamentul infractorilor (Farrow, 2004). 

Nu în ultimul rând atingerea rezultatelor programelor presupune o muncă în echipă 
în care sunt implicaţi nu numai formatorii, dar şi consilierii de probaţiune desemnaţi cu 
supraveghea persoanei condamnate care urmează a fi inclusă în cadrul programelor. De 
acurateţea evaluărilor realizate de către aceştia din urmă depinde succesul intervenţiei 
ulterioare structurate, prin faptul că, de exemplu, printr-o evaluare atentă se evită 
situaţiile în care pot fi incluse în cadrul programelor persoane neeligibile. 


15.4. Concluzii 


Programele de lucru cu infractorii se constituie într-o modalitate eficientă de transpunere 
în practică a dezideratului asumat de către serviciile de probaţiune de a contribui la 
reintegrarea socială a persoanelor condamnate menținute în stare de libertate. 

Prezentarea sumară a acestor programe ne permite să remarcăm faptul că se adresează 
acelor probleme/nevoi ale infractorilor cu care se confruntă multe persoane aflate în 
conflict cu legea penală, facilitând implicarea lor în activitatea infractionala. În aceste 
condiţii, aceste programe conferă un cadru structurat care să permită intervenţia în 
vederea rezolvării acestor probleme, contribuind la reducerea riscului de recidivă şi, 
implicit, la creşterea gradului de securitate comunitară. 

Cu toate acestea, aceste patru programe nu acoperă complexitatea situaţiilor cu care 
se confruntă persoanele aflate în supravegherea serviciilor de probaţiune. În practica 
sistemelor de probaţiune se remarcă o tendinţă de diversificare a programelor oferite 
infractorilor. Există, astfel, programe destinate celor care comit infracţiuni la viaţa 
sexuală, la regimul circulaţiei pe drumurile publice, persoanelor care se confruntă cu 
probleme de dependenţă etc. Acestei tendinţe, inevitabil, i se va subsuma şi sistemul de 
probaţiune din România, existând, aşa cum am arătat, premisele prin noua legislaţie 
penală care urmează a intra în vigoare. 

Totodată, trebuie să fie manifestată o preocupare constantă în vederea evaluării 
eficienţei rezultatelor programelor în termeni de reducere a recidivei persoanelor supra- 
vegheate, dar şi a asigurării unui cadru care să permită aplicarea corectă a programelor 
(alocarea de resurse, formarea unui personal motivat să aplice programele etc.). 

De asemenea, trebuie identificat un cadru instituţional care să facă posibilă aplicarea 
intensivă a acestor programe. Se poate avea în vedere, de exemplu, existenţa unui 
personal specializat în aplicarea acestor programe care să fie degrevat de alte activităţi 
care pot afecta timpul alocat pregătirii şi derulării programelor de lucru. 

Nu în ultimul rând, importanţa aplicării programelor de lucru cu infractorii, în 
special a celor care au o componentă cognitiv-comportamentală a fost subliniată şi în 
cadrul unor documente elaborate la nivel european relevante în domeniul probatiunii 
(recomandări ale Consiliului Europei). 

Întrebări şi discuții 


Precizati care sunt caracteristicile programelor structurate de lucru cu infractorii. 
Care sunt principiile care stau la baza teoriilor cognitiv-comportamentale? 

Care este importanţa temelor pentru acasă cuprinse în cadrul programelor structurate? 
Precizati care sunt elementele care stau la baza aplicării eficiente a programelor de 
lucru cu infractorii. 

Care pot fi consecinţele unei insuficiente atentii acordate criteriilor de selecţie a 
participanţilor în cadrul unui program. 

Capitolul 16 


Supravegherea şi asistența postpenală 


Maria Sandu 


16.1. Extinderea ariei de intervenție a supravegherii 
în comunitate 


O formă specifică a sancţiunilor în dreptul penal european şi internaţional este repre- 
zentată, pe lângă sancţiunile privative de libertate, de cele neprivative sau „sancţiunile 
comunitare”, înţelegerea fundamentului reglementării acestora fiind oferit de o nouă 
viziune asupra sistemului de justiţie penală pornind de la reconsiderarea sistemului 
retributiv traditional bazat pe forţa represivă a sanctiunii-pedeapsa şi punerea în practică 
a principiilor justiției restitutive (D. Balahur, 2001, pp. 19-45). Un sistem modern de 
Justiţie penală nu se poate dezvolta decât în spiritul realizării unei jusfiții restaurative ale 
cărei principii (Institutul Naţional de Criminologie, 2004, pp. 93-94) subscriu noului 
curent în filosofia penală actuală care presupune existenţa unor proceduri flexibile în 
orice fază a procesului penal, cu includerea medierii! în beneficiul reciproc al părţilor : 
victima şi infractorul ; rudele acestora ; reprezentanţi ai comunităţii ; reprezentanți ai 
autorităţii penale. 


Începând cu 1 ianuarie 2005, a avut loc în tara noastră reorganizarea serviciilor de 
reintegrare socială şi supraveghere a infractorilor? prin constituirea serviciilor de protecţie 
a victimelor şi reintegrare socială a infractorilor. Acest lucru a fost posibil corectându-se 
deficienta legislativă de excludere a victimei din categoria beneficiarilor serviciilor de 
reintegrare, prin adoptarea Legii nr. 211 din 27 mai 2004 privind unele măsuri pentru 
asigurarea protecţiei victimelor infracţiunilor. Acest act normativ conferă serviciilor de 
reintegrare socială şi supraveghere competenţă materială şi teritorială privind consilierea 
psihologică a victimelor unor infracţiuni şi asigurarea altor forme de asistență a victimelor 
infracțiunilor (cap. III, art. 7-13 din Legea 211 din 2004). 


Pentru amănunte privind medierea, in general, vezi Girleanu-Soitu, D., 2004. 

Sintagma „reintegrare socială” era întâlnită in fosta denumire a serviciului de probaţiune (SP), 
respectiv Serviciul de reintegrare socială şi supraveghere a infractorilor (SRSS) în perioada 
2001-2004 sau Serviciul de protecţie a victimelor şi reintegrare socială a infractorilor (SPVRSI) 
în perioada 2005-2006. Sintagma „reintegrare socială” este întâlnită şi în actuala denumire 
a Direcţiei de reintegrare socială (DRS) din cadrul Administraţiei Naţionale a Penitenciare- 


lor (ANP). 

De asemenea, unele recomandari ale Consiliului Europei au in vedere politica sau 
practica penitenciară referitoare, de exemplu, la educație, sănătate, liberare conditio- 
nată! etc. (pentru detalii, vezi Durnescu, 2009, p. 43). Astfel, perspectiva modernizării 
justiției penale în tara noastră are in vedere atât dezvoltarea instituţiei probațiunii, rolul 
acesteia în cadrul sistemului fiind hotărât de către guvern şi activităţile specifice fiind 
„determinate direct prin politicile guvernamentale”, adică „politicile stabilite de clasa 
politică” (Haines, în Durnescu, 2002, p. 81), cât şi a programelor de asistență postpenală 
sau de „asistenţă a întoarcerii în comunitate” specifice etapei executional-penale (Durnescu, 
2009, p. 49). 

Aşa cum relevă vechea denumire dată prin lege serviciilor de probaţiune, conţinutul 
esenţial al activităţii acestora este reprezentat de supravegherea executării sancţiunilor 
neprivative de libertate, activitate care se subscrie scopului final, şi anume, reintegrarea 
socială a persoanelor care comit infracțiuni, realizată prin activităţi complexe de 
prevenire, evaluare şi asistenţă psihosocială (vezi anexa 1). 


În prezent, serviciile de probaţiune gestionează, în realizarea supravegherii în cadrul 
comunității, două tipuri de sancțiuni neprivative de libertate din dreptul penal român: 
măsura educativă a libertăţii supravegheate pentru minori (art. 103 din Codul penal) şi 
suspendarea executării pedepsei sub supraveghere (art. 86a-86 din Codul penal). 
Supravegherea în comunitate (art. 1 coroborat cu art. 11, alin 1, lit. a, b sic din O.G. nr. 
92/2000; art. 16-44 din Regulamentul de aplicare a O.G. nr. 92/2000 republicat) are ca 
scop menținerea în comunitate a persoanelor condamnate şi asigurarea îndeplinirii 
măsurilor şi executării obligațiilor impuse de instanţa de judecată în cazul aplicării sanctiu- 
nilor neprivative de libertate (pentru detalii, vezi Schiaucu, 2008, pp 156-183). 


Termenul „supraveghere” se referă, in sens larg, la totalitatea activităţilor de „asis- 
tentă” sau la activitățile asistentiale desfăşurate de către serviciile de probaţiune „în 
numele organului de executare” cu scopul menținerii persoanei care a comis infracțiunea 
în comunitate ; referirea cuprinde şi sensul restrâns al termenului „supraveghere” care 
cuprinde toate „acţiunile întreprinse pentru a se asigura că persoana supravegheată 
respectă condiţiile sau obligaţiile impuse” de către instanţă. 

Sensul restrâns al noţiunii de „supraveghere” în probaţiune face trimitere la termenul 
„control”, care este abordat în recomandarea europeană din perspectiva „activităţilor 
care se limitează la evaluarea modului în care sunt îndeplinite condițiile sau obligaţiile 
impuse de instanţă, precum şi la activităţile menite să asigure respectarea acestora prin 
recurgerea sau ameninţarea de a recurge la procedurile existente în cazul nerespectării”. 

Aşadar, practica serviciilor de probaţiune, din perspectiva conținutului supravegherii 
executării sancţiunilor neprivative de libertate aşa cum este reglementată la nivel naţional, 
se înscrie în modul cum reglementarea europeană defineşte „supravegherea” şi „con- 
trolul”, desigur, cu unele diferențe care privesc doar aspectele formale. 


Reforma legislaţiei penale în tara noastră a continuat cu proiectele de modificare şi 
completare a Codului penal începând cu anul 2004, măsurile de probaţiune fiind inserate 
NI 


1. Recomandarea nr. R (2003) asupra liberării condiţionate. 

fie ca măsuri în folosul comunității, fie ca măsuri şi sancțiuni neprivative de libertate cum 
ar fi: munca în folosul comunității ca pedeapsă principală; prevederea expresă a realizării 
supravegherii prin intermediul „serviciilor de reintegrare socială şi supraveghere”, actua- 
lele servicii de probaţiune, în cazul suspendării executării pedepsei sub supraveghere; 
prevederea expresă a obligaţiei de a frecventa cursuri şcolare din învățământul general 
obligatoriu în cazul măsurii educative a libertății sub supraveghere; introducerea unei noi 
măsuri educative — libertatea sub supraveghere severă, cu referire expresă la realizarea 
acesteia prin intermediul „serviciilor de reintegrare socială şi supraveghere”; regle- 
mentarea expresă a suspendării condiționate a executării pedepsei aplicate minorului şi 
a suspendării executării pedepsei sub supraveghere aplicate minorului, cu menţionarea 
expresă a rolului serviciilor de probaţiune. 


Din perspectiva tendinţelor de dezvoltare a probatiunii, dispoziţiile Codului penal în 
vigoare se corelează cu cele ale Legii nr. 275 din 2006 privind executarea pedepselor şi 
a măsurilor dispuse de organele judiciare în cursul procesului penal, act normativ care 
statuează rolul „serviciilor de protecţie a victimelor şi reintegrare socială a infractorilor” — 
în prezent, serviciile de probaţiune — în ceea ce priveşte executarea pedepselor principale 
neprivative de libertate. 

În baza tendinţelor evolutive ale practicii şi ale cadrului legal — noul Cod penal 
conform Legii nr. 286 din 2009 - se realizează extinderea, în perspectivă, a ariei de 
intervenţie a serviciilor de probaţiune privitor la realizarea supravegherii în comunitate, 
în următoarele cazuri care reprezintă fie modalităţi de individualizare a pedepselor atât 
pentru persoanele majore, cât şi pentru cele minore, fie măsuri educative neprivative de 
libertate aplicabile doar minorilor : 


a. amânarea aplicării pedepsei, ca modalitate de individualizare, cu termen de supra- 
veghere (art. 83-90 din noul Cod penal) cu includerea condiţiei de manifestare a 
acordului de a presta o muncă neremunerată în folosul comunităţii, precum şi a 
obligaţiei de a presta muncă neremunerată în folosul comunităţii pe o perioadă 
cuprinsă între 30 şi 60 de zile (art. 85, alin. 2, lit. b din noul Cod penal) ; 

b. suspendarea executării pedepsei sub supraveghere incluzând şi obligaţia de a efectua 
muncă în folosul comunităţii (art. 91-98 din noul Cod penal) ; 

c. Supravegherea ca urmare a liberării condiţionate (art. 99-106 din noul Cod penal) ; 

d. măsuri educative neprivative de libertate aplicate minorilor care implică activităţi de 
supraveghere şi control sub coordonarea serviciului de probaţiune (art. 115, precum 
şi art. 117-123 din noul Cod penal): 

e stagiul de formare civică (art. 117); 

e supravegherea (art. 118); 

e consemnarea la sfârşit de săptămână (art. 119) ; 
e asistarea zilnică (art. 120). 


In consecinţă se vor diversifica categoriile de persoane supravegheate de către 
serviciile de probaţiune, alăturându-se celor deja menţionate, după cum urmează (anexa 
2 — „Probaţiunea. Tipuri de activităţi - tendinţe, perspective”) : 


e persoanele condamnate în cazul cărora se amână aplicarea pedepsei ; 
e persoane condamnate a căror pedeapsă a fost suspendată sub supraveghere şi care 
execută obligaţia de a efectua muncă în folosul comunității ; 

persoane minore sancţionate cu măsuri educative neprivative de libertate ; 
persoane liberate condiţionat. 


Aşadar, avem în vedere atât materiile de drept penal reglementate de Codul penal în 
vigoare pentru sancţiunile neprivative de libertate, precum şi noile materii de drept penal — 
de exemplu, supravegherea ca urmare a liberării condiționate — reglementate în noul 
Cod penal din 2009. Totodată, modalităţile de executare sunt în acord cu normele în 
vigoare care reglementează funcţionarea şi organizarea serviciilor de probaţiune, pre- 
cum şi cu Legea nr. 275 din 2006 privind executarea pedepselor şi a măsurilor dispuse 
de organele judiciare în cursul procesului penal (cap. 8, art. 75-77)!. 


Noile modificări legislative, chiar dacă necesită timp ceva mai îndelungat până la 
implementare, nu fac altceva decât să ofere deschidere spre o paletă largă de sancţiuni 
neprivative de libertate implicând supravegherea în comunitate la care se adaugă suprave- 
gherea postliberatorie, precum şi asistența postpenală care vor fi gestionate în viitor de 
către serviciile de probaţiune în colaborare cu unitățile penitenciare şi institutii/organizatii 
din domeniul incluziunii sociale. 


16.2. Supravegherea ca urmare a liberării condiționate 


Pregătirea pentru liberare este un proces complex care începe încă din prima zi de detenţie 
odată cu „planificarea executării pedepsei”, respectând anumite etape: categorizarea 
deţinuţilor pe categorii de risc sau securitate ; clasificarea în funcţie de regimul de detenţie 
si tipuri de unităţi penitenciare ; repartizarea persoanelor private de libertate pe tipuri de 
penitenciar sau secţie în funcţie de riscul pe care îl prezintă. Astfel, se realizează ceea ce 
specialiştii denumesc „managementul executării pedepsei” — un este un proces continuu 
de evaluare, planificare şi reevaluare a pedepsei (Durnescu, Lazăr, 2002). 

În prezent, un model de punere în practică a principiilor din cadrul recomandărilor 
europene privind preventia socială pe componenta modalităţilor generale si speciale de 
prevenire a fenomenului infracțional este reprezentat de ceea ce literatura de specialitate 
defineşte drept „asistenţă psihosocială penală” (Sandu, 2004), precum şi „asistenţa 
postpenală” la nivelul serviciilor de probaţiune în colaborare cu centrele de reeducare şi 
unităţile penitenciare. 

În ceea ce priveşte „asistenţa psihosocială penală”, bunele practici arată, pe de o 
parte, iniţierea de către serviciile de probaţiune a activităţilor de asistenţă şi consiliere în 
unităţile penitenciare cu acordul persoanelor condamnate, iar pe de altă parte, realizarea 
de către serviciile de asistenţă psihosocială şi serviciile educative din unităţile penitenciare 
a unor programe asistentiale cu implicarea serviciului de probaţiune (O.G. nr. 92 din 
2000 cu modificările ulterioare şi Legea nr. 275 din 2006). 

Corelativ, „asistenţa postpenală”, este asigurată de către serviciile de probaţiune 
persoanelor a căror pedeapsă a fost gratiatd total prin lege, respectiv minorilor a căror 


1. Noua lege privitoare la executarea pedepselor şi a măsurilor dispuse de organele judiciare în 
cursul procesului penal a intrat în vigoare în anul 2006. Menţionăm că Legea nr. 275 din 2006 
urmează să fie pusă în acord cu noul Cod penal român din 2009 care încă nu este în vigoare. 


376 PRACTICA 


măsură educativă a fost înlăturată (Legea nr. 129 din 2002). În aceste condiţii, intervenţia 
psihosocială constă în orientarea persoanelor liberate sub incidenţa legii grațierii către 
agenţiile de incluziune socială sau având competenţă în domeniul incluziunii sociale, 
care să ofere consiliere vocationald cu accent pe obiectivele legate de continuarea sau 
definitivarea studiilor sau/şi angajarea profesională, adică includerea beneficiarilor in 
programe comunitare specifice de incluziune sociofamilială, şcolară si profesională. 
În fapt, „asistenţa postpenală” - ulterioară executării unei fracțiuni din pedeapsă - 
este mai slab conturată decât „asistenţa psihosocială penală” - acordată în timpul 
executării unei pedepse privative sau neprivative de libertate —, iar definirea acesteia ca 
„asistenţă postpenală” are la bază doar instituţia juridică a grațierii la care se adaugă 
perspectiva mai largă a asistenței psihosociale acordată în baza solicitării voluntare 
persoanelor — minore sau majore - care se liberează din penitenciar (anexa 3). 


Conform Codului penal român în vigoare, există posibilitatea de a oferi asistență post- 
penală minorilor liberati condiţionat prin instituirea „supravegherii postpenale” cu trimitere 
la măsurile şi obligaţiile prevăzute la art. 86t ti art. 103 alin. 3 din Codul penal (art. 110a, 
alin. 4 din Codul penal); practic, aceste dispoziții instituie indirect „singura formă din 
legislaţia în vigoare de supraveghere postpenală a persoanelor condamnate în sarcina 
serviciilor de probaţiune”, posibilitate, de regula, neutilizata de instanţele de judecată 
(Bucur, Dima, Oberşterescu, 2008, p. 80). 


Lacuna legislativă eludează practic sensul restrictiv, care ar trebui să facă trimitere la 
„asistenţa postliberatorie” ca tip de activitate specifică domeniului executional penal, 
cele două situaţii reglementate conform prevederilor din legislaţia specială a probatiunii, 
precum şi din Codul penal în vigoare - asistarea persoanelor a căror pedeapsă a fost 
total gratiatd prin lege şi posibilitatea supravegherii persoanelor liberate condiţionat 
reprezentând „baza juridică incipientă” a asistenței postpenale care anunţă modificările 
din noul Cod penal cu privire la supravegherea persoanelor liberate condiționat (Poledna 
şi colab., 2009, p. 17). 


În acest context, de exemplu, un program de intervenţie de tipul „Reducerea riscului de 
recidivă după închisoare” (Durnescu şi colab., 2009) „completează” practic conţinutul 
asistenţei postpenale în lipsa unei reglementări exprese a acesteia; ca atare, din per- 
spectiva programului, asistența postpenală este abordată mai degrabă ca o problemă de 
politică socială decât o problemă de drept executional penal, cu toate că atât etapa 
pregătitoare, cât şi cele trei module ale programului au fost definite în funcţie de instituția 


juridică a liberării condiționate. 


Derularea cronologică a modulelor programului, pe principiul continuității este de o 
importanţă majoră având în vedere faptul că acestea traversează „momentul critic” la 
ieşirea din penitenciar, ele facilitând practic continuitatea contactului dintre persoanele 
liberate condiționat (participante la program) şi furnizorii de servicii din domeniul 
incluziunii sociale. Totuşi, trebuie menţionat că un program de acest tip vine pe un teren 
deja pregătit de asistenţa psihosocială şi educaţională din cadrul procesului de pregătire 
pentru liberare, mai precis prin individualizarea regimului de executare, desfăşurat de 

unităţile penitenciare în colaborare cu serviciile de probaţiune şi agenţiile comunitare din 
domeniul incluziunii sociale. 


Programul „Reducerea riscului de recidivă după închisoare” vizează, în principal, reinte- 

grarea socială a persoanelor liberate sprijinind în acest fel procesul pregătirii pentru 

liberare: 

+ utilizează şi valorifică informaţiile relevante specifice etapelor de evaluare-reevaluare 
din cadrul procesului de planificare a sentinței; 

e potenteaza şi valorifică resursele personale şi sociale din etapa planificării intervenţiei 
psihosocioeducative; 

individualizează şi eficientizează activitățile implicite procesului de pregătire pentru 
liberare (Poledna şi colab., 2009, p. 84). 


Drept urmare, noul Cod penal român din 2009!, vine pe un teren deja pregătit de 


către specialişti şi practicieni reglementând aspectele privitoare la supravegherea în 
cazul liberării condiționate (art. 99-106), după cum urmează: 


condiţiile liberării condiţionate în cazul detentiunii pe viață (art. 99), precum şi in 
cazul pedepsei închisorii (art. 100) ; 

măsurile de supraveghere şi obligaţiile în cazul liberării condiţionate (art. 101, alin. 
1 şi 2) definind conţinutul activităţilor de supraveghere şi implicit a celor care vizează 
reintegrarea socială a persoanei liberate condiționat, respectiv urmarea unui curs de 
pregătire şcolară (art. 101, alin. 2, lit. a) şi frecventarea unuia sau mai multor 
programe de reintegrare socială (art. 101, alin. 2, lit. b) care să fie „derulate” de 
către serviciul de probaţiune sau ,,organizate” în colaborare cu instituţii comunitare 
din domeniul incluziunii sociale ; 

supravegherea condamnatului cu precizarea rolului serviciului de probaţiune, precum 
şi a organelor abilitate să comunice, să sesizeze şi să colaboreze cu această instituţie 
de justiţie penală (art. 102, alin. 1 şi 2); 

posibilitatea supravegherii electronice în cazul executării obligaţiei care conţine inter- 
dictia de a frecventa anumite locuri sau a celei referitoare la interzicerea comunicării 
ori apropierii de victimă, de membrii de familie ai acesteia, de participanții la 
săvârşirea infracțiunii sau de alte persoane stabilite de instanță (art. 102, alin. 3) ; 
obligaţia serviciului de probaţiune de a sesiza instanța cu privire atât la motivele care 
justifică fie modificarea obligațiilor, tie încetarea executării unora dintre obligaţiile 
impuse de instanţă în sarcina persoanei liberate condiţionat (art. 102, alin. 4, lit. a), 
cât şi cu privire la nerespectarea măsurilor de supraveghere sau neexecutarea 
obligațiilor în condiţiile stabilite de către instanţă (art. 102, alin. 4, lit. b); 
modificarea sau încetarea obligaţiilor în condiţiile existenţei unor motive justificative ori 
în condiţiile dispariției necesității menţinerii unora dintre obligaţiile impuse de instanţă. 


Astfel, în conformitate cu noul Cod penal român din 2009, categoriile de persoane 


liberate condiţionat - persoane majore condamnate la pedeapsa detentiunii pe viaţă, 
precum şi persoane majore sau minore condamnate la pedeapsa cu închisoarea - pot 


i 


Adoptat prin Legea nr. 286 din 2009 publicată in Monitorul Oficial, partea I, nr. 510 din 
24 iulie 2009. 

fi liberate condiționat dacă îndeplinesc anumite condiţii legate de următoarele aspecte 
(art. 99-100) : 


cuantumul pedepsei executate efectiv ; 

conduita pe durata executării pedepsei ; 

eligibilitatea în funcţie de tipul de regim penitenciar, respectiv semideschis sau deschis ; 
îndeplinirea obligațiilor civile stabilite prin hotărârea de condamnare ; 
„desistarea” şi posibilitatea reintegrdrii în societate ; 

vârsta persoanei liberate condiționat ; 

munca prestată şi care poate înlocui o parte din durata pedepsei ; 

motivele de fapt ce au determinat acordarea liberării condiţionate. 


Aceste persoane pot constitui, ipotetic, tot atâtea tipuri de beneficiari în supravegherea 
serviciilor de probaţiune, în situaţia în care instanţa dispune ca persoana condamnată să 
îndeplinească măsurile de supraveghere şi să execute una sau mai multe obligații conform 
art. 101, alin. 1-6 din noul Cod penal român. 

Prin analogie cu situaţia precedentă, efectul imediat ar fi nu numai creşterea ponderii 
beneficiarilor supravegheați de către serviciile de probaţiune, ci şi a volumului de 
muncă, calculat în durata termenului de supraveghere, în funcţie de cuantumul pedepsei 
care mai rămâne de executat (art. 100, alin. 6 noul Cod penal) sau luând în calcul, de 
exemplu, perioada de zece ani de la liberarea condiţionată în care persoana condamnată 
la pedeapsa detentiunii pe viaţă trebuie să îndeplinească măsurile şi să execute obligaţiile 
impuse de instanţă (art. 99, alin. 3 noul Cod penal). 


16.3. Modele de intervenţie psihosocială 
în asistența postpenală 


Autorii de specialitate relevă importanţa teoriei în intervenţie propunând teorii specifice 
asistenţei sociale cum ar fi „teoria ataşamentului”, „teoria pierderii”, „teoria acţiunii”, 
„teoria reţelelor” etc. (Miftode, 1995, 2003) sau chiar „teorii ale practicii”, cum sunt 
numite de către Payne (1997). 

Acţiunea socială, fie că se realizează la nivel individual, comunitar sau societal 
global, capătă în cadrul intervenției sociale din justiția penală contururi mai largi, 
putând fi definită ca acțiune în rețea cu referire la cadrul intervenţiei structurat de relația 
dintre „polul asistent social” şi „polul client”. În vederea identificării şi utilizării relaţiilor 
sociale sau a „capitalului social”, care se constituie în „puncte tari” ale intervenţiei, 
specialiştii disting între reţelele primare! şi cele secundare?. Prin delimitarea traiectoriei 


1. Rețeaua primară reprezintă unitatea de viaţă socială ce grupează persoane care se cunosc şi 
care sunt unite prin legături de rudenie, prietenie, vecinătate sau muncă. În cadrul reţelei 
primare, relaţiile sunt de natură afectivă, reciproce şi cu un dinamism accentuat, nedepinzand 
cu necesitate de exigente economice. 

2. Reţeaua secundară este o formă de reprezentare a instituţiilor sociale care au o existenţă 
oficială, sunt structurate într-un mod precis, îndeplinesc funcții specifice şi oferă servicii 
particulare. Reteua secundară apare în mod artificial, relaţiile funcţionale fiind determinate de 
rolurile exercitate de persoanele implicate în reţea, iar factorii normativi şi economici sunt 
foarte importanţi. 


SUPRAVEGHEREA ŞI ASISTENŢA POSTPENALĂ 379 


sau circuitului asistential, în funcţie de tipul beneficiarului - persoana sau grupul 
persoanelor supravegheate, private de libertate ori liberate condiționat -, rezultă că 
trebuie acordată o atenţie specială rețelelor de sprijin în comunitate, cu implicarea 
populației locale, care să reprezinte suportul unei intervenţii eficiente. 

De exemplu, în cadrul modulului de bază al programului „Reducerea riscului de 
recidivă după închisoare”, sesiunea 6, intitulată „Piaţa”, este organizată ca „vehicul de 
promovare a resurselor suplimentare de ajutor” realizând punctul de legătură între 
„capitalul personal” şi „capitalul social” (Poledna şi colab., slide 83, p. 172). 

În acest context, „analiza de reţea” reprezintă o metodă indispensabilă în asistența 
socială în general şi cu atât mai mult, în toate activităţile de intervenţie şi sprijin a 
persoanelor condamnate, rolul asistentului social constând în „conectarea clientului la 
sistemul de resurse” şi în monitorizarea interacțiunii dintre „client şi celelalte subsisteme 
sociale” (Durnescu, 2009, pp. 81-82). Astfel, dacă în ceea ce priveşte relațiile sociale 
accentul cade pe perspectiva interindividuală, în cadrul rețelelor sociale accentul se pune 
pe o perspectivă mai largă, deschisă spre exterior potrivit feoriei sistemice, identifi- 
cându-se „forme şi etaje relationale” (Miftode, 2003, p. 200). În ceea ce priveşte 
domeniul incluziunii sociale a persoanelor care comit infracțiuni, acesta a cunoscut de-a 
lungul timpului diverse „modele dominante” funcţie de etapa de dezvoltare a acestuia de 
la „modelul misionar” şi „paradigma tratamentului” până la „managementul riscului” 
(Durnescu, 2009, pp. 67-69). 

Odată cu specializarea asistenţei sociale, în primul rând funcţie de tipurile beneficia- 
rilor din justiţia penală, s-au conturat domenii distincte ale acesteia, cum ar fi „asistenţa 
psihosocială penală” în probaţiune (Sandu, 2009) sau „asistenţa socială în penitenciar” 
(Durnescu, 2009) şi care presupun utilizarea cu preponderență a anumitor teorii ale 
intervenţiei funcţie de finalitatea urmărită de instituţiile abilitate. Actualele reglementări 
fac referire, chiar dacă nu sistematic ; i complet, la aspectele de cooperare si complemen- 
taritate în activitatea de asistență şi consiliere desfăşurată de personalul din penitenciar 
alături de consilierii de probaţiune (Poledna şi colab., 2009, p. 15). 

Având în vedere relevanta şi caracterul practic al teoriilor intervenţiei cu aplicabilitate 
în domeniul reintegrării sociale a persoanelor condamnate, ne vom opri asupra a două 
modele teoretice — „teoriile cognitiv-comportamentaliste” şi „paradigma desistării” — 
care stau la originea programelor actuale de incluziune socială. 


De exemplu, programul „Reducerea riscului de recidivă după închisoare” a contribuit în 
mod pozitiv la dezvoltarea asistenței postpenale în ţara noastră, sprijinind, pe de o parte, 
activitățile comune desfăşurate de către specialiştii din serviciile de probaţiune în colabo- 
rare cu cei din unităţile penitenciare şi, pe de altă parte, colaborarea instituțională func- 
tionala dintre aceştia şi specialiştii din domeniul incluziunii sociale, după cum urmează: 


e articularea pozitivă dintre faza preliberatorie şi postliberatorie prin realizarea unei 
„punți de legătură” în vederea traversării „momentului critic” la ieşirea din penitenciar 
ca urmare a liberării condiționate; 

+ facilitarea continuității între activităţile asistentiale şi socioeducative specifice, pe de 
o parte, pregătirii pentru liberare şi, pe de altă parte, asistenței postpenale; 

e abordarea echilibrată a asistenței postpenale atât ca o „problemă de drept executional 
penal” raportată la instituţia juridică a /iberării condiționate, cât şi ca o „problemă de 
politică socială”; 


380 PRACTICĂ 


e facilitarea acțiunii sociale şi intervenţiei în rețea pe principiul colaborării instituționale 
funcţionale (Poledna şi colab., 2009, pp. 84-85). 


In sinteză, programul „Reducerea riscului de recidivă după închisoare” propune o 
intervenţie fundamentată pe două modele teoretice şi anume : 


e modelul risc-nevoi-responsivitate (RNR) ; 
e „paradigma desistarii”. 


Modelul risc-nevoi-responsivitate (RNR) aduce în prim-plan „persoana purtătoare de 
risc”, intervenţia fiind orientată către reducerea riscului criminogen asociat factorilor de 
risc sau „precipitatori” ai conduitei şi pe responsivitatea persoanei sau grupului asistat având 
ca principiu fundamental managementul riscului (Poledna şi colab., slide 60, p. 165). 


„Paradigma desistării”, complementară modelului RNR, are în vedere „ieşirea” sau 
renunțarea la conduita infractionala sprijinită fiind de procesul de maturizare a persona- 
litatii şi reconstrucția identitară — „desistarea primară” —, precum şi de utilizarea „opor- 
tunitatilor’ din cadrul relațiilor sociale — „desistarea secundară”; astfel, responsivitatea 
specifică modelului RNR se împleteşte într-un mod activ şi participativ cu responsa- 
bilitatea individuală şi socială specifica desistării în vederea redării functionalitatii sociale 
a persoanei sau grupului asistat (Poledna şi colab., slide 61, p. 165). 


x» 


În acest sens, conceptul de „recidivă” este înlocuit cu cel de „recădere”, ceea ce 
reale de recuparare a eșecului prin recurgerea la alternative în plan actional” (Poledna 
şi colab., 2009, pp. 85-86). Asistenţa postpenală a cărei probabilitate creşte odată cu 
finalizarea modulelor opţionale individualizate din cadrul programului „Reducerea 
riscului de recidivă după închisoare” are în vedere derularea planurilor individuale de 
acțiune şi realizarea managementului de caz în comunitate de către consilierul de 
probaţiune în colaborare cu specialiştii agențiilor de incluziune socială sau cu instituţii 
având competenţe în domeniul incluziunii sociale (Poledna şi colab., 2009, pp. 89-90). 

Totodată, precizăm că totalitatea activităților specifice asistenței postpenale - cu 
includerea activităţilor de evaluare a modului de îndeplinire a măsurilor şi obligaţiilor 
impuse de instanţă, precum şi a celor de recurgere la proceduri speciale în cazul 
nerespectării acestora — pentru a preveni „recăderea”, precum şi „riscul de recidivă” in 
cazul persoanei liberate condiţionat şi care definesc conţinutul supravegherii postpenale 
nu se confundă, din punct de vedere legal, cu asistența postpenală — acordată la cerere. 

În fapt, cele două tipuri de activităţi esențiale pentru funcţionarea eficientă a servicii- 
lor de probaţiune - supravegherea postliberatorie şi asistența postpenală nu numai că se 
pot suprapune, dar acestea se condiționează reciproc. Cu alte cuvinte, diferenţa dintre 
cele două tipuri de activităţi, rezidă tocmai din actul de voință — care implică disponi- 
bilitatea şi colaborarea persoanei liberate condiţionat sub supraveghere, aceasta fiind 
motivată şi responsabilizată să-şi schimbe conduita într-un sens prosocial, să-şi rezolve 
unele probleme personale, familiale, şcolare şi socioprofesionale, în general. În acelaşi 
timp, controlul vizează competența socială a persoanei supravegheate având în vedere 

Ca atare, acordarea de asistență postpenald la cererea persoanelor supravegheate 
postliberatoriu presupune un proces complex de evaluare, intervenţie şi monitorizare, 
prin activităţi şi acţiuni cumulate iniţiate şi derulate în unitatea penitenciară şi apoi 
continuate de către serviciile de probaţiune, în colaborare cu instituţii şi organizaţii 
comunitare cu scopul incluziunii sociale a persoanei liberate condiționat. 


16.4. Concluzii 


În prezent, putem spune că sistemul românesc de justiţie penală se află într-un amplu 
proces de modernizare si flexibilizare concentrat in principal pe aspectele continuării 
reformei justiției juvenile începută cu ani în urmă prin introducerea alternativelor la 
detenţie pentru minori şi prin constituirea ulterioară a instanțelor pentru minori în 
jurisdicţia penală ; punerea în practică a principiilor justiției restaurative prin reglemen- 
tarea măsurilor de protecție a victimelor - informare, consiliere psihologică, sprijin 
material şi alte forme de asistenţă socială (2005) — respectiv a medierii în sens larg, in 
speţă medierea în cauzele penale (2006); demilitarizarea şi reforma sistemului peni- 
tenciar prin organizarea şi reorganizarea Direcţiei de reintegrare socială (din cadrul 
unităţii centrale ANP) cu cele trei servicii componente : Serviciul de Educaţie, Serviciul 
de Intervenţie Psihosocială şi Compartimentul Persoane Vulnerabile ; introducerea insti- 
tutiei probatiunii în sistemul neguvernamental în anii 1996-1998 şi, apoi, în cel guverna- 
mental prin organizarea şi funcţionarea din anul 2001 a serviciilor de reintegrare socială 
şi supraveghere a infractorilor, actualele servicii de probaţiune cu rol în evaluarea, supra- 
vegherea şi asistarea atât a persoanelor care execută o sancţiune neprivativă de libertate, 
cat şi a celor care au executat o fracțiune dintr-o pedeapsă privativă de libertate şi au fost 
liberate condiționat (2009). 


POLIŢIE PARCHET 5 INSTANŢĂ PENITENCIAR 


INSTANŢA 

Figura 16.1. Colaborarea funcţională penitenciar-probatiune în justiția penală 

Aşa cum am arătat, dezvoltarea asistenței postpenale în ţara noastră este strâns legată 
de dezvoltarea activităţilor de supraveghere în comunitate nu numai în etapa condam- 
natorie, ci şi în în cea postliberatorie prin instituirea legală a „supravegherii persoanelor 
liberate condiţionat” în noul Cod penal din 2009. Din această perspectivă este foarte 
importantă, pe de o parte, colaborarea dintre penitenciar şi probaţiune, respectiv dintre 
acestea şi celelalte instituţii din justiţia penală, iar pe de altă parte, colaborarea dintre 
fiecare din cele două instituţii ale justiţiei penale şi agențiile din domeniul incluziunii 
sociale. Practic, acest parteneriat! imprimă eficienţă şi contextualizează activităţile 
specifice procesului de pregătire pentru liberare şi asistenţă postpenală în vederea 
incluziunii sociale a persoanelor private de libertate şi ulterior, liberate condiţionat, prin 

reconstrucţie identitară şi redarea funcționalități sociale. 


10. 


file 


Întrebări şi discuții 


. Identificati elementele care conturează reforma justiţiei penale româneşti în context 
internaţional, cu referire la asistența postpenală. 

. Analizati calitățile procesual penale în raportul infractor-victimă identificând per- 
soanele eligibile pentru asistența postpenală. 

. Identificati şi descrieti materiile şi instituţiile juridice care prefigurează extinderea 
ariei de intervenţie a supravegherii în comunitate. 

. Definiti asistența psihosocială penală în legătură cu asistența postpenala. 

. Identificati procedurile legale ale colaborării dintre serviciul de probaţiune şi instanța 
de executare privitor la realizarea supravegherii persoanelor liberate condiționat. 

. Identificati noii beneficiari ai activității de supraveghere în cadrul individualizării 
pedepselor, precum şi în cadrul măsurilor educative neprivative de libertate apli- 
cabile minorilor din perspectiva noului Cod penal român din 2009. 

. Analizati materia liberării condiţionate din dubla perspectivă a dreptului executional 
penal şi a politicilor sociale aferente domeniului incluziunii sociale a persoanelor 
condamnate. 

. Identificati şi comentaţi dispoziţiile legale în vigoare care instituie forme de supra- 
veghere postpenală a persoanelor condamnate în sarcina serviciilor de probaţiune. 

. Aratati rolul comunitar al programului „Reducerea riscului de recidivă după inchi- 

soare” atât din perspectiva impactului asupra incluziunii sociale a persoanelor 

liberate condiționat, cât şi din cea a dezvoltării asistenței postpenale în ţara noastră. 

Pornind de la teoria acțiunii sociale în rețea, precum şi de la modelele intervenției 

sociale în asistența postpenală propuse în cadrul programului „Reducerea riscului 

de recidivă după închisoare”, conturati şi descrieti programe comunitare de asistență 
postpenală. 

Definiti şi conturati specificul managementului de caz în asistența postpenală având 

în vedere atât componenta din unitatea penitenciară, cât şi cea din serviciul de 

probaţiune. 


1. Vezi modelul parteneriatului comun pe principiul colaborării instituționale funcționale dintre 
penitenciar, probaţiune şi agenţiile din domeniul incluziunii sociale din partea a treia, sesiunea 


16 


Colaborare instituțională, (Poledna şi colab., 2009, pp. 126-130). 

Anexa 1 


STRATEGIA nA E 
MJLC-DP ŞI ANP 
iji EXTINDEREA ARIEI DE INTERVENȚIE S.P. 


e EVALUARE PSIHOSOCIALĂ 
PRESENTENTIALA 
POSTSENTENTIALA 
Estimarea riscului de recidiva 

e SUPRAVEGHERE 
INDIVIDUALIZAREA PEDEPSELOR 
Amânarea aplicării pedepsei 
Muncă neremunerată în folosul comunității 
Suspendarea executării pedepsei sub supraveghere 
Muncă în folosul comunității 
Liberarea condiţionată 
MĂSURI EDUCATIVE NEPRIVATIVE DE LIBERTATE: 

Libertatea supravegheată 

Stagiul de formare civică 
Supravegherea 

Consemnarea la sfârşit de săptămână 
Asistarea zilnică 

e ASISTENȚĂ ŞI CONSILIERE 
Evaluarea psihosocială inițială sau „investigarea” 
Planificarea interventiei psihosociale 
Evaluarea intermediară 
Evaluarea finală 
CONSILIERE MOTIVATIONALA 
LUCRUL CU GRUPUL 
PROGRAME COMUNITARE DE INCLUZIUNE SOCIALĂ 
TERAPIA AGRESORULUI 
PROTECŢIA VICTIMEI 
ASISTAREA PERSOANELOR DEPENDENTE/DEFICIENTE MINTALE 
ASISTENȚA POSTPENALĂ 


REFORMA LEGISLAŢIEI 
CP/CPP/L executării pedepsei 


Anexa 2 
Probatiunea. Tipuri de activități — tendinţe, perspective 


Amânarea aplicării executării pedepsei, reglementată în noul Cod penal din 2009 ca 
modalitate de individualizare cu termen de supraveghere (art. 83-90 din noul Cod penal) 
cu includerea condiţiei de manifestare a acordului de a presta o muncă neremunerată în 
folosul comunității, precum şi a obligaţiei de a presta muncă neremunerată în folosul 
comunității pe o perioadă cuprinsă între 30 şi 60 de zile (art. 85, alin. 2, lit. b din noul Cod 
penal) contribuie la extinderea ariei de supraveghere a serviciilor de probaţiune. 


384 PRACTICĂ 


Noul Cod penal din 2009 prevede munca neremunerată în folosul comunității în urmă- 
toarele situații: 


e condiție care trebuie îndeplinită în vederea amânării aplicării pedepsei; 

e obligație în cazul amânării aplicării pedepsei; 

+ obligație în cazul suspendării executării pedepsei sub supraveghere. 

În toate cazurile prevăzute în noul Cod penal din 2009, supravegherea executării obliga- 
tiei de a presta muncă neremunerată în folosul comunităţii revine în sarcina serviciului 
de probaţiune. 


Anexa 3 
Asistenţă psihosocială penală şi postpenală în penitenciar şi probaţiune 


ASISTENŢĂ PENALĂ ŞI POSTPENALĂ 
PROBATUNE 
ASISTENTA PENALA a ASISTENTA POSTPENALA 


7 PENITENCIAR 
S. P. 


eE Intervenția 
sihosocială 


Programe 
comunitare 


Bibliografie 


Balahur, D., 2001, Probatiune şi reinsertie socială, Editura Bit, Iasi. 
Balahur, D., 2008, „Pedeapsă şi control social în modernitatea târzie. Pluralismul sociojuridic şi 


justiţia alternativă”, în V. Schiaucu, R. Canton (coord.), Manual de probaţiune, Editura 
EuroStandard, Bucureşti. 


SUPRAVEGHEREA ŞI ASISTENŢA POSTPENALĂ 385 


Constandache, C.; Florea, N.; Groza, R.; Mihăilă, P., 2002, Ghid de bune practici — Supra- 
vegherea şi asistența persoanelor condamnate, Editura Didactică şi Pedagogică, Bucureşti. 

Dumitraşcu, L.; Schiaucu, V.; Nedelcu, M., 2004, „Supravegherea persoanelor condamnate”, 
în Manual de practică în domeniul reintegrării sociale şi supravegherii, pp. 43-69. 

Direcţia de Reintegrare Socială şi Supraveghere şi Liga Apărării Drepturilor Omului, 2004, 
Ghidul juridic al persoanelor condamnate aflate în supravegherea serviciilor de reintegrare 
socială şi supraveghere, Editura „România Liberă”, Bucureşti. 

Durnescu, I., 2009, Asistenţa socială în penitenciar, Polirom, Iasi. 

Durnescu, I. (coord.), 2002, Manualul consilierului de reintegrare socială şi supraveghere, 
Durnescu, I. (coord.); Derscanu, I. ; Fiscuci, C. ; Florian, Gh. ; Rădulescu, A. ; Streteanu, F., 
2009, Analiza legislativă şi instituțională asupra pregătirii pentru liberare şi asistență post- 
penală a deţinuţilor, în cadrul proiectului finanţat de UE şi implementat de BBI Group şi AAS. 

Durnescu, I.; Lewis, S.; McNeill, F.; Raynor, P.; Vanstone, M., 2009, Reducerea riscului de 
recidivă după închisoare, Lumina Lex, Bucureşti. 

Editura Themis, Fundaţia Europeană „Nicolae Titulescu”, Filiala Craiova. 

Girleanu-Soitu, D., 2004, „Medierea conflictelor”, în Vasile Miftode, Sociologia populațiilor 
vulnerabile. Teorie şi metodă, Editura Univ. „Al.I. Cuza” Iasi, Iasi. 

Iacobuţă, Al.I., 2002, Criminologie, Junimea, Iasi. 

Institutul Naţional de Criminologie, 2004, „Studiu privind evaluarea aplicării unor elemente de 
justiţie restaurativă în România”, în Evaluarea sistemului de justiţie restaurativă în România, 
Editura Oscar Print, Bucureşti, pp. 93-94. 

Van Kalmthout, A.; Dereks, J.T.M., 2000, Probation and Probation Services. An european 
perspective, Wolf Legal Publisher, Nijmegen. 

Miftode, V., 2003, Tratat de Asistenţă Socială. Fundamente teoretice şi metodologice, vol. I, 
Editura Fundatiei AXIS, Iasi. 

Păvăleanu, V., 2000, „Reglementarea suspendării executării pedepsei în noul Cod penal francez”, 
Dreptul, 2, pp. 112-120. 

Penal Reform International România, 2002, Alternative la detenție : munca în folosul comunităţii 
în România. 

Poledna, S., 2001, Probatiunea in România. Politici, legislaţie, proceduri, Presa Universitară 
Clujeană, Cluj-Napoca. 

Poledna, S., 2009, Metodologia de aplicare a programului „Reducerea riscului de recidivă după 
închisoare”. 

Poledna S.; Sandu, M.; Berne, A.L.; Foca, L.; Palaghia, M., 2009, Manual de formare 
profesională privind lucrul cu persoanele condamnate care urmează să se libereze din peni- 
tenciar, Lumina Lex, Bucureşti. 

Sandu, M., 2004, „Probaţiune şi protecţia victimei în cadrul reformei penale din România”, 
Analele Universităţii „Al. I. Cuza” Iaşi. 

Sandu, M., 2005, „Aspecte asistentiale din perspectiva dezvoltării sistemului românesc de 
probaţiune”, în P. Ilut, L. Nistor, T. Rotariu, România socială. Drumul schimbării şi al 
integrării europene, vol. III, Eikon, Cluj-Napoca, pp. 311-330. 

Sandu, M., 2007, „Cercetarea criminologică între practica şi politica anticriminală”, Revista de 
Cercetare şi Intervenţie Socială, 19, Lumen, laşi. 

Sandu, M., 2009, Reacția socială împotriva criminalității. Metodologia activităţii de probaţiune, 
Editura Fundaţiei AXIS, Iasi. 

Sandu, M., 2010, „Perspectiva criminologică în asistenţa psihosocială penală şi postpenală”, 
Revista de Asistenţă Socială, 3, Bucureşti. 

Schiacu, V.; Canton, R. (coord.), 2008, Manual de probaţiune, Euro Standard, Bucureşti. 


386 PRACTICĂ 


Legislaţie 


Codul penal român în vigoare. 

Codul de procedură penală în vigoare. 

Hotărârea Guvernului nr. 1239 din 2000 privind aprobarea Regulamentului de aplicare a dispo- 
zitiilor O.G. nr. 92 din 2000 pentru organizarea şi funcţionarea serviciilor de reintegrare 
socială şi supraveghere (republicată). 

Hotărârea Guvernului nr. 1897 din 2006 de aprobare a Regulamentului de punere în aplicare a 
Legii nr. 275 din 2006. 

Hotărârea Guvernului nr. 747 din 2008 pentru modificarea şi completarea O.G. nr. 92 din 2000 
privind organizarea şi funcţionarea serviciilor de reintegrare socială a infractorilor şi de 
supraveghere a sancţiunilor neprivative de libertate. 

Legea nr. 129 din 20 martie 2002 pentru adoptarea şi modificarea O.G. 92 din 2000 pentru 
organizarea şi funcţionarea serviciilor de reintegrare socială şi supraveghere. 

Legea nr. 211 din 27 mai 2004 privind unele măsuri pentru asigurarea protecţiei victimelor 
infracţiunilor. 

Legea nr. 275 din 2006 privind executarea pedepselor şi a măsurilor dispuse de organele judiciare 
în cursul procesului penal. 

Legea nr. 286 din 2009 pentru adoptarea noului Cod penal, publicată în Monitorul Oficial, partea 
I, nr. 510 din 24 iulie 2009. 

Legea nr. 294 din 28 iunie 2004 privind executarea pedepselor şi a măsurilor dispuse de organele 
judiciare în cursul procesului penal. 

Legea nr. 301 din 28 iunie 2004 privind adoptarea proiectului de Cod penal român. 

Ordonanţa Guvernului nr. 92 din 29 august 2000 privind organizarea şi funcţionarea serviciilor de 
reintegrare socială a infractorilor şi de supraveghere a sancţiunilor neprivative de libertate. 


În sfera profesională a probatiunii, sistemul personal de valori şi valorile profesionale 
reprezintă instrumente puternice în îndeplinirea atribuţiilor şi responsabilitatilor. Prin 
urmare, discuţiile în jurul acestora oferă o perspectivă asupra standardelor de conduită 
profesională, principii ca respectul, onestitatea, confidentialitatea regăsindu-se ca repere 


Capitolul 17 


Valori şi principii în probaţiune 


Smaranda Witec 


majore. 


Urmăriţi exerciţiul propus mai jos şi identificaţi la final reacţiile avute la citirea 
diferitelor frazelor, subliniind legătura dintre fraze şi principiile etice/valori (de exemplu : 
„Valorile personale au determinat deciziile luate ? ”, „Reacţiile avute s-au datorat valorilor 


personale sau celor profesionale ?”). 


Exercitiul 1 


Incercuiti varianta de răspuns pe care o consideraţi corectă pentru fiecare din frazele 
următoare: 


ile 


Persoana supravegheata, minor, a comis infractiuni de coruptie sexuala asupra 
copilului unei cunostinte de-a dumneavoastra, iar dumneavoastra v-a fost repartizat 
cazul — este firesc să vă informaţi şeful. A/F 

Somerii sunt persoane care nu vor să muncească pentru că altfel şi-ar găsi un loc de 
muncă. A/F 

O persoană cu handicap psihic sever este un client care are aceleaşi drepturi ca 
oricine altcineva. A/F 

Părinţii unei adolescente nu trebuie instiintati dacă se află că aceasta este consu- 
matoare de droguri. A/F 

Adolescentilor nu ar trebui să li se vorbească despre contraceptie, deoarece acest 
lucru îi încurajează să îşi înceapă viata sexuală. A/F 

Persoana supravegheată nu s-a prezentat la ultimele trei întâlniri afirmând că a fost 
bolnavă, dumneavoastră ştiţi de la rudele ei că a fost plecată în străinătate unde s-a 
ocupat cu furturi mărunte — anunţaţi poliția. A/F 

O rudă a directorului instituţiei în care lucraţi vă devine client. Dacă directorul vă cere 
detalii asupra cazului, dumneavoastră îi povestiti totul. A/F 

Prietena fiicei dumneavoastră se află în supravegherea dumneavoastră — îi povestiti 
fiicei evoluţia cazului. A/F 

Unei persoane imobilizate într-un scaun cu rotile nu ar trebui să i se ia în considerare 
înscrierea la un curs de reconversie profesională deoarece e doar o risipă de bani ai 
statului. A/F 

Y 
10. Un tânăr condamnat în trecut pentru furt din magazine şi liberat recent din penitenciar 
trebuie acceptat ca persoană supravegheată dacă vine să solicite sprijin consilierului de 
probaţiune A/F 


17.1. Semnificaţia conceptelor 


Orice domeniu profesional se caracterizează printr-o serie de valori şi principii care 
reglementează conduita profesională a practicianului. Concepte ca etică, morală, mora- 
litate, moravuri, deontologie şi cod deontologic vin să completeze perspectiva etică 
asupra domeniului. 

Valorile sunt acele lucruri pe care le considerăm importante. Ele includ scopuri, 
idealuri, comportamente, calităţi. Valorile sunt idei în care oamenii cred, cu privire la 
comportamentul moral sau corespunzător, la ceea ce este bine sau rău, de dorit sau 
vrednic de dispreţ (Marshall, 2003, p. 667). Deciziile pe care le luăm şi comportamentul 
nostru reflectă sistemul nostru de valori. Aceste valori sunt dobândite pe parcursul vieţii 
şi ne ajută să identificăm ceea ce este corect şi ceea ce trebuie făcut într-o anumită 
situaţie. Valorile noastre sunt strâns legate de convingerile etice, unii chiar afirmând că 
sistemul personal de valori reprezintă propriul cod etic. 

Sintagma „principiu etic” poate fi definită ca totalitatea legilor şi noţiunilor de bază 
ale unei discipline. Un principiu etic se referă la noţiunile de bază privind desfăşurarea 
unei vieţi morale, acceptate în cadrul unei colectivităţi — în cazul nostru, noţiuni de bază 
în practica în probaţiune ; prin prisma principiilor etice se poate judeca comportamentul 
sau conduita unei persoane sau a unui grup de persoane, venind în sprijinul luării 
deciziilor etice. 

Rădăcina termenului etică se află in limba greacă : ethos (morav, obicei, caracter), 
iar cea a termenului morală se află în limba latină : mores. 

Etica a fost definită ca fiind „sistemul sau codul moral al unei anumite persoane, 
religii, grup sau profesii (moralitatea fiind legată de rezolvarea sau capacitatea de a 
realiza distincţia dintre bine şi rău în comportament)” (Sidney, Chodoff, 2000, p. 145). 
Etica reprezintă o disciplină filosofică ce studiază problemele practice şi teoretice ale 
moralei - concepţie sistematizată şi coerentă, fie personală, fie proprie unui curent 
filosofic, fie reprezentând comandamentele unei societăţi cu privire la normele de 
desfăşurare a vieţii morale — în sens larg, morală (Apostol, Banu, Becleanu, 1978). 

Morala „reprezintă un ansamblu de norme de reglementare a comportamentului, 
fondate pe valorile bine-rău, moral-imoral, cinste, corectitudine, responsabilitate, since- 
ritate, larg răspândite în cadrul unei colectivităţi, caracterizate printr-un grad ridicat de 
interiorizare şi impuse atât de propria conştiinţă (conştiinţă morală), cât şi de presiunea 
atitudinilor celorlalţi (opinie publică). În sfera moralei sunt cuprinse conştiinţa morală 
(convingeri, concepţii, valori, idealuri morale), norme sau principii morale şi relaţii 
morale, acestea din urmă fiind convertite în fapte şi acţiuni eficiente social” (Zamfir, 
Vlăsceanu, 1998, p. 368). 

Moralitatea se referă „la gradul în care normele morale sunt respectate de către o 
persoană, grup, colectivitate” (Zamfir, Vlăsceanu, 1998). 


VALORI ŞI PRINCIPII ÎN PROBATIUNE 389 


Moravurile reprezintă „un concept cu o tentă mai largă, mai generală, el referindu-se 
la morală ca ansamblu de norme şi valori recunoscute şi impuse de către societate, la 
moralitate ca grad de respectare a acestor norme în cadrul unei colectivităţi, cât şi la o 
serie de practici, moduri de comportare specifice respectivei comunităţi şi care sunt mai 
mult sau mai puţin formulate explicit ca norme morale, adesea ele fiind chiar opuse 
normelor şi valorilor formal şi general acceptate, dar sunt larg practicate (bacşişul, 
corupţia etc.)” (Zamfir, Vlăsceanu, 1998, p. 368). 

Deontologia (gr. deon, deontos — „datorie”, „ceea ce se cade”, „ceea ce este necesar” 
si logos — „ştiinţă”) reprezintă un cod al moralei profesionale, al principiilor şi normelor 
morale specifice pe care le implică exercitarea unei anumite profesii. Acesta poate fi un 
cod scris sau transmis prin tradiţie, pe cale orală şi acceptat tacit de către toţi practicienii 
unei profesii. Un astfel de cod este, pentru medici, de exemplu, „jurământul hipocratic” 
(Apostol, Banu, Becleanu, 1978). „Sarcina principală a deontologiei este de a stabili 
principii, reguli şi norme de conduită profesională în cadrul diferitelor relaţii implicate 
în exercitarea unei profesiuni: relaţiile interne, specifice fiecărui gen de activitate 
profesionalizată, precum şi relaţiile externe, cu beneficiarii directi/indirecti ai serviciilor/ 
bunurilor realizate” (Sârbu, 1999, pp. 21-22). Deontologia (în sens restrâns) reprezintă 
ansamblul regulilor după care se ghidează o organizaţie, o instituţie, o profesie sau o 
parte a acesteia, prin intermediul organizaţiilor profesionale care devin instanţa de 
elaborare, aplicare şi supraveghere a aplicării acestor reguli (Isaac, 1996, vezi Mercier, 
1999, în Miroiu şi Blebea, 2001, p. 11). 

Codul deontologic poate fi considerat o explicitare a obligaţiilor speciale care rezultă 
din aderarea deliberată la un anumit domeniu profesional. Codul etic reprezintă un set de 
reguli care reflectă principii generale de conduită profesională (Roth-Szamoskozi, 2003) 
şi stabileşte standarde de conduită profesională a personalului din domeniul probatiunii, 
pentru ca aceasta să fie conformă cu onoarea şi demnitatea profesiei sale („Codul 
deontologic al consilierului de probaţiune”). 


17.2. Valorile în probaţiune 


Sistemul de valori care stă la baza activităţii în probaţiune apropie acest domeniu, dar îl 
şi deosebeşte de alte profesii. Probatiunea aduce în atenţia societăţii ideile eticii sociale, 
ale solidarităţii, ajutorului, grijii fata de alţii, includerii şi acceptării altora (Jordan, 
1997, apud Roth-Szamoskozi, 2003). Una dintre valorile importante se referă tocmai la 
libertatea alegerii individuale între valorile sociale. Astfel, se constituie valorile per- 
sonale, configurate în mod individual, dar nu independent de valorile grupurilor şi 
comunităţilor de care aparţine individul. 

Valorile sunt implicate în orice decizie care presupune judecăţi etice. De aceea, este 
important să fim conştienţi de sistemul nostru de valori şi de motivele pentru care le-am 
interiorizat pe acestea, dar şi de modul in care valorile noastre interrelationeaza cu 
valorile celorlalţi, putând să apară situaţiile descrise mai jos: 


- valorile noastre vs valorile clientului : lucrurile pe care noi le considerăm importante 
nu sunt în mod obligatoriu şi cele pe care persoana supravegheată le consideră 
importante ; 

- valorile noastre ca model: valorile noastre pot influenţa persoana supravegheată şi, 
de cele mai multe ori, profesionistul reprezintă un model pentru aceasta. Impactul pe 
care valorile noastre îl pot avea asupra clientului este determinat de poziţia noastră de 
persoană care, se presupune, cunoaşte foarte bine situaţia acestuia. Acest fapt ne 
situează într-o poziţie de putere în ceea ce priveşte impactul asupra persoanei 
condamnate. În această situaţie este foarte important să ne cunoaştem valorile şi 
modul cum să ajutăm persoana condamnată să-şi înţeleagă propriile valori şi maniera 
în care acestea influenţează deciziile luate ; 

- valorile noastre vs valorile instituţiei/societăţii/profesionale : Sistemul personal de 
valori poate intra în conflict direct cu cel al instituţiei în care ne desfăşurăm activitatea, 
cu normele societăţii sau cu codul etic profesional. Toţi acţionăm în conformitate cu 
codul nostru etic care, de obicei, este ceea ce considerăm legal, etic sau corect din 
punct de vedere moral. 


Este uşor să luăm decizii în baza unor reguli, dar putem descoperi că aceste reguli nu 
se aplică tuturor situaţiilor. În definitiv, fiecare este responsabil pentru deciziile sale şi 
de aceea este important să ne cunoaştem sistemul de valori şi modul în care acestea 
interrelaţionează cu ale altora. 

Alegerea unei cariere profesionale ca cea de consilier de probaţiune cere o profundă 
explorare a valorilor individuale şi compararea lor cu valorile profesiei (Hoffman, Salle, 
1994 apud Roth-Szamoskozi, 2003). Valorile individuale pot intra în conflict cu proble- 
mele concrete ale vieţii sociale ca, de exemplu, sinuciderea, avortul, pedeapsa cu 
moartea, homosexualitatea şi altele. Majoritatea practicienilor din domeniul probatiunii 
adoptă următoarele valori fundamentale, cu importanţă cardinală pentru profesie, aceştia 
fiind datori : 


1. să se abţină, în toate cazurile, să discrimineze vreo persoană pe temei de naţionalitate, 
cetăţenie, rasă, origine etnică, limbă, religie, sex, opinie politică sau orice altă 
opinie, apartenenţă politică, avere, origine socială sau alte asemenea temeiuri ; 

2. să se abţină, în toate cazurile, să impună beneficiarilor serviciilor furnizate propriile 
convingeri filosofice, religioase, morale sau de altă natura ; 

3. să respecte demnitatea, integritatea fizică şi morală a tuturor persoanelor care 
participă, în orice calitate, la procedurile desfăşurate. Nici un motiv nu poate justifica 
recurgerea la tratamente degradante sau umilitoare ori lezarea integrităţii fizice, a 
sănătăţii sau a demnităţii persoanelor („Codul deontologic al personalului de reinte- 
grare şi supraveghere socială”) ; 

4. să păstreze confidentialitatea în legătură cu documentele şi informaţiile pe care le 
deţin, conform legii, în scop profesional ; 

5. să aleagă propriile lor valori şi modalităţi de viaţă astfel încât acestea să nu afecteze 
libertatea altora ; 

6. să manifeste respect pentru diversitate şi practică nediscriminatorie (Canton, Hancock, 

2007) ; 

să lupte împotriva prejudecatilor ; 

8. să aibă încredere în capacitatea persoanelor supravegheate de autodeterminare şi de 
rezolvare a problemelor ; 

9. să aibă încredere în capacitatea de învăţare şi dezvoltare a acestora. 


a, 


Problema confidenţialității este una dintre cele mai importante în probaţiune. Confiden- 
tialitatea este esenţială pentru asigurarea unui climat de încredere, dar şi pentru respectarea 

drepturilor persoanei supravegheate. Regula generală este că nici o informaţie nu poate 
fi împărtăşită fără acordul persoanei supravegheate. Dar se poate face o diferenţiere între 
confidentialitatea absolută (caz în care nici o informatie nu poate fi împărtăşită altora, 
indiferent de circumstanţe) şi confidentialitatea relativă sau condiţionată (caz în care se 
specifică situaţiile în care este responsabilitatea noastră etică şi profesională de a transmite 
altora informaţiile obţinute). Anumite situaţii pot garanta confidentialitatea absolută. În 
afară de nevoile persoanei supravegheate, rolul nostru este dictat şi de regulile instituţiei 
în care lucrăm, ca şi de prevederile legale. 

Putem identifica în practică un set de valori universal acceptat ca nucleu de bază 
(Witec, 2005) : 


respectul pentru autodeterminare ; 

promovarea bunăstării individuale şi colective ; 
egalitatea de şanse şi tratament ; 

justiţia socială ; 

competenţa profesională. 


msi 


1. Autodeterminarea este întâlnită în practica profesională ca încurajare a persoanei 
supravegheate de a participa la definirea problemei, stabilirea prioritatilor şi alternativelor 
de intervenţie, precum şi pentru a decide utilizarea resurselor personale, dar şi ca suport 
oferit persoanei supravegheate pentru dezvoltarea abilităţilor şi a încrederii în sine. 

Consilierul de probaţiune sprijină persoanele supravegheate în eforturile lor de a-şi 
identifica şi clarifica scopurile pentru a putea alege cea mai bună opţiune. Acesta poate 
limita drepturile persoanelor supravegheate la autodeterminare atunci când, în judecata 
sa profesională, acţiunile prezente şi/sau viitoare ale persoanelor supravegheate prezintă 
un risc pentru ei înşişi şi/sau pentru ceilalţi. 

În practică, autodeterminarea are un dublu sens : 


e un sens negativ înţeles ca libertate şi suport acordat unei persoane pentru a face 
propriile alegeri ; 

e un sens pozitiv înţeles ca asigurare a condiţiilor care să faciliteze înţelegerea deciziilor 
luate şi dezvoltarea personală. 


2. Tema promovării bunăstării individuale şi comunitare este interpretabilă, depinzând 
de viziunea profesionistului asupra conceptului de bunăstare umană, de înţelegerea 
bunăstării de către persoana supravegheată şi de înţelegerea culturală a nevoii. 

Aici apare următoarea problemă : în acţiunile întreprinse, consilierul de probaţiune 
urmăreşte aplicarea propriei înţelegeri a bunăstării sau înţelegerea pe care o are persoana 
supravegheată ? 

În practica probatiunii este prezentă datoria profesionistului de a acţiona în interesul 
persoanei supravegheate, aceasta fiind completată de dezvoltarea unui punct de vedere al 
consilierului de probaţiune asupra a ceea ce reprezintă interesul persoanei supravegheate 
în acord cu teoria în probaţiune, consilierul trebuind să aibă în vedere interesul altor 
persoane din vecinătatea persoanelor supravegheate, precum şi interesul public. 

3. Egalitatea implică stabilirea unor criterii de egalitate a persoanelor aflate în 
dificultate şi „eliminarea dezavantajelor” acestora în accesul la servicii. Această valoare 
poate fi înţeleasă în trei moduri: 


1. tratament egal: eliminarea dezavantajelor în accesul la resurse şi servicii, incluzând 
asistarea oricărei persoane, fără prejudecăţi şi favoruri ; 

2. oportunităţi egale : eliminarea dezavantajelor persoanei supravegheate ; 
3. egalitatea rezultatelor: promovarea bunăstării pentru toate persoanele aflate în 
dificultate. 


4. Conceptul de justiție socială vizează distribuirea bunurilor în acord cu criteriile şi 
regulile generale stabilite de către fiecare serviciu social, drepturile personale stabilite 
prin lege şi nevoile individuale. Conceptul este fundamentat pe două reguli de bază, 
respectiv egalitatea în evaluarea nevoilor şi a resurselor şi acordarea ajutorului în 
funcţie de nevoi. Consilierul de probaţiune se asigură de egalitatea şanselor privind 
accesul persoanelor supravegheate la informaţii, servicii, resurse şi participarea acestora 
la procesul de luare a deciziilor. El contestă şi combate diferitele forme ale injustitiei 
sociale, precum sărăcia, şomajul, discriminarea, excluderea şi altele. 

5. Din perspectiva competenţei profesionale, consilierii de probaţiune trebuie să îşi 
desfăşoare activitatea numai în aria de competenţă profesională determinată de expertiza 
şi experienţa profesională ; ei au obligaţia de a-şi îmbunătăţi permanent cunoştinţele şi 
deprinderile profesionale şi de a le aplica în practică, precum şi de a contribui la 
îmbunătăţirea şi dezvoltarea bazei de cunoştinţe a profesiei. 


17.3. Principii etice 


Principiile etice (Hepworth, Larsen, 1990) aplicabile şi domeniului probatiunii se 
regăsesc în următoarele afirmaţii : 


1. oamenii sunt capabili să facă propriile alegeri, să ia propriile decizii şi să înveţe să-şi 
conducă propria viaţă. Ei trebuie lăsaţi şi încurajați să-şi asume responsabilitatile 
propriilor decizii şi să-şi exercite libertatea ; 

2. consilierii de probaţiune au responsabilitatea de a asista persoanele pentru ca acestea 
să obţină un maximum de independenţă. În relaţia de consiliere şi de sprijin, 
profesionistul va întări încrederea în sine a asistatului şi demnitatea individului, 
încurajând manifestările sale de independenţă ; 

3. consilierul de probaţiune are responsabilitatea de a interveni pentru modificarea 
acelor factori sociali care au o acţiune defavorabilă asupra indivizilor, familiilor şi 
grupurilor ; 

4. problemele de viaţă ale indivizilor sunt cauzate, în general, de lipsa deprinderilor şi 
mecanismelor de adaptare. Formarea unei noi competenţe duce adesea la rezolvarea 
problemelor şi la dezvoltarea personalităţii individului ; 

5. oamenii sunt capabili să înveţe noi comportamente. Profesioniştii au responsabilita- 
tea să ajute oamenii să-şi descopere şi să-şi utilizeze capacităţile de schimbare şi 
dezvoltare ; 

6. multe din problemele indivizilor îşi au originea în societate şi nu sunt cauzate de 
indivizii înşişi. Prin urmare, rezolvarea nu se poate limita la creşterea competenţelor 
individuale, ci necesită implementarea unor măsuri de politică socială ; 

7. oamenii au nevoie de conştiinţa valorii proprii şi de stimă de sine, pentru acestea fiind 
necesară confirmarea valorii lor din partea persoanelor semnificative din viaţa lor. 
Consilierul de probaţiune poate contribui la creşterea stimei de sine a clienţilor în 
cadrul relaţiilor de consiliere, prin grijă, încurajare, acceptare ; 


10. 


ll. 

. relaţia dintre consilierul de probaţiune şi client poate deveni pentru acesta din urmă 


model de relaţie deschisă, sinceră, autentică. Persoana supravegheată poate să preia 
modelul şi să îl transpună în funcţionarea celorlalte relaţii ale sale ; 


. orice metodă de rezolvare a cazurilor în probaţiune trebuie să aibă in vedere că 


mijloacele de a ajunge la un scop sunt tot atât de importante ca şi scopul. Mijloacele 
folosite de consilierul de probaţiune vor trebui să respecte demnitatea, dreptul la 
autodeterminare şi la confidentialitate ale persoanei supravegheate ; 
autocunoaşterea este o primă etapă necesară în procesul de dezvoltare şi schimbare 
a persoanei ; 

dreptul persoanelor supravegheate la propriile valori şi convingeri este inviolabil. 
Consilierii de probaţiune au responsabilitatea de a oferi ajutor indivizilor, indiferent 
de valorile şi convingerile acestora. 


Practicianul în probaţiune trebuie să demonstreze că: 


identifică propriile valori şi înţelege implicatia acestora în practica în probaţiune ; 
tare ale persoanelor supravegheate ; 

înţelege modalităţile de promovare a dreptului persoanei de a alege, a dreptului la 
viata privată, confidentialitate şi protecţie, putând acţiona pentru respectarea dreptului 
la competiţie (competiţia este deseori impusă de resursele limitate şi se regăseşte în 
accesul pe baza îndeplinirii criteriilor de acordare a ajutorului) ; 

înţelege formele de asistare a persoanelor nevoiaşe în demersul de îmbunătăţire a 
nivelului de trai ; 

poate identifica şi acţiona împotriva discriminării, rasismului, inegalitatilor şi injus- 
titiei, folosind metode adecvate rolului consilierului de probaţiune şi contextului în 
care persoana trăieşte ; 

poate practica într-un mod care să nu stigmatizeze sau să dezavantajeze persoanele, 
grupurile sau comunităţile supravegheate (după Banks, 2001). 


Exercitiul 2 


1. Reflectati asupra valorilor mentionate mai jos si discutati in grup sensul acestora: 
e justiție socială; 
e integritate; 
e autodeterminare; 
e demnitatea şi unicitatea persoanei; 
e competență profesională. 


2. Care consideraţi că sunt cele mai importante valori în activitatea dvs. profesională? 


Exercitiul 3 


Gândiţi-vă la 10 clienți cu diferite probleme (handicap, dependență de droguri, depen- 
denta de alcool, probleme de comportament, condamnare, fără loc de muncă, fără 
adăpost, vârstă avansată etc.). 


1. Încercaţi să îi ordonati în funcţie de următorul criteriu: şansa de a fi tratat cu respect 
de către societate. 

2. Încercaţi să explicati decizia dvs. pentru fiecare beneficiar folosind experiența per- 
sonală şi dând exemple. 

17.4. Probleme etice — dileme etice 


Consilierii de probaţiune sunt confruntati zilnic cu nevoia de a lua decizii morale. Uneori 
au posibilitatea să discute deciziile pe care le iau cu colegii, cu supervizorii sau şefii lor. 
În majoritatea cazurilor, însă, ei au de luat singuri decizii. 

Etica profesională este o disciplină reflexivă şi critică care se află la intersecţia 
filosofiei moralei cu eticile particulare ale diferitelor categorii de profesii (Airaksinen, 
1998, pp. 671-672 apud Miroiu, Blebea, 2001). Importanţa introducerii eticii în profesii, 
deşi există legi, constă în faptul că legea acţionează de obicei după ce s-a produs 
încălcarea ei. Practicile etice sunt de graniţă şi ar trebui să acţioneze preventiv. 

Problemele etice iau o amploare mai mare pe măsură ce creşte publicitatea cazurilor 
sociale, precum şi ca urmare a accentuării interesului statului în problemele sociale şi, 
în general, a creşterii interesului public pentru bunăstarea şi calitatea vieţii individului. 
Se spune că morala nu poate fi predată în sălile de curs, nici lămurită în manuale, ea 
trebuie exersată în activitatea efectivă. Pentru ca profesioniştii în probaţiune să se 
pregătească pentru sarcina dificilă a rezolvării dilemelor morale prin luarea unor decizii 
responsabile, ei trebuie să ştie să recunoască acele aspecte ale practicii care pun în 
balanţă diferite valori morale, să îşi clarifice propriile valori personale, pe care să le 
raporteze la valorile profesiei (Roth-Szamoskozi, 2003). 

Dilemele etice apar atunci când consilierul de probaţiune vede o situaţie ce implică 
decizii morale dificile, când se confruntă cu o situaţie în care trebuie să decidă în cazul 
unor alternative conflictuale, cum ar fi conflictul dintre valorile personale şi valorile 
profesionale, valorile personale şi valorile persoanei supravegheate, valorile personale şi 
valorile instituţiei în care lucrează etc. După identificarea şi definirea dilemei etice, 
consilierul de probaţiune va trebui să decidă care din valorile implicate vor fi luate în 
considerare cu prioritate. 


[ N 


Exemple de situaţii care pot conduce la dileme morale: 


— un tânăr aflat în asistența dvs. vă spune că are încredere că îl puteți înțelege si va 
dezvăluie că face trafic de droguri pentru a-şi putea întreține familia; 

— instituţia în care lucraţi a obținut o sumă de bani de la o fundaţie pentru sprijinirea 
copiilor delincventi; şeful vă cere să prezentaţi un raport despre munca dvs. în care 
să figureze un număr mai mare de cazuri supravegheate decât în realitate, nu numai 
pentru a justifica activitatea existentă, ci şi pentru a putea solicita ulterior o sumă mai 
mare de bani; 

— o femeie aflată în asistenţa dvs. vă spune că a rămas însărcinată, doreşte să avorteze 
şi vă solicită ajutorul; 

— aflați despre unul din clienţii dvs. că practică relații homosexuale şi îi agresează pe 
băieţii mai mici; 

— o tanara de 21 de ani vă mărturiseşte că doreşte să se sinucidă deoarece suferă de 
o boală terminală. 


N J 


Unii pot considera aceste cazuri ca fiind clare, lipsite de vreo dilemă morală, alţii, 
dimpotrivă, pot identifica principii şi valori morale diferite şi consideră că rezolvarea 
unor astfel de situaţii implică o deliberare morală dificilă. Pentru a putea găsi soluţiile 

unor astfel de cazuri avem nevoie de cunoaşterea modului în care ne raportăm la astfel de 
cazuri, precum şi de cunoaşterea modului în care profesia stabileşte priorităţile ei valorice. 


17.4.1. Faţă de cine suntem responsabili? 


Pentru a lua o hotărâre etică, trebuie să clarificăm ce parti implicate vor fi influențate de 
decizia noastră şi pe care dintre ele ne simţim mai obligaţi să le susţinem. Când vom 
analiza o dilemă etică, vom investiga cinci categorii de responsabilităţi : 


responsabilităţi faţă de societate ; 

responsabilităţi faţă de profesie ; 

responsabilităţi faţă de clienţi ; 

responsabilităţi faţă de noi înşine ca profesionişti ; 
responsabilităţi faţă de colegi ; 

responsabilităţi fata de instituţia angajatoare. 


NAP N 


17.4.2. Teme majore de confruntare etică 


Dilemele etice cărora trebuie să le facă faţă consilierii de probaţiune pot fi determinate 
de următorii factori : 


1. factori care tin de consilierii de probaţiune : presupunerile, convingerile, judecatile 
de valoare privind natura umană, valorile, scopurile activităţii de asistenţă socială sau 
concepţiile teoretice privind activitatea profesională ; 

2. factori legaţi de client : personalitatea, nivelul mintal şi educaţional, relaţiile cu alţi 
membri ai familiei, cu comunitatea, relaţiile şi situaţia profesională etc. ; 

3. factori legaţi de problemă: natura problemei, definirea ei, scopurile şi priorităţile 
care derivă din specificul ei, strategiile şi opţiunile la care se pretează ; 

4. factori care tin de mediul institutional. 


Aspectele etice ale activităţii apar ori de câte ori există un conflict sau o lipsă de 
simetrie legată de factorii amintiţi sau când se ciocnesc valori în interiorul diferitelor 
componente. 

Subiectele principale care constituie elemente ale dilemelor practicienilor sunt urmă- 
toarele : 


- cunoştinţele profesionale ale celui care oferă ajutor faţă de drepturile persoanelor 
supravegheate de a alege serviciile pe care le doresc ; 

- obligațiile şi solicitările contradictorii la care consilierul de probaţiune e nevoit să 
răspundă ; 

- hotărârile privind persoanele supravegheate trebuie luate împreună cu aceştia, cu 
consimţământul lor, dar în multe cazuri ei nu înţeleg toate implicaţiile alegerii lor ; 

- consilierul de probaţiune trebuie să ia uneori decizii în situaţii neclare, ambigue sau 
contradictorii ; 

- consilierului de probaţiune i se cere să fie sincer şi să spună adevărul, dar există 
situaţii în care cunoaşterea adevărului este greu suportabilă de către persoana supra- 
vegheată sau pare că îi face rău acestuia ; 

— respectarea confidentialitatii este adesea dificilă, deoarece sunt situaţii in care con- 
silierului i se cere comunicarea informaţiilor în interesul clientului sau al altora 
implicaţi în situaţie ; 

- caracterul limitat al resurselor aflate la dispoziţia asistentilor sociali ridică problema 
echităţii, respectiv a prioritatilor în distribuirea acestora ; 

- in general, interesele persoanelor supravegheate primează fata de ale profesioniştilor, 
dar sunt situaţii în care respectivele persoane periclitează serviciul sau chiar viaţa 
consilierului de probaţiune ; 

- in deciziile sale profesionale, consilierul de probaţiune trebuie să renunţe la propriile 
judecăţi de valoare, chiar şi în situaţiile în care propriile valori îl fac să încline într-o 
anumită direcţie ; 

- consilierul de probaţiune îşi va menţine raporturile cu persoanele supravegheate la 
nivelul limitat al relaţiilor profesionale, chiar dacă aceştia manifestă nevoia de o 
relaţie mai complexă ; 

- alegerea modalitatilor de evaluare şi a căilor de intervenţie poate pretinde alegerea 
între o tehnică mai potrivită pentru persoana supravegheată şi una mai convenabilă 
pentru consilierul de probaţiune ; 

- relaţiile cu colegii pot deveni conflictuale din cauza unor confruntări cu caracter 
profesional provenind din înţelegerea diferită a obligaţiilor faţă de persoanele supra- 
vegheate ; 

— respectarea regulamentelor interioare şi a dispoziţiilor superiorilor este o obligaţie a 
oricărui angajat, care vine însă uneori în conflict cu alte cerinţe etice. 


17.4.3. Luarea unei decizii etice 


Luarea unei decizii etice presupune o serie de etape (Paradise, 1985), redate mai jos. 


1. Identificarea problemei. Care este sursa conflictului ? Ce factori sunt implicaţi ? 
De exemplu, dacă eşuaţi in a explica persoanei supravegheate care sunt limitele 
confidentialitatii şi informaţia trebuie să fie împărtăşită ca urmare a unor cerinţe 
legale sau instituţionale, atunci apare o potenţială dilemă etică. Dacă nu sunteţi de 
acord cu anumite directionari din partea instituţiei şi aveţi un argument convingător 
pentru care lucrurile ar trebui schimbate, atunci vă aflaţi într-o poziţie mai bună. 
Primul pas pentru depăşirea unei probleme este recunoaşterea ei. 

2. Examinarea valorilor şi normelor etice necesare pentru rezolvarea dilemei. 

3. Imaginarea unor soluţii posibile şi probabile. 

În enumerarea tuturor posibilelor soluţii va trebui să luaţi în considerare argumentele 
dvs. pentru fiecare acţiune în parte. Astfel, luând în considerare fiecare alternativă, 
va deveni evident propriul sistem de valori. 

4. Care sunt implicaţiile alternativelor dvs. ? Ce se va întâmpla? 

Este important să identificaţi care este poziţia responsabilitatilor dvs. Reamintiti-va 
că aveţi responsabilităţi faţă de persoana supravegheată, faţă de instituţia unde lucraţi, 
faţă de societate, profesie şi, foarte important, fata de dvs. 

De asemenea, e important să fiţi cât se poate de realişti. Uneori situaţiile personale 
afectează decizia pe care o luaţi. De exemplu, puteţi să nu fiţi de acord cu şeful şi, 
drept urmare, vă puteţi pierde slujba. Elemente de genul acesta pot avea un impact 
asupra deciziei şi de aceea trebuie luate în considerare, dar, din fericire, astfel de 
situaţii nu se întâlnesc prea des. 

5. Alegerea celui mai bun curs al acţiunii. 

Studiu de caz 
Dilemă etică 


Părinţii unui adolescent de 16 ani, A., îl întreabă pe consilierul de probaţiune dacă fiul lor 
consumă droguri. Consilierul de probaţiune ştie că tânărul consumă droguri, însă a fost 
rugat de acesta să nu le spună părinţilor săi. 

Consilierii de probaţiune care lucrează cu tinerii se confruntă cu situații în care părinții 
solicită informaţii despre copiii lor. De asemenea, consilierul de probaţiune trebuie să 
decidă dacă este cazul să transmită anumite informații confidentiale, chiar dacă nu au 
fost solicitate. 

În cazul de mai sus, consilierul de probaţiune trebuie să decidă între respectarea dreptului 
tânărului la confidentialitate şi dreptul părinților de a sti despre faptul că fiul lor consumă 
droguri. Se înțelege că tânărul nu doreşte ca părinţii lui să afle, dar putem înțelege şi 
dorința părinţilor de a cunoaşte problema fiului lor. Dacă A. ar fi adult, atunci lucrurile ar 
fi mai simple, dar faptul că este minor complică situația. În cazul în care consilierul de 
probaţiune nu dezvăluie informația părinţilor lui A., creşte calitatea serviciilor oferite lui A. 
Dacă, din contră, comunică informaţia părinţilor, riscă distrugerea relaţiei cu A. şi poate 
contribui la deteriorarea relaţiei lui A. cu părinţii săi. Dar e posibil ca părinții lui A. să îl 
sprijine pe acesta pentru depăşirea problemei. 

Din punct de vedere deontologic, consilierul de probaţiune are obligaţia de a respecta 
dreptul lui A. la confidentialitate. Încălcarea confidentialitatii ar produce mai mult rău 
decât bine şi ar putea crea chiar un precedent în ceea ce priveşte deciziile consilierului 
de probaţiune (dacă decide să transmită părinţilor secretele copiilor). 

Dar păstrarea confidentialitatii asupra informaţiilor obținute de la minori în cadrul unei 
relaţii bazate pe încredere poate fi respectată atât timp cât nu e necesară eliminarea 
posibilității ca minorul să facă rău sieşi sau altora. 

În acest caz, consilierul de probaţiune ar trebui să împărtăşească informaţiile numai 
dacă el consideră că tânărul îşi poate face rău sau le poate face rău celor din jur ca 
urmare a consumului de droguri. Oricum, în cazul în care consilierul de probaţiune 
consideră că tânărul doreşte să fie tratat, atunci transmiterea informaţiilor nu se justifică. 


Alte situaţii posibile : 

- o tânără de 16 ani, însărcinată în cinci Săptămâni, îl roagă pe consilierul de proba- 
fiune să o ajute pentru a întrerupe sarcina. Consilierul de probaţiune este, prin religia 
sa, împotriva avortului sau instituţia în care lucrează acesta este împotriva avortului ; 

- un tânăr de 19 ani îi mărturiseşte consilierului de probaţiune că este confuz cu 
privire la orientarea sa sexuală şi că este atras de persoane de acelaşi sex. Consilierul 
de probaţiune este împotriva homosexualității, dar instituția în care lucrează con- 
damnă orice formă de discriminare. 


Nu se poate elabora o tipologie a dilemelor morale, dat fiind numărul mare al 
acestora şi varietatea lor, dar este cert că avem nevoie de a ne forma capacitatea de a 
discerne în urma unei evaluări deontologice asupra subiectelor dilematice. Astfel, codul 
deontologic funcţionează ca un ghid de raportare la situaţii etice şi nu reprezintă un 
ansamblu de reguli cu aplicabilitate la o situaţie dată. Formarea unei gândiri deontologice 
presupune evaluarea deciziilor în spiritul valorilor profesionale, rolul codului deontologic 
fiind de a constientiza faptul că decizia luată va trebui să fie satisfăcătoare nu numai 
pentru autorul ei, ci şi pentru standardele profesionale. 

De cele mai multe ori, soluţiile dilemelor etice nu sunt absolut satisfăcătoare, sarcina cea 
mai grea a consilierilor de probaţiune fiind de a raporta continuu valorile profesionale la 
valorile personale, având în permanenţă ca preocupare respectarea standardelor profesionale. 


398 PRACTICĂ 


17.5. Codul deontologic 


Ca răspuns la diferitele probleme etice cu care se confruntă practicienii, s-au formulat 
principii şi reguli care compun diferitele coduri deontologice ale profesiunilor din domeniul 
social. Codul deontologic nu reprezintă un set de reguli care prescriu toate tipurile de 
comportament pentru toate situaţiile în care poate fi implicat consilierul de probaţiune. 
Codul oferă principii generale prin care consilierul de probaţiune se orientează în acţiunile 
întreprinse şi furnizează cadrul în care consilierul de probaţiune poate lua decizii 
privitoare la relaţia sa cu persoana supravegheată, colegii şi agenţia în care lucrează. 

Aplicațiile principiilor etice trebuie judecate în funcţie de contextul in care acţionează 
consilierul de probaţiune. Situaţiile în care acesta trebuie să decidă conduita pe care o 
adoptă în consens cu standardele şi principiile etice pot fi: 


- cand loialitatea consilierului de probaţiune este prinsă în conflicte de interese, cum ar 
fi cele dintre interesele clientului şi ale altor persoane, cele dintre grupul clientului şi 
societate sau cele dintre diferite grupuri profesionale ; 

- când consilierul de probaţiune trebuie să fie atât cel care ajută persoana supravegheată, 
cât şi cel care verifică situaţia acestuia ; 

- cand datoria consilierului de probaţiune de a proteja interesele persoanei suprave- 
gheate poate veni în conflict cu cerinţele eficacitatii şi utilității acţiunilor întreprinse 
de către acesta. 


Statutul personalului de probaţiune (Legea nr. 123 din 4 mai 2006 privind statutul 
personalului de probaţiune) oferă un set de valori, principii şi standarde profesionale 
elaborate pentru a-l ajuta pe consilierul de probaţiune să ia deciziile adecvate persoanei 
supravegheate şi contextului său de viaţă. Pe lângă acest cod etic, consilierul de proba- 
tiune trebuie să utilizeze şi alte surse de informare pentru delimitarea activităţilor sale 
cum ar fi: legislaţia, metodologia cercetării sociale, politica agenţiei în care lucrează, 
alte coduri etice relevante, consultarea supervizorului sau consilierului legal al agenţiei, 
consultarea colegilor. 


Exercitiul 4 


Gândiţi-vă la un eveniment sau la o situaţie cu care v-aţi confruntat la locul de munca şi 
care pune probleme din punct de vedere etic (un conflict sau o situație în care v-a fost 
greu să luaţi o decizie). Aici pot fi implicate drepturile, responsabilitatile, valorile in 
probaţiune, valorile personale sau ale instituţiei. 

1. Descrieti pe scurt situația (evenimente, persoane, circumstanţe). 

2. Care a fost dilema şi decizia luată? 

3. Care au fost valorile pe care s-a bazat decizia luată? 

4. Ati lua altă decizie acum, în urma acumulării de noi cunoştinţe? 


Adaptat după Banks, Nohr, 2002. 


Exercitiul 5 


Amintiti-va situaţii din activitatea profesională când, din punctul dvs. de vedere, oamenii 
au fost trataţi fără respect. Descrieti situaţia. Incercati să identificaţi motivele ori circum- 
stantele care au condus la un astfel de comportament. Cum ati fi procedat? 

Exercitiul 6 


Elaborati propriul cod de etică pornind de la valorile personale. Comparati codul etic 
personal cu cel al consilierului de probaţiune. 


1. Care sunt diferenţele între codul etic personal şi cel profesional? 

2. Ce dileme etice vă poate ajuta să solutionati? 

3. Codul etic personal se potriveşte cu cel al profesiei pentru care vă pregătiţi? De ce 
sau de ce nu? 


Bibliografie 


Apostol, P. ; Banu, I.; Becleanu, I.A., 1978, Dicționar de filosofie, Editura Politică, Bucuresti. 

Banks, S., 2001, Ethics and Values in Social Wwork, ed. a Il-a, Macmillan, Basingstoke. 

Banks, S. ; Nohr, K., 2002, Teaching Practical Ethics for the Social Professions, Feset, Copenhaga. 

Barker, R., 1988, The Social Work Dictionary, National Association of Social Workers Press, 
Washington, DC. 

Bloch, S.; Paul, C., 2000, Etică psihiatrică, ediţia a Il-a, Asociaţia Psihiatrilor liberi din 
Romania, Geneva Initiative on Psychiatry, Bucuresti. 

Blebea, N.G.; Miroiu, M., 2000, Introducere în etica profesională, Editura Trei, Bucuresti. 

Canton, R.; Hancock, D., 2007 Dictionary of Probation and Offender Management, Willan 
Publishing, Cullompton. 

Codul deontologic al personalului de reintegrare şi supraveghere socială. www.just.ro. 

Gelsthorpe, L.; Morgan, R., 2007, Handbook of Probation, Willan Publishing, Portland, OR. 

Hepworth, H.D. ; Larsen, J.A., 1990, Direct Social Work Practice : Theory and Skills, Wadsworth, 
Belmont. 

lut, P., 2004, Valori, atitudini şi comportamente sociale. Teme actuale de psihosociologie, 
Polirom, laşi. 

Legea nr. 123 din 4 mai 2006 privind statutul personalului de probaţiune. 

Marshall, G., 2003, Dicţionar de sociologie. Oxford, Editura Univers Enciclopedic, Bucureşti. 

Morales, M. ; Sheafor, W.B., 1980, Social Work Profession of Many Faces, Allyn and Bacon Inc., 
Boston. 

Paradise, V.L., 1985, Developing ethical and legal standards : Implementing competency-based 
career guidance models, Bell& Howell Publications, Wooster, Ohio. 

Roth-Szamoskozi, M., 2003, Perspective teoretice si practice ale asistenţei sociale, Editura Presa 
Universitara Clujeana, Cluj. 

Sârbu, T., 1999, Introducere in deontologia comunicării, Editura Cantes, laşi. 

Schiaucu, V.; Canton, R. (coord.), 2008, Manual de Probatiune, Editura Euro Standard, 
Bucuresti. 

Witec, S. (coautor), 2005, Program de formare in practica asistenţei sociale — cunoştinţe şi 
deprinderi de bază pentru referentii sociali din cadrul autorităţilor publice locale, Ministerul 
Muncii, Solidarităţii Sociale şi Familiei, Bucureşti. 

Zaviršek, D.; Rommelspacher, B.; Staub Bernascone, S., 2010, Ethical Dilemmas in Social 
Work. International Perspective, Faculty of Social Work, University of Ljubljana, Ljubljana. 


Capitolul 18 


Micromanagement în probaţiune 


Gabriel Oancea 
Mihai loan Micle 


18.1. Consideraţii introductive 


Atunci când abordăm problematica micromanagementului în probaţiune ne referim la 
managementul serviciilor de probaţiune. Deşi activează în sistemul justiţiei penale, 
conducerea acestor servicii nu se poate sustrage principiilor şi regulilor fundamentale de 
management. 

În literatura de specialitate au fost formulate o serie de definiţii ale managementului. 
Unii autori definesc managementul ca fiind procesul de proiectare şi menținere a unui 
mediu în care indivizii colaborează într-o manieră eficientă în vederea atingerii obiec- 
tivelor fixate (Koontz, Weihrich, 2008). O altă definiţie a managementului, poate mai 
elaborată decât cea precedentă, consideră că acesta constă în procesul de planificare, 
organizare, desfăşurare şi control al activităților unei organizaţii, în vederea stabilirii şi 
atingerii unor obiective, prin folosirea personalului şi a resurselor (Terry, 1972). 

Plecându-se (şi) de la definiţia anterioară, s-a subliniat faptul că, într-o organizaţie, 
activitatea managerului se subsumează funcţiilor de planificare, organizare, conducere şi 
control (Koontz, Weihrich, 2008 ; Daft, Marcic, 2008). 

După cum s-a arătat (Lorenzana, 1998), funcției de planificare i se subordonează trei 
activităţi principale : evaluarea într-o manieră critică a organizaţiei, stabilirea obiectivelor 
şi a unui plan pentru aducerea la îndeplinire a acestora. 

În strânsă legătură cu funcţia de planificare este cea de control, care, după cum vom 
arăta, urmăreşte să evalueze modul de îndeplinire al obiectivelor fixate, rolul managerului 
fiind acela de a dispune luarea măsurilor care se impun pentru atingerea obiectivelor. 

Functiei de organizare îi corespund activităţi derulate în scopul grupării şi organizării 
personalului, al stabilirii sarcinilor ce urmează a fi derulate şi al delegării autorităţii 
necesare în vederea îndeplinirii acestora. În practică, acest lucru se realizează, de 
exemplu, prin stabilirea unor organigrame ale organizaţiei, prin care aceasta este împărțită 
în departamente, sectoare sau divizii, fiind specificate raporturile ierarhice care se 
stabilesc între angajaţi sau departamente. 

Referitor la funcția de conducere, se aşteaptă de la manageri ca aceştia să îşi conducă 
subordonații, în sensul de a-i motiva să atingă obiectivele organizaţiei într-o manieră 
rapidă şi eficientă. Mai mult, trebuie subliniat faptul că leadershipul a fost considerat ca 
fiind componenta esenţială a succesului oricărui manager (Nelson, Economy, 2005). 

Având în vedere că funcţiile menţionate anterior caracterizează managementul oricărei 
organizaţii, implicit şi al serviciilor de probaţiune, acestea vor constitui cadrul de 
referinţă care va sta la baza abordării noastre. 


18.2. Aspecte specifice referitoare la organizarea 
şi funcţionarea serviciilor de probaţiune 


Înainte de a proceda la prezentarea propriu-zisă a problemelor legate de micromana- 
gementul serviciilor de probaţiune, considerăm că se impun o serie de precizări cu 
privire la organizarea şi funcţionarea acestora. 

Aceste servicii apar în sistemul de justiţie penală la începutul anilor 2000, apariţia 
acestora fiind determinată de necesitatea creării unui cadru care să permită aplicarea mai 
extinsă a sancţiunilor neprivative de libertate, dar şi în vederea alinierii practicilor 
sistemului de justiţie penală la exigenţele internaţionale şi mai ales europene în materie 
de tratament penal al infractorilor. 

Art. 1 al O.G. nr. 92/2000 prevede că serviciile de reintegrare socială şi supraveghere 
(fosta titulatură a serviciilor de probaţiune) se înfiinţează, sub autoritatea Ministerului 
Justiţiei, în vederea reintegrării sociale a persoanelor care au săvârşit infracţiuni şi 
menținute in stare de libertate, precum şi a supravegherii executării obligaţiilor stabilite 
de instanţa de judecată în sarcina acestora. 

Mai multe informaţii cu privire la organizarea serviciilor de probaţiune sunt cuprinse 
în H.G. nr. 1239/2000, care, în art. 1, specifică faptul că aceste servicii sunt organisme 
specializate, fără personalitate juridică, ce sunt organizate şi funcţionează pe lângă 
fiecare tribunal. 

În conformitate cu dispoziţiile art. 3 ale aceluiaşi act normativ, coordonarea activităţii 
acestor servicii se realizează de către Direcţia de Probatiune din Ministerul Justiţiei, iar 
controlul acestora este asigurat de inspectori din cadrul aceleiaşi direcţii. 

Aceste acte normative creionează cadrul unei duble subordonări a serviciilor: una 
administrativă, în raport cu tribunalele pe lângă care funcţionează, şi una funcţională, 
faţă de Direcţia de Probatiune din cadrul Ministerului Justiţiei. 

Lipsa personalităţii juridice are o serie de consecinţe importante pentru managementul 
acestor servicii, dintre care cea mai importantă o constituie faptul că serviciile de 
probaţiune nu pot gestiona un buget propriu, resursele necesare funcţionării acestora 
fiind alocate de către Ministerul Justiţiei şi incluse în bugetele tribunalelor pe lângă care 
funcţionează (Durnescu, 2008). Aşa cum s-a mai arătat (Szabo, 2009), acest fapt este de 
natură să genereze unele imixtiuni ale conducerii tribunalelor în activitatea serviciilor. 

Serviciile de probaţiune sunt conduse de către şefi de serviciu. Iniţial, aceştia erau 
numiţi în funcţie de către ministrul Justiţiei, la propunerea directorului Direcţiei de 
Probatiune, din rândul consilierilor cu gradele II-I, ţinându-se seama de o serie de 
criterii cum ar fi capacitatea de organizare şi decizie, integritatea sau capacitatea de 
gestionare a situaţiilor de criză. 

Ulterior, ca urmare a modificării Legii nr. 123/2006 prin O.G. nr. 26/2010, aceste 
criterii aveau să fie revizuite. Conform noului act normativ, şef de serviciu poate fi 
consilierul de probaţiune, ce are o vechime în probaţiune de cel puţin trei ani, nu a fost 
sancţionat disciplinar în ultimii doi ani, a obţinut calificativele „bine” şi „foarte bine” la 

evaluările performanţelor profesionale din ultimii doi ani şi a promovat concursul pentru 
ocuparea funcţiei de şef de serviciu. 

De asemenea, O.G. nr. 26/2010 stabileşte faptul că numirea pe funcţia de şef de 
serviciu se face pe un mandat de patru ani, cu posibilitatea reînvestirii în condiţiile 
prevăzute de lege. 


18.3. Managementul serviciului de probaţiune — 
o abordare sistemică 


Managementul serviciilor de probaţiune este asigurat de şefii serviciilor care îşi desfă- 
şoară activitatea sub coordonarea Direcţiei de Probatiune din cadrul Ministerului Justiţiei, 
iar atribuţiile acestora sunt precizate în cadrul actelor normative şi al altor reglementări 
ce guvernează activitatea de probaţiune. Actele normative care cuprind dispoziţii relevante 
referitoare la activităţile şi responsabilitatile şefilor de servicii sunt Legea nr. 123/2006, 
H.G. 1239/2000 şi Regulamentul de ordine interioară al serviciilor de probaţiune. 

În ceea ce ne priveşte, apreciem că, pentru conturarea cadrului activităţilor şefilor de 
servicii de probaţiune, este utilă o abordare sistemică, conturând cadrul acestor atribuţii 
în raport cu persoanele şi instituţiile cu care aceştia interacționează. 

Analizând reglementările din materia probaţiunii, putem circumscrie sfera activităţilor 
şefilor de servicii ca desfăşurându-se în raport cu următoarele persoane sau instituţii : 


1. Direcţia de Probatiune ; 

2. consilierii de probaţiune şi activităţi în cadrul serviciului de probaţiune ; 

3. instituţii din sfera sistemului de justiţie penală (instanţe de judecată şi organe de 
urmărire penală) ; 

4. instituţii publice şi organizaţii neguvernamentale ; 

5. persoane aflate în evidenţa serviciilor de probaţiune. 


18.3.1. Atribuţiile şefului serviciului în raport cu Direcţia de Probatiune 
din cadrul Ministerului Justiţiei 


După cum am arătat, Direcţia de Probatiune din cadrul Ministerului Justiţiei coordonează 
şi controlează activitatea serviciilor de probaţiune. Referitor la modalităţile prin care se 
realizează activitatea de coordonare, aceasta are loc prin monitorizarea activităţii servicii- 
lor de probaţiune sau elaborarea unor reglementări cu privire la aspecte privind practica, 
pe când activităţile de control se desfăşoară în special prin intermediul inspecțiilor. 

Activitatea de coordonare pe care o desfăşoară Direcţia de Probatiune este condi- 
tionata în principal de informarea constantă cu privire la modul în care serviciile de 
probaţiune din teritoriu îşi desfăşoară activităţile. 

Şeful serviciului are obligaţia de a întocmi lunar rapoarte de activitate către direcţie, 
care, într-o formulă standardizată, cuprind o prezentare a principalelor activităţi desfă- 
şurate în cadrul serviciilor. Ariile care trebuie avute în vedere în cadrul acestei raportări 
se referă la activităţile specifice de management (şedinţele periodice ale echipei, controlul 
activităţilor desfăşurate de către consilierii de probaţiune), resurse umane (concedii de 
odihnă sau medicale), probleme administrative (acoperirea necesarului de rechizite sau 
combustibil), promovarea imaginii serviciului (articole din mass-media locală care au 

reflectat activitatea serviciului), educaţie şi training (sesiuni de intervizare ori participarea 
personalului la seminarii de formare profesională), management informaţional (comple- 
tarea şi actualizarea bazelor de date ale serviciului), voluntariat, colaborarea cu organele 
judiciare şi cele ale Administraţiei Naţionale a Penitenciarelor (fiind incluse participările 
la comisia de liberare condiţionată, activităţile derulate în parteneriat), colaborare cu 
alte instituţii publice şi organizaţii neguvernamentale (de exemplu, protocoale încheiate 
între serviciu şi instituţii din comunitate), programe aplicate (cu referire la aplicarea 
programelor structurate de lucru cu infractorii), contribuţii la elaborarea unor acte 
normative şi iniţiative ale serviciului. De asemenea, raportul de activitate cuprinde şi o 
serie de date statistice care reflectă dinamica activităţii serviciului în luna raportată. 

Cu toate acestea, informarea Direcţiei de Probatiune nu trebuie să se limiteze la 
rapoartele lunare de activitate. Sefului serviciului îi revine sarcina de a supune atenţiei 
Direcţiei de Probatiune acele probleme care pot afecta activitatea serviciului. În acest 
sens, trebuie să informeze direcţia cu privire la problemele întâmpinate în relaţia cu 
instituţiile partenere, să solicite clarificări sau îndrumări în vederea clarificării unor 
probleme de practică etc. 

De asemenea, la nivelul direcţiei de specialitate există o preocupare permanentă cu 
privire la realizarea unei uniformizări a practicilor serviciilor locale. În condiţiile în care 
se observă existenţa unor interpretări diferite la nivelul serviciilor ale prevederilor 
actelor normative, cu consecinţa existenţei unei practici neunitare, sunt emise o serie de 
decizii şi recomandări, responsabilitatea punerii în practică a acestora revenind şefului 
serviciului. 

Referitor la controlul pe care Direcţia de Probatiune îl exercită asupra serviciilor, 
acesta se realizează primordial prin intermediul inspecțiilor, care îşi propun ca scop 
evaluarea în ansamblu a activităţii serviciului de probaţiune, în vederea îmbunătăţirii 
practicii la nivel local. 

Şeful serviciului are obligaţia de a asigura aplicarea recomandărilor echipei de 
inspectori formulate în cadrul raportului de inspecţie, realizând în acest sens un plan de 
acoperire a ariilor de îmbunătăţire identificate cu ocazia inspecției, a cărui aplicare va fi 
monitorizată de coordonatorul zonal al serviciului inspectat din cadrul direcţiei. 

Tot în relaţia cu Direcţia de Probatiune, şeful serviciului are obligaţia de a răspunde 
solicitărilor de a formula observaţii cu privire la proiectele de acte normative care 
privesc activitatea de probaţiune supuse dezbaterii serviciilor ori de a realiza proiecţii 
bugetare. 


18.3.2. Atribuţiile şefului serviciului în cadrul serviciului de probaţiune 
şi în raport cu consilierii de probaţiune 


În raport cu consilierii de probaţiune, atribuţiile şefului serviciului sunt în principal de 
control, monitorizare şi evaluare. 

O prezentare generală a acestor atribuţii o regăsim în art. 14 din Legea nr. 123/2006 
privind statutul personalului de probaţiune şi in art. 5 al Regulamentului de ordine 
interioară al serviciilor de probaţiune. Analizând dispoziţiile legale mai sus menţionate, 
putem contura activităţile desfăşurate în cadrul serviciului de probaţiune şi în relaţia cu 
consilierii de probaţiune. 

Conform prevederilor acestor acte normative, şeful serviciului coordonează activitatea 
acestuia, repartizează lucrările şi sarcinile, urmărind totodată modul în care acestea sunt 

aduse la îndeplinire, asigură un mediu de lucru participativ şi consultativ, gestionează cu 
responsabilitate şi impartialitate relaţiile profesionale din cadrul serviciului, evaluează 
anual performanţele profesionale ale consilierilor de probaţiune şi contribuie la pregătirea 
iniţială şi continuă a acestora, formulează propuneri de eficientizare a practicii şi 
desfăşoară activităţile administrative pe care postul le presupune. 

De asemenea, şeful serviciului întocmeşte acte de constatare a abaterilor disciplinare 
săvârşite de consilieri şi aplică sancţiunile disciplinare ale mustrării şi avertismentului scris, 
iar după caz, sesizează direcţia de specialitate pentru luarea măsurilor corespunzătoare şi 
desemnează consilierii ce urmează să îndeplinească atribuţii specifice, altele decât cele cu 
caracter general, cu excepţia celor desemnaţi direct de directorul direcţiei de specialitate. 

Înainte de a proceda la o prezentare exhaustivă a atribuţiilor menţionate anterior, 
trebuie să precizăm faptul că serviciile de probaţiune din România au o structură de 
personal relativ redusă numeric (între 4 şi 25 de consilieri de probaţiune). 

Personalul serviciilor este format în exclusivitate din consilieri de probaţiune şi şefi 
de serviciu, neexistând o categorie de personal auxiliară similară grefierilor din cadrul 
instanţelor şi parchetelor care să exercite (şi) atribuţii de ordin administrativ. 

În aceste condiţii, noţiunea de coordonare a activităţii serviciului dobândeşte o serie 
de valenţe specifice, şeful serviciului urmând a identifica modalităţile prin care să 
implice consilierii de probaţiune şi în alte activităţi, mai degrabă de ordin administrativ, 
care excedă sfera activităţilor de probaţiune. De asemenea, raporturile care se stabilesc 
între şefii serviciilor şi consilierii de probaţiune sunt caracterizate prin existenţa unei 
interacțiuni directe între aceştia, neexistând un nivel intermediar (middle management) 
în structura serviciilor, cu rolul de interfaţă între şeful serviciului şi consilierii din 
subordine şi care să exercite un control efectiv asupra proceselor din cadrul serviciului. 

Aşa cum s-a subliniat, activitatea de coordonare urmăreşte să ofere un mediu în 
cadrul căruia persoanele să colaboreze pentru atingerea unui obiectiv comun. Mai mult, 
pentru ca activitatea de coordonare să aibă rezultate optime, trebuie ca mediul în care 
este desfăşurată activitatea să fie unul în care oamenii să fie încurajați să îşi asume 
responsabilităţi şi să acţioneze într-o manieră autonomă, fără să aştepte în permanenţă 
ordine (Witzel, 2004). 

În aceste condiţii, activitatea de coordonare implică în primul rând pentru şeful 
serviciului să creeze un cadru în care capacităţile profesionale ale consilierilor de 
probaţiune să fie valorizate în vederea atingerii obiectivelor serviciilor. Pe de altă parte, 
activitatea de coordonare este esenţa managementului în cadrul oricărei organizaţii, 
disfunctionalitatile şi absenţa acesteia putând conduce la apariţia unor conflicte şi 
deturnarea organizaţiei de la obiectivele propuse. 

În practică, activitatea de coordonare se transpune prin stabilirea clară a unor obiective 
ale organizaţiei, încredințarea de roluri şi responsabilităţi angajaţilor, fixarea unui cadru 
de desfăşurare a activităţilor, de măsurare, raportare şi evidentiere a celor care obţin 
performanţe, dar şi împărtăşirea informaţiilor şi monitorizarea periodică a progreselor 
organizaţiei (Aswathappa, Ghuman, 2009). 

Referitor la coordonarea activităţii serviciilor de probaţiune, trebuie să precizăm că 
obiectivele acestora sunt stabilite în cadrul unui plan de acțiune al serviciului de probaţiune, 
care este întocmit pentru o perioadă de un an şi care se constituie într-un instrument ce 
va ghida activitatea serviciului de probaţiune pe termen scurt. Obiectivele fixate în 
cadrul planurilor de acţiune ale serviciilor se subsumează la rândul lor unor obiective 
strategice fixate de către Direcţia de Probatiune din cadrul Ministerului Justiţiei. Acestea 
pot viza arii precum îmbunătăţirea serviciilor furnizate şi dezvoltarea de parteneriate, 

strategia educaţională şi de dezvoltare profesională a personalului ori promovarea servi- 
ciilor de probaţiune. Pe plan local, obiectivelor strategice le sunt subsumate obiectivele 
operaţionale ale serviciului, fiind stabilite etapele şi acţiunile necesare aducerii la 
îndeplinire, precum şi termenele de realizare ale acestora, persoanele responsabile cu 
implementarea şi rezultatele aşteptate. 

În tabelul de mai jos, prezentăm cu titlu exemplificativ modul în care este formulat un 
obiectiv operaţional, însoţit de modalităţile de punere în practică ale acestuia. 


Tabelul 18.1. Obiectivul operaţional şi punerea sa în practică 


Obiectivul strategic : promovarea sistemului de probaţiune 


Obiective Rees Termen de m Rezultate 
Etape/actiuni A Responsabili 
operaţionale realizare aşteptate 


Promovarea | Realizarea unor mape de Consilierul | Judecătorii vor 
în rândul prezentare a programelor de de probaţiune | încredința 
judecătorilor | lucru cu infractorii derulate responsabil | supravegherii 
a programelor | de serviciul de probaţiune. cu relaţiile serviciului de 
structurate publice. probaţiune 


derulate de Stabilirea datelor când se Întâlnirile vor fi | Şetul persoane 
serviciul de | vor desfăşura întâlnirile cu | stabilite in serviciului, | condamnate fata 
probaţiune. | judecătorii, la sediul perioada 25.04- | consilierul de | de care au dispus 
instanţei unde aceştia 14.05.20... probaţiune obligaţia de a 
activează. În acest sens, vor responsabil | urma un program 
fi transmise adrese in atentia cu relatiile derulat de 
presedintilor instantelor in publice. serviciu pe durata 
vederea stabilirii datelor termenului de 
intrevederilor, astfel încât să incercare. 
fie asigurată prezenţa unui 
număr cât mai mare de 
judecători care soluţionează 
dosare penale. 


Întâlnirea de lucru cu La datele fixate | Şeful 
judecătorii. În cadrul de instanţe serviciului 
acestora se vor distribui 

mapele de prezentare, se vor 

prezenta avantajele lucrului 

pe bază de programe 

structurate, iar judecătorii 

vor fi încurajați să impună 

persoanelor condamnate 

încredințate supravegherii 

serviciului obligaţia de a 

participa la programele 

derulate de serviciul de 

probaţiune. De asemenea, 

vor fi prezentate şi 

modalităţile practice pe care 

judecătorii le au la dispoziţie 

pentru impunerea acestei 

obligaţii. 

Pentru a conferi o mai mare adecvare a acestor obiective operaţionale la contextul 
serviciilor de probaţiune, şefii serviciilor vor proceda la o consultare prealabilă a 
consilierilor din subordine, nefiind exclusă nici posibilitatea implicării în cadrul pro- 
cesului consultativ a unor parteneri institutionali ai serviciului (instante de judecată sau 
alte instituţii din sistemul de justiţie penală, instituţii publice sau private din comunitate 
cu care serviciul cooperează sau intenţionează să coopereze). 

Planul de acţiune este supus avizării Direcţiei de Probatiune care va monitoriza 
aplicarea ulterioară a acestuia. Această monitorizare se realizează prin intermediul 
rapoartelor lunare de activitate, în care şeful serviciului va face menţiune cu privire la 
activităţile prevăzute în plan şi care au fost desfăşurate, dar şi printr-un raport final 
redactat la sfârşitul perioadei de aplicare a planului. În acest raport, şeful serviciului va 
realiza o evaluare a modului de atingere a obiectivelor operaţionale, menţionând totodată 
cauzele care au stat la baza neîndeplinirii unora dintre acestea. Importanţa planului de 
acţiune constă în faptul că realizează o structurare a activităţilor serviciului, stabilind 
priorităţile acestuia. Consecințele unui atare demers sunt reprezentate de faptul că se 
permite o valorificare adecvată a resurselor serviciului, fiind conferită coerenţa necesară 
activităţii de management. 

Referitor la problematica incredintarii de roluri şi responsabilităţi angajaţilor, care se 
subsumează activităţii de coordonare, trebuie să precizăm faptul că personalul serviciilor 
de probaţiune nu desfăşoară în exclusivitate activităţi specifice de probaţiune, în relaţie 
cu persoanele aflate în evidenţa serviciilor de probaţiune, respectiv evaluarea, supra- 
vegherea, asistenţa şi consilierea. 

Lipsa unui personal auxiliar în cadrul organigramei serviciilor de probaţiune şi 
imperativul creării unui cadru care să asigure buna funcţionare a acestora a impus 
necesitatea delegării unor atribuţii specifice către consilierii de probaţiune. O serie de 
asemenea atribuţii sunt menţionate în cadrul diferitelor acte normative care guvernează 
activitatea serviciilor de probaţiune. Legea nr. 123/2006, precum şi Regulamentul de 
ordine interioară al serviciilor de probaţiune specifică faptul că în cadrul serviciilor vor 
fi desemnaţi consilieri responsabili cu activitatea de relaţii publice, precum şi cea de 
colectare, prelucrare şi interpretare a datelor statistice şi supervizori. 

Pe lângă aceste categorii, şeful serviciului, în funcţie de necesităţile şi specificul 
serviciului, poate desemna consilieri care să îndeplinească şi alte atribuţii. Pot exista 
astfel consilieri responsabili de menţinerea relaţiei cu instituţii partenere din comunitate, 
înregistrarea corespondenţei serviciului ori responsabili de crearea cadrului instituţional 
în vederea punerii în executare a obligaţiei de a desfăşura o activitate neremunerată 
într-o instituţie de interes public. 

Activitatea de delegare este una fundamentală în management, putând viza activităţi 
sau responsabilităţi ale şefului serviciului (Cohen, Eimicke, Heikkila, 2008). Când în 
cadrul serviciului de probaţiune acesta îndeplineşte atât atribuţii de management, dar 
poate exercita şi atribuţii specifice consilierilor de probaţiune, delegarea activităţilor sau 
responsabilitatilor se impune de multe ori ca fiind o necesitate. 

Atunci când decide să recurgă la delegare, şeful serviciului trebuie să ia în considerare 
abilităţile şi cunoştinţele consilierului de probaţiune, care să îl recomande pentru aducerea 
la îndeplinire a sarcinilor care i-au fost delegate, să verifice dacă acesta înţelege exact 
ceea ce trebuie să facă şi limitele în care îşi va desfăşura activitatea, dar şi să monitorizeze 
modul în care consilierul îşi îndeplineşte sarcinile care i-au fost delegate. 

Şeful serviciului trebuie să ia în considerare şi valenţele motivationale ale delegării, 
fiind subliniat faptul că aceasta se constituie într-un factor important în creşterea 

motivaţiei personalului (Becker, Kugeler, Rosemann, 2003). Tocmai din acest motiv, 
atunci când procedează la delegare, trebuie avută în vedere şi necesitatea ca actul 
decizional prin care aceasta se înfăptuieşte să fie unul caracterizat prin transparenţă. 

O altă atributie a şefului serviciului în raport cu personalul din subordine o constituie 
repartizarea lucrărilor, precum şi urmărirea modului în care acestea sunt aduse la 
îndeplinire. Aceste lucrări pot fi, de exemplu, solicitări pentru întocmirea unor referate 
de evaluare ori sentinţe prin care serviciul de probaţiune este însărcinat cu supravegherea 
modului de respectare a măsurilor sau obligaţiilor de către persoana condamnată. 

Cadrul normativ existent cuprinde o serie de dispoziţii referitoare la anumite aspecte 
pe care şeful serviciului trebuie să le aibă în vedere atunci când repartizează lucrările. De 
exemplu, art. 20 al H.G. nr. 1239/2000 stipulează faptul că la desemnarea consilierului 
responsabil de caz cu supravegherea unei persoane condamnate se are în vedere dacă a 
fost sau nu întocmit un referat de evaluare în cauză, iar în cazul în care a fost întocmit, 
supravegherea este, de regulă, încredinţată consilierului de probaţiune care a întocmit 
referatul respectiv. 

În procesul de repartizare a lucrărilor, şeful serviciului trebuie să urmărească o 
alocare echilibrată a activităţilor în cadrul serviciului. Punerea în practică a acestui 
deziderat presupune ca acesta să evalueze periodic volumul de activitate al fiecărui 
consilier din subordine şi să efectueze corectiile care se impun. Estimarea acestuia nu 
trebuie însă făcută într-o manieră simplistă, strict cantitativă (de exemplu, toţi consilierii 
trebuie să aibă în supraveghere un număr de X persoane condamnate), ci trebuie luaţi în 
considerare şi o serie de alţi factori, cum ar fi complexitatea cazurilor gestionate de un 
consilier de probaţiune ori alte sarcini care trebuie să fie îndeplinite de acesta (de 
exemplu, un consilier de probaţiune poate fi supervizor, astfel încât o parte din timpul de 
lucru este alocat procesului de supervizare). 

Tot în cadrul procesului de repartizare a lucrărilor, şeful serviciului trebuie să se 
raporteze la experienţa profesională a consilierului de probaţiune, la cunoştinţele şi 
abilităţile de lucru ale acestuia. În aceste condiţii, de exemplu, va evita să repartizeze 
cazuri complexe unor consilieri de probaţiune debutanţi, care au o experienţă redusă în 
lucrul cu infractorii şi îşi desfăşoară activitatea sub supervizare. 

O altă atributie importantă a şefului serviciului se referă la evaluarea performanţelor 
profesionale ale consilierilor din subordine. Referitor la acest aspect, trebuie să precizăm 
că evaluarea performanţelor profesionale se face în concordanţă cu o metodologie stabilită 
prin Ordinul Ministrului Justiţiei nr. 928/2007 pentru aprobarea Regulamentului privind 
criteriile şi metodologia de evaluare a performanţelor profesionale ale personalului de 
probaţiune. 

Evaluarea performanţelor profesionale este cu atât mai importantă cu cât rezultatele 
obţinute în urma acesteia pot avea o serie de consecinţe, cum ar fi acordarea de 
recompense (participarea la diferite evenimente unde este invitat serviciul de probaţiune, 
vizite de studiu etc.), posibilitatea de a accede într-o poziţie superioară (de exemplu, 
poate participa la concursul pentru ocuparea funcţiei de şef de serviciu consilierul de 
probaţiune care a obţinut calificativele „bine” şi „foarte bine” la evaluările perfor- 
mantelor profesionale din ultimii doi ani), includerea în cadrul unor programe de formare 
profesională, dar şi eliberarea din funcţie în cazul unor performanţe profesionale slabe. 

Evaluarea se desfăşoară în primul trimestru al anului următor celui pentru care se 
face evaluarea, în funcţie de o serie de criterii menţionate în regulament, prin acordarea 
unor note de la 1 la 10. Sunt evaluate atât activităţile desfăşurate şi rezultatele obţinute 
de consilier, dar şi potenţialul profesional al consilierului. 

Activităţile desfăşurate de consilierul de probaţiune se referă la întocmirea referatelor 
de evaluare, supravegherea şi asistenţa persoanelor condamnate, colaborarea cu peni- 
tenciarele şi centrele de reeducare a minorilor, dar şi alte activităţi care desfăşurate de 
acesta (de exemplu, consilierea psihologică sau alte forme de asistenţă acordate victimelor 
în baza Legii nr. 211/2004). 

Regulamentul oferă o serie de repere ce trebuie să fie avute în vedere de şeful 
serviciului în cadrul procesului de evaluare. Astfel, atunci când evaluarea vizează 
întocmirea referatelor, în acordarea notei, şeful serviciului trebuie să aibă în vedere dacă 
acestea respectă cerinţele legale referitoare la formă, conţinut şi termene, dacă sursele de 
informaţii sunt relevante şi sunt identificate şi verificate ori de câte ori este posibil sau 
dacă referatul include o analiză a infracţiunii. 

Potenţialul profesional al consilierului este evaluat prin raportarea la o serie 14 
criterii, printre care motivaţia, asumarea responsabilitatii, capacitatea de relationare, de 
a lucra independent ori de implementare. Şi în cadrul acestora, regulamentul oferă o 
serie de repere ce trebuie să fie luate în considerare în procesul de evaluare. De exemplu, 
atunci când evaluează creativitatea şi iniţiativa consilierului de probaţiune, şeful serviciu- 
lui trebuie să urmărească în ce măsură acesta are o atitudine activă în soluţionarea 
problemelor şi realizarea obiectivelor prin identificarea unor modalităţi alternative de 
rezolvare a problemelor curente, dacă are o atitudine pozitivă faţă de abordările noi ori 
dă dovadă de inovaţie în găsirea unor căi de optimizare a activităţii desfăşurate. 

Activitatea de evaluare a performanţelor profesionale este una foarte importantă, fie 
şi numai din perspectiva faptului că rezultatele acesteia sunt de natură să creeze o 
ierarhie (neoficială) a consilierilor din cadrul unui serviciu. 

De asemenea, pentru o acuratețe a evaluării, şefii serviciilor trebuie să îşi creeze o 
serie de instrumente care să înregistreze evoluţia consilierilor de probaţiune şi activităţile 
desfăşurate de aceştia pe parcursul unui an. Importantă este şi colaborarea cu consilierul 
din cadrul serviciului responsabil cu activitatea de supervizare ce poate oferi informaţii 
cu privire la activitatea şi potenţialul profesional al consilierilor supervizati. 

O serie de atribuţii ale şefului serviciului se subsumează imperativului creării unui 
climat organizational în cadrul serviciului propice performanţei şi atingerii obiectivelor 
acestuia. 

În decursul timpului, studiile au evidenţiat importanţa climatului organizational şi 
rolul esenţial al managerului în crearea unui climat de natură să motiveze personalul 
(Furnham, 2005). În aceste condiţii, şeful serviciului trebuie să urmărească asigurarea 
unui mediu de lucru participativ şi consultativ şi să gestioneze cu responsabilitate şi 
impartialitate relaţiile profesionale din cadrul serviciului. 

Crearea unui mediu de lucru participativ şi consultativ presupune implicarea consilie- 
rilor în activitatea de luare a deciziilor, în consultarea acestora atunci când sunt elaborate 
documente strategice care privesc serviciul de probaţiune (de exemplu, atunci când este 
întocmit planul de acţiune). De asemenea, la crearea unui mediu de lucru optim în cadrul 
serviciului, un rol esenţial îl are transparenţa în actul managerial. Aceasta presupune, 
printre altele, crearea unor oportunităţi egale pentru consilierii de probaţiune, dar şi un 
acces neîngrădit la informaţiile de interes general din cadrul serviciului. 

Şeful serviciului trebuie să manifeste o preocupare constantă şi pentru pregătirea 
iniţială şi continuă a personalului serviciului de probaţiune. Referitor la pregătirea 
iniţială a personalului, un rol important îl are supervizorul din cadrul serviciului de 
probaţiune, care este responsabil cu pregătirea iniţială şi supervizarea consilierilor nou 
angajaţi. Şefului serviciului îi revine sarcina de a colabora îndeaproape cu persoana 

supervizată în vederea asigurării unui mediu optim de derulare a activităţilor de super- 
vizare. De exemplu, trebuie să acorde atenţie ca pe durata desfăşurării supervizării să 
evite alocarea de cazuri supervizorului care să îngreuneze activităţile de supervizare. 

La rândul său, şeful serviciului poate crea un cadru care să permită pregătirea 
continuă a personalului. Astfel, acesta poate încuraja desfăşurarea în cadrul serviciului 
a unor întrevederi de intervizare, care au rolul de a îmbunătăţi activitatea profesională a 
consilierilor de probaţiune. Aşa cum s-a mai arătat (Ghedeon, Ionescu, Palaghia, Molnar, 
Simion, 2008), intervizarea este o formă a supervizării echipei, care constă în implicarea 
membrilor echipei — în cazul nostru, a serviciului de probaţiune - în discutarea unor 
cazuri practice, accentul fiind pus pe îmbunătăţirea intervenţiei în cazul respectiv. 

De asemenea, şeful serviciului poate asigura pregătirea continuă a personalului prin 
programe educaţionale relevante pentru activitatea de probaţiune a instituţiilor de învă- 
tamant superior ori prin organizarea unor sesiuni de formare în care să fie invitaţi 
specialişti din comunitate (de exemplu, din cadrul unor instituţii partenere ale serviciului). 

Aşa cum am arătat, o componentă esenţială a activităţii de management o reprezintă 
cea de control. Controlul este necesar întrucât organizaţiile sunt formate din persoane 
care au interese diferite, îndeplinesc sarcini distincte şi au perspective diferite. În aceste 
condiţii, prin activitatea de control, managerul se asigură că personalul organizaţiei îşi 
desfăşoară activităţile în concordanţă cu procedurile şi reglementările ce guvernează 
activitatea acesteia şi este orientat spre atingerea obiectivelor. 

Activitatea de control a fost definită ca fiind procesul derulat de manageri sau de alte 
persoane, creat pentru a oferi siguranţă cu privire la atingerea obiectivelor organizaţiei 
pe următoarele dimensiuni : efectivitatea şi eficienţa proceselor şi conformitatea acestora 
cu legile sau reglementările în vigoare (Pfister, 2009). Într-o organizaţie, controlul 
îndeplineşte trei funcţii : 


1. motivarea personalului de a acţiona într-o manieră compatibilă cu obiectivele orga- 
nizatiei ; 

2. coordonarea eforturilor diferitelor departamente ale unei organizaţii ; 

3. oferirea unor informaţii cu privire la rezultatele proceselor şi performanţele per- 
sonalului (Flamholtz, 1996). 


O serie de dispoziţii legale fac referire la atributia de control a şefului serviciului. De 
exemplu, art. 45, alin. 7, din H.G. nr. 1239/2000 prevede faptul că şeful serviciului are 
obligaţia de a consulta periodic sau ori de câte ori este necesar fiecare dosar de reintegrare 
socială şi supraveghere, pentru a verifica dacă se respectă programul de resocializare al 
persoanei asistate şi consiliate în ceea ce priveşte termenele, calitatea şi ritmicitatea 
acestuia, precum şi orice alte obligaţii care îi revin consilierului de probaţiune. 

De asemenea, şeful serviciului exercită un control permanent în privinţa referatelor 
de evaluare, care, înainte de a fi înaintate către organul judiciar care le-a solicitat, sunt 
contrasemnate pe fiecare pagină de către acesta (art. 9, alin. 3, din H.G. nr. 1239/2000). 

În esenţă, în cadrul activităţii de control, şeful serviciului urmăreşte să verifice confor- 
mitatea proceselor din cadrul serviciului cu cadrul normativ sau alte reglementări care le 
guvernează. Referitor la acest din urmă aspect, trebuie să menţionăm faptul că nu toate 
aspectele care guvernează activitatea de probaţiune sunt reglementate prin acte normative 
(legi, hotărâri de guvern sau ordine). Unele aspecte care vizează activităţi de practică ale 
serviciilor de probaţiune au fost reglementate în decursul timpului de către Direcţia de 
Probatiune prin intermediul unor recomandări, decizii şi circulare. Acestea reprezintă 
cadrul normativ la care şeful serviciului se va raporta în derularea activităţilor de control. 

Controlul şefului serviciului se exercită permanent sau cu o anumită periodicitate, în 
raport cu specificul activităţilor din cadrul serviciului. Un control permanent se desfă- 
şoară, de exemplu, în raport cu referatele de evaluare întocmite pentru învinuiți şi inculpati 
sau cu diferitele adrese emise de către consilierii de probaţiune în derularea activităţilor. 
Cu privire la acest din urmă aspect, trebuie menţionat faptul că şeful serviciului 
contrasemnează toate actele emise de către consilierii de probaţiune (confirmări de 
punere în executare a hotărârilor judecătoreşti, avertismente emise în baza prevederilor 
art. 28, alin. 5, din H.G. nr. 1239/2000, adrese emise către diferite instituţii etc.). 

Controlul periodic se efectuează, de regulă, în acele domenii în care consilierul de 
probaţiune are o autonomie mai mare în desfăşurarea activităţilor. Un exemplu în acest 
sens îl poate reprezenta activitatea de supraveghere. Astfel, şeful serviciului, în cadrul 
controlului periodic al dosarelor de supraveghere, verifică aspecte precum conformitatea 
planului de supraveghere la dispoziţiile legale, dacă există o concordanţă între riscul de 
recidivă evaluat de consilier şi frecvenţa întrevederilor de supraveghere, dacă au fost 
depuse documentele justificative solicitate la dosarul de supraveghere de către persoana 
condamnată etc. Deşi nu există o dispoziţie legală, după fiecare asemenea control, este 
recomandabil să fie încheiat un proces-verbal în care să fie consemnate aspectele ce 
trebuie remediate de către consilierul de probaţiune şi trebuie stabilit un termen pentru 
efectuarea acestor remedieri. 

De asemenea, nu este exclus nici un control inopinat al şefului serviciului, care poate 
avea loc, de exemplu, atunci când sunt sesizate o serie de sincope sau probleme în 
activitatea unui consilier. Un alt aspect important care trebuie menţionat este acela că, în 
cadrul activităţii de control, şeful serviciului nu trebuie să se limiteze la o verificare 
formală a modului în care sunt derulate procesele în cadrul serviciului, ci trebuie să se 
concentreze asupra eficienţei acestora, în termeni de timp şi resurse alocate, în contextul 
în care, de cele mai multe ori, resursele de care beneficiază sunt limitate. 

Şeful serviciului de probaţiune mai poate desfăşura o serie de activităţi de supervizare 
în raport cu consilierii de probaţiune din subordine. Înainte de a proceda la prezentarea 
aspectelor specifice legate de această activitate, trebuie să precizăm faptul că în cadrul 
serviciilor de probaţiune există şi câte un consilier de probaţiune, desemnat să deruleze 
activităţi de supervizare în raport cu următoarele categorii de personal (conform preve- 
derilor art. 383 din Legea nr. 123/2006): consilieri de probaţiune nou-angajati, care 
revin în serviciu după o absenţă mai mare de un an, care solicită în mod expres 
includerea în procesul de supervizare, care obţin calificativul „slab” sau „foarte slab” la 
evaluarea performanţelor profesionale individuale ale personalului de probaţiune. 

Existenţa supervizorului nu exclude însă şi posibilitatea ca şeful serviciului să 
desfăşoare activităţi de supervizare (Legea 123/2006). În aceste condiţii, între şeful 
serviciului şi supervizor trebuie să existe o colaborare strânsă, la nivelul procedurilor de 
lucru, al obiectivelor urmărite în cadrul procesului de supervizare. Aşa cum s-a specificat 
(Kadushin, Harkness, 2002), procesul de supervizare îşi propune să amelioreze capaci- 
tatea personalului de a-şi desfăşura activităţile în cadrul organizaţiei într-un mod eficient. 
Mai mult, supervizarea este o componentă esenţială a activităţii de management, mana- 
gerii având responsabilitatea de a monitoriza şi îmbunătăţi modul în care persoanele din 
subordine îşi desfăşoară activităţile (Salaman, 1995). În aceste condiţii, au fost identificate 
trei funcţii pe care le are procesul de supervizare în cadrul unei organizaţii : adminis- 
trativă, educaţională şi de suport (Kadushin, Harkness, 2002). Funcţia administrativă 
are în vedere promovarea şi menţinerea unor standarde înalte ale activităţilor desfăşurate, 

precum şi coordonarea practicilor din cadrul organizaţiei cu politicile şi standardele 
acesteia. Funcţia educaţională se referă la dezvoltarea capacităţilor persoanelor din 
organizaţie, astfel încât acestea să fie utilizate la întregul lor potenţial, iar funcţia de 
suport urmăreşte în primul rând menţinerea unor relaţii de muncă armonioase, fiind 
focalizată pe satisfacția personalului în munca pe care o desfăşoară. 

În contextul în care şeful serviciului exercită şi atribuţii de control, trebuie să fie atent 
la faptul că supervizarea are în mod esenţial o funcție de sprijin, constituindu-se într-un 
proces de educaţie continuă (Ghedeon, Ionescu, Palaghia, Molnar, Simion, 2008). 

De asemenea, şefii serviciilor au şi o serie de atribuţii cu caracter administrativ, a 
căror finalitate o reprezintă crearea unui cadru care să permită desfăşurarea normală a 
activităţilor de probaţiune. În aceste condiţii, aceştia trebuie să fie preocupaţi de asigurarea 
necesarului de rechizite şi combustibil al serviciului, să întreprindă demersurile necesare 
în vederea asigurării spaţiilor necesare activităţii serviciului, să ţină o evidenţă a concediilor 
de odihnă sau medicale ale personalului etc. Desigur, unele dintre aceste atribuţii pot 
face obiectul delegării către consilieri de probaţiune. Trebuie să subliniem faptul că, în 
îndeplinirea atribuţiilor administrative, şefii serviciilor interacționează în special cu 
tribunalele, având în vedere subordonarea administrativă a serviciilor fata de acestea. 


18.3.3. Activităţile şefului serviciului în relaţia cu instanţele de judecată, 
cu organele de urmărire penală şi cu penitenciarele 


Aşa cum s-a precizat (Oancea, 2010), raporturile instituţionale cele mai consistente ale 
serviciilor de probaţiune se înregistrează în colaborarea cu instanţele de judecată. Această 
cooperare se materializează în solicitările adresate serviciului de întocmire a referatelor 
de evaluare pentru inculpati, în desemnarea serviciului de probaţiune ca instituţie 
competentă cu supravegherea modului în care persoanele faţă de care s-au dispus sancţiuni 
neprivative de libertate îşi respectă măsurile şi obligaţiile ori în colaborarea în domeniul 
protecţiei victimelor unor infracţiuni. 

În cadrul acestei colaborări, trebuie să luăm în considerare şi faptul că, în decursul 
timpului, colaborarea cu instanţele de judecată a făcut posibilă pilotarea şi introducerea 
şi în cadrul activităţii de probaţiune din România a unor metode noi de lucru cu 
infractorii, cum ar fi obligarea persoanelor condamnate de a participa la programele 
derulate de serviciile de probaţiune sau obligarea infractorilor majori să desfăşoare 
activităţi neremunerate într-o instituţie de interes public. În aceste condiţii, o relaţie 
pozitivă a serviciului de probaţiune în raport cu instanţele de judecată trebuie să se 
constituie într-o prioritate pentru şeful serviciului. Mai mult, acesta trebuie să manifeste 
o preocupare pentru ca serviciul, prin activităţile desfăşurate, să vină în întâmpinarea 
nevoilor profesionale ale judecătorilor. Acestea se concretizează în sprijinul acordat în 
procesul de individualizare a pedepselor, prin intermediul referatelor de evaluare, dar şi 
la crearea unei certitudini cu privire la punerea în executare a sentintelor neprivative de 
libertate încredințate serviciului de probaţiune (Oancea, 2010). 

Şefului serviciului îi revine responsabilitatea de a crea cadrul prin care să obţină un 
feedback al judecătorilor referitor la activităţile pe care serviciul le derulează, să le 
permită acestora să îşi manifeste aşteptările profesionale pe care le au în relaţia cu acesta 
şi prin care să fie informaţi cu privire la modificările intervenite în practica serviciului 
pe care îl conduc. 

O modalitate de a transpune aceste deziderate în practică este reprezentată de 
întâlnirile periodice cu magistraţii de la instanţele din aria de competenţă teritorială a 
serviciului de probaţiune. Fie că sunt organizate semestrial şi anual, aceste întâlniri se 
constituie într-o excelentă oportunitate de dialog între judecători şi reprezentanţii servi- 
ciului, cu condiţia ca acestea să fie pregătite temeinic. 

Referitor la activitatea de pregătire, în practică, şi-a dovedit utilitatea realizarea unor 
mape care să conţină o serie de informaţii statistice cu privire la activitatea generală a 
serviciului de probaţiune, dar şi în relaţia cu instanţa de judecată, pliante referitoare la 
programele derulate în cadrul serviciului, dar şi pliantul general de prezentare a activită- 
tilor acestuia. De asemenea, este importantă consultarea personalului din cadrul servi- 
ciului cu privire la percepţia pe care acesta o are faţă de colaborarea cu respectiva 
instanţă, fiind sumarizate problemele întâmpinate în practică în vederea identificării în 
cadrul întâlnirilor a unor soluţii, precum şi propunerile de eficientizare a colaborării. 

Desi întâlnirile periodice se constituie într-o oportunitate de realizare a unui schimb 
de informaţii substantial cu privire la colaborarea interinstitutionala, şefii serviciilor de 
probaţiune pot identifica şi alte modalităţi prin care să menţină în atenţia judecătorilor 
activităţile serviciului. De exemplu, pot fi aplicate chestionare în vederea surprinderii 
percepţiei judecătorilor cu privire la activităţile serviciului de probaţiune ori să distribuie 
broşuri informative în care, periodic, să fie comunicate instanţelor noutăţile intervenite 
în practica serviciului. 

Aceste modalităţi de comunicare şi colaborare sunt valabile şi în relaţia cu organele 
de urmărire penală, avându-se însă în vedere specificul activităţilor desfăşurate în 
colaborare cu acestea. 

Cu privire la colaborarea cu unităţile penitenciare aflate în raza de competenţă 
teritorială a serviciului, trebuie să menţionăm faptul că serviciile de probaţiune pot încheia 
protocoale de colaborare cu acestea, în vederea stabilirii de comun acord a categoriilor 
de persoane condamnate care pot fi incluse în programe de resocializare, precum şi a 
conţinutului şi duratei acestor programe (art. 47, alin. 2, din H.G. nr. 1239/2000). 

Un exemplu de program de resocializare pe care serviciile de probaţiune îl desfăşoară 
în colaborare cu unităţile penitenciare îl reprezintă programul „Reducerea riscului de 
recidivă” (RRR). În vederea aplicării acestui program, şefii serviciilor au avut responsa- 
bilitatea de a colabora cu unităţile penitenciare în vederea stabilirii cadrului optim de 
aplicare a programului, dar şi de implicare a unor parteneri comunitari, furnizori de 
servicii relevante în raport cu nevoile criminogene ale beneficiarilor programului. 

O altă atributie a şefului serviciului în relaţia cu unităţile penitenciare o reprezintă 
desemnarea consilierului de probaţiune care va participa la lucrările comisiei de liberare 
condiţionată din penitenciare, în conformitate cu prevederile Legii nr. 275/2006 privind 
executarea pedepselor şi a măsurilor dispuse de organele judiciare în cursul procesului penal. 


18.3.4. Activităţile şefului serviciului în relaţia cu instituţiile publice 
şi organizaţiile neguvernamentale din comunitate 


În condiţiile în care activitatea de probaţiune se realizează cu atragerea şi implicarea 
comunităţii în procesul de reintegrare socială, trebuie să existe la nivelul managementului 
serviciilor de probaţiune o preocupare constantă în vederea identificării acelor instituţii 
publice sau private, precum şi a specialiştilor din comunitate care oferă servicii relevante 
în aria de interes a persoanelor aflate în evidenţa serviciilor de probaţiune. 

Aceste servicii pot fi educaţionale, de formare şi orientare profesională, de asistenţă 
socială, medicale sau de tratament al adictiior etc. 

Şefului serviciului îi revine îndatorirea de a crea, cu sprijinul consilierilor din cadrul 
serviciului, o reţea de instituţii şi specialişti din comunitate care să sprijine serviciul de 
probaţiune în procesul de reabilitare a infractorilor. La nivel formal, această colaborare 
între serviciul de probaţiune şi partenerii comunitari este reflectată printr-un protocol de 
colaborare încheiat între serviciul de probaţiune şi instituţiile partenere. În redactarea 
protocolului, şeful serviciului trebuie să respecte prevederile art. 47, alin. 3, din H.G. 
1239/2000, care prevede structura protocolului de colaborare (părţile semnatare, obiectul 
protocolului, tipul serviciilor, durata protocolului, obligaţiile părţilor, data încheierii 
protocolului şi semnătura părţilor). 

Însă implicarea şefului serviciului nu trebuie să se restrângă la negocierea şi semnarea 
acestor protocoale de colaborare ; altfel spus, încheierea unui protocol de colaborare nu 
trebuie să se constituie într-un scop în sine. El trebuie să fie preocupat in special de 
eficienţa colaborării interinstitutionale, organizând periodic întâlniri de evaluare cu 
reprezentanţii instituţiei partenere. 


18.3.5. Activităţile şefului serviciului în relaţia cu persoanele aflate 
în evidenţa serviciilor de probaţiune 


Analizând cadrul normativ care guvernează activitatea de probaţiune, regăsim o serie de 
atribuţii ale şefului serviciului faţă de persoanele condamnate la o sancţiune neprivativă 
de libertate încredințate supravegherii serviciilor de probaţiune. 

Art. 21, alin. 5, din H.G. 1239/2000 prevede că, la prima întrevedere cu persoana 
supravegheată, consilierul de probaţiune are obligaţia să-i aducă la cunoştinţă acesteia 
posibilitatea de a formula plângeri la şeful serviciului în cazul în care acesta consideră 
că tratamentul aplicat în perioada supravegherii este necorespunzător. 

În practica serviciilor de probaţiune, motivele pentru care persoanele formulează 
plângeri la şeful serviciului sunt legate de frecvenţa întrevederilor de supraveghere fixate 
în planul de supraveghere, probleme de relationare cu consilierul de probaţiune desemnat cu 
supravegherea, dorinţa de a fi eludate regulile de competenţă teritorială a serviciului etc. 

Şeful serviciului poate soluţiona plângerea persoanei supravegheate fie printr-un 
răspuns scris, în care este comunicată decizia sa, fie în cadrul unei audienţe, în funcţie 
de complexitatea problemei care i se aduce la cunoştinţă. 

Trebuie să subliniem faptul că, în toate situaţiile, şeful serviciului trebuie să verifice cu 
atenţie situaţiile de fapt care i-au fost aduse la cunoştinţă prin plângerea respectivă. În acest 
sens, dacă se impune, o decizie trebuie să fie luată după audierea persoanei supravegheate, 
a consilierului de probaţiune responsabil de caz ori studierea dosarului de supraveghere. 

O altă atributie a şefului serviciului în raport cu persoanele aflate în evidenţa 
serviciului de probaţiune se referă la sesizarea instanţei de judecată în vederea revocării 
suspendării sub supraveghere atunci când persoana supravegheată îşi încalcă măsurile şi 
obligaţiile impuse de instanţă. 

Art. 39, alin. 1-4, din H.G. nr. 1239/2000 precizează faptul că, în cazul în care 
consilierul de probaţiune constată neîndeplinirea măsurilor şi/sau obligaţiilor impuse 
persoanei condamnate de instanţă, prevăzute la art. 86, alin. 1 şi 3 din Codul penal, el 
întocmeşte un raport care cuprinde un rezumat al procesului de supraveghere şi face 
menţiuni cu privire la dovezile prin care se constată încălcarea obligaţiei. 

Acest raport, împreună cu dovezile în copie vor fi înaintate spre informare şefului 
serviciului de probaţiune, care, atunci când consideră necesar, va sesiza judecătorul 
delegat la compartimentul de executări penale, care va proceda potrivit legii. Remarcăm 
din formularea textului legal faptul că sesizarea judecătorului delegat se constituie într-o 
posibilitate a şefului serviciului, şi nu într-o obligaţie, acesta având la dispoziţie şi 
respingerea propunerii consilierului de probaţiune. Conform textului legal, respingerea 
trebuie să fie făcută în scris şi motivat, în termen de 30 de zile. 

În condiţiile în care consecinţa sesizării judecătorului delegat poate fi revocarea 
suspendării sub supraveghere, şeful serviciului trebuie să analizeze cu maximă atenţie 
dovezile consilierului de probaţiune. Şi în acest caz se menţin precizările făcute anterior 
cu privire la o examinare a cazului din perspectiva persoanei supravegheate (dacă este 
posibil), a consilierului de probaţiune sau a altor persoane şi instituţii care pot furniza 
informaţii relevante în cadrul luării deciziei. 

De asemenea, persoanele supravegheate se pot constitui ca nişte resurse importante în 
vederea obţinerii unui feedback cu privire la modul în care se desfăşoară procesul de 
supraveghere în cadrul serviciului. În acest sens, şeful serviciului poate avea în vedere să 
creeze o fişă de evaluare care să fie aplicată la sfârşitul perioadei de supraveghere, în 
care să fie evaluate o serie de aspecte cum ar fi: relaţia cu consilierul de probaţiune pe 
durata termenului de încercare ; dacă perioada de supraveghere este apreciată ca fiind 
utilă din perspectiva acoperirii nevoilor sociale sau criminogene cu care s-a confruntat 
condamnatul etc. Rezultatele acestor fişe pot fi luate în considerare în procesul de 
revizuire a proceselor în cadrul serviciului de probaţiune în scopul eficientizării acestora. 


18.4. Modificări ale atribuţiilor şefilor serviciilor aduse 
de către noile reglementări în materie de probatiunie 


Legea nr. 286/2009 privind Codul penal prevede extinderea atribuţiilor serviciilor de 
probaţiune. Acestea dobândesc o serie de competenţe în cadrul instituţiilor de drept 
penal privind amânarea aplicării pedepsei, suspendarea executării pedepsei sub suprave- 
ghere şi liberarea condiţionată. În aceste condiţii, reorganizarea sistemului de probaţiune, 
astfel încât să poată face faţă noilor atribuţii, s-a impus ca o necesitate, fiind elaborate 
în acest sens o serie de proiecte de acte normative. 

În condiţiile în care, în momentul redactării secţiunii de faţă, acestea se aflau în 
dezbatere publică, nefiind încă adoptate, trebuie să avem în vedere posibilitatea ca 
afirmaţiile din cadrul acestui subcapitol să sufere anumite modificări. 

Astfel, proiectul legii privind organizarea şi funcţionarea sistemului de probaţiune 
prevede posibilitatea organizării unor birouri de probaţiune în subordinea serviciilor de 
probaţiune din fiecare judeţ, rolul acestora fiind de a degreva activitatea serviciilor, fiind 
desfăşurate activităţi de probaţiune în relaţie cu persoanele care locuiesc în raza teritorială 
a birourilor. Birourile de probaţiune vor fi conduse de şefi de birou, aceştia subordo- 
nându-se din punct de vedere administrativ şi funcţional şefilor serviciilor de probaţiune 
judeţene. 

Serviciile de probaţiune vor fi în continuare conduse de către şefi de serviciu, numiţi 
prin ordin al directorului general al Direcţiei Nationale de Probatiune pe un mandat de 
patru ani, în urma promovării unui concurs. De asemenea, ca urmare a înfiinţării 

Direcţiei Nationale de Probatiune (structură cu personalitate juridică, în cadrul Minis- 
terului Justiţiei), actuala dublă subordonare (administrativă şi funcţională) a serviciilor 
de probaţiune va înceta, acestea urmând să funcţioneze exclusiv sub autoritatea DNP. 

O serie de formulări incluse în cadrul proiectului de act normativ lasă să se întrevadă 
posibilitatea creării mai multor nivele ale managementului în cadrul serviciilor de 
probaţiune. De exemplu, în cadrul art. 111, 112, 114 ale proiectului, se specifică faptul 
că, în cazul unor acte emise de consilierul de probaţiune care este manager de caz, 
acestea trebuie să fie avizare de şeful ierarhic superior. Acesta poate fi, bineînţeles, şeful 
serviciului sau şeful de birou, dar nu este exclusă nici situaţia în care avizarea să fie 
realizată de o altă persoană cu atribuţii manageriale în subordinea căreia să se afle 
consilierul de probaţiune. 


18.5. Concluzii 


Sintetizând cele expuse anterior, remarcăm faptul că activitatea şefului serviciului de 
probaţiune este caracterizată în primul rând printr-o interacţiune directă cu consilierii de 
probaţiune din cadrul serviciului pe care îl conduce. Ca urmare a specificului activităţii 
de probaţiune, acesta trebuie să stabilească o serie de relaţii cu instituţii atât din sistemul 
de justiţie penală, cât şi din comunitate, în vederea atingerii scopului serviciilor de 
probaţiune, de reintegrare socială a persoanelor aflate în conflict cu legea penală. 

În aceste condiţii, îndeplinirea cu succes a atribuţiilor manageriale presupune o bună 
organizare a activităţilor în cadrul serviciului, stabilirea unor obiective realiste, dar şi 
delegarea unor atribuţii în vederea eficientizării actului de management. 


Discuţii şi întrebări 


Precizati care sunt instituţiile şi persoanele cu care interacționează şefii serviciilor în 
îndeplinirea activităţilor de management. 

În condiţiile în care şeful serviciului poate sesiza instanța de executare cu privire la 
încălcarea măsurilor şi obligaţiilor impuse persoanelor supravegheate, în ce condiţii 
acesta poate exercita activităţi de supraveghere? 

Atunci când şeful serviciului urmează a se pronunţa cu privire la sesizarea unui consilier 
de probaţiune referitoare la revocarea suspendării sub supraveghere, care ar fi aspectele 
ce trebuie avute în vedere în fundamentarea unei decizii? 

Ce trebuie să urmărească şeful serviciului în vederea creării unui climat organizational 
propice atingerii obiectivelor serviciului? 

